### MICA
SAU MIHEIA

#### (Psalmul 85.11. Pildele 21.3. Isaia 32.17,18.)

Amenințările.

## 1 > 3 4 5 6 7

1Cuvântului Domnului, spus lui Mica, din Moreșet, pe vremea lui Iotam, Ahaz, Ezechia, împărații lui Iuda, prorocie asupra Samariei și Ierusalimului.

Ier 26.18;Amos 1.1;

2Ascultați, voi popoare toate! Ia aminte, pământule, și ce este pe el! Domnul Dumnezeu să fie martor împotriva voastră, Domnul care este în Templul Lui cel sfânt!

Deut 32.3;Isa 1.2;Ps 50.7;Mal 3.5;Ps 11.4;Iona 2.7;Hab 2.20;

3Căci iată că Domnul iese din locuința Lui, Se pogoară, și umblă pe înălțimile pământului!

Isa 26.21;Ps 115.3;Deut 32.13;Deut 33.29;Amos 4.13;

4Sub El se topesc munții, văile crapă, ca ceara înaintea focului, ca apa care curge prin râpe.

Jud 5.5;Ps 97.5;Isa 64.1-3;Amos 9.5;Hab 3.6-10;

5Și toate acestea din pricina nelegiuirii lui Iacov, din pricina păcatelor casei lui Israel! Dar care este nelegiuirea lui Iacov? Nu este oare Samaria? Și care este păcatul lui Iuda? Nu este oare Ierusalimul?...

6De aceea, voi preface Samaria într-un morman de pietre pe câmp, într-un loc de sădit vie; îi voi prăvăli pietrele în vale, și-i voi dezgoli temeliile.

2Împ 19.25;Mica 3.12;Ezec 13.14;

7Toate chipurile ei cioplite vor fi sfărâmate, toate plățile ei de curvă vor fi arse în foc, și-i voi pustii toți idolii: căci din plăți de curvă i-a adunat, și în plăți de curvă se vor preface...

Osea 2.5-12;

8De aceea plâng, mă bocesc, umblu desculț și gol, strig ca șacalul, și gem ca struțul.

Isa 21.3;Isa 22.4;Ier 4.19;Isa 20.2-4;Iov 30.29;Ps 102.6;

9Căci rana ei este fără leac; se întinde până la Iuda, pătrunde până la poarta poporului meu, până la Ierusalim.

2Împ 18.13;Isa 8.7-8;

10Nu spuneți lucrul acesta în Gat, și nu plângeți în Aco; tăvăliți-vă în țărână la Bet-Leafra.

2Sam 1.20;Ier 6.26;

11Treci, locuitoare din Șafir, cu rușinea descoperită; locuitoarea din Țaanan nu îndrăznește să iasă, jalea Bet-Haețelului, vă ia gustul să vă opriți în el.

Isa 20.4;Isa 47.2-3;Ier 13.22;Nah 3.5;

12Căci locuitoarea din Marot tremură pentru pierderea fericirii ei, fiindcă s-a pogorât nenorocirea din partea Domnului până la poarta Ierusalimului.

Amos 3.6;

13Înhamă-ți caii cei iuți la car, locuitoare din Lachis; tu ai fost cea dintâi pricină de păcat pentru fiica Sionului, căci în tine s-au găsit nelegiuirile lui Israel.

2Împ 18.14-17;

14De aceea te vei despărți de Moreșet-Gat, casele din Aczib vor fi o amăgire pentru împărații lui Israel.

2Sam 8.2;2Împ 18.14-16;Ios 15.44;

15Îți voi aduce un nou stăpân, locuitoare din Mareșa; slava lui Israel va merge la Adulam.

Ios 15.44;2Cron 11.7;

16Rade-ți, taie-ți părul, din pricina copiilor tăi iubiți; lărgește-ți pleșuvia ca vulturul, căci ei se duc în robie departe de tine!

Iov 1.20;Isa 15.2;Isa 22.12;Ier 7.29;Ier 16.6;Ier 47.5;Ier 48.37;Plân 4.5;

## < 2 > 4 5 6 7

1Vai de cei ce cugetă nelegiuirea și făuresc rele în așternutul lor; când se crapă de ziuă o înfăptuiesc, dacă le stă în putere.

Osea 7.6;Ps 36.4;Gen 31.29;

2Dacă poftesc ogoare, pun mâna pe ele, dacă doresc case, le răpesc; asupresc pe om și casa lui, pe om și moștenirea lui.

Isa 5.8;

3De aceea, așa vorbește Domnul: "Iată, Eu am de gând să aduc o nenorocire împotriva acestui leat de oameni, de care nu vă veți feri grumazii, și nu veți mai umbla cu capul atât de sus, căci vremurile vor fi rele.

Ier 8.3;Amos 5.13;Efes 5.16;

4În ziua aceea, veți ajunge de pomină, veți boci, și veți zice: "S-a isprăvit! Suntem pustiiți cu desăvârșire! Partea de moștenire a poporului meu trece în mâna altuia! Vai! cum mi-o ia! Ogoarele noastre le împarte vrăjmașului...!"

Hab 2.6;2Sam 1.17;Mica 1.15;

5De aceea nu vei avea pe nimeni care să întindă frânghia de măsurat pentru sorțul tău, în adunarea Domnului."

Deut 32.8-9;

6"Nu prorociți!" zic ei. "Să nu se prorocească asemenea lucruri. Căci altminteri ocările nu mai încetează!" -

Isa 30.10;Amos 2.12;Amos 7.16;

7"Este Domnul atât de grabănic la mânie, casa lui Iacov? Acesta este felul Lui de a lucra?" "Da, cuvintele Mele sunt prielnice celui ce umblă cu neprihănire!

8De multă vreme poporul Meu este socotit de Mine ca vrăjmaș; voi răpiți mantaua de pe hainele celor ce trec liniștiți și n-au gust de război.

9Voi izgoniți din casele lor iubite pe femeile poporului Meu, luați pentru totdeauna podoaba Mea de la copiii lor.

10Sculați-vă, și plecați, căci aici nu este odihnă pentru voi; căci din pricina spurcăciunii, vor fi dureri, dureri puternice.

Deut 12.9;Lev 18.25-28;Ier 3.2;

11Da, dacă ar veni un om cu vânt și minciuni, și ar zice: "Îți voi prooroci despre vin, și despre băuturi tari!" acela ar fi un prooroc pentru poporul acesta!

Ezec 13.3;

12"Te voi strânge în întregime, Iacove! Voi strânge rămășița lui Israel, îi voi aduna ca pe niște oi dintr-un staul, ca pe o turmă în pășunea ei, așa că va fi o mare zarvă de oameni.

Mica 4.6-7;Ier 31.10;Ezec 36.37;

13Cel ce va face spărtura se va sui înaintea lor; vor face spărtura, vor trece pe poartă și vor ieși pe ea; împăratul lor va merge înaintea lor, și Domnul va fi în fruntea lor."

Osea 3.5;Isa 52.12;

Mustrări.

## 1 < 3 > 5 6 7

1Am zis: "Ascultați, căpetenii ale lui Iacov, și mai mari ai casei lui Israel! Nu este datoria voastră să cunoașteți dreptatea?

2Și totuși voi urâți binele și iubiți răul, le jupuiți pielea și carnea de pe oase!

3După ce au mâncat carnea poporului Meu, după ce-i jupoaie pielea, și-i sfărâmă oasele; îl fac bucăți; ca ceea ce se fierbe într-o oală, ca și carnea dintr-un cazan,

Ps 14.4;Ezec 11.3-7;

4apoi strigă către Domnul. Dar El nu le răspunde, ci Își ascunde Fața de ei în vremea aceea, pentru că au făcut fapte rele.

Ps 18.41;Prov 1.28;Isa 1.15;Ezec 8.18;Zah 7.13;

5"Așa vorbește Domnul despre proorocii care rătăcesc pe poporul meu, care, dacă au de mușcat ceva cu dinții, vestesc pacea, iar dacă nu li se pune nimic în gură, vestesc războiul sfânt:

Isa 56.10-11;Ezec 13.10;Ezec 22.25;Mica 2.11;Mat 7.15;Ezec 13.18-19;

6"Din pricina aceasta, va veni noaptea peste voi... fără nici o vedenie! Și întunericul... fără nici o prorocie! Soarele va asfinți peste acești prooroci, și ziua se va întuneca peste ei!

Isa 8.20-22;Ezec 13.23;Zah 13.4;Amos 8.9;

7Văzătorii vor fi dați de rușine, ghicitorii vor roși, toți își vor acoperi barba; căci Dumnezeu nu va răspunde.

Ps 74.8;Amos 8.11;

8Dar eu sunt plin de putere, plin de Duhul Domnului, sunt plin de cunoștința dreptății și de vlagă, ca să fac cunoscut lui Iacov nelegiuirea lui, și lui Israel păcatul lui."

9"Ascultați dar lucrul acesta, căpetenii ale casei lui Iacov, și mai mari ai casei lui Israel, voi, cărora vă este scârbă de dreptate, și care suciți tot ce este drept;

10Voi care zidiți Sionul cu sânge, și Ierusalimul cu nelegiuire!

Ier 22.13;Ezec 22.27;Hab 2.12;Țef 3.3;

11Căpeteniile cetății judecă pentru daruri, preoții lui învață pe popor pentru plată, și proorocii lui prorocesc pe bani; și mai îndrăznesc apoi să se bizuie pe Domnul și zic: "Oare nu este Domnul în mijlocul nostru? Nu ne poate atinge nici o nenorocire!"

Isa 1.23;Ezec 22.12;Osea 4.18;Mica 7.3;Ier 6.13;Isa 48.2;Ier 7.4;Rom 2.17;

12De aceea, din pricina voastră, Sionul va fi arat ca un ogor, Ierusalimul va ajunge un morman de pietre, și muntele Templului o înălțime acoperită de păduri.

Ier 26.18;Mica 1.6;Ps 79.1;Mica 4.2;

## 1 2 < 4 > 6 7

1În vremurile de pe urmă, muntele Casei Domnului va fi întemeiat tare ca cel mai înalt munte, se va înălța deasupra dealurilor, și popoarele vor veni grămadă la el.

Isa 2.2;Ezec 17.22-23;

2Neamurile se vor duce cu grămada la el, și vor zice: "Veniți, haidem să ne suim la muntele Domnului, la Casa Dumnezeului lui Iacov, ca să ne învețe căile Lui, și să umblăm pe cărările Lui! Căci din Sion va ieși Legea, și din Ierusalim Cuvântul Domnului.

3El va judeca între multe popoare, va hotărî între neamuri puternice, depărtate. Din săbiile lor își vor făuri fiare de plug, și din sulițele lor cosoare; nici un neam nu va mai trage sabia împotriva altuia, și nu vor mai învăța să facă război;

Isa 2.4;Ioel 3.10;Ps 72.7;

4ci fiecare va locui sub vița lui și sub smochinul lui, și nimeni nu-l va mai tulbura. Căci gura Domnului oștirilor a vorbit.

1Împ 4.25;Zah 3.10;

5Pe când toate popoarele umblă fiecare în numele dumnezeului său, noi vom umbla în Numele Domnului, Dumnezeului nostru, totdeauna și în veci de veci!"

Ier 2.11;Zah 10.12;

6"În ziua aceea, zice Domnul, voi aduna pe cei șchiopi, voi strânge grămadă pe cei izgoniți, și pe aceia pe care-i chinuisem.

Ezec 34.16;Țef 3.19;Ps 147.2;Ezec 34.13;Ezec 37.21;

7Din cei șchiopi voi face o rămășiță, din cei ce erau risipiți, un neam puternic; și Domnul va împărăți peste ei, pe muntele Sionului, de acum și până-n veac!

Mica 2.12;Mica 5.3-8;Mica 7.18;Isa 9.6;Isa 24.23;Dan 7.14-27;Luc 1.33;Apoc 11.15;

8Iar la tine, turn al turmei, deal al fiicei Sionului, la tine va veni, și la tine va ajunge vechea stăpânire, împărăția fiicei Ierusalimului!"

9"Pentru ce strigi tu însă acum așa de tare? N-ai împărat? Nu mai ai sfetnic, de te apucă durerea ca pe o femeie la naștere?

Ier 8.19;Isa 13.8;Isa 21.3;Ier 30.6;Ier 50.43;

10Suferă, fiica Sionului, și gemi ca o femeie la naștere! Căci acum vei ieși din cetate și vei locui în câmp, și te vei duce până la Babilon! Acolo vei fi izbăvită, acolo te va răscumpăra Domnul din mâna vrăjmașilor tăi.

11Căci acum multe neamuri s-au strâns împotriva ta, și zic: "Să fie pângărită, ca să ne vadă ochii împlinindu-ni-se dorința față de Sion!"

Plân 2.16;Obad 12;Mica 7.10;

12Dar ei nu cunosc gândurile Domnului, nu-I înțeleg planurile, nu știu că i-a strâns ca pe niște snopi în arie.

Isa 55.8;Rom 11.33;Isa 21.10;

13Scoală-te, fiica Sionului, și treieră! Căci îți fac un corn de fier și o copită de aramă, ca să sfărâmi multe popoare, și să închini Domnului prada lor, să închini Domnului întregului pământ averile lor!

Isa 41.15-16;Ier 51.33;Dan 2.44;Isa 18.7;Isa 23.18;Isa 60.6-9;Zah 4.14;Zah 6.5;

## 1 2 3 < 5 > 7

1Acum, strânge-ți rândurile în cetate, ceata Sionului, căci suntem împresurați! Judecătorul lui Israel este lovit cu nuiaua pe obraz!

Plân 3.30;Mat 5.39;Mat 27.30;

2Și tu, Betleeme Efrata, măcar că ești prea mic între cetățile de căpetenie ale lui Iuda, totuși din tine Îmi va ieși Cel ce va stăpâni peste Israel, și a cărui obârșie se suie până în vremuri străvechi, până în zilele veșniciei.

Mat 2.6;Ioan 7.42;1Sam 23.23;Ex 18.25;Gen 49.10;Isa 9.6;Ps 90.2;Prov 8.22-23;Ioan 1.1;

3De aceea îi va lăsa, până la vremea când va naște cea care are să nască, și rămășița fraților Săi se va întoarce la copiii lui Israel.

Mica 4.10;Mica 4.7;

4El se va înfățișa, și va cârmui cu puterea Domnului, și cu măreția Numelui Domnului, Dumnezeului Său: vor locui liniștiți, căci El va fi proslăvit până la marginile pământului.

Isa 40.11;Isa 49.10;Ezec 34.23;Mica 7.14;Ps 72.8;Isa 52.13;Zah 9.10;Luc 1.32;

5El va fi pacea noastră! Când va veni Asirianul în țara noastră, și va pătrunde în palatele noastre, vom ridica împotriva lui șapte păstori și opt căpetenii ale poporului.

Ps 72.7;Isa 9.6;Zah 9.10;Luc 2.14;Efes 2.14;

6Ei vor pustii țara Asiriei cu sabia, și țara lui Nimrod cu sabia scoasă din teacă. Ne va izbăvi astfel de Asirian, când va veni în țara noastră, și va pătrunde în ținutul nostru.

Gen 10.8-11;Luc 1.71;

7Rămășița lui Iacov va fi în mijlocul multor popoare, ca o rouă care vine de la Domnul, ca ploaia măruntă pe iarbă care nu se bizuie pe nimeni, și nu atârnă de copiii oamenilor.

Mica 5.3;Deut 32.2;Ps 72.6;Ps 110.3;

8Rămășița lui Iacov va fi între neamuri, în mijlocul multor popoare, ca un leu între fiarele pădurii, ca un pui de leu între turmele de oi: care, când trece, calcă în picioare și sfâșie, și nimeni nu poate scăpa pe altul.

9Ți se va ridica mâna peste potrivnicii tăi, și toți vrăjmașii tăi vor fi nimiciți!

10"În ziua aceea, zice Domnul, îți voi nimici cu desăvârșire caii din mijlocul tău, și-ți voi sfărâma carele;

Zah 9.10;

11voi nimici cu desăvârșire cetățile din țara ta, și-ți voi surpa toate cetățuile.

12Voi nimici cu desăvârșire descântecele din mijlocul tău, și nu vei mai avea vrăjitori;

Isa 2.6;

13voi nimici cu desăvârșire idolii tăi și stâlpii tăi idolești din mijlocul tău, și nu te vei mai închina la lucrarea mâinilor tale;

Zah 13.2;Isa 2.8;

14voi nimici cu desăvârșire din mijlocul tău Astarteele tale, și-ți voi dărâma idolii.

15Îmi voi răzbuna cu mânie, cu urgie, pe neamurile, care n-au vrut s-asculte."

Ps 149.7;Mica 5.8;2Tes 1.8;

Judecata Domnului cu poporul său.
Îndurarea Domnului. Pricina.

## 1 2 3 4 < 6 >

1Ascultați dar ce zice Domnul; "Scoală-te, judecă-te înaintea munților, și dealurile să-ți audă glasul!...

2Ascultați, munți, pricina Domnului, și luați aminte, temelii tari ale pământului! Căci Domnul are o judecată cu poporul Său, și vrea să Se judece cu Israel. -

Deut 32.1;Ps 50.1-4;Isa 1.2;Osea 12.2;Isa 1.18;Isa 5.3-4;Isa 43.26;Osea 4.1;

3"Poporul Meu, ce ți-am făcut și cu ce te-am ostenit? Răspunde-Mi!

Ier 2.5-31;

4Căci te-am scos din țara Egiptului, te-am izbăvit din casa robiei, și am trimis înaintea ta pe Moise, Aaron și Maria!

Ex 12.51;Ex 14.30;Ex 20.2;Deut 4.20;Amos 2.10;

5Poporul Meu, adu-ți aminte ce plănuia Balac împăratul Moabului, și ce i-a răspuns Balaam, fiul lui Beor, și ce s-a întâmplat din Sitim până la Ghilgal, ca să cunoști binefacerile Domnului!"

Num 22.5;Num 23.7;Num 24.10-11;Deut 23.4-5;Ios 24.9-10;Apoc 2.14;Num 25.1;Num 33.49;Ios 4.19;Ios 5.10;Jud 5.11;

6"Cu ce voi întâmpina pe Domnul, și cu ce mă voi pleca înaintea Dumnezeului Celui Prea Înalt? Îl voi întâmpina oare cu arderi de tot, cu viței de un an?

7Dar primește Domnul oare mii de berbeci, sau zeci de mii de râuri de untdelemn? Să dau eu pentru fărădelegile mele pe întâiul meu născut, rodul trupului meu pentru păcatul sufletului meu?" -

Ps 50.9;Ps 51.16;Isa 1.11;Iov 29.6;2Împ 16.3;2Împ 21.6;2Împ 23.10;Ier 7.31;Ier 19.5;Ezec 23.37;

8"Ți s-a arătat, omule, ce este bine, și ce alta cere Domnul de la tine, decât să faci dreptate, să iubești mila, și să umbli smerit cu Dumnezeul tău?"

Deut 10.12;1Sam 15.22;Osea 6.6;Osea 12.6;Gen 18.19;Isa 1.17;

9Glasul Domnului strigă cetății, și omul înțelept se teme de Numele Tău. Ascultați pedeapsa și pe Cel ce o trimite!

10Mai sunt în casa celui rău comori nelegiuite, și blestemata efă mică?

Deut 25.13-16;Prov 11.1;Prov 20.10-23;

11Pot socoti Eu curat pe cel ce are o cumpănă nedreaptă și greutăți strâmbe în sac?

Osea 12.7;

12Pentru că bogații lui sunt plini de silnicie, locuitorii lui spun minciuni, și limba lor este numai înșelătorie în gura lor,

Ier 9.3-8;

13de aceea, și Eu te voi lovi cu suferința, te voi pustii pentru păcatele tale.

Lev 26.16;Ps 107.17-18;

14Vei mânca și tot nu te vei sătura, ci foamea va rămâne în tine; ce vei lua dinaintea vrăjmașului nu vei scăpa, căci ce vei scăpa, voi da pradă sabiei.

Lev 26.26;Osea 4.10;

15Veți semăna, dar nu vei secera, vei stoarce măsline dar nu te vei unge cu untdelemnul lor, vei face must, dar nu vei bea vin!

Deut 28.38-39.40;Amos 5.11;Țef 1.13;Hag 1.6;

16Căci ei păzesc toate orânduirile lui Omri, și lucrează tocmai cum a lucrat casa lui Ahab, și umblă după sfaturile lor, de aceea te voi face de pomină, îți voi face locuitorii de batjocură, și veți purta ocara poporului Meu.

1Împ 16.25-26;Osea 5.11;1Împ 16.30-etc;1Împ 21.25-26;2Împ 21.3;1Împ 9.8;Ier 19.8;Isa 25.8;Ier 51.51;Plân 5.1;

## 1 2 3 4 5 < 7

1Vai de mine! Căci parcă sunt la strângerea poamelor, și la strângerea bobițelor după culesul strugurilor: nu mai este nici un strugure de mâncare, nici cea dintâi smochină, dorită de sufletul meu!

Isa 17.6;Isa 24.13;Isa 28.4;Osea 9.10;

2S-a dus omul de bine din țară, și nu mai este nici un om cinstit printre oameni; toți stau la pândă ca să verse sânge, fiecare întinde o cursă fratelui său.

Ps 12.1;Ps 14.1-3;Isa 57.1;Hab 1.15;

3Mâinile lor sunt îndreptate să facă rău: cârmuitorul cere daruri, judecătorul cere plată, cel mare își arată pe față ce dorește cu lăcomie, și astfel merg mână-n mână.

Osea 4.18;Isa 1.23;Mica 3.11;

4Cel mai bun dintre ei este ca un mărăcine, cel mai cinstit este mai rău decât un tufiș de spini. Ziua vestită de toți proorocii Tăi, pedeapsa Ta se apropie! Atunci va fi uluiala lor.

2Sam 23.6-7;Ezec 2.6;Isa 55.13;

5Nu crede pe un prieten, nu te încrede în ruda cea mai de aproape; păzește-ți ușa gurii de cea care îți stă în brațe!

Ier 9.4;

6Căci fiul batjocorește pe tatăl, fata se scoală împotriva mamei ei, nora împotriva soacrei sale; vrăjmașii omului sunt cei din casa lui! -

Ezec 22.7;Mat 10.21-36;Luc 12.53;Luc 21.16;2Tim 3.2-3;

7Eu însă voi privi spre Domnul, îmi voi pune nădejdea în Dumnezeul mântuirii mele, Dumnezeul meu mă va asculta.

Isa 8.17;

8Nu te bucura de mine, vrăjmașă, căci chiar dacă am căzut, mă voi scula iarăși, chiar dacă stau în întuneric, totuși Domnul este Lumina mea!

Prov 24.17;Plân 4.21;Ps 37.24;Prov 24.16;Ps 27.1;

9Voi suferi mânia Domnului, căci am păcătuit împotriva Lui, - până ce El îmi va apăra pricina și-mi va face dreptate; El mă va scoate la lumină, și voi privi dreptatea Lui.

Plân 3.39;Ps 37.6;

10Când va vedea vrăjmașa mea lucrul acesta, va fi acoperită de rușine, ea, care-mi zicea: "Unde este Domnul, Dumnezeul tău?" Ochii mei își vor vedea dorința împlinită față de ea. Atunci ea va fi călcată în picioare ca noroiul de pe uliță.

Ps 35.26;Ps 42.3-10;Ps 79.10;Ps 115.2;Ioel 2.17;Mica 4.11;2Sam 22.43;Zah 10.5;

11În ziua, când îți vor zidi iarăși zidurile, în ziua aceea ți se vor lărgi hotarele.

Amos 9.11;Isa 11.16;Isa 19.23;Isa 27.13;Osea 11.11;

12În ziua aceea, vor veni la tine, din Asiria până în Egipt, din Egipt până la râul, de la o mare la alta, și de la un munte la altul.

13Dar mai întâi țara va fi pustiită din pricina locuitorilor ei, în urma faptelor lor rele.

Ier 21.14;Mica 3.12;

14Paște-Ți poporul cu toiagul Tău, paște turma moștenirii Tale, care locuiește singură în pădurea din mijlocul Carmelului; ca să pască pe Basan și în Galaad, ca în zilele de altă dată." -

Isa 37.24;

15"Îți voi arăta lucruri minunate, - zice Domnul, ca în ziua când ai ieșit din țara Egiptului." -

Ps 68.22;Ps 78.12;

16Neamurile vor vedea lucrul acesta, și se vor rușina, cu toată puterea lor; vor pune mâna la gură, și își vor astupa urechile.

Isa 26.11;Iov 21.5;Iov 29.9;

17Voi linge pulberea, ca șarpele; vor ieși tremurând ca târâtoarele pământului, afară din cetățuile lor, vor veni pline de frică înaintea Domnului, Dumnezeului nostru, și se vor teme de Tine.

Ps 72.9;Isa 49.23;Ps 18.45;Ier 33.9;

18Care Dumnezeu este ca Tine, care ierți nelegiuirea, și treci cu vederea păcatele rămășiței moștenirii Tale? El nu-Și ține mânia pe vecie, ci Îi place îndurarea!

Ex 15.11;Ex 34.6-7;Ier 50.20;Mica 4.7;Mica 5.3-8;Ps 103.9;Isa 57.16;Ier 3.5;

19El va avea iarăși milă de noi, va călca în picioare nelegiuirile noastre, și vei arunca în fundul mării toate păcatele lor.

20Vei da cu credincioșie lui Iacov, și vei ține cu îndurare față de Avraam, ce ai jurat părinților noștri în zilele de odinioară."

Luc 1.72-73;Ps 105.9-10;