### A DOUA CARTEA A ÎMPĂRAȚILOR
(SAU A PATRA CARTE A ÎMPĂRAȚILOR în Septuaginta)

#### (Deut. 29.18-28. 1 Samuel 12.25. Isaia 23.)

### ȘIRUL ÎMPĂRAȚILOR LUI IUDA ȘI ÎMPĂRAȚILOR LUI ISRAEL, DE LA IOSAFAT ȘI MOARTEA LUI AHAB PÂNĂ LA NIMICIREA ÎMPĂRĂȚIEI LUI ISRAEL.

#### (Capitolele 1-17. 2Cronici 21-28. Ier. 3.6, 7; Osea 7; 10.1-11; 13.1-13.)

Boala lui Ahazia și moartea lui.

## 1 > 3 6 9 12 15 18 21 24 25

1Moab s-a răzvrătit împotriva lui Israel, după moartea lui Ahab.

2Împ 3.5;2Sam 8.2;

2Ahazia a căzut prin zăbrelele odăii lui de sus în Samaria, și s-a îmbolnăvit. A trimis niște soli, și le-a zis: "Duceți-vă și întrebați pe Baal-Zebub, dumnezeul Ecronului, ca să știu dacă mă voi vindeca de boala aceasta."

1Sam 5.10;

3Dar îngerul Domnului a zis lui Ilie, Tișbitul: "Scoală-te, suie-te înaintea solilor împăratului Samariei, și spune-le: "Oare nu este Dumnezeu în Israel, de vă duceți să întrebați pe Baal-Zebub, dumnezeul Ecronului?

4De aceea, așa vorbește Domnul: "Nu te vei mai da jos din patul în care te-ai suit, ci vei muri." Și Ilie a plecat.

5Solii s-au întors la Ahazia. Și el le-a zis: "Pentru ce v-ați întors?"

6Ei i-au răspuns: "Un om s-a suit înaintea noastră, și ne-a zis: "Întoarceți-vă la împăratul care v-a trimis, și spuneți-i: "Așa vorbește Domnul: "Oare nu este Dumnezeu în Israel, de trimiteți să întrebe pe Baal-Zebub, dumnezeul Ecronului? De aceea nu te vei mai da jos din patul în care te-ai suit, ci vei muri."

7Ahazia le-a zis: "Ce înfățișare avea omul acela care s-a suit înaintea voastră și v-a spus aceste cuvinte?"

8Ei au răspuns: "Era un om îmbrăcat cu o manta de păr și încins cu o curea la mijloc." Și Ahazia a zis: "Este Ilie, Tișbitul."

9A trimis la el pe o căpetenie de cincizeci cu cei cincizeci de oameni ai lui. Căpetenia aceasta s-a suit la Ilie, care ședea pe vârful muntelui, și i-a zis: "Omule al lui Dumnezeu, împăratul a zis: "Pogoară-te!"

10Ilie a răspuns căpeteniei peste cincizeci: "Dacă sunt un om al lui Dumnezeu, să se pogoare foc din cer și să te mistuie, pe tine și pe cei cincizeci de oameni ai tăi!" Și s-a pogorât foc din cer și l-a mistuit pe el și pe cei cincizeci de oameni ai lui.

Luc 9.54;

11Ahazia a trimis din nou la el altă căpetenie peste cincizeci cu cei cincizeci de oameni ai lui. Căpetenia aceasta a luat cuvântul, și a zis lui Ilie: "Omule al lui Dumnezeu, așa a zis împăratul: "Grăbește-te de te pogoară!"

12Ilie le-a răspuns: "Dacă sunt un om al lui Dumnezeu, să se pogoare foc din cer și să te mistuie, pe tine și pe cei cincizeci de oameni ai tăi!" Și s-a pogorât foc din cer și l-a mistuit, pe el și pe cei cincizeci de oameni ai lui.

13Ahazia a trimis din nou o a treia căpetenie peste cincizeci, împreună cu cei cincizeci de oameni ai săi. Această a treia căpetenie peste cincizeci s-a suit; și, la sosire, și-a plecat genunchii înaintea lui Ilie, și i-a zis, rugându-l: "Omule al lui Dumnezeu, te rog, viața mea și viața acestor cincizeci de oameni, slujitorii tăi, să fie scumpă înaintea ta!

1Sam 26.21;Ps 72.14;

14Iată, s-a pogorât foc din cer și a mistuit pe cele dintâi două căpetenii peste cincizeci și pe cei cincizeci de oameni ai lor: dar acum, viața mea să fie scumpă înaintea ta!"

15Îngerul Domnului a zis lui Ilie: "Pogoară-te împreună cu el, n-ai nici o frică de el." Ilie s-a sculat și s-a pogorât cu el la împăratul.

16El i-a zis: "Așa vorbește Domnul: "Pentru că ai trimis soli să întrebe pe Baal-Zebub, dumnezeul Ecronului, ca și cum n-ar fi în Israel Dumnezeu al cărui cuvânt să-l poți întreba, nu te vei mai da jos din patul în care te-ai suit, ci vei muri."

17Ahazia a murit, după cuvântul Domnului, rostit prin Ilie. Și în locul lui, a început să domnească Ioram, în al doilea an al lui Ioram, fiul lui Iosafat, împăratul lui Iuda; căci n-avea fiu.

18Celelalte fapte ale lui Ahazia, și ce a făcut el, nu sunt scrise oare în cartea Cronicilor împăraților lui Israel?

Înălțarea lui Ilie la cer.

## < 2 > 6 9 12 15 18 21 24 25

1Când a voit Domnul să ridice pe Ilie la cer într-un vârtej de vânt, Ilie pleca din Ghilgal cu Elisei.

Gen 5.24;1Împ 19.21;

2Ilie a zis lui Elisei: - Rămâi aici, te rog, căci Domnul mă trimite până la Betel." Elisei a răspuns: "Viu este Domnul și viu este sufletul tău că nu te voi părăsi." Și s-au pogorât la Betel.

Rut 1.15-16;1Sam 1.26;2Împ 2.4-6;2Împ 4.30;

3Fiii proorocilor, care erau la Betel, au ieșit la Elisei, și i-au zis: "Știi că Domnul răpește astăzi pe stăpânul tău deasupra capului tău?" Și el a răspuns: "Știu și eu, dar tăceți."

1Împ 20.35;2Împ 2.5-15;2Împ 4.1-38;2Împ 9.1;

4Ilie i-a zis: - Eliseie, rămâi aici, te rog, căci Domnul mă trimite la Ierihon." El a răspuns: "Viu este Domnul și viu este sufletul tău că nu te voi părăsi!" Și au ajuns la Ierihon.

5Fii proorocilor, care erau la Ierihon, s-au apropiat de Elisei, și i-au zis: "Știi că Domnul răpește azi pe stăpânul tău deasupra capului tău?" Și el a răspuns: "Știu și eu; dar tăceți."

6Ilie i-a zis: "Rămâi aici, te rog, căci Domnul mă trimite la Iordan." El a răspuns: "Viu este Domnul și viu este sufletul tău că nu te voi părăsi." Și amândoi și-au văzut de drum.

7Cincizeci de inși dintre fiii proorocilor au sosit și s-au oprit la o depărtare oarecare în fața lor, și ei amândoi s-au oprit pe malul Iordanului.

8Atunci Ilie și-a luat mantaua, a făcut-o sul, și a lovit cu ea apele, care s-au despărțit într-o parte și într-alta, și au trecut amândoi pe uscat.

Ex 14.21;Ios 3.16;2Împ 2.14;

9După ce au trecut, Ilie a zis lui Elisei: "Cere ce vrei să-ți fac, înainte ca să fiu răpit de la tine." Elisei a răspuns: "Te rog să vină peste mine o îndoită măsură din duhul tău!"

10Ilie a zis: "Greu lucru ceri. Dar dacă mă vei vedea când voi fi răpit de la tine, așa ți se va întâmpla; dacă nu, nu ți se va întâmpla așa",

11Pe când mergeau ei vorbind, iată că un car de foc și niște cai de foc i-au despărțit pe unul de altul, și Ilie s-a înălțat la cer într-un vârtej de vânt.

2Împ 6.17;Ps 104.4;

12Elisei se uita și striga: "Părinte! Părinte! Carul lui Israel și călărimea lui!" Și nu l-a mai văzut. Apucându-și hainele, le-a sfâșiat în două bucăți,

2Împ 13.14;

13și a ridicat mantaua, căreia îi dăduse drumul Ilie. Apoi s-a întors, și s-a oprit pe malul Iordanului;

14a luat mantaua, căreia îi dăduse Ilie drumul, și a lovit apele cu ea, și a zis: "Unde este acum Domnul, Dumnezeul lui Ilie?" Și a lovit apele, care s-au despărțit într-o parte și în alta, și Elisei a trecut.

2Împ 2.8;

Fiii proorocilor trimit să caute pe Ilie.

15Fiii proorocilor care erau în fața Ierihonului, când l-au văzut, au zis: "Duhul lui Ilie a venit peste Elisei." Și i-au ieșit înainte, și s-au închinat până la pământ înaintea lui.

2Împ 2.7;

16Ei i-au zis: "Iată că între slujitorii tăi sunt cincizeci de oameni viteji; vrei să se ducă să caute pe stăpânul tău?" Poate că Duhul Domnului l-a dus și l-a aruncat pe vreun munte sau în vreo vale." El a răspuns: "Nu-i trimiteți."

1Împ 18.12;Ezec 8.3;Fapt 8.39;

17Dar ei au stăruit multă vreme de el. Și el a zis: "Trimiteți-i." Au trimis pe cei cincizeci de oameni, care au căutat pe Ilie trei zile și nu l-au găsit.

18Când s-au întors la Elisei, care era la Ierihon, el le-a zis: "Nu v-am spus să nu vă duceți?"

Vindecarea apelor de la Ierihon.

19Oamenii din cetate au zis lui Elisei: "Iată, așezarea cetății este bună, după cum vede domnul meu; dar apele sunt rele, și țara este stearpă."

20El a zis: "Aduceți-mi un blid nou și puneți sare în el." Și i-au adus.

21Apoi s-a dus la izvorul apelor, și a aruncat sare în el, și a zis: "Așa vorbește Domnul: "Vindec apele acestea; nu va mai veni din ele nici moarte, nici sterpătură."

Ex 15.25;2Împ 4.41;2Împ 6.6;Ioan 9.6;

22Și apele au fost vindecate până în ziua aceasta, după cuvântul pe care-l rostise Domnul.

Pedepsirea copiilor.

23De acolo s-a suit la Betel. Și pe când mergea pe drum, niște băiețași au ieșit din cetate, și și-au bătut joc de el. Ei îi ziceau: "Suie-te, pleșuvule! Suie-te, pleșuvule!"

24El s-a întors să-i privească, și i-a blestemat în Numele Domnului. Atunci au ieșit doi urși din pădure, și au sfâșiat patruzeci și doi din acești copii.

25De acolo s-a dus pe muntele Carmel, de unde s-a întors la Samaria.

Ioram, regele lui Israel.

## 1 < 3 > 5 6 9 12 15 18 21 24 25

1Ioram, fiul lui Ahab, a început să domnească peste Israel la Samaria, în al optsprezecelea an al lui Iosafat, împăratul lui Iuda. A domnit doisprezece ani.

2Împ 1.17;

2El a făcut ce este rău înaintea Domnului, totuși nu ca tatăl său și ca mama sa. A răsturnat stâlpii lui Baal, pe care-i făcuse tatăl său;

1Împ 16.31-32;

3dar s-a dedat la păcatele lui Ieroboam, fiul lui Nebat, care făcuse pe Israel să păcătuiască, și nu s-a abătut de la ele.

1Împ 12.28-32;

4Meșa, împăratul Moabului, avea turme mari și plătea împăratului lui Israel un bir de o sută de mii de miei și o sută de mii de berbeci cu lâna lor.

Isa 16.1;

5La moartea lui Ahab, împăratul Moabului s-a răsculat împotriva împăratului lui Israel.

2Împ 1.1;

6Împăratul Ioram a ieșit atunci din Samaria, și a numărat pe tot Israelul.

7A pornit, și a trimis să spună lui Iosafat, împăratul lui Iuda: "Împăratul Moabului s-a răsculat împotriva mea; vrei să vii cu mine să luptăm împotriva Moabului?" Iosafat a răspuns: "Voi merge, eu ca tine, poporul meu ca poporul tău, caii mei ca ai tăi."

1Împ 22.4;

8Și a zis: "Pe care drum să ne suim?" Ioram a zis: "Pe drumul care duce în pustia Edomului."

9Împăratul lui Israel, împăratul lui Iuda și împăratul Edomului, au plecat; și, după un drum de șapte zile, n-au avut apă pentru oștire și pentru vitele care veneau după ea.

10Atunci împăratul lui Israel a zis: "Vai! Domnul a chemat pe acești trei împărați ca să-i dea în mâinile Moabului!"

11Dar Iosafat a zis: "Nu este aici nici un prooroc al Domnului, prin care să putem întreba pe Domnul?" Unul din slujitorii împăratului lui Israel a răspuns: "Este aici Elisei, fiul lui Șafat, care turna apă pe mâinile lui Ilie."

1Împ 22.7;

12Și Iosafat a zis: "Cuvântul Domnului este cu el." Împăratul lui Israel, Iosafat, și împăratul Edomului s-au pogorât la el.

2Împ 2.25;

13Elisei a zis împăratului lui Israel: "Ce am eu a face cu tine? Du-te la proorocii tatălui tău și la proorocii mamei tale." Și împăratul lui Israel i-a zis: "Nu! căci Domnul a chemat pe acești trei împărați ca să-i dea în mâinile Moabului!"

Ezec 14.3;Jud 10.14;Rut 1.15;1Împ 18.19;

14Elisei a zis: "Viu este Domnul oștirilor, al cărui slujitor sunt, că, dacă n-aș avea în vedere pe Iosafat, împăratul lui Iuda, pe tine nu te-aș băga deloc în seamă, și nici nu m-aș uita la tine.

1Împ 17.1;2Împ 5.16;

15Acum aduceți-mi un cântăreț cu harfa." Și pe când cânta cântărețul din harfă, mâna Domnului a fost peste Elisei.

1Sam 10.5;Ezec 1.3;Ezec 3.14-22;Ezec 8.1;

16Și a zis: "Așa vorbește Domnul: "Faceți gropi în valea aceasta, groapă lângă groapă!

2Împ 4.3;

17Căci așa vorbește Domnul: "Nu veți vedea vânt și nu veți vedea ploaie, dar totuși valea aceasta se va umple de apă, și veți bea, voi, turmele voastre și vitele voastre.

18Dar aceasta este puțin lucru înaintea Domnului. El va da pe Moab în mâinile voastre;

19veți sfărâma toate cetățile întărite și toate cetățile alese, veți tăia toți copacii cei buni, veți astupa toate izvoarele de apă, și veți strica cu pietre toate ogoarele cele mai bune."

20Și dimineața, în clipa când se aducea jertfa, iată că a venit apa de pe drumul Edomului, și s-a umplut țara de apă.

Ex 29.39-40;

21Însă, toți Moabiții, auzind că împărații se suie să lupte împotriva lor, au chemat pe toți cei în vârstă să poarte armele și mai mari chiar, și au stat la hotar.

22S-au sculat dis-de-dimineață, și când a strălucit soarele peste ape, Moabiții au văzut în fața lor apele roșii ca sângele.

23Ei au zis: "Este sânge! Împărații au scos sabia între ei, s-au tăiat unii pe alții; acum, la pradă, Moabiți!"

24Și au mers împotriva taberei lui Israel. Dar Israel s-a sculat, și a bătut pe Moab, care a luat-o la fugă dinaintea lor. Au pătruns în țară, și au bătut pe Moab.

25Au sfărâmat cetățile, au aruncat fiecare pietre, în toate ogoarele cele mai bune și le-au umplut cu pietre au astupat toate izvoarele de apă, și au tăiat toți copacii cei buni; prăștiașii au înconjurat și au bătut Chir-Hareset, din care n-au lăsat decât pietrele.

Isa 16.7-11;

26Împăratul Moabului, văzând că fusese înfrânt în luptă, a luat cu el șapte sute de oameni, care scoteau sabia, să-și croiască drum până la împăratului Edomului; dar n-au putut.

27A luat atunci pe fiul său întâi născut, care trebuia să domnească în locul lui, și l-a adus ca ardere de tot pe zid. Și o mare mânie a cuprins pe Israel, care s-a depărtat de împăratul Moabului, și s-a întors în țară.

Înmulțirea untdelemnului.

## 1 < 4 > 6 9 12 15 18 21 24 25

1O femeie dintre nevestele fiilor proorocilor a strigat lui Elisei: "Robul tău, bărbatul meu, a murit, și știi că robul tău se temea de Domnul; și cel ce l-a împrumutat a venit să ia cei doi copii ai mei și să-i facă robi."

1Împ 20.35;Lev 25.39;Mat 18.25;

2Elisei i-a zis: "Ce pot să fac pentru tine? Spune-mi ce ai acasă?" Ea a răspuns: "Roaba ta n-are acasă decât un vas cu untdelemn.

3Și el a zis: "Du-te de cere vase de afară de la toți vecinii tăi, vase goale, și nu cere puține.

2Împ 3.16;

4Când te vei întoarce, închide ușa după tine și după copiii tăi; toarnă din untdelemn în toate aceste vase, și pune deoparte pe cele pline."

5Atunci ea a plecat de la el. A închis ușa după ea și după copiii ei; ei îi apropiau vasele, și ea turna din untdelemn în ele.

6Când s-au umplut vasele, ea a zis fiului său: "Mai dă-mi un vas." Dar el i-a răspuns: "Nu mai este nici un vas." Și n-a mai curs untdelemn.

7Ea s-a dus de a spus omului lui Dumnezeu lucrul acesta. Și el a zis: "Du-te de vinde untdelemnul, și plătește-ți datoria; iar cu ce va rămâne, vei trăi tu și fiii tăi."

Fiul Sunamitei.

8Într-o zi Elisei trecea prin Sunem. Acolo era o femeie bogată. Ea a stăruit de el să primească să mănânce la ea. Și ori de câte ori trecea, se ducea să mănânce la ea.

9Ea a zis bărbatului ei: "Iată, știu că omul acesta care trece totdeauna pe la noi, este un om sfânt al lui Dumnezeu.

Ios 19.18;

10Să facem o mică odaie sus cu ziduri, și să punem în ea un pat pentru el, o masă, un scaun și un sfeșnic, ca să stea acolo când va veni la noi.

11Elisei, întorcându-se la Sunem, s-a dus în odaia de sus și s-a culcat acolo.

12El a zis slujitorului său Ghehazi: "Cheamă pe Sunamita aceasta!" Ghehazi a chemat-o, și ea a venit înaintea lui.

13Și Elisei a zis lui Ghehazi: "Spune-i: "Iată, pentru noi tu ți-ai făcut toată tulburarea aceasta, noi ce putem face pentru tine? Trebuie să vorbim pentru tine împăratului sau căpeteniei oștirii?" Ea a răspuns: "Eu locuiesc liniștită în mijlocul poporului meu."

14Și el a zis: "Ce să fac pentru ea?" Ghehazi a răspuns: "Ea n-are fiu, și bărbatul ei este bătrân."

15Și el a zis: "Cheam-o!" Ghehazi a chemat-o, și ea a venit la ușă.

16Elisei i-a zis: "La anul pe vremea aceasta, vei ține în brațe un fiu." Și ea a zis: "Nu! domnul meu, omule al lui Dumnezeu, nu amăgi pe roaba ta!

Gen 18.10-14;2Împ 4.28;

17Femeia a rămas însărcinată, și a născut un fiu chiar pe vremea aceea, în anul următor, cum îi spusese Elisei.

18Copilul s-a făcut mare. Și într-o zi când se dusese pe la tatăl său la secerători,

19a zis tatălui său: "Capul meu! Capul meu!" Tatăl a zis slujitorului său: "Du-l la mama sa!"

20Slujitorul l-a luat și l-a dus la mama sa. Și copilul a stat pe genunchii mamei sale până la amiază, și apoi a murit.

21Ea s-a suit, l-a culcat pe patul omului lui Dumnezeu, a închis ușa după ea, și a ieșit.

22A chemat pe bărbatul ei, și a zis: "Trimite-mi, te rog, un slujitor și o măgăriță; vreau să mă duc în grabă la omul lui Dumnezeu, și apoi mă voi întoarce."

23Și el a zis: "Pentru ce vrei să te duci astăzi la el? Doar nu este nici lună nouă, nici Sabat." Ea a răspuns: "Fii pe pace!"

24Apoi a pus șaua pe măgăriță, și a zis slujitorului său: "Mână, și pleacă, să nu oprești pe drum decât când ți-oi spune."

25Ea a plecat deci și s-a dus la omul lui Dumnezeu pe muntele Carmel. Omul lui Dumnezeu a văzut-o de departe și a zis slujitorului său Ghehazi: "Iată pe Sunamita aceea!

2Împ 2.25;

26Acum, aleargă dar înaintea ei, și spune-i: "Ești bine? Bărbatul tău și copilul sunt bine?" Ea a răspuns: "Bine."

27Și cum a ajuns la omul lui Dumnezeu pe munte, i-a îmbrățișat picioarele. Ghehazi s-a apropiat s-o dea înapoi. Dar omul lui Dumnezeu a zis: "Las-o, căci este tare amărâtă, și Domnul mi-a ascuns lucrul acesta, și nu mi l-a făcut cunoscut."

28Atunci ea a zis: "Am cerut eu oare domnului meu un fiu? N-am zis eu: "Nu mă amăgi?"

2Împ 4.16;

29Și Elisei a zis lui Ghehazi: "Încinge-ți mijlocul, ia toiagul meu în mână, și pleacă. Dacă vei întâlni pe cineva, să nu-l întrebi de sănătate; și dacă te va întreba cineva de sănătate, să nu-i răspunzi. Să pui toiagul meu pe fața copilului."

1Împ 18.46;2Împ 9.1;Luc 10.4;Ex 7.19;Ex 14.16;2Împ 2.8-14;Fapt 19.12;

30Mama copilului a zis: "Viu este Domnul și viu este sufletul tău că nu te voi părăsi." Și el s-a sculat și a mers după ea.

2Împ 2.2;

31Ghehazi le-o luase înainte, și pusese toiagul pe fața copilului; dar n-a dat nici glas, nici semn de simțire. S-a întors înaintea lui Elisei, i-a spus lucrul acesta, și a zis: "Copilul nu s-a trezit".

Ioan 11.11;

32Când a ajuns Elisei în casă, iată că murise copilul, culcat în patul lui.

33Elisei a intrat și a închis ușa după ei amândoi, și s-a rugat Domnului.

2Împ 4.4;Mat 6.6;1Împ 17.20;

34S-a suit, și s-a culcat pe copil; și-a pus gura pe gura lui, ochii lui pe ochii lui, mâinile lui pe mâinile lui, și s-a întins peste el. Și trupul copilului s-a încălzit.

1Împ 17.21;Fapt 20.10;

35Elisei a plecat, a mers încoace și încolo prin casă, apoi s-a suit iarăși și s-a întins peste copil. Și copilul a strănutat de șapte ori, și a deschis ochii.

1Împ 17.21;2Împ 8.1-5;

36Elisei a chemat pe Ghehazi, și a zis: "Cheamă pe Sunamita." Ghehazi a chemat-o, și ea a venit la Elisei, care a zis: "Ia-ți fiul!"

37Ea s-a dus și s-a aruncat la picioarele lui, și s-a închinat până la pământ. Și și-a luat fiul, și a ieșit afară.

1Împ 17.23;Evr 11.35;

Moartea în oală.

38Elisei s-a întors la Ghilgal, și în țară bântuia o foamete. Pe când fiii proorocilor ședeau înaintea lui, a zis slujitorului său: "Pune oala cea mare, și fierbe o ciorbă pentru fiii proorocilor!"

2Împ 2.1;2Împ 8.1;2Împ 2.3;Luc 10.39;Fapt 22.3;

39Unul din ei a ieșit pe câmp să culeagă verdețuri; a găsit viță sălbatică și a cules din ea curcubețe (Un fel de castraveți.) sălbatice, până și-a umplut haina. Când s-a întors, le-a tăiat în bucăți în oala cu ciorbă, căci nu le cunoștea.

40Au dat oamenilor acelora să mănânce. Dar, cum au mâncat din ciorba aceea, au strigat: "Omule al lui Dumnezeu, moartea este în oală!" Și n-au putut să mănânce.

Ex 10.17;

41Elisei a zis: "Luați făină." A aruncat făină în oală, și a zis: "Dă oamenilor acestora să mănânce." Și nu mai era nimic vătămător în oală.

Ex 15.25;2Împ 2.21;Ioan 9.6;

Cele douăzeci de pâini de orz.

42A venit un om din Baal-Șalișa. A adus pâine din cele dintâi roade omului lui Dumnezeu, și anume douăzeci de pâini de orz, și spice noi în sac. Elisei a zis: "Dă oamenilor acestora să mănânce."

1Sam 9.4;1Sam 9.7;1Cor 9.11;Gal 6.6;

43Slujitorul său a răspuns: "Cum pot să dau din ele la o sută de inși?" Dar Elisei a zis: "Dă oamenilor să mănânce; căci așa vorbește Domnul: "Vor mânca, și va mai rămâne."

Luc 9.13;Ioan 6.9;Luc 9.17;Ioan 6.11;

44Atunci le-a pus pâinile înainte; și au mâncat și le-a mai și rămas, după cuvântul Domnului.

Mat 14.20;Mat 15.37;Ioan 6.13;

Naaman, vindecat de lepră.

## 1 3 < 5 > 9 12 15 18 21 24 25

1Naaman, căpetenia oștirii împăratului Siriei, avea trecere înaintea stăpânului său și mare vază; căci prin el izbăvise Domnul pe Sirieni. Dar omul acesta tare și viteaz era lepros.

Luc 4.27;Ex 11.3;

2Și Sirienii ieșiseră în cete la o luptă, și aduseseră roabă pe o fetiță din țara lui Israel. Ea era în slujba nevestei lui Naaman.

3Și ea a zis stăpânei sale: "Oh, dacă domnul meu ar fi la proorocul acela din Samaria, proorocul l-ar tămădui de lepra lui!"

4Naaman s-a dus și a spus stăpânului său: "Fata aceea din țara lui Israel a vorbit așa și așa."

5Și împăratul Siriei a zis: "Du-te la Samaria, și voi trimite o scrisoare împăratului lui Israel." A plecat, luând cu el zece talanți de argint, șase mii de sicli de aur, și zece haine de schimb.

1Sam 9.8;2Împ 8.8-9;

6A dus împăratului lui Israel scrisoarea, care glăsuia așa: "Acum, când vei primi scrisoarea aceasta, vei știi că îți trimit pe slujitorul meu Naaman, ca să-l vindeci de lepra lui."

7După ce a citit scrisoarea, împăratul lui Israel și-a rupt hainele, și a zis: "Oare sunt eu Dumnezeu, ca să omor și să învii, de-mi spune să vindec pe un om de lepra lui? Să știți dar și să înțelegeți că el caută prilej de ceartă cu mine."

Gen 30.2;Deut 32.39;1Sam 2.6;

8Când a auzit Elisei, omul lui Dumnezeu, că împăratul lui Israel și-a sfâșiat hainele, a trimis să spună împăratului: "Pentru ce ți-ai sfâșiat hainele? Lasă-l să vină la mine, și va ști că este un prooroc în Israel."

9Naaman a venit cu caii și cu carul lui, și s-a oprit la poarta casei lui Elisei.

10Elisei a trimis să-i spună printr-un sol: "Du-te, și scaldă-te de șapte ori în Iordan; și carnea ți se va face sănătoasă, și vei fi curat."

2Împ 4.41;Ioan 9.7;

11Naaman s-a mâniat, și a plecat, zicând: "Eu credeam că va ieși la mine, se va înfățișa el însuși, va chema Numele Domnului, Dumnezeului lui, își va duce mâna pe locul rănii, și va vindeca lepra.

12Nu sunt oare râurile Damascului, Abana și Parpar, mai bune decât toate apele lui Israel? N-aș fi putut oare să mă spăl în ele și să mă fac curat?" Și s-a întors și a plecat plin de mânie.

13Dar slujitorii lui s-au apropiat să-i vorbească, și au zis: "Părinte, dacă proorocul ți-ar fi cerut un lucru greu, nu l-ai fi făcut? Cu atât mai mult trebuie să faci ce ți-a spus: "Scaldă-te, și vei fi curat."

14S-a pogorât atunci și s-a cufundat de șapte ori în Iordan, după cuvântul omului lui Dumnezeu; și carnea lui s-a făcut iarăși cum este carnea unui copilaș, și s-a curățit.

Iov 33.25;Luc 4.27;

15Naaman s-a întors la omul lui Dumnezeu cu tot alaiul lui. Când a ajuns, s-a înfățișat înaintea lui, și a zis: "Iată, cunosc acum că nu este Dumnezeu pe tot pământul, decât în Israel. Și acum, primește, rogu-te, un dar din partea robului tău."

Dan 2.47;Dan 3.29;Dan 6.26-27;Gen 33.11;

16Elisei a răspuns: "Viu este Domnul, al cărui slujitor sunt, că nu voi primi." Naaman a stăruit de el să primească, dar el n-a vrut.

2Împ 3.14;Gen 14.23;Mat 10.8;Fapt 8.18-20;

17Atunci Naaman a zis: "Fiindcă nu vrei să primești tu, îngăduie să se dea robului tău pământ cât pot duce doi catâri; căci robul tău nu mai vrea să mai aducă altor dumnezei nici ardere de tot, nici jertfă, ci va aduce numai Domnului.

18Iată totuși ce rog pe Domnul să ierte robului tău: când stăpânul meu intră în casa lui Rimon să se închine acolo și se sprijinește pe mâna mea, mă închin și eu în casa lui Rimon: să ierte Domnul pe robul tău, când mă voi închina în casa lui Rimon!"

2Împ 7.2-17;

19Elisei i-a zis "Du-te în pace."

Ghehazi lovit cu lepra.

După ce a plecat Naaman de la Elisei și a fost la o depărtare bunicică,

20Ghehazi, slujitorul lui Elisei, omul lui Dumnezeu, a zis în sine: "Iată că stăpânul meu a cruțat pe Sirianul acela Naaman, și n-a primit din mâna lui ce adusese. Viu este Domnul că voi alerga după el, și voi căpăta ceva de la el."

21Și Ghehazi a alergat după Naaman. Naaman, când l-a văzut alergând după el, s-a dat jos din car ca să-i iasă înainte, și a zis: "Este bine totul?"

22El a răspuns: "Totul este bine. Stăpânul meu mă trimite să-ți spun: "Iată că au venit la mine doi tineri din muntele lui Efraim, dintre fiii proorocilor; dă-mi pentru ei, te rog, un talant de argint și două haine de schimb."

23Naaman a zis: "Fă-mi plăcerea și ia doi talanți." A stăruit de el, și a legat doi talanți de argint în doi saci, împreună cu două haine de schimb, și a pus pe doi din slujitorii săi să le ducă înaintea lui Ghehazi.

24Ajungând la deal, Ghehazi le-a luat din mâinile lor, și le-a pus în casă. Apoi a dat drumul oamenilor acelora care au plecat.

25După aceea s-a dus și s-a înfățișat înaintea stăpânului său. Elisei i-a zis: "De unde vii, Ghehazi?" El a răspuns: "Robul tău nu s-a dus nicăieri."

26Dar Elisei i-a zis: "Oare n-a fost duhul meu cu tine, când a lăsat omul acela carul și a venit înaintea ta? Este oare acum vremea de luat argint, haine, măslini, vii, oi, boi, robi și roabe?

27Lepra lui Naaman se va lipi de tine și de sămânța ta pentru totdeauna." Și Ghehazi a ieșit dinaintea lui Elisei plin de lepră, alb ca zăpada.

1Tim 6.10;Ex 4.10;Num 12.10;2Împ 15.5;

Securea unui fiu al proorocilor.

## 1 3 < 6 > 8 9 12 15 18 21 24 25

1Fiii proorocilor au zis lui Elisei: "Iată că locul unde locuim noi cu tine este prea strâmt pentru noi.

2Împ 4.38;

2Haidem până la Iordan; ca să luăm de-acolo fiecare câte o bârnă, și să ne facem acolo un loc de locuit." Elisei a răspuns: "Duceți-vă."

3Și unul din ei a zis: "Fii bun și vino cu slujitorii tăi." El a răspuns: "Voi merge!"

4A plecat deci cu ei. Ajungând la Iordan, au tăiat lemne.

5Și pe când tăia unul din ei o bârnă, a căzut fierul de la secure în apă. El a strigat: "Ah! domnul meu, era împrumutat!"

6Omul lui Dumnezeu a zis: "Unde a căzut?" Și i-a arătat locul. Atunci Elisei a tăiat o bucată de lemn, a aruncat-o în locul acela, și fierul de la secure a plutit pe apă.

2Împ 2.21;

7Apoi a zis: "Ridică-l!" Și a întins mâna, și l-a luat.

Orbirea Sirienilor.

8Împăratul Siriei era în război cu Israel. Și, într-un sfat pe care l-a ținut cu slujitorii săi, a zis: "Tabăra mea va fi în cutare loc."

9Dar omul lui Dumnezeu a trimis să spună împăratului lui Israel: "Ferește-te să treci pe lângă locul acela, căci acolo sunt ascunși Sirienii."

10Și împăratul lui Israel a trimis niște oameni să stea la pândă spre locul pe care i-l spusese și despre care îl înștiințase omul lui Dumnezeu. Aceasta s-a întâmplat nu odată, nici de două ori.

11Împăratului Siriei i s-a tulburat inima. A chemat pe slujitorii săi, și le-a zis: "Nu voiți să-mi spuneți care din noi este pentru împăratul lui Israel?"

12Unul din slujitorii săi a răspuns: "Nimeni, împărate, domnul meu; dar proorocul Elisei, care este în Israel, spune împăratului lui Israel cuvintele pe care le rostești în odaia ta de culcare."

13Și împăratul a zis: "Duceți-vă și vedeți unde este, ca să trimit să-l prindă." Au venit și i-au spus: "Iată că este la Dotan."

Gen 37.17;

14A trimis acolo cai, care și o oaste puternică. Au ajuns noaptea, și au înconjurat cetatea.

15Slujitorul omului lui Dumnezeu s-a sculat dis-de-dimineață și a ieșit. Și iată că o oaste înconjura cetatea, cu cai și care. Și slujitorul a zis omului lui Dumnezeu: "Ah! domnul meu, cum vom face?"

16El a răspuns: "Nu te teme, căci mai mulți sunt cei cu noi decât cei cu ei."

2Cron 32.7;Ps 55.18;Rom 8.31;

17Elisei s-a rugat, și a zis: "Doamne, deschide-i ochii să vadă." Și Domnul a deschis ochii slujitorului, care a văzut muntele plin de cai și de care de foc împrejurul lui Elisei.

2Împ 2.11;Ps 34.7;Ps 68.17;Zah 1.8;Zah 6.1-7;

18Sirienii s-au pogorât la Elisei. El a făcut atunci următoarea rugăciune către Domnul: "Lovește, rogu-Te, pe poporul acesta cu orbire." Și Domnul i-a lovit cu orbire, după cuvântul lui Elisei.

Gen 19.11;

19Elisei le-a zis: "Nu este aceasta calea, și nu este aceasta cetatea; veniți după mine, și vă voi duce la omul pe care-l căutați." Și i-a dus la Samaria.

20Când au intrat în Samaria, Elisei a zis: "Doamne, deschide ochii oamenilor acestora, să vadă!" Și Domnul le-a deschis ochii, și au văzut că erau în mijlocul Samariei.

21Împăratul lui Israel, văzându-i, a zis lui Elisei: "Să-i măcelăresc, să-i măcelăresc, părinte?"

22"Să nu-i măcelărești", a răspuns Elisei. "Obișnuiești tu oare să măcelărești pe aceia pe care îi iei prinși cu sabia și cu arcul tău? Dă-le pâine și apă, ca să mănânce și să bea; apoi să se ducă la stăpânul lor."

Rom 12.20;

23Împăratul lui Israel le-a dat un prânz mare, și ei au mâncat și au băut; apoi le-a dat drumul, și au plecat la stăpânul lor. Și oștile Sirienilor nu s-au mai întors pe ținutul lui Israel.

2Împ 5.2;2Împ 6.8-9;

Împresurarea Samariei.

24După aceea, Ben-Haded, împăratul Siriei, strângându-și toată oștirea, s-a suit și a împresurat Samaria.

25În Samaria a fost o mare foamete, și atât de mult au strâmtorat-o încât un cap de măgar prețuia optzeci de sicli de argint, și un sfert de cab de găinaț de porumbel cinci sicli de argint.

26Și pe când trecea împăratul pe zid, o femeie i-a strigat: "Scapă-mă, împărate, domnul meu!"

27El a răspuns: "Dacă nu te scapă Domnul, cu ce să te scap eu? Cu venitul ariei sau al teascului?"

28Și împăratul i-a zis: "Ce ai?" Ea a răspuns: "Femeia aceea mi-a zis: "Dă-mi pe fiul tău să-l mâncăm astăzi, și mâine vom mânca pe fiul meu."

29Noi am fiert pe fiul meu, și l-am mâncat. Și în ziua următoare i-am zis: "Dă pe fiul tău să-l mâncăm." Dar ea a ascuns pe fiul ei."

Lev 26.29;Deut 28.53-57;

30Cum a auzit împăratul cuvintele acestei femei, și-a rupt hainele, când stătea pe zid. Și poporul a văzut că pe dinăuntru avea un sac de păr pe trup.

31Împăratul a zis: "Să mă pedepsească Dumnezeu cu toată asprimea, dacă va rămâne astăzi capul lui Elisei, fiul lui Șafat, pe trupul lui!"

Rut 1.17;1Împ 19.2;

32Elisei ședea în casă, și bătrânii ședeau lângă el. Împăratul a trimis pe cineva înainte. Dar înainte ca să ajungă solul, Elisei a zis bătrânilor: "Vedeți că acest fiu de ucigaș trimite pe cineva să-mi ia capul? Ascultați! Când va veni solul, închideți ușa, și opriți-l la ușă; nu se aude oare sunetul pașilor stăpânului său în urma lui?"

Ezec 8.1;Ezec 20.1;Luc 13.32;1Împ 18.4;

33Pe când le vorbea el încă, solul se și pogorâse la el, și împăratul a zis: "Iată, răul acesta vine de la Domnul; ce mai am de nădăjduit de la Domnul?"

Iov 2.9;

Vestirea lui Elisei.

## 1 3 < 7 > 9 12 15 18 21 24 25

1Elisei a zis: "Ascultați cuvântul Domnului! Așa vorbește Domnul: "Mâine, la ceasul acesta, se va vinde la poarta Samariei o măsuță de floare de făină cu un siclu și două măsuri de orz cu un siclu."

2Împ 7.18-19;

2Călărețul pe brațul căruia se rezema împăratul a răspuns omului lui Dumnezeu: "Chiar dacă ar face Domnul ferestre în cer, cum s-ar putea întâmpla un asemenea lucru?" Și Elisei a zis: "Vei vedea cu ochii tăi: dar tu nu vei mânca din ele."

2Împ 7.17-20;Mal 3.10;

3La intrarea porții erau patru leproși, care au zis unul către altul: "La ce să ședem aici până vom muri?

Lev 13.46;

4Dacă ne vom gândi să intrăm în cetate, în cetate este foamete, și vom muri; și dacă vom sta aici, de asemenea vom muri. Haidem dar să ne aruncăm în tabăra Sirienilor; dacă ne vor lăsa cu viață, vom trăi, iar dacă ne vor omorî, vom muri."

5Au plecat dar în amurg, să se ducă în tabăra Sirienilor. Și când au ajuns la intrarea taberei Sirienilor, iată că nu era nimeni.

6Domnul făcuse să se audă în tabăra Sirienilor un vuiet de care și un vuiet de cai, vuietul unei mari oștiri, și își ziseseră unul către altul: "Împăratul lui Israel a tocmit împotriva noastră pe împărații Hetiților și pe împărații Egiptenilor, ca să vină să lupte împotriva noastră."

2Sam 5.24;2Împ 19.7;Iov 15.21;1Împ 10.29;

7Și s-au sculat și au luat-o la fugă în amurg. Și-au lăsat corturile, caii și măgarii, tabăra așa cum era și au fugit ca să-și scape viața.

Ps 48.4-6;Prov 28.1;

8Leproșii, ajungând la intrarea taberei, au pătruns într-un cort, au mâncat și au băut, au luat din el argint, aur și haine, și s-au dus și le-au ascuns. S-au întors iarăși, au pătruns într-un alt cort și au luat și de acolo lucruri pe care s-au dus și le-au ascuns.

9Apoi, și-au zis unul altuia: "Nu facem bine! Ziua aceasta este o zi de veste bună. Dacă vom tăcea și dacă vom aștepta până la lumina zilei de mâine, vom fie pedepsiți. Veniți acum și haidem să dăm de știre casei împăratului."

10Au plecat, și au chemat pe străjerii de la poarta cetății, și le-au spus așa: "Am intrat în tabăra Sirienilor, și iată că nu este nimeni, nu se aude nici un glas de om; n-am găsit decât cai legați și măgari legați, și corturile așa cum erau."

11Străjerii de la poartă au strigat, și au trimis vestea aceasta înăuntrul casei împăratului.

12Împăratul s-a sculat noaptea, și a zis slujitorilor săi: "Vreau să vă spun ce ne fac Sirienii. Fiindcă știu că suntem flămânzi, au părăsit tabăra ca să se ascundă în ogoare, și și-au zis: "Când vor ieși din cetate, îi vom prinde vii, și vom intra în cetate."

13Unul din slujitorii împăratului a răspuns: "Să se ia cinci din caii care au mai rămas în cetate, - li se va întâmpla doar cum s-a întâmplat la toată mulțimea lui Israel care a mai rămas, toată mulțimea lui Israel care se istovește, - și să trimitem să vedem ce se petrece."

14Au luat două care cu caii lor, și împăratul a trimis niște soli pe urmele oștirii Sirienilor, zicând: "Duceți-vă și vedeți."

15S-au dus după ei până la Iordan; și iată că tot drumul era plin cu haine și lucruri pe care le aruncaseră Sirienii în goana lor. Solii s-au întors, și au spus împăratului.

16Poporul a ieșit, și a jefuit tabăra Sirienilor. Și s-a vândut o măsură de floare de făină cu un siclu și două măsuri de orz cu un siclu, după cuvântul Domnului.

2Împ 7.1;

17Împăratul încredințase paza porții în mâna călărețului pe brațul căruia se rezemase atunci. Dar călărețul acesta a fost călcat în picioare de popor la poartă și a murit, după cuvântul pe care-l rostise omul lui Dumnezeu, când se pogorâse împăratul la el.

2Împ 6.32;2Împ 7.2;

18Omul lui Dumnezeu spusese atunci împăratului: "Mâine, la ceasul acesta, se vor vinde la poarta Samariei două măsuri de orz cu un siclu și o măsura de floare de făină cu un siclu."

2Împ 7.1;

19Iar călărețul răspunsese omului lui Dumnezeu: "Chiar dacă ar face Domnul ferestre în cer, cum s-ar putea întâmpla un asemenea lucru?" Și Elisei zisese: "Vei vedea cu ochii tăi; dar tu nu vei mânca din ele."

20În adevăr așa i s-a și întâmplat: a fost călcat în picioare la poartă de popor, și a murit.

Sunamita e ajutată de Elisei.

## 1 3 6 < 8 > 12 15 18 21 24 25

1Elisei a zis femeii pe al cărei fiu îl înviase: "Scoală-te, du-te, tu și casa ta, și locuiește pentru o vreme unde vei putea; căci Domnul va trimite o foamete de șapte ani peste țară, și foametea a și început."

2Împ 4.35;Ps 105.16;Hag 1.11;

2Femeia s-a sculat, și a făcut după cuvântul omului lui Dumnezeu: a plecat, ea și casa ei, și a locuit șapte ani în țara Filistenilor.

3După șapte ani, femeia s-a întors din țara Filistenilor, și s-a dus să roage pe împărat pentru casa și ogorul ei.

4Împăratul stătea de vorbă cu Ghehazi, slujitorul omului lui Dumnezeu, și zicea: "Istorisește-mi, te rog, toate lucrurile mari pe care le-a făcut Elisei."

2Împ 5.27;

5Și pe când istorisea împăratului cum înviase pe un mort, tocmai a venit femeia pe al cărei fiu îl înviase Elisei să roage pe împărat pentru casa și ogorul ei. Ghehazi a zis: "Împărate, domnul meu, iată femeia, și iată fiul ei pe care l-a înviat Elisei."

2Împ 4.35;

6Împăratul a întrebat pe femeie, și ea i-a istorisit faptul. Apoi împăratul i-a dat un dregător, căruia i-a zis: "Vezi să se dea înapoi tot ce este al femeii acesteia, cu toate veniturile ogorului, din ziua când a părăsit țara și până acum!"

Hazael, împărat al Siriei.

7Elisei s-a întors la Damasc. Ben-Hadad, împăratul Siriei, era bolnav. Și l-au înștiințat, zicând: "Omul lui Dumnezeu a venit aici!"

8Împăratul a zis lui Hazael: "Ia cu tine un dar, și du-te înaintea omului lui Dumnezeu. Întreabă prin el pe Domnul, și zi: "Mă voi tămădui de boala aceasta?"

1Împ 19.15;1Sam 9.7;1Împ 14.3;2Împ 5.5;2Împ 1.2;

9Hazael s-a dus înaintea lui Elisei, luând cu el un dar, tot ce era mai bun în Damasc, patruzeci de cămile încărcate. Când a ajuns, s-a înfățișat înaintea lui, și a zis: "Fiul tău Ben-Hadad, împăratul Siriei, mă trimite la tine să te întreb: "Mă voi tămădui de boala aceasta?"

10Elisei i-a răspuns: "Du-te și spune-i: "Te vei tămădui", măcar că Domnul mi-a descoperit că va muri."

2Împ 8.15;

11Omul lui Dumnezeu și-a pironit privirea asupra lui Hazael, și s-a uitat țintă la el multă vreme; apoi a plâns.

Luc 19.41;

12Hazael a zis: "Pentru ce plânge domnul meu?" Și Elisei a răspuns: "Pentru că știu răul pe care-l vei face copiilor lui Israel; vei pune foc cetăților întărite ale lor; vei ucide cu sabia pe tinerii lor, vei zdrobi pe pruncii lor, și vei spinteca pântecele femeilor însărcinate."

2Împ 10.32;2Împ 12.17;2Împ 13.3-7;Amos 1.3;2Împ 15.16;Osea 13.16;Amos 1.13;

13Hazael a zis: "Dar ce este robul tău, câinele acesta, ca să facă lucruri așa de mari?" Și Elisei a zis: "Domnul mi-a descoperit că vei fi împărat al Siriei.

1Sam 17.43;1Împ 19.15;

14Hazael a plecat de la Elisei, și s-a întors la stăpânul său, care i-a zis: "Ce ți-a spus Elisei?" Și el a răspuns: "Mi-a spus că te vei tămădui!"

15A doua zi, Hazael a luat o învelitoare, pe care a înmuiat-o în apă, și a întins-o pe fața împăratului, care a murit. Și, în locul lui, a domnit Hazael.

Domnia lui Ioram.

16În al cincilea an al lui Ioram, fiul lui Ahab, împăratul lui Israel, a început să domnească Ioram, fiul lui Iosafat, împăratul lui Iuda.

2Cron 21.3-4;

17Avea treizeci și doi de ani când s-a făcut împărat, și a domnit opt ani la Ierusalim.

2Cron 21.5;

18El a umblat în calea împăraților lui Israel, cum făcuse casa lui Ahab, căci avea de nevastă pe o fată a lui Ahab, și a făcut ce este rău înaintea Domnului.

2Împ 8.26;

19Dar Domnul n-a voit să nimicească pe Iuda, din pricina robului Său David, după făgăduința pe care i-o făcuse că-i va da totdeauna o lumină printre fiii săi.

2Sam 7.13;1Împ 11.36;1Împ 15.4;2Cron 21.7;

20Pe vremea sa, Edom s-a răsculat împotriva stăpânirii lui Iuda, și au pus un împărat peste ei.

Gen 27.40;2Cron 21.8-10;1Împ 22.47;

21Ioram a trecut la Țair, cu toate carele lui. Sculându-se noaptea, a bătut pe Edomiți, care-l înconjurau, și pe căpeteniile carelor, și poporul a fugit în corturi.

22Răscoala Edomului împotriva stăpânirii lui Iuda a ținut până în ziua de azi. Libna s-a răsculat tot în același timp.

2Cron 21.10;

23Celelalte fapte ale lui Ioram, și tot ce a făcut el, nu sunt scrise oare în cartea Cronicilor împăraților lui Iuda?

24Ioram a adormit cu părinții săi, și a fost îngropat cu părinții săi în cetatea lui David. Și, în locul lui, a domnit fiul său Ahazia.

2Cron 22.1;

Ahazia.

25În al doisprezecelea an al lui Ioram, fiul lui Ahab, împăratul lui Israel, a început să domnească Ahazia, fiul lui Ioram, împăratul lui Iuda.

26Ahazia avea douăzeci și doi de ani când a ajuns împărat, și a domnit un an la Ierusalim. Mama sa se chema Atalia, fata lui Omri, împăratul lui Israel.

2Cron 22.2;

27El a umblat în calea casei lui Ahab, și a făcut ce este rău înaintea Domnului, ca și casa lui Ahab, căci era ginerele casei lui Ahab.

2Cron 22.3-4;

28El a mers cu Ioram, fiul lui Ahab, la război împotriva lui Hazael, împăratul Siriei, la Ramot din Galaad. Și Sirienii au rănit pe Ioram.

2Cron 22.5;

29Împăratul Ioram s-a întors să se tămăduiască la Izreel de rănile pe care i le făcuseră Sirienii la Rama, când se bătea împotriva lui Hazael, împăratul Siriei. Ahazia, fiul lui Ioram, împăratul lui Iuda, s-a pogorât să vadă pe Ioram, fiul lui Ahab, la Izreel, pentru că era bolnav.

2Împ 9.15;2Împ 9.16;2Cron 22.6-7;

Împărații lui Israel și Iuda uciși de Iehur.

## 1 3 6 < 9 > 11 12 15 18 21 24 25

1Proorocul Elisei a chemat pe unul din fiii proorocilor, și i-a zis: "Încinge-ți mijlocul, ia cu tine sticluța aceasta cu untdelemn, și du-te la Ramot în Galaad.

1Împ 20.35;2Împ 4.29;Ier 1.17;2Împ 8.28-29;

2Când vei ajunge acolo, să cauți să vezi pe Iehu, fiul lui Iosafat, fiul lui Nimși. Să te duci să-l ridici din mijlocul fraților săi, și să-l aduci într-o odaie deoparte.

2Împ 9.5-11;

3Să iei sticluța cu untdelemn, să-l torni pe capul lui, și să zici: "Așa zice Domnul: "Te ung împărat al lui Israel!" Apoi să deschizi ușa, și să fugi fără să te oprești."

1Împ 19.16;1Împ 19.16;2Cron 22.7;

4Tânărul, slujitorul proorocului, a plecat în Ramot din Galaad.

5Când a ajuns, căpeteniile oștirii ședeau jos. El a zis: "Căpetenie, am să-ți spun o vorbă." Și Iehu a zis: "Căruia dintre noi toți?" El a răspuns: "Ție, căpetenie."

6Iehu s-a sculat și a intrat în casă, și tânărul i-a turnat untdelemnul pe cap, zicându-i: "Așa zice Domnul, Dumnezeul lui Israel: "Te ung împărat al lui Israel, al poporului Domnului.

7Să nimicești casa stăpânului tău Ahab, și voi răzbuna asupra Izabelei sângele robilor Mei, proorocii, și sângele tuturor slujitorilor Domnului.

1Împ 18.4;1Împ 21.15;

8Toată casa lui Ahab va pieri; voi nimici pe oricine ține de Ahab, fie rob, fie slobod în Israel,

1Împ 14.10;1Împ 21.21;1Sam 25.22;Deut 32.36;

9și voi face casa lui Ahab asemenea casei lui Ieroboam, fiul lui Nebat, și casei lui Baeșa, fiul lui Ahia.

1Împ 14.10;1Împ 15.29;1Împ 21.22;1Împ 16.3-11;

10Câinii vor mânca pe Izabela în ogorul din Izreel, și nu va fi cine s-o îngroape." Apoi tânărul a deschis ușa, și a fugit.

1Împ 21.23;2Împ 9.35-36;

11Când a ieșit Iehu la slujitorii stăpânului său, ei i-au zis: "Toate bune? Pentru ce a venit nebunul acesta la tine?" Iehu le-a răspuns: "Voi cunoașteți bine pe omul acesta și ce poate spune."

Ier 29.26;Ioan 10.20;Fapt 26.24;1Cor 4.10;

12Dar ei au zis: "Minciună! Spune-ne dar!" Și el a zis: "Mi-a vorbit așa și așa, zicând: "Așa zice Domnul: "Te ung împărat al lui Israel."

13Îndată și-au luat fiecare hainele și le-au pus sub Iehu pe treptele goale. Apoi au sunat din trâmbiță, și au zis: "Iehu este împărat!"

Mat 21.7;

14Astfel a uneltit Iehu, fiul lui Iosafat, fiul lui Nimși, împotriva lui Ioram. - Și Ioram și tot Israelul apărau Ramotul din Galaad împotriva lui Hazael, împăratul Siriei.

15Dar împăratul Ioram se întorsese să se vindece la Izreel de rănile pe care i le făcuseră Sirienii, când se bătea împotriva lui Hazael, împăratul Siriei. - Iehu a zis: "Dacă voiți, să nu lăsați pe nimeni să scape din cetate, ca să se ducă să dea de veste la Izreel."

2Împ 8.29;

16Și Iehu s-a suit în carul lui și a plecat la Izreel; căci Ioram era bolnav în pat acolo, și Ahazia, împăratul lui Iuda, se pogorâse să-l vadă.

2Împ 8.29;

17Caraula pusă pe turnul lui Izreel a văzut ceata lui Iehu venind, și a zis: "Văd o ceată de oameni." Ioram a zis: "Ia un călăreț, și trimite-l înaintea lor să întrebe dacă este pace."

18Călărețul s-a dus înaintea lui Iehu, și a zis: "Așa zice împăratul: "Veniți cu pace?" Și Iehu a răspuns: "Ce-ți pasă de pace? Treci înapoia mea." Caraula a dat de știre, și a zis: "Solul s-a dus până la ei, și nu se mai întoarce."

19Ioram a trimis un al doilea călăreț, care a ajuns la ei, și a zis: "Așa zice împăratul: "Veniți cu pace?" Și Iehu a răspuns: "Ce-ți pasă de pace? Treci înapoia mea."

20Caraula a dat de știre, și a zis: "S-a dus până la ei, și nu se întoarce. Și alaiul este ca al lui Iehu, fiul lui Nimși, căci mână ca un nebun."

21Atunci Ioram a zis: "Înhamă!" Și au pus caii la car. Ioram, împăratul lui Israel, și Ahazia, împăratul lui Iuda, au ieșit fiecare, în carul lui, înaintea lui Iehu; și l-au întâlnit în ogorul lui Nabot din Izreel.

2Cron 22.7;

22Cum a văzut Ioram pe Iehu, a zis: "Pace, Iehu?" Iehu a răspuns: "Ce, pace! Câtă vreme dăinuiesc curviile mamei tale Izabela, și mulțimea vrăjitoriilor ei!"

23Ioram a sucit frânele și a fugit, zicând lui Ahazia: "Vânzare, Ahazia!"

24Dar Iehu a pus mâna pe arc, și a lovit pe Ioram între umeri. Săgeta a ieșit prin inimă, și Ioram a căzut în car.

25Iehu a zis căpeteniei sale Bidcar: "Ia-l și aruncă-l în ogorul lui Nabot din Izreel; căci adu-ți aminte că atunci când stăteam împreună, eu și tu, călare pe cai înapoia tatălui său Ahab, Domnul a rostit împotriva lui hotărârea aceasta:

1Împ 21.29;

26"Am văzut ieri sângele lui Nabot și sângele fiilor lui." zice Domnul, "și-ți voi face la fel chiar în ogorul acesta", zice Domnul!" Ia-l dar, și aruncă-l în ogor, după cuvântul Domnului."

1Împ 21.19;

27Ahazia, împăratul lui Iuda, când a văzut lucrul acesta, a fugit pe drumul care duce la casa din grădină. Iehu l-a urmărit, și a zis: "Lovește-l și pe el în car!" Și l-au lovit la suișul Gur, lângă Ibleam. El a fugit la Meghido, și a murit acolo.

2Cron 22.9;

28Slujitorii lui l-au dus într-un car la Ierusalim, și l-au îngropat în mormântul lui, cu părinții lui, în cetatea lui David.

29Ahazia se făcuse împărat al lui Iuda în anul al unsprezecelea al lui Ioram, fiul lui Ahab.

Izabela aruncată de pe fereastră.

30Iehu a intrat în Izreel. Izabela, auzind lucrul acesta, și-a uns sprâncenele, și-a împodobit capul, și se uita pe fereastră.

Ezec 23.40;

31Pe când intra Iehu pe poartă, ea a zis: - Pace, noule Zimri, ucigașul stăpânului său?"

1Împ 16.9-20;

32El a ridicat fața spre fereastră, și a zis: "Cine este pentru mine? Cine?" Și doi sau trei dregători s-au uitat la el, apropiindu-se de fereastră.

33El a zis: "Aruncați-o jos!" Ei au aruncat-o jos, și i-a țâșnit sângele pe zid și pe cai. Iehu a călcat-o în picioare.

34Apoi a intrat, a mâncat și a băut, și a zis: "Duceți-vă de vedeți pe blestemata aceea, și îngropați-o, căci este fată de împărat."

1Împ 16.31;

35S-au dus s-o îngroape; dar n-au găsit din ea decât țeasta capului, picioarele și palmele mâinilor."

36S-au întors și au spus lui Iehu, care a zis: "Așa spusese Domnul prin robul său Ilie, Tișbitul: "Câinii vor mânca în ogorul din Izreel carnea Izabelei;

1Împ 21.23;

37și hoitul Izabelei va fi ca gunoiul pe fața ogoarelor, în ogorul din Izreel, așa încât nu se va mai putea zice: "Aceasta este Izabela!"

Iehu, împărat al lui Israel.

## 1 3 6 < 10 > 12 15 18 21 24 25

1În Samaria erau șaptezeci de fii ai lui Ahab. Iehu a scris scrisori, și le-a trimis la Samaria căpeteniilor din Izreel, bătrânilor, și îngrijitorilor copiilor lui Ahab. În ele zicea:

2"Acum, când veți primi scrisoarea aceasta, - fiindcă aveți cu voi pe fiii stăpânului vostru, carele și caii, o cetate întărită și arme, -

3vedeți care din fiii stăpânului vostru este cel mai bun și mai vrednic, puneți-l pe scaunul de domnie al tatălui său, și luptați pentru casa stăpânului vostru!"

4Ei s-au temut foarte mult, și au zis: "Iată că doi împărați n-au putut să-i stea împotrivă; cum îi vom sta noi împotrivă?"

5Și căpetenia casei împărătești, căpetenia cetății, bătrânii, și îngrijitorii copiilor, au trimis să spună lui Iehu: "Noi suntem slujitorii tăi, și vom face tot ce ne vei spune; nu vom pune pe nimeni împărat, fă ce vei crede."

6Iehu le-a scris o a doua scrisoare, în care spunea: "Dacă sunteți ai mei, și dacă ascultați de glasul meu, luați capetele oamenilor acelora, fiii stăpânului vostru, și veniți la mine mâine la ceasul acesta, la Izreel." Și cei șaptezeci de fii ai împăratului erau la mai marii cetății, care-i creșteau.

7Când au primit scrisoarea, au luat pe fiii împăratului, și au tăiat pe acești șaptezeci de oameni; apoi le-au pus capetele în coșuri, și le-au trimis lui Iehu, la Izreel.

1Împ 21.21;

8Solul a venit să-i spună, zicând: "Au adus capetele fiilor împăratului." Și el a zis: "Faceți-le două grămezi la intrarea porții, până dimineață."

9Dimineața a ieșit; și venind înaintea întregului popor, a zis: "Voi sunteți fără vină! Eu am uneltit împotriva stăpânului meu și l-am omorât; dar cine a lovit pe toți aceștia?

2Împ 9.14-24;

10Să știți dar că nu va cădea nimic la pământ din cuvântul Domnului, din cuvântul pe care l-a rostit Domnul împotriva casei lui Ahab; Domnul împlinește ce a spus prin robul Său Ilie."

1Sam 3.19;1Împ 21.19-29;

11Și Iehu a lovit pe toți cei ce mai rămăseseră din casa lui Ahab la Izreel, pe toți mai marii lui, pe prietenii și pe preoții lui, și n-a lăsat să scape nici unul.

12Apoi s-a sculat, și a plecat la Samaria. Când a ajuns la coliba de întâlnire a unor ciobani, pe drum,

13Iehu a dat peste frații lui Ahazia, împăratul lui Iuda, și a zis: "Cine sunteți voi?" Ei au răspuns: "Suntem frații lui Ahazia, și ne pogorâm să urăm de bine fiilor împăratului și fiilor împărătesei."

2Împ 8.29;2Cron 22.8;

14Iehu a zis: "Prindeți-i de vii." Și i-au prins de vii, și i-au tăiat în număr de patruzeci și doi, la fântâna colibei de întâlnire. Iehu n-a lăsat să scape nici unul.

15Plecând de acolo, a întâlnit pe Ionadab, fiul lui Recab, care venea înaintea lui. L-a întrebat de sănătate, și i-a zis: "Inima ta este tot așa de curată, cum este inima mea față de a ta?" Și Ionadab a răspuns: "Este." "Dacă este", a zis Iehu, "dă-mi mâna." Ionadab i-a dat mâna. Și Iehu l-a suit la el în car,

Ier 35.6,etc;1Cron 2.55;Ezra 10.19;

16și a zis: "Vino cu mine, și vei vedea râvna mea pentru Domnul." L-a luat astfel în carul său.

1Împ 19.10;

Familia lui Ahab și proorocii lui Baal nimiciți.

17Când a ajuns Iehu la Samaria, a ucis pe toți cei rămași din Ahab în Samaria, și i-a nimicit cu desăvârșire, după cuvântul pe care-l spusese lui Ilie Domnul.

2Împ 9.8;2Cron 22.8;1Împ 21.21;

18Apoi a strâns tot poporul, și le-a zis: "Ahab a slujit puțin lui Baal, Iehu însă îi va sluji mult.

1Împ 16.31-32;

19Acum chemați la mine pe toți proorocii lui Baal, pe toți slujitorii lui și pe toți preoții lui, fără să lipsească unul, căci vreau să aduc o mare jertfă lui Baal: oricine va lipsi va muri." Iehu lucra cu viclenie, ca să omoare pe toți slujitorii lui Baal.

1Împ 22.6;

20El a zis: "Vestiți o sărbătoare în cinstea lui Baal!" Și au vestit-o.

21A trimis soli în tot Israelul. Și au venit toți slujitorii lui Baal; n-a fost unul care să nu fi venit. Au intrat în templul lui Baal așa încât templul lui Baal s-a umplut de la un capăt până la celălalt.

1Împ 16.32;

22Iehu a zis celui ce păzea odaia cu veșmintele: "Scoate veșminte pentru toți slujitorii lui Baal." Și omul acela a scos veșminte pentru ei.

23Atunci Iehu a venit în templul lui Baal cu Ionadab, fiul lui Recab, și a zis slujitorilor lui Baal: "Căutați și vedeți, să nu fie nici un slujitor al Domnului aici, ci să fie numai slujitori de ai lui Baal."

24Și au intrat să aducă jertfe și arderi de tot. Iehu pusese afară optzeci de oameni, și le zisese: "Cine va lăsa să scape vreunul din oamenii pe care-i dau pe mâna voastră, va răspunde de viața lui cu a sa."

1Împ 20.39;

25Când au isprăvit de adus arderile de tot, Iehu a zis alergătorilor și căpeteniilor: "Intrați, și loviți-i: unul să nu iasă." Și i-au lovit cu ascuțișul sabiei. Alergătorii și căpeteniile i-au aruncat acolo, și s-au dus până la odaia din fund a templului lui Baal.

26Au scos afară stâlpii Astarteei din casa lui Baal, și i-au ars.

1Împ 14.23;

27Au sfărâmat stâlpul lui Baal, au dărâmat și templul lui Baal, și l-au prefăcut într-o hazna de gunoi, care a rămas în picioare până în ziua de azi.

Ezra 6.11;Dan 2.5;Dan 3.29;

Iehu și închinarea la idoli.

28Iehu a nimicit pe Baal din mijlocul lui Israel,

29dar nu s-a abătut de la păcatele lui Ieroboam, fiul lui Nebat, care făcuse pe Israel să păcătuiască, n-a părăsit vițeii de aur din Betel și Dan.

1Împ 12.28-29;

30Domnul a zis lui Iehu: "Pentru că ai adus bine la îndeplinire ce este plăcut înaintea Mea, și ai făcut casei lui Ahab tot ce era după voia Mea, fiii tăi până la al patrulea neam vor ședea pe scaunul de domnie al lui Israel."

2Împ 10.35;2Împ 13.1-10;2Împ 14.23;2Împ 15.8-12;

31Totuși Iehu n-a luat seama să umble din toată inima lui în legea Domnului, Dumnezeul lui Israel; și nu s-a abătut de la păcatele în care târâse Ieroboam pe Israel.

1Împ 14.16;

32Pe vremea aceea, Domnul a început să taie câte o bucată din ținutul lui Israel; și Hazael i-a bătut la toate hotarele lui Israel.

2Împ 8.12;

33De la Iordan, spre soare-răsare, a bătut toată țara Galaadului, pe Gadiți, Rubeniți și Manasiți, de la Aroer, care este pe pârâul Arnon, până la Galaad și Basan.

Amos 1.3;

34Celelalte fapte ale lui Iehu, tot ce a făcut el, și toate isprăvile lui, nu sunt scrise oare în cartea Cronicilor împăraților lui Israel?

35Iehu a adormit cu părinții săi, și a fost îngropat la Samaria. Și, în locul lui, a domnit fiul său Ioahaz.

36Iehu domnise douăzeci și opt de ani peste Israel la Samaria.

Uneltirea Ataliei.

## 1 3 6 9 < 11 > 15 18 21 24 25

1Atalia, mama lui Ahazia, văzând că fiul ei a murit, s-a sculat și a omorât pe toți cei de neam împărătesc.

2Cron 22.10;2Împ 8.26;

2Dar Ioșeba fata împăratului Ioram, sora lui Ahazia, a luat pe Ioas, fiul lui Ahazia, și l-a ridicat din mijlocul fiilor împăratului, când i-au omorât: l-a pus împreună cu doica lui în odaia paturilor. Astfel a fost ascuns de privirile Ataliei, și n-a fost omorât.

3A stat șase ani ascuns cu Ioșeba, în Casa Domnului. Și în țară domnea Atalia.

Ioas este uns împărat.

4În anul al șaptelea, Iehoiada a trimis și a luat pe sutașii Cheretiților și alergătorilor, și i-a adus la el în Casa Domnului. A făcut legământ cu ei, i-a pus să jure în Casa Domnului, și le-a arătat pe fiul împăratului.

2Cron 23.1;

5Apoi le-a poruncit astfel: "Iată ce aveți să faceți. O treime din voi, care intră de slujbă în ziua Sabatului, să facă de strajă la casa împăratului,

1Cron 9.25;

6o treime la poarta Sur, și o treime la poarta dinapoia alergătorilor: să păziți bine casa, așa încât să nu lăsați pe nimeni să intre.

7Celelalte două cete ale voastre, toți cei ce ies din slujbă în ziua Sabatului, vor păzi Casa Domnului de lângă împărat;

8să înconjurați pe împărat din toate părțile, fiecare cu armele în mână, și să omorâți pe oricine va intra în șirurile voastre; să fiți lângă împărat când va ieși și când va intra."

9Sutașii au îndeplinit toate poruncile pe care le dăduse preotul Iehoiada. Și-au luat fiecare oamenii, pe cei ce intrau în slujbă și pe cei ce ieșeau din slujbă în ziua Sabatului, și s-au dus la preotul Iehoiada.

2Cron 23.8;

10Preotul a dat sutașilor sulițele și scuturile care veneau de la împăratul David, și care se aflau în Casa Domnului.

11Alergătorii, fiecare cu armele în mână, au înconjurat pe împărat, așezându-se de la latura dreaptă până la latura stângă a casei, lângă altar și lângă casă.

12Preotul a adus înainte pe fiul împăratului, și i-a pus cununa împărătească și mărturia. L-au pus împărat, l-au uns, și bătând din palme, au zis: "Trăiască împăratul!"

1Sam 10.24;

13Atalia a auzit vuietul alergătorilor și poporului, și a venit la popor în Casa Domnului.

2Cron 23.12;

14S-a uitat. Și iată că împăratul stătea pe scaunul împărătesc, după datină. Căpeteniile și trâmbițele erau lângă împărat: tot poporul țării se bucura, și sunau din trâmbițe. Atalia și-a sfâșiat hainele, și a strigat: "Vânzare!" "Vânzare!"

2Împ 23.3;2Cron 34.31;

15Atunci preotul Iehoiada a dat următoarea poruncă sutașilor, care erau în fruntea oștirii: "Scoateți-o afară din șiruri, și ucideți cu sabia pe oricine va merge după ea." Căci preotul zisese: "Să nu fie omorâtă în Casa Domnului!"

16I-au făcut loc, și s-a dus la casa împăratului pe drumul pe care intrau caii: acolo a fost omorâtă.

17Iehoiada a făcut un legământ între Domnul, împărat și popor, prin care ei aveau să fie poporul Domnului; a încheiat și un legământ între împărat și popor.

2Cron 23.16;2Sam 5.3;

18Tot poporul țării a intrat în templul lui Baal, și l-au dărâmat, i-au sfărâmat cu desăvârșire altarele și icoanele, și au ucis înaintea altarelor pe Matan, preotul lui Baal. Preotul Iehoiada a pus străjeri în Casa Domnului.

2Împ 10.26;Deut 12.3;2Cron 23.17-18,etc;

19A luat pe sutași, pe Cheretiți și alergători, și pe tot poporul țării, au pogorât pe împărat din Casa Domnului, și au intrat în casa împăratului, pe drumul care duce la poarta alergătorilor. Și Ioas a șezut pe scaunul de domnie al împăraților.

20Tot poporul țării se bucura, și cetatea era liniștită. Pe Atalia o omorâseră cu sabia în casa împăratului.

Domnia lui Ioas.

21Ioas avea șapte ani când a ajuns împărat.

2Cron 24.1;

## 1 3 6 9 < 12 > 14 15 18 21 24 25

1Ioas s-a făcut împărat în al șaptelea an al lui Iehu, și a domnit patruzeci de ani la Ierusalim. Mama sa se chema Țibia, din Beer-Șeba.

2Cron 24.1;

2Ioas a făcut ce este plăcut înaintea Domnului, în tot timpul cât a urmat îndrumările preotului Iehoiada.

3Numai, că înălțimile n-au încetat; poporul tot mai aducea jertfe și tămâie pe înălțimi.

1Împ 15.14;1Împ 22.43;2Împ 14.4;

4Ioas a zis preoților: "Tot argintul închinat și adus în Casa Domnului, argintul ieșit la numărătoare, și anume argintul pentru răscumpărarea oamenilor, după prețuirea făcută, și tot argintul pe care-i spune cuiva inima să-l aducă la Casa Domnului,

2Împ 22.4;Ex 30.13;Ex 35.5;1Cron 29.9;

5preoții să-l ia fiecare de la cei pe care-i cunoaște, și să-l întrebuințeze la dregerea casei, oriunde se va găsi ceva de dres."

6Dar s-a întâmplat că, în al douăzeci și treilea an al împăratului Ioas, preoții încă nu dreseseră stricăciunile casei.

2Cron 24.5;

7Împăratul Ioas a chemat pe preotul Iehoiada și pe ceilalți preoți, și le-a zis: "Pentru ce n-ați dres stricăciunile casei?" Acum, să nu mai luați argint de la cunoscuții noștri, ci să-l dați pentru dregerea stricăciunilor casei."

2Cron 24.6;

8Preoții s-au învoit să nu mai ia argint de la popor, și să nu mai fie însărcinați cu dregerea stricăciunilor casei.

9Atunci preotul Iehoiada a luat o ladă, i-a făcut o gaură în capac, și a pus-o lângă altar, la dreapta, în drumul pe unde se intra în Casa Domnului. Preoții care păzeau pragul puneau în ea tot argintul care se aducea în Casa Domnului.

2Cron 24.8;

10Când vedeau că este mult argint în ladă, se suia logofătul împăratului cu marele preot, și strângeau și numărau argintul care se afla în Casa Domnului.

11Încredințau argintul cântărit în mâinile celor însărcinați cu facerea lucrărilor la Casa Domnului. Și dădeau argintul acesta teslarilor și lucrătorilor care lucrau în Casa Domnului,

12zidarilor și cioplitorilor de pietre, pentru cumpărarea lemnelor și pietrelor cioplite, trebuitoare la dregerea stricăciunilor Casei Domnului, și pentru toate cheltuielile privitoare la stricăciunile casei.

13Dar, cu argintul care se aducea în Casa Domnului, n-au făcut pentru Casa Domnului nici ligheane de argint, nici mucări, nici potire, nici trâmbițe, nici un vas de aur sau de argint:

2Cron 24.14;

14ci îl dădeau celor ce făceau lucrarea, ca să-l întrebuințeze pentru dregerea Casei Domnului.

15Nu se cerea socoteală oamenilor în mâinile cărora dădeau argintul ca să-l împartă lucrătorilor, căci lucrau cinstit.

2Împ 22.7;

16Argintul jertfelor pentru vină și al jertfelor de ispășire nu era adus în Casa Domnului: ci era pentru preoți.

Lev 5.15-18;Lev 7.7;Num 18.9;

Hazael spre Ierusalim. Ioas omorât.

17Atunci Hazael, împăratul Siriei, s-a suit și s-a bătut împotriva Gatului, și l-a cucerit. Hazael avea de gând să se suie împotriva Ierusalimului.

2Împ 8.12;2Cron 24.23;

18Ioas, împăratul lui Iuda, a luat toate lucrurile închinate Domnului, și anume ce fusese închinat Domnului de Iosafat, de Ioram și de Ahazia, părinții săi, împărații lui Iuda, ce închinase el însuși, și tot aurul care se găsea în vistieriile Casei Domnului și casei împăratului. Și a trimis totul lui Hazael, împăratul Siriei, care nu s-a suit împotriva Ierusalimului.

1Împ 15.18;2Împ 18.15-16;

19Celelalte fapte ale lui Ioas, și tot ce a făcut el, nu sunt scrise oare în cartea Cronicilor împăraților lui Iuda?

20Slujitorii lui s-au răsculat, au făcut o uneltire și au lovit pe Ioas în casa Milo, care este la pogorâșul de la Sila.

2Împ 14.5;2Cron 24.25;

21Iozacar, fiul lui Șimeat, și Iozabad, fiul lui Șomer, slujitorii lui, l-au lovit și a murit. Apoi l-au îngropat cu părinții săi, în cetatea lui David. Și, în locul lui a domnit fiul său Amația.

2Cron 24.26;2Cron 24.27;

Domnia lui Ioahaz în Israel.

## 1 3 6 9 < 13 > 15 18 21 24 25

1În al douăzeci și treilea an al lui Ioas, fiul lui Ahazia, împăratul lui Iuda, a început să domnească peste Israel la Samaria Ioahaz, fiul lui Iehu. A domnit șaptesprezece ani.

2El a făcut ce este rău înaintea Domnului; a săvârșit aceleași păcate ca Ieroboam, fiul lui Nebat, care făcuse pe Israel să păcătuiască, și nu s-a abătut de la ele.

3Domnul S-a aprins de mânie împotriva lui Israel, și i-a dat în mâinile lui Hazael, împăratul Siriei, și în mâinile lui Ben-Hadad, fiul lui Hazael, tot timpul cât au trăit împărații aceștia.

Jud 2.14;2Împ 8.12;

4Ioahaz s-a rugat Domnului. Domnul l-a ascultat, căci a văzut apăsarea sub care ținea împăratul Siriei pe Israel,

Ps 78.34;Ex 3.7;2Împ 14.26;

5și Domnul a dat un izbăvitor lui Israel. Copiii lui Israel au scăpat din mâinile Sirienilor, și au locuit în corturile lor ca mai înainte.

2Împ 13.25;2Împ 14.25-27;

6Dar nu s-au abătut de la păcatele casei lui Ieroboam, care făcuse pe Israel să păcătuiască; s-au dedat și ei la ele, și chiar idolul Astarteei sta încă în picioare la Samaria.

1Împ 16.33;

7Din tot poporul lui Ioahaz Domnul nu-i lăsase decât cincizeci de călăreți, zece care, și zece mii de pedestrași; căci împăratul Siriei îi prăpădise și-i făcuse ca pulberea pe care o calci în picioare.

Amos 1.3;

8Celelalte fapte ale lui Ioahaz, tot ce a făcut el, și isprăvile lui, nu sunt scrise oare în cartea Cronicilor împăraților lui Israel?

9Ioahaz a adormit cu părinții săi, și l-au îngropat la Samaria. Și, în locul lui, a domnit fiul său Ioas.

Ioas.

10În al treizeci și șaptelea an al lui Ioas, împăratul lui Iuda, a început să domnească peste Israel la Samaria Ioas, fiul lui Ioahaz. A domnit șaisprezece ani.

11El a făcut ce este rău înaintea Domnului; nu s-a abătut de la nici unul din păcatele lui Ieroboam, fiul lui Nebat, care făcuse pe Israel să păcătuiască, și s-a dedat la ele ca și el.

12Celelalte fapte ale lui Ioas, tot ce a făcut el, isprăvile lui, și războiul pe care l-a avut cu Amația, împăratul lui Iuda, nu sunt scrise oare în cartea Cronicilor împăraților lui Israel?

2Împ 14.15;2Împ 13.14-25;2Împ 14.9;2Cron 25.17;

13Ioas a adormit cu părinții săi. Și pe scaunul lui de domnie s-a suit Ieroboam. Ioas a fost îngropat la Samaria cu împărații lui Israel.

Moartea lui Elisei.

14Elisei s-a îmbolnăvit de o boală de care a murit. Ioas, împăratul lui Israel, s-a pogorât la el, a plâns pe fața lui, și a zis: "Părinte, părinte! Carul lui Israel și călărimea lui!"

2Împ 2.12;

15Elisei i-a zis: "Ia un arc și săgeți." Și a luat un arc și niște săgeți!

16Apoi Elisei a zis împăratului lui Israel: "Încordează arcul cu mâna ta." Și după ce l-a încordat cu mâna lui, Elisei și-a pus mâinile pe mâinile împăratului,

17și a zis: "Deschide fereastra dinspre răsărit." Și a deschis-o. Elisei a zis: "Trage." Și a tras. Elisei a zis: "Aceasta este o săgeată de izbăvire din partea Domnului, o săgeată de izbăvire împotriva Sirienilor: vei bate pe Sirieni la Afec până îi vei nimici."

1Împ 20.26;

18Elisei a mai zis: "Ia săgeți." Și a luat. Elisei a zis împăratului lui Israel: "Lovește în pământ!" Și a lovit de trei ori; apoi s-a oprit.

19Omul lui Dumnezeu s-a mâniat pe el, și a zis: "Trebuia să lovești de cinci sau șase ori: atunci ai fi bătut pe Sirieni până i-ai fi nimici, acum îi vei bate numai de trei ori."

2Împ 13.25;

20Elisei a murit, și a fost îngropat. În anul următor, au intrat în țară niște cete de Moabiți.

21Și, pe când îngropau un om, iată că au zărit una din aceste cete, și au aruncat pe omul acela în mormântul lui Elisei. Omul s-a atins de oasele lui Elisei, și a înviat și s-a sculat pe picioare.

22Hazael, împăratul Siriei, asuprise pe Israel tot timpul vieții lui Ioahac.

2Împ 8.12;

23Dar Domnul S-a îndurat de ei, și a avut milă de ei, Și-a întors Fața spre ei din pricina legământului Său cu Avraam, Isaac și Iacov, n-a vrut să-i nimicească, și până acum nu i-a lepădat de la Fața lui.

2Împ 14.27;Ex 2.24-25;Ex 32.13;

24Hazael, împăratul Siriei, a murit, și, în locul lui, a domnit fiul său Ben-Hadad.

25Ioas, fiul lui Ioahaz, a luat înapoi din mâinile lui Ben-Hadad, fiul lui Hazael, cetățile luate de Hazael de la Ioahaz, tatăl său, în timpul războiului. Ioas l-a bătut de trei ori, și a luat înapoi cetățile lui Israel.

2Împ 13.18-19;

Amația, împăratul lui Iuda.

## 1 3 6 9 12 < 14 > 18 21 24 25

1În al doilea an al lui Ioas, fiul lui Ioahaz, împăratul lui Israel, a început să domnească Amația, fiul lui Ioas, împăratul lui Iuda.

2Împ 13.10;2Cron 25.1;

2Avea douăzeci și cinci de ani când s-a făcut împărat, și a domnit douăzeci și nouă de ani la Ierusalim. Mama sa se chema Ioadan, din Ierusalim.

3El a făcut ce este plăcut înaintea Domnului, totuși, nu ca tatăl său David; ci a lucrat în totul cum lucrase tatăl său Ioas.

4Numai că înălțimile nu le-a stricat; poporul tot mai aducea jertfe și tămâie pe înălțimi.

2Împ 12.3;

5Când s-a întărit împărăția în mâinile lui, a lovit pe slujitorii săi care uciseseră pe tatăl său împăratul.

2Împ 12.20;

6Dar n-a omorât pe fiii ucigașilor, căci așa este scris în cartea legii lui Moise, unde Domnul dă următoarea poruncă: "Să nu se omoare părinții pentru copii, și să nu se omoare copiii pentru părinți; ci fiecare să fie omorât pentru păcatul lui."

Deut 24.16;Ezec 18.4-20;

7A bătut zece mii de Edomiți în Valea Sării. Și, în tot timpul războiului, a luat Sela, și a numit-o Iocteel, nume pe care l-a păstrat până în ziua de azi.

2Cron 25.11;2Sam 8.13;Ps 60-titlu;Ios 15.38;

8Atunci Amația a trimis niște soli la Ioas, fiul lui Ioahaz, fiul lui Iehu, împăratul lui Israel, să-i spună: "Vino, să ne vedem fața!"

2Cron 25.17;

9Și Ioas, împăratul lui Israel, a trimis să spună lui Amația, împăratul lui Iuda: "Spinul din Liban a trimis să spună cedrului din Liban: "Dă pe fiica ta de nevastă fiului meu!" Și fiarele sălbatice din Liban au trecut și au călcat spinul în picioare.

Jud 9.8;1Împ 4.33;

10Ai bătut pe Edomiți, și a început să ți se înalțe inima. Bucură-te mai bine de slava ta, și stai acasă. Pentru ce să stârnești un rău, care ar aduce căderea ta și a lui Iuda?"

Deut 8.14;2Cron 32.25;Ezec 28.2-17;Hab 2.4;

11Dar Amația nu l-a ascultat. Și Ioas, împăratul lui Israel, s-a suit; și și-au văzut fața, el și Amația, împăratul lui Iuda, la Bet-Șemeșul lui Iuda.

Ios 19.38;Ios 21.16;

12Iuda a fost bătut de Israel, și a fugit fiecare în cortul său.

13Ioas, împăratul lui Israel, a prins la Bet-Șemeș, pe Amația, împăratul lui Iuda, fiul lui Ioas, fiul lui Ahazia. Apoi a venit la Ierusalim, și a făcut o spărtură de patru sute de coți în zidul Ierusalimului, de la poarta lui Efraim până la poarta unghiului.

Neem 8.16;Neem 12.39;Ier 31.38;Zah 14.10;

14A luat tot aurul și argintul și toate vasele care se aflau în Casa Domnului și în vistieriile casei împăratului; a luat și ostatici, și s-a întors în Samaria.

1Împ 7.51;

15Celelalte fapte ale lui Ioas, ce a făcut el, isprăvile lui, și războiul pe care l-a avut cu Amația, împăratul lui Iuda, nu sunt scrise oare în cartea Cronicilor împăraților lui Israel?

2Împ 13.12;

16Ioas a adormit cu părinții săi, și a fost îngropat la Samaria, cu împărații lui Israel. Și, în locul lui, a domnit fiul său Ieroboam.

17Amația fiul lui Ioas, împăratul lui Iuda, a trăit cincisprezece ani după moartea lui Ioas, fiul lui Ioahaz, împăratul lui Israel.

2Cron 26.25;

18Celelalte fapte ale lui Amația, nu sunt scrise oare în cartea Cronicilor împăraților lui Iuda?

19Împotriva lui s-a făcut o uneltire la Ierusalim. El a fugit la Lachis, dar l-au urmărit și la Lachis, unde l-au omorât.

2Cron 25.25;Ios 10.31;

20L-au dus pe cai, și a fost îngropat la Ierusalim cu părinții săi, în cetatea lui David.

21Și tot poporul lui Iuda a luat pe Azaria, în vârstă de șaisprezece ani, și l-a pus împărat în locul tatălui său Amația.

2Împ 15.13;2Cron 26.1;

22Azaria a zidit iarăși Elatul, și l-a adus din nou sub stăpânirea lui Iuda, după ce a adormit împăratul cu părinții săi.

2Împ 16.6;2Cron 26.2;

Ieroboam al doilea.

23În al cincisprezecelea an al lui Amația, fiul lui Ioas, împăratul lui Iuda, a început să domnească la Samaria, Ieroboam, fiul lui Ioas, împăratul lui Israel. A domnit patruzeci și unu de ani.

24El a făcut ce este rău înaintea Domnului; nu s-a abătut de la nici unul din păcatele lui Ieroboam, fiul lui Nebat, care făcuse pe Israel să păcătuiască.

25A luat înapoi hotarele lui Israel, de la intrarea Hamatului până la marea câmpiei, după cuvântul pe care-l rostise Domnul, Dumnezeul lui Israel, prin robul Său Iona, proorocul, fiul lui Amitai, din Gat-Hefer.

Num 13.21;Num 34.8;Deut 3.17;Iona 1.1;Mat 12.39-40;Ios 19.13;

26Căci Domnul a văzut că necazul lui Israel ajunsese prea mare, a văzut și strâmtorarea în care se aflau și robii și oamenii slobozi, fără să fie cineva care să vină în ajutorul lui Israel.

2Împ 13.4;Deut 32.36;

27Domnul nu hotărâse să șteargă numele lui Israel, de sub ceruri, și i-a izbăvit prin Ieroboam, fiul lui Ioas.

2Împ 13.5;

28Celelalte fapte ale lui Ieroboam, tot ce a făcut el, isprăvile lui la război, și cum a adus iarăși sub stăpânirea lui Israel Damascul și Hamatul, care fuseseră ale lui Iuda, nu sunt scrise oare toate acestea în cartea Cronicilor împăraților lui Israel?

2Sam 8.6;1Împ 11.24;2Cron 8.3;

29Ieroboam a adormit cu părinții săi, cu împărații lui Israel. Și, în locul lui, a domnit fiul său Zaharia.

2Împ 15.8;

Azaria, împăratul lui Iuda.

## 1 3 6 9 12 < 15 > 17 18 21 24 25

1În al douăzeci și șaptelea an al lui Ieroboam, împăratul lui Israel, a început să domnească Azaria, fiul lui Amația, împăratul lui Iuda.

2Împ 14.21;2Cron 26.1-4;2Împ 15.13;2Cron 26.1;

2Avea șaisprezece ani când a ajuns împărat, și a domnit cinci zeci și doi de ani la Ierusalim. Mama sa se chema Iecolia din Ierusalim.

3El a făcut ce este plăcut înaintea Domnului, întocmai cum făcuse tatăl său Amația.

4Numai că înălțimile nu le-a stricat; poporul tot mai aducea jertfe și tămâie pe înălțimi.

2Împ 15.35;2Împ 12.3;2Împ 14.4;

5Domnul a lovit pe împărat cu lepră și el a fost lepros până în ziua morții, și a locuit într-o casă deosebită. Și Iotam, fiul împăratului, era în fruntea casei și judeca poporul țării.

2Cron 26.19-21;Lev 13.46;

6Celelalte fapte ale lui Azaria, și tot ce a făcut el, nu sunt scrise oare în cartea Cronicilor împăraților lui Iuda?

7Azaria a adormit cu părinții săi, și l-au îngropat cu părinții săi în cetatea lui David. Și, în locul lui, a domnit fiul său Iotam.

2Cron 26.23;

Zaharia, împăratul lui Israel.

8În al treizeci și optulea an al lui Azaria, împăratul lui Iuda, a început să domnească peste Israel la Samaria Zaharia, fiul lui Ieroboam. A domnit șase luni.

9El a făcut ce este rău înaintea Domnului, ca și părinții lui; nu s-a abătut de la păcatele lui Ieroboam, fiul lui Nebat, care făcuse pe Israel să păcătuiască.

10Șalum, fiul lui Iabeș, a uneltit împotriva lui, l-a lovit înaintea poporului, și l-a omorât; și, în locul lui, a domnit el.

Amos 7.9;

11Celelalte fapte ale lui Zaharia sunt scrise în cartea Cronicilor împăraților lui Israel.

12Astfel s-a împlinit ce spusese lui Iehu Domnul, când zisese: "Fiii tăi până în al patrulea neam vor ședea pe scaunul de domnie al lui Israel."

2Împ 10.30;

Șalum, împăratul lui Israel.

13Șalum, fiul lui Iabeș, a început să domnească în al treizeci și nouălea an al lui Ozia, împăratul lui Iuda. A domnit o lună la Samaria.

Mat 1.8-9;2Împ 15.1;

14Menahem, fiul lui Gadi, s-a suit din Tirța și a venit la Samaria, a lovit în Samaria pe Șalum, fiul lui Iabeș, și l-a omorât; și, în locul lui, a domnit el.

1Împ 14.15;

15Celelalte fapte ale lui Șalum, și uneltirea pe care a făcut-o, sunt scrise în cartea Cronicilor împăraților lui Israel.

16Atunci Menahem a bătut Tifsahul și pe toți cei ce erau în el, cu ținutul lui dinspre Tirța; l-a bătut pentru că nu-și deschisese porțile. Și a spintecat pântecele tuturor femeilor însărcinate.

1Împ 4.24;2Împ 8.12;

Menahem, împăratul lui Israel.

17În al treizeci și nouălea an al lui Azaria, împăratul lui Iuda, a început să domnească peste Israel Menahem, fiul lui Gadi. A domnit zece ani la Samaria.

18El a făcut ce este rău înaintea Domnului; nu s-a abătut, cât a trăit, de la păcatele lui Ieroboam, fiul lui Nebat, care făcuse pe Israel să păcătuiască.

19Pul, împăratul Asiriei, a venit în țară. Și Menahem a dat lui Pul o mie de talanți de argint, ca să-l ajute să-și întărească domnia.

1Cron 5.26;Isa 9.1;Osea 8.9;2Împ 14.5;

20Menahem a ridicat argintul acesta de la toți cei cu avere din Israel, ca să-l dea împăratului Asiriei; i-a pus să dea fiecare câte cincizeci de sicli de argint. Împăratul Asiriei s-a întors înapoi, și nu s-a oprit atunci în țară.

21Celelalte fapte ale lui Menahem, și tot ce a făcut el, nu sunt scrise oare în cartea Cronicilor împăraților lui Israel?

22Menahem a adormit cu părinții săi. Și, în locul lui, a domnit fiul său Pecahia.

Pecahia, împăratul lui Israel.

23În al cincizecilea an al lui Azaria, împăratul lui Iuda, a început să domnească peste Israel la Samaria, Pecahia, fiul lui Menahem. A domnit doi ani.

24El a făcut ce este rău înaintea Domnului; nu s-a abătut de la păcatele lui Ieroboam, fiul lui Nebat, care făcuse pe Israel să păcătuiască.

25Pecah, fiul lui Remalia, slujbașul lui, a uneltit împotriva lui; l-a lovit la Samaria, în palatul casei împăratului, ca și pe Argob și Arie; avea cu el cincizeci de oameni dintre fiii Galaadiților. A omorât astfel pe Pecahia, și a domnit în locul lui.

26Celelalte fapte ale lui Pecahia, și tot ce a făcut el, sunt scrise în cartea Cronicilor împăraților lui Israel.

Pecah, împăratul lui Israel.

27În al cincizeci și doilea an al lui Azaria, împăratul lui Iuda, a început să domnească peste Israel la Samaria Pecah, fiul lui Remalia. A domnit douăzeci de ani.

Isa 7.1;

28El a făcut ce este rău înaintea Domnului; nu s-a abătut de la păcatele lui Ieroboam, fiul lui Nebat, care făcuse pe Israel să păcătuiască.

29Pe vremea lui Pecah, împăratul lui Israel, a venit Tiglat-Pileser, împăratul Asiriei, și a luat Iionul, Abel-Bet-Maaca, Ianoah, Chedeș, Hațor, Galaad și Galileia, toată țara lui Neftali, și pe locuitori i-a dus în prinsoare în Asiria.

1Cron 5.26;Isa 9.1;1Împ 15.20;

30Osea, fiul lui Ela, a făcut o uneltire împotriva lui Pecah, fiul lui Remalia, l-a lovit și l-a omorât și a domnit el în locul lui, în al douăzecilea an al lui Iotam, fiul lui Ozia.

2Împ 17.1;Osea 10.3-15;

31Celelalte fapte ale lui Pecah, și tot ce a făcut el, sunt scrise în cartea Cronicilor împăraților lui Israel.

Iotam, împăratul lui Iuda.

32În al doilea an al lui Pecah, fiul lui Remalia, împăratul lui Israel, a început să domnească Iotam, fiul lui Ozia, împăratul lui Iuda.

2Cron 27.1;

33Avea douăzeci și cinci de ani când a ajuns împărat, și a domnit șaisprezece ani la Ierusalim. Mama sa se chema Ierușa, fata lui Țadoc.

34El a făcut ce este plăcut înaintea Domnului; a lucrat întocmai ca tatăl său Ozia.

2Împ 15.3;

35Numai că înălțimile nu le-a stricat; poporul tot mai aducea jertfe și tămâie pe înălțimi. Iotam a zidit poarta cea mai înaltă a Casei Domnului.

2Împ 15.4;2Cron 27.3;

36Celelalte fapte ale lui Iotam, și tot ce a făcut el, nu sunt scrise oare în cartea Cronicilor împăraților lui Iuda?

37În vremea aceea, Domnul a început să trimită împotriva lui Iuda pe Rețin, împăratul Siriei, și pe Pecah, fiul lui Remalia.

2Împ 16.5;Isa 7.1;2Împ 15.27;

38Iotam a adormit cu părinții săi, și a fost îngropat cu părinții săi în cetatea tatălui său David. Și, în locul lui a domnit fiul său Ahaz.

Ahaz, împăratul lui Iuda.

## 1 3 6 9 12 < 16 > 18 21 24 25

1În al șaptesprezecelea an al lui Pecah, fiul lui Remalia, a început să domnească Ahaz, fiul lui Iotam, împăratul lui Iuda.

2Cron 28.1;

2Ahaz avea douăzeci de ani când a ajuns împărat, și a domnit șaisprezece ani la Ierusalim. El n-a făcut ce este plăcut înaintea Domnului, Dumnezeului său, cum făcuse tatăl său David.

3Ci a umblat în calea împăraților lui Israel; și chiar a trecut pe fiul său prin foc, după urâciunile neamurilor pe care le izgonise Domnul dinaintea copiilor lui Israel.

Lev 18.21;2Cron 28.3;Ps 106.37-38;Deut 12.31;

4A adus jertfe și tămâie pe înălțimi, pe dealuri și sub toți copacii verzi.

Deut 12.2;1Împ 14.23;

5Atunci Rețin, împăratul Siriei, și Pecah, fiul lui Remalia, împăratul lui Israel, s-au suit împotriva Ierusalimului ca să lupte împotriva lui. Au împresurat pe Ahaz, dar n-au putut să-l biruiască.

Isa 7.1;

6În același timp, Rețin, împăratul Siriei, a adus iarăși Elatul sub stăpânirea Sirienilor; a izgonit pe Evrei din Elat, și Sirienii au venit la Elat, unde au locuit până în ziua de azi.

2Împ 14.22;

7Ahaz a trimis soli lui Tiglat-Pileser, împăratul Asiriei, să-i spună: "Eu sunt robul tău și fiul tău; suie-te, și izbăvește-mă din mâna împăratului Siriei, și din mâna împăratului lui Israel, care se ridică împotriva mea."

2Împ 15.29;

8Și Ahaz a luat argintul și aurul din Casa Domnului și din vistieriile casei împăratului, și l-a trimis ca dar împăratului Asiriei.

2Împ 12.18;2Cron 28.21;

9Împăratul Asiriei l-a ascultat. S-a suit împotriva Damascului, l-a luat, a dus pe locuitori în robie la Chir, și a omorât pe Rețin.

Amos 1.5;

10Împăratul Ahaz s-a dus la Damasc înaintea lui Tiglat-Pileser, împăratul Asiriei. Și, văzând altarul din Damasc, împăratul Ahaz a trimis preotului Urie chipul și înfățișarea acestui altar, întocmai cum era făcut.

11Preotul Urie a făcut un altar întocmai după chipul trimis din Damasc de împăratul Ahaz, și preotul Urie l-a făcut mai înainte ca să se întoarcă împăratul Ahaz din Damasc.

12La venirea lui din Damasc, împăratul a văzut altarul, s-a apropiat de el, și s-a suit pe el.

2Cron 26.16-19;

13A ars pe el arderea de tot și darul de mâncare, a vărsat jertfele de băutură, și a stropit pe altar sângele jertfelor de mulțumire.

14A îndepărtat dinaintea casei altarul de aramă care era înaintea Domnului, ca să nu fie între noul altar și Casa Domnului; l-a pus lângă noul altar, spre miazănoapte.

2Cron 4.1;

15Și împăratul Ahaz a dat următoarea poruncă preotului Urie: "Să arzi pe altarul cel mare arderea de tot de dimineață și darul de mâncare de seară, arderea de tot a împăratului și darul lui de mâncare, arderile de tot ale întregului popor din țară și darurile lor de mâncare, să torni pe el jertfele lor de băutură, și să stropești pe el tot sângele arderilor de tot și tot sângele jertfelor; cât despre altarul de aramă, nu-mi pasă de el."

Ex 29.39-41;

16Preotul Urie a făcut întocmai cum poruncise împăratul Ahaz.

17Și împăratul Ahaz a sfărâmat tăbliile de la temelie, și a scos ligheanele de pe ele. A dat jos marea de pe boii de aramă care erau sub ea, și a pus-o pe o pardoseală de piatră.

2Cron 28.24;1Împ 7.27-28;1Împ 7.23-25;

18De hatârul împăratului Asiriei, a schimbat în Casa Domnului pridvorul Sabatului care fusese zidit acolo, precum și intrarea de afară a împăratului.

19Celelalte fapte ale lui Ahaz, și tot ce a făcut el, nu sunt scrise în cartea Cronicilor împăraților lui Iuda?

20Ahaz a adormit cu părinții săi, și a fost îngropat cu părinții săi în cetatea lui David. Și, în locul lui, a domnit fiul său Ezechia.

2Cron 28.27;

Osea, cel din urmă împărat al lui Israel.

## 1 3 6 9 12 15 < 17 > 21 24 25

1În al doisprezecelea an al lui Ahaz, împăratul lui Iuda, a început să domnească peste Israel la Samaria, Osea, fiul lui Ela. A domnit nouă ani.

2Împ 15.30;

2El a făcut ce este rău înaintea Domnului, totuși nu ca împărații lui Israel dinaintea lui.

3Salmanasar, împăratul Asiriei, s-a suit împotriva lui; și Osea i s-a supus, și i-a plătit un bir.

2Împ 18.9;

4Dar împăratul Asiriei a descoperit o uneltire la Osea, căci trimisese soli lui So, împăratul Egiptului, și nu mai plătea pe fiecare an birul împăratului Asiriei. Împăratul Asiriei l-a închis și l-a pus în lanțuri într-o temniță.

5Și împăratul Asiriei a străbătut toată țara, și s-a suit împotriva Samariei, pe care a împresurat-o timp de trei ani.

2Împ 18.9;

6În al nouălea an al lui Osea, împăratul Asiriei a luat Samaria, și a dus pe Israel în robie în Asiria, l-a pus să locuiască la Halah și la Habor, lângă râul Gozan, și în cetățile Mezilor.

2Împ 18.10-11;Osea 13.16;Lev 26.32-33;Deut 28.36-64;Deut 29.27-28;1Cron 5.26;

Robia asiriană.

7Lucrul acesta s-a întâmplat pentru că copiii lui Israel au păcătuit împotriva Domnului, Dumnezeului lor, care-i scosese din țara Egiptului, de sub mâna lui Faraon, împăratul Egiptului, și pentru că s-au închinat la alți dumnezei.

8Au urmat obiceiurile neamurilor pe care Domnul le izgonise dinaintea copiilor lui Israel, și obiceiurile rânduite de împărații lui Israel.

Lev 18.3;Deut 18.9;2Împ 16.3;

9Copiii lui Israel au făcut pe ascuns împotriva Domnului, Dumnezeului lor, lucruri care nu sunt bune. Și-au zidit înălțimi în toate cetățile lor, de la turnurile străjerilor până la cetățile întărite.

2Împ 18.8;

10Și-au ridicat stâlpi idolești și Astartee pe orice deal și sub orice copac verde.

1Împ 14.23;Isa 57.5;Ex 34.13;Deut 16.21;Mic 5.14;Deut 12.2;2Împ 16.4;

11Și acolo au ars tămâie pe toate înălțimile, ca și neamurile pe care le izgonise Domnul dinaintea lor, și au făcut lucruri rele, prin care au mâniat pe Domnul.

12Au slujit idolilor, despre care Domnul le zisese: "Să nu faceți lucrul acesta!"

Ex 20.3-4;Lev 26.1;Deut 5.7-8;Deut 4.19;

13Domnul a înștiințat pe Israel și Iuda prin toți proorocii Lui, prin toți văzătorii, și le-a zis: "Întoarceți-vă de la căile voastre cele rele, și păziți poruncile și rânduielile Mele, urmând în totul legea pe care am dat-o părinților voștri și pe care v-am trimis-o prin robii Mei proorocii."

1Sam 9.9;Ier 18.11;Ier 25.5;Ier 35.15;

14Dar ei n-au ascultat, și-au înțepenit grumazul, ca și părinții lor, care nu crezuseră în Domnul, Dumnezeul lor.

Deut 31.27;Prov 29.1;

15N-au vrut să știe de legile Lui, de legământul pe care-l făcuse cu părinții lor, și de înștiințările pe care li le dăduse. S-au luat după lucruri de nimic, și ei înșiși n-au fost decât nimic, și după neamurile în mijlocul cărora trăiau, măcar că Domnul le poruncise să nu se ia după ele.

Deut 29.25;Deut 32.21;1Împ 16.13;1Cor 8.4;Ps 115.8;Rom 1.21;Deut 12.30-31;

16Au părăsit toate poruncile Domnului, Dumnezeul lor, și-au făcut viței turnați, au făcut idoli de ai Astarteei, s-au închinat înaintea întregii oștiri a cerurilor, și au slujit lui Baal.

Ex 32.8;1Împ 12.28;1Împ 14.15-23;1Împ 15.13;1Împ 16.33;1Împ 16.31;1Împ 22.53;2Împ 11.18;

17Au trecut prin foc pe fiii și fiicele lor, s-au dedat la ghicire și vrăjitorii, și s-au vândut ca să facă ce este rău înaintea Domnului, mâniindu-L.

Lev 18.21;2Împ 16.3;Ezec 23.37;Deut 18.10;1Împ 21.20;

18De aceea Domnul S-a mâniat foarte tare împotriva lui Israel, și i-a îndepărtat de la Fața Lui. - N-a rămas decât seminția lui Iuda:

1Împ 11.13-32;

19și chiar Iuda nu păzise poruncile Domnului Dumnezeului lui, ci se luase după obiceiurile rânduite de Israel. -

Ier 3.8;

20Domnul a lepădat tot neamul lui Israel; i-a smerit, i-a dat în mâinile jefuitorilor, și a sfârșit prin a-i izgoni dinaintea Feței Lui.

2Împ 13.3;2Împ 15.29;

21Căci Israel se dezlipise de casa lui David, și făcuseră împărat pe Ieroboam, fiul lui Nebat, care-i abătuse de la Domnul, și făcuse pe Israel să săvârșească un mare păcat.

1Împ 11.11-31;1Împ 12.20-28;

22Copiii lui Israel se dăduseră la toate păcatele pe care le făcuse Ieroboam; nu s-au abătut de la ele,

23până ce Domnul a izgonit pe Israel dinaintea Lui, cum vestise prin toți slujitorii Săi prooroci. Și Israel a fost dus în robie, departe de țara lui, în Asiria, unde a rămas până în ziua de azi.

1Împ 14.16;2Împ 17.6;

Samaritenii.

24Împăratul Asiriei a adus oameni din Babilon, din Cuta, din Ava, din Hamat și din Sefarvaim, și i-a așezat în cetățile Samariei în locul copiilor lui Israel. Au pus stăpânire pe Samaria, și au locuit în cetățile ei.

Ezra 4.2-10;2Împ 17.30;2Împ 18.34;

25Când au început să locuiască aici, nu se temeau de Domnul, și Domnul a trimis împotriva lor niște lei, care-i omorau!

26Atunci au spus împăratului Asiriei: "Neamurile pe care le-ai strămutat și le-ai așezat în cetățile Samariei nu cunosc felul în care să slujească Dumnezeului țării, și El a trimis împotriva lor niște lei care le omoară, pentru că nu cunosc felul în care trebuie să slujească Dumnezeului țării."

27Împăratul Asiriei a dat următoarea poruncă: "Trimiteți pe unul din preoții pe care i-ați luat de acolo în robie; să plece să se așeze acolo, și să le învețe felul în care să slujească Dumnezeului țării."

28Unul din preoții care fuseseră luați robi din Samaria, a venit de s-a așezat la Betel, și le-a învățat cum să se teamă de Domnul.

29Dar neamurile și-au făcut fiecare dumnezeii săi în cetățile pe care le locuiau, și i-au așezat în templele idolești din înălțimile zidite de Samariteni.

30Oamenii din Babilon au făcut pe Sucot-Benot, oamenii din Cut au făcut pe Nergal, cei din Hamat au făcut pe Așima,

2Împ 17.24;

31cei din Ava au făcut pe Nibhaz și Tartac; cei din Sefarvaim își ardeau copiii în foc în cinstea lui Adramelec și Anamelec, dumnezeii din Sefarvaim.

Ezra 4.9;Lev 18.21;Deut 12.31;

32Totodată se închinau și Domnului, și și-au făcut preoți ai înălțimilor, luați din tot poporul: preoții aceștia aduceau pentru ei jertfe în templele din înălțimi.

1Împ 12.31;

33Astfel se închinau Domnului, dar slujeau în același timp și dumnezeilor lor, după obiceiul neamurilor de unde fuseseră mutați.

Țef 1.5;

34Până în ziua de astăzi își urmează ei obiceiurile de la început: nu se închină Domnului, și nu se țin nici de legile și rânduielile lor, nici de legile și poruncile date de Domnul copiilor lui Iacov, căruia i-a pus numele Israel.

Gen 32.28;Gen 35.10;1Împ 11.31;

35Domnul făcuse legământ cu ei, și le dăduse porunca aceasta: "Să nu vă temeți de alți dumnezei; să nu vă închinați înaintea lor, să nu le slujiți, și să nu le aduceți jertfe.

Jud 6.10;Ex 20.5;

36Ci să vă temeți de Domnul, care v-a scos din țara Egiptului cu o mare putere și cu brațul întins; înaintea Lui să vă închinați, și Lui să-I aduceți jertfe.

Ex 6.6;Deut 10.20;

37Să păziți și să împliniți totdeauna învățăturile, rânduielile, legea și poruncile, pe care vi le-a scris El, și să nu vă temeți de alți dumnezei.

Deut 5.32;

38Să nu uitați legământul pe care l-am făcut cu voi, și să nu vă temeți de alți dumnezei.

Deut 4.23;

39Ci să vă temeți de Domnul, Dumnezeul vostru; și El vă va izbăvi din mâna tuturor vrăjmașilor voștri."

40Ei n-au ascultat, și au urmat obiceiurile lor de la început.

41Neamurile acestea se temeau de Domnul și slujeau și chipurilor lor cioplite; și copiii lor și copiii copiilor lor fac până în ziua de azi ce au făcut părinții lor.

2Împ 17.32-33;

### CEI DIN URMĂ ÎMPĂRAȚI AI LUI IUDA,
DE LA EZECHIA PÂNĂ LA NIMICIREA ÎMPĂRĂȚIEI LUI IUDA.

#### (Capitolele 18-25. 2Cr. 29-36. Ier. 3.8-10. Am. 2.4, 5. Țefania 3.1-4.)

Ezechia, împăratul lui Iuda.

## 1 3 6 9 12 15 < 18 > 20 21 24 25

1În al treilea an al lui Osea, fiul lui Ela, împăratul lui Israel, a început să domnească Ezechia, fiul lui Ahaz, împăratul lui Iuda.

2Cron 28.27;2Cron 29.1;Mat 1.9;

2Avea douăzeci și cinci de ani când a ajuns împărat, și a domnit douăzeci și nouă de ani la Ierusalim. Mama sa se chema Abi, fata lui Zaharia.

2Cron 29.1;

3El a făcut ce este plăcut înaintea Domnului, întocmai cum făcuse tatăl său David.

4A îndepărtat înălțimile, a sfărâmat stâlpii idolești, a tăiat Astarteele, și a sfărâmat în bucăți șarpele de aramă, pe care-l făcuse Moise, căci copiii lui Israel arseseră până atunci tămâie înaintea lui: îl numeau Nehuștan.

2Cron 31.1;Num 21.9;

5El și-a pus încrederea în Domnul, Dumnezeul lui Israel; și dintre toți împărații lui Iuda, care au venit după el sau care au fost înainte de el, n-a fost nici unul ca el.

2Împ 19.10;Iov 13.15;Ps 13.5;2Împ 23.25;

6El s-a alipit de Domnul, nu s-a abătut de la El, și a păzit poruncile pe care le dăduse lui Moise Domnul.

Deut 10.20;Ios 23.8;

7Și Domnul a fost cu Ezechia, care a izbutit în tot ce a făcut. El s-a răsculat împotriva împăratului Asiriei, și nu i-a mai fost supus.

2Cron 15.2;1Sam 18.5-14;Ps 60.12;2Împ 16.7;

8A bătut pe Filisteni până la Gaza, și le-a pustiit ținutul, de la toate turnurile de pază până la cetățile întărite.

1Cron 4.41;Isa 14.29;2Împ 17.9;

Luarea Samariei de Asirieni.

9În al patrulea an al împăratului Ezechia, care era al șaptelea an al lui Osea, fiul lui Ela, împăratul lui Israel, Salmanasar, împăratul Asiriei, s-a suit împotriva Samariei, și a împresurat-o.

2Împ 17.3;

10După trei ani, a luat-o, în al șaselea an al lui Ezechia, care era al nouălea an al lui Osea, împăratul lui Israel: atunci a fost luată Samaria.

2Împ 17.6;

11Împăratul Asiriei a dus pe Israel rob în Asiria, și i-a așezat la Halah și Habor, lângă râul Gozan, și în cetățile Mezilor,

2Împ 17.6;1Cron 5.26;

12pentru că n-ascultaseră de glasul Domnului, Dumnezeului lor, și călcaseră legământul Lui; pentru că nici n-ascultaseră, nici nu împliniseră tot ce poruncise Moise, robul Domnului.

2Împ 17.7;Dan 9.6-10;

Năvălirea lui Sanherib.

13În al patrusprezecelea an al împăratului Ezechia, Sanherib, împăratul Asiriei, s-a suit împotriva tuturor cetăților întărite din Iuda, și a pus stăpânire pe ele.

2Cron 32.1;Isa 36.1;

14Ezechia, împăratul lui Iuda, a trimis să spună împăratului Asiriei la Lachis: "Am greșit! Depărtează-te de mine. Ce vei pune asupra mea, voi purta." Și împăratul Asiriei a cerut lui Ezechia, împăratul lui Iuda, trei sute de talanți de argint și treizeci de talanți de aur.

15Ezechia a dat tot argintul care se afla în Casa Domnului și în vistieriile casei împăratului.

2Împ 16.8;

16Atunci a luat Ezechia, împăratul lui Iuda, și a dat împăratului Asiriei, aurul cu care acoperise ușile și ușiorii Templului Domnului.

Împresurarea Ierusalimului.

17Împăratul Asiriei a trimis din Lachis la Ierusalim, la împăratul Ezechia, pe Tartan, Rab-Saris, și pe Rabșache cu o oștire puternică. S-au suit și au ajuns la Ierusalim. Când s-au suit și au ajuns, s-au oprit la canalul de apă al iazului de sus, pe drumul care duce în ogorul înălbitorului.

Isa 7.8;

18Au chemat pe împărat; și Eliachim, fiul lui Hilchia, mai marele peste casa împăratului, s-a dus la ei, cu Șebna, logofătul, și cu Ioah, fiul lui Asaf, arhivarul.

19Rabșache le-a zis: "Spuneți lui Ezechia: "Așa vorbește marele împărat, împăratul Asiriei: "Ce este încrederea aceasta pe care te bizuiești?"

2Cron 32.10;

20Tu ai zis: "Pentru război trebuie chibzuință și putere." Dar acestea sunt doar vorbe în vânt. În cine dar ți-ai pus încrederea de te-ai răsculat împotriva mea?

21Iată, ai pus-o în Egipt, ai luat în ajutor trestia aceea frântă, care înțeapă și străpunge mâna oricui se sprijinește pe ea: așa este Faraon, împăratul Egiptului, pentru toți cei ce se încred în el.

Ezec 29.6-7;

22Poate că îmi veți spune: "În Domnul, Dumnezeul nostru, ne încredem." Dar nu este El acela ale cărui înălțimi și altare le-a îndepărtat Ezechia, zicând lui Iuda și Ierusalimului: "Să vă închinați înaintea altarului acestuia la Ierusalim?"

2Împ 18.4;2Cron 31.1;2Cron 32.12;

23Acum fă o învoială cu stăpânul meu, împăratul Asiriei: îți voi da două mii de cai, să vedem dacă poți din partea ta să dai atâția călăreți ca să încalece pe ei.

24Și cum ai putea îndepărta o căpetenie din cei mai mici slujitori ai stăpânului meu? Îți pui încrederea în Egipt pentru care și călăreți.

25De altfel, oare fără voia Domnului m-am suit eu împotriva acestui loc, ca să-l nimicesc? Domnul mi-a zis: "Suie-te împotriva țării acesteia, și nimicește-o."

26Eliachim, fiul, lui Hilchia, Șebna și Ioah, au zis lui Rabșache: "Vorbește robilor tăi în limba aramaică, fiindcă o înțelegem; nu ne vorbi în limba iudaică, în auzul poporului de pe zid."

27Rabșache le-a răspuns: "Oare stăpânului tău și ție m-a trimis stăpânul meu să spun aceste vorbe? Oare nu acestor oameni care stau pe zid să-și mănânce balega și să-și bea udul cu voi?"

28Atunci Rabșache, înaintând, a strigat cu glas tare în limba iudaică, și a zis: "Ascultați cuvântul marelui împărat, împăratul Asiriei!

29Așa vorbește împăratul: "Să nu vă înșele Ezechia, căci nu va putea să vă izbăvească din mâna mea.

2Cron 32.15;

30Să nu vă facă Ezechia să vă încredeți în Domnul, zicând: "Domnul ne va izbăvi, și cetatea aceasta nu va fi dată în mâinile împăratului Asiriei."

31N-ascultați de Ezechia; căci așa vorbește împăratul Asiriei: "Faceți pace cu mine, supuneți-vă mie, și fiecare din voi va mânca din via lui și din smochinul lui, fiecare va bea apă din fântâna lui,

32până voi veni, și vă voi duce într-o țară ca a voastră, într-o țară cu grâu și cu vin, o țară cu pâine și vii, o țară cu măslini de untdelemn și miere, și veți trăi și nu veți muri. N-ascultați dar de Ezechia, care vă amăgește zicând: "Domnul ne va izbăvi."

Deut 8.7-8;

33Oare dumnezeii neamurilor au izbăvit ei fiecare țara lui din mâna împăratului Asiriei?

2Împ 19.12;2Cron 32.14;Isa 10.10-11;

34Unde sunt dumnezeii Hamatului și Arpadului? Unde sunt dumnezeii Sefarvaimului, Henei și Ivei? Au izbăvit ei Samaria din mâna mea?

2Împ 19.13;2Împ 17.24;

35Care dintre toți dumnezeii acestor țări și-au izbăvit țara din mâna mea, pentru ca și Domnul să izbăvească Ierusalimul din mâna mea?"

Dan 3.15;

36Poporul a tăcut, și nu i-a răspuns o vorbă; căci împăratul dăduse porunca aceasta: "Să nu-i răspundeți."

37Și Eliachim, fiul lui Hilchia, căpetenia casei împăratului, Șebna, logofătul, și Ioah, fiul lui Asaf, scriitorul, au venit la Ezechia, cu hainele sfâșiate, și i-au spus cuvintele lui Rabșache.

Isa 33.7;

Ierusalimul scăpat.

## 1 3 6 9 12 15 < 19 > 21 24 25

1Când a auzit împăratul Ezechia lucrul acesta, și-a sfâșiat hainele, s-a acoperit cu un sac, și s-a dus în Casa Domnului.

Isa 37.1;

2A trimis pe Eliachim, căpetenia casei împăratului, pe Șebna, logofătul, și pe preoții cei mai bătrâni, acoperiți cu saci, la proorocul Isaia, fiul lui Amoț.

Luc 3.4;

3Și i-au zis: "Așa vorbește Ezechia: Ziua aceasta este o zi de necaz, de pedeapsă și de ocară; căci copiii sunt aproape să iasă din pântecele mamei, și nu este putere pentru naștere.

4Poate că Domnul, Dumnezeul tău, a auzit toate cuvintele lui Rabșache, pe care l-a trimis împăratul Asiriei, stăpânul său, să batjocorească pe Dumnezeul cel viu, și poate că Domnul, Dumnezeul tău, îl va pedepsi pentru cuvintele pe care le-a auzit. Înalță dar o rugăciune pentru ceilalți care au mai rămas."

2Sam 16.12;2Împ 18.35;Ps 50.21;

5Slujitorii împăratului Ezechia s-au dus dar la Isaia.

6Și Isaia le-a zis: "Iată ce să spuneți stăpânului vostru: "Așa vorbește Domnul: "Nu te speria de cuvintele pe care le-ai auzit și prin care M-au batjocorit slujitorii împăratului Asiriei.

Isa 37.6;2Împ 18.17;

7Voi pune în el un duh care îl va face ca, la auzul unei vești pe care o va primi, să se întoarcă în țara lui; și-l voi face să cadă ucis de sabie în țara lui."

2Împ 19.35-37;Ier 51.1;

8Rabșache, plecând, a găsit pe împăratul Asiriei luptând împotriva Libnei, căci aflase de plecarea lui din Lachis.

2Împ 18.14;

9Atunci împăratul Asiriei a primit o veste cu privire la Tirhaca, împăratul Etiopiei. I s-a spus: "Iată că acela a pornit cu război împotriva ta." Și împăratul Asiriei a trimis soli din nou lui Ezechia, zicând:

1Sam 23.27;

10"Așa să vorbiți lui Ezechia, împăratul lui Iuda: "Să nu te înșele Dumnezeul tău, în care te încrezi, zicând: "Ierusalimul nu va fi dat în mâinile împăratului Asiriei."

2Împ 18.5;

11Iată, ai auzit ce au făcut împărații Asiriei tuturor țărilor, și cum le-au nimicit; și tu, să fii izbăvit!

12Dumnezeii neamurilor pe care le-au nimicit părinții mei, au izbăvit ei pe Gozan, Haran, Rețef, și pe fiii lui Eden din Telasar?

2Împ 18.33;Ezec 27.23;

13Unde este împăratul Hamatului, împăratul Arpadului, și împăratul cetății Sefarvaimului, Henei și Ivei?"

2Împ 18.34;

14Ezechia a luat scrisoarea din mâna solilor, și a citit-o. Apoi s-a suit la Casa Domnului, și a întins-o înaintea Domnului,

Isa 37.14;

15căruia i-a făcut următoarea rugăciune: "Doamne, Dumnezeul lui Israel, care șezi pe heruvimi! Tu ești singurul Dumnezeu al tuturor împărățiilor pământului! Tu ai făcut cerurile și pământul.

1Sam 4.4;Ps 80.1;1Împ 18.39;Isa 44.6;Ier 10.10-12;

16Doamne, pleacă-Ți urechea, și ascultă! Doamne, deschide-Ți ochii, și privește. Auzi cuvintele lui Sanherib, care a trimis pe Rabșache să batjocorească pe Dumnezeul cel viu.

Ps 31.2;2Cron 6.40;

17Da, Doamne, este adevărat că împărații Asiriei, au nimicit neamurile și le-au pustiit țările,

18și că au aruncat în foc pe dumnezeii lor; dar ei nu erau dumnezei, ci erau lucrări făcute de mâna omului, erau lemn și piatră; și i-au nimicit.

Ps 115.4;Ier 10.3;

19Acum, Doamne, Dumnezeul nostru, izbăvește-ne din mâna lui Sanherib, ca să știe toate împărățiile pământului că numai Tu ești Dumnezeu, Doamne!"

Ps 83.18;

20Atunci Isaia, fiul lui Amoț, a trimis să spună lui Ezechia: Așa vorbește Domnul, Dumnezeul lui Israel "Am auzit rugăciunea pe care Mi-ai făcut-o cu privire la Sanherib, împăratul Asiriei.

Isa 37.21;Ps 65.2;

21Iată cuvântul pe care l-a rostit Domnul împotriva lui: "Fecioara, fiica Sionului, te disprețuiește și râde de tine; fata Ierusalimului dă din cap după tine.

Plân 2.13;Iov 16.4;Ps 22.7-8;Plân 2.15;

22Pe cine ai batjocorit și ai ocărât tu? Împotriva cui ai ridicat glasul? Și împotriva cui ți-ai ridicat ochii? Împotriva Sfântului lui Israel!

Ps 71.22;Isa 5.24;Ier 51.5;

23Prin solii tăi ai batjocorit pe Domnul, și ai zis: "Cu mulțimea carelor mele, am suit vârful munților, coastele Libanului! Voi tăia cei mai înalți cedri ai lui, cei mai frumoși chiparoși ai lui, și voi atinge creasta lui cea mai înaltă, pădurea lui care este ca o grădină de poame;

2Împ 18.17;Ps 20.7;

24am săpat, și am băut ape străine, și voi seca cu talpa picioarelor mele toate râurile Egiptului.

25N-ai auzit că Eu de mult am pregătit aceste lucruri, și că le-am hotărât din vremurile vechi? Acum însă am îngăduit să se împlinească, și să prefaci cetăți întărite în mormane de dărâmături.

Isa 45.7;Isa 10.5;

26Locuitorii lor sunt neputincioși, îngroziți și înmărmuriți; au ajuns ca iarba de pe câmp și ca verdeața fragedă, ca iarba de pe acoperișuri și ca grâul care se usucă înainte de a-i da spicul.

Ps 129.6;

27Dar știu când stai jos, când ieși și când intri, și când ești furios împotriva Mea.

Ps 139.1;

28Pentru că ești furios împotriva Mea, și pentru că trufia ta a ajuns până la urechile Mele, de aceea voi pune belciugul Meu în nările tale, și zăbala Mea între buzele tale, și te voi face să te întorci pe drumul pe care ai venit."

Iov 41.2;Ezec 29.4;Ezec 38.4;Amos 4.2;2Împ 19.33-37;

29Acesta să-ți fie semnul: Anul acesta veți mânca ce crește de la sine, și al doilea an ce va răsări din rădăcinile rămase; dar în al treilea an veți semăna, veți secera, veți sădi vii, și veți mânca din rodul lor.

1Sam 2.34;2Împ 20.8-9;Isa 7.11-14;Luc 2.12;

30Rămășița din casa lui Iuda, ce va mai rămâne, va prinde iarăși rădăcini dedesubt, și deasupra va da rod.

2Cron 32.22-23;

31Căci din Ierusalim va ieși o rămășiță, și din muntele Sionului cei scăpați. Iată ce va face râvna Domnului oștirilor.

Isa 9.7;

32De aceea, așa vorbește Domnul asupra împăratului Asiriei: "Nu va intra în cetatea aceasta, nici nu va arunca săgeți în ea, nu va sta înaintea ei cu scuturi, și nu va ridica întărituri de șanțuri împotriva ei.

33Se va întoarce pe drumul pe care a venit, și nu va intra în cetatea aceasta, zice Domnul.

34Căci Eu voi ocroti cetatea aceasta ca s-o mântuiesc, din pricina Mea, și din pricina robului Meu David."

2Împ 20.6;1Împ 11.12-13;

35În noaptea aceea, a ieșit îngerul Domnului, și a ucis în tabăra Asirienilor o sută optzeci și cinci de mii de oameni. Și când s-au sculat dimineața, iată că toți erau niște trupuri moarte.

2Cron 32.21;Isa 37.36;

36Atunci Sanherib, împăratul Asiriei, și-a ridicat tabăra, a plecat și s-a întors; și a locuit la Ninive.

Gen 10.11;

37Și, pe când se închina în casa dumnezeului său Nisroc, Adramelec și Șarețer, fiii săi, l-au ucis cu sabia, și au fugit în țara Ararat. Și, în locul lui, a domnit fiul său Esar-Hadon.

2Cron 32.21;2Împ 19.7;Ezra 4.2;

Boala și însănătoșirea lui Ezechia.

## 1 3 6 9 12 15 18 < 20 > 24 25

1În vremea aceea, Ezechia a fost bolnav pe moarte. Proorocul Isaia, fiul lui Amoț, a venit la el, și i-a zis: "Așa vorbește Domnul: "Rânduiește ce ai de rânduit casei tale, căci vei muri, și nu vei mai trăi."

2Cron 32.24;Isa 38.1;

2Ezechia s-a întors cu fața la perete, și a făcut Domnului următoarea rugăciune:

3"Doamne, adu-Ți aminte că am umblat înaintea Feței Tale cu credincioșie și curăție de inimă, și am făcut ce este bine înaintea Ta!" Și Ezechia a vărsat multe lacrimi.

Neem 13.22;Gen 17.1;1Împ 3.6;

4Isaia, care ieșise, n-ajunsese încă în curtea din mijloc, când cuvântul Domnului i-a vorbit astfel:

5"Întoarce-te și spune lui Ezechia, căpetenia poporului Meu: "Așa vorbește Domnul, Dumnezeul tatălui tău David: "Ți-am auzit rugăciunea, și ți-am văzut lacrimile. Iată că te voi face sănătos; a treia zi, te vei sui la Casa Domnului.

1Sam 9.16;1Sam 10.1;2Împ 19.20;Ps 65.2;Ps 39.12;Ps 56.8;

6Voi mai adăuga cincisprezece ani la zilele tale. Te voi izbăvi, pe tine și cetatea aceasta, din mâna împăratului Asiriei, și voi ocroti cetatea aceasta, din pricina Mea, și din pricina robului Meu David."

2Împ 19.34;

7Isaia a zis: "Luați o turtă de smochine." Au luat-o și au pus-o pe umflătură. Și Ezechia s-a vindecat.

Isa 38.21;

8Ezechia zisese lui Isaia: "După care semn voi cunoaște că mă va vindeca Domnul, și că mă voi sui a treia zi la Casa Domnului?"

Jud 6.17-39;Isa 7.11-14;Isa 38.22;

9Și Isaia a zis: "Iată, din partea Domnului, semnul după care vei cunoaște că Domnul va împlini cuvântul pe care l-a rostit: "Cum vrei: să treacă umbra peste zece trepte înainte, sau să dea înapoi cu zece trepte?"

Isa 38.7-8;

10Ezechia a răspuns: "Nu este mare lucru ca umbra să treacă înainte peste zece trepte; ci mai bine să se dea înapoi cu zece trepte."

11Atunci, Isaia, proorocul, s-a rugat Domnului, și Domnul a dat cu zece trepte înapoi umbra din locul în care se pogorâse pe cadranul soarelui lui Ahaz.

Ios 10.12-14;Isa 38.8;

Fudulia lui Ezechia.

12În același timp, Berodac-Baladan, fiul lui Baladan, împăratul Babilonului, a trimis o scrisoare și un dar lui Ezechia, căci auzise de boala lui Ezechia.

Isa 39.1;

13Ezechia a ascultat pe soli, și le-a arătat locul unde erau lucrurile lui de preț, argintul și aurul, mirodeniile și untdelemnul cel scump, casa lui cu arme și tot ce se afla în vistieriile lui: n-a fost nimic pe care să nu li-l fi arătat Ezechia în casa lui și în toate moșiile lui.

2Cron 32.27-31;

14Proorocul Isaia a venit în urmă la împăratul Ezechia, și i-a zis: "Ce au zis oamenii aceia, și de unde au venit la tine?" Ezechia a răspuns: "Au venit dintr-o țară depărtată, din Babilon."

15Isaia a mai zis: "Ce au văzut în casa ta?" Ezechia a răspuns: "Au văzut tot ce este în casa mea: n-a fost nimic în vistieriile mele pe care să nu li-l fi arătat."

2Împ 20.13;

16Atunci Isaia a zis lui Ezechia: "Ascultă cuvântul Domnului!

17Iată că vor veni vremuri când vor duce în Babilon tot ce este în casa ta și ce au strâns părinții tăi până în ziua de azi; nu va rămâne nimic, - zice Domnul. -

2Împ 24.13;2Împ 25.13;Ier 27.21-22;Ier 52.17;

18Și vor lua din fiii tăi, care vor ieși din tine, pe care-i vei naște, și-i vor face fameni slujitori în casa împăratului Babilonului."

2Împ 24.12;2Cron 33.11;

19Ezechia a răspuns lui Isaia: "Cuvântul Domnului, pe care l-ai rostit, este bun." Și a adăugat: "Căci va fi pace și liniște în timpul vieții mele!"

1Sam 3.18;Iov 1.21;Ps 39.9;

20Celelalte fapte ale lui Ezechia, toate isprăvile lui, și cum a făcut iazul și canalul de apă, și a adus apele în cetate, nu sunt scrise oare în cartea Cronicilor împăraților lui Iuda?

2Cron 32.32;Neem 3.16;

21Ezechia a adormit cu părinții săi. Și, în locul lui, a domnit fiul său Manase.

2Cron 32.33;

Manase, împăratul lui Iuda.

## 1 3 6 9 12 15 18 < 21 > 23 24 25

1Manase avea doisprezece ani când a ajuns împărat, și a domnit cincizeci și cinci de ani la Ierusalim. Mama sa se numea Hefțiba.

2Cron 33.1;

2El a făcut ce este rău înaintea Domnului, după urâciunile neamurilor pe care le izgonise Domnul dinaintea copiilor lui Israel.

2Împ 16.3;

3El a zidit din nou înălțimile, pe care le dărâmase tatăl său Ezechia, a ridicat altare lui Baal, a făcut un idol al Astarteei, cum făcuse Ahab, împăratul lui Israel, și s-a închinat înaintea întregii oștiri a cerurilor și i-a slujit.

2Împ 18.4;1Împ 16.32;Deut 4.19;Deut 17.3;2Împ 17.16;

4A zidit astfel altare în Casa Domnului, măcar că Domnul spusese: "În Ierusalim Îmi voi pune Numele."

Ier 32.34;2Sam 7.13;1Împ 8.29;1Împ 9.3;

5A zidit altare întregii oștiri a cerurilor în cele două curți ale Casei Domnului.

6Și-a trecut pe fiul său prin foc; se îndeletnicea cu ghicirea și vrăjitoria, și a ținut la el oameni care chemau duhurile și ghiceau viitorul. A făcut din ce în ce mai mult ce este rău înaintea Domnului, mâniindu-L.

Lev 18.21;Lev 20.2;2Împ 16.3;2Împ 17.17;Lev 19.26-31;Deut 18.10-11;2Împ 17.17;

7A pus idolul Astarteei, pe care-l făcuse, în casa despre care Domnul spusese lui David și fiului său Solomon: "În casa aceasta, și în Ierusalim, pe care l-am ales din toate semințiile lui Israel, vreau să pun pentru totdeauna Numele Meu.

2Sam 7.13;1Împ 8.29;1Împ 9.3;2Împ 23.27;Ps 132.13-14;Ier 32.34;

8Nu voi mai muta piciorul lui Israel afară din țara pe care am dat-o părinților lui, numai să aibă grijă să împlinească tot ce le-am poruncit și toată legea pe care le-a dat-o robul Meu Moise."

2Sam 7.10;

9Dar ei n-au ascultat; și Manase a fost pricina pentru care s-au rătăcit și au făcut rău mai mult decât neamurile, pe care le nimicise Domnul dinaintea copiilor lui Israel.

Prov 29.12;

10Atunci Domnul a vorbit astfel prin robii Săi proorocii:

11"Pentru că Manase, împăratul lui Iuda, a săvârșit aceste urâciuni, pentru că a făcut mai rău decât tot ce făcuseră înaintea lui Amoriții, și pentru că a făcut și pe Iuda să păcătuiască prin idolii lui,

2Împ 23.26-27;2Împ 24.3-4;Ier 15.4;1Împ 21.26;2Împ 21.9;

12iată ce zice Domnul, Dumnezeul lui Israel: "Voi aduce peste Ierusalim și peste Iuda nenorociri care vor asurzi urechile oricui va auzi vorbindu-se de ele.

1Sam 3.11;Ier 19.3;

13Voi întinde asupra Ierusalimului frânghia ca asupra Samariei și cumpăna ca asupra casei lui Ahab: și voi curăți Ierusalimul, ca o farfurie, care se curăță, și se răstoarnă cu fața în jos, după ce a fost curățită.

Isa 34.11;Plân 2.8;Amos 7.7-8;

14Voi părăsi rămășița moștenirii Mele, și-i voi da în mâinile vrăjmașilor lor; și vor ajunge de jaful și prada tuturor vrăjmașilor lor,

15pentru că au făcut ce este rău înaintea Mea și M-au mâniat din ziua când au ieșit părinții lor din Egipt, până în ziua de azi!"

16Manase a vărsat de asemenea mult sânge nevinovat, până acolo încât a umplut Ierusalimul de la un capăt la altul, afară de păcatele pe care le-a săvârșit și în care a târât și pe Iuda, făcând ce este rău înaintea Domnului.

2Împ 24.4;

17Celelalte fapte ale lui Manase, tot ce a făcut el, și păcatele la care s-a dedat, nu sunt scrise oare în cartea Cronicilor împăraților lui Iuda?

2Cron 33.11-19;

18Manase a adormit cu părinții săi, și a fost îngropat în grădina casei, în grădina lui Uza. Și, în locul lui, a domnit fiul său Amon.

2Cron 33.20;

Amon, împăratul lui Iuda.

19Amon avea douăzeci și doi de ani când a ajuns împărat, și a domnit doi ani la Ierusalim. Mama sa se chema Meșulemet, fata lui Haruț, din Iotba.

2Cron 33.23;

20El a făcut ce este rău înaintea Domnului, cum făcuse tatăl său Manase;

2Împ 21.2;

21a umblat în toată calea în care umblase tatăl său, a slujit idolilor cărora slujise și tatăl său, și s-a închinat înaintea lor;

22a părăsit pe Domnul, Dumnezeul părinților săi, și n-a umblat în calea Domnului.

1Împ 11.33;

23Slujitorii lui Amon au uneltit împotriva lui, și au omorât pe împărat în casa lui.

2Cron 33.25;

24Dar poporul țării a lovit pe toți cei ce uneltiseră împotriva împăratului Amon; și poporul țării a pus împărat, în locul său, pe fiul său Iosia.

25Celelalte fapte ale lui Amon, și ce a făcut el, nu sunt scrise oare în cartea Cronicilor împăraților lui Iuda?

26L-au îngropat în mormântul său, în grădina lui Uza. Și, în locul lui, a domnit fiul său Iosia.

Iosia, împăratul lui Iuda.

## 1 3 6 9 12 15 18 < 22 > 24 25

1Iosia avea opt ani când s-a făcut împărat, și a domnit treizeci și unu de ani la Ierusalim. Mama sa se chema Iedida, fata lui Adaia, din Boțcat.

2Cron 34.1;Ios 15.39;

2El a făcut ce este bine înaintea Domnului, și a umblat în toată calea tatălui său David; nu s-a abătut de la ea nici la dreapta, nici la stânga.

Deut 5.32;

3În anul al optsprezecelea al împăratului Iosia, împăratul a trimis în Casa Domnului pe Șafan, logofătul, fiul lui Ațalia, fiul lui Meșulam. El i-a zis:

2Cron 34.8;

4"Suie-te la marele preot Hilchia, și spune-i să strângă argintul adus în Casa Domnului, pe care l-au primit de la popor cei ce păzesc pragul.

2Împ 12.4;2Împ 12.9;Ps 84.10;

5Să se dea argintul acesta în mâinile meșterilor însărcinați cu lucrarea în Casa Domnului. Și să-l dea celor ce lucrează la dregerea stricăciunilor Casei Domnului,

2Împ 12.11-14;

6anume: dulgherilor, zidarilor și pietrarilor, pentru cumpărăturile de lemn și de pietre cioplite, trebuitoare pentru dregerea stricăciunilor casei.

7Dar să nu li se ceară socoteala de argintul dat în mâinile lor, căci ei lucrează cinstit."

2Împ 12.15;

Cartea legii găsită.

8Atunci marele preot Hilchia a zis lui Șafan, logofătul: "Am găsit cartea legii în Casa Domnului." Și Hilchia a dat cartea lui Șafan, și Șafan a citit-o.

Deut 31.24;2Cron 34.14;

9Apoi logofătul Șafan s-a dus să dea socoteală împăratului, și a zis: "Slujitorii tăi au strâns argintul care se afla în casă, și l-au dat în mâinile meșterilor însărcinați cu facerea lucrării în Casa Domnului."

10Șafan, logofătul, a mai spus împăratului: "Preotul Hilchia mi-a dat o carte." Și Șafan a citit-o înaintea împăratului.

11Când a auzit împăratul cuvintele din cartea legii, și-a sfâșiat hainele.

12Și împăratul a dat porunca aceasta preotului Hilchia, lui Ahicam, fiul lui Șafan, lui Acbor, fiul lui Mica, lui Șafan, logofătul, și lui Asaia, slujitorul împăratului:

2Cron 34.20;

13"Duceți-vă și întrebați pe Domnul pentru mine, pentru popor și pentru Iuda, cu privire la cuvintele cărții acesteia care s-a găsit; căci mare este mânia Domnului, care s-a aprins împotriva noastră, pentru că părinții noștri n-au ascultat de cuvintele cărții acesteia, și n-au împlinit tot ce ne este poruncit în ea."

Deut 29.27;

14Preotul Hilchia, Ahicam, Acbor, Șafan și Asaia, s-au dus la proorocița Hulda, nevasta lui Șalum, fiul lui Ticva, fiul lui Harhas, păzitorul veșmintelor. Ea locuia la Ierusalim, în cealaltă mahala a cetății. După ce i-au vorbit,

2Cron 34.22;

15ea le-a zis: "Așa vorbește Domnul, Dumnezeul lui Israel: "Spuneți omului care v-a trimis la mine:

16"Așa vorbește Domnul: "Iată, voi trimite nenorociri asupra locului acestuia și asupra locuitorilor lui, după toate cuvintele cărții, pe care a citit-o împăratul lui Iuda.

Deut 29.27;Dan 9.11-14;

17Pentru că M-au părăsit și au adus tămâie altor dumnezei, mâniindu-Mă prin toate lucrărilor mâinilor lor, mânia Mea s-a aprins împotriva locului acestuia, și nu se va stinge."

Deut 29.25-27;

18Dar să spuneți împăratului lui Iuda, care v-a trimis să întrebați pe Domnul: "Așa vorbește Domnul, Dumnezeul lui Israel, despre cuvintele pe care le-ai auzit:

2Cron 34.26;

19"Pentru că ți s-a mișcat inima, pentru că te-ai smerit înaintea Domnului când ai auzit ce am spus împotriva acestui loc și împotriva locuitorilor lui, care vor ajunge de spaimă și de blestem, și pentru că ți-ai sfâșiat hainele, și ai plâns înaintea Mea, și Eu am auzit, - zice Domnul. -

Ps 51.17;Isa 57.15;1Împ 21.29;Lev 26.31-32;Ier 26.6;Ier 44.22;

20De aceea, iată, te voi adăuga la părinții tăi, vei fi adăugat în pace în mormântul tău, și nu-ți vor vedea ochii toate nenorocirile pe care le voi aduce asupra locului acestuia", Ei au adus împăratului răspunsul acesta.

Ps 37.37;Isa 57.1-2;

Nimicirea închinării la idoli.

## 1 3 6 9 12 15 18 21 < 23 > 25

1Împăratul Iosia a strâns la el pe toți bătrânii lui Iuda și ai Ierusalimului.

2Cron 34.29;

2Apoi s-a suit în Casa Domnului, cu toți bărbații lui Iuda și cu toți locuitorii Ierusalimului, preoții, proorocii, și tot poporul, de la cel mai mic până la cel mai mare. A citit înaintea lor toate cuvintele din cartea legământului, pe care o găsiseră în Casa Domnului.

2Împ 22.8;

3Împăratul stătea pe scaunul lui împărătesc, și a făcut legământ înaintea Domnului, îndatorindu-se să urmeze pe Domnul, și să păzească poruncile, învățăturile și legile Lui, din toată inima și din tot sufletul lui, ca să împlinească astfel cuvintele legământului acestuia, scrise în cartea aceasta. Și tot poporul a intrat în legământ.

2Împ 11.14-17;

4Împăratul a poruncit marelui preot Hilchia, preoților de al doilea rând, și celor ce păzeau pragul, să scoată din Templul Domnului toate sculele care fuseseră făcute pentru Baal, pentru Astartea, și pentru toată oștirea cerurilor; și le-a ars afară din Ierusalim, în ogoarele Chedronului, și a pus să le ducă cenușa la Betel.

2Împ 21.3-7;

5A izgonit pe preoții idolilor, puși de împărații lui Iuda să ardă tămâie pe înălțimi în cetățile lui Iuda și în împrejurimile Ierusalimului, și pe cei ce aduceau tămâie lui Baal, soarelui, lunii, zodiilor și întregii oștiri a cerurilor.

2Împ 21.3;

6A scos din Casa Domnului idolul Astareteei, și l-a dus afară din Ierusalim, la pârâul Chedron; l-a ars la pârâul Chedron și l-a prefăcut în cenușă, iar cenușa i-a aruncat-o pe mormintele copiilor poporului.

2Împ 21.7;2Cron 34.4;

7A dărâmat casele sodomiților care erau în Casa Domnului, și unde femeile împleteau corturi pentru Astartea.

1Împ 14.24;1Împ 15.12;Ezec 16.16;

8A adus pe toți preoții din cetățile lui Iuda; a pângărit înălțimile unde ardeau preoții tămâie, de la Gheba până la Beer-Șeba; și a dărâmat înălțimile de la porți, cea care era la intrarea porții lui Iosua, căpetenia cetății, și cea care era la stânga porții cetății.

1Împ 15.22;

9Totuși, preoții înălțimilor nu se suiau la altarul Domnului în Ierusalim, ci mâncau azimi în mijlocul fraților lor.

Ezec 44.10-14;1Sam 2.36;

10Împăratul a pângărit Tofetul în valea fiilor lui Hinom, ca nimeni să nu-și mai treacă fiul sau fiica prin foc în cinstea lui Moloh.

Isa 30.33;Ier 7.31;Ier 19.6-11.12-13;Ios 15.8;Lev 18.21;Deut 18.10;Ezec 23.37-39;

11A îndepărtat de la intrarea casei Domnului caii, pe care împărații lui Iuda îi închinaseră soarelui, lângă odaia dregătorului Netan-Melec, care locuia în mahala; și a ars în foc carele soarelui.

12Împăratul a dărâmat altarele de pe acoperișul odăii de sus a lui Ahaz, pe care le făcuseră împărații lui Iuda, și altarele pe care le făcuse Manase în cele două curți ale Casei Domnului; după ce le-a sfărâmat și le-a luat de acolo, le-a aruncat țărâna în pârâul Chedron.

Ier 19.13;Țef 1.5;2Împ 21.5;

13Împăratul a pângărit înălțimile care erau în fața Ierusalimului, pe partea dreaptă a muntelui Pierzării, și pe care le zidise Solomon, împăratul lui Israel, Astarteei, urâciunea Sidonienilor, lui Chemoș, urâciunea Moabului, și lui Milcom, urâciunea fiilor lui Amon.

1Împ 11.7;

14A sfărâmat stâlpii idolești și a dărâmat Astarteele, și locul lor l-a umplut cu oase omenești.

Ex 23.24;Deut 7.5-25;

15A dărâmat și altarul de la Betel, și înălțimea făcută de Ieroboam, fiul lui Nebat, care făcuse pe Israel să păcătuiască; a ars înălțimea și a prefăcut-o în țărână, și a ars idolul Astarteei.

1Împ 12.28-33;

Mormântul proorocului din Iuda.

16Iosia, întorcându-se și văzând mormintele care erau acolo în munte, a trimis să ia oasele din morminte, și le-a ars pe altar și l-a pângărit, după cuvântul Domnului, rostit prin omul lui Dumnezeu, care vestise aceste lucruri.

1Împ 13.2;

17El a zis: "Ce este mormântul acesta pe care-l văd?" Oamenii din cetate i-au răspuns: "Este mormântul omului lui Dumnezeu, care a venit din Iuda, și a strigat împotriva altarului din Betel lucrurile acestea pe care le împlinești tu."

1Împ 13.1-30;

18Și el a zis: "Lăsați-l; nimeni să nu-i miște oasele!" Astfel, au păstrat oasele lui împreună cu ale proorocului care venise din Samaria.

1Împ 13.31;

19Iosia a mai înlăturat toate templele idolești ale înălțimilor care se aflau în cetățile Samariei, și pe care le făcuseră împărații lui Israel ca să mânie pe Domnul; a făcut cu ele întocmai cum făcuse în Betel.

2Cron 34.6-7;

20A junghiat pe altare pe toți preoții înălțimilor, care erau acolo, și a ars pe ele oase de oameni. Apoi s-a întors la Ierusalim.

1Împ 13.2;Ex 22.20;1Împ 18.40;2Împ 11.18;2Cron 34.5;

Prăznuirea Paștelor.

21Împăratul a dat următoarea poruncă întregului popor: "Prăznuiți Paștele în cinstea Domnului, Dumnezeului vostru, cum este scris în această carte a legământului."

2Cron 35.1;Ex 12.3;Lev 23.5;Num 9.2;Deut 16.2;

22Paște ca acestea nu se prăznuiseră din vremea când judecau judecătorii pe Israel și în tot timpul împăraților lui Israel și împăraților lui Iuda.

2Cron 35.18-19;

23Ci abia în al optsprezecelea an al împăratului Iosia s-au prăznuit aceste Paște în cinstea Domnului, la Ierusalim.

24Mai mult, Iosia a stârpit pe cei ce chemau duhurile, pe cei ce spuneau viitorul, terafimii, idolii, și toate urâciunile care se vedeau în țara lui Iuda și la Ierusalim, ca să împlinească astfel cuvintele legii, scrise în cartea pe care o găsise preotul Hilchia în Casa Domnului.

2Împ 21.6;Lev 19.31;Lev 20.27;Deut 18.11;

25Înainte de Iosia, n-a fost nici un împărat care să se întoarcă la Domnul, ca el, din toată inima, din tot sufletul și din toată puterea lui, întocmai după toată legea lui Moise; și chiar după el, n-a fost nici unul ca el.

2Împ 18.5;

26Totuși Domnul nu S-a întors din iuțimea mâniei Lui celei mari, de care era aprins împotriva lui Iuda, din pricina tuturor celor ce făcuse Manase ca să-L mânie.

2Împ 21.11-12;2Împ 24.3-4;Ier 15.4;

27Și Domnul a zis: "Voi lepăda și pe Iuda dinaintea Mea, cum am lepădat pe Israel, și voi lepăda cetatea aceasta a Ierusalimului, pe care o alesesem, și casa despre care zisesem: "Acolo va fi Numele Meu."

2Împ 17.18-20;2Împ 18.11;2Împ 21.13;1Împ 8.29;1Împ 9.3;2Împ 21.4-7;

28Celelalte fapte ale lui Iosia, și tot ce a făcut el, nu sunt scrise oare în cartea Cronicilor împăraților lui Iuda?

29Pe vremea sa, Faraon Neco, împăratul Egiptului, s-a suit împotriva împăratului Asiriei, la râul Eufratului. Împăratul Iosia i-a ieșit înainte; și Faraon l-a omorât la Meghido, cum l-a văzut.

2Cron 35.20;Zah 12.11;2Împ 14.8;

30Slujitorii lui l-au luat mort într-un car; l-au adus din Meghido la Ierusalim, și l-au îngropat în mormântul său. Și poporul țării a luat pe Ioahaz, fiul lui Iosia: ei l-au uns, și l-au făcut împărat în locul tatălui său.

2Cron 35.24;2Cron 36.1;

Ioahaz, împăratul lui Iuda.

31Ioahaz avea douăzeci și trei de ani când s-a făcut împărat, și a domnit trei luni la Ierusalim. Mama sa se chema Hamutal, fata lui Ieremia, din Libna.

2Împ 24.18;

32El a făcut ce este rău înaintea Domnului, întocmai cum făcuseră părinții lui.

33Faraon Neco l-a pus în lanțuri la Ribla, în țara Hamatului, ca să nu mai domnească la Ierusalim; și a pus asupra țării o gloabă de o sută de talanți de argint și de un talant de aur.

2Împ 25.6;Ier 52.27;

34Și Faraon Neco a pus împărat pe Eliachim, fiul lui Iosia, în locul tatălui său Iosia, și i-a schimbat numele în Ioiachim. A luat pe Ioahaz, care a mers în Egipt și a murit acolo.

2Cron 36.4;2Împ 24.17;Dan 1.7;Mat 1.11;Ier 22.11-12;Ezec 19.3-4;

35Ioiachim a dat lui Faraon argintul și aurul; dar a trebuit să pună bir asupra țării ca să scoată argintul acesta, cerut de Faraon; a hotărât partea fiecăruia, și a cerut de la poporul țării argintul și aurul pe care trebuia să-l dea lui Faraon Neco.

2Împ 23.33;

Ioiachim, împăratul lui Iuda.

36Ioiachim avea douăzeci și cinci de ani când a ajuns împărat, și a domnit unsprezece ani la Ierusalim. Mama sa se chema Zebuda, fata lui Pedaia, din Ruma.

2Cron 36.5;

37El a făcut ce este rău înaintea Domnului, întocmai cum făcuseră părinții săi.

## 1 3 6 9 12 15 18 21 < 24 >

1Pe vremea sa, Nebucadnețar, împăratul Babilonului, a pornit cu război. Ioiachim i-a fost supus trei ani; dar s-a răsculat din nou împotriva lui.

2Cron 36.6;Ier 25.1-9;Dan 1.1;

2Atunci Domnul a trimis împotriva lui Ioiachim cete de Haldei, cete de Sirieni, cete de Moabiți și cete de Amoniți; le-a trimis împotriva lui Iuda, ca să-l nimicească, după cuvântul pe care-l spusese Domnul prin robii Săi proorocii.

Ier 25.9;Ier 32.28;Ezec 19.8;2Împ 20.17;2Împ 21.12-14;2Împ 23.27;

3Lucrul acesta s-a întâmplat numai după porunca Domnului, care voia să lepede pe Iuda dinaintea Lui, din pricina tuturor păcatelor săvârșite de Manase,

2Împ 21.2-11;2Împ 23.26;

4și din pricina sângelui nevinovat pe care-l vărsase Manase, și de care umpluse Ierusalimul. De aceea, lucrul acesta Domnul n-a vrut să-l ierte.

2Împ 21.16;

5Celelalte fapte ale lui Ioiachim, și tot ce a făcut el, nu sunt scrise oare în cartea Cronicilor împăraților lui Iuda?

6Ioiachim a adormit cu părinții săi. Și, în locul lui, a domnit fiul său Ioiachin.

2Cron 36.6-8;Ier 22.18-19;Ier 36.30;

7Împăratul Egiptului n-a mai ieșit din țara lui, căci împăratul Babilonului luase tot ce era al împăratului Egiptului, de la pârâul Egiptului până la râul Eufratului.

Ier 37.5-7;Ier 46.2;

Ioiachim. - Împresurarea Ierusalimului.

8Ioiachin avea optsprezece ani când a ajuns împărat, și a domnit trei luni la Ierusalim. Mama sa se chema Nehușta, fata lui Elnatan, din Ierusalim.

2Cron 36.9;

9El a făcut ce este rău înaintea Domnului, întocmai cum făcuse tatăl său.

10În vremea aceea, slujitorii lui Nebucadnețar, împăratul Babilonului, s-au suit împotriva Ierusalimului, și cetatea a fost împresurată.

Dan 1.1;

11Nebucadnețar, împăratul Babilonului, a venit înaintea cetății pe când o împresurau slujitorii lui.

12Atunci Ioiachin, împăratul lui Iuda, s-a dus la împăratul Babilonului, cu mama sa, cu slujitorii, căpeteniile și dregătorii lui. Și împăratul Babilonului l-a luat prins, în al optulea an al domniei lui.

Ier 24.1;Ier 29.1-2;Ezec 17.12;Ier 25.1;2Împ 25.27;Ier 52.28;

13A luat de acolo toate vistieriile Casei Domnului și vistieriile casei împăratului; și a sfărâmat toate vasele de aur pe care le făcuse Solomon, împăratul lui Israel, în Templul Domnului, cum spusese Domnul.

2Împ 20.17;Isa 39.6;Dan 5.2-3;Ier 20.5;

14A dus în robie tot Ierusalimul, toate căpeteniile și toți oamenii viteji, în număr de zece mii, cu toți teslarii și fierarii; n-a mai rămas decât poporul sărac al țării.

Ier 24.1;Ier 52.28;1Sam 13.19-22;2Împ 25.12;Ier 40.7;

15A strămutat pe Ioiachin la Babilon; și a dus robi din Ierusalim la Babilon pe mama împăratului, pe nevestele împăratului și pe dregătorii lui, și pe mai marii țării,

2Cron 36.10;Est 2.6;Ier 22.24;

16pe toți războinicii, în număr de șapte mii, și pe teslari și fierari, în număr de o mie, toți numai oameni viteji și buni pentru război. Împăratul Babilonului i-a luat robi în Babilon.

Ier 52.28;

17Și împăratul Babilonului a pus împărat, în locul lui Ioiachin, pe unchiul său Matania, căruia i-a schimbat numele în Zedechia.

Ier 37.1;1Cron 3.15;2Cron 36.10;2Împ 23.34;2Cron 36.4;

Zedechia.

18Zedechia avea douăzeci și unu de ani când a ajuns împărat, și a domnit unsprezece ani la Ierusalim. Mama sa se chema Hamutal, fata lui Ieremia, din Libna.

2Cron 36.11;Ier 37.1;Ier 52.1;2Împ 23.31;

19El a făcut ce este rău înaintea Domnului, întocmai cum făcuse Ioiachim.

2Cron 36.12;

20Și lucrul acesta s-a întâmplat din pricina mâniei Domnului împotriva Ierusalimului și împotriva lui Iuda, pe care voia să-i lepede dinaintea Lui. Și Zedechia s-a răsculat împotriva împăratului Babilonului.

2Cron 36.13;Ezec 17.15;

## 1 3 6 9 12 15 18 21 < 25

1În al nouălea an al domniei lui Zedechia, în a zecea zi a lunii a zecea, Nebucadnețar, împăratul Babilonului, a venit cu toată oștirea lui împotriva Ierusalimului; a tăbărât înaintea lui, și a ridicat întărituri de jur împrejur.

2Cron 36.17;Ier 34.2;Ier 39.1;Ier 52.4-5;Ezec 24.1;

2Cetatea a fost împresurată până la al unsprezecelea an al împăratului Zedechia.

3În ziua a noua a lunii a patra, era mare foamete în cetate, și nu era pâine pentru poporul țării.

Ier 39.2;Ier 52.6;

4Atunci s-a făcut o spărtură în cetate; și toți oamenii de război au fugit noaptea, pe drumul porții dintre cele două ziduri de lângă grădina împăratului, pe când Haldeii înconjurau cetatea. Fugarii au apucat pe drumul care duce în câmpie.

Ier 39.2;Ier 52.7;Ier 39.4-7;Ier 52.7;Ezec 12.12;

5Dar oștirea Haldeilor a urmărit pe împărat, și l-a ajuns în câmpiile Ierihonului, și toată oștirea lui s-a risipit de la el.

6Au prins pe împărat, și l-au suit la împăratul Babilonului la Ribla; și s-a rostit o hotărâre împotriva lui.

2Împ 23.33;Ier 52.9;

7Fiii lui Zedechia au fost junghiați în fața lui; apoi lui Zedechia i-au scos ochii, l-au legat cu lanțuri de aramă, și l-au dus la Babilon.

Ier 39.7;Ezec 12.13;

Dărâmarea Ierusalimului și Templului.
Poporul este dus în robie.

8În ziua a șaptea a lunii a cincea, - era în anul al nouăsprezecelea al domniei lui Nebucadnețar, împăratul Babilonului, - a venit Nebuzaradan, căpetenia străjerilor, slujitorul împăratului Babilonului, și a intrat în Ierusalim.

Ier 52.12-14;2Împ 24.12;2Împ 25.27;Ier 39.9;

9A ars Casa Domnului, casa împăratului, și toate casele Ierusalimului; a pus foc tuturor caselor care aveau vreo însemnătate oarecare.

2Cron 36.19;Ps 79.1;Ier 39.8;Amos 2.5;

10Toată oștirea Haldeilor, care era cu căpetenia străjerilor, a dărâmat zidurile dimprejurul Ierusalimului.

Neem 1.3;Ier 52.14;

11Nebuzaradan, căpetenia străjerilor, a luat robi pe cei ce mai rămăseseră în cetate din popor, pe cei ce fugiseră la împăratul Babilonului, și pe cealaltă mulțime.

Ier 39.9;Ier 52.15;

12Însă căpetenia străjerilor a lăsat ca vieri și lucrători de pământ câțiva din cei mai săraci din țară.

2Împ 24.14;Ier 39.10;Ier 40.7;Ier 52.16;

13Haldeii au sfărâmat stâlpii de aramă din Casa Domnului, temeliile, marea de aramă care era în Casa Domnului, și au dus arama în Babilon.

2Împ 20.17;Ier 27.19-22;Ier 52.17;1Împ 7.15;1Împ 7.27;1Împ 7.23;

14Au luat cenușarele, lopețile, mucările, ceștile și toate uneltele de aramă cu care se făcea slujba.

Ex 27.3;1Împ 7.45-50;

15Căpetenia străjerilor a mai luat și tigăile pentru cărbuni și ligheanele, tot ce era de aur și tot ce era de argint.

16Cei doi stâlpi, marea, și temeliile, pe care le făcuse Solomon pentru Casa Domnului, toate uneltele acestea de aramă aveau o greutate necunoscută.

1Împ 7.47;

17Înălțimea unui stâlp era de optsprezece coți, și deasupra avea un acoperiș de aramă, a cărui înălțime era de trei coți; împrejurul acoperișului era o împletitură în chip de rețea și rodii, toate de aramă; tot așa avea și al doilea stâlp cu împletitura în chip de rețea.

1Împ 7.15;Ier 52.21;

18Căpetenia străjerilor a luat pe marele preot Seraia, pe Țefania, al doilea preot, și pe cei trei păzitori ai pragului.

Ier 52.24;1Cron 6.14;Ezra 7.1;Ier 21.1;Ier 29.25;

19Și din cetate a luat un dregător care avea sub porunca lui pe oamenii de război, cinci oameni care făceau parte din sfetnicii împăratului și care au fost găsiți în cetate, pe logofătul căpeteniei oștirii, însărcinat să scrie la oaste pe poporul țării, și șaizeci de oameni din poporul țării, care se aflau în cetate.

Ier 52.25;

20Nebuzaradan, căpetenia străjerilor, i-a luat, și i-a dus la împăratul Babilonului la Ribla.

21Împăratul Babilonului i-a lovit și i-a omorât la Ribla, în țara Hamatului. Astfel a fost dus în robie Iuda, departe de țara lui.

Lev 26.33;Deut 28.36;Deut 28.64;2Împ 23.27;

Ghedalia, dregător; uciderea lui.

22Și Nebucadnețar, împăratul Babilonului, a pus pe poporul care mai rămăsese, și pe care-l lăsase în țara lui Iuda, sub porunca lui Ghedalia, fiul lui Ahicam, fiul lui Șafan.

Ier 40.5;

23Când au auzit toate căpeteniile oștilor, ei și oamenii lor, că împăratul Babilonului a pus dregător pe Ghedalia, s-au dus la Ghedalia la Mițpa, și anume: Ismael, fiul lui Netania, Iohanan, fiul lui Careab, Seraia, fiul lui Tanhumet, din Netofa, și Iaazania, fiul lui Maacatitul, ei și oamenii lor.

Ier 40.7-9;

24Ghedalia le-a jurat, lor și oamenilor lor, și le-a zis: "Să nu vă temeți de nimic din partea slujitorilor Haldeilor; rămâneți în țară, slujiți împăratului Babilonului, și veți duce-o bine."

25Dar în luna a șaptea, Ismael, fiul lui Netania, fiul lui Elișama, din neamul împărătesc, a venit, însoțit de zece oameni, și au lovit de moarte pe Ghedalia, ca și pe Iudeii și Haldeii care erau cu el la Mițpa.

Ier 41.1-2;

26Atunci tot poporul, de la cel mai mic până la cel mai mare, și căpeteniile oștilor, s-au sculat și au plecat în Egipt, pentru că le era frică de Haldei.

Ier 43.4-7;

Robia lui Ioiachim ușurată de Evil-Merodac.

27În al treizeci și șaptelea an al robiei lui Ioiachin, împăratul lui Iuda, în a douăzeci și șaptea zi a lunii a douăsprezecea, Evil-Merodac, împăratul Babilonului, în cel dintâi an al domniei lui, a înălțat capul lui Ioiachin, împăratul lui Iuda, și l-a scos din temniță,

Ier 52.31;Gen 40.13-20;

28i-a vorbit cu bunătate, și a pus scaunul lui de domnie mai presus de scaunul de domnie al împăraților care erau cu el la Babilon.

29I-a schimbat hainele de temniță, și Ioiachin a mâncat totdeauna la masa lui, în tot timpul vieții lui.

2Sam 9.7;

30Împăratul i-a îngrijit necurmat de hrana de toate zilele, în tot timpul vieții lui.