### A DOUA CARTE A LUI SAMUEL
SAU A DOUA A ÎMPĂRAȚILOR
DOMNIA LUI DAVID

#### (Faptele Apostolilor 13.22.)

Știrea morții lui Saul.

## 1 > 3 6 9 12 15 18 21 24

1După moartea lui Saul, David, după ce bătuse pe Amaleciți, se întorsese de două zile la Țiclag.

1Sam 30.17-26;

2A treia zi, a venit un om din tabăra lui Saul, cu hainele sfâșiate și cu capul presărat cu țărână. Când a ajuns în fața lui David, s-a aruncat cu fața la pământ, și s-a închinat.

2Sam 4.10;1Sam 4.12;

3David i-a zis: "De unde vii?" Și el i-a răspuns: "Am scăpat din tabăra lui Israel."

4David i-a zis: "Spune-mi ce s-a întâmplat?" Și el a răspuns: "Poporul a fugit de pe câmpul de bătaie, și un mare număr de oameni au căzut și au pierit; chiar și Saul și fiul său Ionatan, au murit."

5David a zis tânărului care-i aducea aceste vești: "De unde știi că Saul și fiul său Ionatan au murit?"

6Și tânărul care-i aducea aceste vești, a răspuns: "Am venit din întâmplare pe muntele Ghilboa; și Saul sta rezemat în sulița lui, și carele și călăreții erau aproape să-l ajungă.

1Sam 31.1;1Sam 31.2-4;

7Întorcându-se, m-a văzut și m-a chemat. Eu am zis: "Iată-mă!"

8Și el mi-a zis: "Cine ești?" I-am răspuns: "Eu sunt Amalecit."

9Și a zis: "Apropie-te dar, și omoară-mă; căci m-a apucat amețeala, măcar că sunt încă plin de viață."

10M-am apropiat de el, și l-am omorât, știind bine că n-avea să mai rămână cu viață în urma înfrângerii. Am luat cununa împărătească de pe capul lui și brățara pe care o avea la braț, și le-am adus aici domnului meu."

Jud 9.54;

11David și-a apucat hainele și le-a sfâșiat, și toți oamenii care erau lângă el au făcut același lucru.

2Sam 3.31;2Sam 13.31;

12Au jelit, au plâns și au postit până seara, de durere pentru Saul, pentru fiul său Ionatan, pentru poporul Domnului, fiindcă fuseseră tăiați cu sabia.

13David a zis tânărului care-i adusese aceste vești: "De unde ești?" Și el a răspuns: "Sunt fiul unui străin, unui Amalecit."

14David i-a zis: "Cum nu ți-a fost frică să pui mâna pe unsul Domnului și să-l omori?"

Num 12.8;1Sam 31.4;1Sam 24.6;1Sam 26.9;Ps 105.15;

15Și David a chemat pe unul din oamenii lui, și a zis: "Apropie-te, și omoară-l!" Omul acela a lovit pe Amalecit, care a murit.

2Sam 4.10-12;

16Și David i-a zis: "Sângele tău să cadă asupra capului tău, căci gura ta a mărturisit împotriva ta, fiindcă ai zis: "Am omorât pe unsul Domnului!"

1Sam 26.9;1Împ 2.32-37;2Sam 1.10;Luc 19.22;

Cântarea de jale a lui David pentru Saul și Ionatan.

17Iată cântarea de jale pe care a alcătuit-o David pentru Saul și fiul său Ionatan,

18și pe care a poruncit s-o învețe copiii lui Iuda. Este numită cântarea arcului și se află scrisă în Cartea Dreptului.

Ios 10.13;

19"Fala ta, Israele, zace ucisă pe dealurile tale! Cum au căzut vitejii!

2Sam 1.27;

20Nu spuneți lucrul acesta în Gat, nu răspândiți vestea aceasta în ulițele Ascalonului, ca să nu se bucure fetele Filistenilor, ca să nu se laude fetelor celor netăiați împrejur.

1Sam 31.9;Mic 1.10;Jud 16.23;Ex 15.20;Jud 11.34;1Sam 18.6;1Sam 31.4;

21Munți din Ghilboa! Nici rouă, nici ploaie să nu cadă pe voi! Să nu fie pe voi nici câmpii care să dea pârgă pentru darurile de mâncare! Căci acolo au fost aruncate scuturile vitejilor, scutul lui Saul, ca și când n-ar fi fost uns cu untdelemn.

1Sam 31.1;Jud 5.23;Iov 3.3-4;Ier 20.14;1Sam 10.1;

22De la sângele celor răniți, de la grăsimea celor mai voinici, arcul lui Ionatan nu da înapoi niciodată, și sabia lui Saul nu se învârtea niciodată în vânt.

1Sam 18.4;

23Saul și Ionatan, care s-au plăcut și s-au iubit în timpul vieții lor, n-au fost despărțiți nici la moarte; erau mai ușori decât vulturii, mai tari decât leii.

Jud 14.18;

24Fiicele lui Israel! plângeți pe Saul, care vă îmbrăca în stacojiu și alte podoabe, care vă punea găteli de aur pe hainele voastre!

25Cum au căzut vitejii în mijlocul luptei! Cum a murit Ionatan pe dealurile tale!

26Mă doare după tine, frate Ionatane! Tu erai plăcerea mea; dragostea ta pentru mine era minunată: mai presus de dragostea femeiască.

1Sam 18.1-3;1Sam 19.2;1Sam 20.17-41;1Sam 23.16;

27Cum au căzut vitejii! Cum li s-au pierdut armele!"

2Sam 1.19;

David, împărat al lui Iuda la Hebron.

## < 2 > 6 9 12 15 18 21 24

1După aceea, David a întrebat pe Domnul: "Să mă sui în vreuna din cetățile lui Iuda?" Domnul i-a răspuns: "Suie-te". David a zis: "Unde să mă sui?" Și Domnul a răspuns: "La Hebron".

Jud 1.1;1Sam 23.2-9;1Sam 30.7-8;1Sam 30.31;2Sam 2.11;2Sam 5.1-3;1Împ 2.11;

2David s-a suit acolo, cu cele două neveste ale sale: Ahinoam din Izreel, și Abigail din Carmel, nevasta lui Nabal.

1Sam 30.5;

3David a luat cu el și pe oamenii care erau la el, pe fiecare cu casa lui; și au locuit în cetățile Hebronului.

1Sam 27.2-3;1Sam 30.1;1Cron 12.1;

4Bărbații lui Iuda au venit, și au uns acolo pe David ca împărat peste casa lui Iuda. Au dat de știre lui David că oamenii din Iabesul Galaadului au îngropat pe Saul.

2Sam 2.11;2Sam 5.5;1Sam 31.11-13;

5David a trimis niște soli oamenilor din Iabesul Galaadului, să le spună: "Binecuvântați să fiți de Domnul, fiindcă ați arătat astfel bunăvoință față de Saul, stăpânul vostru, și l-ați îngropat!

Rut 2.20;Rut 3.10;Ps 115.15;

6Și acum, Domnul să vă arate bunătate și credincioșie! Vă voi face și eu bine, pentru că v-ați purtat astfel.

2Tim 1.16-18;

7Să vi se întărească mâinile, și fiți viteji; căci stăpânul vostru Saul a murit, și pe mine m-a uns casa lui Iuda împărat peste ea".

Iș-Boșet, împărat al lui Israel la Mahanaim.

8Însă Abner, fiul lui Ner, căpetenia oștirii lui Saul, a luat pe Iș-Boșet, fiul lui Saul, și l-a trecut la Mahanaim.

1Sam 14.50;

9L-a pus împărat peste Galaad, peste Gheșuriți, peste Izreel, peste Efraim, peste Beniamin, peste tot Israelul.

10Iș-Boșet, fiul lui Saul, era în vârstă de patruzeci de ani, când s-a făcut împărat al lui Israel, și a domnit doi ani. Numai casa lui Iuda a rămas lipită de David.

11Timpul cât a domnit David la Hebron peste casa lui Iuda a fost de șapte ani și șase luni.

2Sam 5.5;1Împ 2.11;

Abner ucide pe Asael.

12Abner, fiul lui Ner, și oamenii lui Iș-Boșet, fiul lui Saul, au ieșit din Mahanaim ca să meargă asupra Gabaonului.

Ios 18.25;

13Ioab, fiul Țeruiei, și oamenii lui David, au pornit și ei. S-au întâlnit la iazul din Gabaon, și s-au oprit unii dincoace de iaz, și ceilalți dincolo.

Ier 41.12;

14Abner a zis lui Ioab: "Să se scoale tinerii aceștia, și să se bată înaintea noastră!" Ioab a răspuns: "Să se scoale!"

15S-au sculat și au înaintat în același număr, doisprezece din Beniamin, pentru Iș-Boșet, fiul lui Saul; și doisprezece inși ai lui David.

16Fiecare, apucând pe potrivnicul lui de cap, i-a împlântat sabia în coastă, și au căzut toți deodată. Și locul acela de lângă Gabaon, s-a numit Helcat-Hațurim (Locul Săbiilor).

17În ziua aceea a fost o luptă foarte aprigă, în care Abner și bărbații lui Israel au fost bătuți de oamenii lui David.

18Acolo se aflau cei trei fii ai Țeruiei: Ioab, Abișai și Asael. Asael era iute de picioare, ca o căprioară de câmp:

1Cron 2.16;1Cron 12.8;Ps 18.33;Cânt 2.17;Cânt 8.14;

19el a urmărit pe Abner, fără să se abată la dreapta sau la stânga.

20Abner s-a uitat înapoi, și a zis: "Tu ești Asael?" Și el a răspuns: "Eu".

21Abner i-a zis: "Abate-te la dreapta sau la stânga, pune mâna pe unul din tinerii aceștia, și ia-i armele." Dar Asael n-a vrut să se abată dinapoia lui.

22Abner a zis iarăși lui Asael: "Abate-te dinapoia mea; pentru ce să te lovesc și să te trântesc la pământ? Cum voi ridica apoi fața înaintea fratelui tău Ioab?"

23Și Asael n-a vrut să se abată. Atunci Abner l-a lovit în pântece cu capătul de jos al suliței, și sulița a ieșit pe dinapoi. A căzut și a murit pe loc. Toți cei ce ajungeau în locul unde căzuse Asael mort, se opreau,

2Sam 3.27;2Sam 4.6;2Sam 20.10;

24Ioab și Abișai au urmărit pe Abner. Și la asfințitul soarelui, au ajuns la coasta Ama, care este în dreptul Ghiahului, pe drumul care duce în pustia Gabaonului.

25Fiii lui Beniamin s-au adunat în urma lui Abner, au făcut o ceată, și s-au oprit pe vârful unui deal.

26Abner a chemat pe Ioab, și a zis: "Oare mereu are să sfâșie sabia? Nu știi că la sfârșit va fi amar? Până când vei pregeta să spui poporului să nu mai urmărească pe frații lui?"

27Ioab a răspuns: "Viu este Dumnezeu că, dacă n-ai fi vorbit, poporul n-ar fi încetat până mâine dimineață să urmărească pe frații lui."

2Sam 2.14;Prov 17.14;

28Și Ioab a sunat din trâmbiță, și tot poporul s-a oprit; n-au mai urmărit pe Israel și nici nu s-au mai bătut.

29Abner și oamenii lui au mers toată noaptea în câmpie; au trecut Iordanul, au străbătut în întregime Bitronul, și au ajuns la Mahanaim.

30Ioab s-a întors de la urmărirea lui Abner, și a adunat tot poporul: lipseau nouăsprezece inși din oamenii lui David și Asael.

31Dar oamenii lui David omorâseră trei sute șaizeci de inși din bărbații lui Beniamin și ai lui Abner.

32Au luat pe Asael, și l-au îngropat în mormântul tatălui său la Betleem. Ioab și oamenii lui au mers toată noaptea, și li s-au revărsat zorile în Hebron.

Puterea lui David crește; familia lui.

## 1 < 3 > 5 6 9 12 15 18 21 24

1Războiul a ținut mult între casa lui Saul și casa lui David. David era tot mai tare, și casa lui Saul mergea slăbind.

2Lui David i s-au născut fii la Hebron. Întâiul lui născut a fost Amnon, din Ahinoam din Izreel;

1Cron 3.1-4;1Sam 25.43;

3al doilea, Chileab, din Abigail din Carmel, nevasta lui Nabal; al treilea, Absalom, fiul Maachei, fata lui Talmai, împăratul Gheșurului;

1Sam 27.8;2Sam 13.37;

4al patrulea, Adonia, fiul Hagitei; al cincilea, Șefatia, fiul Abitalei;

1Împ 1.5;

5și al șaselea, Itream, din Egla, nevasta lui David. Aceștia i s-au născut lui David la Hebron.

Abner pentru David.

6În timpul războiului dintre casa lui Saul și casa lui David, Abner a ținut cu tărie la casa lui Saul.

7Dar Saul avusese o țiitoare, numită Rițpa, fata lui Aiia. Și Iș-Boșet a zis lui Abner: "Pentru ce ai intrat la țiitoarea tatălui meu?"

2Sam 21.8-10;2Sam 16.21;

8Abner s-a mâniat foarte rău de cuvintele lui Iș-Boșet, și a răspuns: "Oare cap de câine sunt eu, și țin cu Iuda? Eu dau astăzi dovadă de bunăvoință față de casa tatălui tău Saul, față de frații și prietenii lui, nu te-am dat în mâinile lui David, și astăzi îmi bagi vină pentru un păcat făcut cu femeia aceasta?

Deut 23.18;1Sam 24.14;2Sam 9.8;2Sam 16.9;

9Dumnezeu să pedepsească cu toată asprimea pe Abner, dacă nu voi face cum a jurat Domnul lui David,

Rut 1.17;1Împ 19.2;1Sam 15.28;1Sam 16.1-12;1Sam 28.17;1Cron 12.23;

10când i-a spus că împărăția va fi luată de la casa lui Saul, și că scaunul de domnie al lui David va fi ridicat peste Israel și peste Iuda, de la Dan până la Beer-Șeba".

Jud 20.1;2Sam 17.11;1Împ 4.25;

11Iș-Boșet n-a îndrăznit să mai răspundă o vorbă lui Abner, pentru că se temea de el.

12Abner a trimis soli la David, să-i spună din partea lui: "A cui este țara? Fă legământ cu mine, și mâna mea te va ajuta să întorci la tine pe tot Israelul".

13El a răspuns: "Bine! voi face legământ cu tine, dar îți cer un lucru: să nu-mi vezi fața decât dacă-mi vei aduce mai întâi pe Mical, fata lui Saul când vei veni la mine".

Gen 43.3;1Sam 18.20;

14Și David a trimis soli lui Iș-Boșet, fiul lui Saul, să-i spună: "Dă-mi pe nevasta mea Mical, cu care m-am logodit pentru o sută de prepuțuri de la Filisteni".

1Sam 18.25-27;

15Iș-Boșet a trimis s-o ia de la bărbatul ei Paltiel, fiul lui Laiș.

1Sam 25.44;

16Și bărbatul ei a mers după ea plângând până la Bahurim. Atunci Abner i-a zis: "Pleacă, și întoarce-te!" Și el s-a întors.

2Sam 19.16;

17Abner a stat de vorbă cu bătrânii lui Israel, și le-a zis: "Odinioară voi doreați să aveți împărat pe David;

18puneți-l acum, căci Domnul a zis despre el: "Prin robul Meu David voi izbăvi pe poporul Meu Israel din mâna Filistenilor și din mâna tuturor vrăjmașilor lui."

2Sam 3.9;

19Abner a vorbit și lui Beniamin, și s-a dus să spună în auzul lui David la Hebron ce hotărâse Israel și toată casa lui Beniamin.

1Cron 12.29;

20A ajuns la David în Hebron, însoțit de douăzeci de oameni; și David a dat un ospăț în cinstea lui Abner și acelor care erau cu el.

21Abner a zis lui David: "Mă voi scula, și voi pleca să strâng tot Israelul la domnul meu împăratul, ca să facă legământ cu tine, și să domnești în totul după dorința ta". David a dat drumul lui Abner, care a plecat în pace.

2Sam 3.10,12;1Împ 11.37;

Abner este omorât de Ioab.

22Ioab și oamenii lui David s-au întors de la urmărirea unei cete, și au adus cu ei o mare pradă. Abner nu mai era la David în Hebron, căci David îi dăduse drumul, și plecase în pace.

23Când a venit Ioab cu toată ceata lui, i s-a spus: "Abner, fiul lui Ner, a venit la împărat, care i-a dat drumul, și s-a dus în pace".

24Ioab s-a dus la împărat, și a zis: "Ce ai făcut? Abner a venit la tine; pentru ce i-ai dat drumul și l-ai lăsat să plece?

25Tu cunoști pe Abner, fiul lui Ner! A venit să te înșele, ca să-ți pândească pașii, și să știe tot ce faci."

1Sam 29.6;Isa 37.28;

26Și Ioab, după ce a plecat de la David, a trimis pe urmele lui Abner niște soli care l-au adus înapoi de la fântâna fără apă Sira: David nu știa nimic.

27Când s-a întors Abner la Hebron, Ioab l-a tras deoparte în mijlocul porții, ca să-i vorbească în taină, și l-a lovit acolo în pântece și l-a omorât, ca să răzbune moartea fratelui său Asael.

1Împ 2.5;2Sam 20.9-10;2Sam 4.6;2Sam 2.26;

Plângerea lui David pentru Abner.

28David a aflat apoi, și a zis: "Nevinovat sunt eu și împărăția mea pe vecie, înaintea Domnului, de sângele lui Abner, fiul lui Ner.

29Sângele acesta să cadă asupra lui Ioab și asupra întregii case a tatălui său! Totdeauna să fie în casa lui Ioab cineva, atins de o scurgere de sămânță sau de lepră, sau care să se reazeme în cârjă, sau să cadă ucis de sabie, sau să ducă lipsă de pâine!"

1Împ 2.32-33;Lev 15.2;

30Astfel Ioab și fratele său Abișai, au omorât pe Abner, pentru că omorâse pe fratele lor Asael în lupta de la Gabaon.

2Sam 2.23;

31David a zis lui Ioab și întregului popor care era cu el: "Rupeți-vă hainele, încingeți-vă cu saci, și bociți-vă înaintea lui Abner!" Și împăratul David mergea în urma sicriului.

Ios 7.6;2Sam 1.2-11;Gen 37.34;

32Au îngropat pe Abner la Hebron. Împăratul a ridicat glasul, și a plâns la mormântul lui Abner, și tot poporul plângea.

33Împăratul a făcut următoarea cântare de jale pentru Abner, și a zis: "Să moară Abner cum moare un mișel?

2Sam 13.12-13;

34N-aveai nici mâinile legate, Nici picioarele puse în lanțuri Ai căzut cum cade cineva înaintea celor răi!" Și tot poporul a plâns și mai mult după Abner.

35Tot poporul s-a apropiat de David ca să-l facă să mănânce ceva, cât era încă ziuă; dar David a jurat, zicând: "Să mă pedepsească Dumnezeu cu toată asprimea, dacă voi gusta pâine sau altceva înainte de apusul soarelui!"

2Sam 12.17;Ier 16.7;Rut 1.17;2Sam 1.12;

36Lucrul acesta a fost cunoscut și plăcut la tot poporul; toți au găsit că era bine ce făcuse împăratul.

37Tot poporul și tot Israelul au înțeles în ziua aceea că Abner, fiul lui Ner, nu fusese ucis din porunca împăratului.

38Împăratul a zis slujitorilor săi: "Nu știți că o căpetenie, un om mare, a căzut astăzi în Israel?

39Eu sunt încă slab, măcar că am primit ungerea împărătească; și oamenii aceștia, fiii Țeruiei, sunt prea puternici pentru mine. Domnul să răsplătească după răutatea lui celui ce a făcut răul!"

2Sam 19.7;2Sam 19.13;1Împ 2.5-34;Ps 28.4;Ps 62.12;2Tim 4.14;

Iș-Boșet este ucis.

## 1 < 4 > 6 9 12 15 18 21 24

1Când a auzit fiul lui Saul că Abner a murit la Hebron, mâinile i-au rămas fără putere, și tot Israelul s-a înspăimântat.

Ezra 4.4;Isa 13.7;Mat 2.3;

2Fiul lui Saul avea doi capi peste cetele de război, dintre care unul se numea Baana iar altul Recab; erau fiii lui Rimon din Beerot, dintre fiii lui Beniamin. - Căci Beerot era privit ca făcând parte din Beniamin,

Ios 18.25;

3și Beerotiții fugiseră la Ghitaim, unde au locuit până în ziua de azi.

Neem 11.33;

4Ionatan, fiul lui Saul, avea un fiu olog de picioare, și în vârstă de cinci ani, când a venit din Izreel vestea morții lui Saul și a lui Ionatan; doica lui l-a luat și a fugit, și fiindcă se grăbea să fugă, a căzut și a rămas olog; numele lui era Mefiboșet.

2Sam 9.3;1Sam 29.1-11;

5Și fiii lui Rimon din Beerot, Recab și Baana, s-au dus în timpul zădufului zilei în casa lui Iș-Boșet, care își făcea somnul de amiază.

6Au pătruns până în mijlocul casei, dându-se drept negustori de grâu, și l-au lovit în pântece; apoi Recab și Baana, fratele său, au scăpat.

2Sam 2.23;

7Au intrat în casă, pe când el era culcat pe pat în odaia lui de dormit, l-au lovit, l-au omorât, și i-au tăiat capul. I-au luat capul, și au mers toată noaptea prin câmpie.

8Au adus capul lui Iș-Boșet la David în Hebron, și au zis împăratului: "Iată capul lui Iș-Boșet, fiul lui Saul, vrăjmașul tău, care voia să-ți ia viața; Domnul răzbună azi pe împărat, domnul meu, împotriva lui Saul și împotriva neamului lui."

1Sam 19.2-11;1Sam 23.15;1Sam 25.29;

9David a răspuns lui Recab și lui Baana, fratele său, fiii lui Rimon din Beerot: "Viu este Domnul care m-a izbăvit din orice primejdie,

Gen 48.16;1Împ 1.29;Ps 31.7;

10că pe cel ce a venit să-mi spună: "Iată, Saul a murit", și care credea că-mi aduce o veste bună, l-am prins și l-am omorât la Țiclag, ca să-l răsplătesc pentru știrea lui;

2Sam 1.2-15;

11și când niște răi au ucis pe un om nevinovat în casa lui și în patul lui, cu cât mai mult îi voi cere sângele din mâinile voastre și vă voi nimici de pe pământ."

Gen 9.5-6;

12Și David a poruncit oamenilor lui să-i omoare; le-au tăiat mâinile și picioarele, și i-au spânzurat la marginea iazului din Hebron. Au luat apoi capul lui Iș-Boșet, și l-au îngropat în mormântul lui Abner la Hebron.

2Sam 1.15;2Sam 3.32;

David împărat peste tot Israelul.

## 1 3 < 5 > 9 12 15 18 21 24

1Toate semințiile lui Israel au venit la David, în Hebron, și au zis: "Iată că noi suntem os din oasele tale și carne din carnea ta.

1Cron 11.1;1Cron 12.23;Gen 29.14;

2Chiar odinioară, când Saul era împăratul nostru, tu povățuiai și strângeai pe Israel. Domnul ți-a zis: "Tu vei paște pe poporul Meu Israel, și vei fi căpetenia lui Israel."

1Sam 18.13;1Sam 16.1-12;Ps 78.71;2Sam 7.7;

3Astfel toți bătrânii lui Israel au venit la împărat în Hebron, și împăratul David a făcut legământ cu ei la Hebron, înaintea Domnului. Și au uns pe David împărat peste Israel.

1Cron 11.3;2Împ 11.17;Jud 11.11;1Sam 23.17;

4David era în vârstă de treizeci de ani când s-a făcut împărat, și a domnit patruzeci de ani.

5La Hebron a domnit peste Iuda șapte ani și șase luni, și la Ierusalim a domnit treizeci și trei de ani peste tot Israelul și Iuda.

2Sam 2.11;1Cron 3.4;

Cucerirea Ierusalimului.

6Împăratul a mers cu oamenii lui asupra Ierusalimului împotriva Iebusiților, locuitorii țării. Ei au zis lui David: "Să nu intri aici, căci și orbii și ologii ți se vor împotrivi! prin aceasta voiau să spună că David nu va intra cu nici un chip aici.

Jud 1.21;Ios 15.63;Jud 1.8;Jud 19.11-12;

7Dar David a pus mâna pe cetățuia Sionului: aceasta este cetatea lui David.

2Sam 5.9;1Împ 2.10;1Împ 8.1;

8David zisese în ziua aceea: "Oricine va bate pe Iebusiți, să arunce în canal pe șchiopii și pe orbii aceia care sunt vrăjmașii lui David" - De aceea se zice: "Orbul și șchiopul să nu intre în casa Domnului."

1Cron 11.6-9;

9David s-a așezat în cetățuie, pe care a numit-o cetatea lui David. A făcut întărituri de jur împrejur, în afară și înăuntrul lui Milo (Cetățuie).

2Sam 5.7;

10David ajungea tot mai mare, și Domnul, Dumnezeul oștirilor, era cu el.

Casa lui David.

11Hiram, împăratul Tirului, a trimis soli lui David, și lemn de cedru și tâmplari și cioplitori de piatră, care au zidit o casă lui David.

1Împ 5.2;1Cron 14.1;

12David a cunoscut că domnul îl întărea ca împărat al lui Israel, și că-i ridica împărăția din pricina poporului Său Israel.

13David și-a mai luat țiitoare și neveste din Ierusalim, după ce a venit din Hebron, și i s-au născut iarăși fii și fiice.

Deut 17.17;1Cron 3.9;1Cron 14.3;

14Iată numele celor ce i s-au născut la Ierusalim: Șamua, Șobab, Natan, Solomon,

1Cron 3.5;1Cron 14.4;

15Ibhar, Elișua, Nefeg, Iafia,

16Elișama, Eliada, și Elifelet.

Biruințele asupra Filistenilor.

17Filistenii au aflat că David fusese uns împărat peste Israel, și s-au suit toți să-l caute. David, căruia i s-a dat de știre, s-a pogorât în cetățuie.

1Cron 11.16;1Cron 14.8;2Sam 23.14;

18Filistenii au venit, și s-au răspândit în valea Refaim.

Ios 15.8;Ios 18.16;Isa 17.5;

19David a întrebat pe Domnul: "Să mă sui împotriva Filistenilor? Îi vei da în mâinile mele?" Și Domnul a zis lui David: "Suie-te, căci voi da pe Filisteni în mâinile tale."

2Sam 2.1;1Sam 23.2-4;1Sam 30.8;

20David a venit la Baal-Perațim, unde i-a bătut. Apoi a zis: "Domnul a risipit pe vrăjmașii mei dinaintea mea, ca niște ape care se rup." De aceea s-a dat locului aceluia numele Baal-Perațim (Șesul rupturii).

Isa 28.21;

21Ei și-au lăsat idolii acolo și David și oamenii lui i-au luat.

Deut 7.5-25;1Cron 14.12;

22Filistenii s-au suit din nou, și s-au răspândit în valea Refaim.

1Cron 14.13;

23David a întrebat pe Domnul. Și Domnul a zis: "Să nu te sui; ci ia-i pe la spate, și mergi asupra lor în dreptul duzilor.

2Sam 5.19;

24Când vei auzi un vuiet de pași în vârfurile duzilor, atunci să te grăbești, căci Domnul merge înaintea ta ca să bată oștirea Filistenilor."

2Împ 7.6;Jud 4.14;

25David a făcut cum îi poruncise Domnul, și a bătut pe Filisteni de la Gheba până la Ghezer.

1Cron 14.16;Ios 16.10;

Chivotul la Obed-Edom.

## 1 3 < 6 > 8 9 12 15 18 21 24

1David a strâns iarăși pe toți aleșii lui Israel, în număr de treizeci de mii de oameni.

2Și David, cu tot poporul care era cu el, a pornit de la Baale-Iuda, ca să suie de acolo chivotul lui Dumnezeu, înaintea căruia este chemat Numele Domnului oștirilor, care stă între Heruvimi deasupra chivotului.

1Cron 13.5-6;1Sam 4.4;Ps 80.1;

3Au pus chivotul lui Dumnezeu într-un car nou, și l-au ridicat din casa lui Abinadab, de pe deal; Uza și Ahio, fiul lui Abinadab, cârmuiau carul cel nou.

Num 7.9;1Sam 6.7;

4L-au luat dar din casa lui Abinadab de pe deal; Uza mergea alături de chivotul lui Dumnezeu, și Ahio mergea înaintea chivotului.

1Sam 7.1;

5David și toată casa lui Israel cântau înaintea Domnului cu tot felul de instrumente de lemn de chiparos, cu harfe, cu lăute, cu timpane, cu fluiere și cu țimbale.

6Când au ajuns la aria lui Nacon, Uza a întins mâna spre chivotul lui Dumnezeu și l-a apucat, pentru că erau să-l răstoarne boii.

1Cron 13.9;Num 4.15;

7Domnul S-a aprins de mânie împotriva lui Uza, și Dumnezeu l-a lovit pe loc pentru păcatul lui, și a murit acolo lângă chivotul lui Dumnezeu.

1Sam 6.19;

8David s-a întristat că Dumnezeu lovise pe Uza cu o astfel de pedeapsă, rupându-l pe loc. Și locul acesta a fost numit până în ziua de azi Pereț-Uza (Ruperea lui Uza).

9David s-a temut de Domnul în ziua aceea, și a zis: "Cum să intre chivotul Domnului la mine?"

Ps 119.120;Luc 5.8-9;

10N-a vrut să aducă chivotul Domnului la el în cetatea lui David, și l-a dus în casa lui Obed-Edom din Gat.

1Cron 13.13;

11Chivotul Domnului a rămas trei luni în casa lui Obed-Edom din Gat, și Domnul a binecuvântat pe Obed-Edom și toată casa lui.

1Cron 13.14;Gen 30.27;Gen 39.5;

Aducerea chivotului la Ierusalim.

12Au venit și au spus împăratului David: "Domnul a binecuvântat casa lui Obed-Edom și tot ce avea, din pricina chivotului lui Dumnezeu." Atunci David a pornit, și a suit chivotul lui Dumnezeu din casa lui Obed-Edom în cetatea lui David, în mijlocul veseliei.

1Cron 15.25;

13Când cei ce duceau chivotul Domnului au făcut șase pași, au jertfit un bou și un vițel gras.

Num 4.15;Ios 3.3;1Cron 15.2-15;1Împ 8.5;1Cron 15.26;

14David juca din răsputeri înaintea Domnului, și era încins cu efodul de in subțire.

Ex 15.20;Ps 30.11;1Sam 2.18;1Cron 15.27;

15Astfel au suit David și toată casa lui Israel chivotul Domnului, în strigăte de bucurie și în sunet de trâmbițe.

1Cron 15.28;

16Pe când chivotul Domnului intra în cetatea lui David, Mical, fata lui Saul, se uita pe fereastră; și, văzând pe împăratul David sărind și jucând înaintea Domnului, l-a disprețuit în inima ei.

1Cron 15.29;

17După ce au adus chivotul Domnului, l-au pus la locul lui în mijlocul cortului pe care-l ridicase David pentru chivot; și David a adus înaintea Domnului arderi de tot și jertfe de mulțumire.

1Cron 16.1;1Cron 15.1;Ps 132.8;1Împ 8.5-63;

18Când a isprăvit David de adus arderile de tot și jertfele de mulțumire, a binecuvântat poporul în Numele Domnului oștirilor.

1Împ 8.55;1Cron 16.2;

19Apoi a împărțit la tot poporul, la toată mulțimea lui Israel, bărbați și femei, fiecăruia câte o pâine, o bucată de carne și o turtă de stafide. Și tot poporul a plecat, fiecare la casa lui.

1Cron 16.3;

20David s-a întors să-și binecuvânteze casa. Mical, fata lui Saul, i-a ieșit înainte, și a zis: "Cu câtă cinste s-a purtat azi împăratul lui Israel descoperindu-se înaintea slujnicelor supușilor lui, cum s-ar descoperi un om de nimic!"

Ps 30-titlu;2Sam 6.14-16;1Sam 19.24;Jud 9.4;

21David a răspuns Micalei: "Înaintea Domnului, care m-a ales mai presus de tatăl tău și de toată casa lui, ca să mă pună căpetenie peste poporul Domnului, peste Israel, înaintea Domnului am jucat.

1Sam 13.14;1Sam 15.28;

22Vreau să mă arăt și mai de nimic decât de data asta, și să mă înjosesc în ochii mei; totuși voi fi în cinste la slujnicele de care vorbești."

23Și Mical, fata lui Saul, n-a avut copii până în ziua morții ei.

David dorește să zidească o casă lui Dumnezeu.

## 1 3 < 7 > 9 12 15 18 21 24

1Când a locuit împăratul în casa lui, și când i-a dat odihnă Domnul, după ce l-a izbăvit de toți vrăjmașii care-l înconjurau,

1Cron 17.1;

2a zis proorocului Natan: "Iată! Eu locuiesc într-o casă de cedru, și chivotul lui Dumnezeu locuiește într-un cort."

2Sam 5.11;Gen 7.46;Ex 26.1;Ex 40.21;

3Natan a răspuns împăratului: "Du-te și fă tot ce ai în inimă, căci Domnul este cu tine."

1Împ 8.17-18;1Cron 22.7;1Cron 28.2;

4În noaptea următoare, cuvântul Domnului a vorbit lui Natan:

5"Du-te și spune robului meu David: "Așa vorbește Domnul: "Oare tu Îmi vei zidi o casă ca să locuiesc în ea?

1Împ 5.3;1Împ 8.19;1Cron 22.8;1Cron 28.3;

6Dar Eu n-am locuit într-o casă, din ziua când am scos pe copiii lui Israel din Egipt până în ziua aceasta; ci am călătorit într-un cort drept locuință.

1Împ 8.16;Ex 40.18-34;

7Pretutindeni pe unde am mers cu toți copiii lui Israel, am spus Eu oare vreo vorbă vreuneia din semințiile lui Israel, căreia îi poruncisem să pască pe poporul Meu Israel, zicând: "Pentru ce nu-Mi zidiți o casă de cedru?"

Lev 26.11-12;Deut 23.14;2Sam 5.2;Ps 78.71-72;Mat 2.6;Fapt 20.28;

8Acum să spui robului Meu David: "Așa vorbește Domnul oștirilor: "Te-am luat de la pășune, de la oi, ca să fii căpetenie peste poporul Meu, peste Israel;

1Sam 16.11-12;Ps 78.70;

9am fost cu tine pretutindeni pe unde ai mers, am nimicit pe toți vrăjmașii tăi dinaintea ta, și ți-am făcut numele mare ca numele celor mari de pe pământ;

1Sam 18.14;2Sam 5.10;2Sam 8.6-14;1Sam 31.6;Ps 89.23;Gen 12.2;

10am dat un loc poporului Meu, lui Israel, și l-am sădit ca să locuiască în el, și să nu mai fie tulburat, ca să nu-l mai apese cei răi ca mai înainte.

Ps 44.2;Ps 80.8;Ier 24.6;Amos 9.15;Ps 89.22;

11și ca pe vremea când pusesem judecători peste poporul Meu Israel. Ți-am dat odihnă izbăvindu-te de toți vrăjmașii tăi. Și Domnul îți vestește că-ți va zidi o casă.

Jud 2.14-16;1Sam 12.9-11;Ps 106.42;2Sam 7.1;Ex 1.21;2Sam 7.27;1Împ 11.38;

12Când ți se vor împlini zilele și vei fi culcat cu părinții tăi, Eu îți voi ridica un urmaș după tine, care va ieși din trupul tău, și-i voi întări împărăția.

1Împ 2.1;Deut 31.16;1Împ 1.21;Fapt 13.36;1Împ 8.20;Ps 132.11;

13El va zidi Numelui Meu o casă, și voi întări pe vecie scaunul de domnie al împărăției lui.

1Împ 5.5;1Împ 6.12;1Împ 8.19;1Cron 22.10;1Cron 28.6;2Sam 7.16;Ps 89.4-37;

14Eu îi voi fi Tată și el Îmi va fi fiu. Dacă va face răul, îl voi pedepsi cu o nuia omenească și cu lovituri omenești;

Ps 89.26-27;Evr 1.5;Ps 89.30-33;

15dar harul Meu nu se va depărta de la el, cum l-am depărtat de la Saul, pe care l-am îndepărtat dinaintea ta.

1Sam 15.23-28;1Sam 16.14;1Împ 11.13-34;

16Ci casa ta și împărăția ta vor dăinui veșnic înaintea Mea, și scaunul tău de domnie va fi întărit pe vecie."

2Sam 7.13;Ps 89.36-37;Ioan 12.34;

Rugăciunea lui David.

17Natan a spus lui David toate aceste cuvinte și toată vedenia aceasta.

18Și împăratul David s-a dus și s-a înfățișat înaintea Domnului, și a zis: "Cine sunt eu, Doamne Dumnezeule, și ce este casa mea, de m-ai făcut să ajung unde sunt?

Gen 32.10;

19Și încă atât este puțin înaintea Ta, Doamne Dumnezeule! Tu vorbești despre casa robului Tău și în viitor. Și binevoiești să înveți pe un om cu privire la aceste lucruri, Doamne Dumnezeule!

2Sam 7.12-13;Isa 55.8;

20Ce Ți-ar putea spune David mai mult? Tu cunoști pe robul Tău, Doamne Dumnezeule!

Gen 18.19;Ps 139.1;

21După cuvântul Tău, și după inima Ta, Tu ai făcut toate aceste lucruri mari, ca să le descoperi robului Tău!

22Ce mare ești Tu, Doamne Dumnezeule! Căci nimeni nu este ca Tine, și nu este alt Dumnezeu afară de Tine, după tot ce am auzit cu urechile noastre.

1Cron 16.25;2Cron 2.5;Ps 48.1;Ps 86.10;Ps 96.4;Ps 135.5;Ps 145.3;Ier 10.6;Deut 3.24;Deut 4.35;Deut 32.39;1Sam 2.2;Ps 86.8;Ps 89.6-8;Isa 45.5-22;

23Este oare pe pământ un singur neam care să fie ca poporul Tău, ca Israel, pe care a venit să-l răscumpere Dumnezeu, ca să facă din el poporul Lui, ca să-Și facă un Nume și ca să facă pentru el, pentru țara Ta, minuni și semne, izgonind dinaintea poporului Tău, pe care l-ai răscumpărat din Egipt, neamuri și pe dumnezeii lor?

Deut 4.7-34;Deut 33.29;Ps 147.20;Deut 9.26;Neem 1.10;

24Tu ai întărit pe poporul Tău Israel, ca să fie poporul Tău pe vecie; și Tu, Doamne, Te-ai făcut Dumnezeul lui.

Deut 26.18;Ps 48.14;

25Acum, Doamne Dumnezeule, fă să rămână în veci cuvântul pe care l-ai rostit asupra robului Tău și asupra casei lui, și lucrează după cuvântul Tău.

26Slăvit să fie Numele Tău pe vecie, și să se zică: "Domnul oștirilor este Dumnezeul lui Israel". Și casa robului Tău David, să rămână înaintea Ta!"

27Căci Tu însuți, Doamne al oștirilor, Dumnezeul lui Israel, Te-ai descoperit robului Tău, zicând: "Eu îți voi întemeia o casă!" De aceea a îndrăznit robul Tău să-Ți facă această rugăciune.

28Acum, Doamne Dumnezeule, Tu ești Dumnezeu, și cuvintele Tale sunt adevăr, și Tu ai vestit harul acesta robului Tău.

Ioan 17.17;

29Binecuvântează dar casa robului Tău, ca să dăinuiască pe vecie înaintea Ta! Căci Tu, Doamne Dumnezeule, ai vorbit, și, prin binecuvântarea Ta, casa robului Tău va fi binecuvântată pe vecie".

2Sam 22.51;

Biruințele lui David.

## 1 3 6 < 8 > 12 15 18 21 24

1După aceea, David a bătut pe Filisteni și i-a smerit, și a luat din mâna Filistenilor cârmuirea capitalei lor.

1Cron 18.1;

2A bătut pe Moabiți, și i-a măsurat cu o frânghie, punându-i să se culce la pământ; a măsurat două frânghii ca să-i omoare, și o frânghie plină, ca să-i lase vii. Și Moabiții au fost supuși lui David, și i-au plătit un bir.

Num 24.17;2Sam 8.6-14;Ps 72.10;1Sam 10.27;

3David a bătut pe Hadadezer (Sau: Hadarezer.), fiul lui Rehob, împăratul din Țoba, când s-a dus să-și așeze iarăși stăpânirea peste râul Eufrat.

2Sam 10.6;Ps 60-titlu;Gen 15.18;

4David i-a luat o mie șapte sute de călăreți și douăzeci de mii de pedeștri; a tăiat vinele cailor de trăsură și n-a păstrat cai decât pentru o sută de care.

Ios 11.6-9;

5Sirienii din Damasc au venit în ajutorul lui Hadadezer, împăratul din Țoba, și David a ucis douăzeci și două de mii de Sirieni.

1Împ 11.23-25;

6David a pus strajă în Siria Damascului. Și Sirienii au fost supuși lui David, și i-au plătit un bir. Domnul ocrotea pe David oriunde se ducea.

2Sam 8.2;2Sam 8.14;2Sam 7.9;

7Și David a luat scuturile de aur, pe care le aveau slujitorii lui Hadadezer, și le-a adus la Ierusalim.

1Împ 10.16;

8Împăratul David a mai luat multă aramă din Betah și din Berotai, cetățile lui Hadadezer.

9Toi, împăratul Hamatului, a auzit că David bătuse toată oștirea lui Hadadezer,

10și a trimis pe fiul său Ioram la împăratul David, ca să-i ureze de bine, și să-l laude că a pornit lupta împotriva lui Hadadezer și că l-a bătut. Căci Toi era în război cu Hadadezer. Ioram a adus vase de argint, vase de aur, și vase de aramă.

1Cron 18.10;

11Împăratul David le-a închinat Domnului, cum închinase și argintul și aurul luat de la toate neamurile pe care le biruise,

1Împ 7.51;1Cron 18.11;1Cron 26.26;

12din Siria, din Moab, de la fiii lui Amon, de la Filisteni, de la Amalec, și din prada de la Hadadezer, fiul lui Rehob, împăratul din Țoba.

13La întoarcerea de la biruința lui asupra Sirienilor, David și-a făcut iarăși un nume, bătând în Valea Sării optsprezece mii de Edomiți.

1Cron 18.12;Ps 60-titlu;2Împ 14.7;

14A pus străji în Edom, a pus străji în tot Edomul. Și tot Edomul a fost supus lui David. Domnul ocrotea pe David pretutindeni pe unde mergea.

Gen 27.29-40;Num 24.18;2Sam 8.6;

Înalți slujbași ai lui David.

15David a împărățit peste Israel, și făcea judecată și dreptate la tot poporul lui.

16Ioab, fiul Țeruiei, era mai mare peste oștire; Iosafat, fiul lui Ahilud, era mai mare peste scriitori;

2Sam 19.13;2Sam 20.23;1Cron 11.6;1Cron 18.15;1Împ 4.3;

17Țadoc, fiul lui Ahitub, și Ahimelec, fiul lui Abiatar, erau preoți; Seraia era logofăt;

1Cron 24.3;

18Benaia, fiul lui Iehoiada, era căpetenia Cheretiților și a Peletiților; și fiii lui David erau mari dregători.

1Cron 18.17;1Sam 30.14;

David și Mefiboșet.

## 1 3 6 < 9 > 11 12 15 18 21 24

1David a zis: "A mai rămas cineva din casa lui Saul, ca să-i fac bine din pricina lui Ionatan?"

1Sam 18.3;1Sam 20.14-42;Prov 27.10;

2Era un slujitor din casa lui Saul, numit Țiba, pe care l-au adus la David. Împăratul i-a zis: "Tu ești Țiba?" Și el a răspuns: "Robul tău, da!"

2Sam 16.1;2Sam 19.17-29;

3Împăratul a zis: "Nu mai este nimeni din casa lui Saul, ca să mă port cu el cu o bunătate ca bunătatea lui Dumnezeu?" Și Țiba a răspuns împăratului: "Mai este un fiu al lui Ionatan, olog de picioare".

1Sam 20.14;2Sam 4.4;

4Împăratul a zis: "Unde este?" Și Țiba a răspuns împăratului: "Este în casa lui Machir fiul lui Amiel, la Lodebar".

2Sam 17.27;

5Împăratul David l-a trimis să-l ia din casa lui Machir, fiul lui Amiel, din Lodebar.

6Și Mefiboșet, fiul lui Ionatan, fiul lui Saul, a venit la David, a căzut cu fața la pământ, și s-a închinat. David a zis: "Mefiboșet!" Și el a răspuns: "Iată robul tău!"

7David i-a zis: "Nu te teme, căci vreau să-ți fac bine din pricina tatălui tău Ionatan. Îți voi da înapoi toate pământurile tatălui tău Saul, și vei mânca totdeauna la masa mea".

2Sam 9.1-3;

8El s-a închinat, și a zis: "Cine este robul tău, ca să te uiți la un câine mort ca mine?"

1Sam 24.14;2Sam 16.9;

9Împăratul a chemat pe Țiba, slujbașul lui Saul, și i-a zis: "Dau fiului stăpânului tău tot ce era al lui Saul și tot ce avea toată casa lui.

2Sam 16.4;2Sam 19.29;

10Tu să lucrezi pământurile pentru el, tu, fiii tăi, și robii tăi, și să strângi roadele, ca fiul stăpânului tău să aibă pâine de mâncare; și Mefiboșet, fiul stăpânului tău, va mânca totdeauna la masa mea". Și Țiba avea cincisprezece fii și douăzeci de robi.

2Sam 9.7-13;2Sam 19.28;2Sam 19.17;

11El a zis împăratului: "Robul tău va face tot ce poruncește împăratul, domnul meu, robului său". Și Mefiboșet a mâncat la masa lui David, ca unul din fiii împăratului.

12Mefiboșet avea un fiu mic, numit Mica, și toți cei ce locuiau în casa lui Țiba erau robii lui Mefiboșet.

1Cron 8.34;

13Mefiboșet locuia la Ierusalim, căci mânca totdeauna la masa împăratului. El era olog de amândouă picioarele.

2Sam 9.7-10;2Sam 9.3;

Războiul cu Amoniții.

## 1 3 6 < 10 > 12 15 18 21 24

1După aceea, împăratul fiilor lui Amon a murit, și în locul lui a domnit fiul său Hanun.

1Cron 19.1;

2David a zis: "Voi arăta bunăvoință lui Hanun, fiul lui Nahaș, cum a arătat și tatăl lui față de mine". Și David a trimis pe slujitorii săi să-l mângâie pentru moartea tatălui său. Când au ajuns slujitorii lui David în țara fiilor lui Amon,

3căpeteniile fiilor lui Amon au zis stăpânului lor Hanun: "Crezi că David îți trimite oameni să te mângâie, ca să cinstească pe tatăl tău? Ori ca să cunoască și să cerceteze cetatea, ca s-o nimicească își trimite el slujitorii la tine?"

4Atunci Hanun a luat pe slujitorii lui David, le-a ras barba pe jumătate, și le-a tăiat hainele pe jumătate până la coapse. Apoi le-a dat drumul.

Isa 20.4;Isa 47.2;

5David, înștiințat de lucrul acesta, a trimis niște oameni înaintea lor, căci oamenii aceia erau foarte batjocoriți; și împăratul a spus să le spună: "Rămâneți la Ierihon până vă va crește barba, și pe urmă să vă întoarceți."

6Fiii lui Amon, văzând că se făcuseră urâți lui David, au tocmit douăzeci de mii de pedeștri de la Sirienii din Bet-Rehob și de la Sirienii din Țoba, o mie de oameni de la împăratul din Maaca, și douăsprezece mii de oameni de la oamenii din Tob.

Gen 34.30;Ex 5.21;1Sam 13.4;2Sam 8.3-5;

7La auzul acestei vești, David a trimis împotriva lor pe Ioab și toată oștirea, numai oameni viteji.

2Sam 23.8;

8Fiii lui Amon au ieșit, și s-au așezat în șiruri de bătaie la intrarea porții; Sirienii din Țoba și din Rehob, și oamenii din Tob și din Maaca, erau deoparte în câmpie.

2Sam 10.6;

9Ioab a văzut că avea să lupte și înainte și înapoi. A ales atunci din toți aleșii lui Israel o ceată, pe care a așezat-o împotriva Sirienilor;

10și a pus sub porunca fratelui său Abișai ce mai rămăsese din popor, ca să țină piept fiilor lui Amon.

11El a zis: "Dacă Sirienii vor fi mai tari decât mine, să vii în ajutorul meu; și dacă fiii lui Amon vor fi mai tari decât tine, voi veni eu să te ajut.

12Fii tare, și să ne arătăm plini de bărbăție pentru poporul nostru și pentru cetățile Dumnezeului nostru; și Domnul să facă ce va crede!"

Deut 31.6;1Sam 4.9;1Cor 16.13;1Sam 3.18;

13Ioab cu poporul lui a înaintat la luptă împotriva Sirienilor, și ei au luat-o la fugă dinaintea lui.

14Și când au văzut fiii lui Amon, că Sirienii o luaseră la fugă, au fugit și ei dinaintea lui Abișai, și au intrat în cetate. Ioab a plecat de la fiii lui Amon, și s-a întors la Ierusalim.

15Sirienii, văzând că fuseseră bătuți de Israel, și-au strâns puterile.

16Hadarezer a trimis după Sirienii, care erau de cealaltă parte a Râului; și au venit la Helam, în frunte cu Șobac, căpetenia oștirii lui Hadarezer.

17Au dat de veste lui David care a strâns tot Israelul, a trecut Iordanul, și a venit la Helam: Sirienii s-au pregătit de au ieșit înaintea lui David, și au început lupta cu el.

18Dar Sirienii au fugit dinaintea lui Israel. Și David le-a tăiat șapte sute de cai de trăsură și patruzeci de mii de călăreți; a lovit și pe căpetenia oștirii lor Șobac, care a murit pe loc.

1Cron 19.18;

19Toți împărații supuși lui Hadarezer, văzându-se bătuți de Israel, au făcut pace cu Israel, și i s-au supus. Și Sirienii n-au mai îndrăznit să ajute pe fiii lui Amon.

2Sam 8.6;

Păcătuirea lui David cu Bat-Șeba și Urie.

## 1 3 6 9 < 11 > 15 18 21 24

1În anul următor, pe vremea când porneau împărații la război, David a trimis pe Ioab, cu slujitorii lui și tot Israelul, să pustiiască țara lui Amon și să împresoare Raba. Dar David a rămas la Ierusalim.

1Cron 20.1;

2Într-o după amiază spre seară, David s-a sculat de pe pat; și pe când se plimba pe acoperișul casei împărătești, a zărit de acolo o femeie care se scălda și care era foarte frumoasă la chip.

Deut 22.8;Gen 34.2;Iov 31.1;Mat 5.28;

3David a întrebat cine este femeia aceasta, și i-au spus: "Este Bat-Șeba, fata lui Eliam, nevasta lui Urie, Hetitul."

2Sam 23.39;

4Și David a trimis niște oameni s-o aducă. Ea a venit la el, și el s-a culcat cu ea. După ce s-a curățit de necurăția ei, ea s-a întors acasă.

Ps 51-titlu;Iac 1.14;Lev 15.19-28;Lev 18.19;

5Femeia a rămas însărcinată și a trimis vorbă lui David, zicând: "Sunt însărcinată."

6Atunci David a trimis următoarea poruncă lui Ioab: "Trimite-mi pe Urie, Hetitul." Și Ioab a trimis pe Urie la David.

7Urie a venit la David, care l-a întrebat despre starea lui Ioab, despre starea poporului, și despre mersul războiului.

8Apoi David a zis lui Urie: "Pogoară-te acasă, și spală-ți picioarele." Urie a ieșit din casa împărătească, și a fost urmat de un dar din partea împăratului.

Gen 18.4;Gen 19.2;

9Dar Urie s-a culcat la poarta casei împărătești, cu toți slujitorii stăpânului său, și nu s-a pogorât acasă la el.

10Au dat de știre lui David despre aceasta, și i-au spus: "Urie nu s-a pogorât la el casă." Și David a zis lui Urie: "Nu vii tu oare din călătorie? Pentru ce nu te-ai pogorât acasă?"

11Urie a răspuns lui David: "Chivotul și Israel și Iuda locuiesc în corturi, domnul meu Ioab și slujitorii domnului meu sunt tăbărâți în câmp, și eu să intru în casă să mănânc și să beau și să mă culc cu nevasta mea! Viu ești tu și viu este sufletul tău că nu voi face lucrul acesta."

2Sam 7.2-6;2Sam 20.6;

12David a zis lui Urie: "Mai rămâi și astăzi aici, și mâine îți voi da drumul." Și Urie a rămas la Ierusalim în ziua aceea și a doua zi.

13David l-a poftit să mănânce și să bea cu el, și l-a îmbătat; și seara. Urie a ieșit și s-a culcat cu slujitorii stăpânului său, dar nu s-a pogorât acasă.

Gen 19.33-35;2Sam 11.9;

14A doua zi dimineața, David a scris o scrisoare lui Ioab, și a trimis-o prin Urie.

1Împ 21.8-9;

15În scrisoarea aceasta scria: "Puneți pe Urie în locul cel mai greu al luptei, și trageți-vă înapoi de la el, ca să fie lovit și să moară."

2Sam 12.9;

16Ioab, împresurând cetatea, a pus pe Urie în locul pe care-l știa apărat de ostași viteji.

17Oamenii din cetate au făcut o ieșire și s-au bătut împotriva lui Ioab; au căzut mulți din popor, din slujitorii lui David, și a fost ucis și Urie, Hetitul.

18Ioab a trimis un sol să istorisească lui David tot ce se petrecuse în luptă.

19Și a dat solului următoarea poruncă: "Când vei isprăvi de istorisit împăratului toate amănuntele luptei,

20poate că se va mânia și va zice: "Pentru ce v-ați apropiat de cetate să luptați împotriva ei? Nu știați că se aruncă săgeți din vârful zidului?

21Cine a omorât pe Abimelec, fiul lui Ierubeșet? Nu o femeie, care a aruncat peste el din vârful zidului o piatră de moară, și n-a murit el la Tebeț? Pentru ce v-ați apropiat de zid?" Atunci să-i spui: "A murit și robul tău Urie, Hetitul."

Jud 9.53;Jud 6.32;

22Solul a plecat; și, la sosire, a istorisit lui David tot ce-i poruncise Ioab.

23Solul a zis lui David: "Oamenii aceia au fost mai tari decât noi; făcuseră o ieșire împotriva noastră în câmp, și i-am dat înapoi noastră în câmp, și i-am dat înapoi până la intrarea porții,

24dar arcașii au tras de pe vârful zidului asupra slujitorilor tăi, și mulți din slujitorii împăratului au fost uciși, și a murit și robul tău Urie, Hetitul."

25David a zis solului: "Iată ce să spui lui Ioab: "Nu te munci pentru întâmplarea aceasta, căci sabia doboară când pe unul, când pe altul; bate cetatea cu putere, dărâm-o. Și tu, îmbărbătează-l!"

26Nevasta lui Urie a aflat că bărbatul ei murise, și a plâns pe bărbatul ei.

27După ce au trecut zilele de jale, David a trimis s-o ia, și a primit-o în casa lui. Ea i-a fost nevastă, și i-a născut un fiu. Fapta lui David n-a plăcut Domnului.

2Sam 12.9;

Dumnezeu mustră pe David prin Natan.

## 1 3 6 9 < 12 > 14 15 18 21 24

1Domnul a trimis pe Natan la David. Și Natan a venit la el și i-a zis: "Într-o cetate erau doi oameni, unul bogat și altul sărac.

Ps 51-titlu;2Sam 14.5;1Împ 20.35-41;Isa 5.3;

2Bogatul avea foarte multe oi și foarte mulți boi.

3Săracul n-avea nimic decât o mielușea, pe care o cumpărase; o hrănea, și o creștea la el împreună cu copiii lui; ea mânca din aceeași bucată de pâine cu el, bea din același pahar cu el, dormea la sânul lui, și o privea ca pe fata lui.

4A venit un călător la omul acela bogat. Și bogatul nu s-a îndurat să se atingă de oile sau de boii lui, ca să pregătească un prânz călătorului care venise la el; ci a luat oaia săracului, și a gătit-o pentru omul care venise la el."

5David s-a aprins foarte tare de mânie împotriva omului acestuia, și a zis lui Natan: "Viu este Domnul că omul care a făcut lucrul acesta este vrednic de moarte.

6Și să dea înapoi patru miei, pentru că a săvârșit fapta aceasta, și n-a avut milă."

Ex 22.1;Luc 19.8;

7Și Natan a zis lui David: "Tu ești omul acesta!" Așa vorbește Domnul, Dumnezeul lui Israel: "Eu te-am uns împărat peste Israel, și te-am scăpat din mâna lui Saul;

1Sam 16.13;

8te-am făcut stăpân pe casa stăpânului tău, am pus la sânul tău nevestele stăpânului tău, și ți-am dat casa lui Israel și Iuda. Și dacă ar fi fost puțin atâta, aș mai fi adăugat.

9Pentru ce dar au disprețuit tu cuvântul Domnului, făcând ce este rău înaintea Lui? Ai lovit cu sabia pe Urie, Hetitul; ai luat de nevastă pe nevasta sa, și pe el l-ai ucis cu sabia fiilor lui Amon.

1Sam 15.19;Num 15.31;2Sam 11.15-27;

10Acum niciodată nu se va depărta sabia din casa ta, pentru că M-ai disprețuit, și pentru că ai luat de nevastă pe nevasta lui Urie, Hetitul."

Amos 7.9;

11Așa vorbește Domnul. "Iată, din casa ta voi ridica nenorocirea împotriva ta, și voi lua de sub ochii tăi, pe nevestele tale și le voi da altuia care se va culca cu ele în fața soarelui acestuia.

Deut 28.30;2Sam 16.22;

12Căci ai lucrat pe ascuns; Eu însă voi face lucru acesta în fața întregului Israel și în fața soarelui."

2Sam 16.22;

13David a zis lui Natan: "Am păcătuit împotriva Domnului!" Și Natan a zis lui David: "Domnul îți iartă păcatul, nu vei muri.

1Sam 15.24;2Sam 24.10;Iov 7.20;Ps 32.5;Ps 51.4;Prov 28.13;2Sam 24.10;Iov 7.21;Ps 32.1;Mic 7.18;Zah 3.4;

14Dar, pentru că ai făcut pe vrăjmașii Domnului să-L hulească, săvârșind fapta aceasta, fiul care ți s-a născut, va muri."

Isa 52.5;Ezec 36.20-23;Rom 2.24;

Moartea copilului. - Solomon.

15Și Natan a plecat acasă. Domnul a lovit copilul pe care-l născuse lui David nevasta lui Uirie, și a fost greu bolnav.

16David s-a rugat lui Dumnezeu pentru copil, și a postit; și când a venit acasă, toată noaptea a stat culcat pe pământ.

2Sam 13.31;

17Bătrânii casei au stăruit de el să se scoale de la pământ; dar n-a voit, și n-a mâncat nimic cu ei.

18A șaptea zi, copilul a murit. Slujitorii lui David s-au temut să-i dea de veste că a murit copilul. Căci ziceau: "Când copilul trăia încă, i-am vorbit, și nu ne-a ascultat: cum să îndrăznim să-i spunem: "A murit copilul?" Are să se întristeze și mai mult."

19David a băgat de seamă că slujitorii lui vorbeau în șoaptă între ei, și a înțeles că murise copilul. El a zis slujitorilor săi: "A murit copilul?" Și ei au răspuns: "A murit."

20Atunci David s-a sculat de la pământ. S-a spălat, s-a uns, și și-a schimbat hainele; apoi s-a dus în casa Domnului, și s-a închinat. Întorcându-se acasă, a cerut să i se dea să mănânce, și a mâncat.

Rut 3.3;Iov 1.20;

21Slujitorii lui i-au zis: "Ce înseamnă ceea ce faci? Când trăia copilul, posteai și plângeai; și acum, când a murit copilul, te scoli și mănânci!"

22El a răspuns: "Când trăia copilul, posteam și plângeam, căci ziceam: "Cine știe dacă nu Se va îndura Domnul de mine și dacă nu va trăi copilul?"

Isa 38.1-5;Iona 3.9;

23Acum, când a murit, pentru ce să mai postesc? Pot să-l întorc în viață? Eu mă voi duce la el, dar el nu se va întoarce la mine."

Iov 7.8-10;

24David a mângâiat pe nevasta sa Bet-Șeba, și a intrat la ea și s-a culcat cu ea. Ea a născut un fiu, pe care l-a numit Solomon, și care a fost iubit de Domnul.

Mat 1.6;1Cron 22.9;

25El l-a încredințat în mâinile proorocului Natan, și Natan i-a pus numele Iedidia (Iubitul Domnului), pentru Domnul.

Luarea Rabei și supunerea Amoniților.

26Ioab, care împresura Raba fiilor lui Amon, a pus mâna pe cetatea împărătească,

1Cron 20.1;Deut 3.11;

27și a trimis soli lui David să-i spună: "Am început lupta împotriva Rabei, și am pus stăpânire pe cetatea apelor;

28strânge acum cealaltă parte a poporului, tăbărăște împotriva cetății, și ia-o, ca să n-o iau eu și să vină asupra mea cinstea."

29David a strâns tot poporul, și a mers asupra cetății Raba; a bătut-o și a luat-o.

30A luat cununa de pe capul împăratului ei, care cântărea un talant de aur și era împodobită cu pietre scumpe. Au pus-o pe capul lui David, care a luat o foarte mare pradă din cetate.

1Cron 20.2;

31A scos pe locuitori, și i-a trecut prin ferestraie, prin grape de fier și securi de fier, și i-a pus în cuptoarele de cărămizi; așa a făcut tuturor cetăților fiilor lui Amon. David s-a întors la Ierusalim cu tot poporul.

Amnon curvește cu soră-sa.

## 1 3 6 9 < 13 > 15 18 21 24

1După aceea, iată ce s-a întâmplat. Absalom, fiul lui David, avea o soră frumoasă, numită Tamar; și Amnon, fiul lui David, a iubit-o.

2Sam 3.2-3;1Cron 3.9;

2Amnon era atât de chinuit din această pricină, încât a căzut bolnav după sora sa Tamar; căci era fecioară, și-i venea greu lui Amnon să-i facă ceva.

3Amnon avea un prieten, numit Ionadab, fiul lui Șimea, fratele lui David. Și Ionadab era un om foarte șiret.

1Sam 16.9;

4El i-a zis: "Pentru ce te usuci din zi în zi, tu, fiul împăratului? Nu vrei să-mi spui?" Amnon i-a răspuns: "Iubesc pe Tamar, sora fratelui meu Absalom."

5Ionadab i-a zis: "Culcă-te în pat, și fă-te bolnav. Când va veni tatăl tău să te vadă, să-i spui: "Dă voie surorii mele Tamar, să vină să-mi dea să mănânc; să-mi pregătească sub ochii mei o mâncare, ca s-o văd și s-o iau din mâna ei."

6Amnon s-a culcat și s-a făcut bolnav. Împăratul a venit să-l vadă, și Amnon a zis împăratului: "Te rog, să vină soru-mea Tamar să facă două turte sub ochii mei și să le mănânc din mâna ei."

Gen 18.6;

7David a trimis să spună Tamarei înăuntrul odăilor ei: "Du-te în casa fratelui tău Amnon, și pregătește-i o mâncare."

8Tamar s-a dus în casa fratelui ei Amnon, care era culcat. A luat plămădeală, a frământat-o, a pregătit turte înaintea lui, și le-a copt;

9luând apoi tigaia, le-a răsturnat înaintea lui." Dar Amnon n-a vrut să mănânce. El a zis: "Scoateți pe toată lumea afară." Și toată lumea a ieșit afară de la el.

Gen 45.1;

10Atunci Amnon a zis Tamarei: "Adu-mi mâncarea în odaie, și s-o mănânc din mâna ta." Tamar a luat turtele pe care le făcuse, și le-a dus fratelui său Amnon, în odaie.

11Pe când i le dădea ea să le mănânce, el a apucat-o și i-a zis: "Vino, soro, și culcă-te cu mine."

Gen 39.12;

12Ea i-a răspuns: "Nu, frate, nu mă necinsti, căci nu se face așa în Israel; nu face mișelia aceasta.

Lev 18.9-11;Lev 20.17;Gen 34.7;Jud 19.23;Jud 20.6;

13Unde mă voi duce eu cu rușinea mea? Și tu vei trece drept un mișel în Israel. Acum, vorbește, te rog, împăratului, și nu se va împotrivi să fiu a ta."

Lev 18.9-11;

14Dar el n-a vrut s-o asculte; a silit-o, a necinstit-o și s-a culcat cu ea.

Deut 22.25;2Sam 12.11;

15Apoi Amnon a urât-o foarte mult, mai mult decât o iubise. Și i-a zis: "Scoală-te, și du-te!"

16Ea i-a răspuns: "Nu mai mări răul pe care l-ai făcut, izgonindu-mă."

17El n-a vrut s-o asculte și, chemând băiatul care-i slujea, a zis: "Izgonește de la mine pe femeia aceasta, scoate-o afară, și încuie ușa după ea!"

18Ea avea o rochie pestriță; căci aceasta era haina pe care o purtau fetele împăratului, câtă vreme erau fecioare. Slujitorul lui Amnon a scos-o afară, și a încuiat ușa după ea.

Gen 37.3;Jud 5.30;Ps 45.14;

19Tamar și-a presărat cenușă pe cap, și și-a sfâșiat haina pestriță; a pus mâna în cap, și a plecat țipând.

Ios 7.6;2Sam 1.2;Iov 2.12;Ier 2.37;

20Fratele ei Absalom, i-a zis: "A stat fratele tău Amnon cu tine? Acum, soro, taci, căci este fratele tău; nu te prea trece cu firea din pricina aceasta." Și Tamar, nemângâiată, a locuit în casa fratelui ei Absalom.

21Împăratul David a aflat toate aceste lucruri, și s-a mâniat foarte tare.

22Absalom n-a vorbit nici bine nici rău cu Amnon; dar a început să-l urască, pentru că necinstise pe sora sa Tamar.

Gen 24.50;Gen 31.24;Lev 19.17-18;

Amnon omorât.

23După doi ani, pe când Absalom avea tunsul oilor la Baal-Hațor, lângă Efraim, a poftit pe toți fiii împăratului.

Gen 38.12-13;1Sam 25.4-36;

24Absalom s-a dus la împărat, și a zis: "Iată, robul tău are tunsul oilor; să vină împăratul și slujitorii lui la robul tău."

25Și împăratul a zis lui Absalom: "Nu, fiule, nu vom veni toți, ca să nu-ți fie greu." Absalom a stăruit de el; dar împăratul n-a vrut să se ducă, și l-a binecuvântat.

26Absalom a zis: "Dă voie măcar fratelui meu Amnon să vină cu noi." Împăratul i-a răspuns: "Pentru ce să vină el cu tine?"

27În urma stăruințelor lui Absalom, împăratul a lăsat să meargă cu el pe Amnon și toți fiii săi.

28Absalom a dat următoarea poruncă slujitorilor săi: "Luați seama când se va înveseli inima lui Amnon de vin, și când vă voi zice: "Loviți pe Amnon!" atunci să-l omorâți; să nu vă temeți de nimic: oare nu vă poruncesc eu? Fiți tari, și arătați-vă oameni de inimă!"

Jud 19.6-22;Rut 3.7;1Sam 25.36;Est 1.10;Ps 104.15;

29Slujitorii lui Absalom au făcut lui Amnon cum le poruncise Absalom. Și toți fiii împăratului s-au sculat, au încălecat fiecare pe catârul lui, și au fugit.

30Pe când erau pe drum, a ajuns zvonul la David că Absalom, a ucis pe toții fiii împăratului, și că n-a mai rămas nici unul din ei.

31Împăratul s-a sculat, și-a rupt hainele, și s-a culcat pe pământ, și toți slujitorii lui stăteau acolo cu hainele sfâșiate.

2Sam 1.11;2Sam 12.16;

32Ionadab, fiul lui Șimea, fratele lui David, a luat cuvântul și a zis: "Să nu creadă domnul meu că toți tinerii, fiii împăratului, au fost uciși, căci numai Amnon a murit; aceasta este urmarea unei hotărâri a lui Absalom, din ziua când Amnon a necinstit pe sora sa Tamar.

2Sam 13.3;

33Să nu se mai muncească dar împăratul, domnul meu, cu gândul că toți fiii împăratului au murit, căci numai Amnon a murit.

2Sam 19.19;

34Absalom a fugit. Și tânărul pus de strajă a ridicat ochii și s-a uitat. Și iată că o mare ceată venea pe drumul dinapoia lui, dinspre munte.

2Sam 13.38;

35Ionadab a zis împăratului: "Iată că vin fiii împăratului! Astfel se adeverește ce spunea robul tău".

36Pe când isprăvea el vorba, iată că fiii împăratului au venit. Au ridicat glasul, și au plâns; și împăratul și toți slujitorii lui au plâns mult.

37Absalom fugise, și s-a dus la Talmai, fiul lui Amihur, împăratul Gheșurului. Și David jelea în fiecare zi pe fiul său.

2Sam 3.3;

38Absalom a stat trei ani la Gheșur, unde se dusese, după ce fugise.

2Sam 14.23-32;2Sam 15.8;

39Împăratul David a încetat să mai urmărească pe Absalom, căci se mângâiase de moartea lui Amnon.

Gen 38.12;

Ioab trimite pe o femeie din Tecoa la David.

## 1 3 6 9 12 < 14 > 18 21 24

1Ioab, fiul Țeruiei, a băgat de seamă că inima împăratului era aprinsă de dor după Absalom.

2Sam 13.39;

2A trimis să aducă din Tecoa o femeie iscusită, și i-a zis: "Fă-te că plângi, și îmbracă-te în haine de jale; nu te unge cu untdelemn, și fii ca o femeie care de multă vreme plânge după un mort.

2Cron 11.6;Rut 3.3;

3Să te duci astfel la împărat, și să-i vorbești așa și așa." Și Ioab i-a spus ce trebuia să zică.

2Sam 14.19;Ex 4.15;

4Femeia aceea din Tecoa s-a dus să vorbească împăratului. A căzut cu fața la pământ, s-a închinat, și a zis: "Împărate, scapă-mă!"

1Sam 20.41;2Sam 1.2;2Împ 6.26-28;

5Împăratul i-a zis: "Ce ai?" Ea a răspuns: "Da, sunt văduvă, bărbatul mi-a murit!

2Sam 12.1;

6Roaba ta avea doi fii; amândoi s-au certat pe câmp, și n-a fost nimeni să-i despartă; unul a lovit pe celălalt, și l-a omorât.

7Și iată că toată familia s-a ridicat împotriva roabei tale, zicând: "Scoate încoace pe ucigașul fratelui său! Vrem să-l omorâm, pentru viața fratelui său pe care l-a ucis; vrem să nimicim chiar și pe moștenitor!" Ei ar stinge astfel și tăciunele care-mi mai rămâne, ca să nu lase bărbatului meu nici nume nici urmaș viu pe fața pământului."

Num 35.19;Deut 19.12;

8Împăratul a zis femeii: "Du-te acasă. Voi da porunci cu privire la tine."

9Femeia din Tecoa a zis împăratului: "Asupra mea, împărate, domnul meu, și asupra casei tatălui meu să cadă pedeapsa; împăratul și scaunul lui de domnie să nu aibă nimic de suferit".

Gen 27.13;1Sam 25.24;Mat 27.25;2Sam 3.28-29;1Împ 2.33;

10Împăratul a zis: "Dacă va vorbi cineva împotriva ta, să-l aduci la mine, și nu se va mai atinge de tine."

11Ea a zis: "Să-și aducă aminte împăratul de Domnul, Dumnezeul tău, pentru ca răzbunătorul sângelui să nu mărească prăpădul, și să nu mi se nimicească fiul!" Și el a zis: "Viu este Domnul, că un păr din capul fiului tău nu va cădea la pământ!"

Num 35.19;1Sam 14.45;Fapt 27.34;

12Femeia a zis: "Dă voie roabei tale să spună o vorbă domnului meu, împăratul." Și el a zis: "Vorbește!"

13Femeia a zis: "Pentru ce gândești tu astfel cu privire la poporul lui Dumnezeu, căci nu iese chiar din cuvintele împăratului că împăratul este ca și vinovat când nu cheamă înapoi pe acela pe care l-a gonit?

Jud 20.2;2Sam 13.37-38;

14Trebuie negreșit să murim, și vom fi ca niște ape vărsate pe pământ, care nu se mai adună. Dumnezeu nu ia viața, ci dorește ca fugarul să nu rămână izgonit dinaintea Lui.

Iov 34.15;Evr 9.27;Num 35.15-28;

15Acum, dacă am venit să spun aceste lucruri împăratului, domnului meu, am venit pentru că poporul m-a înspăimântat. Și roaba ta a zis: "Vreau să vorbesc împăratului; poate că împăratul va face ce va zice roaba sa.

16Da, împăratul va asculta pe roaba sa, ca să scape din mâna celor ce caută să ne nimicească, pe mine și pe fiul meu, din moștenirea lui Dumnezeu."

17Roaba ta a zis: "Cuvântul domnului meu împăratul să-mi dea odihnă. Căci domnul meu împăratul este ca un înger al lui Dumnezeu, gata să audă binele și răul. Și Domnul, Dumnezeul tău, să fie cu tine."

2Sam 14.20;2Sam 19.27;

18Împăratul a răspuns, și a zis femeii: "Nu-mi ascunde ce te voi întreba." Și femeia a zis: "Să vorbească domnul meu împăratul!"

19Împăratul a zis atunci: "Oare mâna lui Ioab nu este ea cu tine în toată treaba aceasta?" Și femeia a răspuns: "Viu este sufletul tău, împărate, domnul meu, că nu este cu putință nici o abatere nici la dreapta nici la stânga de la tot ce a zis domnul meu împăratul. În adevăr, robul tău Ioab mi-a poruncit, și a pus în gura roabei tale toate aceste cuvinte.

2Sam 14.3;

20Ca să dea o altă înfățișare lucrului, a făcut robul tău Ioab lucrul acesta. Dar domnul meu este tot atât de înțelept ca și un înger al lui Dumnezeu, ca să cunoască tot ce se petrece pe pământ."

2Sam 14.17;2Sam 19.27;

Absalom este iertat și adus înapoi.

21Împăratul a zis lui Ioab: "Iată, vreau să fac lucrul acesta; du-te dar, de adu înapoi pe tânărul Absalom."

22Ioab a căzut cu fața la pământ, s-a închinat, și a binecuvântat pe împăratul. Apoi a zis: "Robul tău cunoaște azi că am căpătat trecere înaintea ta, împărate, domnul meu, fiindcă împăratul lucrează după cuvântul robului său."

23Ioab s-a sculat, a plecat în Gheșur, și a adus pe Absalom înapoi la Ierusalim.

2Sam 13.37;

24Dar împăratul a zis: "Să se ducă în casa lui, și să nu-mi vadă fața." Și Absalom s-a dus în casa lui, și n-a văzut fața împăratului.

Gen 43.3;2Sam 3.13;

25Nu era om în tot Israelul așa de vestit ca Absalom în privința frumuseții lui; din talpa piciorului până în creștetul capului, n-avea nici un cusur.

Isa 1.6;

26Când își tundea capul - și-l tundea în fiecare an, pentru că părul îi era greu - greutatea părului de pe capul lui era de două sute de sicli, după greutatea împăratului.

27Lui Absalom i s-au născut trei fii, și o fiică, numită Tamar, care era o femeie frumoasă la chip.

2Sam 18.18;

28Absalom a locuit doi ani la Ierusalim, fără să vadă fața împăratului.

2Sam 14.24;

29Apoi a chemat pe Ioab, să-l trimită la împăratul: dar Ioab n-a voit să vină la el. L-a chemat a doua oară; și Ioab tot n-a vrut să vină.

30Absalom a zis atunci slujitorilor lui: "Vedeți, ogorul lui Ioab este lângă al meu; are orz pe el; duceți-vă și puneți-i foc." Și slujitorii lui Absalom au pus foc câmpului.

31Ioab s-a sculat și s-a dus la Absalom acasă. Și i-a zis: "Pentru ce au pus slujitorii tăi foc câmpului meu?"

32Absalom a răspuns lui Ioab: "Iată, ți-am trimis vorbă și ți-am zis: "Vino aici, și te voi trimite la împărat să-i spui: "Pentru ce m-am întors din Gheșur? Ar fi fost mai bine pentru mine să fiu și acum acolo. Doresc acum să văd fața împăratului; și dacă este vreo nelegiuire în mine, să mă omoare."

33Ioab s-a dus la împărat, și i-a spus lucrul acesta. Și împăratul a chemat pe Absalom, care a venit la el și s-a aruncat cu fața la pământ înaintea lui. Împăratul a sărutat pe Absalom.

Gen 33.4;Gen 45.15;Luc 15.20;

Răscoala lui Absalom.

## 1 3 6 9 12 < 15 > 17 18 21 24

1După aceea, Absalom și-a pregătit care și cai, și cinci zeci de oameni care alergau înaintea lui.

2Sam 12.11;1Împ 1.5;

2Se scula dis-de-dimineață, și stătea la marginea drumului la poartă. Și ori de câte ori avea cineva vreo neînțelegere și se ducea la împărat la judecată, Absalom îl chema și zicea: "Din ce cetate ești?" După ce-i răspundea: "Sunt din cutare seminție a lui Israel",

3Absalom îi zicea: "Iată, pricina ta este bună și dreaptă; dar nimeni din partea împăratului nu te va asculta."

4Absalom zicea: "De m-ar pune pe mine judecător în țară! Orice om care ar avea o neînțelegere și o judecată, ar veni la mine, și i-aș face dreptate."

Jud 9.29;

5Și când se apropia cineva să se închine înaintea lui, el îi întindea mâna, îl apuca, și-l săruta.

6Absalom se purta așa cu toți aceia din Israel care se duceau la împărat să ceară dreptate. Și Absalom câștiga inima oamenilor lui Israel.

Rom 16.18;

7După trecere de patruzeci (Sau: patru.) de ani, Absalom a zis împăratului: "Dă-mi voie să mă duc la Hebron să împlinesc o juruință pe care am făcut-o Domnului.

8Căci robul tău a făcut o juruință, când locuiam la Gheșur în Siria; și am zis: "Dacă mă va aduce Domnul înapoi la Ierusalim, voi da cinste Domnului."

Gen 28.20-21;1Sam 16.2;2Sam 13.38;

9Împăratul i-a zis: "Du-te în pace." Absalom s-a sculat, și a plecat la Hebron.

10Absalom a trimis iscoade în toate semințiile lui Israel, să spună: "Când veți auzi sunetul trâmbiței, să ziceți: "Absalom s-a făcut împărat la Hebron!"

11Două sute de oameni din Ierusalim, care fuseseră poftiți, au însoțit pe Absalom; și l-au însoțit în prostia lor, fără să știe nimic.

1Sam 9.13;1Sam 16.3-5;Gen 20.5;

12Pe când aducea Absalom jertfele, a trimis în cetatea Ghilo după Ahitofel, Ghilonitul, sfetnicul lui David. Uneltirea căpăta putere, și poporul se îndrepta în număr tot mai mare de partea lui Absalom.

Ios 15.51;Ps 41.9;Ps 55.12-14;Ps 3.1;

Fuga lui David.

13Cineva a venit și a dat de știre lui David, și a zis: "Inima oamenilor lui Israel s-a întors spre Absalom."

2Sam 15.6;Jud 9.3;

14Și David a zis tuturor slujitorilor lui care erau cu el la Ierusalim: "Sculați-vă să fugim, căci nu vom scăpa dinaintea lui Absalom. Grăbiți-vă de plecare; altfel, nu va întârzia să ne ajungă, și va arunca nenorocirea peste noi, și va trece cetatea prin ascuțișul sabiei."

2Sam 19.9;Ps 3-titlu;

15Slujitorii împăratului i-au zis: "Slujitorii tăi vor face tot ce va voi domnul nostru împăratul."

16Împăratul a ieșit, și toată casa lui mergea după el; și a lăsat zece țiitoare pentru paza casei.

Ps 3-titlu;2Sam 16.21-22;

17Împăratul a ieșit astfel, și tot poporul îl urma. Și s-au oprit la cea din urmă casă.

18Toți slujitorii lui, toți Cheretiții și toți Peletiții, au trecut alături de el; și toți Gatiții, în număr de șase sute de oameni, veniți din Gat după el, au trecut înaintea împăratului.

2Sam 8.18;

19Împăratul a zis lui Itai din Gat: "Pentru ce să vii și tu cu noi? Întoarce-te, și rămâi cu împăratul, căci ești străin, și ai fost luat chiar din țara ta.

2Sam 18.2;

20De ieri ai venit, și azi să te fac să rătăcești cu noi încoace și încolo, când nici eu însumi nu știu unde mă duc! Întoarce-te, și ia și pe frații tăi cu tine. Domnul să se poarte cu tine cu bunătate și credincioșie!"

1Sam 23.13;

21Itai a răspuns împăratului, și a zis: "Viu este Domnul și viu este domnul meu împăratul, că în locul unde va fi domnul meu împăratul, fie ca să moară, fie ca să trăiască, acolo va fi și robul tău."

Rut 1.16-17;Prov 17.17;Prov 18.24;

22David a zis atunci lui Itai: "Du-te și treci!" Și Itai din Gat a trecut înainte, cu toți oamenii lui și toți copiii care erau cu el.

23Tot ținutul plângea și scoteau țipete mari, la trecerea întregului popor. Împăratul a trecut apoi și el pârâul Chedron, și tot poporul a apucat pe drumul care duce în pustie.

2Sam 16.2;

24Țadoc era și el acolo, și cu el toți Leviții, ducând chivotul legământului lui Dumnezeu; și au așezat jos chivotul lui Dumnezeu, și Abiatar se suia, în timp ce tot poporul isprăvea de ieșit din cetate.

Num 4.15;

25Împăratul a zis lui Țadoc: "Du chivotul lui Dumnezeu înapoi în cetate. Dacă voi căpăta trecere înaintea Domnului, mă va aduce înapoi și mă va face să văd chivotul și locașul lui.

Ps 43.3;

26Dar dacă va zice: "Nu-mi place de tine", iată-mă, să facă ce va crede cu mine.

Num 14.8;2Sam 22.20;1Împ 10.9;2Cron 9.8;Isa 62.4;1Sam 3.18;

27Împăratul a mai zis preotului Țadoc: "Înțelegi? Întoarce-te în pace în cetate, cu fiul tău Ahimaaț, și cu Ionatan, fiul lui Abiatar, cei doi fii ai voștri.

1Sam 9.9;2Sam 17.17;

28Vedeți, voi aștepta în câmpiile pustiei, până ce-mi vor veni vești din partea voastră."

2Sam 17.16;

29Astfel Țadoc și Abiatar au dus înapoi chivotul lui Dumnezeu la Ierusalim, și au rămas acolo.

30David a suit dealul măslinilor. Suia plângând și cu capul acoperit, și mergea cu picioarele goale; și toți cei ce erau cu el și-au acoperit și ei capul, și suiau plângând.

2Sam 9.4;Est 6.12;Isa 20.2-4;Ier 14.3-4;Ps 126.6;

31Au venit și au spus lui David: "Ahitofel este împreună cu Absalom printre uneltitori." Și David a zis: "Doamne, nimicește sfaturile lui Ahitofel!"

Ps 3.1-2;Ps 55.12;2Sam 16.23;2Sam 17.14-23;

32Când a ajuns David pe vârf, unde s-a închinat înaintea lui Dumnezeu, iată că Hușai, Architul, a venit înaintea lui, cu haina sfâșiată și capul acoperit cu țărână.

2Sam 1.2;

33David i-a zis: "Dacă vei veni cu mine, îmi vei fi o povară.

2Sam 19.35;

34Dimpotrivă, vei nimici pentru mine sfaturile lui Ahitofel, dacă te vei întoarce în cetate, și vei zice lui Absalom: "Împărate, eu voi fi robul tău; odinioară am fost robul tatălui tău, dar acum sunt robul tău."

2Sam 16.19;

35Preoții Țadoc și Abiatar nu vor fi acolo cu tine? Tot ce vei afla din casa împăratului spune preoților Țadoc și Abiatar.

2Sam 17.15-16;

36Și fiindcă ei au acolo la ei pe cei doi fii ai lor, pe Ahimaaț, fiul lui Țadoc, și pe Ionatan, fiul lui Abiatar, prin ei îmi veți trimite tot ce veți afla.

2Sam 15.27;

37Hușai, prietenul lui David, s-a întors dar în cetate. Și Absalom a intrat în Ierusalim.

2Sam 16.16;1Cron 27.33;2Sam 16.15;

Țiba înnegrește pe Mefiboșet.

## 1 3 6 9 12 < 16 > 18 21 24

1Când trecuse David puțin de vârf, iată că Țiba, slujitorul lui Mefiboșet, a venit înaintea lui cu doi măgari înșeuați, pe care erau două sute de pâini, o sută de turte de stafide, o sută de roade de vară, și un burduf cu vin.

2Sam 15.30-32;2Sam 9.2;

2Împăratul a zis lui Țiba: "Ce vrei să faci cu acestea?" Și Țiba a răspuns: "Măgarii sunt pentru casa împăratului, pentru călărie, pâinile și roadele de vară sunt pentru hrana tinerilor, și vinul pentru potolirea setei celor ce vor fi obosiți în pustie.

2Sam 15.23;2Sam 17.29;

3Împăratul a zis: "Unde este fiul stăpânului tău?" Și Țiba a răspuns împăratului: "Iată, a rămas la Ierusalim, căci a zis: "Astăzi casa lui Israel îmi va da înapoi împărăția tatălui meu."

2Sam 19.27;

4Împăratul a zis lui Țiba: "Tot ce este al lui Mefiboșet este al tău." Și Țiba a zis: "Mă închin cu plecăciune! Să capăt trecere înaintea ta, împărate, domnul meu!"

Prov 18.13;

Șimei blesteamă.

5David ajunsese până la Bahurim. Și de acolo a ieșit un om din familia și din casa lui Saul, numit Șimei, fiul lui Ghera. El înainta blestemând,

2Sam 19.16;1Împ 2.8-44;

6și a aruncat cu pietre după David și după toți slujitorii împăratului David, în timp ce tot poporul și toți vitejii stăteau la dreapta și la stânga împăratului.

7Șimei vorbea astfel când blestema: "Du-te, du-te, om al sângelui, om rău!

Deut 13.13;

8Domnul face să cadă asupra ta pedeapsa pentru tot sângele casei lui Saul, al cărui scaun de domnie l-ai luat, și Domnul a dat împărăția în mâinile fiului tău Absalom; și iată-te nenorocit, căci ești un om al sângelui!"

Jud 9.24-57;1Împ 2.32-33;2Sam 1.16;2Sam 3.28-29;2Sam 4.11-12;

9Atunci Abișai, fiul Țeruiei, a zis împăratului: "Pentru ce blestemă acest câine mort pe domnul meu împăratul? Lasă-mă, te rog, să mă duc să-i tai capul."

1Sam 24.14;2Sam 9.8;Ex 22.82;

10Dar împăratul a zis: "Ce aveți voi cu mine, fiii Țeruiei? Dacă blestemă, înseamnă că Domnul i-a zis: "Blestemă pe David!" Cine-i va zice dar: "Pentru ce faci așa?"

2Sam 19.22;1Pet 2.23;2Împ 18.25;Plân 3.38;Rom 9.20;

11Și David a zis lui Abișai și tuturor slujitorilor săi: "Iată că fiul meu, care a ieșit din trupul meu, vrea să-mi ia viața; cu cât mai mult Beniamitul acesta! Lăsați-l să blesteme, căci Domnul i-a zis.

2Sam 12.11;Gen 15.4;

12Poate că Domnul se va uita la necazul meu, și-mi va face bine în locul blestemelor de azi."

Rom 8.28;

13David și oamenii lui și-au văzut de drum. Șimei mergea pe coasta muntelui, în dreptul lui David, și mergând, blestema, arunca cu pietre împotriva lui, și vântura praf.

14Împăratul și tot poporul care era cu el au ajuns la Aiefim, și acolo s-au odihnit.

Hușai la Absalom.

15Absalom și tot poporul, bărbații lui Israel, intraseră în Ierusalim. Ahitofel era și el cu Absalom.

2Sam 15.37;

16Când a ajuns Hușai, Architul, prietenul lui David, la Absalom, i-a zis: "Trăiască împăratul! Trăiască împăratul!"

2Sam 15.37;

17Și Absalom a zis lui Hușai: "Iată cât de mult ții tu la prietenul tău! Pentru ce nu te-ai dus cu prietenul tău?"

2Sam 19.25;Prov 17.17;

18Hușai a răspuns lui Absalom: "Pentru că vreau să fiu al aceluia pe care l-a ales Domnul și tot poporul acesta și toți bărbații lui Israel, și cu el vreau să rămân.

19De altfel, cui îi voi sluji? Nu fiului său? Cum am slujit tatălui tău, așa îți voi sluji și ție."

2Sam 15.34;

Absalom ascultă de Ahitofel.

20Absalom a zis lui Ahitofel: "Sfătuiți-vă împreună; ce avem de făcut?"

21Și Ahitofel a zis lui Absalom: "Intră la țiitoarele pe care le-a lăsat tatăl tău pentru paza casei; astfel, tot Israelul va ști că te-ai făcut urât tatălui tău, și mâinile tuturor celor ce sunt cu tine se vor întări."

2Sam 15.16;2Sam 20.3;Gen 34.30;1Sam 13.4;2Sam 2.7;Zah 8.13;

22Au întins un cort pentru Absalom pe acoperiș, și Absalom a intrat la țiitoarele tatălui său, în fața întregului Israel.

2Sam 12.11-12;

23Sfatul dat pe vremea aceea de Ahitofel avea tot atâta putere ca și când ar fi întrebat chiar pe Dumnezeu. Tot așa era cu toate sfaturile lui Ahitofel, fie pentru David, fie pentru Absalom.

2Sam 15.12;

Sfatul lui Ahitofel zădărnicit de Hușai.

## 1 3 6 9 12 15 < 17 > 21 24

1Ahitofel a zis lui Absalom: "Lasă-mă să aleg douăsprezece mii de oameni! Mă voi scula, și voi urmări pe David chiar în noaptea aceasta.

2Îl voi lua pe neașteptate, când va fi obosit și va avea mâinile slăbite, îl voi înspăimânta, și tot poporul care este cu el va fugi. Voi lovi numai pe împărat,

Deut 25.18;2Sam 16.14;Zah 13.7;

3și voi aduce înapoi la tine pe tot poporul; moartea omului pe care-l urmărești va face ca toți să se întoarcă, și tot poporul va fi în pace."

4Cuvintele acestea au plăcut lui Absalom și tuturor bătrânilor lui Israel.

5Dar Absalom a zis: "Chemați și pe Hușai, Architul, și să auzim și ce va zice el."

6Hușai a venit la Absalom, și Absalom i-a zis: "Iată cum a vorbit Ahitofel; trebuie să facem ce a zis el, sau nu? Spune tu!"

7Hușai a răspuns lui Absalom: "De data aceasta, sfatul pe care ți l-a dat Ahitofel nu este bun."

8Și Hușai a zis: "Tu cunoști vitejia tatălui tău și a oamenilor lui; sunt înfuriați ca o ursoaică de pe câmp, căreia i s-au răpit puii. Tatăl tău este un om de război, și nu va petrece noaptea cu poporul;

Osea 13.8;

9iată, acum, stă ascuns în vreo groapă sau în vreun alt loc. Și dacă, de la început, vor cădea unii sub loviturile lor, se va auzi îndată, și se va zice: "Poporul care urma pe Absalom a fost înfrânt!"

10Atunci cel mai viteaz, chiar dacă ar fi avut o inimă de leu, se va înspăimânta; căci tot Israelul știe că tatăl tău este un viteaz, și că are niște viteji cu el.

Ios 2.11;

11Sfatul meu este dar ca tot Israelul să se strângă la tine, de la Dan până la Beer-Șeba, o mulțime ca nisipul de pe marginea mării. Și tu însuți să mergi la luptă.

Jud 20.1;Gen 22.17;

12Dacă vom ajunge la el în vreun loc unde l-am găsi, vom cădea peste el cum cade roua pe pământ; și nu va scăpa nici unul, nici el, nici vreunul din oamenii care sunt cu el.

13Dacă va fugi într-o cetate, tot Israelul va duce funii la cetatea aceea, și o vom trage în pârâu, până când nu va mai rămâne nici o piatră în ea."

14Absalom și toți oamenii lui Israel au zis: "Sfatul lui Hușai, Architul, este mai bun decât sfatul lui Ahitofel." Dar Domnul hotărâse să nimicească bunul sfat al lui Ahitofel, ca să aducă nenorocirea peste Absalom.

2Sam 15.31-34;

Moartea lui Ahitofel.

15Husai a zis preoților Țadoc și Abiatar: "Ahitofel a dat cutare și cutare sfat lui Absalom și bătrânilor lui Israel, și eu i-am sfătuit cutare și cutare lucru.

2Sam 15.35;

16Acum trimiteți îndată știre lui David, și spuneți-i: "Nu sta noaptea în câmpiile pustiei, ci du-te mai departe, ca nu cumva împăratul și tot poporul care este cu el să fie în primejdie să piară."

2Sam 15.28;

17Ionatan și Ahimaaț stăteau lângă fântâna Roguel. Slujnica venea și le aducea știri, iar ei se duceau să dea de veste împăratului David; căci nu îndrăzneau să se arate și să intre în cetate.

2Sam 15.27-36;Ios 15.7;Ios 18.16;

18Dar odată i-a zărit un tânăr, și a spus lui Absalom. Ei au plecat amândoi în grabă, și au ajuns la Bahurim, la casa unui om care avea o fântână în curte, și s-au pogorât în ea.

2Sam 16.5;

19Femeia a luat o învelitoare, a întins-o peste gura fântânii, și a împrăștiat urluială pe ea, ca să nu dea nimic de bănuit.

Ios 2.6;

20Slujitorii lui Absalom au intrat în casă la femeia acesta, și au zis: "Unde sunt Ahimaaț și Ionatan?" Femeia le-a răspuns: "Au trecut pârâul". Au căutat, și negăsindu-i, s-au întors la Ierusalim.

Ex 1.19;Ios 2.4-5;

21După plecarea lor, Ahimaaț și Ionatan au ieșit din fântână, și s-au dus să dea de știre împăratului David. Au zis lui David: "Sculați-vă și grăbiți-vă de treceți apa, căci Ahitofel a plănuit cutare și cutare lucru împotriva voastră."

2Sam 17.15-16;

22David și tot poporul care era cu el s-au sculat și au trecut Iordanul; când se lumina de ziuă, nu rămăsese nici unul care să nu fi trecut Iordanul".

23Ahitofel, când a văzut că sfatul lui n-a fost urmat, a pus șaua pe măgar, și a plecat acasă în cetatea lui. Și-a pus casa în rânduială, și s-a spânzurat. Când a murit, l-au îngropat în mormântul tatălui său.

2Sam 15.12;Mat 27.5;

David la Mahanaim.

24David ajunsese la Mahanaim, când a trecut Absalom Iordanul, însoțit de toți bărbații lui Israel.

Gen 32.2;Ios 13.26;2Sam 2.8;

25Absalom a pus pe Amasa în fruntea oștirii, în locul lui Ioab. Amasa era fiul unui om numit Itra, Israelitul, care intrase la Abigal, fata lui Nahaș și sora Țeruiei, mama lui Ioab.

1Cron 2.17;

26Israel și Absalom au tăbărât în țara Galaadului.

27Când a ajuns David la Mahanaim, Șobi, fiul lui Nahaș, din Raba fiilor lui Amon, Machir, fiul lui Amiel, din Lodebar, și Barzilai Galaaditul, din Roghelim,

2Sam 10.1;2Sam 12.29;2Sam 9.4;2Sam 19.31-32;1Împ 2.7;

28au adus paturi, ligheane, vase de pământ, grâu, orz, făină, grâu prăjit, bob, linte, uscături,

29miere, unt, oi, și brânză de vacă. Au adus aceste lucruri lui David și poporului care era cu el, ca să mănânce; căci ziceau: "Poporul acesta trebuie să fi suferit de foame, de oboseală și de sete, în pustie."

2Sam 16.2;

Absalom ucis de Ioab.

## 1 3 6 9 12 15 < 18 > 20 21 24

1David a numărat poporul care era cu el, și a pus peste ei căpetenii peste mii și căpetenii peste sute.

2A pus o treime din popor sub porunca lui Ioab, o treime sub Abișai, fiul Țeruiei, fratele lui Ioab, și o treime sub Itai din Gat. Și împăratul a zis poporului: "Vreau să ies și eu împreună cu voi."

2Sam 15.19;

3Dar poporul a zis: "Să nu ieși! Căci dacă vom lua-o la fugă, luarea aminte nu se va îndrepta asupra noastră; și când vor cădea jumătate din noi, nu vor lua seama la noi; dar tu ești ca zece mii dintre noi, și acum este mai bine să ne vii în ajutor din cetate."

2Sam 21.17;

4Împăratul le-a răspuns: "Voi face ce credeți că este mai bine." Și împăratul a stat lângă poartă, în timp ce tot poporul ieșea cu sutele și miile.

5Împăratul a dat următoarea poruncă lui Ioab, lui Abișai și lui Itai: "Pentru dragostea pe care o aveți față de mine, purtați-vă blând cu tânărul Absalom!" Și tot poporul a auzit porunca împăratului, dată tuturor căpeteniilor cu privire la Absalom.

2Sam 18.12;

6Poporul a ieșit în câmp înaintea lui Israel, și bătălia a avut loc în pădurea lui Efraim.

Ios 17.15-18;

7Acolo, poporul lui Israel a fost bătut de slujitorii lui David, și a fost o mare înfrângere în ziua aceea, ca douăzeci de mii de oameni.

8Lupta s-a întins pe tot ținutul, și pădurea a mâncat mai mult popor în ziua aceea decât a mâncat sabia.

9Absalom s-a pomenit în fața oamenilor lui David. Era călare pe un catâr. Catârul a pătruns sub ramurile încâlcite ale unui mare stejar, și capul lui Absalom s-a prins de stejar; a rămas astfel spânzurat între cer și pământ, și catârul care era sub el a trecut înainte.

10Un om, văzând lucrul acesta, a venit și a spus lui Ioab: "Iată, am văzut pe Absalom spânzurat de un stejar."

11Și Ioab a zis omului care i-a adus știrea aceasta: "L-ai văzut! De ce dar nu l-ai tăiat pe loc? Ți-aș fi dat zece sicli de argint și un brâu."

12Dar omul acela a zis lui Ioab: "Chiar dacă aș cântări în mâna mea o mie de sicli de argint, n-aș pune mâna pe fiul împăratului; căci noi am auzit următoarea poruncă pe care ți-a dat-o împăratul ție, lui Abișai și lui Itai: "Luați seama fiecare la tânărul Absalom!"

2Sam 18.5;

13Și dacă l-aș fi omorât mișelește, nimic n-ar fi rămas ascuns împăratului, și tu însuți ai fi fost împotriva mea."

14Ioab a zis: "Nu voi zăbovi atâta cu tine!" Și a luat trei săgeți în mână, și le-a înfipt în inima lui Absalom, care era încă plin de viață în mijlocul stejarului.

15Zece tineri, care duceau armele lui Ioab, au înconjurat pe Absalom, l-au lovit și l-au omorât.

16Ioab a sunat din trâmbiță; și poporul s-a întors, încetând astfel să mai urmărească pe Israel, oprit de Ioab.

17Au luat pe Absalom, l-au aruncat într-o groapă mare din mijlocul pădurii, și au pus peste el o grămadă foarte mare de pietre. Tot Israelul a fugit, fiecare în cortul lui.

Ios 7.26;

18Pe când trăia, Absalom își ridicase un stâlp de aducere aminte în valea împăratului. Căci zicea: "N-am fii, prin care să se poată păstra aducerea aminte a numelui meu." Și a pus numele său stâlpului, care și astăzi se numește stâlpul lui Absalom.

Gen 14.17;2Sam 14.27;

Solia lui Cuși.

19Ahimaaț, fiul lui Țadoc, a zis: "Lasă-mă, să dau fuga, și să duc împăratului vestea cea bună că Domnul i-a făcut dreptate, scăpându-l din mâna vrăjmașilor săi."

20Ioab i-a zis: "Nu tu ai să duci veștile azi; le vei duce într-o altă zi, dar nu astăzi; fiindcă fiul împăratului a murit."

21Și Ioab a zis lui Cuși: "Du-te și vestește împăratului ce ai văzut." Cuși s-a închinat înaintea lui Ioab, și a dat fuga.

22Ahimaaț, fiul lui Țadoc, a zis iarăși lui Ioab: "Orice s-ar întâmpla, lasă-mă să alerg după Cuși." Și Ioab a zis: "Pentru ce vrei să alergi, fiule? Nu este o solie care-ți va fi de folos."

23"Orice s-ar întâmpla, vreau să alerg", a zis din nou Ahimaaț. Și Ioab i-a zis: "Dă fuga!" Ahimaaț a alergat pe drumul care duce în câmpie, și a luat-o înaintea lui Cuși.

24David ședea între cele două porți. Caraula s-a dus pe acoperișul porții spre zid; a ridicat ochii și s-a uitat. Și iată că un om alerga singur singurel.

2Împ 9.17;

25Caraula a strigat, și a dat de știre împăratului. Împăratul a zis: "Dacă este singur, aduce vești." Și omul acela se apropia din ce în ce mai mult.

26Caraula a văzut un alt om alergând; a strigat la portar: "Iată un om aleargă singur singurel." Împăratul a zis: "Și el aduce vești."

27Caraula a zis: "Alergătura celui dintâi pare că e a lui Ahimaaț, fiul lui Țadoc." Și împăratul a zis: "Este un om de bine, și aduce vești bune."

28Ahimaaț a strigat, și a zis împăratului: "Este bine de tot!" S-a închinat înaintea împăratului cu fața până la pământ, și a zis: "Binecuvântat să fie Domnul, Dumnezeul tău, care a dat în mâinile noastre pe cei ce ridicau mâna împotriva domnului nostru împăratul."

29Împăratul a zis: "Tânărul Absalom este bine, sănătos?" Ahimaaț a răspuns: "Am văzut o mare învălmășeală, când a trimis Ioab pe slujitorul împăratului și pe mine, slujitorul tău: dar nu știu ce era."

30Și împăratul a zis: "Stai colea la o parte." Și Ahimaaț a stat deoparte.

31Îndată a sosit Cuși. Și a zis: "Să afle domnul meu, împăratul, vestea cea bună! Astăzi Domnul ți-a făcut dreptate, scăpându-te din mâna tuturor celor ce se ridicau împotriva ta."

32Împăratul a zis lui Cuși: "Tânărul Absalom este bine, sănătos?" Cuși a răspuns: "Ca tânărul acesta să fie vrăjmașii domnului meu, împăratul, și toți cei ce se ridică împotriva ta, ca să-ți facă rău!"

33Atunci împăratul, cutremurându-se, s-a suit în odaia de sus a porții, și a plâns. Pe când mergea, zicea: "Fiul meu Absalom! Fiul meu, fiul meu Absalom! Cum n-am murit eu în locul tău! Absalom, fiul meu, fiul meu!"

2Sam 19.4;

Jalea împăratului.

## 1 3 6 9 12 15 < 19 > 21 24

1Au venit și au spus lui Ioab: "Iată că împăratul plânge și se jelește din pricina lui Absalom."

2Și în ziua aceea, biruința s-a prefăcut în jale pentru tot poporul, căci în ziua aceea, poporul auzea zicându-se: "Împăratul este mâhnit din pricina fiului său."

3În aceeași zi, poporul a intrat în cetate pe furiș, ca niște oameni rușinați că au fugit din luptă.

2Sam 19.32;

4Împăratul își acoperise fața, și striga în gura mare: "Fiul meu Absalom! Absalom, fiul meu, fiul meu."

2Sam 15.30;2Sam 18.33;

5Ioab a intrat în odaia unde era împăratul, și a zis: "Tu acoperi azi de rușine fața tuturor slujitorilor tăi, care au scăpat azi viața ta, a fiilor tăi și a fetelor tale, a nevestelor tale și a țiitoarelor tale.

6Tu iubești pe cei ce te urăsc, și urăști pe cei ce te iubesc, căci arăți azi că pentru tine nu sunt nici căpetenii nici slujitori; și văd acum că, dacă ar trăi Absalom și noi toți am fi murit în ziua aceasta, lucrul acesta ți-ar fi plăcut.

7Scoală-te dar, ieși și vorbește după inima slujitorilor tăi! Căci jur pe Domnul că, dacă nu ieși să te arăți, nu va rămâne un om cu tine în noaptea aceasta; și aceasta va fi o nenorocire mai rea pentru tine decât toate nenorocirile care ți s-au întâmplat din tinerețe până acum."

8Atunci împăratul s-a sculat, și a șezut la poartă. Au spus tot poporului: "Iată că împăratul stă la poartă." Și tot poporul a venit înaintea împăratului. Însă Israel fugise, fiecare în cortul lui.

Întoarcerea împăratului la Ierusalim.

9Și în toate semințiile lui Israel, tot poporul se certa, zicând: "Împăratul ne-a izbăvit din mâna vrăjmașilor noștri, el ne-a scăpat din mâna Filistenilor; și acum a trebuit să fugă din țară dinaintea lui Absalom.

2Sam 15.14;

10Și Absalom, pe care-l unsesem să domnească peste noi, a murit în bătălie: de ce nu puneți o vorbă pentru întoarcerea împăratului?"

11La rândul său, împăratul David a trimis să spună preoților Țadoc și Abiatar: "Vorbiți bătrânilor lui Iuda, și spuneți-le: "Pentru ce ați fi voi cei din urmă pentru întoarcerea împăratului în casa lui?" - Căci ce se spunea în tot Israelul ajunsese până la împărat. -

12Voi sunteți frații mei, sunteți os din oasele mele și carne din carnea mea; pentru ce ați fi voi cei din urmă pentru aducerea împăratului înapoi?

2Sam 5.1;

13Și lui Amasa spuneți-i așa: "Nu ești tu oare os din oasele mele și carne din carnea mea? Să mă pedepsească Dumnezeu cu toată asprimea, dacă nu vei fi înaintea mea pentru totdeauna căpetenia oștirii în locul lui Ioab!"

2Sam 17.25;Rut 1.17;

14David a înmuiat inima tuturor celor din Iuda, de parcă ar fi fost un singur om; și au trimis să spună împăratului: "Întoarce-te, tu și toți slujitorii tăi."

Jud 20.1;

15Împăratul s-a întors, și a ajuns până la Iordan. Și Iuda s-a dus la Ghilgal, ca să iasă înaintea împăratului, și să-l facă să treacă Iordanul.

Ios 5.9;

Bunătatea lui David față de Șimei.

16Șimei, fiul lui Ghera, Beniamitul, care era din Bahurim, s-a grăbit să se pogoare cu cei din Iuda înaintea împăratului David.

17Avea cu el o mie de oameni din Beniamin, și pe Țiba, mai marele casei lui Saul, și pe cei cincisprezece fii și pe cei douăzeci de robi ai lui Țiba. Au trecut Iordanul în fața împăratului.

2Sam 9.2-10;2Sam 16.1-2;

18Luntrea, pusă la îndemâna împăratului, tocmai pornise ca să-i treacă și casa dincolo; și în clipa când era să treacă împăratul Iordanul, Șimei, fiul lui Ghera, s-a închinat înaintea lui.

19Și a zis împăratului: "Să nu țină seamă domnul meu de nelegiuirea mea, să uite că robul tău l-a ocărât în ziua când împăratul, domnul meu, ieșea din Ierusalim, și să nu țină seamă împăratul de lucrul acesta!

1Sam 22.15;2Sam 16.5;2Sam 13.33;

20Căci robul tău mărturisește că a păcătuit. Și iată, vin astăzi, cel dintâi din toată casa lui Iosif, înaintea împăratului, domnul meu."

2Sam 16.5;

21Atunci Abișai, fiul Țeruiei, a luat cuvântul, și a zis: "Nu trebuie oare să moară Șimei pentru că a blestemat pe unsul Domnului?"

Ex 22.28;

22Dar David a zis: "Ce am eu cu voi, fiii Țeruiei, și pentru ce vă arătați astăzi potrivnicii mei? Astăzi să se omoare oare vreun om în Israel? Nu știu eu că împărățesc azi peste Israel?"

2Sam 16.10;1Sam 11.13;

23Și împăratul a zis lui Șimei: "Nu vei muri!" Împăratul i-a jurat că nu-l va omorî.

1Împ 2.8-46;

Bunătatea lui David față de Mefiboșet.

24Mefiboșet, fiul lui Saul, s-a pogorât și el înaintea împăratului. Nu-și îngrijise nici picioarele, nici barba, nici nu-și spălase hainele, din ziua când plecase împăratul până în ziua când se întorcea în pace.

2Sam 9.6;

25Când s-a dus înaintea împăratului la Ierusalim, împăratul i-a zis: "Pentru ce n-ai venit cu mine, Mefiboșet?"

2Sam 16.17;

26Și el a răspuns: "Împărate, domnul meu, slujitorul meu m-a înșelat, căci robul tău, care este olog, zisese: "Voi pune șaua pe măgar, voi încăleca pe el, și voi merge cu împăratul."

27Și el a înnegrit pe robul tău la domnul meu împăratul. Dar domnul meu împăratul este ca un înger al lui Dumnezeu. Fă ce vei crede.

2Sam 16.3;2Sam 14.17-20;

28Căci toți cei din casa tatălui meu au fost niște oameni vrednici de moarte înaintea împăratului domnul meu; și totuși, tu ai pus pe robul tău în rândul celor ce mănâncă la masă cu tine. Ce drept mai pot avea eu, și ce am să cer eu împăratului?"

2Sam 9.7-13;

29Împăratul i-a zis: "Ce mai vorbești atâta? Am spus: "Tu și Țiba, veți împărți pământurile."

30Și Mefiboșet a zis împăratului: "Să ia chiar totul, căci împăratul domnul meu se întoarce în pace acasă."

Mulțumirea lui David față de Barzilai.

31Barzilai, Galaaditul, s-a pogorât din Roghelim, și a trecut Iordanul împreună cu împăratul, ca să-l petreacă până dincolo de Iordan.

1Împ 2.7;

32Barzilai era foarte bătrân, în vârstă de optzeci de ani. El îngrijise de împărat în timpul șederii lui la Mahanaim, căci era un om foarte bogat.

2Sam 17.27;

33Împăratul a zis lui Barzilai: "Vino cu mine, și te voi hrăni la mine în Ierusalim."

34Dar Barzilai a răspuns împăratului: "Câți ani voi mai trăi, ca să mă sui cu împăratul la Ierusalim?

35Eu sunt astăzi în vârstă de optzeci de ani. Pot eu să mai cunosc ce este bun și ce este rău? Poate robul tău să mai aibă vreun gust pentru ce mănâncă și bea? Pot eu să mai aud glasul cântăreților și cântărețelor? Și pentru ce să mai fie robul tău o povară pentru domnul meu, împăratul?

Ps 90.10;

36Robul tău va merge puțin dincolo de Iordan cu împăratul. Dealtfel, pentru ce mi-ar face împăratul această binefacere?

37Să se întoarcă robul tău, și să mor în cetatea mea, lângă mormântul tatălui meu și mamei mele! Dar iată că robul tău Chimham va trece cu împăratul, domnul meu; fă ce vei crede pentru el."

1Împ 2.7;Ier 41.17;

38Împăratul a zis: "Chimham să treacă împreună cu mine, și voi face pentru el ce vei vrea; tot ce vei dori de la mine, îți voi da!"

39După ce tot poporul a trecut Iordanul și după ce l-a trecut și împăratul, împăratul a sărutat pe Barzilai, și l-a binecuvântat. Și Barzilai s-a întors acasă.

Gen 31.55;

40Împăratul s-a îndreptat spre Ghilgal, însoțit de Chimham. Tot poporul lui Iuda și jumătate din poporul lui Israel petrecuse pe împărat dincolo de Iordan.

41Dar toți bărbații lui Israel au venit la împărat, și i-au zis: "Pentru ce te-au furat frații noștri, bărbații lui Iuda, și au trecut pe împărat peste Iordan, împreună cu casa lui, și cu toți oamenii lui David?"

2Sam 19.15;

42Toți bărbații lui Iuda au răspuns bărbaților lui Israel: "Fiindcă împăratul ne este rudă; și ce ați găsit aici, ca să vă mâniați? Am trăit noi pe cheltuiala împăratului? Ne-a făcut el daruri?"

2Sam 19.12;

43Și bărbații lui Israel au răspuns bărbaților lui Iuda: "Împăratul este de zece ori mai mult al nostru, și chiar la David avem mai mult drept decât voi. Pentru ce ne-ați nesocotit? N-am fost noi cei dintâi care am spus să se întoarcă împăratul nostru?" Și bărbații lui Iuda au vorbit cu mai multă asprime decât bărbații lui Israel.

Jud 8.1;Jud 12.1;

Ioab omoară pe Amasa.

## 1 3 6 9 12 15 18 < 20 > 24

1Acolo era un om de nimic, numit Șeba, fiul lui Bicri, Beniamitul. El a sunat din trâmbiță, și a zis: "Noi n-avem nici o parte cu David, nici o moștenire cu fiul lui Isai! Fiecare la cortul său, Israele!"

2Sam 19.43;1Împ 12.16;2Cron 10.16;

2Și toți bărbații lui Israel s-au depărtat de David, și au urmat pe Șeba, fiul lui Bicri. Dar bărbații lui Iuda au rămas credincioși împăratului lor, și l-au însoțit de la Iordan până la Ierusalim.

3David a intrat iarăși în casa lui la Ierusalim. Împăratul a luat cele zece țiitoare pe care le lăsase pentru paza casei, și le-a pus într-o casă sub pază; a îngrijit de ele, dar n-a intrat la ele. Și au fost închise până în ziua morții lor, trăind în văduvie.

2Sam 15.16;2Sam 16.21-22;

4Împăratul a zis lui Amasa: "Cheamă-mi peste trei zile pe bărbații lui Iuda; și tu să fii de față aici."

2Sam 19.13;

5Amasa a plecat să cheme pe Iuda; dar a zăbovit peste vremea pe care i-o hotărâse împăratul.

6David a zis atunci lui Abișai: "Șeba, fiul lui Bicri, ne va face acum mai mult rău decât Absalom. Ia tu însuți pe slujitorii stăpânului tău, și urmărește-l, ca nu cumva să găsească cetăți întărite, și să se ascundă dinaintea noastră."

2Sam 11.11;1Împ 1.33;

7Și Abișai a plecat, urmat de oamenii lui Ioab, de Cheretiți și de Peletiți, și de toți vitejii; au ieșit din Ierusalim, ca să urmărească pe Șeba, fiul lui Bicri.

2Sam 8.18;1Împ 1.38;

8Când au fost lângă piatra cea mare care este la Gabaon, Amasa a ajuns înaintea lor. Ioab era încins cu o sabie pe deasupra hainelor de război, cu care era îmbrăcat; ea era legată la coapsă și sta în teacă, și când a înaintat Ioab, sabia a alunecat.

9Ioab a zis lui Amasa: "Ești sănătos, frate?" Și cu mâna dreaptă a apucat pe Amasa de barbă să-l sărute.

Mat 26.49;Luc 22.47;

10Amasa n-a luat seamă la sabia care era în mâna lui Ioab; și Ioab l-a lovit cu ea în pântece, și i-a vărsat măruntaiele pe pământ, fără să-i mai dea o a doua lovitură. Și Amasa a murit. Ioab și fratele său Abișai au urmărit pe Șeba, fiul lui Bicri.

1Împ 2.5;2Sam 2.23;

11Un bărbat dintre oamenii lui Ioab a rămas lângă Amasa, și zicea: "Cine vrea pe Ioab și cine este pentru David? Să urmeze pe Ioab!"

12Amasa se rostogolea în sânge în mijlocul drumului; și omul acela, văzând că tot poporul se oprește, a tras pe Amasa din drum, pe un câmp, și a aruncat o haină pe el, când a văzut că toți cei ce ajungeau lângă el se opreau.

13După ce a fost luat din drum, fiecare a urmat pe Ioab, ca să urmărească pe Șeba, fiul lui Bicri.

Omorârea lui Șeba.

14Ioab a străbătut toate semințiile lui Israel înspre Abel-Bet-Maaca, și toți bărbații de seamă s-au strâns și l-au urmat.

2Împ 15.29;2Cron 16.4;

15Au venit și au împresurat pe Șeba în Abel-Bet-Maaca, și au ridicat împotriva cetății un val care atingea întăritura. Tot poporul care era cu Ioab săpa zidul ca să-l facă să cadă.

2Împ 19.32;

16Atunci o femeie înțeleaptă a început să strige din cetate: "Ascultați, ascultați! Spuneți, vă rog, lui Ioab: "Apropie-te până aici, căci vreau să-ți vorbesc!"

17El s-a apropiat de ea, și femeia a zis: "Tu ești Ioab?" El a răspuns: "Eu sunt." Și ea i-a zis: "Ascultă vorbele roabei tale." El i-a răspuns: "Ascult."

18Și ea a zis: "Odinioară era obiceiul să se spună: "Să întrebăm în Abel!" Și totul se isprăvea astfel.

19Eu sunt una din cetățile liniștite și credincioase din Israel; și tu cauți să pierzi o cetate care este o mamă în Israel! Pentru ce ai nimici tu moștenirea Domnului?"

1Sam 26.19;2Sam 21.3;

20Ioab a răspuns: "Departe, departe de mine gândul să nimicesc sau să dărâm!

21Nu este așa! Dar un om din muntele Efraim, numit Șeba, fiul lui Bicri, a ridicat mâna împotriva împăratului David; dați-l încoace numai pe el, și mă voi depărta de cetate." Femeia a zis lui Ioab: "Iată, capul lui îți va fi aruncat peste zid."

22Și femeia s-a dus și a înduplecat pe tot poporul cu înțelepciunea ei; au tăiat capul lui Șeba, fiul lui Bicri, și l-au aruncat lui Ioab. Ioab a sunat din trâmbiță; s-au împrăștiat de lângă cetate, și fiecare s-a dus în cortul lui. Și Ioab s-a întors la Ierusalim, la împărat.

Ecl 9.14-15;

Dregătorii lui David.

23Ioab era mai mare peste toată oștirea lui Israel; Benaia, fiul lui Iehoiada, era în fruntea Cheretiților și a Peletiților;

2Sam 8.16-18;

24Adoram era mai mare peste dări; Iosafat, fiul lui Ahilud, era scriitor (arhivar);

1Împ 4.6;2Sam 8.16;1Împ 4.3;

25Șeia era logofăt: Țadoc și Abiatar erau preoți;

2Sam 8.17;1Împ 4.4;

26și Ira din Iair era slujbaș de stat al lui David.

2Sam 23.38;

Foamete de trei ani.

## 1 3 6 9 12 15 18 < 21 > 23 24

1Pe vremea lui David, a fost o foamete care a ținut trei ani. David a întrebat pe Domnul, și Domnul a zis: "Din pricina lui Saul și a casei lui sângeroase, pentru că a ucis pe Gabaoniți este foametea aceasta."

2Împăratul a chemat pe Gabaoniți să le vorbească. - Gabaoniții nu erau dintre copiii lui Israel, ci erau o rămășiță a Amoriților; copiii lui Israel se legaseră față de ei cu un jurământ, și totuși Saul voise să-i ucidă, în râvna lui pentru copiii lui Israel și Iuda. -

Ios 9.3-17;

3David a zis Gabaoniților: "Ce pot face eu pentru voi, și cu se să fac ispășire, ca să binecuvântați moștenirea Domnului?"

2Sam 20.19;

4Gabaoniții i-au răspuns: "Nu voim nici argint nici aur de la Saul și de la casa lui, și nici nu este treaba noastră să omorâm pe cineva din Israel." Și împăratul a zis: "Ce voiți dar să vă fac?"

5Ei au răspuns împăratului: "Fiindcă omul acela ne-a slăbit și își pusese de gând să ne nimicească pentru ca să ne facă să pierim din tot ținutul lui Israel,

6să ni se dea șapte bărbați din fiii lui, și-i vom spânzura înaintea Domnului, la Ghibea lui Saul, alesul Domnului." Și împăratul a zis: "Vi-i voi da."

1Sam 10.26;1Sam 11.4;1Sam 10.24;

7Împăratul a cruțat pe Mefiboșet, fiul lui Ionatan, fiul lui Saul, pentru jurământul pe care-l făcuseră între ei, înaintea Domnului, David și Ionatan, fiul lui Saul.

1Sam 18.3;1Sam 20.8-42;1Sam 23.18;

8Dar împăratul a luat pe cei doi fii, pe care-i născuse lui Saul Rițpa, fata lui Aiia, și anume: Armoni și Mefiboșet, și pe cei cinci fii, pe care-i născuse Merab, fata lui Saul, lui Adriel din Mehola, fiul lui Barzilai;

2Sam 3.7;

9i-a dat în mâinile Gabaoniților, care i-au spânzurat pe munte, înaintea Domnului. Toți cei șapte au pierit împreună; au fost omorâți în cele dintâi zile ale seceratului, la începutul seceratului orzurilor.

2Sam 6.17;

10Rițpa, fata lui Aiia, a luat un sac și l-a întins sub ea peste stâncă, de la începutul seceratului până când a căzut peste ei ploaie din cer; și a oprit păsările cerului să se apropie de ei în timpul zilei, și fiarele câmpului în timpul nopții.

2Sam 21.8;2Sam 3.7;Deut 21.23;

11Au înștiințat pe David despre ce făcuse Rițpa, fata lui Aiia, țiitoarea lui Saul.

12Și David s-a dus și a luat oasele lui Saul și oasele fiului său Ionatan, de la locuitorii din Iabesul Galaadului, care le luaseră din piața Bet-Șan, unde îi spânzuraseră Filistenii când au bătut pe Saul la Ghilboa.

1Sam 31.11-13;1Sam 31.10;

13A luat de acolo oasele lui Saul și oasele fiului său Ionatan; și s-au strâns și oasele celor ce fuseseră spânzurați.

14Au îngropat oasele lui Saul și fiului său Ionatan în țara lui Beniamin, la Țela, în mormântul lui Chis, tatăl lui Saul. Și au făcut tot ce poruncise împăratul. După aceea, Dumnezeu a fost potolit față de țară.

Ios 18.28;Ios 7.26;2Sam 24.25;

Războiul împotriva Filistenilor.

15Filistenii au pornit iarăși cu război împotriva lui Israel. David s-a pogorât cu slujitorii lui, și a luptat împotriva Filistenilor. David era obosit.

16Și Ișbi-Benob, unul din copiii lui Rafa, a voit să omoare pe David; avea o suliță în greutate de trei sute de sicli de aramă, și era încins cu o sabie nouă.

17Abișai, fiul Țeruiei, a venit în ajutorul lui David, a lovit pe Filistean, și l-a omorât. Atunci oamenii lui David, i-au jurat, zicând: "Să nu mai ieși cu noi la luptă, ca să nu stingi lumina lui Israel".

2Sam 18.3;1Împ 11.36;1Împ 15.4;Ps 132.17;

18După aceea, a mai fost o bătălie la Gob cu Filistenii. Atunci Sibecai, Hușatitul, a omorât pe Saf, care era unul din copiii lui Rafa.

1Cron 20.4;1Cron 11.29;

19A mai fost o bătălie la Gob cu Filistenii. Și Elhanan, fiul lui Iaare-Oreghim, din Betleem, a omorât pe Goliat din Gat, care avea o suliță, al cărei mâner era ca sulul de țesut.

1Cron 20.5;

20A mai fost o bătălie la Gat. Acolo era un om de statură înaltă, care avea șase degete la fiecare mână și la fiecare picior, în totul douăzeci și patru, și care se trăgea tot din Rafa.

1Cron 20.6;

21El a batjocorit pe Israel; și Ionatan, fiul lui Șimea, fratele lui David, l-a omorât.

1Sam 16.9;

22Acești patru oameni erau copiii lui Rafa născuți la Gat. Au pierit uciși de mâna lui David și de mâna slujitorilor lui.

1Cron 20.8;

Cântarea lui David.

## 1 3 6 9 12 15 18 < 22 > 24

1David a îndreptat către Domnul cuvintele acestei cântări, după ce Domnul l-a izbăvit din mâna tuturor vrăjmașilor lui și din mâna lui Saul.

Ex 15.1;Jud 5.1;Ps 18-titlu;

2El a zis: "Domnul este stânca mea, cetățuia mea, Izbăvitorul meu.

Deut 32.4;Ps 18.2;Ps 31.3;Ps 71.3;Ps 91.2;Ps 144.2;

3Dumnezeu este stânca mea, la care găsesc un adăpost, scutul meu și puterea care mă mântuiește, turnul meu cel înalt și scăparea mea. Mântuitorule! Tu mă scapi de silnicie.

Evr 2.13;Gen 15.1;Luc 1.69;Prov 18.10;Ps 9.9;Ps 14.6;Ps 59.16;Ps 71.7;Ier 16.19;

4Eu chem pe Domnul cel vrednic de laudă, și sunt izbăvit de vrăjmașii mei.

5Căci valurile morții mă înconjuraseră, șuvoaiele nimicirii mă înspăimântaseră;

6legăturile mormântului mă înconjuraseră, lațurile morții mă prinseseră.

Ps 116.3;

7În strâmtoarea mea, am chemat pe Domnul, am chemat pe Dumnezeul meu; din locașul Lui, El mi-a auzit glasul, și strigătul meu a ajuns la urechile Lui.

Ps 116.4;Ps 120.1;Iona 2.2;Ex 3.7;Ps 34.6-17;

8Atunci pământul s-a cutremurat și s-a clătinat, temeliile cerului s-au mișcat și s-au zguduit, pentru că El Se mâniase.

Jud 5.4;Ps 77.18;Ps 97.4;Iov 26.11;

9Fum se ridica din nările Lui, și un foc mistuitor ieșea din gura Lui: cărbuni aprinși țâșneau din ea.

Ps 97.3;Hab 3.5;Evr 12.29;

10A plecat cerurile, și S-a pogorât: un nor gros era sub picioarele Lui.

Ps 144.5;Isa 64.1;Ex 20.21;1Împ 8.12;Ps 97.2;

11Călărea pe un heruvim, și zbura, venea pe aripile vântului;

Ps 104.3;

12era înconjurat cu întunericul ca și cu un cort, era înconjurat cu grămezi de ape și cu nori întunecoși.

2Sam 22.10;Ps 97.2;

13Din strălucirea care era înaintea Lui scânteiau cărbuni de foc.

2Sam 22.9;

14Domnul a tunat din ceruri, Cel Prea Înalt a făcut să-I răsune glasul;

Jud 5.20;1Sam 2.10;1Sam 7.10;Ps 29.3;Isa 30.30;

15a aruncat săgeți și a risipit pe vrăjmașii mei, a aruncat fulgerul, și i-a pus pe fugă.

Deut 32.23;Ps 7.13;Ps 77.17;Ps 144.6;Hab 3.11;

16Fundul mării s-a văzut, temeliile lumii au fost descoperite, de mustrarea Domnului, de vuietul suflării nărilor Lui.

Ex 15.8;Ps 106.9;Nah 1.4;Mat 8.26;

17El și-a întins mâna de sus din înălțime, m-a apucat, m-a scos din apele cele mari;

Ps 144.7;

18m-a izbăvit de potrivnicul meu cel puternic, de vrăjmașii mei care erau mai tari decât mine.

2Sam 22.1;

19Ei mă prinseseră în ziua strâmtorării mele, dar Domnul a fost sprijinitorul meu,

20El m-a scos la loc larg. El m-a mântuit, pentru că mă iubește.

Ps 31.8;Ps 118.5;2Sam 15.26;Ps 22.8;

21Domnul mi-a răsplătit după nevinovăția mea, mi-a făcut după curăția mâinilor mele;

2Sam 22.25;1Sam 26.23;1Împ 8.32;Ps 7.8;Ps 24.4;

22căci am păzit căile Domnului, nu m-am făcut vinovat față de Dumnezeul meu.

Gen 18.19;Ps 119.3;Ps 128.1;Prov 8.32;

23Toate poruncile Lui au fost înaintea mea, și nu m-am depărtat de la legile Lui.

Deut 7.12;Ps 119.30-102;Gen 6.9;17.1Iov 1.1;

24Am fost fără vină înaintea Lui, m-am păzit de fărădelegea mea.

25De aceea Domnul mi-a răsplătit nevinovăția mea, după curăția mea înainte Lui.

2Sam 22.21;

26Cu cel bun Tu ești bun, cu omul drept Te porți după dreptate,

Mat 5.7;

27cu cel curat ești curat, cu cel îndărătnic Te porți după îndărătnicia lui.

Lev 26.23-28;

28Tu mântuiești pe poporul care se smerește, și cu privirea Ta, cobori pe cei mândri.

Ex 3.7-8;Ps 72.12-13;Iov 40.11-12;Isa 2.11-17;Isa 5.15;Dan 4.37;

29Da, Tu ești lumina mea, Doamne! Domnul luminează întunericul meu.

30Cu Tine mă năpustesc asupra unei oști înarmate, cu Dumnezeul meu sar peste zid.

31Căile lui Dumnezeu sunt desăvârșite, cuvântul Domnului este curățit; El este un scut pentru toți cei ce caută adăpost în El.

Deut 32.4;Dan 4.37;Apoc 15.3;Ps 12.6;Ps 119.140;Prov 30.5;

32Căci cine este Dumnezeu, afară de Domnul? Și cine este o stâncă, afară de Dumnezeul nostru?

1Sam 2.2;Isa 45.5-6;

33Dumnezeu este cetățuia mea cea tare, și El mă călăuzește pe calea cea dreaptă.

Ex 15.2;Ps 27.1;Ps 28.7-8;Ps 31.4;Isa 12.2;Evr 13.21;Deut 18.13;Iov 22.3;Ps 101.2-6;Ps 119.1;

34El îmi face picioarele ca ale cerboaicelor, și El mă așează pe locurile mele cele înalte.

2Sam 2.18;Hab 3.19;Deut 32.13;Isa 33.16;Isa 58.14;

35Îmi deprinde mâinile la luptă, și brațele mele întind arcul de aramă.

Ps 144.1;

36Tu îmi dai scutul mântuirii Tale, și ajung mare prin bunătatea Ta.

37Lărgești drumul sub pașii mei, și picioarele mele nu se clatină.

Prov 4.12;

38Urmăresc pe vrăjmașii mei, și-i nimicesc, nu mă întorc până nu-i nimicesc.

39Îi nimicesc, îi zdrobesc, de nu se mai scoală; cad sub picioarele mele.

Mal 4.3;

40Tu mă încingi cu putere pentru luptă, răpui sub mine pe potrivnicii mei.

Ps 18.32-39;Ps 44.5;

41Faci pe vrăjmașii mei să dea dosul înaintea mea, și nimicesc pe cei ce mă urăsc.

Gen 49.8;Ex 23.27;Ios 10.24;

42Se uită în jurul lor, și nu-i cine să-i scape. Strigă către Domnul dar nu le răspunde!

Iov 27.9;Prov 1.28;Isa 1.15;Mic 3.4;

43Îi pisez ca pulberea pământului, îi zdrobesc, îi calc în picioare, ca noroiul de pe ulițe.

2Împ 13.7;Ps 35.5;Dan 2.35;Isa 10.6;Mic 7.10;Zah 10.5;

44Mă scapi din neînțelegerile poporului meu; mă păstrezi drept căpetenie a neamurilor; un popor pe care nu-l cunoșteam îmi este supus.

2Sam 3.1;2Sam 5.1;2Sam 19.9-14;2Sam 20.1-22;Deut 28.13;2Sam 8.1-14;Ps 2.8;Isa 55.5;

45Fiii străinului mă lingușesc; mă ascultă la cea dintâi poruncă.

46Fiii străinului leșină de la inimă, tremură când ies afară din cetățuie.

Mic 7.17;

47Trăiască Domnul, și binecuvântată să fie Stânca mea! Înălțat să fie Dumnezeu, Stânca mântuirii mele,

Ps 89.26;

48Dumnezeu, care este răzbunătorul meu, care-mi supune popoarele,

Ps 144.2;

49și care mă face să scap de vrăjmașii mei! Tu mă înalți mai presus de potrivnicii mei, mă izbăvești de omul asupritor.

Ps 140.1;

50De aceea Te voi lăuda printre neamuri, Doamne! Și voi cânta spre slava Numelui Tău.

Rom 15.9;

51El dă mari izbăviri împăratului Său, și arată milă unsului Său: lui David, și seminței lui, pentru totdeauna."

Ps 144.10;Ps 89.20;Ps 89.29;

Cele din urmă cuvinte ale lui David.

## 1 3 6 9 12 15 18 21 < 23 >

1Iată cele din urmă cuvinte ale lui David. Cuvântul lui David, fiul lui Isai, cuvântul omului care a fost înălțat sus de tot, cuvântul unsului Dumnezeului lui Iacov, cuvântul cântărețului plăcut al lui Israel.

2Sam 7.8-9;Ps 78.70-71;Ps 89.27;1Sam 16.12-13;Ps 89.20;

2Duhul Domnului vorbește prin mine, și cuvântul Lui este pe limba mea.

2Pet 1.21;

3Dumnezeul lui Israel a vorbit. Stânca lui Israel mi-a zis: "Cel ce împărățește între oameni cu dreptate, cel ce împărățește în frică de Dumnezeu,

Deut 32.4-31;2Sam 22.2-32;Ex 18.21;2Cron 19.7-9;

4este ca lumina dimineții, când răsare soarele în dimineața fără nori; ca razele soarelui după ploaie, care fac să încolțească din pământ verdeața.

Jud 5.31;Ps 89.36;Prov 4.18;Osea 6.5;Ps 110.3;

5Măcar că nu este așa casa mea înaintea lui Dumnezeu, totuși El a făcut cu mine un legământ veșnic, bine întărit în toate privințele și tare. Nu va face El oare să răsară din el tot ce este spre mântuirea și bucuria mea?

2Sam 7.15-16;Ps 89.29;Isa 55.3;

6Dar cei răi sunt toți ca niște spini pe care-i arunci, și nu-i iei cu mâna;

7cine se atinge de ei, se înarmează cu un fier sau cu mânerul unei sulițe, și-i arde în foc pe loc.

Vitejii lui David.

8Iată numele vitejilor care erau în slujba lui David. Ioșeb-Basșebet, Tahchemonitul, unul din fruntașii căpeteniilor. El și-a învârtit sulița peste opt sute de oameni, pe care i-a omorât dintr-o dată.

9După el, Eleazar, fiul lui Dodo, fiul lui Ahohi. El era unul din cei trei războinici care au ținut piept împreună cu David împotriva Filistenilor strânși pentru luptă, când bărbații lui Israel se dădeau înapoi pe înălțimi.

1Cron 11.12;1Cron 27.4;

10El s-a sculat, și a lovit pe Filisteni până ce i-a obosit mâna și a rămas lipită de sabie. Domnul a dat o mare izbăvire în ziua aceea. Poporul s-a întors după Eleazar, numai ca să ia prada.

11După el, Șama, fiul lui Aghe, din Harar. Filistenii se strânseseră la Lehi. Acolo era o bucată de pământ semănată cu linte; și poporul fugea dinaintea Filistenilor.

1Cron 11.27;1Cron 11.13-14;

12Șama s-a așezat în mijlocul ogorului, l-a apărat și a bătut pe Filisteni. Și Domnul a dat o mare izbăvire.

13Trei dintre cei treizeci de căpetenii s-au pogorât pe vremea seceratului și au venit la David, în peștera Adulam, când o ceată de Filisteni tăbărâse în valea Refaim.

1Cron 11.15;1Sam 22.1;2Sam 5.18;

14David era atunci în cetățuie, și o strajă a Filistenilor era la Betleem.

1Sam 22.4-5;

15David a avut o dorință, și a zis: "Cine-mi va da să beau apă din fântâna de la poarta Betleemului?"

16Atunci cei trei viteji au trecut prin tabăra Filistenilor, și au scos apă din fântâna de la poarta Betleemului. Au adus-o și au dat-o lui David; dar el n-a vrut s-o bea și a vărsat-o înaintea Domnului.

17El a zis: "Departe de mine, Doamne, gândul să fac lucrul acesta! Să beau sângele oamenilor acestora care s-au dus cu primejdia vieții lor?" Și n-a vrut s-o bea. Iată ce au făcut acești trei viteji.

Lev 17.10;

18Abișai, fratele lui Ioab, fiul Țeruiei, era căpetenia celor trei. El și-a învârtit sulița peste trei sute de oameni, și i-a omorât, și a fost vestit între cei trei.

1Cron 11.20;

19Era cel mai cu vază din cei trei, și a fost căpetenia lor; dar n-a fost la înălțimea celor trei dintâi.

20Benaia, fiul lui Iehoiada, fiul unui om din Cabțeel, om viteaz și vestit prin faptele lui mari. El a ucis pe cei doi fii ai lui Ariel din Moab. S-a pogorât în mijlocul unei gropi pentru apă unde a ucis un leu, într-o zi când căzuse zăpadă.

Ios 15.21;Ex 15.15;1Cron 11.22;

21A omorât pe un Egiptean groaznic la înfățișare, care avea o suliță în mână; s-a pogorât împotriva lui cu un toiag, a smuls sulița din mâna Egipteanului, și l-a omorât cu ea.

22Iată ce a făcut Benaia, fiul lui Iehoiada; și a fost vestit printre cei trei viteji.

23Era cel mai cu vază din cei treizeci; dar n-a ajuns la înălțimea celor trei dintâi. David l-a primit între sfetnicii lui de aproape.

2Sam 8.18;2Sam 20.23;

24Asael, fratele lui Ioab, din numărul celor treizeci, Elhanan, fiul lui Dodo, din Betleem.

2Sam 2.18;

25Șama din Harod. Elica din Harod.

1Cron 11.27;

26Heleț, din Pelet. Ira, fiul lui Icheș, din Tecoa.

27Abiezer din Anatot. Mebunai, din Hușa.

28Țalmon, din Ahoah. Maharai, din Netofa.

29Heleb, fiul lui Baana, din Netofa. Itai, fiul lui Ribai, din Ghibea fiilor lui Beniamin.

30Benaia, din Piraton. Hidai, din Nahale-Gaaș.

Jud 2.9;

31Abi-Albon, din Araba. Azmavet, din Barhum.

32Eliahba, din Șaalbon. Bene-Iașen. Ionatan.

33Șama, din Harar. Ahiam, fiul lui Șarar, din Arar.

34Elifelet, fiul lui Ahasbai, fiul unui Maacatit. Eliam, fiul lui Ahitofel, din Ghilo.

35Hețrai, din Carmel. Paarai, din Arab.

36Igheal, fiul lui Natan, din Țoba. Bani, din Gad.

37Țelec, Amonitul. Naharai din Beerot, care ducea armele lui Ioab, fiul Țeruiei.

38Ira, din Ieter. Gareb, din Ieter.

2Sam 20.26;

39Urie, Hetitul. De toți: treizeci și șapte.

2Sam 11.3-6;

Numărătoarea poporului.

## 1 3 6 9 12 15 18 21 < 24

1Domnul S-a aprins de mânie din nou împotriva lui Israel; și a stârnit pe David împotriva lor, zicând: "Du-te și fă numărătoarea lui Israel și a lui Iuda".

2Sam 21.1;1Cron 27.23-24;

2Și împăratul a zis lui Ioab, căpetenia oștirii, care se afla lângă el: "Străbate toate semințiile lui Israel, de la Dan până la Beer-Șeba; să se facă numărătoarea poporului, și să știu la cât se ridică numărul lor."

Jud 20.1;Ier 17.5;

3Ioab a zis împăratului: "Domnul, Dumnezeul tău, să facă poporul de o sută de ori mai mare, și împăratul, domnul meu, să vadă cu ochii lui lucrul acesta! Dar pentru ce vrea împăratul, domnul meu, să facă lucrul acesta?"

4Împăratul a stăruit în porunca pe care o dădea lui Ioab și căpeteniilor oștirii; și Ioab și căpeteniile oștirii au plecat de la împărat, ca să facă numărătoarea poporului Israel.

5Au trecut Iordanul, și au tăbărât la Aroer, la dreapta cetății care este în mijlocul văii Gad, și lângă Iaezer.

Deut 2.36;Ios 13.9-16;Num 22.1-3;

6Au venit până la Galaad și în țara lui Tahtim-Hodși. S-au dus până la Dan-Iaan, și în împrejurimile Sidonului.

Ios 19.47;Jud 18.29;Ios 19.28;Jud 18.28;

7Au venit până la cetățuia Tir, și în toate cetățile Heviților și ale Canaaniților. Au ieșit spre partea de miazăzi a lui Iuda, la Beer-Șeba.

8Au străbătut astfel toată țara, și au ajuns la Ierusalim, după nouă luni și douăzeci de zile.

9Ioab a dat împăratului numărul poporului: erau în Israel opt sute de mii de oameni de război care scoteau sabia, și în Iuda cinci sute de mii de oameni.

1Cron 21.5;

Ciuma.

10David a simțit cum îi bătea inima, după ce făcuse numărătoarea poporului. Și a zis Domnului: "Am săvârșit un mare păcat, făcând lucrul acesta! Acum, Doamne, binevoiește și iartă nelegiuirea robului Tău, căci am lucrat în totul ca un nebun!"

1Sam 24.5;2Sam 12.13;1Sam 13.13;

11A doua zi, când s-a sculat David, cuvântul Domnului a vorbit astfel proorocului Gad, văzătorul lui David:

1Sam 22.5;1Sam 9.9;1Cron 29.29;

12"Du-te și spune lui David: "Așa vorbește Domnul: "Îți pun înainte trei nenorociri; alege una din ele, și te voi lovi cu ea."

13Gad s-a dus la David, și i-a făcut cunoscut lucrul acesta, zicând: "Vrei șapte ani de foamete în țara ta, sau să fugi trei luni dinaintea vrăjmașilor tăi, care te vor urmări, sau să bântuie ciuma trei zile în țară? Acum alege, și vezi ce trebuie să răspund Celui ce mă trimite."

1Cron 21.13;

14David a răspuns lui Gad: "Sunt într-o mare strâmtoare! Oh! mai bine să cădem în mâinile Domnului, căci îndurările Lui sunt nemărginite; dar să nu cad în mâinile oamenilor!"

Ps 103.8-14;Ps 119.156;Isa 47.6;Zah 1.15;

15Domnul a trimis ciuma în Israel, de dimineață până la vremea hotărâtă. Și, din Dan până la Beer-Șeba, au murit șaptezeci de mii de oameni din popor.

1Cron 21.14;1Cron 27.24;

16Pe când îngerul întindea mâna peste Ierusalim ca să-l nimicească, Domnul S-a căit de răul acela, și a zis îngerului care ucidea poporul: "Destul! Trage-ți mâna acum." Îngerul Domnului era lângă aria lui Aravna, Iebusitul.

Ex 12.23;1Cron 21.15;Gen 6.6;1Sam 15.11;Ioel 2.13-14;1Cron 21.15;2Sam 24.18;2Cron 3.1;

17David, văzând pe îngerul care lovea pe popor, a zis Domnului: "Iată că am păcătuit! Eu sunt vinovat: dar oile acestea, ce au făcut? Mâna Ta să se îndrepte dar împotriva mea și împotriva casei tatălui meu!"

1Cron 21.17;

18În ziua aceea, Gad a venit la David, și i-a zis: "Suie-te și înalță un altar Domnului în aria lui Aravna, Iebusitul."

1Cron 21.18;

19David s-a suit, după cuvântul lui Gad, cum poruncise Domnul.

20Aravna s-a uitat, și a văzut pe împărat și pe slujitorii lui îndreptându-se spre el; și Aravna a ieșit, și s-a închinat înaintea împăratului, cu fața la pământ.

21Aravna a zis: "Pentru ce vine domnul meu, împăratul, la slujitorul lui?" Și David a răspuns: "Ca să cumpăr de la tine aria și să zidesc în ea un altar Domnului, pentru ca să înceteze urgia aceasta de peste popor."

Gen 23.8-16;Num 16.48-50;

22Aravna a zis lui David: "Să ia domnul meu, împăratul, aria, și să aducă în ea jertfele care-i vor plăcea; vezi, boii vor fi pentru arderea de tot, și carele cu uneltele lor vor ține loc de lemne."

1Împ 19.21;

23Aravna a dat împăratului totul. Și Aravna a zis împăratului: "Domnul, Dumnezeul tău, să te primească!"

Ezec 20.40-41;

24Dar împăratul a zis lui Aravna: "Nu! vreau s-o cumpăr de la tine pe preț de argint, și nu voi aduce Domnului, Dumnezeului meu, arderi de tot, care să nu mă coste nimic." Și David a cumpărat aria și boii cu cinzeci de sicli de argint.

1Cron 21.24-25;

25David a zidit acolo un altar Domnului, și a adus arderi de tot și jertfe de mulțumire. Atunci Domnul a fost potolit față de țară, și a încetat urgia deasupra lui Israel.

2Sam 21.14;2Sam 24.21;