### EPISTOLA SOBORNICEASCĂ A LUI IUDA

1Iuda, rob al lui Isus Hristos, și fratele lui Iacov, către cei chemați, care sunt iubiți în Dumnezeu Tatăl, și păstrați pentru Isus Hristos:

Luc 6.6;Fapt 1.13;Rom 1.7;Ioan 17.11-15;1Pet 1.5;

2îndurarea, pacea și dragostea să vă fie înmulțite.

1Pet 1.2;2Pet 1.2;

3Preaiubiților, pe când căutam cu tot dinadinsul să vă scriu despre mântuirea noastră de obște, m-am văzut silit să vă scriu ca să vă îndemn să luptați pentru credința, care a fost dată sfinților odată pentru totdeauna.

Tit 1.4;Filip 1.27;1Tim 1.18;1Tim 6.12;2Tim 1.13;2Tim 4.7;

4Căci s-au strecurat printre voi unii oameni, scriși de mult pentru osânda aceasta, oameni neevlavioși, care schimbă în desfrânare harul Dumnezeului nostru, și tăgăduiesc pe singurul nostru Stăpân și Domn Isus Hristos.

Gal 2.4;2Pet 2.1;Rom 9.21-22;1Pet 2.8;2Pet 2.10;Tit 2.11;Evr 12.15;Tit 1.16;2Pet 2.1;1Ioan 2.22;

5Vreau să vă aduc aminte, măcar că știți odată pentru totdeauna toate aceste lucruri, că Domnul, după ce a izbăvit pe poporul Său din țara Egiptului, în urmă a nimicit pe cei ce n-au crezut.

1Cor 10.9;Num 14.29-37;Num 26.64;Ps 106.26;Evr 3.17-19;Ioan 8.44;

6El a păstrat pentru judecata zilei celei mari, puși în lanțuri veșnice, în întuneric, pe îngerii care nu și-au păstrat vrednicia, ci și-au părăsit locuința.

2Pet 2.4;Apoc 20.10;

7Tot așa, Sodoma și Gomora și cetățile dimprejurul lor, care se dăduseră ca și ele la curvie și au poftit după trupul altuia, ne stau înainte ca o pildă, suferind pedeapsa unui foc veșnic.

Gen 19.24;Deut 29.23;2Pet 2.6;

8Totuși oamenii aceștia, târâți de visările lor, își pângăresc la fel trupul, nesocotesc stăpânirea și batjocoresc dregătoriile.

2Pet 2.10;Ex 22.28;

9Arhanghelul Mihail, când se împotrivea diavolului și se certa cu el pentru trupul lui Moise, n-a îndrăznit să rostească împotriva lui o judecată de ocară, ci doar a zis: "Domnul să te mustre!"

Dan 10.13;Dan 12.1;Apoc 12.7;2Pet 2.11;Zah 3.2;

10Aceștia, dimpotrivă, batjocoresc ce nu cunosc, și se pierd singuri în ceea ce știu din fire, ca dobitoacele fără minte.

2Pet 2.12;

11Vai de ei! Căci au urmat pe calea lui Cain! S-au aruncat în rătăcirea lui Balaam, din dorința de câștig! Au pierit într-o răscoală ca a lui Core!

Gen 4.5;1Ioan 3.12;Num 22.7-20;2Pet 2.15;Num 16.1;

12Sunt niște stânci ascunse la mesele voastre de dragoste, unde se ospătează fără rușine împreună cu voi, și se îndoapă de-a binelea; niște nori fără apă, mânați încoace și încolo de vânturi, niște pomi tomnatici fără rod, de două ori morți, dezrădăcinați;

2Pet 2.13;1Cor 11.21;Prov 25.14;2Pet 2.17;Efes 4.14;Mat 15.13;

13niște valuri înfuriate ale mării, care își spumegă rușinile lor, niște stele rătăcitoare, cărora le este păstrată negura întunericului pentru vecie.

Isa 57.20;Filip 3.19;2Pet 2.17;

14Și pentru ei a prorocit Enoh, al șaptelea patriarh de la Adam, când a zis: "Iată că a venit Domnul cu zecile de mii de sfinți ai Săi,

Gen 5.18;Deut 33.2;Dan 7.10;Zah 14.5;Mat 25.31;2Tes 1.7;Apoc 1.7;

15ca să facă o judecată împotriva tuturor, și să încredințeze pe toți cei nelegiuiți, de toate faptele nelegiuite, pe care le-au făcut în chip nelegiuit, și de toate cuvintele de ocară, pe care le-au rostit împotriva Lui acești păcătoși nelegiuiți."

1Sam 2.3;Ps 31.18;Ps 94.4;Mal 3.13;

16Ei sunt niște cârtitori, nemulțumiți cu soarta lor; trăiesc după poftele lor; gura le este plină de vorbe trufașe, și slăvesc pe oameni pentru câștig.

2Pet 2.18;Prov 28.21;Iac 2.1-9;

17Dar voi, preaiubiților, aduceți-vă aminte de vorbele vestite mai dinainte de apostolii Domnului nostru Isus Hristos.

2Pet 3.2;

18Cum vă spuneau că în vremurile din urmă vor fi batjocoritori, care vor trăi după poftele lor nelegiuite.

1Tim 4.1;2Tim 3.1;2Tim 4.3;2Pet 2.1;2Pet 3.3;

19Ei sunt aceia care dau naștere la dezbinări, oameni supuși poftelor firii, care n-au Duhul.

Prov 18.1;Ezec 14.7;Osea 4.14;Osea 9.10;Evr 10.25;1Cor 2.14;Iac 3.15;

20Dar voi, preaiubiților, zidiți-vă sufletește pe credința voastră prea sfântă, rugați-vă prin Duhul Sfânt,

Col 2.7;1Tim 1.4;Rom 8.26;Efes 6.18;

21țineți-vă în dragostea lui Dumnezeu, și așteptați îndurarea Domnului nostru Isus Hristos pentru viața veșnică.

Tit 2.13;2Pet 3.12;

22Mustrați pe cei ce se despart de voi;

23căutați să mântuiți pe unii, smulgându-i din foc; de alții iarăși fie-vă milă cu frică, urând până și cămașa mânjită de carne.

Rom 11.14;1Tim 4.16;Amos 4.11;Zah 3.2;1Cor 3.15;Zah 3.4-5;Apoc 3.4;

24Iar a Aceluia, care poate să vă păzească de orice cădere, și să vă facă să vă înfățișați fără prihană și plini de bucurie înaintea slavei Sale,

Rom 16.25;Efes 3.20;Col 1.22;

25singurului Dumnezeu, Mântuitorul nostru, prin Isus Hristos, Domnul nostru, să fie slavă, măreție, putere și stăpânire, mai înainte de toți vecii, și acum și în veci. Amin.

Rom 16.27;1Tim 1.17;1Tim 2.3;