### HAGAI
SAU AGHEU

#### (Matei 6.33. Maleahi 3.10.)

## 1 >

1În anul al doilea al împăratului Dariu, în ziua întâi a lunii a șasea, Cuvântul Domnului a vorbit prin proorocul Hagai către Zorobabel, fiul lui Șealtiel, dregătorul lui Iuda, și către Iosua, fiul lui Ioțadac, marele preot, astfel:

Ezra 4.24;Ezra 5.1;Zah 1.1;1Cron 3.17-19;Ezra 3.2;Mat 1.12;Luc 3.27;Ezra 3.2;Ezra 5.2;1Cron 6.15;

2"Așa vorbește Domnul oștirilor: "Poporul acesta zice: "N-a venit încă vremea pentru zidirea din nou a Casei Domnului!"

3De aceea Cuvântul Domnului le-a vorbit prin proorocul Hagai astfel:

Ezra 5.1;

4"Dar pentru voi a venit oare vremea să locuiți în case căptușite cu tavan, când Casa aceasta este dărâmată?"

2Sam 7.2;Ps 132.3;

5Așa vorbește acum Domnul oștirilor: "Uitați-vă cu băgare de seamă la căile voastre!

Plân 3.40;Hag 1.7;

6Semănați mult, și strângeți puțin, mâncați, și tot nu vă săturați, beți, și tot nu vă potoliți setea, vă îmbrăcați, și tot nu vă este cald; și cine câștigă o simbrie, o pune într-o pungă spartă!

Deut 28.38;Osea 4.10;Mic 6.14-15;Hag 2.16;Zah 8.10;

7Așa vorbește Domnul oștirilor: "Uitați-vă cu băgare de seamă la căile voastre!

8Suiți-vă pe munte, aduceți lemne, și zidiți Casa! Eu Mă voi bucura de lucrul acesta, și voi fi proslăvit, zice Domnul."

9"Vă așteptați la mult, și iată că ați avut puțin; l-ați adus acasă, dar Eu l-am suflat. Pentru ce? zice Domnul oștirilor. Din pricina Casei Mele, care stă dărâmată, pe când fiecare din voi aleargă pentru casa lui.

Hag 2.16;Hag 2.17;

10De aceea cerurile nu v-au dat roua, și pământul nu și-a dat roadele.

Lev 26.19;Deut 28.23;1Împ 8.35;

11Am chemat seceta peste țară, peste munți, peste grâu, peste must, peste untdelemn, peste tot ce poate aduce pământul, peste oameni și peste vite, și peste tot lucrul mâinilor voastre."

1Împ 17.1;2Împ 8.1;Hag 2.17;

12Zorobabel, fiul lui Șealtiel, Iosua, fiul lui Ioțadac, marele preot, și toată rămășița poporului, au ascultat glasul Domnului, Dumnezeului lor, și cuvintele proorocului Hagai, fiindcă Domnul, Dumnezeul lor, îl trimisese. Și poporul s-a temut de Domnul.

Ezra 5.2;

13Hagai, trimisul Domnului, a zis poporului, după porunca Domnului: "Eu sunt cu voi, zice Domnul."

14Domnul a trezit duhul lui Zorobabel, fiul lui Șealtiel, dregătorul lui Iuda, și duhul lui Iosua, fiul lui Ioțadac, marele preot, și duhul întregii rămășițe a poporului. Așa că ei au venit..., și s-au pus pe lucru în Casa Domnului oștirilor, Dumnezeul lor,

2Cron 36.22;Ezra 1.1;Hag 2.21;Ezra 5.2-8;

15în ziua a douăzeci și patra a lunii a șasea, în anul al doilea al împăratului Dariu.

Slava celui de al doilea Templu.

## < 2

1În a douăzeci și una zi a lunii a șaptea, Cuvântul Domnului a vorbit prin proorocul Hagai, astfel:

2"Vorbește lui Zorobabel, fiul lui Șealtiel, dregătorul lui Iuda, lui Iosua, fiul lui Ioțadac, marele preot, și rămășiței poporului, și spune-le:

3"Cine a mai rămas între voi din cei ce au văzut Casa aceasta în slava ei dintâi? Și cum o vedeți acum? Așa cum este, nu pare ea ca o nimica în ochii voștri?

Ezra 3.12;Zah 4.10;

4Acum fii tare, Zorobabel! zice Domnul. Fii tare și tu, Iosua, fiul lui Ioțadac, marele preot! Fii tare și tu, tot poporul din țară, zice Domnul, și lucrați! Căci Eu sunt cu voi, zice Domnul oștirilor.

Zah 8.9;

5Eu rămân credincios legământului pe care l-am făcut cu voi, când ați ieșit din Egipt, și Duhul Meu este în mijlocul vostru; nu vă temeți!

Ex 29.45-46;Neem 9.20;Isa 63.11;

6Căci așa vorbește Domnul oștirilor: "Încă puțină vreme, și voi clătina încă odată cerurile și pământul, marea și uscatul;

Hag 2.21;Evr 12.26;Ioel 3.16;

7voi clătina toate neamurile; comorile tuturor neamurilor vor veni, și voi umple de slavă Casa aceasta, zice Domnul oștirilor."

Gen 49.10;Mal 3.1;

8"Al Meu este argintul, și al Meu este aurul, zice Domnul oștirilor."

9"Slava acestei Case din urmă va fi mai mare decât a celei dintâi, zice Domnul oștirilor; și în locul acesta voi da pacea, zice Domnul oștirilor."

Ioan 1.14;Ps 85.8-9;Luc 2.14;Efes 2.14;

Binecuvântarea făgăduită.

10În a douăzeci și patra zi a lunii a noua, în anul al doilea al lui Dariu, cuvântul Domnului a vorbit prin proorocul Hagai, astfel:

11"Așa vorbește Domnul oștirilor: "Pune preoților următoarea întrebare asupra Legii:

Lev 10.10-11;Deut 33.10;Mal 2.7;

12"Dacă poartă cineva în poala hainei sale carne sfințită, și atinge cu haina lui pâine, bucate fierte, vin, untdelemn, sau o mâncare oarecare, lucrurile acestea vor fi sfințite?" Preoții au răspuns: "Nu!"

13Și Hagai a zis: "Dacă se atinge cineva, spurcat prin atingerea de un trup mort, de toate aceste lucruri, vor fi ele spurcate oare?" Preoții au răspuns: "Vor fi spurcate."

Num 19.11;

14Atunci Hagai, luând iarăși cuvântul, a zis: "Tot așa este și poporul acesta, tot așa este și neamul acesta înaintea Mea, zice Domnul, așa sunt toate lucrările mâinilor lor: ce-Mi aduc ei acolo ca jertfă, este spurcat!

Tit 1.15;

15Uitați-vă dar, cu băgare de seamă, la cele ce s-au întâmplat până în ziua de azi, până să se fi pus piatră pe piatră la Templul Domnului!

Hag 1.5;

16Atunci, când veneau la o grămadă de douăzeci de măsuri, nu erau în ea decât zece; când veneau la teasc să scoată cincizeci de măsuri, nu erau în el decât douăzeci!

Hag 1.6-9;Zah 8.10;

17V-am lovit cu rugină în grâu și cu tăciune, și cu grindină; am lovit tot lucrul mâinilor voastre. Și cu toate acestea..., tot nu v-ați întors la Mine, zice Domnul."

Deut 28.22;1Împ 8.37;Amos 4.9;Hag 1.9;Hag 1.11;Ier 5.3;Amos 4.6-11;

18"Uitați-vă cu băgare de seamă, la cele ce s-au petrecut până în ziua de azi, până în a douăzeci și patra zi a lunii a noua, din ziua când a fost întemeiat Templul Domnului, uitați-vă cu băgare de seamă la ele.

Zah 8.9;

19Mai era sămânță în grânare? Nici via, nici smochinul, nici rodiul, și nici măslinul, n-au mai adus nimic. Dar din ziua aceasta, Îmi voi da binecuvântarea Mea.

Zah 8.12;

Nimicirea vrăjmașilor și înălțarea lui Zorobabel.

20Cuvântul Domnului a vorbit a doua oară lui Hagai, în a douăzeci și patra zi a lunii, astfel:

21"Vorbește lui Zorobabel, dregătorul lui Iuda, și spune: "Voi clătina cerurile și pământul;

Hag 1.14;Hag 2.6-7;Evr 12.26;

22voi răsturna scaunul de domnie al împărățiilor, voi nimici puterea împărățiilor neamurilor, voi răsturna și carele de război și pe cei ce se suie în ele; caii și călăreții lor vor fi trântiți la pământ, și unul va pieri ucis de sabia altuia.

Dan 2.44;Mat 24.7;Mic 5.10;Zah 4.6;Zah 9.10;

23În ziua aceea, zice Domnul oștirilor, pe tine, Zorobabele, fiul lui Șealtiel, robul Meu, - zice Domnul, - te voi lua și te voi păstra ca pe o pecete; căci Eu te-am ales, zice Domnul oștirilor."

Cânt 8.6;Ier 22.24;Isa 42.1;Isa 43.10;