### AMOS

#### (Isaia 58.1. Mica 3.8.)

## 1 > 3 4 5 6 7 8 9

1Cuvintele lui Amos, unul din păstorii din Tecoa, vedeniile pe care le-a avut el despre Israel, pe vremea lui Ozia, împăratul lui Iuda, și pe vremea lui Ieroboam, fiul lui Ioas, împăratul lui Israel, cu doi ani înaintea cutremurului de pământ.

Amos 7.14;2Sam 14.2;2Cron 20.20;Osea 1.1;Amos 7.10;Zah 14.5;

2El a zis: "Domnul răcnește din Sion, glasul Lui răsună din Ierusalim. Pășunile păstorilor jelesc, și vârful Carmelului este uscat.

Ier 25.30;Ioel 3.16;1Sam 25.2;Isa 33.9;

Împotriva Damascului.

3Așa vorbește Domnul: "Pentru trei nelegiuiri ale Damascului, ba pentru patru, nu-Mi schimb hotărârea, pentru că au treierat Galaadul cu treierătoarea de fier.

Isa 8.4;Isa 17.1;Ier 49.23;Zah 9.1;1Împ 10.33;2Împ 13.7;

4De aceea voi trimite foc în casa lui Hazael, care va mistui palatele lui Ben-Hadad.

Ier 17.27;Ier 49.27;Amos 1.7-10;Amos 1.12;Amos 2.2-5;

5Voi sfărâma zăvoarele Damascului, și voi nimici cu desăvârșire pe locuitorii din Bicat-Aven, împreună cu cel ce ține toiagul de cârmuire în Bet-Eden; și poporul Siriei va fi dus rob la Chir, zice Domnul."

Ier 51.30;Plân 2.9;2Împ 16.9;Amos 9.7;

Împotriva Gazei.

6Așa vorbește Domnul: "Pentru trei nelegiuiri ale Gazei, ba pentru patru, nu-Mi schimb hotărârea, pentru că au luat pe toți oamenii prinși de război și i-au dat Edomului:

2Cron 28.18;Isa 14.29;Ier 47.4-5;Țef 2.4;Amos 1.9;

7de aceea, voi trimite foc în zidurile Gazei, și-i va mistui palatele.

Ier 47.1;

8Voi nimici cu desăvârșire pe locuitorii din Asdod, și pe cel ce ține toiagul împărătesc în Ascalon; Îmi voi întoarce mâna împotriva Ecronului, și ce va mai rămâne din Filisteni va pieri, zice Domnul Dumnezeu."

Țef 2.4;Zah 9.5-6;Ps 81.14;Ier 47.4;Ezec 25.16;

Împotriva Tirului.

9Așa vorbește Domnul: "Pentru trei nelegiuiri ale Tirului, ba pentru patru, nu-Mi schimb hotărârea, pentru că au luat pe toți oamenii prinși de război, și i-au dat Edomului, și nu s-au gândit la legământul frățesc.

Isa 23.1;Ier 47.4;Ezec 26;Ezec 27;Ezec 28;Ioel 3.4-5;Amos 1.6;

10De aceea, voi trimite foc în zidurile Tirului, și-i va mistui palatele."

Amos 1.4-7;

Împotriva Edomului.

11Așa vorbește Domnul: "Pentru trei nelegiuiri ale Edomului, ba pentru patru, nu-Mi schimb hotărârea, pentru că a urmărit pe frații săi cu sabia, înăbușindu-și mila, a dat drumul mâniei, și își ținea într-una urgia.

Isa 21.11;Isa 34.5;Ier 49.8;Ezec 25.12-14;Ezec 35.2;Ioel 3.19;Obad 1;Mal 1.4;Gen 27.41;Deut 23.7;Mal 1.2;2Cron 28.17;Ezec 35.5;

12De aceea, voi trimite foc peste Teman, și va mistui palatele Boțrei."

Împotriva lui Amon.

13Așa vorbește Domnul: "Pentru trei nelegiuiri ale copiilor lui Amon, ba pentru patru, nu-Mi schimb hotărârea, pentru că au spintecat pântecele femeilor însărcinate ale Galaadului, ca să-și mărească ținutul:

Ier 49.1-2;Ezec 15.2;Țef 2.9;Osea 13.16;Ier 49.1;

14de aceea, voi aprinde focul în zidurile Rabei, și-i va mistui palatele, în mijlocul strigătelor de război în ziua luptei, și în mijlocul vijeliei în ziua furtunii.

Deut 3.11;2Sam 12.26;Ier 49.2;Ezec 25.5;Amos 2.2;

15Și împăratul lor va merge în robie, el, și căpeteniile lui împreună cu el, zice Domnul."

Ier 49.3;

Împotriva Moabului.

## < 2 > 4 5 6 7 8 9

1Așa vorbește Domnul: "Pentru trei nelegiuiri ale Moabului, ba pentru patru, nu-Mi schimb hotărârea: pentru că a ars, a ars până le-a făcut var, oasele împăratului Edomului,

Isa 15;Isa 16;Ier 48;Ezec 25.8;Țef 2.8;2Împ 3.27;

2de aceea voi trimite foc în Moab, și va mistui palatele Cheriotului; și Moabul va pieri în mijlocul zarvei, în mijlocul strigătelor de război și sunetul trâmbiței:

Ier 48.41;Amos 1.14;

3Voi nimici cu desăvârșire pe judecător din mijlocul lui, și voi ucide pe toate căpeteniile lui împreună cu el, zice Domnul."

Num 24.17;Ier 48.7;

Împotriva lui Iuda.

4Așa vorbește Domnul: "Pentru trei nelegiuiri ale lui Iuda, ba pentru patru, nu-Mi schimb hotărârea, pentru că au nesocotit Legea Domnului și n-au păzit poruncile Lui, ci s-au lăsat duși în rătăcire de idolii cei mincinoși după care au umblat și părinții lor;

Lev 26.14-15;Neem 1.7;Dan 9.11;Isa 28.15;Ier 16.19-20;Rom 1.25;Ezec 20.13-30;

5de aceea, voi trimite foc în Iuda, și va mistui palatele Ierusalimului."

Ier 17.27;Osea 8.14;

Împotriva lui Israel.

6Așa vorbește Domnul: "Pentru trei nelegiuiri ale lui Israel, ba pentru patru, nu-Mi schimb hotărârea, pentru că au vândut pe cel neprihănit pe bani, și pe sărac pe o pereche de încălțăminte.

Isa 29.21;Amos 8.6;

7Ei doresc să vadă țărâna pământului pe capul celor sărmani, și calcă în picioare dreptul celor nenorociți. Fiul și tatăl se duc la aceeași fată, ca să pângărească Numele Meu cel sfânt.

Isa 10.2;Amos 5.12;Ezec 22.11;Lev 20.3;Ezec 36.20;Rom 2.24;

8Se întind lângă fiecare altar pe haine luate ca zălog, și beau în casa dumnezeilor lor amenda celor osândiți de ei.

Ezec 23.41;1Cor 8.10;1Cor 10.21;Ex 22.26;

9Și totuși Eu am nimicit dinaintea lor pe Amoriți, care erau cât cedrii de înalți, și tari ca stejarii; le-am nimicit roadele din vârf până în rădăcini.

Num 21.24;Deut 2.31;Ios 24.8;Num 13.28-33;Isa 5.24;Mal 4.1;

10Și Eu v-am scos din țara Egiptului, și v-am povățuit patruzeci de ani în pustie, ca să vă dau în stăpânire țara Amoriților.

Ex 12.51;Mic 6.4;Deut 2.7;Deut 8.2;

11Am ridicat prooroci dintre fiii voștri, și Nazirei dintre tinerii voștri. Nu este așa, copii ai lui Israel? zice Domnul...

Num 6.2;Jud 13.5;

12Iar voi ați dat Nazireilor să bea vin, și proorocilor le-ați poruncit: "Nu prorociți!"

Isa 30.10;Ier 11.21;Amos 7.12-13;Mic 2.6;

13Iată, vă voi stropși cum stropșește pământul carul încărcat cu snopi,

Isa 1.14;

14așa că cel iute nu va putea să fugă, iar cel tare nu se va putea sluji de tăria lui, și omul viteaz nu-și va scăpa viața.

Ier 9.23;Amos 9.1;Ps 33.16;

15Cel ce mânuiește arcul nu va putea să țină piept, cel iute de picioare nu va scăpa, și călărețul nu-și va scăpa viața;

Ps 33.17;

16iar cel mai inimos dintre războinici, va fugi în pielea goală în ziua aceea, zice Domnul."

Mustrări și amenințări.

## 1 < 3 > 5 6 7 8 9

1Ascultați cuvântul acesta, pe care-l rostește Domnul împotriva voastră, copii ai lui Israel, împotriva întregii familii pe care am scos-o din țara Egiptului!

2"Eu v-am ales numai pe voi dintre toate familiile pământului: de aceea vă voi și pedepsi pentru toate nelegiuirile voastre.

Deut 7.6;Deut 10.15;Ps 147.19;Dan 9.12;Mat 11.22;Luc 12.47;Rom 2.9;1Pet 4.17;

3Merg oare doi oameni împreună, fără să fie învoiți?

4Răcnește leul în pădure, dacă n-are pradă? Zbiară puiul de leu din fundul vizuinii lui, dacă n-a prins nimic?

5Cade pasărea în lațul de pe pământ, dacă nu i s-a întins o cursă? Se ridică lațul de la pământ, fără să se fi prins ceva în el?

6Sau sună cineva cu trâmbița într-o cetate, fără să se înspăimânte poporul? Sau se întâmplă o nenorocire într-o cetate, fără s-o fi făcut Domnul?

Isa 45.7;

7Nu, Domnul Dumnezeu nu face nimic fără să-Și descopere taina Sa slujitorilor Săi prooroci.

Gen 6.13;Gen 18.17;Ps 25.14;Ioan 15.15;

8Leul răcnește: cine nu se va speria? Domnul Dumnezeu vorbește: cine nu va prooroci?"

Amos 1.2;Fapt 4.20;Fapt 5.20-29;1Cor 9.16;

9Strigați de pe acoperișul palatelor Asdodului și de pe palatele țării Egiptului, și spuneți: "Strângeți-vă pe munții Samariei, și vedeți ce neorânduială mare este în mijlocul ei, ce asupriri sunt în ea!

10Nu sunt în stare să lucreze cu neprihănire, zice Domnul, ci își grămădesc în palate comori câștigate prin silnicie și răpire."

Ier 4.22;

11De aceea, așa vorbește Domnul Dumnezeu: "Vrăjmașul va împresura țara, îți va doborî tăria, și palatele tale vor fi jefuite!"

2Împ 17.3-6;2Împ 18.9-11;

12Așa vorbește Domnul: "După cum păstorul scapă din gura leului numai două bucăți de picioare sau un vârf de ureche, așa vor scăpa copiii lui Israel care stau în Samaria în colțul unui pat și pe covoare de Damasc!

13Ascultați, și spuneți lucrul acesta casei lui Iacov, zice Domnul Dumnezeu, Dumnezeul oștirilor:

14"În ziua când voi pedepsi pe Israel pentru fărădelegile lui, voi pedepsi și altarele din Betel; coarnele altarului vor fi sfărâmate, și vor cădea la pământ.

15Voi surpa casele de iarnă și casele de vară; palatele de fildeș se vor duce, și casele cele multe se vor nimici, zice Domnul."

Ier 36.22;Jud 3.20;1Împ 22.39;

## 1 2 < 4 > 6 7 8 9

1"Ascultați cuvântul acesta, juncane din Basan, de pe muntele Samariei, voi care asupriți pe cei sărmani, zdrobiți pe cei lipsiți, și ziceți bărbaților voștri: "Dați-ne să bem!"

Ps 22.12;Ezec 39.18;

2Domnul Dumnezeu a jurat pe sfințenia Lui, și a zis: "Iată, vin zile pentru voi, când vă vor prinde cu cârligele, și rămășița voastră cu undiți de pescari;

Ps 89.35;Ier 16.16;Hab 1.15;

3"veți ieși prin spărturi, fiecare drept înainte, și veți fi lepădate în Harmon, zice Domnul."

4Duceți-vă numai la Betel, și păcătuiți! Duceți-vă la Ghilgal, și păcătuiți și mai mult! Aduceți-vă jertfele în fiecare dimineață, și zeciuielile la fiecare trei zile!

Ezec 20.39;Osea 4.15;Osea 12.11;Amos 5.5;Num 28.3-4;Deut 14.28;

5Faceți să fumege jertfe de mulțumire făcute cu aluat! Trâmbițați-vă, vestiți-vă darurile de mâncare de bună voie! Căci așa vă place, copii ai lui Israel, zice Domnul Dumnezeu."

Lev 7.13;Lev 23.17;Lev 22.18-21;Deut 12.6;Ps 81.12;

6Și Eu, de partea Mea, v-am trimis foametea în toate cetățile voastre, și lipsa de pâine în toate locuințele voastre. Cu toate acestea tot nu v-ați întors la Mine, zice Domnul." -

Isa 26.11;Ier 5.3;Amos 4.8-9;Hag 2.17;

7"N-am vrut să vă dau nici ploaie, când mai erau încă trei luni până la secerat; am dat ploaie peste o cetate, dar n-am dat ploaie peste o altă cetate; într-un ogor a plouat, și altul, în care n-a plouat, s-a uscat.

8Două, trei cetăți s-au dus la alta ca să bea apă, și tot nu și-au potolit setea. Cu toate acestea, tot nu v-ați întors la Mine, zice Domnul." -

Amos 4.6-11;

9V-am lovit cu rugină în grâu și cu tăciune; grădinile voastre cele multe, viile, smochinii și măslinii voștri i-au mâncat deseori lăcustele. Cu toate acestea, tot nu v-ați întors la Mine, zice Domnul."

Deut 28.22;Hag 2.17;Ioel 1.4;Ioel 2.25;

10Am trimis în voi ciuma, ca în Egipt; v-am ucis tinerii cu sabia, și am lăsat să vi se ia caii, am făcut să vi se suie în nări duhoarea taberei voastre. Și cu toate acestea, tot nu v-ați întors la Mine, zice Domnul." -

Ex 9.3-6;Ex 12.29;Deut 28.27-60;Ps 78.50;Amos 4.6;

11"V-am nimicit ca pe Sodoma și Gomora, pe care le-a nimicit Dumnezeu; și ați fost ca un tăciune scos din foc. Cu toate acestea, tot nu v-ați întors la Mine, zice Domnul...

Gen 19.24-25;Isa 13.19;Ier 49.18;Zah 3.2;Iuda 23;Amos 4.6;

12"De aceea îți voi face astfel, Israele, - și fiindcă îți voi face astfel, pregătește-te să întâlnești pe Dumnezeul tău, Israele!

Ezec 13.5;Ezec 22.30;Luc 14.31-32;

13Căci iată că El a întocmit munții, a făcut vântul, și spune omului până și gândurile lui. El preface zorile în întuneric, și umblă pe înălțimile pământului: Domnul, Dumnezeul oștirilor, este Numele Lui.

Ps 139.2;Dan 2.28;Amos 5.8;Amos 8.9;Deut 32.13;Deut 33.29;Mic 1.3;Isa 47.4;Ier 10.16;Amos 5.8;Amos 9.6;

## 1 2 3 < 5 > 7 8 9

1Ascultați cuvântul acesta, cântecul acesta de jale, pe care-l fac pentru voi, casa lui Israel!

Ier 7.29;Ezec 19.1;Ezec 27.2;

2"A căzut și nu se va mai scula, fecioara lui Israel; stă trântită la pământ, și nimeni n-o ridică.

3Căci așa vorbește Domnul Dumnezeu: cetatea care scotea la luptă o mie de oameni, nu va rămâne decât cu o sută, și cea care scotea o sută de oameni, nu va mai rămâne decât cu zece, din casa lui Israel."

4Căci așa vorbește Domnul către casa lui Israel: "Căutați-Mă, și veți trăi!

2Cron 15.2;Ier 29.13;Amos 5.6;Isa 55.3;

5Nu căutați Betelul, nu vă duceți la Ghilgal, și nu treceți la Beer-Șeba. Căci Ghilgalul va fi dus în robie, și Betelul va fi nimicit.

Amos 4.4;Amos 8.14;Osea 4.15;Osea 10.8;

6Căutați pe Domnul, și veți trăi! Temeți-vă ca nu cumva să apuce ca un foc casa lui Iosif, și focul acesta s-o mistuie, fără să fie cineva la Betel ca să-l stingă,

Amos 5.4;

7voi care prefaceți dreptul în pelin, și călcați dreptatea în picioare!

Amos 6.12;

8El a făcut Cloșca cu pui și Orionul, El preface întunericul în zori, iar ziua în noapte neagră; El cheamă apele mării, și le varsă pe fața pământului: Domnul este Numele Lui.

Iov 9.9;Iov 38.31;Ps 104.20;Iov 38.34;Amos 9.6;Amos 4.13;

9El aduce ca fulgerul prăpădul peste cei puternici, așa că nimicirea vine peste cetățui."

10Ei urăsc pe cel ce-i mustră la poarta cetății, și le este scârbă de cel ce vorbește din inimă.

Isa 29.21;1Împ 22.8;

11De aceea, pentru că pe sărac îl călcați în picioare, și luați daruri de grâu de la el: măcar că ați zidit case de piatră cioplită, nu le veți locui; măcar că ați sădit vii foarte bune, nu veți bea din vinul lor!

Deut 28.30-39;Mic 6.15;Țef 1.13;Hag 1.6;

12Căci Eu știu că nelegiuirile voastre sunt multe, și că păcatele voastre sunt fără număr: asupriți pe cel drept, luați mită, și călcați în picioare la poarta cetății dreptul săracilor.

Amos 2.6;Isa 29.21;Amos 2.7;

13De aceea, în vremuri ca acestea, înțeleptul trebuie să tacă; căci sunt vremuri rele.

14Căutați binele și nu răul, ca să trăiți, și ca astfel, Domnul, Dumnezeul oștirilor, să fie cu voi, cum spuneți voi!

Mic 3.11;

15Urâți răul și iubiți binele, faceți să domnească dreptatea la poarta cetății; și poate că Domnul, Dumnezeul oștirilor, va avea milă de rămășițele lui Iosif.

Ps 34.14;Ps 97.10;Rom 12.9;Ex 32.30;2Împ 19.4;Ioel 2.14;

16De aceea, așa vorbește Domnul, Dumnezeul oștirilor, Cel Atotputernic: "În toate piețele se vor boci, și pe toate ulițele vor zice: "Vai! Vai!" Vor chema pe plugar la jale, și la bocire pe cei ce fac jelanii pentru morți.

Ier 9.17;

17În toate viile va fi bocet, când voi trece prin mijlocul tău, zice Domnul.

Ex 12.12;Nah 1.12;

18"Vai de cei ce doresc "ziua Domnului!" Ce așteptați voi de la ziua Domnului? Ea va fi întuneric și nu lumină.

Isa 5.19;Ier 17.15;Ezec 12.22-27;2Pet 3.4;Ier 30.7;Ioel 2.2;Țef 1.15;

19Veți fi ca un om care fuge dinaintea unui leu pe care-l întâlnește un urs, și care, când ajunge acasă, își reazemă mâna pe zid, și-l mușcă un șarpe!

Ier 48.44;

20Nu va fi oare ziua Domnului întuneric, în loc de lumină? Nu va fi ea întunecoasă și fără strălucire?

21Eu urăsc, disprețuiesc sărbătorile voastre, și nu pot să vă sufăr adunările de sărbătoare!

Prov 21.27;Isa 1.11-16;Ier 6.20;Osea 8.13;Lev 26.31;

22Când Îmi aduceți arderi de tot și daruri de mâncare, n-am nici o plăcere de ele; și vițeii îngrășați pe care-i aduceți ca jertfe de mulțumire, nici nu Mă uit la ei.

Isa 66.3;Mic 6.6-7;

23Depărtează de Mine vuietul cântecelor tale; nu pot asculta sunetul alăutelor tale!

24Ci dreptatea să curgă ca o apă curgătoare, și neprihănirea ca un pârâu care nu seacă niciodată!

Osea 6.6;Mic 6.8;

25Mi-ați adus voi jertfe și daruri de mâncare, în timpul celor patruzeci de ani din pustie, casa lui Israel?...

Deut 32.17;Ios 24.14;Ezec 20.8-24;Fapt 7.42-43;Isa 43.23;

26Veți ridica dar pe Sacut, împăratul vostru, și pe Caivan, chipurile voastre idolești, steaua dumnezeului vostru, pe care vi l-ați făcut,

1Împ 11.33;

27și vă voi duce în robie dincolo de Damasc, zice Domnul, al cărui Nume este Dumnezeul oștirilor!"

2Împ 17.6;Amos 4.13;

## 1 2 3 4 < 6 > 8 9

1Vai de cei ce trăiesc fără grijă în Sion, și la adăpost pe muntele Samariei, vai de mai marii aceștia ai celui dintâi dintre neamuri, la care aleargă casa lui Israel!...

Luc 6.24;Ex 19.4;

2Treceți la Calne și vedeți, duceți-vă de acolo până la Hamatul cel mare, și pogorâți-vă în Gat la Filisteni; sunt oare cetățile acestea mai înfloritoare decât cele două împărății ale voastre, și este ținutul lor mai întins decât al vostru?...

Ier 2.10;Isa 10.9;2Împ 18.34;2Cron 26.6;Nah 3.8;

3Credeți că ziua nenorocirii este departe, și faceți să se apropie domnia silniciei.

Ezec 12.27;Amos 5.18;Amos 9.10;Amos 5.12;Amos 6.12;Ps 94.20;

4Ei se culcă pe paturi de fildeș, și stau întinși a lene pe așternuturile lor; mănâncă miei din turmă, și viței puși la îngrășat.

5Aiurează în sunetul alăutei, se cred iscusiți ca David în instrumentele de muzică.

Isa 5.12;1Cron 23.5;

6Beau vin cu pahare largi, se ung cu cel mai bun untdelemn, și nu se întristează de prăpădul lui Iosif!

Gen 37.25;

7De aceea vor merge în robie, în fruntea prinșilor de război; și vor înceta strigătele de veselie ale acestor desfătați.

8Domnul Dumnezeu a jurat pe Sine însuși, și Domnul, Dumnezeul oștirilor, a zis: "Mi-e scârbă de mândria lui Iacov, și-i urăsc palatele; de aceea, voi da în mâna vrăjmașului cetatea cu tot ce este în ea.

Ier 51.14;Evr 6.13-17;Ps 47.4;Ezec 24.12;Amos 8.7;

9Și dacă vor mai rămâne zece oameni într-o casă vor muri.

10Când unchiul său va lua pe cel mort să-l ardă, ridicându-i oasele din casă, și va întreba pe cel din fundul casei: "Mai este cineva cu tine?" Acela va răspunde: "Nimeni"... Iar celălalt va zice: "Tăcere! Căci nu trebuie să pomenim acum Numele Domnului!"

Amos 5.13;Amos 8.3;

11Căci iată că Domnul poruncește să se dărâme casa cea mare, și să se facă bucăți casa cea mică.

Isa 55.11;Amos 3.15;

12Pot caii să alerge pe o stâncă? Sau poate cineva să are marea cu boii, de ați prefăcut judecata în otravă, și roada dreptății în pelin?

Osea 10.4;Amos 5.7;

13Vă bucurați de lucruri de nimic, și ziceți: "Oare nu prin tăria noastră am câștigat noi putere?"

14De aceea, iată, voi ridica împotriva voastră, casa lui Israel, zice Domnul, Dumnezeul oștirilor, un neam, care vă va asupri de la intrarea Hamatului până la pârâul pustiei."

Ier 5.15;Num 34.8;1Împ 8.65;

Vedenii asupra prăbușirii lui Israel.

## 1 2 3 4 5 < 7 > 9

1Domnul Dumnezeu mi-a trimis vedenia aceasta. Iată, făcea niște lăcuste, în clipa când începea să crească otava; era otava după cositul împăratului.

2Și după ce au mâncat ele cu desăvârșire toată iarba din țară, am zis: "Doamne Dumnezeule, iartă! Cum ar putea să stea Iacov în picioare? Căci este așa de slab!"

Isa 51.19;Amos 7.5;

3Atunci Domnul S-a căit de lucrul acesta: "Nu se va întâmpla una ca aceasta, a zis Domnul."

4Domnul Dumnezeu mi-a trimis vedenia aceasta: Iată, Domnul Dumnezeu vestea pedeapsa prin foc; și focul mânca Adâncul cel mare și apucase și câmpia.

Deut 32.36;Amos 7.6;Iona 3.10;Iac 5.16;

5Eu am zis: "Doamne Dumnezeule, oprește! Cum ar putea să stea în picioare Iacov? Căci este așa de slab!"

Amos 7.2-3;

6Atunci Domnul S-a căit și de lucrul acesta. "Nici una ca aceasta nu se va întâmpla, a zis Domnul Dumnezeu."

7El mi-a trimis vedenia aceasta: Iată, Domnul stătea pe un zid făcut la cumpănă, și avea o cumpănă în mână.

8Domnul mi-a zis: "Ce vezi, Amos?" Eu am răspuns: "O cumpănă." Și Domnul a zis: "Iată, voi pune cumpăna în mijlocul poporului Meu Israel, și nu-l voi mai ierta;

2Împ 21.13;Isa 28.17;Isa 34.11;Plân 2.8;Amos 8.2;Mic 7.18;

9ci înălțimile lui Isaac vor fi pustiite; sfintele locașuri ale lui Israel vor fi dărâmate, și Mă voi ridica împotriva casei lui Ieroboam cu sabia."

Gen 26.23;Gen 46.1;Amos 5.5;Amos 8.14;2Împ 15.10;

10Atunci Amația, preotul din Betel, a trimis să spună lui Ieroboam, împăratul lui Israel: "Amos uneltește împotriva ta în mijlocul casei lui Israel; țara nu poate să sufere toate cuvintele lui!

1Împ 12.32;2Împ 14.23;

11Căci iată ce zice Amos: "Ieroboam va fi ucis de sabie, și Israel va fi dus în robie departe de țara sa!"."

12Și Amația a zis lui Amos: "Pleacă, văzătorule, și fugi în țara lui Iuda! Mănâncă-ți pâinea acolo, și acolo prorocește.

13Dar nu mai prooroci la Betel, căci este un locaș sfânt al împăratului, și este un templu al împărăției!"

Amos 2.12;1Împ 12.32;1Împ 13.1;

14Amos a răspuns lui Amația: "Eu nu sunt nici prooroc, nici fiu de prooroc; ci sunt păstor, și strângător de smochine de Egipt.

1Împ 20.35;2Împ 2.5;2Împ 4.38;2Împ 6.1;Amos 1.1;Zah 13.5;

15Dar Domnul m-a luat de la oi, și Domnul mi-a zis: "Du-te și prorocește poporului Meu Israel!"

16Ascultă acum Cuvântul Domnului, tu care zici: "Nu prooroci împotriva lui Israel, nu vorbi împotriva casei lui Isaac!"

Ezec 21.2;Mic 2.6;

17Din pricina aceasta, iată ce zice Domnul: "Nevasta ta va curvi în cetate, fiii și fiicele tale vor cădea loviți de sabie, ogorul tău va fi împărțit cu frânghia de măsurat; tu însă vei muri într-un pământ necurat, și Israel va fi dus în robie departe de țara lui!"

Ier 28.12;Ier 29.21-32;Isa 13.16;Plân 5.11;Osea 4.13;Zah 14.2;

## 1 2 3 4 5 6 < 8 >

1Domnul Dumnezeu mi-a trimis următoarea vedenie. Iată, era un coș cu poame coapte.

2El a zis: "Ce vezi, Amos?" Eu am răspuns: "Un coș cu poame coapte." Și Domnul mi-a zis: "A venit sfârșitul poporului Meu Israel; nu-l mai pot ierta!

Ezec 7.2;Amos 7.8;

3În ziua aceea, cântecele Templului se vor preface în gemete, zice Domnul Dumnezeu, pretutindeni vor arunca în tăcere o mulțime de trupuri moarte."

Amos 5.23;Amos 6.9-10;

4Ascultați lucrul acesta, voi care mâncați pe cel lipsit, și prăpădiți pe cei nenorociți din țară!

Ps 14.4;Prov 30.14;

5Voi, care ziceți: "Când va trece luna nouă, ca să vindem grâul, și Sabatul ca să deschidem grânarele, să micșorăm efa și să mărim siclul, și să strâmbăm cumpăna ca să înșelăm?

Neem 13.15-16;Mic 6.10-11;

6Apoi vom cumpăra pe cei nevoiași pe argint, și pe sărac pe o pereche de încălțăminte, și vom vinde codina în loc de grâu." -

Amos 2.6;

7Domnul a jurat pe slava lui Iacov: "Niciodată nu voi uita nici una din faptele lor!

8Nu se va cutremura țara din pricina acestor mișelii, și nu se vor jeli toți locuitorii ei? Nu se va umfla toată țara ca râul, ridicându-se și pogorându-se iarăși ca râul Egiptului?

Osea 4.3;Amos 9.5;

9În ziua aceea, zice Domnul Dumnezeu, voi face să asfințească soarele la amiază, și voi întuneca pământul ziua în amiaza mare.

Iov 5.14;Isa 13.10;Isa 59.9-10;Ier 15.9;Mic 3.6;

10Vă voi preface sărbătorile în jale, și toate cântările în bociri pentru morți, voi acoperi toate coapsele cu saci și voi face toate capetele pleșuve; voi arunca țara într-o jale ca pentru un singur fiu, și sfârșitul ei va fi ca o zi amară."

Isa 15.2-3;Ier 48.37;Ezec 7.18;Ezec 27.31;Ier 6.26;Zah 12.10;

11"Iată, vin zile, zice Domnul Dumnezeu, când voi trimite foamete în țară, nu foamete de pâine, nici sete de apă, ci foame și sete după auzirea cuvintelor Domnului.

1Sam 3.1;Ps 74.9;Ezec 7.26;

12Vor pribegi atunci de la o mare la alta, de la miază-noapte la răsărit, vor umbla istoviți încoace și încolo, ca să caute Cuvântul Domnului, și tot nu-l vor găsi.

13În ziua aceea se vor topi de sete fetele frumoase și flăcăii.

14Ei, care jură acum pe păcatul Samariei, și zic: "Pe Dumnezeul tău cel viu, Dane!" Și: "Pe drumul Beer-Șebei!" Vor cădea, și nu se vor mai scula."

Osea 4.15;Deut 9.21;Amos 5.5;

## 1 2 3 4 5 6 7 < 9

1Am văzut pe Domnul stând pe altar. Și a zis: "Lovește pragul de sus al porții, ca să se cutremure ușiorii, și sfărâmă-i peste capetele lor ale tuturora. Rămășița lor însă o voi pierde cu sabia, așa că nici unul din ei nu va putea să scape fugind, și nici unul din cei ce vor scăpa, nu va scăpa.

Ps 68.21;Hab 3.13;Amos 2.14;

2De ar pătrunde chiar până în locuința morților, și de acolo îi va smulge mâna Mea; de s-ar sui chiar în ceruri, și de acolo îi voi pogorî.

Ps 139.8;Iov 20.6;Ier 51.53;Obad 4;

3De s-ar ascunde chiar pe vârful Carmelului, și acolo îi voi căuta și-i voi lua; de s-ar ascunde de privirile Mele chiar în fundul mării, și acolo voi porunci șarpelui să-i muște.

Lev 26.33;Deut 28.65;Ezec 5.12;

4De ar merge în robie chiar înaintea vrăjmașilor lor, și acolo voi porunci sabiei să-i piardă; voi pune astfel ochii pe ei ca să le fac rău, nu bine.

Lev 17.10;Ier 44.11;

5Domnul, Dumnezeul oștirilor, atinge pământul, și se topește, și toți locuitorii lui jelesc. Se înalță ca râul Nil, și se pogoară ca râul Egiptului.

Mic 1.4;Amos 8.8;

6El Și-a zidit cămara în ceruri, Și-a întemeiat bolta deasupra pământului; cheamă apele mării, și le varsă pe fața pământului. Domnul este Numele Lui!

Ps 104.3-13;Amos 5.8;Amos 4.13;

7"Nu sunteți voi oare pentru Mine ca și copiii Etiopienilor, copii ai lui Israel? zice Domnul. N-am scos Eu pe Israel din țara Egiptului, ca și pe Filisteni din Caftor și pe Sirieni din Chir?"

Ier 47.4;Deut 2.23;Ier 47.4;Amos 1.5;

8"Iată, Domnul Dumnezeu are ochii pironiți peste împărăția aceasta vinovată, ca s-o nimicesc de pe fața pământului; totuși nu voi nimici de tot casa lui Iacov, zice Domnul."

Amos 9.4;Ier 30.11;Ier 31.35-36;Obad 16.17;

9"Căci iată, voi porunci, și voi vântura casa lui Israel între toate neamurile, cum se vântură cu ciurul, fără să cadă un singur bob la pământ!

10Toți păcătoșii poporului Meu vor muri de sabie, cei ce zic: "Nu ne va ajunge nenorocirea, și nu va veni peste noi."

Amos 6.3;

11"În vremea aceea voi ridica din căderea lui cortul lui David, îi voi drege spărturile, îi voi ridica dărâmăturile, și-l voi zidi iarăși cum era odinioară,

Fapt 15.16-17;

12ca să stăpânească rămășița Edomului și toate neamurile peste care a fost chemat Numele Meu, zice Domnul, care va împlini aceste lucruri.

Obad 19;Num 24.18;

13"Iată, vin zile, zice Domnul, când plugarul va ajunge pe secerător, și cel ce calcă strugurii pe cel ce împrăștie sămânța, când mustul va picura din munți și va curge de pe toate dealurile.

Lev 26.5;Ioel 3.18;

14Voi aduce înapoi pe prinșii de război ai poporului Meu Israel; ei vor zidi iarăși cetățile pustiite și le vor locui, vor sădi vii și le vor bea vinul, vor face grădini și le vor mânca roadele.

Ier 30.3;Isa 61.4;Isa 65.21;Ezec 36.33-36;

15Îi voi sădi în țara lor, și nu vor mai fi smulși din țara pe care le-am dat-o, zice Domnul, Dumnezeul tău!"

Isa 60.21;Ier 32.41;Ezec 34.28;Ioel 3.20;