### MALEAHI

#### (Mica 6.2. Isaia 40.10. Romani 10.21.)

## 1 > 3 4

1Prorocia, Cuvântul Domnului către Israel, prin Maleahi:

2"V-am iubit, zice Domnul! Și voi ziceți: "Cu ce ne-ai iubit?" Nu este Esau frate cu Iacov? zice Domnul; totuși am iubit pe Iacov,

Deut 7.8;Deut 10.15;Rom 9.13;

3și am urât pe Esau, i-am prefăcut munții într-o pustietate, și moștenirea lui am dat-o șacalilor din pustie.

Ier 49.18;Ezec 35.3-15;Obad 10;

4Iar dacă ar zice Edomul: "Suntem nimiciți, dar vom ridica iarăși dărâmăturile!" așa vorbește Domnul oștirilor: "Să zidească ei, căci Eu voi surpa, și se vor numi: "Țara răutății", și "Poporul pe care S-a mâniat Domnul pentru totdeauna!"

5Veți vedea cu ochii voștri lucrul acesta, și veți zice: "Mare este Domnul dincolo de hotarele lui Israel!"

Ps 35.27;

6Un fiu cinstește pe tatăl său, și o slugă pe stăpânul său. Dacă sunt Tată, unde este cinstea care Mi se cuvine? Dacă sunt Stăpân, unde este teama de Mine? zice Domnul oștirilor către voi, preoților, care nesocotiți Numele Meu, și care ziceți: "Cu ce am nesocotit noi Numele Tău?"

Ex 20.12;Luc 6.46;Mal 2.14-17;Mal 3.7-13;

7- "Prin faptul că aduceți pe altarul Meu bucate necurate!" Și dacă ziceți: "Cu ce Te-am spurcat?" - "Prin faptul că ați zis: "Masa Domnului este de disprețuit!"

Deut 15.21;Ezec 41.22;Mal 1.12;

8Când aduceți ca jertfă o vită oarbă, nu este rău lucrul acesta? Când aduceți una șchioapă sau beteagă, nu este rău lucrul acesta oare? Ia adu-o dregătorului tău! Te va primi el bine pentru ea, va ține el seama de ea? zice Domnul oștirilor.

Lev 22.22;Deut 15.21;Mal 1.14;Iov 42.8;

9Și acum, vă rog, rugați-vă lui Dumnezeu să aibă milă de noi! Vă va primi El cu bunăvoință, când mâinile voastre fac astfel de lucruri? zice Domnul oștirilor.

Osea 13.9;

10"Cine din voi va închide porțile, ca să n-aprindeți degeaba focul pe altarul Meu? N-am nici o plăcere de voi, zice Domnul oștirilor, și darurile de mâncare din mâna voastră nu-Mi sunt plăcute!

1Cor 9.13;Isa 1.11;Ier 6.20;Amos 5.21;

11Căci de la răsăritul soarelui până la asfințit, Numele Meu este mare între neamuri, și pretutindeni se arde tămâie în cinstea Numelui Meu și se aduc daruri de mâncare curate; căci mare este Numele Meu între neamuri, zice Domnul oștirilor.

Ps 113.3;Isa 59.19;Isa 60.3-5;Ioan 4.21-23;1Tim 2.8;Apoc 8.3;Isa 66.19-20;

12"Dar voi îl pângăriți, prin faptul că ziceți: "Masa Domnului este spurcată, și ce aduce ea este o mâncare de disprețuit!"

Mal 1.7;

13Voi ziceți: "Ce mai osteneală!" și o disprețuiți, zice Domnul oștirilor; și aduceți ce este furat, șchiop sau beteag: "Iată darurile de mâncare pe care le aduceți! Pot Eu să le primesc din mâinile voastre? zice Domnul.

Lev 22.20;

14"Nu! blestemat să fie înșelătorul, care are în turma lui o vită de parte bărbătească, și totuși juruiește și jertfește Domnului o vită beteagă! Căci Eu sunt un Împărat mare, zice Domnul oștirilor, și Numele Meu este înfricoșat printre neamuri.

Mal 1.8;Ps 47.2;1Tim 6.15;

## < 2 > 4

1"Acum, către voi se îndreaptă porunca aceasta, preoților!

2Dacă nu veți asculta, dacă nu vă veți pune inima ca să dați slavă Numelui Meu, zice Domnul oștirilor, voi arunca în voi blestemul, și voi blestema binecuvântările voastre; da, le-am și blestemat, pentru că n-aveți pe inimă porunca Mea.

Lev 26.14;Deut 28.15;

3Iată, vă voi nimici sămânța, și vă voi arunca balega în față, balega vitelor pe care le jertfiți, și veți fi luați împreună cu ele.

1Împ 14.10;

4Veți ști atunci că Eu v-am dat porunca aceasta, pentru ca legământul Meu cu Levi să rămână în picioare, zice Domnul oștirilor.

5Legământul Meu cu el era un legământ de viață și de pace. I l-am dat ca să se teamă de Mine; și el s-a temut de Mine, a tremurat de Numele Meu.

Num 25.12;Ezec 34.25;Ezec 37.26;Deut 33.8-9;

6Legea adevărului era în gura lui, și nu s-a găsit nimic nelegiuit pe buzele lui; a umblat cu Mine în pace și în neprihănire, și pe mulți i-a abătut de la rău.

Deut 33.10;Ier 23.22;Iac 5.20;

7Căci buzele preotului trebuie să păzească știința, și din gura lui se așteaptă învățătură, pentru că el este un sol al Domnului oștirilor.

Lev 10.11;Deut 17.9-10;Deut 24.8;Ezra 7.10;Ier 18.8;Hag 2.11-12;Gal 4.14;

8Dar voi v-ați abătut din cale, ați făcut din Lege un prilej de cădere pentru mulți, și ați călcat legământul lui Levi, zice Domnul oștirilor.

1Sam 2.17;Ier 18.15;Neem 13.29;

9De aceea și Eu vă voi face să fiți disprețuiți și înjosiți înaintea întregului popor, pentru că n-ați păzit căile Mele, ci căutați la fața oamenilor, când tălmăciți Legea.

1Sam 2.30;

Împotriva căsătoriilor cu femei străine.

10N-avem toți un singur Tată? Nu ne-a făcut un singur Dumnezeu? Pentru ce dar suntem așa de necredincioși unul față de altul, pângărind astfel legământul părinților noștri?

1Cor 8.6;Efes 4.6;Iov 31.15;

11Iuda s-a arătat necredincios, și în Iuda și la Ierusalim s-a săvârșit o urâciune; fiindcă Iuda a spurcat ce este închinat Domnului, ce iubește Domnul, și s-a unit cu fiica unui dumnezeu străin.

Ezra 9.1;Ezra 10.2;Neem 13.23;

12Domnul va nimici pe omul care a făcut lucrul acesta, pe cel ce veghează și răspunde, îl va nimici din corturile lui Iacov, și va nimici pe cel ce aduce un dar de mâncare Domnului oștirilor.

Neem 13.28-29;

13Iată acum ce mai faceți: Acoperiți cu lacrimi altarul Domnului, cu plânsete și gemete, așa încât El nu mai caută la darurile de mâncare, și nu mai poate primi nimic din mâinile voastre.

14Și dacă întrebați: "Pentru ce?"... Pentru că Domnul a fost martor între tine și nevasta din tinerețea ta, căreia acum nu-i ești credincios, măcar că este tovarășa și nevasta cu care ai încheiat legământ!

Prov 5.18;Prov 2.17;

15Nu ne-a dat Unul singur Dumnezeu suflarea de viață și ne-a păstrat-o? Și ce cere acel Unul singur? Sămânță dumnezeiască! Luați seama dar în mintea voastră, și nici unul să nu fie necredincios nevestei din tinerețea lui!

Mat 19.4-5;Ezra 9.2;1Cor 7.14;

16"Căci Eu urăsc despărțirea în căsătorie, - zice Domnul, Dumnezeul lui Israel, - și pe cel ce își acoperă haina cu silnicie, - zice Domnul oștirilor. - De aceea, luați seama în mintea voastră, și nu fiți necredincioși!"

Deut 24.1;Mat 5.32;Mat 19.8;

Răsplata dumnezeiască.

17Voi obosiți pe Domnul prin cuvintele voastre, și mai întrebați: "Cu ce L-am obosit?" - "Prin faptul că ziceți: "Oricine face rău este bun înaintea Domnului, și de el are plăcere!" Sau: "Unde este Dumnezeul dreptății?"

Isa 43.24;Amos 2.13;Mal 3.13-15;

## 1 < 3 >

1Iată, voi trimite pe solul Meu; el va pregăti calea înaintea Mea. Și deodată va intra în Templul Său Domnul pe care-L căutați: Solul legământului, pe care-L doriți; iată că vine, - zice Domnul oștirilor. -

Mat 11.10;Marc 1.2;Luc 1.76;Luc 7.27;Isa 40.3;Isa 63.9;Hag 2.7;

2Cine va putea să sufere însă ziua venirii Lui? Cine va rămâne în picioare când Se va arăta El? Căci El va fi ca focul topitorului, și ca leșia înălbitorului.

Mal 4.1;Apoc 6.17;Isa 4.4;Mat 3.10-12;

3El va ședea, va topi și va curăți argintul; va curăți pe fiii lui Levi, îi va lămuri cum se lămurește aurul și argintul, și vor aduce Domnului daruri neprihănite.

Isa 1.25;Zah 13.9;1Pet 2.5;

4Atunci darul lui Iuda și al Ierusalimului va fi plăcut Domnului, ca în zilele cele vechi, ca în anii de odinioară.

Mal 1.11;

5Mă voi apropia de voi pentru judecată, și Mă voi grăbi să mărturisesc împotriva descântătorilor și preacurvarilor, împotriva celor ce jură strâmb, împotriva celor ce opresc plata simbriașului, care asupresc pe văduvă și pe orfan, nedreptățesc pe străin, și nu se tem de Mine, zice Domnul oștirilor.

Zah 5.4;Iac 5.4-12;

6"Căci Eu sunt Domnul, Eu nu Mă schimb; de aceea, voi, copii ai lui Iacov, n-ați fost nimiciți.

Num 23.19;Rom 11.29;Iac 1.17;Plân 3.22;

7Din vremea părinților voștri voi v-ați abătut de la poruncile Mele, și nu le-ați păzit. Întoarceți-vă la Mine, și Mă voi întoarce și Eu la voi, zice Domnul oștirilor. Dar voi întrebați: "În ce trebuie să ne întoarcem?"

Fapt 7.51;Zah 1.3;Mal 1.6;

8Se cade să înșele un om pe Dumnezeu, cum Mă înșelați voi?" Dar voi întrebați: "Cu ce Te-am înșelat?" Cu zeciuielile și darurile de mâncare.

Neem 13.10-12;

9Sunteți blestemați, câtă vreme căutați să Mă înșelați, tot poporul în întregime!

10Aduceți însă la casa vistieriei toate zeciuielile, ca să fie hrană în Casa Mea; puneți-Mă astfel la încercare, zice Domnul oștirilor, și veți vedea dacă nu vă voi deschide zăgazurile cerurilor, și dacă nu voi turna peste voi belșug de binecuvântare.

Prov 3.9-10;1Cron 26.20;2Cron 31.11;Neem 10.38;Neem 13.13;Gen 7.11;2Împ 7.2;2Cron 31.10;

11Și voi mustra pentru voi pe cel ce mănâncă, (lăcusta) și nu vă va nimici roadele pământului, și vița nu va fi neroditoare în câmpiile voastre, zice Domnul oștirilor.

Amos 4.9;

12"Toate neamurile vă vor ferici atunci, căci veți fi o țară plăcută, zice Domnul oștirilor.

Dan 8.9;

13"Cuvintele voastre sunt aspre împotriva Mea, zice Domnul. Și mai întrebați: "Ce-am spus noi împotriva Ta?"

Mal 2.17;Iov 21.14-15;Iov 22.17;Ps 73.13;Țef 1.12;

14"Ați zis: "Degeaba slujim lui Dumnezeu; și ce am câștigat dacă am păzit poruncile Lui, și am umblat triști înaintea Domnului oștirilor?

15Acum fericim pe cei trufași; da, celor răi le merge bine; da, ei ispitesc pe Dumnezeu, și scapă!" -

Ps 73.12;Mal 2.17;Ps 95.9;

16Atunci și cei ce se tem de Domnul au vorbit adesea unul cu altul; Domnul a luat aminte la lucrul acesta, și a ascultat; și o carte de aducere aminte a fost scrisă înaintea Lui, pentru cei ce se tem de Domnul, și cinstesc Numele Lui.

Ps 66.16;Mal 4.2;Evr 3.13;Ps 56.8;Isa 65.6;Apoc 20.12;

17"Ei vor fi ai Mei, zice Domnul oștirilor, Îmi vor fi o comoară deosebită, în ziua pe care o pregătesc Eu. Voi avea milă de ei, cum are milă un om de fiul său, care-i slujește.

Ex 19.5;Deut 7.6;Ps 135.4;Tit 2.14;1Pet 2.9;Isa 62.3;Ps 103.13;

18Și veți vedea din nou atunci deosebirea dintre cel neprihănit și cel rău, dintre cel ce slujește lui Dumnezeu și cel ce nu-I slujește."

Ps 58.11;

## 1 2 < 4

1"Căci iată, vine ziua, care va arde ca un cuptor! Toți cei trufași și toți cei răi, vor fi ca miriștea; ziua care vine îi va arde, zice Domnul oștirilor, și nu le va lăsa nici rădăcină nici ramură.

Ioel 2.31;Mal 3.2;2Pet 3.7;Mal 3.18;Obad 18.1;Amos 2.9;

2Dar pentru voi, care vă temeți de Numele Meu, va răsări Soarele neprihănirii, și tămăduirea va fi sub aripile Lui; veți ieși, și veți sări ca vițeii din grajd.

Mal 3.16;Luc 1.78;Efes 5.14;2Pet 1.19;Apoc 2.28;2Sam 22.43;Mic 7.10;Zah 10.5;

3Și veți călca în picioare pe cei răi, căci ei vor fi ca cenușa sub talpa picioarelor voastre, în ziua pe care o pregătesc Eu, zice Domnul oștirilor.

4Aduceți-vă aminte de legea lui Moise, robul Meu, căruia i-am dat în Horeb, rânduieli și porunci, pentru tot Israelul!

Ex 20.3-etc;Deut 4.10;Ps 174.19;

5Iată, vă voi trimite pe proorocul Ilie, înainte de a veni ziua Domnului, ziua aceea mare și înfricoșată.

Mat 11.14;Mat 17.11;Marc 9.11;Luc 1.17;Ioel 2.31;

6El va întoarce inima părinților spre copii, și inima copiilor spre părinții lor, ca nu cumva, la venirea Mea, să lovesc țara cu blestem!

Zah 14.12;Zah 3.5;