### EPISTOLA LUI PAVEL CĂTRE GALATENI

Urare.

## 1 > 3 4 5 6

1Pavel, apostol nu de la oameni, nici printr-un om, ci prin Isus Hristos, și prin Dumnezeu Tatăl, care L-a înviat din morți,

Gal 1.11-12;Fapt 9.6;Fapt 22.10-21;Fapt 26.16;Tit 1.3;Fapt 2.24;

2și toți frații care sunt împreună cu mine, către Bisericile Galatiei:

Filip 2.22;Filip 4.21;1Cor 16.1;

3Har și pace vouă de la Dumnezeu Tatăl, și de la Domnul nostru Isus Hristos!

Rom 1.7;1Cor 1.3;2Cor 1.2;Efes 1.2;Filip 1.2;Col 1.2;1Tes 1.1;2Tes 1.2;2Ioan 3;

4El S-a dat pe Sine însuși pentru păcatele noastre, ca să ne smulgă din acest veac rău, după voia Dumnezeului nostru și Tatăl.

Mat 20.28;Rom 4.25;Gal 2.20;Tit 2.14;Isa 65.17;Ioan 15.19;Ioan 17.14;Evr 2.5;Evr 6.5;1Ioan 5.19;

5A Lui să fie slava în vecii vecilor! Amin.

Nestatornicia Galatenilor.

6Mă mir că treceți așa de repede de la Cel ce v-a chemat prin harul lui Hristos, la o altă Evanghelie.

Gal 5.8;

7Nu doar că este o altă Evanghelie; dar sunt unii oameni care vă tulbură, și voiesc să răstoarne Evanghelia lui Hristos.

2Co 11.4;Fapt 15.1-24;2Cor 2.17;2Cor 11.13;Gal 5.10-12;

8Dar chiar dacă noi înșine sau un înger din cer ar veni să vă propovăduiască o Evanghelie, deosebită de aceea pe care v-am propovăduit-o noi, să fie anatema!

1Cor 16.22;

9Cum am mai spus, o spun și acum: dacă vă propovăduiește cineva o Evanghelie, deosebită de aceea pe care ați primit-o, să fie anatema!

Deut 4.2;Deut 12.32;Prov 30.6;Apoc 22.18;

10Caut eu oare, în clipa aceasta, să capăt bunăvoința oamenilor, sau bunăvoința lui Dumnezeu? Sau caut să plac oamenilor? Dacă aș mai căuta să plac oamenilor, n-aș fi robul lui Hristos.

1Tes 2.4;1Sam 24.7;Mat 28.14;1Ioan 3.19;1Tes 2.4;Iac 4.4;

Evanghelia lui Pavel.

11Fraților, vă mărturisesc că Evanghelia propovăduită de mine, nu este de obârșie omenească;

1Cor 15.1;

12pentru că, n-am primit-o, nici n-am învățat-o de la vreun om, ci prin descoperirea lui Isus Hristos.

1Cor 15.1-3;Gal 1.1;Efes 3.3;Fapt 9.1;Fapt 22.4;Fapt 26.11;

13Ați auzit, în adevăr, care era purtarea mea de altădată, în religia Iudeilor. Cum, adică, prigoneam peste măsură de mult Biserica lui Dumnezeu, și făceam prăpăd în ea;

1Tim 1.13;Fapt 8.3;

14și cum eram mai înaintat în religia Iudeilor decât mulți din neamul meu, de o vârstă cu mine. Eram însuflețit de o râvnă nespus de mare pentru datinile strămoșești.

Fapt 22.3;Fapt 26.9;Filip 3.6;Ier 9.14;Mat 15.2;Marc 7.5;

15Dar când Dumnezeu - care m-a pus deoparte din pântecele maicii mele, și m-a chemat prin harul Său, - a găsit cu cale

16să descopere în mine pe Fiul Său, ca să-L vestesc între Neamuri, îndată, n-am întrebat pe nici un om,

2Cor 4.6;Fapt 9.15;Fapt 22.21;Fapt 26.17-18;Rom 11.13;Efes 3.8;Mat 16.17;1Cor 15.50;Efes 6.12;

17nici nu m-am suit la Ierusalim la cei ce au fost apostoli înainte de mine, ci m-am dus în Arabia. Apoi m-am întors din nou la Damasc.

18După trei ani, m-am suit la Ierusalim să fac cunoștință cu Chifa, și am rămas la el cincisprezece zile.

Fapt 9.26;

19Dar n-am văzut pe nici unul altul dintre apostoli, decât pe Iacov, fratele Domnului.

1Cor 9.5;Mat 13.55;Marc 6.3;

20În cele ce vă scriu, iată, înaintea lui Dumnezeu, nu mint.

Rom 9.1;

21După aceea m-am dus în ținuturile Siriei și Ciliciei.

Fapt 9.30;

22Și eram încă necunoscut la față Bisericilor lui Hristos, care sunt în Iudea.

23Ele auzeau doar spunându-se: "Cel ce ne prigonea odinioară, acum propovăduiește credința, pe care căuta s-o nimicească odinioară."

24Și slăveau pe Dumnezeu din pricina mea.

Încuviințarea apostolilor.

## < 2 > 4 5 6

1După patrusprezece ani, m-am suit din nou la Ierusalim împreună cu Barnaba; și am luat cu mine și pe Tit.

Fapt 15.2;

2M-am suit, în urma unei descoperiri, și le-am arătat Evanghelia, pe care o propovăduiesc eu între Neamuri, în deosebi celor mai cu vază, ca nu cumva să alerg sau să fi alergat în zadar.

Fapt 15.12;Filip 2.16;1Tes 3.5;

3Nici chiar Tit, care era cu mine, măcar că era Grec, n-a fost silit să se taie împrejur,

4din pricina fraților mincinoși, furișați și strecurați printre noi, ca să pândească slobozenia, pe care o avem în Hristos Isus, cu gând să ne aducă la robie;

Fapt 15.1-24;2Cor 11.26;Gal 3.25;Gal 5.1-13;2Cor 11.20;Gal 4.3-9;

5noi nu ne-am supus și nu ne-am potrivit lor nici o clipă măcar, pentru ca adevărul Evangheliei să rămână cu voi.

Gal 2.14;Gal 3.1;Gal 4.16;

6Cei ce sunt socotiți ca fiind ceva - orice ar fi fost ei, nu-mi pasă: Dumnezeu nu caută la fața oamenilor - aceștia, zic, ei cei cu vază nu mi-au adăugat nimic.

Gal 6.3;Fapt 10.34;Rom 2.11;2Cor 12.11;

7Ba dimpotrivă, când au văzut că mie îmi fusese încredințată Evanghelia pentru cei netăiați împrejur, după cum lui Petru îi fusese încredințată Evanghelia pentru cei tăiați împrejur, -

Fapt 13.46;Rom 1.5;Rom 11.13;1Tim 2.7;2Tim 1.11;1Tes 2.4;

8căci Cel ce făcuse din Petru apostolul celor tăiați împrejur, făcuse și din mine apostolul Neamurilor -

Fapt 9.15;Fapt 13.2;Fapt 22.21;Fapt 26.17-18;1Cor 15.10;Gal 1.16;Col 1.29;Gal 3.5;

9și când au cunoscut harul, care-mi fusese dat, Iacov, Chifa și Ioan, care sunt priviți ca stâlpi, mi-au dat mie și lui Barnaba, mâna dreaptă de însoțire, ca să mergem să propovăduim: noi la Neamuri, iar ei la cei tăiați împrejur.

Mat 16.18;Efes 2.20;Apoc 21.14;Rom 1.5;Rom 12.3-6;Rom 15.15;1Cor 15.10;Efes 3.8;

10Ne-au spus numai să ne aducem aminte de cei săraci, și chiar așa am și căutat să fac.

Fapt 11.30;Fapt 24.17;Rom 15.25;1Cor 16.1;2Cor 8.1-9.15;

Pavel înfruntă pe Petru.

11Dar când a venit Chifa în Antiohia, i-am stat împotrivă în față, căci era de osândit.

Fapt 15.35;

12În adevăr, înainte de venirea unora de la Iacov, el mânca împreună cu Neamurile; dar când au venit ei, s-a ferit și a stat deoparte, de teama celor tăiați împrejur.

Fapt 10.28;Fapt 11.3;

13Împreună cu el au început să se prefacă și ceilalți Iudei, așa că până și Barnaba a fost prins în lațul fățărniciei lor.

14Când i-am văzut eu că nu umblă drept după adevărul Evangheliei, am spus lui Chifa în fața tuturor: "Dacă tu, care ești Iudeu, trăiești ca Neamurile, și nu ca Iudeii, cum silești pe Neamuri să trăiască în felul Iudeilor?"

Gal 2.5;1Tim 5.20;Fapt 10.28;Fapt 11.3;

15Noi suntem Iudei din fire, iar nu păcătoși dintre Neamuri.

Fapt 15.10-11;Mat 9.11;Efes 2.3-12;

16Totuși, fiindcă știm că omul nu este socotit neprihănit, prin faptele Legii, ci numai prin credința în Isus Hristos, am crezut și noi în Hristos Isus, ca să fim socotiți neprihăniți prin credința în Hristos, iar nu prin faptele Legii; pentru că nimeni nu va fi socotit neprihănit prin faptele Legii.

Fapt 13.38-39;Rom 1.17;Rom 3.22-28;Rom 8.3;Gal 3.24;Evr 7.18-19;Ps 143.2;Rom 3.20;Gal 3.11;

17Dar dacă, în timp ce căutăm să fim socotiți neprihăniți în Hristos, și noi înșine am fi găsiți ca păcătoși, este oare Hristos un slujitor al păcatului? Nicidecum!

1Ioan 3.8-9;

18Căci, dacă zidesc iarăși lucrurile, pe care le-am stricat, mă arăt ca un călcător de lege.

19Căci eu, prin Lege, am murit față de Lege, ca să trăiesc pentru Dumnezeu.

Rom 8.2;Rom 6.14;Rom 7.4-6;Rom 6.11;2Cor 5.15;1Tes 5.10;Evr 9.14;1Pet 4.2;

20Am fost răstignit împreună cu Hristos, și trăiesc... dar nu mai trăiesc eu, ci Hristos trăiește în mine. Și viața, pe care o trăiesc acum în trup, o trăiesc în credința în Fiul lui Dumnezeu, care m-a iubit și S-a dat pe Sine însuși pentru mine.

Rom 6.6;Gal 5.24;Gal 6.14;2Cor 5.15;1Tes 5.10;1Pet 4.2;Gal 1.4;Efes 5.2;Tit 2.14;

21Nu vreau să fac zadarnic harul lui Dumnezeu; căci dacă neprihănirea se capătă prin Lege, degeaba a murit Hristos.

Gal 3.21;Evr 7.11;Rom 11.6;Gal 5.4;

Legea și credința.

## 1 < 3 > 5 6

1O, Galateni nechibzuiți! Cine v-a fermecat, pe voi, înaintea ochilor cărora a fost zugrăvit Isus Hristos ca răstignit?

Gal 5.7;Gal 2.14;Gal 5.7;

2Iată numai ce voiesc să știu de la voi: prin faptele Legii ați primit voi Duhul, ori prin auzirea credinței?

Fapt 2.38;Fapt 8.15;Fapt 10.47;Fapt 15.8;Gal 3.14;Efes 1.13;Evr 6.4;Rom 10.16-17;

3Sunteți așa de nechibzuiți? După ce ați început prin Duhul, vreți acum să sfârșiți prin firea pământească?

Gal 4.9;Evr 7.16;Evr 9.10;

4În zadar ați suferit voi atât de mult? Dacă, în adevăr, e în zadar!

Evr 10.35-36;2Ioan 8;

5Cel ce vă dă Duhul și face minuni printre voi, le face oare prin faptele Legii sau prin auzirea credinței?

1Cor 3.8;

6Tot așa și "Avraam a crezut pe Dumnezeu, și credința aceasta i-a fost socotită ca neprihănire."

Gen 15.6;Rom 4.3-22;Iac 2.23;

7Înțelegeți și voi dar, că fii ai lui Avraam sunt cei ce au credință.

Ioan 8.39;Rom 4.11-16;

8Scriptura, de asemenea, fiindcă prevedea că Dumnezeu va socoti neprihănite pe Neamuri, prin credință, a vestit mai dinainte lui Avraam această veste bună: "Toate neamurile vor fi binecuvântate în tine."

Rom 9.17;Gal 3.22;Gen 12.3;Gen 18.18;Gen 22.18;Fapt 3.25;

9Așa că cei ce se bizuiesc pe credință, sunt binecuvântați împreună cu Avraam cel credincios.

10Căci toți cei ce se bizuiesc pe faptele Legii, sunt sub blestem; pentru că este scris: "Blestemat este oricine nu stăruie în toate lucrurile scrise în cartea Legii, ca să le facă."

Deut 27.26;Ier 11.3;

11Și că nimeni nu este socotit neprihănit înaintea lui Dumnezeu, prin Lege, este învederat, căci "cel neprihănit prin credință va trăi."

Gal 2.16;Hab 2.4;Rom 1.17;Evr 10.38;

12Însă Legea nu se întemeiază pe credință; ci ea zice: "Cine va face aceste lucruri, va trăi prin ele".

Rom 4.4-5;Rom 10.5-6;Rom 11.6;Lev 18.5;Neem 9.29;Ezec 20.11;Rom 10.5;

13Hristos ne-a răscumpărat din blestemul Legii, făcându-Se blestem pentru noi, - fiindcă este scris: "Blestemat e oricine este atârnat pe lemn" -

Rom 8.3;2Cor 5.21;Gal 4.5;Deut 21.23;

14pentru ca binecuvântarea vestită lui Avraam să vină peste Neamuri, în Hristos Isus, așa ca, prin credință, noi să primim Duhul făgăduit.

Rom 4.9-16;Isa 32.15;Isa 44.3;Ier 31.33;Ier 32.40;Ezec 11.19;Ezec 36.27;Ioel 2.28-29;Zah 12.10;Ioan 7.39;Fapt 2.33;

Făgăduința și Legea.

15Fraților, (vorbesc în felul oamenilor), un testament, chiar al unui om, odată întărit, totuși nimeni nu-l desființează, nici nu-i mai adaugă ceva.

Evr 9.17;

16Acum, făgăduințele au fost făcute "lui Avraam și seminței lui". Nu zice: "Și semințelor" (ca și cum ar fi vorba de mai multe), ci ca și cum ar fi vorba numai de una: "Și seminței tale", adică Hristos.

Gen 12.3-7;Gen 17.7;Gal 3.8;1Cor 12.12;

17Iată ce vreau să zic: un testament, pe care l-a întărit Dumnezeu mai înainte, nu poate fi desființat, așa ca făgăduința să fie nimicită, de Legea venită după patru sute trei zeci de ani.

Ex 12.40-41;Rom 4.13-14;Gal 3.21;

18Căci dacă moștenirea ar veni din Lege, nu mai vine din făgăduință; și Dumnezeu printr-o făgăduință a dat-o lui Avraam.

Rom 8.17;Rom 4.14;

19Atunci pentru ce este Legea? Ea a fost adăugată din pricina călcărilor de lege, până când avea să vină "Sămânța", căreia îi fusese făcută făgăduința; și a fost dată prin îngeri, prin mâna unui mijlocitor.

Ioan 15.22;Rom 4.15;Rom 5.20;Rom 7.8-13;1Tim 1.9;Gal 3.16;Fapt 7.53;Evr 2.2;Ex 20.19-22;Leut 5.5-31;Ioan 1.17;Fapt 7.38;1Tim 2.5;

20Dar mijlocitorul nu este mijlocitorul unei singure părți, pe când Dumnezeu, este unul singur.

Rom 3.29-30;

21Atunci oare Legea este împotriva făgăduințelor lui Dumnezeu? Nicidecum! Dacă s-ar fi dat o Lege care să poată da viața, într-adevăr, neprihănirea ar veni din Lege.

Gal 2.21;

22Dar Scriptura a închis totul sub păcat, pentru ca făgăduința să fie dată celor ce cred, prin credința în Isus Hristos.

Gal 3.8;Rom 3.9-23;Rom 11.32;Rom 4.11-16;

23Înainte de venirea credinței, noi eram sub paza Legii, închiși pentru credința care trebuia să fie descoperită.

24Astfel, Legea ne-a fost un îndrumător (Grecește: pedagog.) spre Hristos, ca să fim socotiți neprihăniți prin credință.

Mat 5.17;Rom 10.4;Col 2.17;Evr 9.9-10;Fapt 13.39;Gal 2.16;Mat 5.17;

25După ce a venit credința, nu mai suntem sub îndrumătorul acesta.

26Căci toți sunteți fii ai lui Dumnezeu, prin credința în Hristos Isus.

Ioan 1.12;Rom 8.14-16;Gal 4.5;1Ioan 3.1-2;

27Toți care ați fost botezați pentru Hristos, v-ați îmbrăcat cu Hristos.

Rom 6.3;Rom 13.14;

28Nu mai este nici Iudeu, nici Grec; nu mai este nici rob nici slobod; nu mai este nici parte bărbătească, nici parte femeiască, fiindcă toți sunteți una în Hristos Isus.

Rom 10.12;1Cor 12.13;Gal 5.6;Col 3.11;Ioan 10.16;Ioan 17.20-21;Efes 2.14-16;Efes 4.4-15;

29Și dacă sunteți ai lui Hristos, sunteți "sămânța" lui Avraam, moștenitori prin făgăduință.

Gen 21.10-12;Rom 9.7;Evr 11.18;Rom 8.17;Gal 4.7-28;Efes 3.6;

Moștenitorul și credința.

## 1 2 < 4 > 6

1Dar câtă vreme moștenitorul este nevârstnic, eu spun că nu se deosebește cu nimic de un rob, măcar că este stăpân pe tot.

2Ci este sub epitropi și îngrijitori, până la vremea rânduită de tatăl său.

3Tot așa și noi, când eram nevârstnici, eram sub robia învățăturilor începătoare ale lumii.

Gal 4.9;Gal 2.4;Gal 5.1;Col 2.8-20;Evr 9.10;

4Dar când a venit împlinirea vremii, Dumnezeu a trimis pe Fiul Său, născut din femeie, născut sub Lege,

Gen 49.10;Dan 9.24;Marc 1.15;Efes 1.10;Ioan 1.14;Rom 1.3;Filip 2.7;Evr 2.14;Gen 3.15;Isa 7.14;Mic 5.3;Mat 1.23;Luc 1.31;Luc 2.7;Mat 5.17;Luc 2.27;

5ca să răscumpere pe cei ce erau sub Lege, pentru ca să căpătăm înfierea.

Mat 20.28;Gal 3.13;Efes 1.7;Tit 2.14;Evr 9.12;1Pet 1.18-19;Ioan 1.12;Gal 3.26;Efes 1.5;

6Și pentru că sunteți fii, Dumnezeu ne-a trimis în inimă Duhul Fiului Său, care strigă: "Ava", adică: "Tată!"

Rom 5.5;Rom 8.15;

7Așa că nu mai ești rob, ci fiu; și dacă ești fiu, ești și moștenitor, prin Dumnezeu.

Rom 8.16-17;Gal 3.29;

Galatenii și învățătorii mincinoși.

8Odinioară, când nu cunoșteați pe Dumnezeu, erați robiți celor ce din firea lor, nu sunt dumnezei.

Efes 2.12;1Tes 4.5;Rom 1.25;1Cor 12.2;Efes 2.11-12;1Tes 1.9;

9Dar acum, după ce ați cunoscut pe Dumnezeu, sau mai bine zis, după ce ați fost cunoscuți de Dumnezeu, cum vă mai întoarceți iarăși la acele învățături începătoare, slabe și sărăcăcioase, cărora vreți să vă supuneți din nou?

1Cor 8.3;1Cor 13.12;2Tim 2.19;Gal 3.3;Col 2.20;Rom 8.3;

10Voi păziți zile, luni, vremuri și ani.

Rom 14.5;Col 2.16;

11Mă tem să nu mă fi ostenit degeaba pentru voi.

Gal 2.2;Gal 5.2-4;1Tes 3.5;

12Fraților, vă rog să fiți ca mine, căci și eu sunt ca voi. Nu mi-ați făcut nici o nedreptate.

2Cor 2.5;

13Dimpotrivă, știți că, în neputința trupului v-am propovăduit Evanghelia pentru întâia dată.

1Cor 2.3;2Cor 11.30;2Cor 12.7-9;Gal 1.6;

14Și, n-ați arătat nici dispreț, nici dezgust față de ceea ce era o ispită pentru voi în trupul meu; dimpotrivă, m-ați primit ca pe un înger al lui Dumnezeu, ca pe însuși Hristos Isus.

2Sam 19.27;Zah 12.8;Mal 2.7;Mat 10.40;Luc 10.16;Ioan 13.20;1Tes 2.13;

15Unde este dar fericirea voastră? Căci vă mărturisesc că, dacă ar fi fost cu putință, v-ați fi scos până și ochii și mi i-ați fi dat.

16M-am făcut oare vrăjmașul vostru, pentru că v-am spus adevărul?

Gal 2.5-14;

17Nu cu gând bun sunt plini de râvnă ei pentru voi, ci vor să vă dezlipească de noi, ca să fiți plini de râvnă față de ei.

Rom 10.2;2Cor 11.2;

18Este bine să fii plin de râvnă totdeauna pentru bine, nu numai când sunt de față la voi.

19Copilașii mei, pentru care iarăși simt durerile nașterii, până ce va lua Hristos chip în voi!

1Cor 4.15;Filim 10;Iac 1.18;

20O, cum aș vrea să fiu acum de față la voi, și să-mi schimb glasul; căci nu știu ce să mai cred!

Pilda Agarei și a Sarei.

21Spuneți-mi voi, care voiți să fiți sub Lege, n-ascultați voi Legea?

22Căci este scris că Avraam a avut doi fii: unul din roabă, și unul din femeia slobodă.

Gen 16.15;Gen 21.2;

23Dar cel din roabă s-a născut în chip firesc, iar cel din femeia slobodă s-a născut prin făgăduință.

Rom 9.7-8;Gen 18.10-14;Gen 21.1-2;Evr 11.11;

24Lucrurile acestea trebuie luate într-alt înțeles: acestea sunt două legăminte: unul de pe muntele Sinai naște pentru robie și este Agar, -

Deut 23.2;

25căci Agar este muntele Sinai din Arabia; - și răspunde Ierusalimului de acum, care este în robie împreună cu copiii săi.

26Dar Ierusalimul cel de sus este slobod, și el este mama noastră.

Isa 2.2;Evr 12.22;Apoc 3.12;Apoc 21.2-10;

27Fiindcă este scris: "Bucură-te, stearpo, care nu naști deloc! Izbucnește de bucurie și strigă, tu, care nu ești în durerile nașterii! Căci copiii celei părăsite vor fi în număr mai mare decât copiii celei cu bărbat."

Isa 54.1;

28Și voi, fraților, ca și Isaac, voi sunteți copii ai făgăduinței.

Fapt 3.25;Rom 9.8;Gal 3.29;

29Și cum s-a întâmplat atunci, că cel ce se născuse în chip firesc prigonea pe cel ce se născuse prin Duhul tot așa se întâmplă și acum.

Gen 21.9;Gal 5.11;Gal 6.12;

30Dar ce zice Scriptura? "Izgonește pe roabă și pe fiul ei; căci fiul roabei nu va moșteni împreună cu fiul femeii slobode."

Gal 3.8-22;Gen 21.10-12;Ioan 8.35;

31De aceea, fraților, noi nu suntem copiii celei roabe, ci ai femeii slobode. Hristos ne-a izbăvit ca să fim slobozi.

Ioan 8.36;Gal 5.1-13;

## 1 2 3 < 5 >

1Rămâneți dar tari, și nu vă plecați iarăși sub jugul robiei.

Ioan 8.32;Rom 6.18;1Pet 2.16;Fapt 15.10;Gal 2.4;Gal 4.9;

Slobozenia creștină.

2Iată, eu, Pavel, vă spun că, dacă vă veți tăia împrejur, Hristos nu vă va folosi la nimic.

Fapt 15.1;Fapt 16.3;

3Și mărturisesc iarăși încă odată oricărui om care primește tăierea împrejur, că este dator să împlinească toată Legea.

Gal 3.10;

4Voi, care voiți să fiți socotiți neprihăniți prin Lege, v-ați despărțit de Hristos; ați căzut din har.

Rom 9.31-32;Gal 2.21;Evr 12.15;

5Căci noi, prin Duhul, așteptăm prin credință nădejdea neprihănirii.

Rom 8.24-25;2Tim 4.8;

6Căci în Isus Hristos, nici tăierea împrejur, nici netăierea împrejur n-au vreun preț, ci credința care lucrează prin dragoste.

1Cor 7.19;Gal 3.28;Gal 6.15;Col 3.11;1Tes 1.3;Iac 2.18-22;

7Voi alergați bine: cine v-a tăiat calea ca să n-ascultați de adevăr?

1Cor 9.24;Gal 3.1;

8Înduplecarea aceasta nu vine de la Cel ce v-a chemat.

Gal 1.6;

9Puțin aluat face să se dospească toată plămădeala.

1Cor 5.6;1Cor 15.33;

10Eu, cu privire la voi, am, în Domnul, încrederea că nu gândiți altfel. Dar cel ce vă tulbură, va purta osânda, oricine ar fi el.

2Cor 2.3;2Cor 8.22;Gal 1.7;2Cor 10.6;

11Cât despre mine, fraților, dacă mai propovăduiesc tăierea împrejur, de ce mai sunt prigonit? Atunci pricina de poticnire a crucii s-a dus.

Gal 6.12;1Cor 15.30;Gal 4.29;Gal 6.17;1Cor 1.23;

12Și, schilodească-se odată cei ce vă tulbură!

Ios 7.25;1Cor 5.13;Gal 1.8-9;Fapt 15.1-24;

Îndemn să trăiască în dragoste.

13Fraților, voi ați fost chemați la slobozenie. Numai, nu faceți din slobozenie o pricină ca să trăiți pentru firea pământească, ci slujiți-vă unii altora în dragoste.

1Cor 8.9;1Pet 2.16;2Pet 2.19;Iuda 4;1Cor 9.19;Gal 6.2;

14Căci toată Legea se cuprinde într-o singură poruncă: "Să iubești pe aproapele tău ca pe tine însuți."

Mat 7.12;Mat 22.40;Iac 2.8;Lev 19.18;Mat 22.39;Rom 13.8-9;

15Dar dacă vă mușcați și vă mâncați unii pe alții, luați seama să nu fiți nimiciți unii de alții.

Faptele firii pământești și Duhul.

16Zic dar: umblați cârmuiți de Duhul, și nu împliniți poftele firii pământești.

Rom 6.12;Rom 8.1-12;Rom 13.14;Gal 5.25;1Pet 2.11;

17Căci firea pământească poftește împotriva Duhului, și Duhul împotriva firii pământești: sunt lucruri potrivnice unele altora, așa că nu puteți face tot ce voiți.

Rom 7.23;Rom 8.6-7;Rom 7.15-19;

18Dacă sunteți călăuziți de Duhul, nu sunteți sub Lege.

Rom 6.14;Rom 8.2;

19Și faptele firii pământești sunt cunoscute, și sunt acestea: preacurvia, curvia, necurăția, desfrânarea,

1Cor 3.3;Efes 5.3;Col 3.5;Iac 3.14-15;

20închinarea la idoli, vrăjitoria, vrăjbile, certurile, zavistiile, mâniile, neînțelegerile, dezbinările, certurile de partide,

21pizmele, uciderile, bețiile, îmbuibările, și alte lucruri asemănătoare cu acestea. Vă spun mai dinainte, cum am mai spus, că cei ce fac astfel de lucruri, nu vor moșteni Împărăția lui Dumnezeu.

1Cor 6.9;Efes 5.5;Col 3.6;Apoc 22.15;

22Roada Duhului, dimpotrivă, este: dragostea, bucuria, pacea, îndelunga răbdare, bunătatea, facerea de bine, credincioșia,

Ioan 15.2;Efes 5.9;Col 3.12;Iac 3.17;Rom 15.14;1Cor 13.7;

23blândețea, înfrânarea poftelor. Împotriva acestor lucruri nu este lege.

1Tim 1.9;

24Cei ce sunt ai lui Hristos Isus, și-au răstignit firea pământească împreună cu patimile și poftele ei.

Rom 6.6;Rom 13.14;Gal 2.20;1Pet 2.11;

25Dacă trăim Duhul, să și umblăm prin Duhul.

Rom 8.4-5;Gal 5.16;

26Să nu umblăm după o slavă deșartă, întărâtându-ne unii pe alții, și pizmuindu-ne unii pe alții.

Filip 2.3;

## 1 2 3 4 < 6

1Fraților, chiar dacă un om ar cădea deodată în vreo greșeală, voi, care sunteți duhovnicești, să-l ridicați cu duhul blândeții. Și ia seama la tine însuți, ca să nu fii ispitit și tu.

Rom 14.1;Rom 15.1;Evr 12.13;Iac 5.19;1Cor 2.15;1Cor 3.1;1Cor 4.21;2Tes 3.15;2Tim 2.25;1Cor 7.5-10;1Cor 12;

2Purtați-vă sarcinile unii altora, și veți împlini astfel Legea lui Hristos.

Rom 15.1;Gal 5.13;1Tes 5.14;Ioan 13.14-34;Ioan 15.12;Iac 2.8;1Ioan 4.21;

3Dacă vreunul crede că este ceva, măcar că nu este nimic, se înșeală singur.

Rom 12.3;1Cor 8.2;Gal 2.6;2Cor 3.5;2Cor 22.11;

4Fiecare să-și cerceteze fapta lui, și atunci va avea cu ce să se laude numai în ce-l privește pe el, și nu cu privire la alții;

1Cor 11.28;2Cor 13.5;Luc 18.11;

5căci fiecare își va purta sarcina lui însuși.

Rom 2.6;1Cor 3.8;

6Cine primește învățătura în Cuvânt, să facă parte din toate bunurile lui și celui ce-l învață.

Rom 15.27;1Cor 9.11-14;

7Nu vă înșelați: "Dumnezeu nu Se lasă să fie batjocorit." Ce seamănă omul, aceea va și secera.

1Cor 6.9;1Cor 15.33;Iov 13.9;Luca 16.25;Rom 2.6;2Cor 9.6;

8Cine seamănă în firea lui pământească, va secera din firea pământească putrezirea; dar cine seamănă în Duhul, va secera din Duhul viața veșnică.

Iov 4.8;Prov 11.18;Prov 22.8;Osea 8.7;Osea 10.12;Rom 8.13;Iac 3.18;

9Să nu obosim în facerea binelui; căci la vremea potrivită, vom secera, dacă nu vom cădea de oboseală.

1Cor 15.58;2Tes 3.13;Mat 24.13;Evr 3.6-14;Evr 10.36;Evr 12.3-5;Apoc 2.10;

10Așadar, cât avem prilej, să facem bine la toți, și mai ales fraților în credință.

Ioan 9.4;Ioan 12.35;1Tes 5.15;1Tim 6.18;Tit 3.8;Efes 2.19;Evr 10.36;

11Uitați-vă cu ce slove mari v-am scris, cu însăși mâna mea!

12Toți cei ce umblă după plăcerea oamenilor, vă silesc să primiți tăierea împrejur, numai ca să nu sufere ei prigonire pentru Crucea lui Hristos.

Gal 2.3-14;Filip 3.18;Gal 5.11;

13Căci nici ei, care au primit tăierea împrejur, nu păzesc Legea; ci voiesc doar ca voi să primiți tăierea împrejur, pentru ca să se laude ei cu trupul vostru.

14În ce mă privește, departe de mine gândul să mă laud cu altceva decât cu crucea Domnului nostru Isus Hristos, prin care lumea este răstignită față de mine, și eu față de lume!

Filip 3.3-8;Rom 6.6;Gal 2.20;

15Căci în Hristos Isus nici tăierea împrejur, nici netăierea împrejur nu sunt nimic, ci a fi o făptură nouă.

1Cor 7.19;Gal 5.6;Col 3.11;2Cor 5.17;

16Și peste toți cei ce vor umbla după dreptarul acesta și peste Israelul lui Dumnezeu să fie pace și îndurare!

Ps 125.5;Filip 3.16;Rom 2.29;Rom 4.12;Rom 9.6-8;Gal 3.7-29;Filip 3.3;

17De acum încolo nimeni să nu mă mai necăjească, pentru că port semnele Domnului Isus pe trupul meu.

2Cor 1.5;2Cor 4.10;2Cor 11.23;Gal 5.11;Col 1.24;

18Fraților, harul Domnului nostru Isus Hristos să fie cu duhul vostru! Amin.

2Tim 4.22;Filim 25;