### IOEL

#### (Osea 6.1-3. Evrei 12.10, 11. Apocalipsa 21.3-6.)

Năvală de lăcuste.

## 1 > 3

1Cuvântul Domnului care a fost spus lui Ioel, fiul lui Petuel.

2Ascultați lucrul acesta, bătrâni! Și luați seama, toți locuitorii țării! S-a întâmplat așa ceva pe vremea voastră, sau pe vremea părinților voștri?

Ioel 2.2;

3Povestiți copiilor voștri despre lucrul acesta, și copiii voștri să povestească la copiii lor, iar copiii lor să povestească neamului de oameni care va urma!

Ps 78.4;

4Ce a lăsat nemâncat lăcusta Gazam, a mâncat lăcusta Arbeh, ce a lăsat lăcusta Arbeh, a mâncat lăcusta Ielec, ce a lăsat lăcusta Ielec, a mâncat lăcusta Hasil.

Deut 28.38;Ioel 2.25;

5Treziți-vă, bețivilor, și plângeți! Văitați-vă toți cei ce beți vin, căci vi s-a luat mustul de la gură!

Isa 32.10;

6Căci în țara mea a năvălit un popor puternic și fără număr, cu dinți de leu, și măsele de leoaică.

Prov 30.25-27;Ioel 2.2-25;Apoc 9.8;

7Mi-a pustiit via; mi-a făcut bucăți smochinul, l-a jupuit de coajă și l-a trântit jos; mlădițele de viță au ajuns albe!

Isa 5.6;

8Bocește-te, ca fecioara încinsă cu un sac după bărbatul tinereții ei!

Isa 22.12;Prov 2.17;Ier 3.4;

9Au încetat darurile de mâncare și jertfele de băutură din Casa Domnului; preoții, slujitorii Domnului, jelesc.

Ioel 1.13;Ioel 2.14;

10Câmpia este pustiită, pământul întristat, căci grâul este nimicit, mustul a secat, untdelemnul nu mai este.

Ier 12.11;Ier 14.2;Isa 24.7;Ioel 1.12;

11Înmărmuriți, plugari, văitați-vă, vieri, din pricina grâului și orzului, căci bucatele de pe câmp sunt pierdute.

Ier 14.3-4;

12Via este prăpădită, smochinul este veștejit, rodiul, finicul, mărul, toți pomii de pe câmp, s-au uscat... Și s-a dus bucuria de la copiii oamenilor!

Ioel 1.10;Isa 24.11;Ier 48.33;Ps 4.7;Isa 9.3;

13Încingeți-vă, preoți, și plângeți! Bociți-vă, slujitori ai altarului; veniți și petreceți noaptea îmbrăcați cu saci, slujitori ai Dumnezeului meu! Căci au încetat darurile de mâncare și jertfele de băutură din Casa Dumnezeului vostru.

Ier 4.8;Ioel 1.8;Ioel 1.9;

14Vestiți un post, chemați o adunare de sărbătoare; strângeți pe bătrâni, pe toți locuitorii țării, în Casa Domnului, Dumnezeului vostru, și strigați către Domnul.

2Cron 20.3-4;Ioel 2.15-16;Lev 23.36;2Cron 20.13;

15"Vai! ce zi!" Da, ziua Domnului este aproape, vine ca o pustiire de la Cel Atotputernic.

Ier 30.7;Isa 13.6-9;Ioel 2.1;

16Nu s-a prăpădit hrana sub ochii noștri? Și n-a pierit bucuria și veselia din Casa Dumnezeului nostru?

Deut 12.6-7;Deut 16.11-15;

17S-au uscat semințele sub bulgări; grânarele stau goale, hambarele sunt stricate, căci s-a stricat semănătura!

18Cum gem vitele! Cirezile de boi umblă buimace, căci nu mai au pășune; chiar și turmele de oi suferă!

Osea 4.3;

19Către Tine, Doamne, strig, căci a mâncat focul islazurile pustiei, și para focului a pârlit toți copacii de pe câmp!

Ps 50.15;Ier 9.10;Ioel 2.3;

20Chiar și fiarele câmpului se îndreaptă doritoare către tine, căci au secat pârâurile, și a mâncat focul islazurile pustiei.

Iov 38.41;Ps 104.21;Ps 145.15;1Împ 17.7;1Împ 18.5;

Îndemn la pocăință.

## < 2 >

1Sunați din trâmbiță în Sion! Sunați în gura mare pe muntele Meu cel sfânt, ca să tremure toți locuitorii țării. Căci vine ziua Domnului, este aproape! -

Ier 4.5;Ioel 2.15;Num 10.5-9;Ioel 1.15;Obad 15;Țef 1.14-15;

2O zi de întuneric și negură mare, o zi de nori și de întunecime. Ca zorile dimineții se întinde peste munți un popor mare și puternic, cum n-a mai fost din veac, și nici în vremurile viitoare nu va mai fi.

Amos 5.18-20;Ioel 1.6;Ioel 2.5-25;Ex 10.14;

3Arde focul înaintea lui, și pâlpâie flacăra după el. Înaintea lui, țara era ca o grădină a Edenului, și după el este un pustiu sterp: nimic nu-i scapă.

Ioel 1.19-20;Gen 2.8;Gen 13.10;Isa 51.3;Zah 7.14;

4Parcă sunt niște cai, și aleargă ca niște călăreți.

Apoc 9.7;

5Vin uruind ca niște care pe munți, și pârâie ca o flacără de foc, când mistuie miriștea; par o puternică oștire, gata de luptă.

Apoc 9.9;Ioel 2.2;

6Tremură popoarele înaintea lor, și toate fețele îngălbenesc.

Ier 8.21;Plân 4.8;Nah 2.10;

7Aleargă ca niște războinici, se suie pe ziduri ca niște războinici, fiecare își vede de drumul lui, și nu se abate din cărarea lui.

8Nu se împing unii pe alții, fiecare ține șirul, se năpustesc prin săgeți și nu se opresc din mers.

9Se răspândesc în cetate, aleargă pe ziduri, se suie pe case, și intră pe ferestre ca un hoț.

Ier 9.21;Ioan 10.1;

10Înaintea lor se cutremură pământul, se zguduie cerurile, soarele și luna se întunecă, și stelele își pierd lumina.

Ps 18.7;Isa 13.10;Ezec 32.7;Ioel 2.31;Ioel 3.15;Mat 24.29;

11Domnul face să tune glasul Lui înaintea oștirii Sale, căci tabăra Lui este foarte mare, și cel ce împlinește cuvântul este puternic. Dar mare este ziua Domnului și foarte înfricoșată: cine o poate suferi?

Ier 25.30;Ioel 3.16;Amos 1.2;Ioel 2.25;Ier 50.34;Apoc 18.8;Ier 30.7;Amos 5.18;Țef 1.15;Num 24.23;Mal 3.2;

12"Dar chiar acuma, zice Domnul, întoarceți-vă la Mine cu toată inima, cu post, cu plânset și bocet!

Ier 4.1;Osea 12.6;Osea 14.1;

13Sfâșiați-vă inimile nu hainele, și întoarceți-vă la Domnul, Dumnezeul vostru. Căci El este milostiv și plin de îndurare, îndelung răbdător și bogat în bunătate, și-I pare rău de relele pe care le trimite.

Ps 34.18;Ps 51.17;Gen 37.34;2Sam 1.11;Iov 1.20;Ex 34.6;Ps 86.5-15;Iona 4.2;

14Cine știe dacă nu Se va întoarce și nu Se va căi? Cine știe dacă nu va lăsa după El o binecuvântare, daruri de mâncare și jertfe de băutură pentru Domnul, Dumnezeul vostru?

Ios 14.12;2Sam 12.22;2Împ 19.4;Amos 5.15;Iona 3.9;Țef 2.3;Isa 65.8;Hag 2.19;Ioel 1.9-13;

15Sunați cu trâmbița în Sion! Vestiți un post, chemați o adunare de sărbătoare!"

Num 10.3;Ioel 2.1;Ioel 1.14;

16Strângeți poporul, țineți o adunare sfântă! Aduceți pe bătrâni, strângeți copiii, și chiar pruncii de la țâță! Să iasă mirele din cămara lui, și mireasa din odaia ei!

Ex 19.10-22;Ioel 1.14;2Cron 20.13;1Cor 7.5;

17Preoții, slujitorii Domnului, să plângă între tindă și altar, și să zică: "Doamne, îndură-Te de poporul Tău! Nu da de ocară moștenirea Ta, n-o face de batjocura popoarelor! Pentru ce să se zică printre neamuri: "Unde este Dumnezeul lor?"

Ezec 8.16;Mat 23.35;Ex 32.11-12;Deut 9.26-29;Ps 42.10;Ps 79.10;Ps 115.2;Mic 7.10;

Făgăduințe.

18Domnul a fost plin de râvnă pentru țara Lui, și S-a îndurat de poporul Său.

Zah 1.14;Zah 8.2;Deut 32.36;Isa 60.10;

19Domnul a răspuns, și a zis poporului Său: "Iată, vă trimit grâu, must și untdelemn proaspăt, ca să vă săturați de ele, și nu vă voi mai face de ocară între neamuri.

Ioel 1.10;Mal 3.10-12;

20Voi depărta de la voi pe vrăjmașul de la miază-noapte, îl voi izgoni spre un pământ fără apă și pustiu, îi voi împinge partea dinainte a oștirii lui în marea de răsărit, și coada oștirii în marea de apus; iar duhoarea lui se va ridica în sus, și mirosul lui de putregai se va înălța în văzduh, căci s-a crezut grozav.

Ex 10.19;Ier 1.14;Ezec 47.18;Zah 14.8;Deut 11.24;

21Nu te teme, pământule, ci bucură-te și înveselește-te, căci Domnul face lucruri mari!

22Nu vă temeți, fiare de pe câmp, căci islazurile pustiei iarăși vor înverzi, pomii își vor da roadele, smochinul și vița își vor da rodul lor.

Ioel 1.18-20;Zah 8.12;Ioel 1.19;

23Și voi, copii ai Sionului, bucurați-vă și înveseliți-vă în Domnul, Dumnezeul vostru, căci El vă va da ploaie la vreme, vă va trimite ploaie timpurie și târzie, ca odinioară.

Isa 41.16;Isa 61.10;Hab 3.18;Zah 10.7;Lev 26.4;Deut 11.14;Deut 28.12;Iac 5.7;

24Ariile se vor umple de grâu, vor geme tocitoarele și teascurile de must și de untdelemn,

25vă voi răsplăti astfel anii, pe care i-au mâncat lăcustele Arbeh, Ielec, Hasil și Gazam, oștirea Mea cea mare, pe care am trimis-o împotriva voastră.

Ioel 1.4;Ioel 2.11;

26Veți mânca și vă veți sătura, și veți lăuda Numele Domnului, Dumnezeului vostru, care va face minuni cu voi, și poporul Meu niciodată nu va mai fi de ocară!

Lev 26.5;Ps 22.26;Lev 26.26;Mic 6.14;

27Și veți ști că Eu sunt în mijlocul lui Israel, că Eu sunt Domnul, Dumnezeul vostru, și nu este altul afară de Mine. Și poporul Meu niciodată nu va mai fi de ocară.

Ioel 3.17;Lev 26.11-12;Ezec 37.26-28;Isa 45.5-22;Ezec 39.22-28;

28După aceea, voi turna Duhul Meu peste orice făptură; fiii și fiicele voastre vor prooroci, bătrânii voștri vor visa visuri, și tinerii voștri vor avea vedenii.

Isa 44.3;Ezec 39.29;Fapt 2.17;Zah 12.10;Ioan 7.39;Isa 54.13;Fapt 21.9;

29Chiar și peste robi și peste roabe, voi turna Duhul Meu, în zilele acelea.

1Cor 12.13;Gal 3.28;Col 3.11;

30Voi face să se vadă semne în ceruri și pe pământ: sânge, foc, și stâlpi de fum;

Mat 24.29;Marc 13.24;Luc 21.11-25;

31soarele se va preface în întuneric, și luna în sânge, înainte de a veni ziua Domnului, ziua aceea mare și înfricoșată.

Isa 13.9-10;Ioel 3.1-15;Ioel 2.10;Mat 24.29;Marc 13.24;Luc 21.25;Apoc 6.12;Mal 4.5;

32Atunci oricine va chema Numele Domnului va fi mântuit. Căci mântuirea va fi pe muntele Sionului și la Ierusalim, cum a făgăduit Domnul, și între cei rămași, pe care-i va chema Domnul.

Rom 10.13;Isa 46.13;Isa 59.20;Obad 17;Rom 11.26;Isa 11.11-16;Ier 31.7;Mic 4.7;Mic 5.3-8;Rom 9.27;Rom 11.5-7;

## 1 < 3

1Căci iată că în zilele acelea și în vremurile acelea, când voi aduce înapoi pe prinșii de război ai lui Iuda și ai Ierusalimului,

Ier 30.3;Ezec 38.14;

2voi strânge pe toate neamurile, și le voi pogorî în valea lui Iosafat. Acolo, Mă voi judeca cu ele, pentru poporul Meu, pentru Israel, moștenirea Mea, pe care l-au risipit printre neamuri, împărțind între ele țara Mea.

Zah 14.2-4;2Cron 20.26;Ioel 3.12;Isa 66.16;Ezec 38.22;

3Au tras la sorț pentru poporul Meu; au dat un flăcău pe o curvă, și au vândut fata pe vin, și l-au băut.

Obad 11;Nah 3.10;

4Ce vreți voi cu Mine, Tirule și Sidonule, și toate ținuturile Filistenilor? Vreți să-Mi răsplătiți vreo faptă, sau să faceți ceva împotriva Mea? Iute, fără zăbavă, voi întoarce faptele voastre asupra capului vostru.

Amos 1.6-9;Ezec 25.15-17;

5Mi-ați luat argintul și aurul, și cele mai bune odoare ale Mele, și le-ați dus în templele voastre.

6Ați vândut pe copiii lui Iuda și ai Ierusalimului copiilor Grecilor, ca să-i depărtați din țara lor.

7Iată că îi scol în locul în care i-ați vândut, și voi întoarce fapta voastră asupra capului vostru.

Isa 43.5-6;Isa 49.12;Ier 23.8;

8Voi vinde copiilor lui Iuda pe fiii și fiicele voastre, și ei îi vor vinde Sabeenilor, un neam depărtat; căci Domnul a vorbit.

Ezec 28.42;Ier 6.20;

9Vestiți aceste lucruri printre neamuri: pregătiți războiul! Treziți pe viteji! Să se apropie și să se suie, toți oamenii de război!

Isa 8.9-10;Ier 46.3-4;Ezec 38.7;

10Fiarele plugurilor voastre prefaceți-le în săbii, și cosoarele în sulițe! Cel slab să zică: "Sunt tare!"

Isa 2.4;Mic 4.3;Zah 12.8;

11Grăbiți-vă și veniți, toate neamurile de primprejur, și strângeți-vă! Acolo pogoară, Doamne, pe vitejii Tăi!

Ioel 3.2;Ps 103.20;Isa 13.3;

12Să se scoale neamurile, și să se suie în valea lui Iosafat! Căci acolo voi ședea să judec toate neamurile de primprejur.

Ioel 3.2;Ps 96.13;Ps 98.9;Ps 110.6;Isa 2.4;Isa 3.13;Mic 4.3;

13Puneți mâna pe seceră, căci secerișul este copt! Veniți și călcați cu picioarele, căci linurile sunt pline, și tocitoarele dau peste ele! Căci mare este răutatea lor!

Mat 13.39;Apoc 14.15-18;Ier 51.32;Osea 6.11;Isa 63.3;Plân 1.15;Apoc 14.19-20;

14Vin grămezi-grămezi în valea judecății, căci ziua Domnului este aproape, în valea judecății.

Ioel 3.2;Ioel 2.1;

15Soarele și luna se întunecă, și stelele își pierd strălucirea.

Ioel 2.10-31;

16Domnul răcnește din Sion, glasul Lui răsună din Ierusalim, de se zguduie cerurile și pământul. Dar Domnul este scăparea poporului Său, și ocrotirea copiilor lui Israel.

Ier 25.30;Ioel 2.11;Amos 1.2;Hag 2.6;Isa 51.5-6;

17Și veți ști că Eu sunt Domnul, Dumnezeul vostru, care locuiește în Sion, muntele Meu cel sfânt. Ierusalimul însă va fi sfânt, și nu vor mai trece străinii prin el.

Ioel 2.27;Dan 11.45;Obad 16;Zah 8.3;Isa 35.8;Isa 52.1;Nah 1.15;Zah 14.21;Apoc 21.27;

18În vremea aceea, va picura must din munți, și va curge lapte din dealuri, toate pârâurile lui Iuda vor fi pline de apă. Un izvor va ieși de asemenea din Casa Domnului, și va uda valea Sitim.

Amos 9.13;Isa 30.25;Ps 46.4;Ezec 47.1;Zah 14.8;Apoc 22.1;Num 25.1;

19Egiptul va ajunge pustiu, Edomul va ajunge o pustie stearpă, din pricina silniciei făcute împotriva copiilor lui Iuda, al căror sânge nevinovat l-au vărsat în țara lor.

Isa 19.1;Ier 49.17;Ezec 25.12-13;Amos 1.11;Obad 10;

20Dar Iuda va fi veșnic locuit, și Ierusalimul din neam în neam.

Amos 9.15;

21Le voi răzbuna sângele pe care nu l-am răzbunat încă, dar Domnul va locui în Sion.

Isa 4.4;Ezec 48.35;Ioel 3.17;Apoc 21.3;