### IOV

#### (Psalmul 73. Eclesiast 8.14. Ioan 9.3. Romani 9.20. 1Cor 4.3-5,9.)

Propășirea lui Iov.

## 1 > 3 4 5 10 15 20 25 30 35 40 42

1Era în țara Uț un om care se numea Iov. Și omul acesta era fără prihană și curat la suflet. El se temea de Dumnezeu, și se abătea de la rău.

Gen 22.20-21;Ezec 14.14;Iac 5.11;Gen 6.9;Gen 17.1;Iov 2.3;Prov 8.13;Prov 16.6;

2I s-au născut șapte fii și trei fete.

3Avea șapte mii de oi, trei mii de cămile, cinci sute de perechi de boi, cinci sute de măgărițe, și un foarte mare număr de slujitori. Și omul acesta era cel mai cu vază din toți locuitorii Răsăritului.

4Fiii săi se duceau unii la alții, și dădeau, rând pe rând, câte un ospăț. Și pofteau și pe cele trei surori ale lor să mănânce și să bea împreună cu ei.

5Și, după ce treceau zilele de ospăț, Iov chema și sfințea pe fiii săi: se scula dis-de-dimineață și aducea pentru fiecare din ei câte o ardere de tot. Căci zicea Iov: "Poate că fiii mei au păcătuit și au supărat pe Dumnezeu în inima lor." Așa avea Iov obicei să facă.

Gen 8.20;Iov 42.8;1Împ 21.10-13;

Satana cere să se atingă de Iov.

6Fiii lui Dumnezeu au venit într-o zi de s-au înfățișat înaintea Domnului. Și a venit și Satana în mijlocul lor.

1Împ 22.19;Iov 38.7;Iov 2.1;

7Domnul a zis Satanei: "De unde vii?" Și Satana a răspuns Domnului: "De la cutreierarea pământului și de la plimbarea pe care am făcut-o pe el."

Iov 2.2;Mat 12.43;1Pet 5.8;

8Domnul a zis Satanei: "Ai văzut pe robul Meu Iov? Nu este nimeni ca el pe pământ. Este un om fără prihană și curat la suflet, care se teme de Dumnezeu și se abate de la rău."

Iov 2.3;Iov 1.1;

9Și Satana a răspuns Domnului: "Oare degeaba se teme Iov de Dumnezeu?

10Nu l-ai ocrotit Tu pe el, casa lui și tot ce este al lui? Ai binecuvântat lucrul mâinilor lui, și turmele lui acoperă țara.

Ps 34.7;Isa 5.2;Ps 128.1-2;Prov 10.22;

11Dar ia întinde-Ți mâna, și atinge-te de tot ce are, și sunt încredințat că Te va blestema în față."

Iov 2.5;Iov 19.21;Isa 8.21;Mal 3.13-14;

12Domnul a zis Satanei: "Iată, îți dau pe mână tot ce are, numai asupra lui să nu întinzi mâna." Și Satana a plecat dinaintea Domnului.

Răbdarea lui Iov.

13Într-o zi, pe când fiii și fiicele lui Iov mâncau și beau vin în casa fratelui lor celui întâi-născut,

Ecl 9.12;

14a venit la Iov un sol, care a zis: "Boii arau și măgărițele pășteau lângă ei.

15Și s-au aruncat niște Sabeeni asupra lor, i-au luat, și au trecut pe slujitori prin ascuțișul sabiei. Numai eu am scăpat, ca să-ți dau de știre."

16Pe când vorbea el încă, a venit un altul și a zis: "Focul lui Dumnezeu a căzut din cer, și a aprins oile și pe slujitorii tăi, și i-a ars de tot. Numai eu am scăpat, ca să-ți dau de știre."

17Pe când vorbea el încă, a venit un altul și a zis: "Niște Haldeeni, înșirați în trei cete, s-au aruncat asupra cămilelor, le-au luat și au trecut pe slujitori prin ascuțișul sabiei. Numai eu am scăpat, ca să-ți dau de știre."

18Pe când vorbea el încă, a venit un altul și a zis: "Fiii tăi și fiicele tale mâncau și beau vin în casa fratelui lor întâi-născut.

Iov 1.4;Iov 1.13;

19Și deodată, a venit un vânt mare de dincolo de pustie, și a izbit în cele patru colțuri ale casei: Casa s-a prăbușit peste tineri, și au murit. Și am scăpat numai eu, ca să-ți dau de știre."

20Atunci Iov s-a sculat, și-a sfâșiat mantaua, și și-a tuns capul. Apoi, aruncându-se la pământ, s-a închinat,

Gen 37.29;Ezra 9.3;1Pet 5.6;

21și a zis: "Gol am ieșit din pântecele mamei mele, și gol mă voi întoarce în sânul pământului. Domnul a dat, și Domnul a luat, - binecuvântat fie Numele Domnului!"

Ps 49.17;Ecl 5.15;1Tim 6.7;Ecl 5.19;Iac 1.17;Mat 20.15;Efes 5.20;1Tes 5.18;

22În toate acestea, Iov n-a păcătuit deloc, și n-a vorbit nimic necuviincios împotriva lui Dumnezeu.

Iov 2.10;

Satana învinuiește pe Iov.

## < 2 > 5 10 15 20 25 30 35 40 42

1Fiii lui Dumnezeu au venit într-o zi de s-au înfățișat înaintea Domnului. Și a venit și Satana în mijlocul lor și s-a înfățișat înaintea Domnului.

Iov 1.6;

2Domnul a zis Satanei: "De unde vii?" Și Satana a răspuns Domnului: "De la cutreierarea pământului și de la plimbarea pe care am făcut-o pe el."

Iov 1.7;

3Domnul a zis Satanei: "Ai văzut pe robul Meu Iov? Nu este nimeni ca el pe pământ. Este un om fără prihană și curat la suflet. El se teme de Dumnezeu, și se abate de la rău. El se ține tare în neprihănirea lui, și tu Mă îndemni să-l pierd fără pricină."

Iov 1.1-8;Iov 27.5-6;Iov 9.17;

4Și Satana a răspuns Domnului: "Piele pentru piele! Omul dă tot ce are pentru viața lui.

5Dar ia întinde-Ți mâna și atinge-Te de oasele și de carnea lui, și sunt încredințat că Te va blestema în față."

Iov 1.11;Iov 19.20;

6Domnul a zis Satanei: "Iată, ți-l dau pe mână: numai cruță-i viața."

Iov 1.12;

7Și Satana a plecat dinaintea Domnului. Apoi a lovit pe Iov cu o bubă rea, din talpa piciorului până în creștetul capului.

Isa 1.6;

8Și Iov a luat un ciob să se scarpine, și a șezut pe cenușă.

2Sam 13.19;Iov 42.6;Ezec 27.30;Mat 11.21;

9Nevasta sa i-a zis: "Tu rămâi neclintit în neprihănirea ta! Blestemă pe Dumnezeu, și mori!"

Iov 21.15;Iov 2.3;

10Dar Iov i-a răspuns: "Vorbești ca o femeie nebună. Ce! primim de la Dumnezeu binele, și să nu primim și răul?" În toate acestea, Iov n-a păcătuit deloc cu buzele lui.

Iov 1.21;Rom 12.12;Iac 5.10-11;Iov 1.22;

Cei trei prieteni vin la Iov.

11Trei prieteni ai lui Iov, Elifaz din Teman, Bildad din Șuah, și Țofar din Naama, au aflat de toate nenorocirile care-l loviseră. S-au sfătuit și au plecat de acasă să se ducă să-i plângă de milă și să-l mângâie.

Prov 17.17;Gen 36.11;Ier 49.7;Gen 25.2;Iov 42.11;Rom 12.15;

12Ridicându-și ochii de departe, nu l-au mai cunoscut. Și au ridicat glasul și au plâns. Și-au sfâșiat mantalele, și au aruncat cu țărână în văzduh deasupra capetelor lor.

Neem 9.1;Plân 2.10;Ezec 27.30;

13Și au șezut pe pământ lângă el șapte zile și șapte nopți, fără să-i spună o vorbă, căci vedeau cât de mare îi este durerea.

Gen 50.10;

Plângerea lui Iov.

## 1 < 3 > 5 10 15 20 25 30 35 40 42

1După aceea, Iov a deschis gura și a blestemat ziua în care s-a născut.

2A luat cuvântul și a zis:

3"Blestemată să fie ziua în care m-am născut,

Iov 10.18-19;Ier 15.10;Ier 20.14;

4Prefacă-se în întuneric ziua aceea, să nu se îngrijească Dumnezeu de ea din cer, și să nu mai strălucească lumina peste ea!

5S-o cuprindă întunericul și umbra morții, nori groși să vină peste ea, și neguri de peste zi s-o înspăimânte!

Iov 10.21-22;Iov 16.16;Iov 28.3;Ps 23.4;Ps 44.19;Ps 107.10-14;Ier 13.16;Amos 5.8;

6Noaptea aceea! S-o acopere întunericul, să piară din an, să nu mai fie numărată între luni!

7Da, stearpă să fie noaptea aceea, ducă-se veselia din ea!

8Blestemată să fie de cei ce blestemă zilele, de cei ce știu să întărâte Leviatanul (Sau: crocodil.);

Ier 9.17-18;

9să se întunece stelele din amurgul ei, în zadar să aștepte lumina, și să nu mai vadă genele zorilor zilei!

10Căci n-a închis pântecele care m-a zămislit, nici n-a ascuns suferința dinaintea ochilor mei.

11De ce n-am murit în pântecele mamei mele? De ce nu mi-am dat sufletul la ieșirea din pântecele ei?

Iov 10.18;

12De ce am găsit genunchi care să mă primească? Și țâțe care să-mi dea lapte?

Gen 30.3;Isa 66.12;

13Acum aș fi culcat, aș fi liniștit, aș dormi și m-aș odihni

14cu împărații și cei mari de pe pământ, care și-au zidit falnice morminte,

Iov 15.28;

15cu domnitorii care aveau aur, și și-au umplut casele cu argint.

16Sau n-aș mai fi în viață, aș fi ca o stârpitură îngropată, ca niște copii care n-au văzut lumina!

Ps 58.8;

17Acolo nu te mai necăjesc cei răi, acolo se odihnesc cei sleiți de puteri.

18Acolo cei puși în lanțuri sunt lăsați toți în pace, nu mai aud glasul asupritorului;

Iov 39.7;

19cel mai mic și cel mare sunt tot una acolo, și robul scapă de stăpânul său.

20Pentru ce dă Dumnezeu lumină celui ce suferă, și viață celor amărâți la suflet,

Ier 20.18;1Sam 1.10;2Împ 4.27;Prov 31.6;

21care așteaptă moartea și nu vine; măcar că o doresc mai mult decât o comoară,

Apoc 9.6;Prov 2.4;

22care n-ar mai putea de bucurie și de veselie, dacă ar găsi mormântul? -

23Pentru ce, zic, dă El lumină omului care nu știe încotro să meargă, pe care îl îngrădește Dumnezeu din toate părțile?

Iov 19.8;Plân 3.7;

24Suspinele îmi sunt hrana de toate zilele, și jalea mi se varsă ca apa.

25De ce mă tem, aceea mi se întâmplă; de ce mi-e frică, de aceea am parte!

26N-am nici liniște, nici pace, nici odihnă, și necazul dă peste mine."

Cuvântarea lui Elifaz către Iov.

## 1 < 4 > 10 15 20 25 30 35 40 42

1Elifaz din Teman a luat cuvântul și a zis:

2"Dacă vom îndrăzni să-ți vorbim, te vei supăra? Dar cine ar putea să tacă?

3De multe ori tu ai învățat pe alții, și ai întărit mâinile slăbite.

Isa 35.3;

4Cuvintele tale au ridicat pe cei ce se clătinau, și ai întărit genunchii care se îndoiau.

Isa 35.3;

5Și acum, când este vorba de tine, ești slab! Acum, când ești atins tu, te tulburi! Nu este frica ta de Dumnezeu sprijinul tău?

Iov 1.1;

6Nădejdea ta, nu-i neprihănirea ta?

Prov 3.26;

7Adu-ți aminte, te rog: care nevinovat a pierit? Care oameni neprihăniți au fost nimiciți?

Ps 37.25;

8După câte am văzut eu, numai cei ce ară fărădelegea și seamănă nelegiuirea îi seceră roadele!

Ps 7.17;Prov 22.8;Osea 10.13;Gal 6.7-8;

9Aceia pier prin suflarea lui Dumnezeu, nimiciți de vântul mâniei Lui.

10Mugetul leilor încetează, dinții puilor de lei sunt zdrobiți!

Ps 58.6;

11Leul bătrân piere din lipsă de pradă, și puii leoaicei se risipesc.

Ps 34.10;

Toți oamenii sunt vinovați.

12Un cuvânt s-a furișat până la mine, și urechea mea i-a prins sunetele ușoare.

13În clipa când vedeniile de noapte frământă gândul, când oamenii sunt cufundați într-un somn adânc,

Iov 33.15;

14m-a apucat groaza și spaima, și toate oasele mi-au tremurat.

Hab 3.16;

15Un duh a trecut pe lângă mine... Tot părul mi s-a zbârlit ca ariciul...

16Un chip cu o înfățișare necunoscută era înaintea ochilor mei. Și am auzit un glas care șoptea încetișor:

17"Fi-va omul fără vină înaintea lui Dumnezeu? Fi-va el curat înaintea Celui ce l-a făcut?

Iov 9.2;

18Dacă n-are încredere Dumnezeu nici în slujitorii Săi, dacă găsește El greșeli chiar la îngerii Săi,

Iov 15.15;Iov 25.5;2Pet 2.4;

19cu cât mai mult la cei ce locuiesc în case de lut, care își trag obârșia din țărână, și pot fi zdrobiți ca un vierme!

Iov 15.16;2Cor 4.7;2Cor 5.1;

20De dimineață până seara sunt zdrobiți, pier pentru totdeauna, și nimeni nu ține seama de ei.

Ps 90.5-6;

21Li se taie firul vieții: mor, și tot n-au căpătat înțelepciunea!

Ps 39.11;Ps 49.14;Iov 36.12;

Nelegiuitul piere.

## 1 < 5 > 7 8 9 10 15 20 25 30 35 40 42

1Strigă acum! Cine îți va răspunde? Căruia dintre sfinți îi vei vorbi?

2Nebunul piere ucis de mânia lui, prostul moare ucis de aprinderea lui.

3Am văzut pe un nebun prinzând rădăcină; apoi deodată i-am blestemat locuința.

Ps 37.35-36;Ier 12.2-3;

4Fiii lui n-au noroc, sunt călcați în picioare la poartă, și nimeni nu i scapă!

Ps 119.155;Ps 127.5;Ps 109.12;

5Secerișul lui este mâncat de cei flămânzi, care vin să-l ia chiar și din spini, și averile lui sunt înghițite de oameni însetați.

Iov 18.9;

6Nenorocirea nu răsare din țărână, și suferința nu încolțește din pământ.

7Omul se naște ca să sufere, după cum scânteia se naște ca să zboare.

Gen 3.17-19;1Cor 10.13;

Ajutorul este la Dumnezeu.

8Eu aș alerga la Dumnezeu, lui Dumnezeu i-aș spune necazul meu.

9El face lucruri mari și nepătrunse, minuni fără număr.

Iov 9.10;Iov 37.5;Ps 40.5;Ps 72.18;Ps 145.3;Rom 11.33;

10El varsă ploaia pe pământ, și trimite apă pe câmpii.

Iov 28.26;Ps 65.9-10;Ps 147.8;Ier 5.24;Ier 10.13;Ier 51.16;Fapt 14.17;

11El înalță pe cei smeriți, și izbăvește pe cei necăjiți.

1Sam 2.7;Ps 113.7;

12El nimicește planurile oamenilor vicleni, și mâinile lor nu pot să le împlinească.

Neem 4.15;Ps 33.10;Isa 8.10;

13El prinde pe cei înțelepți în viclenia lor, și planurile oamenilor înșelători sunt răsturnate:

Ps 9.15;1Cor 3.19;

14dau peste întuneric în mijlocul zilei, bâjbâie ziua în amiaza mare ca noaptea.

Deut 28.29;Isa 59.10;Amos 8.9;

15Astfel, Dumnezeu ocrotește pe cel slab împotriva amenințărilor lor, și-l scapă din mâna celor puternici.

Ps 35.10;1Sam 2.9;

16Așa încât nădejdea sprijinește pe cel nenorocit, iar fărădelegea își închide gura.

Ps 107.42;

La adăpostul lui Dumnezeu.

17Ferice de omul pe care-l ceartă Dumnezeu! Nu nesocoti mustrarea Celui Atotputernic.

Ps 94.12;Prov 3.11-12;Evr 12.5;Iac 1.12;Apoc 3.19;

18El face rana, și tot El o leagă; El rănește, și mâna Lui tămăduiește.

Deut 32.39;1Sam 2.6;Isa 30.26;Osea 6.1;

19De șase ori te va izbăvi din necaz, și de șapte ori nu te va atinge răul.

Ps 34.19;Ps 91.3;Prov 24.16;1Cor 10.13;Ps 91.10;

20El te va scăpa de moarte în vreme de foamete, și de loviturile sabiei în vreme de război.

Ps 33.19;Ps 37.19;

21Vei fi la adăpost de biciul limbii, vei fi fără teamă când va veni pustiirea.

Ps 31.20;

22Vei râde de pustiire ca și de foamete, și nu vei avea să te temi de fiarele pământului.

Isa 11.9;Isa 35.9;Isa 65.25;Ezec 34.25;

23Căci vei face legământ până și cu pietrele câmpului, și fiarele pământului vor fi în pace cu tine.

Ps 91.12;Osea 2.18;

24Vei avea fericire în cortul tău, îți vei găsi turmele întregi,

25îți vei vedea sămânța crescându-ți, și odraslele înmulțindu-se ca iarba de pe câmp.

Ps 112.2;Ps 72.16;

26Vei intra în mormânt la bătrânețe, ca snopul strâns la vremea lui.

Prov 9.11;Prov 10.27;

27Iată ce am cercetat, și așa este! Ascultă, că sunt spre folosul tău!"

Ps 111.2;

Răspunsul lui Iov.

## 1 < 6 > 10 15 20 25 30 35 40 42

1Iov a luat cuvântul și a zis:

2"Oh! de ar fi cu putință să mi se cântărească durerea, și să mi se pună toate nenorocirile în cumpănă,

3ar fi mai grele decât nisipul mării: de aceea îmi merg cuvintele până la nebunie!

Prov 27.3;

4Căci săgețile Celui Atotputernic m-au străpuns, sufletul meu le suge otrava, și groază Domnului bagă fiori în mine!

Ps 38.2;Ps 88.15-16;

5Zbiară măgarul sălbatic când are verdeață? Mugește boul când are de mâncare?

6Poți mânca ce-i fără gust și fără sare? Are vreun gust albușul unui ou?

7Orice lucru de care aș vrea să nu m-ating, acela-i hrana mea, fie cât de grețoasă ea!

8O, de mi s-ar asculta dorința, și de mi-ar împlini Dumnezeu nădejdea!

9De ar vrea Dumnezeu să mă zdrobească, întindă-Și mâna și să mă prăpădească!

1Împ 19.4;

10Îmi va rămâne măcar această mângâiere, această bucurie în durerile cu care mă copleșește: că niciodată n-am călcat poruncile Celui Sfânt.

Fapt 20.20;Lev 19.2;Isa 57.15;Osea 11.9;

11La ce să mai nădăjduiesc când nu mai pot? La ce să mai aștept, când sfârșitul se știe?

12Tăria mea oare este o tărie de piatră? Trupul meu e de aramă?

13Nu sunt eu lipsit de ajutor, și n-a fugit mântuirea de mine?

Iov se tânguiește.

14Cel ce suferă are drept la mila prietenului, chiar dacă părăsește frica de Cel Atotputernic.

Prov 17.17;

15Frații mei s-au arătat înșelători ca un pârâu, ca albia pâraielor care trec.

Ps 38.11;Ps 41.9;Ier 15.18;

16Un sloi le tulbură cursul, zăpada se îngrămădește pe ele;

17vine arșița vremii și seacă, vine căldura soarelui, și li se usucă albia.

18Cete de călători se abat din drumul lor, se cufundă în pustie, și pier.

19Cetele celor din Tema se uită țintă la ele, călătorii din Seba sunt plini de nădejde când le văd.

Gen 25.15;1Împ 10.1;Ps 72.10;Ezec 27.22-23;

20Dar rămân înșelați în nădejdea lor, rămân uimiți când ajung la ele.

Ier 14.3;

21Așa sunteți și voi acum pentru mine. Voi îmi vedeți necazul, și vă îngroziți!

22V-am zis eu oare: "Dați-mi ceva, cheltuiți din averile voastre pentru mine,

23scăpați-mă din mâna vrăjmașului, răscumpărați-mă din mâna celor răi?"

24Învățați-mă, și voi tăcea; faceți-mă să înțeleg în ce am păcătuit.

25O cât de înduplecătoare sunt cuvintele adevărului! Dar ce dovedesc mustrările voastre?

26Vreți să mă mustrați pentru tot ce am zis, și să nu vedeți decât vânt în cuvintele unui deznădăjduit?

27Voi năpăstuiți pe orfan, prigoniți pe prietenul vostru.

Ps 57.6;

28Uitați-vă la mine, vă rog! Doar nu voi minți în față!

29Întoarceți-vă, nu fiți nedrepți; întoarceți-vă, și mărturisiți că sunt nevinovat!

Iov 17.10;

30Este vreo nelegiuire pe limba mea, și nu deosebește gura mea ce este rău?

Iov deznădăjduit.

## 1 5 < 7 > 10 15 20 25 30 35 40 42

1Soarta omului pe pământ este ca a unui ostaș, și zilele lui sunt ca ale unui muncitor cu ziua.

Iov 14.5-14;Ps 39.4;

2Cum suspină robul după umbră, cum își așteaptă muncitorul plata,

3așa am eu parte de luni de durere, și partea mea sunt nopți de suferință.

Iov 29.2;

4Mă culc, și zic: "Când mă voi scula? Când se va sfârși noaptea?" Și mă satur de frământări până în revărsatul zorilor.

Deut 28.67;Iov 17.12;

5Trupul mi se acoperă cu viermi și cu o coajă pământoasă, pielea-mi crapă și se desface.

Isa 14.11;

6Zilele mele zboară mai iuți decât suveica țesătorului, se duc și nu mai am nici o nădejde!

Iov 9.25;Iov 16.22;Iov 17.11;Ps 90.6;Ps 102.11;Ps 103.15;Ps 144.4;Isa 38.12;Isa 40.6;Iac 4.14;

7Adu-Ți aminte, Dumnezeule, că viața mea este doar o suflare! Ochii mei nu vor mai vedea fericirea.

Ps 78.39;Ps 89.47;

8Ochiul, care mă privește, nu mă va mai privi; ochiul tău mă va căuta, și nu voi mai fi.

Iov 20.9;

9Cum se risipește norul și trece, așa nu se va mai ridica cel ce se pogoară în Locuința morților!

2Sam 12.23;

10Nu se va mai întoarce în casa lui, și nu-și va mai cunoaște locul în care locuia.

Iov 8.18;Iov 20.9;Ps 103.16;

11De aceea nu-mi voi ține gura, ci voi vorbi în neliniștea inimii mele, mă voi tângui în amărăciunea sufletului meu.

Ps 39.1-9;Ps 40.9;1Sam 1.10;Iov 10.1;

12Oare o mare sunt eu, sau un balaur de mare, de-ai pus strajă în jurul meu?

13Când zic: "Patul mă va ușura, culcușul îmi va alina durerile",

Iov 9.27;

14atunci mă înspăimânți prin visuri, mă îngrozești prin vedenii.

15Ah! aș vrea mai bine gâtuirea, mai bine moartea decât aceste oase!

16Le disprețuiesc!... nu voi trăi în veci... Lasă-mă, căci doar o suflare mi-i viața!

Iov 10.1;Iov 10.20;Iov 14.6;Ps 39.13;Ps 62.9;

17Ce este omul, ca să-Ți pese atât de mult de el, ca să iei seama la el,

Ps 8.4;Ps 144.3;Evr 2.6;

18să-l cercetezi în toate diminețile, și să-l încerci în toate clipele?

19Când vei înceta odată să mă privești? Când îmi vei da răgaz să-mi înghit scuipatul?

20Dacă am păcătuit, ce pot să-Ți fac, Păzitorul oamenilor? Pentru ce m-ai pus țintă săgeților Tale, de am ajuns o povară chiar pentru mine însumi?

Ps 36.6;Iov 16.12;Ps 21.12;Plân 3.12;

21Pentru ce nu-mi ierți păcatul, și pentru ce nu-mi uiți fărădelegea? Căci voi adormi în țărână, și când mă vei căuta, nu voi mai fi!"

Cuvântarea lui Bildad.

## 1 5 < 8 > 10 15 20 25 30 35 40 42

1Bildad către Șuah a luat cuvântul și a zis:

2"Până când vrei să vorbești astfel, și până când vor fi cuvintele gurii tale ca un vânt puternic?

3Oare va răsturna Dumnezeu dreptul? Sau va răsturna Cel Atotputernic dreptatea?

Gen 18.25;Deut 32.4;2Cron 19.7;Iov 34.17;Dan 9.14;Rom 3.5;

4Dacă fiii tăi au păcătuit împotriva Lui, i-a dat pe mâna păcatului.

Iov 1.5-18;

5Dar tu, dacă alergi la Dumnezeu, dacă rogi pe Cel Atotputernic,

Iov 5.8;Iov 11.13;Iov 22.23-etc;

6dacă ești curat și fără prihană, atunci negreșit, El va veghea asupra ta, și va da înapoi fericirea locuinței tale nevinovate.

7Vechea ta propășire va fi mică față de cea de mai târziu. Învățăminte din pățania celor dinainte.

Învățăminte din pățania celor dinainte.

8Întreabă pe cei din neamurile trecute, și ia aminte la pățania părinților lor. -

Deut 4.32;Deut 32.7;Iov 15.18;

9Căci noi suntem de ieri, și nu știm nimic, zilele noastre pe pământ nu sunt decât o umbră. -

Gen 47.9;1Cron 29.18;Iov 7.6;Ps 39.5;Ps 102.11;Ps 144.4;

10Ei te vor învăța, îți vor vorbi, și vor scoate din inima lor aceste cuvinte:

11"Crește papura fără baltă? Crește trestia fără umezeală?

12Fiind încă verde și fără să se taie, ea se usucă mai repede decât toate ierburile.

Ps 129.6;Ier 17.6;

13Așa se întâmplă tuturor celor ce uită pe Dumnezeu, și nădejdea celui nelegiuit va pieri.

Iov 11.20;Iov 18.14;Iov 27.8;Ps 112.10;Prov 10.28;

14Încrederea lui este zdrobită, și sprijinul lui este o pânză de păianjen.

15Se bizuie pe casa lui, dar nu este tare; se prinde de ea, dar nu ține.

Iov 27.18;

16Cum dă soarele, înverzește, își întinde ramurile peste grădina sa,

17își împletește rădăcinile printre pietre, pătrunde până în ziduri.

18Dar dacă-l smulgi din locul în care stă, locul acesta se leapădă de el și zice: "Nu știu să te fi cunoscut vreodată!"

Iov 7.10;Iov 20.9;Ps 37.36;

19Iată, așa sunt desfătările pe care i le aduc căile vieții lui; apoi din același pământ răsar alții după el.

Ps 113.7;

20Nu, Dumnezeu nu leapădă pe omul fără prihană, și nu ocrotește pe cei răi.

21Ba încă, El îți umple gura cu strigăte de bucurie, și buzele cu cântări de veselie.

22Vrăjmașii tăi vor fi acoperiți de rușine, iar cortul celor răi va pieri."

Ps 35.26;Ps 109.29;

Răspunsul lui Iov.

## 1 5 < 9 > 15 20 25 30 35 40 42

1Iov a luat cuvântul și a zis:

2"Știu bine că este așa. Și cum ar putea omul să-și scoată dreptate înaintea lui Dumnezeu?

Ps 143.2;Rom 3.20;

3Dacă ar voi să se certe cu El, din o mie de lucruri n-ar putea să răspundă la unul singur.

4A Lui este înțelepciunea, și atotputernicia: cine I s-ar putea împotrivi fără să fie pedepsit?

Iov 36.5;

5El mută deodată munții, și-i răstoarnă în mânia Sa.

6Zguduie pământul din temelia lui, de i se clatină stâlpii.

Isa 2.19-21;Hag 2.6-21;Evr 12.26;Iov 26.11;

7Poruncește soarelui, și soarele nu mai răsare; și ține stelele sub pecetea Lui.

8Numai El întinde cerurile, și umblă pe înălțimile mării.

Gen 1.6;Ps 104.2-3;

9El a făcut Ursul mare, luceafărul de seară și Ralițele, și stelele din ținuturile de miazăzi.

Gen 1.16;Iov 38.31;Amos 5.8;

10El face lucruri mari și nepătrunse, minuni fără număr.

Iov 5.9;Ps 71.15;

11Iată, El trece pe lângă mine, și nu-L văd, se duce și nu-L zăresc.

Iov 23.8-9;Iov 35.14;

12Dacă apucă El, cine-L va opri? Cine-I va zice: "Ce faci?"

Isa 45.9;Ier 18.6;Rom 9.20;

13Dumnezeu nu-Și întoarce mânia; sub El se pleacă toți sprijinitorii mândriei.

Iov 26.12;Isa 30.7;

14Și eu, cum să-I răspund? Ce cuvinte să aleg?

15Chiar dacă aș avea dreptate, nu I-aș răspunde. Nu pot decât să mă rog judecătorului.

Iov 10.15;

16Și chiar dacă m-ar asculta, când Îl chem, tot n-aș putea crede că mi-a ascultat glasul;

17El, care mă izbește ca într-o furtună, care îmi înmulțește fără pricină rănile,

Iov 2.3;Iov 34.6;

18care nu mă lasă să răsuflu, mă satură de amărăciune.

19Să alerg la putere? El este atotputernic. La dreptate? Cine mă va apăra?

20Oricâtă dreptate aș avea, gura mea mă va osândi; și oricât de nevinovat aș fi, El mă va arăta ca vinovat.

21Nevinovat! Sunt; dar nu țin la viață, îmi disprețuiesc viața.

22Ce-mi pasă la urma urmei? Căci, îndrăznesc s-o spun: El nimicește pe cel nevinovat ca și pe cel vinovat.

Ecl 9.2-3;Ezec 21.3;

23Și dacă biciul ar pricinui măcar îndată moartea!... Dar El râde de încercările celui nevinovat.

24Pământul este dat pe mâinile celui nelegiuit; El acoperă ochii judecătorilor; de nu El, apoi cine altul?

2Sam 15.30;2Sam 19.4;Ier 14.4;

25Zilele mele aleargă mai iuți decât un alergător; fug fără să fi văzut fericirea;

Iov 7.6-7;

26trec ca și corăbiile cele iuți, ca vulturul care se repede asupra prăzii.

Hab 1.8;

27Dacă zic: "Vreau să-mi uit suferințele, să-mi las întristarea, și să fiu voios",

Iov 7.13;

28sunt îngrozit de toate durerile mele. Știu că nu mă vei scoate nevinovat.

Ps 119.120;Ex 20.7;

29Și dacă voi fi judecat vinovat, pentru ce să mă mai trudesc degeaba?

30Chiar dacă m-aș spăla cu zăpadă, chiar dacă mi-aș curăți mâinile cu leșie,

Ier 2.22;

31Tu tot m-ai cufunda în mocirlă, de s-ar scârbi până și hainele de mine!

32Căci El nu este un om ca mine, ca să-I pot răspunde, și să mergem împreună la judecată.

Ecl 6.10;Isa 45.9;Ier 49.19;Rom 9.20;

33Nici nu este vreun mijlocitor între noi, care să-și pună mâna peste noi amândoi.

Iov 9.19;1Sam 2.25;

34Să-Și tragă însă varga deasupra mea, și să nu mă mai tulbure spaima Lui.

Iov 13.20-22;Iov 33.7;Ps 39.10;

35Atunci voi vorbi și nu mă voi teme de El. Altfel, nu sunt stăpân pe mine.

## 1 5 < 10 > 12 13 14 15 20 25 30 35 40 42

1M-am dezgustat de viață! Voi da drum slobod plângerii mele, voi vorbi în amărăciunea sufletului meu.

1Împ 19.4;Iov 7.16;Iona 4.3-8;Iov 7.11;

2Eu zic lui Dumnezeu: "Nu mă osândi! Arată-mi pentru ce Te cerți cu mine!

3Îți place să chinuiești, să disprețuiești făptura mâinilor Tale, în timp ce faci să-Ți strălucească bunăvoința peste sfatul celor răi?

4Oare ai ochi de carne, sau vezi cum vede un om?

1Sam 16.7;

5Zilele Tale sunt ca zilele omului, și anii Tăi ca anii lui,

6ca să cercetezi fărădelegea mea și să cauți păcatul meu,

7când știi bine că nu sunt vinovat, și că nimeni nu mă poate scăpa din mâna Ta?

Ps 139.1-2;

8Mâinile Tale m-au făcut și m-au zidit, ele m-au întocmit în întregime... Și Tu să mă nimicești!

Ps 119.73;

9Adu-Ți aminte că Tu m-ai lucrat ca lutul; și vrei din nou să mă prefaci în țărână?

Gen 2.7;Gen 3.19;Isa 64.8;

10Nu m-ai muls ca laptele?

Ps 139.14-16.Nu;

11M-ai îmbrăcat cu piele și carne, m-ai țesut cu oase și vine;

12mi-ai dat bunăvoința Ta și viața, m-ai păstrat cu suflarea prin îngrijirile și paza Ta.

13Iată totuși ce ascundeai în inima Ta, iată, știu acum, ce aveai de gând:

14că, dacă păcătuiesc, să mă pândești, și să nu-mi ierți fărădelegea.

Ps 139.1;

15Dacă sunt vinovat, vai de mine! Dacă sunt nevinovat, nu îndrăznesc să-mi ridic capul, sătul de rușine și cufundat în ticăloșia mea.

Isa 3.11;Iov 9.12-21;Ps 25.18;

16Și dacă îndrăznesc să-l ridic, mă urmărești ca un leu, mă lovești cu lucruri de mirat,

Isa 38.13;Plân 3.10;

17Îmi pui înainte noi martori împotrivă, Îți crește mânia împotriva mea, și mă năpădești cu o droaie de nenorociri.

18Pentru ce m-ai scos din pântecele mamei mele? O, de aș fi murit, și ochiul să nu mă fi văzut!

Iov 3.11;

19Aș fi ca și cum n-aș fi fost, și din pântecele mamei mele aș fi trecut în mormânt!

20Nu sunt zilele mele destul de puține? Să mă lase dar, să plece de la mine, și să răsuflu puțin,

Iov 7.6-16;Iov 8.9;Ps 39.5;Ps 39.13;Iov 7.16-19;

21înainte de a mă duce, ca să nu mă mai întorc,

22în țara întunericului și a umbrei morții, în țara negurii adânci, unde domnește umbra morții și neorânduiala, și unde lumina este ca întunericul!"

Ps 88.12;Ps 23.4;

Cuvântarea lui Țofar.

## 1 5 < 11 > 15 20 25 30 35 40 42

1Țofar din Naama a luat cuvântul și a zis:

2"Să rămână această năvală de cuvinte fără răspuns, și să creadă limbutul că are dreptate?

3Vor face vorbele tale deșarte pe oameni să tacă? Și-ți vei bate joc de alții, fără să te facă cineva de rușine?

4Tu zici: "Felul meu de a vedea este drept, și sunt curat în ochii Tăi." -

Iov 6.10;Iov 10.7;

5A! de ar vrea Dumnezeu să vorbească, de Și-ar deschide buzele să-ți răspundă,

6și de ți-ar descoperi tainele înțelepciunii Lui, ale înțelepciunii Lui nemărginite, ai vedea atunci că nu-ți răsplătește totuși după fărădelegea ta.

Ezra 9.13;

7Poți spune tu că poți pătrunde adâncimile lui Dumnezeu, că poți ajunge la cunoștința desăvârșită a Celui Atotputernic?

Ecl 3.11;Rom 11.33;

8Cât cerurile-i de înaltă: ce poți face? Mai adâncă decât Locuința morților: ce poți ști?

9Întinderea ei este mai lungă decât pământul, și mai lată decât marea.

10Dacă apucă, dacă închide și cheamă El la judecată, cine-L poate opri?

Iov 9.12;Iov 12.14;Apoc 3.7;

11Căci El cunoaște pe făcătorii de rele, vede ușor pe vinovați.

Ps 10.11-14;Ps 35.22;Ps 94.11;

12Omul dimpotrivă, are minte de nebun, și s-a născut ca mânzul unui măgar sălbatic!

Ps 73.22;Ps 92.6;Ecl 3.18;Rom 1.22;

13Tu, îndreaptă-ți inima spre Dumnezeu, întinde-ți mâinile spre El.

Iov 5.8;Iov 22.21;1Sam 7.3;Ps 78.8;Ps 88.9;Ps 143.6;

14Depărtează-te de fărădelege, și nu lăsa nedreptatea să locuiască în cortul tău.

Ps 101.3;

15Și atunci, îți vei ridica fruntea fără teamă, vei fi tare și fără frică;

Gen 4.5-6;Iov 22.26;Ps 119.6;1Ioan 3.21;

16îți vei uita suferințele, și-ți vei aduce aminte de ele ca de niște ape care s-au scurs.

Isa 65.16;

17Zilele tale vor străluci mai tare decât soarele la amiază, întunericul tău va fi ca lumina dimineții.

Ps 37.6;Ps 112.4;Isa 58.8-10;

18Vei fi plin de încredere, și nădejdea nu-ți va fi zadarnică. Te vei uita în jurul tău, și vei vedea că te poți odihni liniștit.

Lev 26.5-6;Ps 3.5;Ps 4.8;Prov 3.24;

19Te vei culca și nimeni nu te va tulbura, și mulți vor umbla după bunăvoința ta.

20Dar ochii celor răi se vor topi; ei n-au loc de scăpare: moartea, iată nădejdea lor!"

Lev 26.16;Deut 28.65;Iov 8.14;Iov 18.14;Prov 11.7;

Răspunsul lui Iov.

## 1 5 10 < 12 > 15 20 25 30 35 40 42

1Iov a luat cuvântul și a zis:

2"S-ar putea zice, în adevăr, că neamul omenesc sunteți voi, și că odată cu voi va muri și înțelepciunea!

3Am și eu minte ca voi, nu sunt mai prejos decât voi. Și cine nu știe lucrurile pe care le spuneți voi?

Iov 13.2;

4Eu sunt de batjocura prietenilor mei, când cer ajutorul lui Dumnezeu: dreptul, nevinovatul, de batjocură!

Iov 16.10;Iov 17.2-6;Iov 21.3;Iov 30.1;Ps 91.15;

5Dispreț în nenorocire! - iată zicerea celor fericiți: dă brânci cui alunecă cu piciorul!

6Jefuitorilor li se lasă corturile în pace, celor ce mânie pe Dumnezeu le merge bine, măcar că Dumnezeul lor este în pumn.

Iov 21.7;Ps 37.1-35;Ps 73.11-12;Ps 92.7;Ier 12.1;Mal 3.15;

7Întreabă dobitoacele, și te vor învăța, păsările cerului, și îți vor spune;

8vorbește pământului, și te va învăța; și peștii mării îți vor povesti.

9Cine nu vede în toate acestea dovada că mâna Domnului a făcut asemenea lucruri?

10El ține în mână sufletul a tot ce trăiește, suflarea oricărui trup omenesc.

Num 16.22;Dan 5.23;Fapt 17.28;

11Nu deosebește urechea cuvintele, cum gustă cerul gurii mâncărurile?

Iov 34.3;

12La bătrâni se găsește înțelepciunea, și într-o viață lungă e priceperea.

Iov 32.7;

13La Dumnezeu este înțelepciunea și puterea; sfatul și priceperea ale Lui sunt.

Iov 9.4;Iov 36.5;

14Ce dărâmă El, nu va fi zidit din nou; pe cine-l închide El, nimeni nu-l va scăpa.

Iov 11.10;Isa 22.22;Apoc 3.7;

15El oprește apele și totul se usucă; El le dă drumul, și pustiesc pământul.

1Împ 8.35;1Împ 17.1;Gen 7.11-etc;

16El are puterea și înțelepciunea; El stăpânește pe cel ce se rătăcește sau rătăcește pe alții.

Iov 12.13;

17El ia robi pe sfetnici, și tulbură mintea judecătorilor.

2Sam 15.31;2Sam 17.14-23;Isa 19.12;Isa 29.14;1Cor 1.19;

18El dezleagă legătura împăraților, și le pune o frânghie în jurul coapselor.

19El ia robi pe preoți; El răstoarnă pe cei puternici.

20El taie vorba celor meșteri la vorbă; El ia mintea celor bătrâni.

Iov 32.9;Isa 3.1-3;

21El varsă disprețul asupra celor mari; El dezleagă brâul celor tari.

Ps 107.40;Dan 2.21;

22El descoperă ce este ascuns în întuneric, El aduce la lumină umbra morții.

Dan 2.22;Mat 10.26;1Cor 4.5;

23El face pe neamuri să crească, și El le nimicește; El le întinde până departe, și El le aduce înapoi în hotarele lor.

Ps 107.38;Isa 9.3;Isa 26.15;

24El ia mintea căpeteniilor poporului, El îi face să rătăcească în pustiuri fără drum,

Ps 107.4-40;

25unde bâjbâie prin întuneric, și nu văd deslușit; El îi face să se clatine ca niște oameni beți.

Deut 28.29;Iov 5.14;Ps 107.27;

## 1 5 10 < 13 > 15 20 25 30 35 40 42

1Iată, ochiul meu a văzut toate acestea, urechea mea a auzit și a luat seama.

2Ce știți voi, știu și eu, nu sunt mai prejos decât voi.

Iov 12.3;

3Dar vreau să vorbesc acum Celui Atotputernic, vreau să-mi apăr pricina înaintea lui Dumnezeu.

Iov 23.3;Iov 31.35;

4Căci voi sunteți niște făuritori de minciuni, sunteți cu toții niște doctori de nimic.

Iov 6.21;Iov 16.2;

5O, de ați fi tăcut, ce înțelepciune ați fi arătat!

Prov 17.28;

6Acum, ascultați, vă rog, apărarea mea, și luați aminte la răspunsul buzelor mele!

7Vreți să vorbiți lucruri nedrepte din dragoste pentru Dumnezeu? Și să spuneți minciuni, ca să-L apărați?

8Vreți să țineți cu El și să faceți pe apărătorii lui Dumnezeu?

9Dacă vă va cerceta El, va găsi bine oare? Sau vreți să-L înșelați cum înșelați pe un om?

10Nu, nu; ci El vă va osândi, dacă în ascuns nu lucrați decât părtinindu-L pe El.

11Nu vă înfricoșează măreția Lui? Și nu cade groaza Lui peste voi?

12Părerile voastre sunt păreri de cenușă, întăriturile voastre sunt întărituri de lut.

13Tăceți, lăsați-mă, vreau să vorbesc! Întâmplă-mi-se ce mi s-ar întâmpla.

14Îmi voi lua carnea în dinți, și îmi voi pune viața în joc.

Iov 18.4;1Sam 28.21;Ps 119.109;

15Da, mă va ucide: n-am nimic de nădăjduit; dar îmi voi apăra purtarea în fața Lui.

Ps 23.4;Prov 14.32;Iov 27.5;

16Chiar și lucrul acesta poate sluji la scăparea mea, căci un nelegiuit nu îndrăznește să vină înaintea Lui.

17Ascultați, ascultați cuvintele mele, luați aminte la cele ce voi spune.

18Iată-mă sunt gata să-mi apăr pricina, căci știu că am dreptate.

19Are cineva ceva de spus împotriva mea? Atunci tac, și vreau să mor.

Iov 33.6;Isa 50.8;

20Numai două lucruri fă-mi, și nu mă voi ascunde de Fața Ta:

Iov 9.34;Iov 33.7;

21Trage-Ți mâna de pe mine, și nu mă mai tulbura cu groaza Ta.

Ps 39.10;

22Apoi cheamă-mă și-Ți voi răspunde; sau lasă-mă să vorbesc eu, și răspunde-mi Tu!

23Câte fărădelegi și păcate am făcut? Arată-mi călcările de lege și păcatele mele.

24Pentru ce Îți ascunzi Fața, și mă iei drept vrăjmaș?

Deut 32.20;Ps 13.1;Ps 44.24;Ps 88.14;Isa 8.17;Deut 32.42;Rut 1.21;Iov 16.9;Iov 19.11;Iov 33.10;Plân 2.5;

25Vrei să lovești o frunză suflată de vânt? Vrei să urmărești un pai uscat?

Isa 42.3;

26Pentru ce să mă lovești cu suferințe amare, și să mă pedepsești pentru greșeli din tinerețe?

Iov 20.11;Ps 25.7;

27Pentru ce să-mi pui picioarele în butuci, să-mi pândești toate mișcările, să pui hotar pașilor mei,

Iov 33.11;

28când trupul meu cade în putrezire ca o haină mâncată de molii?

## 1 5 10 < 14 > 20 25 30 35 40 42

1Omul născut din femeie, are viața scurtă, dar plină de necazuri.

Iov 5.7;Ecl 2.23;

2Se naște și e tăiat ca o floare; fuge și piere ca o umbră.

Iov 8.9;Ps 90.5-9;Ps 102.11;Ps 103.15;Ps 144.4;Isa 40.6;Iac 1.10-11;Iac 4.14;1Pet 1.24;

3Și asupra lui ai Tu ochiul deschis! Și pe mine mă tragi la judecată cu Tine!

Ps 144.3;Ps 143.2;

4Cum ar putea să iasă dintr-o ființă necurată un om curat? Nu poate să iasă nici unul.

Gen 5.3;Ps 51.5;Ioan 3.6;Rom 5.12;Efes 2.3;

5Dacă zilele lui sunt hotărâte, dacă i-ai numărat lunile, dacă i-ai însemnat hotarul pe care nu-l va putea trece,

Iov 7.1;

6întoarce-Ți măcar privirile de la el, și dă-i răgaz, să aibă măcar bucuria pe care o are simbriașul la sfârșitul zilei.

Iov 7.16-19;Iov 10.20;Ps 39.13;Iov 7.1;

7Un copac, și tot are nădejde: căci când este tăiat, odrăslește din nou, și iar dă lăstari.

Iov 14.14;

8Când i-a îmbătrânit rădăcina în pământ, când îi piere trunchiul în țărână,

9înverzește iarăși de mirosul apei, și dă ramuri de parcă ar fi sădit din nou.

10Dar omul când moare, rămâne întins; omul, când își dă sufletul, unde mai este?

11Cum pier apele din lacuri, și cum seacă și se usucă râurile,

12așa se culcă și omul și nu se mai scoală; cât vor fi cerurile, nu se mai deșteaptă, și nu se mai scoală din somnul lui.

Ps 102.26;Isa 51.6;Isa 65.17;Isa 66.22;Fapt 3.21;Rom 8.20;2Pet 3.7-11;Apoc 20.11;Apoc 21.1;

13Ah! de m-ai ascunde în locuința morților, de m-ai acoperi până-Ți va trece mânia, și de mi-ai rândui o vreme când Îți vei aduce iarăși aminte de mine!

14Dacă omul odată mort ar putea să mai învie, aș mai trage nădejde în tot timpul suferințelor mele, până mi se va schimba starea în care mă găsesc.

Iov 13.15;Iov 14.7;

15Atunci m-ai chema, și Ți-aș răspunde, și Ți-ar fi dor de făptura mâinilor Tale.

Iov 13.22;

16Dar astăzi îmi numeri pașii, ai ochiul asupra păcatelor mele;

Iov 10.6-14;Iov 13.27;Iov 31.4;Iov 34.21;Ps 56.8;Ps 139.1-3;Prov 5.21;Ier 32.19;

17călcările mele de lege sunt pecetluite într-un mănunchi, și născocești fărădelegi în sarcina mea.

Deut 32.34;Osea 13.12;

18Cum se prăbușește muntele și piere, cum piere stânca din locul ei,

19cum este mâncată piatra de ape, și cum este luat pământul de râu: așa nimicești Tu nădejdea omului.

20Îl urmărești într-una, și se duce; Îi schimonosești fața, și apoi îi dai drumul.

21De ajung fiii lui la cinste, el nu știe nimic; de sunt înjosiți, habar n-are.

Ecl 9.5;Isa 63.16;

22Numai pentru el simte durere în trupul lui, numai pentru el simte întristare în sufletul lui."

A doua cuvântare a lui Elifaz.

## 1 5 10 < 15 > 17 18 19 20 25 30 35 40 42

1Elifaz din Teman a luat cuvântul, și a zis:

2"Se cade să dea înțeleptul ca răspuns înțelepciune deșartă? Sau să-și umfle pieptul cu vânt de răsărit?

3Să se apere prin cuvinte care n-ajută la nimic, și prin cuvântări care nu slujesc la nimic?

4Tu nimicești chiar și frica de Dumnezeu, nimicești orice simțire de evlavie față de Dumnezeu.

5Nelegiuirea ta îți cârmuiește gura, și împrumuți vorbirea oamenilor vicleni.

6Nu eu, ci gura ta te osândește, buzele tale mărturisesc împotriva ta.

Luc 19.22;

7Tu ești omul care s-a născut întâi? Te-ai născut tu înaintea dealurilor?

Ps 90.2;Prov 8.25;

8Ai fost tu la sfaturile lui Dumnezeu; și ai sorbit din ele înțelepciune pentru tine?

Rom 11.34;1Cor 2.11;

9Ce știi tu și să nu știm și noi? Ce cunoștință ai tu pe care să n-o avem și noi?

Iov 13.2;

10Între noi sunt peri albi, bătrâni, oameni mai înziliți decât tatăl tău.

Iov 32.6-7;

11Puțin lucru sunt mângâierile lui Dumnezeu pentru tine, și cuvintele care-ți vorbesc atât de blând?...

12Încotro te trage inima, și ce înseamnă această privire țintă a ochilor tăi?

13Ce! împotriva lui Dumnezeu îți îndrepți tu mânia, și-ți ies din gură cuvinte ca acestea?

14"Ce este omul, ca să fie curat? Și poate cel născut din femeie să fie fără prihană?

1Împ 8.46;1Cron 6.36;Iov 14.4;Ps 14.3;Prov 20.9;Ecl 7.20;1Ioan 1.8-10;

15Dacă n-are încredere Dumnezeu nici în sfinții Săi, dacă nici cerurile nu sunt curate înaintea Lui,

Iov 4.18;Iov 25.5;

16cu cât mai puțin ființa urâcioasă și stricată - omul, care bea nelegiuirea ca apa!

Iov 4.19;Ps 14.3;Ps 53.3;Iov 34.7;Prov 19.28;

17Vreau să te învăț, ascultă-mă! Voi istorisi ce am văzut,

18ce au arătat înțelepții, ce au descoperit ei, auzind de la părinții lor,

Iov 8.8;

19cărora singuri li se dăduse țara, și printre care nici un străin nu venise încă.

Ioel 3.17;

20"Omul cel rău își duce în neliniște toate zilele vieții, toți anii de care are parte cel nelegiuit.

Ps 90.12;

21Țipete de spaimă răsună la urechile lui: În mijlocul fericirii lui, pustiitorul se va arunca asupra lui.

1Tes 5.3;

22El nu trage nădejde să scape de întuneric, vede sabia care-l amenință;

23aleargă încoace și încolo să caute pâine, știe că-l așteaptă ziua întunericului.

Ps 59.15;Ps 109.10;Iov 18.12;

24Necazul și neliniștea îl înspăimântă, și se aruncă asupra lui ca un împărat gata de luptă.

25Căci a ridicat mâna împotriva lui Dumnezeu, s-a împotrivit Celui Atotputernic,

26și a avut îndrăzneala să se năpustească asupra Lui cu partea cea mai tare a scuturilor lui.

27Avea fața acoperită cu grăsime, coapsele încărcate cu osânză,

28și locuia în cetăți nimicite, în case părăsite, sortite să fie dărâmate.

29Nu se va mai îmbogăți, averea nu-i va crește, și avuția nu se va mai întinde pe pământ.

30Nu va putea ieși din întuneric, flacăra îi va arde mlădițele, și Dumnezeu îl va pierde cu suflarea gurii Lui.

Iov 4.9;

31Dacă se încrede în rău, se înșeală, căci răul îi va fi răsplata.

Isa 59.4;

32Ea va veni înainte de capătul zilelor lui, și ramura lui nu va mai înverzi.

Iov 22.16;Ps 55.23;

33Va fi ca o viță despuiată de roadele ei încă verzi, ca un măslin ale cărui flori au căzut.

34Căci casa celui nelegiuit va ajunge stearpă, și cortul omului stricat îl va mânca focul.

35El zămislește răul și naște răul: în sânul lui coace roade care-l înșeală."

Ps 7.14;Isa 59.4;Osea 10.13;

Răspunsul lui Iov.

## 1 5 10 < 16 > 20 25 30 35 40 42

1Iov a luat cuvântul și a zis:

2"Astfel de lucruri am auzit eu des; voi toți sunteți niște mângâietori supărăcioși.

Iov 13.4;

3Când se vor sfârși aceste vorbe în vânt? Și pentru ce atâta supărare în răspunsurile tale?

4Ca voi aș vorbi eu, de ați fi în locul meu? V-aș copleși cu vorbe, aș da din cap la voi,

Ps 22.7;Ps 109.25;Plân 2.12;

5v-aș mângâia cu gura, și aș mișca din buze ca să vă ușurez durerea?

6Dacă vorbesc, durerea nu mi s-alină, iar dacă tac, cu ce se micșorează?

7Dar acum, vai! El m-a stors de puteri... Mi-ai pustiit toată casa!

8M-ai apucat, ca pe un vinovat; dovadă slăbiciunea mea, care se ridică și mă învinuiește în față.

9Mă sfâșie și mă urmărește în mânia Lui, scrâșnește din dinți împotriva mea, mă lovește și mă străpunge cu privirea Lui.

Iov 10.16-17;Iov 13.24;

10Ei deschid gura să mă mănânce, mă ocărăsc și mă bat peste obraji, se înverșunează cu toții după mine.

Ps 22.13;Plân 3.30;Mic 5.1;Ps 35.15;

11Dumnezeu mă lasă la bunul plac al celor nelegiuiți, și mă aruncă în mâinile celor răi.

Iov 1.15-17;

12Eram liniștit, și m-a scuturat, m-a apucat de ceafă și m-a zdrobit, a tras asupra mea ca într-o țintă.

Iov 7.20;

13Săgețile Lui mă înconjură din toate părțile; îmi străpunge rărunchii fără milă, îmi varsă fierea pe pământ,

14mă frânge bucăți, bucăți, se aruncă asupra mea ca un războinic.

15Mi-am cusut un sac pe piele, și mi-am prăvălit capul în țărână.

Iov 30.19;Ps 7.5;

16Plânsul mi-a înroșit fața; și umbra morții este pe pleoapele mele.

17Totuși n-am făcut nici o nelegiuire, și rugăciunea mea totdeauna a fost curată.

18Pământule, nu-mi acoperi sângele, și vaietele mele să n-aibă margine!

Iov 27.9;Ps 66.18-19;

19Chiar acum, martorul meu este în cer, apărătorul meu este în locurile înalte.

Rom 1.9;

20Prietenii mei râd de mine, dar eu mă rog lui Dumnezeu cu lacrimi,

21să facă dreptate omului înaintea lui Dumnezeu, și fiului omului împotriva prietenilor lui.

Iov 31.35;Ecl 6.10;Isa 45.9;Rom 9.20;

22Căci numărul anilor mei se apropie de sfârșit, și mă voi duce pe o cărare de unde nu mă voi mai întoarce.

Ecl 12.5;

## 1 5 10 15 < 17 > 20 25 30 35 40 42

1Mi se pierde suflarea, mi se sting zilele, mă așteaptă mormântul.

Ps 88.3-4;

2Sunt înconjurat de batjocoritori, și ochiul meu trebuie să privească spre ocările lor.

1Sam 1.6-7;

3Pune-Te singur zălog pentru mine înaintea Ta; altfel, cine ar putea răspunde pentru mine?

Prov 6.1;Prov 17.18;Prov 22.26;

4Căci le-ai încuiat inima în fața priceperii. De aceea nici nu-i vei lăsa să biruie.

5Cine dă pe prieteni să fie prădați, copiilor aceluia li se vor topi ochii.

6M-a făcut de basmul oamenilor, și ca unul pe care-l scuipi în față!

Iov 30.9;

7Ochiul mi se întunecă de durere; toate mădularele mele sunt ca o umbră.

Ps 6.7;Ps 31.9;

8Oamenii fără prihană sunt înmărmuriți de aceasta, și cel nevinovat se răscoală împotriva celui nelegiuit.

9Cel fără prihană rămâne totuși tare pe calea lui, cel cu mâinile curate se întărește tot mai mult.

Ps 24.4;

10Dar voi toți, întoarceți-vă, veniți iarăși cu cuvântările voastre, și vă voi arăta că între voi nici unul nu e înțelept.

Iov 6.29;

11Ce! mi s-au dus zilele, mi s-au nimicit planurile, planurile acelea făcute cu atâta iubire în inima mea...

Iov 7.6;Iov 9.25;

12Și ei mai spun că noaptea este zi, că se apropie lumina, când întunericul a și venit!

13Când Locuința morților o aștept ca locuință, când în întuneric îmi voi înălța culcușul;

14când strig gropii: "Tu ești tatăl meu!" Și viermilor: "Voi sunteți mama și sora mea!"

15Unde mai este atunci nădejdea mea? Și cine mai poate vedea nădejdea mea?

16Ea se va pogorî cu mine la porțile locuinței morților, când vom merge împreună (Nădejdea mea și eu.) să ne odihnim în țărână."

Iov 18.13;Iov 3.17-19;

A doua cuvântare a lui Bildad.

## 1 5 10 15 < 18 > 20 25 30 35 40 42

1Bildad din Șuah a luat cuvântul și a zis:

2"Când vei pune capăt acestor cuvântări? Vino-ți în minte și apoi vom vorbi.

3Pentru ce ne socoți atât de dobitoci? Pentru ce ne privești ca pe niște vite?

Ps 73.22;

4Oare pentru tine, care te sfâșii în mânia ta, s-ajungă pustiu pământul, și să se strămute stâncile din locul lor?

Iov 13.14;

55. Da, lumina celui rău se va stinge, și flacăra din focul lui, nu va mai străluci.

Prov 13.9;Prov 20.20;Prov 24.20;

6Se va întuneca lumina în cortul lui, și se va stinge candela deasupra lui.

Iov 21.17;Ps 18.28;

7Pașii lui cei puternici se vor strâmta; și, cu toate opintirile lui, va cădea.

Iov 5.13;

8Căci calcă cu picioarele pe laț, și umblă prin ochiuri de rețea;

Iov 22.10;Ps 9.15;Ps 35.8;

9este prins în cursă de călcâi, și lațul pune stăpânire pe el;

Iov 5.5;

10capcana în care se prinde este ascunsă în pământ, și prinzătoarea îi stă pe cărare.

11De jur împrejur îl apucă spaima, și-l urmărește pas cu pas.

Iov 15.21;Iov 20.25;Ier 6.25;Ier 20.3;Ier 46.5;Ier 49.29;

12Foamea îi mănâncă puterile, nenorocirea este alături de el.

Iov 15.23;

13Mădularele îi sunt mistuite unul după altul, mădularele îi sunt mâncate de întâiul născut al morții.

14Este smuls din cortul lui unde se credea la adăpost, și este târât spre împăratul spaimelor.

Iov 8.14;Iov 11.20;Ps 112.10;Prov 10.28;

15Nimeni din ai lui nu locuiește în cortul lui, pucioasă este presărată pe locuința lui.

16Jos, i se usucă rădăcinile; sus îi sunt ramurile tăiate.

Iov 29.19;Isa 5.24;Amos 2.9;Mal 4.1;

17Îi piere pomenirea de pe pământ, numele lui nu mai este pe uliță.

Ps 34.16;Ps 109.13;Prov 2.22;Prov 10.7;

18Este împins din lumină în întuneric, și este izgonit din lume.

19Nu lasă nici moștenitori, nici sămânță în poporul său, nici o rămășiță vie în locurile în care locuia.

Isa 14.22;Ier 22.30;

20Neamurile care vor veni se vor uimi de prăpădirea lui, și neamul de acum va fi cuprins de groază.

Ps 37.13;

21Aceasta este soarta celui rău, aceasta este soarta celui ce nu cunoaște pe Dumnezeu."

Ier 9.3;Ier 10.25;1Tes 4.5;2Tes 1.8;Tit 1.16;

Răspunsul lui Iov.

## 1 5 10 15 < 19 > 25 30 35 40 42

1Iov a luat cuvântul și a zis:

2"Până când îmi veți întrista sufletul, și mă veți zdrobi cu cuvântările voastre?

3Iată că de zece ori m-ați batjocorit; nu vă este rușine să vă purtați așa?

Gen 31.7;Lev 26.26;

4Dacă am păcătuit cu adevărat, numai eu sunt răspunzător de aceasta.

5Credeți că mă puteți lua de sus? Credeți că mi-ați dovedit că sunt vinovat?

Ps 38.16;

6Atunci să știți că Dumnezeu mă urmărește, și mă învelește cu lațul Lui.

7Iată, țip de silnicie, și nimeni nu răspunde; cer dreptate, și dreptate nu este!

8Mi-a tăiat orice ieșire, și nu pot trece; a răspândit întuneric pe cărările mele.

Iov 3.23;Ps 88.8;

9M-a despuiat de slava mea, mi-a luat cununa de pe cap,

Ps 89.44;

10m-a zdrobit din toate părțile, și pier; mi-a smuls nădejdea ca pe un copac.

11S-a aprins de mânie împotriva mea, S-a purtat cu mine ca și cu un vrăjmaș.

Iov 13.24;Plân 2.5;

12Oștile Lui au pornit deodată înainte, și-au croit drum până la mine, și au tăbărât în jurul cortului meu.

Iov 30.12;

13A depărtat pe frații mei de la mine, și prietenii mei s-au înstrăinat de mine.

Ps 31.11;Ps 38.11;Ps 69.8;Ps 88.18;

14Rudele mele m-au părăsit, și cei mai de aproape ai mei m-au uitat.

15Casnicii mei și slugile mele mă privesc ca pe un străin, în ochii lor sunt un necunoscut.

16Chem pe robul meu, și nu răspunde; îl rog cu gura mea, și degeaba.

17Suflarea mea a ajuns nesuferită nevestei mele, și duhoarea mea a ajuns nesuferită fiilor mamei mele.

18Până și copiii mă disprețuiesc: dacă mă scol, ei mă ocărăsc.

2Împ 2.23;

19Aceia în care mă încredeam mă urăsc, aceia pe care îi iubeam s-au întors împotriva mea.

Ps 41.9;Ps 55.13-20;

20Oasele mi se țin de piele și de carne; nu mi-a mai rămas decât pielea de pe dinți.

Iov 30.30;Ps 102.5;Plân 4.8;

21Fie-vă milă, fie-vă milă de mine, prietenii mei! Căci mâna lui Dumnezeu m-a lovit.

Iov 1.11;Ps 38.2;

22De ce mă urmăriți ca Dumnezeu? Și nu vă mai săturați de carnea mea?

Ps 69.26;

23Oh! aș vrea ca vorbele mele să fie scrise, să fie scrise într-o carte;

24aș vrea să fie săpate cu un priboi de fier și cu plumb în stâncă pe vecie...

25Dar știu că Răscumpărătorul (Evreiește: Goel.) meu este viu, și că se va ridica la urmă pe pământ.

26Chiar dacă mi se va nimici pielea, și chiar dacă nu voi mai avea carne, voi vedea totuși pe Dumnezeu.

Ps 17.15;1Cor 13.12;1Ioan 3.2;

27Îl voi vedea și-mi va fi binevoitor; ochii mei Îl vor vedea, și nu ai altuia. Sufletul meu tânjește de dorul acesta înăuntrul meu.

28Atunci veți zice: "Pentru ce-l urmăream noi?" Căci dreptatea pricinii mele va fi cunoscută.

Iov 19.22;

29Temeți-vă de sabie: căci pedepsele date cu sabia sunt grozave! Și să știți că este o judecată."

Ps 58.10-11;

A doua cuvântarea a lui Țofar.

## 1 5 10 15 < 20 > 22 23 24 25 30 35 40 42

1Țofar din Naama a luat cuvântul și a zis:

2"Gândurile mele mă silesc să răspund, și frământarea mea nu-mi dă pace.

3Am auzit mustrări care mă umplu de rușine, și din adâncul minții mele duhul mă face să răspund.

4Nu știi tu că, de mult de tot, de când a fost așezat omul pe pământ,

5biruința celor răi a fost scurtă, și bucuria nelegiuitului numai de o clipă?

Ps 37.35-36;

6Chiar dacă s-ar înălța până la ceruri, și capul i-ar ajunge până la nori,

Isa 14.13-14;Obad 3-4;

7va pieri pentru totdeauna, ca murdăria lui, și cei ce-l vedeau vor zice: "Unde este?"

Ps 83.10;

8Va zbura ca un vis, și nu-l vor mai găsi; va pieri ca o vedenie de noapte.

Ps 73.20;Ps 90.5;

9Ochiul care-l privea nu-l va mai privi, locul în care locuia nu-l va mai zări.

Iov 7.8-10;Iov 8.18;Ps 37.36;Ps 103.16;

10Peste fiii lui vor năvăli cei săraci, și mâinile lui vor da înapoi ce a răpit cu sila.

Iov 20.18;

11Oasele lui, pline de vlaga tinereții, își vor avea culcușul cu el în țărână.

Iov 13.26;Ps 25.7;Iov 21.26;

12Dulce era răul în gura lui, îl ascundea sub limbă,

13îl mesteca într-una și nu-l lăsa, îl ținea în cerul gurii:

14dar hrana lui se va preface în măruntaiele lui, va ajunge în trupul lui o otravă de aspidă.

15Bogățiile înghițite le va vărsa, Dumnezeu le va scoate din pântecele lui.

16Otravă de aspidă a sub, și de aceea, limba năpârcii îl va ucide.

17Nu-și va mai plimba privirile peste pârâurile și râurile de miere și de lapte,

Ps 36.9;Ier 17.6;

18va da înapoi ce a câștigat, și nu va mai trage folos din câștig; va da înapoi tot ce a luat, și nu se va mai bucura de el,

Iov 20.10-15;

19căci a asuprit pe săraci, și i-a lăsat să piară, a dărâmat case și nu le-a zidit la loc.

20Lăcomia lui n-a cunoscut margini; dar nu va scăpa ce are mai scump.

Ecl 5.13-14;

21Nimic nu scapă de lăcomia lui, dar bună starea lui nu va ține.

22În mijlocul belșugului va fi în nevoie; mâna tuturor ticăloșilor se va ridica asupra lui.

23Și iată, ca să-i umple pântecele, Dumnezeu va trimite peste el focul mâniei Lui, și-l va sătura cu o ploaie de săgeți.

Num 11.33;Ps 78.30-31;

24Dacă va scăpa de armele de fier, îl va străpunge arcul de aramă.

Isa 24.18;Ier 48.43;Amos 5.19;

25Își smulge din trup săgeata, care scânteie la ieșirea din fierea lui, și îl apucă spaimele morții.

Iov 16.13;Iov 18.11;

26Toate nenorocirile sunt păstrate pentru comorile lui; va fi mistuit de un foc pe care nu-l va aprinde omul, și ce va mai rămâne în cortul lui va fi ars de foc.

Ps 21.9;

27Cerurile îi vor dezveli fărădelegea, și pământul se va ridica împotriva lui.

28Veniturile casei lui se vor pierde, vor pieri în ziua mâniei lui Dumnezeu.

29Aceasta este soarta pe care o păstrează Dumnezeu celui rău, aceasta este moștenirea pe care i-o hotărăște Dumnezeu."

Iov 27.13;Iov 31.2-3;

Răspunsul lui Iov.

## 1 5 10 15 < 21 > 25 30 35 40 42

1Iov a luat cuvântul și a zis:

2"Ascultați, ascultați cuvintele mele, dați-mi măcar această mângâiere.

3Lăsați-mă să vorbesc, vă rog; și, după ce voi vorbi, veți putea să vă bateți joc.

Iov 16.10;Iov 17.2;

4Oare împotriva unui om se îndreaptă plângerea mea? Și pentru ce n-aș fi nerăbdător?

5Priviți-mă, mirați-vă, și puneți mâna la gură.

Jud 18.19;Iov 29.9;Iov 40.4;Ps 39.9;

6Când mă gândesc, mă înspăimânt, și un tremur îmi apucă tot trupul:

7Pentru ce trăiesc cei răi? Pentru ce îi vezi îmbătrânind și sporind în putere?

Iov 12.6;Ps 17.10-14;Ps 73.3-12;Ier 12.1;Hab 1.16;

8Sămânța lor se întărește cu ei și în fața lor, odraslele lor propășesc sub ochii lor.

9În casele lor domnește pacea, fără umbră de frică; nuiaua lui Dumnezeu nu vine să-i lovească.

Ps 73.5;

10Taurii lor sunt plini de vlagă și prăsitori, juncanele lor zămislesc și nu leapădă.

Ex 23.26;

11Își lasă copiii să se împrăștie ca niște oi, și copiii se zbenguie în jurul lor.

12Cântă cu sunet de tobă și de harfă, se desfată cu sunete de caval.

13Își petrec zilele în fericire, și se pogoară într-o clipă în locuința morților.

Iov 36.11;

14Și totuși ziceau lui Dumnezeu: "Pleacă de la noi. Nu voim să cunoaștem căile Tale.

Iov 22.17;

15Ce este Cel Atotputernic, ca să-I slujim? Ce vom câștiga dacă-I vom înălța rugăciuni?

Ex 5.2;Iov 34.9;Iov 35.3;Mal 3.14;

16Ce! nu sunt ei în stăpânirea fericirii? - Departe de mine sfatul celor răi! -

Iov 22.18;Ps 1.1;Prov 1.10;

17dar de multe ori se întâmplă să li se stingă candela, să vină sărăcia peste ei, să le dea și lor Dumnezeu partea lor de dureri în mânia Lui,

Iov 18.6;Iov 12.46;

18să fie ca paiul luat de vânt, ca pleava luată de vârtej?

Ps 1.4;Ps 35.5;Isa 17.13;Isa 29.5;Osea 13.3;

19Veți zice că pentru fiii Săi păstrează Dumnezeu pedeapsa. Dar pe el, pe nelegiuit, ar trebui să-l pedepsească Dumnezeu, ca să simtă;

Ex 20.5;

20el ar trebui să-și vadă nimicirea, el ar trebui să bea mânia Celui Atotputernic.

Ps 75.8;Isa 51.17;Ier 25.15;Apoc 14.10;Apoc 19.15;

21Căci, ce-i pasă lui ce va fi de casa lui după el, când numărul lunilor i s-a împlinit?

22Oare pe Dumnezeu Îl vom învăța minte, pe El, care cârmuiește duhurile cerești?

Isa 40.13;Isa 45.9;Rom 11.34;1Cor 2.16;

23Unul moare în mijlocul propășirii, păcii și fericirii,

24cu coapsele încărcate de grăsime, și măduva oaselor plină de suc.

25Altul moare, cu amărăciunea în suflet, fără să se fi bucurat de vreo fericire,

26și amândoi adorm în țărână, amândoi sunt mâncați de viermi.

Iov 20.11;Ecl 9.2;

27Știu eu bine care sunt gândurile voastre, ce judecăți nedrepte rostiți asupra mea.

28Voi ziceți: "Unde este casa apăsătorului? Unde este cortul în care locuiau nelegiuiții?"

Iov 20.7;

29Dar ce! n-ați întrebat pe călători, și nu știți ce istorisesc ei?

30Cum în ziua nenorocirii, cel rău este cruțat, și în ziua mâniei, el scapă.

Prov 16.4;2Pet 2.9;

31Cine îl mustră în față pentru purtarea lui? Cine îi răsplătește tot ce a făcut?

Gal 2.11;

32Este dus la groapă, și i se pune o strajă la mormânt.

33Bulgării din vale îi sunt mai ușori, căci toți oamenii merg după el, și o mulțime îi merge înainte.

Evr 9.27;

34Pentru ce dar îmi dați mângâieri deșarte? Ce mai rămâne din răspunsurile voastre decât viclenie?"

A treia cuvântare a lui Elifaz.

## 1 5 10 15 20 < 22 > 25 30 35 40 42

1Elifaz din Teman a luat cuvântul și a zis:

2"Poate un om să aducă vreun folos lui Dumnezeu? Nu; ci înțeleptul nu-și folosește decât lui.

Iov 35.7;Ps 16.2;Luc 17.10;

3Dacă ești fără prihană, are Cel Atotputernic vreun folos? Și dacă trăiești fără vină, ce va câștiga El?

4Pentru evlavia ta te pedepsește El oare, și intră la judecată cu tine?

5Nu-i mare răutatea ta? Și fărădelegile tale fără număr?

6Luai fără pricină zăloage de la frații tăi, lăsai fără haine pe cei goi.

Ex 22.26-27;Deut 24.10;Iov 24.3-9;Ezec 18.12;

7Nu dădeai apă omului însetat, nu voiai să dai pâine omului flămând.

Iov 31.17;Deut 15.7;Isa 58.7;Ezec 18.7-16;Mat 25.42;

8Țara era a ta, fiindcă erai mai tare, te așezai în ea, fiindcă erai cu vază.

9Dădeai afară pe văduve cu mâinile goale, și brațele orfanilor le frângeai.

Iov 31.21;Isa 10.2;Ezec 22.7;

10Pentru aceea ești înconjurat de curse, și te-a apucat groaza dintr-o dată.

Iov 18.8-10;Iov 19.6;

11Nu vezi dar acest întuneric, aceste ape multe care te năpădesc?

Ps 69.1-2;Ps 124.4;Plân 3.54;

12Nu este Dumnezeu sus în ceruri? Privește vârful stelelor, ce înalt este!

13Și tu zici: "Ce știe Dumnezeu? Poate să judece El prin întunericul de nori?

Ps 10.11;Ps 59.7;Ps 73.11;Ps 94.7;

14Îl înfășoară norii, nu vede nimic, bolta cerească abia dacă o străbate!"

Ps 139.11-12;

15Ce! vrei s-apuci pe calea străveche, pe care au urmat-o cei nelegiuiți,

16care au fost luați înainte de vreme, și au ținut cât ține un pârâu care se scurge?

Iov 15.32;Ps 55.23;Ps 102.24;Ecl 7.17;

17Ei ziceau lui Dumnezeu: "Pleacă de la noi! Ce ne poate face Cel Atotputernic?"

Iov 21.14;Ps 4.6;

18Și totuși Dumnezeu le umpluse casele de bunătăți. - Departe de mine sfatul celor răi! -

Iov 21.16;

19Cei fără prihană vor fi martori ai căderii lor și se vor bucura, cel nevinovat va râde de ei

Ps 58.10;Ps 107.42;

20și va zice: "Iată pe potrivnicii noștri nimiciți! Iată-le bogățiile arse de foc!"

21Împrietenește-te dar cu Dumnezeu, și vei avea pace; te vei bucura astfel iarăși de fericire.

Isa 27.5;

22Primește învățătură din gura Lui, și pune-ți la inimă cuvintele Lui.

Ps 119.11;

23Vei fi așezat iarăși la locul tău, dacă te vei întoarce la Cel Atotputernic, dacă depărtezi fărădelegea din cortul tău.

Iov 8.5-6;Iov 11.13-14;

24Aruncă dar aurul în țărână, aruncă aurul din Ofir în prundul pâraielor!

2Cron 1.15;

25Și atunci Cel Atotputernic va fi aurul tău, argintul tău, bogăția ta.

26Atunci Cel Atotputernic va fi desfătarea ta, și îți vei ridica fața spre Dumnezeu.

Iov 27.10;Isa 58.14;Iov 11.15;

27Îl vei ruga, și te va asculta, și îți vei putea împlini juruințele.

Ps 50.14-15;Isa 58.9;

28Pe ce vei pune mâna îți va izbuti, pe cărările tale va străluci lumina.

29Vină smerirea, tu te vei ruga pentru ridicarea ta: Dumnezeu ajută pe cel cu ochii plecați.

Prov 29.23;Iac 4.6;1Pet 5.5;

30El va izbăvi chiar și pe cel vinovat, care își va datora scăparea curăției mâinilor tale."

Răspunsul lui Iov.

## 1 5 10 15 20 < 23 > 25 30 35 40 42

1Iov a luat cuvântul și a zis:

2"Și acum plângerea mea este tot o răzvrătire. Dar suferința îmi înăbușe suspinele.

3Oh! dacă aș ști unde să-L găsesc, dacă aș putea să ajung până la scaunul Lui de domnie,

Iov 13.3;Iov 16.21;

4mi-aș apăra pricina înaintea Lui, mi-aș umple gura cu dovezi.

5Aș ști ce poate să răspundă, aș vedea ce are să-mi spună.

6Și-ar întrebuința El toată puterea ca să lupte împotriva mea? Nu; ci m-ar asculta negreșit.

Isa 27.4-8;Isa 57.16;

7Doar un om fără prihană ar vorbi cu El, și aș fi iertat pentru totdeauna de Judecătorul meu.

8Dar, dacă mă duc la răsărit, nu este acolo; dacă mă duc la apus, nu-L găsesc:

Iov 9.11;

9dacă are treabă la miazănoapte, nu-L pot vedea; dacă se ascunde la miazăzi, nu-L pot descoperi.

10Dar El știe ce cale am urmat; și, dacă m-ar încerca, aș ieși curat ca aurul.

Ps 139.1-3;Ps 17.3;Ps 66.10;Iac 1.12;

11Piciorul meu s-a ținut de pașii Lui; am ținut calea Lui, și nu m-am abătut de la ea.

Ps 44.18;

12N-am părăsit poruncile buzelor Lui; mi-am plecat voia la cuvintele gurii Lui.

Ioan 4.32-34;

13Dar hotărârea Lui este luată, cine i se va împotrivi? Ce-I dorește sufletul, aceea face.

Iov 9.12-13;Iov 12.14;Rom 9.19;Ps 115.3;

14El Își va împlini dar planurile față de mine, și va mai face și multe altele.

1Tes 3.3;

15De aceea tremur înaintea Lui, și când mă gândesc la lucrul acesta, mă tem de El.

16Dumnezeu mi-a tăiat inima, Cel Atotputernic m-a umplut de groază.

Ps 22.14;

17Căci nu întunericul durerii mele mă nimicește, nici negura în care sunt înfășurat.

## 1 5 10 15 20 < 24 > 30 35 40 42

1Pentru ce nu păzește Cel Atotputernic vremurile de judecată, și de ce nu văd cei ce-L cunosc zilele Lui de pedeapsă?

Fapt 1.7;

2Sunt unii care mută hotarele, fură turmele, și le pasc;

Deut 19.14;Deut 27.17;Prov 22.28;Prov 23.10;Osea 5.10;

3iau măgarul orfanului, iau zălog vaca văduvei;

Deut 24.6;Deut 24.10;Deut 24.12;Deut 24.17;Iov 22.6;

4îmbrâncesc din drum pe cei lipsiți, silesc pe toți nenorociții din țară să se ascundă.

Prov 28.28;

5Și aceștia, ca măgarii sălbatici din pustie, ies dimineața la lucru să caute hrană, și în pustie trebuie să caute pâinea pentru copiii lor.

6Taie nutrețul care a mai rămas pe câmp, culeg ciorchinele rămase pe urma culegătorilor în via celui nelegiuit.

7Îi apucă noaptea în umezeală, fără îmbrăcăminte, fără învelitoare împotriva frigului.

Ex 22.26-27;Deut 24.12-13;Iov 22.6;

8Îi pătrunde ploaia munților, și, neavând alt adăpost, se ghemuiesc lângă stânci.

Plân 4.5;

9Aceia smulg pe orfan de la țâță, iau zălog tot ce are săracul.

10Și săracii umblă goi de tot, fără îmbrăcăminte, strâng snopii și-s flămânzi;

11în grădinile nelegiuitului ei fac untdelemn, calcă teascul, și le este sete;

12în cetăți se aud vaietele celor ce mor, sufletul celor răniți strigă... Și Dumnezeu nu ia seama la aceste mișelii!

13Alții sunt vrăjmași ai luminii, nu cunosc căile ei, nu umblă pe cărările ei.

14Ucigașul se scoală în revărsatul zorilor, ucide pe cel sărac și lipsit, și noaptea fură.

Ps 10.8;

15Ochiul preacurvarului pândește amurgul: "Nimeni nu mă va vedea", zice el, și își pune o maramă pe față.

Prov 7.9;Ps 10.11;

16Noaptea sparg casele, ziua stau închiși; se tem de lumină.

Ioan 3.20;

17Pentru ei, dimineața este umbra morții, și când o văd, simt toate spaimele morții.

18Dar nelegiuitul alunecă ușor pe fața apelor, pe pământ n-are decât o parte blestemată, și niciodată n-apucă pe drumul celor vii!

19Cum sorb seceta și căldura apele zăpezii, așa înghite locuința morților pe cei ce păcătuiesc.

20Pântecele mamei îl uită, viermii se ospătează cu el, nimeni nu-și mai aduce aminte de el! Nelegiuitul este sfărâmat ca un copac,

Prov 10.7;

21el, care pradă pe femeia stearpă și fără copii, el care nu face nici un bine văduvei!...

22Și totuși, Dumnezeu prin puterea Lui lungește zilele celor silnici, și iată-i în picioare când nu mai trăgeau nădejde de viață;

23El le dă liniște și încredere, are privirile îndreptate spre căile lor.

Ps 11.4;Prov 15.3;

24S-au ridicat; și într-o clipă nu mai sunt, cad, mor ca toți oamenii, sunt tăiați ca spicele coapte.

25Nu este așa? Cine mă va dovedi de minciună, cine-mi va nimici cuvintele mele?"

A treia cuvântare a lui Bildad.

## 1 5 10 15 20 < 25 > 27 28 29 30 35 40 42

1Bildad din Șuah a luat cuvântul și a zis:

2"Puterea și groaza sunt ale lui Dumnezeu; El face să împărățească pacea în ținuturile Lui înalte.

3Cine ar putea să-I numere oștile? Și peste cine nu răsare lumina Lui?

Iac 1.17;

4Cum ar putea omul să fie fără vină înaintea lui Dumnezeu? Cum ar putea cel născut din femeie să fie curat?

Iov 4.17,etc;Iov 15.14,etc;Ps 130.3;Ps 143.2;

5Iată, în ochii Lui nici luna nu este strălucitoare, și stelele nu sunt curate înaintea Lui;

6cu cât mai puțin omul, care nu este decât un vierme, fiul omului, care nu este decât un viermișor!"

Ps 22.6;

Răspunsul lui Iov.

## 1 5 10 15 20 < 26 > 30 35 40 42

1Iov a luat cuvântul și a zis:

2"Cât de bine știi tu să vii în ajutorul slăbiciunii! Cum dai tu ajutor brațului fără putere!

3Ce bune sfaturi dai tu celui fără pricepere! Ce belșug de înțelepciune dai tu la iveală!

4Către cine se îndreaptă cuvintele tale? Și al cui duh vorbește prin tine?

5Înaintea lui Dumnezeu tremură umbrele sub ape și sub locuitorii lor;

6înaintea Lui locuința morților este goală, adâncul n-are acoperiș.

Ps 139.8-11;Prov 15.11;Evr 4.13;

7El întinde miazănoaptea asupra golului, și spânzură pământul pe nimic.

Iov 9.8;Ps 24.2;Ps 104.2-etc;

8Leagă apele în norii Săi, și norii nu se sparg sub greutatea lor.

Prov 30.4;

9Acoperă fața scaunului Său de domnie, și Își întinde norul peste el.

10A tras o boltă pe fața apelor, ca hotar între lumină și întuneric.

Iov 38.8;Ps 33.7;Ps 104.9;Prov 8.29;Ier 5.22;

11Stâlpii cerului se clatină, și se înspăimântă la amenințarea Lui.

12Prin puterea Lui tulbură marea, prin priceperea Lui îi sfărâmă furia.

Ex 14.21;Ps 74.13;Isa 51.15;Ier 31.35;

13Suflarea Lui înseninează cerul, mâna Lui străpunge șarpele fugar.

Ps 33.6;Isa 27.1;

14Și acestea sunt doar marginile căilor Sale, și numai adierea lor ușoară ajunge până la noi! Dar tunetul lucrărilor Lui puternice cine-l va auzi?"

Cel din urmă răspuns al lui Iov.

## 1 5 10 15 20 25 < 27 > 30 35 40 42

1Iov a luat din nou cuvântul, a vorbit în pilde, și a zis:

2"Viu este Dumnezeu, care nu-mi dă dreptate! Viu este Cel Atotputernic, care îmi amărăște viața,

Iov 34.5;

3că atâta vreme cât voi avea suflet, și suflarea lui Dumnezeu va fi în nările mele,

4buzele mele nu vor rosti nimic nedrept, limba mea nu va spune nimic neadevărat.

5Departe de mine gândul să vă dau dreptate! Până la cea din urmă suflare îmi voi apăra nevinovăția.

Iov 2.9;Iov 13.15;

6Țin să-mi scot dreptatea, și nu voi slăbi; inima nu mă mustră pentru nici una din zilele mele.

Iov 2.3;Fapt 24.16;

7Vrăjmașul meu să fie ca cel rău, și potrivnicul meu ca cel nelegiuit!

8Ce nădejde-i mai rămâne celui nelegiuit; când îi taie Dumnezeu firul vieții, când îi ia sufletul?

Mat 16.26;Luc 12.20;

9Îi ascultă Dumnezeu strigătele, când vine strâmtoarea peste el?

Iov 35.12;Ps 18.41;Ps 109.7;Prov 1.28;Prov 28.9;Isa 1.15;Ier 14.12;Ezec 8.18;Mic 3.4;Ioan 9.31;Iac 4.3;

10Este Cel Atotputernic desfătarea lui? Înalță el în tot timpul rugăciuni lui Dumnezeu?

Iov 22.26-27;

11Vă voi învăța căile lui Dumnezeu, nu vă voi ascunde planurile Celui Atotputernic.

12Dar voi le cunoașteți, și sunteți de același gând; pentru ce dar vorbiți așa de prostește?

13Iată soarta pe care o păstrează Dumnezeu celui rău, moștenirea pe care o hotărăște Cel Atotputernic celui nelegiuit.

Iov 20.29;

14Dacă are mulți fii, îi are pentru sabie, și odraslele lui duc lipsă de pâine.

Deut 28.41;Est 9.10;Osea 9.13;

15Cei ce scapă din ai lui, sunt îngropați de ciumă, și văduvele lor nu-i plâng.

Ps 78.64;

16Dacă strânge argint ca țărâna, dacă îngrămădește haine ca noroiul, -

17el le strânge, dar cel fără vină se îmbracă în ele, și de argintul lui omul fără prihană are parte.

Prov 28.8;Ecl 2.26;

18Casa lui este ca aceea pe care o zidește molia, ca o colibă pe care și-o face un străjer.

Isa 1.8;Plân 2.6;

19Se culcă bogat, și moare despuiat; deschide ochii, și totul a pierit.

20Îl apucă groaza ca niște ape; și noaptea, îl ia vârtejul.

Iov 18.11;

21Vântul de răsărit îl ia, și se duce; îl smulge cu putere din locuința lui.

22Dumnezeu aruncă fără milă săgeți împotriva lui, și cel rău ar vrea să fugă să scape de ele.

23Oamenii bat din palme la căderea lui, și-l fluieră la plecarea din locul lui.

## 1 5 10 15 20 25 < 28 > 30 35 40 42

1Argintul are o mină de unde se scoate, și aurul are un loc de unde este scos ca să fie curățit.

2Fierul se scoate din pământ, și piatra se topește ca să dea arama.

3Omul pune capăt întunericului (Cu ajutorul felinarului, de care se slujesc minerii), cercetează, până în ținuturile cele mai adânci, pietrele ascunse în negura și în umbra morții.

4Sapă o fântână departe de locurile locuite; picioarele nu-i mai sunt de ajutor, stă atârnat și se clatină, departe de locuințele omenești (Zugrăvirea lucrătorilor atârnați de funii.).

5Pământul, de unde iese pâinea, este răscolit înăuntrul lui ca de foc,

6pietrele lui cuprind safir, și în el se găsește pulbere de aur.

7Pasărea de pradă nu-i cunoaște cărarea. Ochiul vulturului n-a zărit-o,

8cele mai trufașe dobitoace n-au călcat pe ea, și leul n-a trecut niciodată pe ea.

9Omul își pune mâna pe stânca de cremene, și răstoarnă munții din rădăcină.

10Sapă șanțuri în stânci, și ochiul lui privește tot ce este de preț în ele.

11Oprește curgerea apelor, și scoate la lumină ce este ascuns.

12Dar înțelepciunea unde se găsește? Unde este locuința priceperii?

Iov 28.20;Ecl 7.24;

13Omul nu-i cunoaște prețul, ea nu se găsește în pământul celor vii.

Prov 3.15;

14Adâncul zice: "Nu este în mine", și marea zice: "Nu este la mine.";

Iov 28.22;Rom 11.33-34;

15Ea nu se dă în schimbul aurului curat, nu se cumpără cântărindu-se cu argint;

Prov 3.13-15;Prov 8.10-19;Prov 16.16;

16nu se cântărește pe aurul din Ofir, nici pe onixul cel scump, nici pe safir.

17Nu se poate asemăna cu aurul, nici cu diamantul, nu se poate schimba cu un vas de aur ales.

18Mărgeanul și cristalul nu sunt nimic pe lângă ea: înțelepciunea prețuiește mai mult decât mărgăritarele.

19Topazul din Etiopia nu este ca ea, și aurul curat nu se cumpănește cu ea.

20De unde vine atunci înțelepciunea? Unde este locuința priceperii?

Iov 28.12;

21Este ascunsă de ochii tuturor celor vii, este ascunsă de păsările cerului.

22Adâncul și moartea zic: "Noi am auzit vorbindu-se de ea."

Iov 28.14;

23Dumnezeu îi știe drumul, El îi cunoaște locuința.

24Căci El vede până la marginile pământului, zărește totul sub ceruri.

Prov 15.3;

25Când a rânduit greutatea vântului, și când a hotărât măsura apelor,

Ps 135.7;

26când a dat legi ploii, și când a însemnat drumul fulgerului și tunetului,

Iov 38.25;

27atunci a văzut înțelepciunea și a arătat-o, i-a pus temeliile și a pus-o la încercare.

28Apoi a zis omului: "Iată, frica de Domnul, aceasta este înțelepciunea; depărtarea de rău, este pricepere."

Deut 4.6;Ps 111.10;Prov 1.7;Prov 9.10;Ecl 12.13;

Iov mai înainte.

## 1 5 10 15 20 25 < 29 > 35 40 42

1Iov a luat din nou cuvântul în pilde, și a zis:

2"Oh! cum nu pot să fiu ca în lunile trecute, ca în zilele când mă păzea Dumnezeu,

Iov 7.3;

3când candela Lui strălucea deasupra capului meu, și Lumina lui mă călăuzea în întuneric!

Iov 18.6;

4Cum nu sunt ca în zilele puterii mele, când Dumnezeu veghea ca un prieten peste cortul meu,

Ps 25.14;

5când Cel Atotputernic încă era cu mine, și când copiii mei stăteau în jurul meu;

6când mi se scăldau pașii în smântână, și stânca vărsa lângă mine pâraie de untdelemn!

Gen 49.11;Deut 32.13;Deut 33.24;Iov 20.17;Ps 81.16;

7Dacă ieșeam să mă duc la poarta cetății, și dacă îmi pregăteam un scaun în piață,

8tinerii se trăgeau înapoi la apropierea mea, bătrânii se sculau și stăteau în picioare.

9Mai marii își opreau cuvântările, și își puneau mâna la gură.

Iov 21.5;

10Glasul căpeteniilor tăcea, și li se lipea limba de cerul gurii.

Ps 137.6;

11Urechea care mă auzea, mă numea fericit, ochiul care mă vedea mă lăuda.

12Căci scăpam pe săracul care cerea ajutor, și pe orfanul lipsit de sprijin.

Ps 72.12;Prov 21.13;Prov 24.11;

13Binecuvântarea nenorocitului venea peste mine, umpleam de bucurie inima văduvei.

14Mă îmbrăcam cu dreptatea și-i slujeam de îmbrăcăminte, neprihănirea îmi era manta și turban.

Deut 24.13;Ps 132.9;Isa 59.17;Isa 61.10;Efes 6.14;1Tes 5.8;

15Orbului îi eram ochi, și șchiopului picior.

Num 10.31;

16Celor nenorociți le eram tată, și cercetam pricina celui necunoscut.

Prov 29.7;

17Rupeam falca celui nedrept, și-i smulgeam prada din dinți.

Ps 58.6;Prov 30.14;

18Atunci ziceam: "În cuibul meu voi muri, zilele mele vor fi multe ca nisipul.

Ps 30.6;

19Apa va pătrunde în rădăcinile mele, roua va sta toată noaptea peste ramurile mele.

Ps 1.3;Ier 17.8;Iov 18.16;

20Slava mea va înverzi neîncetat, și arcul îmi va întineri în mână."

Gen 49.24;

21Oamenii mă ascultau și așteptau, tăceau înaintea sfaturilor mele.

22După cuvântările mele, nici unul nu răspundea, și cuvântul meu era pentru toți o rouă binefăcătoare.

23Mă așteptau ca pe ploaie, căscau gura ca după ploaia de primăvară.

Zah 10.1;

24Când li se muia inima, le zâmbeam. și nu puteau izgoni seninătatea de pe fruntea mea.

25Îmi plăcea să mă duc la ei, și mă așezam în fruntea lor; eram ca un împărat în mijlocul unei oștiri, ca un mângâietor lângă niște întristați.

## 1 5 10 15 20 25 < 30 > 32 33 34 35 40 42

1Și acum!... Am ajuns de râsul celor mai tineri decât mine, pe ai căror părinți nu-i socoteam vrednici să-i pun printre câinii turmei mele.

2Dar la ce mi-ar fi folosit puterea mâinilor lor, când ei nu erau în stare să ajungă la bătrânețe?

3Sfrijiți de sărăcie și foame, fug în locuri uscate, de multă vreme părăsite și pustii.

4Smulg ierburile sălbatice de lângă copăcei, și n-au ca pâine decât rădăcina de bucsau.

5Sunt izgoniți din mijlocul oamenilor, strigă lumea după ei ca după niște hoți.

6Locuiesc în văi îngrozitoare, în peșterile pământului și în stânci.

7Urlă printre stufișuri, și se adună sub mărăcini.

8Ființe mârșave și disprețuite, - sunt izgoniți din țară.

9Și acum, astfel de oameni mă pun în cântecele lor, am ajuns de batjocura lor.

Iov 17.6;Ps 35.15;Ps 69.12;Plân 3.14-63;

10Mă urăsc, mă ocolesc, mă scuipă în față.

Num 12.14;Deut 25.9;Isa 50.6;Mat 26.67;Mat 27.30;

11Nu se mai sfiiesc și mă înjosesc, nu mai au nici un frâu înaintea mea.

12Ticăloșii aceștia se scoală la dreapta mea, și îmi împing picioarele, și își croiesc cărări împotriva mea ca să mă piardă.

Iov 19.12;

13Îmi nimicesc cărarea și lucrează ca să mă prăpădească, ei, cărora nimeni nu le-ar veni în ajutor.

14Ca printr-o largă spărtură străbat spre mine, se năpustesc sub pocnetul dărâmăturilor.

15Mă apucă groaza. Slava îmi este spulberată ca de vânt, ca un nor a trecut fericirea mea.

16Și acum, mi se topește sufletul în mine, și m-au apucat zilele suferinței.

Ps 42.4;

17Noaptea mă pătrunde și-mi smulge oasele, durerea care mă roade nu încetează.

18De tăria suferinței haina își pierde fața, mi se lipește de trup ca o cămașă.

19Dumnezeu m-a aruncat în noroi, și am ajuns ca țărâna și cenușa.

20Strig către Tine, și nu-mi răspunzi; stau în picioare, și nu mă vezi.

21Ești fără milă împotriva mea, lupți împotriva mea cu tăria mâinii Tale.

22Mă ridici, îmi dai drumul pe vânt, și mă nimicești cu suflarea furtunii.

23Căci știu că mă duci la moarte, în locul unde se întâlnesc toți cei vii.

24Dar cel ce se prăbușește nu-și întinde mâinile? Cel în nenorocire nu cere ajutor?

25Nu plângeam eu pe cel amărât? N-avea inima mea milă de cel lipsit?

Ps 35.13-14;Rom 12.15;

26Mă așteptam la fericire, și când colo, nenorocirea a venit peste mine; trăgeam nădejde de lumină, și când colo, a venit întunericul.

Ier 8.15;

27Îmi fierb măruntaiele fără încetare, m-au apucat zilele de durere.

28Umblu înnegrit, dar nu de soare. Mă scol în plină adunare, și strig ajutor.

Ps 38.6;Ps 42.9;Ps 43.2;

29Am ajuns frate cu șacalii, tovarăș cu struții.

Ps 102.6;Mic 1.8;

30Pielea mi se înnegrește și cade, iar oasele îmi ard și se usucă.

Ps 119.83;Plân 4.8;Plân 5.10;Ps 102.3;

31Harfa mea s-a prefăcut în instrument de jale, și cavalul meu scoate sunete plângătoare.

## 1 5 10 15 20 25 < 31 > 35 40 42

1Făcusem un legământ cu ochii mei, și nu mi-aș fi oprit privirile asupra unei fecioare.

Mat 5.28;

2Dar ce soartă mi-a păstrat Dumnezeu de sus? Ce moștenire mi-a trimis Cel Atotputernic din ceruri?

Iov 20.29;Iov 27.13;

3Pieirea nu-i oare pentru cel rău, și nenorocirea pentru cei ce fac fărădelege?

4N-a cunoscut Dumnezeu căile mele? Nu mi-a numărat El toți pașii mei?

2Cron 16.9;Iov 34.21;Prov 5.21;Prov 15.3;Ier 32.19;

5Dacă am umblat cu minciuna, de mi-a alergat piciorul după înșelăciune:

6să mă cântărească Dumnezeu în cumpăna celor fără prihană, și-mi va vedea neprihănirea!

7De mi s-a abătut pasul de pe calea cea dreaptă, de mi-a urmat inima ochii, de s-a lipit vreo întinăciune de mâinile mele,

Num 15.39;Ecl 11.9;Ezec 6.9;Mat 5.29;

8atunci eu să seamăn și altul să secere, și odraslele mele să fie dezrădăcinate!

Lev 26.16;Deut 28.30-etc;

9Dacă mi-a fost amăgită inima de vreo femeie, dacă am pândit la ușa aproapelui meu,

10atunci nevasta mea să macine pentru altul, și s-o necinstească alții!

2Sam 12.11;Ier 8.10;

11Căci aceasta ar fi fost o nelegiuire, o fărădelege vrednică să fie pedepsită de judecători,

Gen 38.24;Lev 20.10;Deut 22.22;Iov 31.28;

12un foc care mistuie până la nimicire, și care mi-ar fi prăpădit toată bogăția.

13De aș fi nesocotit dreptul slugii sau slujnicei mele, când se certau cu mine,

14ce aș putea să fac, când se ridică Dumnezeu? Ce aș putea răspunde când pedepsește El?

Ps 44.21;

15Cel ce m-a făcut pe mine în pântecele mamei mele, nu l-a făcut și pe el? Oare nu ne-a întocmit același Dumnezeu în pântecele mamei?

Iov 34.19;Prov 14.31;Prov 22.2;Mal 2.10;

16Dacă n-am dat săracilor ce-mi cereau, dacă am făcut să se topească de plâns ochii văduvei,

17dacă mi-am mâncat singur pâinea, fără ca orfanul să-și fi avut și el partea lui din ea,

18eu, care din tinerețe l-am crescut ca un tată, eu, care de la naștere am sprijinit pe văduvă;

19dacă am văzut pe cel nenorocit ducând lipsă de haine, pe cel lipsit neavând învelitoare,

20fără ca inima lui să mă fi binecuvântat, fără să fi fost încălzit de lâna mieilor mei;

Deut 24.13;

21dacă am ridicat mâna împotriva orfanului, pentru că mă simțeam sprijinit de judecători;

Iov 22.9;

22atunci, să mi se dezlipească umărul de la încheietură, să-mi cadă brațul și să se sfărâme!

23Căci mă temeam de pedeapsa lui Dumnezeu, și nu puteam lucra astfel din pricina măreției Lui.

Isa 13.6;Ioel 1.15;

24Dacă mi-am pus încrederea în aur, dacă am zis aurului: "Tu ești nădejdea mea";

Marc 10.24;1Tim 6.17;

25dacă m-am îngâmfat de mărimea averilor mele, de mulțimea bogățiilor pe care le dobândisem;

Ps 62.10;Prov 11.28;

26dacă am privit soarele când strălucea, luna când înainta măreață,

Deut 4.19;Deut 11.16;Deut 17.3;Ezec 8.16;

27și dacă mi s-a lăsat amăgită inima în taină, dacă le-am aruncat sărutări (Sărutări, în semn de închinare.), ducându-mi mâna la gură:

28și aceasta este tot o fărădelege care trebuie pedepsită de judecători, căci m-aș fi lepădat de Dumnezeul cel de sus!

Iov 31.11;

29Dacă m-am bucurat de nenorocirea vrăjmașului meu, dacă am sărit de bucurie când l-a atins nenorocirea,

Prov 17.5;

30eu, care n-am dat voie limbii mele să păcătuiască, să-i ceară moartea cu blestem;

Mat 5.44;Rom 12.14;

31dacă nu ziceau oamenii din cortul meu: "Unde este cel ce nu s-a săturat din carnea lui?"

32Dacă petrecea străinul noaptea afară, dacă nu mi-aș fi deschis ușa să intre călătorul;

Gen 19.2-3;Jud 19.20-21;Rom 12.13;Evr 13.2;1Pet 4.9;

33dacă mi-am ascuns fărădelegile, ca oamenii (Ca oamenii sau ca Adam.), și mi-am închis nelegiuirile în sân,

Gen 3.8-12;Prov 28.13;Osea 6.7;

34pentru că mă temeam de mulțime, pentru că mă temeam de disprețul familiilor, ținându-mă deoparte și necutezând să-mi trec pragul...

Ex 23.2;

35Oh! de aș găsi pe cineva să m-asculte! Iată apărarea mea, iscălită de mine: să-mi răspundă Cel Atotputernic! Cine-mi va da plângerea iscălită de potrivnicul meu?

Iov 33.6;Iov 13.22;

36Ca să-i port scrisoarea pe umăr, s-o leg de fruntea mea ca o cunună;

37să-i dau socoteală de toți pașii mei, să mă apropii de el ca un domn.

38Dacă pământul meu strigă împotriva mea, și dacă brazdele lui varsă lacrimi;

39dacă i-am mâncat roada fără s-o fi plătit, și dacă am întristat sufletul vechilor lui stăpâni:

Iac 5.4;1Împ 21.19;

40atunci să crească spini din el în loc de grâu, și neghină în loc de orz!" Sfârșitul cuvintelor lui Iov.

Gen 3.18;

Cuvântarea lui Elihu.

## 1 5 10 15 20 25 30 < 32 > 35 40 42

1Acești trei oameni au încetat să mai răspundă lui Iov, pentru că el se socotea fără vină.

Iov 33.9;

2Atunci s-a aprins de mânie Elihu, fiul lui Baracheel din Buz, din familia lui Ram. El s-a aprins de mânie împotriva lui Iov, pentru că zicea că este fără vină înaintea lui Dumnezeu.

Gen 22.21;

3Și s-a aprins de mânie împotriva celor trei prieteni ai lui, pentru că nu găseau nimic de răspuns și totuși osândeau pe Iov.

4Fiindcă ei erau mai în vârstă decât el, Elihu așteptase până în clipa aceasta, ca să vorbească lui Iov.

5Dar, văzând că nu mai era nici un răspuns în gura acestor trei oameni, Elihu s-a aprins de mânie.

6Și Elihu, fiul lui Baracheel din Buz, a luat cuvântul, și a zis: "Eu sunt tânăr, și voi sunteți bătrâni: de aceea m-am temut, și m-am ferit să vă arăt gândul meu.

Iov 15.10;

7Eu îmi ziceam: "Să vorbească bătrânețea, marele număr de ani să învețe pe alții înțelepciunea."

8Dar, de fapt, în om, duhul, suflarea Celui Atotputernic, dă priceperea.

1Împ 3.12;1Împ 4.29;Iov 35.11;Iov 38.36;Prov 2.6;Ecl 2.26;Dan 1.17;Dan 2.21;Mat 11.25;Iac 1.5;

9Nu vârsta aduce înțelepciunea, nu bătrânețea te face în stare să judeci.

1Cor 1.26;

10Iată de ce zic: "Ascultați-mă! Îmi voi spune și eu părerea.

11Am așteptat sfârșitul cuvântărilor voastre, v-am urmărit dovezile, cercetarea pe care ați făcut-o cuvintelor lui Iov.

12V-am dat toată luarea aminte; și iată că, nici unul din voi nu l-a încredințat, nici unul nu i-a răsturnat cuvintele.

13Să nu ziceți însă: "În el noi am găsit înțelepciunea; numai Dumnezeu îl poate înfunda, nu un om!"

Ier 9.23;1Cor 1.29;

14Mie nu mi-a vorbit de-a dreptul: de aceea eu îi voi răspunde cu totul altfel decât voi.

15Ei se tem, nu mai răspund! Li s-a tăiat cuvântul!

16Am așteptat până și-au sfârșit cuvântările, până s-au oprit și n-au știut ce să mai răspundă.

17Vreau să răspund și eu la rândul meu, vreau să spun și eu ce gândesc.

18Căci sunt plin de cuvinte, îmi dă ghes duhul înăuntrul meu;

19înăuntrul meu este ca un vin care n-are pe unde să iasă, ca niște burdufuri noi, gata să pleznească.

20Voi vorbi deci, ca să răsuflu în voie, îmi voi deschide buzele și voi răspunde.

21Nu voi căuta la înfățișare, nu voi linguși pe nimeni;

Lev 19.15;Deut 1.17;Deut 16.19;Prov 24.23;Mat 22.16;

22căci nu știu să lingușesc: altfel, într-o clipită m-ar lua Ziditorul meu.

## 1 5 10 15 20 25 30 < 33 > 35 40 42

1Acum dar, Iov, ascultă cuvântările mele, ia aminte la toate cuvintele mele!

2Iată, deschid gura, și mi se mișcă limba în cerul gurii.

3Cu curăție de inimă voi vorbi, buzele mele vor spune adevărul curat:

4Duhul lui Dumnezeu m-a făcut, și suflarea Celui Atotputernic îmi dă viață.

Gen 2.7;

5Dacă poți, răspunde-mi, apără-ți pricina, fii gata!

6Înaintea lui Dumnezeu eu sunt semenul tău, și eu ca și tine am fost făcut din noroi.

Iov 9.34-35;Iov 13.20-21;Iov 31.35;

7Astfel frica de mine nu te va tulbura, și greutatea mea nu te va copleși.

Iov 9.34;Iov 13.21;

8Dar tu ai spus în auzul meu, și am auzit sunetul cuvintelor tale:

9"Sunt curat, sunt fără păcat, sunt fără prihană, nu este fărădelege în mine.

Iov 9.17;Iov 10.7;Iov 11.4;Iov 16.17;Iov 23.10-11;Iov 27.5;Iov 29.14;Iov 31.1;

10Și Dumnezeu caută pricină de ură împotriva mea, mă socotește vrăjmaș al Lui;

Iov 13.24;Iov 16.9;Iov 19.11;

11îmi pune picioarele în butuci, îmi pândește toate mișcările."

Iov 13.27;Iov 14.16;Iov 31.4;

12Îți voi răspunde că aici n-ai dreptate, căci Dumnezeu este mai mare decât omul.

13Vrei dar să te cerți cu El, pentru că nu dă socoteală fiecăruia de faptele Lui?

Isa 45.9;

14Dumnezeu vorbește însă, când într-un fel, când într-altul. dar omul nu ia seama.

Iov 40.5;Ps 62.11;

15El vorbește prin visuri, prin vedenii de noapte, când oamenii sunt cufundați într-un somn adânc, când dorm în patul lor.

Num 12.6;Iov 4.13;

16Atunci El le dă înștiințări, și le întipărește învățăturile Lui,

Iov 36.10-15;

17ca să abată pe om de la rău, și să-l ferească de mândrie,

18ca să-i păzească sufletul de groapă și viața de loviturile sabiei.

19Și prin durere este mustrat omul în culcușul lui, când o luptă necurmată îi frământă oasele.

20Atunci îi este greață de pâine, chiar și de bucatele cele mai alese.

Ps 107.18;

21Carnea i se prăpădește și piere, oasele care nu i se vedeau rămân goale;

22sufletul i se apropie de groapă, și viața de vestitorii morții.

23Dar dacă se găsește un înger mijlocitor pentru el, unul din miile acelea, care vestesc omului calea pe care trebuie s-o urmeze,

24Dumnezeu Se îndură de el și zice îngerului: "Izbăvește-l, ca să nu se pogoare în groapă; am găsit un preț de răscumpărare pentru el!"

25Și atunci carnea lui se face mai fragedă ca în copilărie, se întoarce la zilele tinereții lui.

26Se roagă lui Dumnezeu, și Dumnezeu îi este binevoitor, îl lasă să-I vadă Fața cu bucurie, și-i dă înapoi nevinovăția.

27Atunci el cântă înaintea oamenilor, și zice: "Am păcătuit, am călcat dreptatea, și n-am fost pedepsit după faptele mele;

2Sam 12.13;Prov 28.13;Luc 15.21;1Ioan 1.9;Rom 6.21;

28Dumnezeu mi-a izbăvit sufletul ca să nu intre în groapă, și viața mea vede lumina!"

Isa 38.17;

29Iată, acestea le face Dumnezeu, de două ori, de trei ori, omului,

30ca să-l ridice din groapă, ca să-l lumineze cu lumina celor vii.

Iov 33.28;Ps 56.13;

31Ia aminte, Iov, și ascultă-mă! Taci, și voi vorbi!

32Dacă ai ceva de spus, răspunde-mi! Vorbește, căci aș vrea să-ți dau dreptate.

33Dacă n-ai nimic de zis, ascultă-mă! Taci, și te voi învăța înțelepciunea."

Ps 34.11;

## 1 5 10 15 20 25 30 < 34 > 40 42

1Elihu a luat din nou cuvântul, și a zis:

2"Ascultați, înțelepților, cuvintele mele! Luați aminte la mine, pricepuților!

3Căci urechea deosebește cuvintele, cum gustă cerul gurii bucatele."

Iov 6.30;Iov 12.11;

4Să alegem ce este drept, să vedem între noi ce este bun.

5Iov a zis: "Sunt nevinovat Și Dumnezeu nu vrea să-mi dea dreptate;

Iov 33.9;Iov 27.2;

6am dreptate și trec drept mincinos; rana mea este jalnică, și sunt fără păcat."

7Este vreun om ca Iov, care să bea batjocura ca apa,

Iov 15.16;

8care să umble în tovărășia celor ce fac rău, care să meargă mână în mână cu cei nelegiuiți?

9Căci el a zis: "Nu-i folosește nimic omului să-și pună plăcerea în Dumnezeu."

Iov 9.22-30;Iov 35.3;Mal 3.14;

10Ascultați-mă dar, oameni pricepuți! Departe de Dumnezeu nedreptatea, departe de Cel Atotputernic fărădelegea!

Gen 18.25;Deut 32.4;2Cron 19.7;Iov 8.3;Iov 36.23;Ps 92.15;Rom 9.14;

11El dă omului după faptele lui, răsplătește fiecăruia după căile lui.

Ps 62.12;Prov 24.12;Ier 32.19;Ezec 33.20;Mat 16.27;Rom 2.6;2Cor 5.10;1Pet 1.17;Apoc 22.12;

12Nu, negreșit, Dumnezeu nu săvârșește fărădelegea; Cel Atotputernic nu calcă dreptatea.

Iov 8.3;

13Cine L-a însărcinat să cârmuiască pământul? Cine I-a dat lumea în grija Lui?

14Dacă nu s-ar gândi decât la El, dacă Și-ar lua înapoi duhul și suflarea,

Ps 104.29;

15tot ce este carne ar pieri deodată, și omul s-ar întoarce în țărână.

Gen 3.19;Ecl 12.7;

16Dacă ai pricepere, ascultă lucrul acesta, ia aminte la glasul cuvintelor mele!

17Oare ar putea să domnească un vrăjmaș al dreptății? Și vei osândi tu pe Cel drept, pe Cel puternic,

Gen 18.25;2Sam 23.3;

18care strigă către împărați: "Netrebnicilor!" Și către domnitori: "Nelegiuiților!"

Ex 22.28;

19Care nu caută la fața celor mari, și nu face deosebire între bogat și sărac, pentru că toți sunt lucrarea mâinilor Lui?

Deut 10.17;2Cron 19.7;Fapt 10.34;Rom 2.11;Gal 2.6;Efes 6.9;Col 3.25;1Pet 1.17;Iov 31.15;

20Într-o clipă, ei își pierd viața. La miezul nopții, un popor se clatină și piere. Cel puternic piere, fără amestecul mâinii vreunui om.

Ex 12.29-30;

21Căci Dumnezeu vede purtarea tuturor, privește pașii fiecăruia.

2Cron 16.9;Iov 31.4;Ps 34.15;Prov 5.21;Prov 15.3;Ier 16.17;Ier 32.19;

22Nu este nici întuneric, nici umbră a morții, unde să se poată ascunde cei ce fac fărădelegea.

Ps 139.12;Amos 9.2-3;Evr 4.13;

23Dumnezeu n-are nevoie să privească multă vreme, ca să tragă pe un om la judecată înaintea Lui.

24El zdrobește pe cei mari fără cercetare, și pune pe alții în locul lor.

Dan 2.21;

25Căci El cunoaște faptele lor: noaptea îi răstoarnă, sunt zdrobiți.

26Îi lovește ca pe niște nelegiuiți, în fața tuturor.

27Abătându-se de la El, și părăsind toate căile Lui,

28ei au făcut să se înalțe la Dumnezeu strigătul săracului. I-au îndreptat luarea aminte la strigătul celui nenorocit.

Ex 22.23;Iov 35.9;Iac 5.4;

29Dacă dă El pace, cine poate s-o tulbure? Dacă Își ascunde El Fața, cine poate să-L vadă? La fel se poartă fie cu un popor, fie cu un om,

30pentru ca nelegiuitul să nu mai stăpânească și să nu mai fie o cursă pentru popor.

1Împ 12.28-30;2Împ 21.9;

31Căci a zis el vreodată lui Dumnezeu: "Am fost pedepsit, nu voi mai păcătui;

Dan 9.7-14;

32arată-mi ce nu văd; dacă am făcut nedreptăți, nu voi mai face?"

33Oare după părerea ta va face Dumnezeu dreptate? Tu lepezi, tu alegi, și nu eu; Spune dar ce știi!

34Oamenii cu pricepere vor fi de părerea mea, înțeleptul care m-ascultă va gândi ca mine:

35"Iov vorbește fără pricepere, și cuvântările lui sunt lipsite de judecată.

Iov 35.16;

36Să fie încercat dar mai departe, fiindcă răspunde ca cei răi!

37Căci adaugă la greșelile lui păcate noi; bate din palme în mijlocul nostru, își înmulțește cuvintele împotriva lui Dumnezeu."

## 1 5 10 15 20 25 30 < 35 > 37 38 39 40 42

1Elihu a luat din nou cuvântul, și a zis:

2"Îți închipui că ai dreptate, și crezi că te îndreptățești înaintea lui Dumnezeu,

3când zici: "La ce-mi folosește, ce câștig am că nu păcătuiesc?"

Iov 21.15;Iov 34.9;

4Îți voi răspunde și la aceasta, ție, și prietenilor tăi totodată.

Iov 34.8;

5Uită-te spre ceruri, și privește! Vezi norii, cât de sus sunt față de tine?

Iov 22.12;

6Dacă păcătuiești, ce rău Îi faci Lui? Și când păcatele ți se înmulțesc, ce-I faci Lui?

Prov 8.36;Ier 7.19;

7Dacă ești drept, ce-I dai Lui? Ce primește El din mâna ta?

Iov 22.2-3;Ps 16.2;Prov 9.12;Rom 11.35;

8Răutatea ta nu poate vătăma decât semenului tău, dreptatea ta nu folosește decât fiului omului.

9Oamenii strigă împotriva mulțimii apăsătorilor, se plâng de silnicia multora;

Ex 2.23;Iov 34.28;

10dar nici unul nu zice: "Unde este Dumnezeu, Făcătorul meu, care ne insuflă cântări de veselie noaptea,

Isa 51.13;Ps 42.8;Ps 77.6;Ps 149.5;Fapt 16.25;

11care ne învață mai mult decât pe dobitoacele pământului, și ne dă mai multă pricepere decât păsărilor cerului?"

Ps 94.12;

12Să tot strige ei atunci, căci Dumnezeu nu răspunde, din pricina mândriei celor răi.

Prov 1.28;

13Degeaba strigă, căci Dumnezeu n-ascultă, Cel Atotputernic nu ia aminte.

Iov 27.9;Prov 15.29;Isa 1.15;Ier 11.11;

14Măcar că zici că nu-L vezi, totuși pricina ta este înaintea Lui: așteaptă-L!

Iov 9.11;Ps 37.5-6;

15Dar, pentru că mânia Lui nu pedepsește încă, nu înseamnă că puțin Îi pasă de nelegiuire.

Ps 89.32;

16Așa că Iov își deschide gura degeaba, și spune o mulțime de vorbe fără rost."

Iov 34.35-37;Iov 38.2;

## 1 5 10 15 20 25 30 < 36 > 40 42

1Elihu a urmat și a zis:

2"Așteaptă puțin, și voi urma, căci mai am încă de vorbit pentru Dumnezeu.

3Îmi voi lua temeiurile de departe, și voi dovedi dreptatea Ziditorului meu.

4Fii încredințat, cuvântările mele nu sunt minciuni, ci ai a face cu un om cu simțăminte curate.

5Dumnezeu este puternic, dar nu leapădă pe nimeni; și este puternic prin tăria priceperii Lui.

Iov 9.4;Iov 12.13-16;Iov 37.23;Ps 99.4;

6El nu lasă pe cel rău să trăiască, și face dreptate celui nenorocit.

7Nu-Și întoarce ochii de asupra celor fără prihană, și-i pune pe scaunul de domnie cu împărații, îi așează pentru totdeauna ca să domnească.

Ps 33.18;Ps 34.15;Ps 113.8;

8Se întâmplă să cadă în lanțuri, și să fie prinși în legăturile nenorocirii?

Ps 107.10;

9Le pune înainte faptele lor, fărădelegile lor, mândria lor.

10Îi înștiințează ca să se îndrepte, îi îndeamnă să se întoarcă de la nelegiuire.

Iov. 33.16-23;

11Dacă ascultă și se supun, își sfârșesc zilele în fericire, și anii în bucurie.

Iov 21.13;Isa 1.19-20;

12Dacă n-ascultă, pier uciși de sabie, mor în orbirea lor.

13Nelegiuiții se mânie, nu strigă către Dumnezeu când îi înlănțuie;

Rom 2.5;

14își pierd viața în tinerețe, mor ca cei desfrânați.

Iov 15.32;Iov 22.16;Ps 55.23;

15Dar Dumnezeu scapă pe cel nenorocit prin nenorocirea lui, și prin suferință îl înștiințează.

16Și pe tine te va scoate din strâmtoare, ca să te pună la loc larg, în slobozenie deplină, și masa ta va fi încărcată cu bucate gustoase.

Ps 18.19;Ps 31.8;Ps 118.5;Ps 23.5;Ps 36.8;

17Dar dacă-ți aperi pricina ca un nelegiuit, pedeapsa este nedezlipită de pricina ta.

18Supărarea să nu te împingă la batjocură, și mărimea prețului răscumpărării să nu te ducă în rătăcire!

Ps 49.7;

19Oare ar ajunge strigătele tale să te scoată din necaz, și chiar toate puterile pe care le-ai putea desfășura?

Prov 11.4;

20Nu suspina după noapte, care ia popoarele din locul lor.

21Ferește-te să faci rău, căci suferința te îndeamnă la rău.

Ps 66.18;Evr 11.25;

22Dumnezeu este mare în puterea Lui; cine ar putea să învețe pe alții ca El?

Isa 40.13-14;Rom 11.34;1Cor 2.16;

23Cine Îi cere socoteală de căile Lui, și cine îndrăznește să-I spună: "Faci rău?"

Iov 34.13;Iov 34.10;

24Nu uita să lauzi faptele Lui, pe care toți oamenii trebuie să le mărească!

Ps 92.5;Apoc 15.3;

25Orice om le privește, fiecare muritor le vede de departe.

26Iată ce mare e Dumnezeu! Dar noi nu-L putem pricepe, numărul anilor Lui nimeni nu l-a pătruns.

1Cor 13.12;Ps 90.2;Ps 102.24-27;Evr 1.12;

27Căci El trage la El picăturile de apă, le preface în abur și dă ploaia,

Ps 147.8;

28pe care norii o strecoară, și o picură peste mulțimea oamenilor.

Prov 3.20;

29Și cine poate pricepe ruperea norului, și bubuitul cortului Său?

30Iată, El Își întinde lumina în jurul Lui, și acoperă adâncimile mării.

Iov 37.3;

31Prin aceste mijloace, El judecă popoarele, și dă belșug de hrană.

Iov 37.13;Iov 38.23;Ps 136.25;Fapt 14.17;

32Ia fulgerul în mână, și-l aruncă asupra potrivnicilor Lui.

33Dă de veste că e de față printr-un bubuit, și până și turmele Îi simt apropierea.

1Împ 18.41-45;

## 1 5 10 15 20 25 30 35 < 37 > 40 42

1La auzul acestor lucruri îmi tremură inima de tot, și sare din locul ei.

2Ascultați, ascultați trăznetul tunetului Său, bubuitul care iese din gura Lui!

3Îl rostogolește pe toată întinderea cerurilor, și fulgerul Lui luminează până la marginile pământului.

4Apoi se aude un bubuit, tună cu glasul Lui măreț; și nu mai oprește fulgerul, de îndată ce răsună glasul Lui.

Ps 29.3;Ps 68.33;

5Dumnezeu tună cu glasul Lui în chip minunat; face lucruri mari pe care noi nu le înțelegem.

Iov 5.9;Iov 9.10;Iov 36.26;Apoc 15.3;

6El zice zăpezii: "Cazi pe pământ!" Zice același lucru ploii, chiar și celor mai puternice ploi.

Ps 147.16-17;

7Pecetluiește mâna tuturor oamenilor, pentru ca toți să se recunoască de făpturi ale Lui.

Ps 109.27;

8Fiara sălbatică se trage într-o peșteră, și se culcă în vizuina ei.

Ps 104.22;

9Vijelia vine de la miazăzi, și frigul, din vânturile de la miazănoapte.

10Dumnezeu, prin suflarea Lui, face gheața, și micșorează locul apelor mari.

Iov 38.29-30;Ps 147.17-18;

11Încarcă norii cu aburi, și-i risipește scânteietori;

12mișcarea lor se îndreaptă după planurile Lui, pentru împlinirea a tot ce le poruncește El pe fața pământului locuit.

Ps 148.8;

13Îi face să pară ca o nuia cu care lovește pământul, sau ca un semn al dragostei Lui.

Ex 9.18-23;1Sam 12.18-19;Ezra 10.9;Iov 36.31;Iov 38.26-27;2Sam 21.10;1Împ 18.45;

14Iov, ia aminte la aceste lucruri! Privește liniștit minunile lui Dumnezeu!

Ps 111.2;

15Știi cum cârmuiește Dumnezeu norii, și cum face să strălucească din ei fulgerul Său?

16Înțelegi tu plutirea norilor, minunile Aceluia a cărui știință este desăvârșită?

Iov 36.29;Iov 36.4;

17Știi pentru ce ți se încălzesc veșmintele, când se odihnește pământul de vântul de miazăzi?

18Poți tu să întinzi cerurile ca El, tari ca o oglindă turnată?

Gen 1.6;Isa 44.24;

19Arată-ne ce trebuie să-I spunem. Căci suntem prea neștiutori ca să-I putem vorbi.

20Cine-I va da de veste că Îi voi vorbi? Dar care este omul care-și dorește pierderea?

21Acum, firește, nu putem vedea lumina soarelui care strălucește în dosul norilor, dar va trece un vânt și-l va curăți;

22de la miază-noapte ne vine aurora, și ce înfricoșată este măreția care înconjoară pe Dumnezeu!

23Pe Cel Atotputernic nu-L putem ajunge, căci este mare în tărie, dar dreptul și dreptatea deplină El nu le frânge.

1Tim 6.16;Iov 36.5;

24De aceea oamenii trebuie să se teamă de El; El nu-Și îndreaptă privirile spre cei ce se cred înțelepți."

Mat 10.28;Mat 11.25;1Cor 1.26;

Răspunsul Domnului.

## 1 5 10 15 20 25 30 35 < 38 > 40 42

1Domnul a răspuns lui Iov din mijlocul furtunii, și a zis:

Ex 19.16-18;1Împ 19.11;Ezec 1.4;Nah 1.3;

2"Cine este cel ce Îmi întunecă planurile, prin cuvântări fără pricepere?

Iov 34.35;Iov 42.3;1Tim 1.7;

3Încinge-ți mijlocul ca un viteaz, ca Eu să te întreb, și tu să Mă înveți.

Iov 40.7;

4Unde erai tu când am întemeiat pământul? Spune, dacă ai pricepere.

Ps 104.5;Prov 8.29;Prov 30.4;

5Cine i-a hotărât măsurile, știi? Sau cine a întins frânghia de măsurat peste el?

6Pe ce sunt sprijinite temeliile lui? Sau cine i-a pus piatra din capul unghiului,

7atunci când stelele dimineții izbucneau în cântări de bucurie, și când toți fiii lui Dumnezeu scoteau strigăte de veselie?

Iov 1.6;

8Cine a închis marea cu porți, când s-a aruncat din pântecele mamei ei?

Gen 1.9;Ps 33.7;Ps 104.9;Prov 8.29;Ier 5.22;

9Când i-am făcut haina din nori, și scutece din întuneric;

10când i-am pus hotar, și când i-am pus zăvoare și porți;

Iov 26.10;

11când am zis: "Până aici să vii, să nu treci mai departe; aici să ți se oprească mândria valurilor tale?"

Ps 89.9;Ps 93.4;

12De când ești, ai poruncit tu dimineții? Ai arătat zorilor locul lor,

Ps 74.16;Ps 148.5;

13ca să apuce capetele pământului, și să scuture pe cei răi de pe el?

Ps 104.35;

14Ca pământul să se schimbe ca lutul pe care se pune o pecete, și toate lucrurile să se arate îmbrăcate ca în haina lor adevărată?

15Pentru ca cei răi să fie lipsiți de lumina lor, și brațul care se ridică să fie zdrobit?

Iov 18.5;Ps 10.15;

16Ai pătruns tu până la izvoarele mării? Sau te-ai plimbat tu prin fundurile adâncului?

Ps 77.19;

17Ți s-au deschis porțile morții? Sau ai văzut tu porțile umbrei morții?

Ps 9.13;

18Ai cuprins tu cu privirea întinderea pământului? Vorbește, dacă știi toate aceste lucruri.

19Unde este drumul care duce la locașul luminii? Și întunericul unde își are locuința?

20Poți să le urmărești până la hotarul lor, și să cunoști cărările locuinței lor?

21Știi, căci atunci erai născut, și numărul zilelor tale este mare!

22Ai ajuns tu până la cămările zăpezii? Ai văzut tu cămările grindinii,

Ps 135.7;

23pe care le păstrez pentru vremurile de strâmtoare, pentru zilele de război și de bătălie?

Ex 9.18;Ios 10.11;Isa 30.30;Ezec 13.11-13;Apoc 16.21;

24Pe ce cale se împarte lumina? Și pe ce cale se împrăștie vântul de răsărit pe pământ?

25Cine a deschis un loc de scurgere ploii, și a însemnat drumul fulgerului și al tunetului,

Iov 28.26;

26pentru ca să cadă ploaia pe un pământ fără locuitori, pe un pustiu unde nu sunt oameni;

27pentru ca să adape locurile pustii și uscate, și ca să facă să încolțească și să răsară iarba?

Ps 107.35;

28Are ploaia tată? Cine dă naștere picăturilor de rouă?

Ps 147.8;Ier 14.28;

29Din al cui sân iese gheața, și cine naște promoroaca cerului,

Ps 147.16;

30ca apele să se îngroașe ca o piatră, și fața adâncului să se întărească?

Iov 37.10;

31Poți să înnozi tu legăturile Găinușei, sau să dezlegi frânghiile Orionului?

Iov 9.9;Amos 5.8;

32Tu faci să iasă la vremea lor semnele zodiacului, și tu cârmuiești Ursul mare cu puii lui?

33Cunoști tu legile cerului? Sau tu îi orânduiești stăpânirea pe pământ?

Ier 31.35;

34Îți înalți tu glasul până la nori, ca să chemi să te acopere râuri de ape?

35Poți tu să arunci fulgerele, ca să plece? Îți zic ele: "Iată-ne?"

36Cine a pus înțelepciunea în negura norilor, sau cine a dat pricepere întocmirii văzduhului?

Iov 32.8;Ps 51.6;Ecl 2.26;

37Cine poate să numere norii cu înțelepciune, și să verse burdufurile cerurilor,

38pentru ca să înceapă pulberea să facă noroi, și bulgării de pământ să se lipească împreună?

39Tu izgonești prada pentru leoaică, și tu potolești foamea puilor de lei,

Ps 104.21;Ps 145.15;

40când stau ghemuiți în vizuina lor, când stau la pândă în culcușul lor?

41Cine pregătește corbului hrana, când puii lui strigă spre Dumnezeu, când umblă rătăciți și flămânzi?

Ps 147.9;Mat 6.26;

## 1 5 10 15 20 25 30 35 < 39 > 42

1Știi tu când își fac caprele sălbatice puii? Vezi tu pe cerboaice când fată?

Ps 29.9;

2Numeri tu lunile în care sunt însărcinate, și cunoști tu vremea când nasc?

3Ele se pleacă, fată puii, și scapă iute de durerile lor.

4Puii lor prind vlagă și cresc sub cerul slobod, pleacă, și nu se mai întorc la ele.

5Cine a lăsat slobod măgarul sălbatic, izbăvindu-l de orice legătură?

6I-am dat ca locuință pustiul, și pământul sărac ca locaș.

7El râde de zarva cetăților, și n-aude strigătele stăpânului, care-l mână.

Iov 24.5;Ier 2.14;Osea 8.9;

8Străbate munții ca să-și găsească hrana, și umblă după tot ce este verde.

9Vrea bivolul sălbatic să fie în slujba ta? Și stă el noaptea la ieslea ta?

Num 23.22;Deut 33.11;

10Îl poți lega tu cu o funie, ca să tragă o brazdă? Merge el după tine, ca să grăpeze bulgării din văi?

11Te încrezi tu în el, pentru că puterea lui este mare? Și-i lași tu grija lucrărilor tale?

12Te lași tu pe el, pentru căratul roadelor tale, ca să le strângă în aria ta?

13Aripa struțului bate cu veselie, de-ai zice că este aripa și penișul berzei.

14Dar struțoaica își încredințează pământului ouăle, și le lasă să se încălzească în nisip.

15Ea uită că piciorul le poate strivi, că o fiară de câmp le poate călca în picioare.

16Este aspră cu puii săi de parcă nici n-ar fi ai ei. Că s-a trudit degeaba, nu-i pasă nicidecum!

Plân 4.3;

17Căci Dumnezeu nu i-a dat înțelepciune, și nu i-a făcut parte de pricepere.

Iov 35.11;

18Când se scoală și pornește, râde de cal și de călărețul lui.

19Tu dai putere calului, și-i îmbraci gâtul cu o coamă ce fâlfâie?

20Tu-l faci să sară ca lăcusta? Nechezatul lui puternic răspândește groaza.

21Scurmă pământul, și, mândru de puterea lui, se aruncă asupra celor înarmați;

Ier 8.6;

22își bate joc de frică, nu se teme, și nu se dă înapoi dinaintea sabiei.

23Zângănește tolba cu săgeți pe el, sulița și lancea strălucesc,

24fierbe de aprindere, mănâncă pământul, n-are astâmpăr când răsună trâmbița.

25La sunetul trâmbiței parcă zice: "Înainte!" De departe miroase bătălia, glasul ca de tunet ai căpeteniilor și strigătele de luptă.

26Oare prin priceperea ta își ia uliul zborul, și își întinde aripile spre miazăzi?

27Oare din porunca ta se înalță vulturul, și își așează cuibul pe înălțimi?

Ier 49.16;Obad 4;

28El locuiește în stânci, acolo își are locuința, pe vârful zimțat al stâncilor și pe vârful munților.

29De acolo descoperă el prada, și își cufundă privirile în depărtare după ea.

30Puii lui îi beau sângele; și acolo unde sunt hoituri, acolo-i și vulturul.

Mat 24.38;Luc 17.37;

## 1 5 10 15 20 25 30 35 < 40 > 42

1Domnul, a vorbit lui Iov, și a zis:

2"Ești încredințat acum tu, care vorbești împotriva Celui Atotputernic? Tu care mustri pe Dumnezeu, mai ai vreun răspuns de dat?"

Iov 33.13;

3Iov a răspuns Domnului, și a zis:

4"Iată, eu sunt prea mic; ce să-Ți răspund? Îmi pun mâna la gură.

Ezra 9.6;Iov 42.6;Ps 51.4;

5Am vorbit odată, și nu voi mai răspunde; de două ori, și nu voi mai adăuga nimic."

6Domnul a răspuns lui Iov din mijlocul furtunii, și a zis:

Iov 38.1;

7"Încinge-ți mijlocul ca un viteaz; ca Eu să te întreb, și tu să Mă înveți.

Iov 38.3;Iov 42.4;

8Vrei să nimicești până și dreptatea Mea? Și să Mă osândești, ca să-ți scoți dreptatea?

Ps 51.4;Rom 3.4;

9Ai tu un braț ca al lui Dumnezeu, și un glas de tunet ca al Lui?

Iov 37.4;Ps 29.3-4;

10Împodobește-te cu măreție și mărime, îmbracă-te cu strălucire și cu slavă!

Ps 93.1;Ps 104.1;

11Varsă-ți valurile mâniei tale, și doboară cu o privire pe cei trufași!

12Smerește cu o privire pe cei trufași, zdrobește pe loc pe cei răi,

Isa 2.12;Dan 4.37;

13ascunde-i pe toți împreună în țărână, învelește-le fața în întuneric!

14Și atunci voi aduce și Eu lauda puterii dreptei tale.

15Uită-te la hipopotamul, căruia i-am dat viață ca și ție! El mănâncă iarbă ca boul.

16Uită-te ce tărie are în coapse, și ce putere are în mușchii pântecelui său!

17Își îndoaie coada tare ca un cedru, și vinele coapselor lui sunt întrețesute.

18Oasele lui sunt ca niște țevi de aramă, mădularele lui sunt ca niște drugi de fier.

19El este cea mai mare dintre lucrările lui Dumnezeu. Cel ce l-a făcut l-a înzestrat cu o suliță (Adică dinți mari ca să se apere.).

20El își găsește hrana în munți, unde se joacă toate fiarele câmpului.

Ps 104.14;

21Se culcă sub lotus, în mijlocul trestiilor și mlaștinilor.

22Desișul lotusului îl acoperă cu umbra lui, sălciile pârâului îl înconjoară.

23Dacă se întâmplă ca râul să iasă din matcă, el nu fuge: chiar de s-ar năpusti Iordanul în gâtlejul lui, el ar rămâne liniștit.

24Crezi că-l poți prinde lovindu-l în față? Sau crezi că-i vei putea străpunge nasul cu ajutorul lațurilor?

## 1 5 10 15 20 25 30 35 < 41 >

1Poți tu să prinzi Leviatanul cu undița? Sau să-i legi limba cu o funie?

Ps 104.26;Isa 27.1;

2Îi vei putea petrece papura prin nări? Sau să-i străpungi cu un cârlig falca?

3Îți va face el multe rugăminți? Îți va vorbi el cu un glas dulce?

4Va face el un legământ cu tine. ca să-ți fie rob pe vecie?

5Te vei juca tu cu el ca și cu o pasăre? Îl vei lega tu, ca să-ți înveselești fetele?

6Fac pescarii negoț cu el? Îl împart ei între negustori?

7Îi vei acoperi pielea cu țepușe, și capul cu căngi?

8Ridică-ți numai mâna împotriva lui, și nu-ți va mai veni gust să-l lovești.

9Iată că ești înșelat în așteptarea ta de a-l prinde: numai să-l vezi, și cazi la pământ!

10Nimeni nu este atât de îndrăzneț ca să-l întărâte. Cine Mi s-ar împotrivi în față?

11Cui sunt dator, ca să-i plătesc? Sub cer totul este al Meu.

Isa 37.29;Rom 11.35;

12Vreau să mai vorbesc iarăși de mădularele lui, și de tăria lui, și de frumusețea întocmirii lui.

13Cine-i va putea ridica veșmântul? Cine va putea pătrunde între fălcile lui?

14Cine va putea deschide porțile gurii lui? Șirurile dinților lui cât sunt de înspăimântătoare!

15Scuturile (Solzii) lui mărețe și puternice, sunt unite împreună ca printr-o pecete;

16se țin unul de altul, și nici aerul n-ar putea trece printre ele.

17Sunt ca niște frați care se îmbrățișează, se apucă, și rămân nedespărțiți.

18Strănuturile lui fac să strălucească lumina; ochii lui sunt ca geana zorilor.

19Din gura lui țâșnesc flăcări, scapără scântei de foc din ea.

20Din nările lui iese fum, ca dintr-un vas care fierbe, ca dintr-o căldare fierbinte.

21Suflarea lui aprinde cărbunii, și gura lui aruncă flăcări.

22Tăria lui stă în grumaz, și înaintea lui sare groaza.

23Părțile lui cele cărnoase se țin împreună, ca turnate pe el, neclintite.

24Inima lui este tare ca piatra, tare ca piatra de moară care stă dedesubt.

25Când se scoală el, tremură vitejii, și spaima îi pune pe fugă.

26Degeaba este lovit cu sabia; căci sulița, săgeata și pavăza nu folosesc la nimic.

27Pentru el fierul este ca paiul, arama, ca lemnul putred.

28Săgeata nu-l pune pe fugă, pietrele din praștie sunt ca pleava pentru el.

29Nu vede în ghioagă decât un fir de pai, și râde la șuieratul săgeților.

30Sub pântecele lui sunt țepi ascuțiți: ai zice că este o grapă întinsă peste noroi.

31Face să clocotească fundul mării ca un cazan, și-l clatină ca pe un vas plin cu mir.

32În urmă el lasă o cărare luminoasă; și adâncul pare ca pletele unui bătrân.

33Pe pământ nimic nu-i este stăpân; este făcut, ca să nu se teamă de nimic.

34Privește cu dispreț tot ce este înălțat, este împăratul celor mai mândre dobitoace."

Ex 19.6;Deut 10.14;Ps 24.1;Ps 50.12;1Cor 10.26-28;

Smerirea și căința lui Iov.

## 1 5 10 15 20 25 30 35 40 < 42

1Iov a răspuns Domnului, și a zis:

2"Știu că Tu poți totul, și că nimic nu poate sta împotriva gândurilor Tale". -

Gen 18.14;Mat 19.26;Marc 10.27;Marc 14.36;Luc 18.27;

3"Cine este acela care are nebunia să-Mi întunece planurile?" - "Da, am vorbit, fără să le înțeleg, de minuni, care sunt mai presus de mine și pe care nu le pricep." -

Iov 38.2;Ps 40.5;Ps 131.1;Ps 139.6;

4"Ascultă-Mă, și voi vorbi; te voi întreba, și Mă vei învăța." -

Iov 38.3;Iov 40.7;

5"Urechea mea auzise vorbindu-se de Tine; dar acum ochiul meu Te-a văzut.

6De aceea mi-e scârbă de mine și mă pocăiesc în țărână și cenușă."

Ezra 9.6;Iov 40.4;

7După ce a vorbit Domnul aceste cuvinte lui Iov, a zis lui Elifaz din Teman: "Mânia Mea S-a aprins împotriva ta și împotriva celor doi prieteni ai tăi, pentru că n-ați vorbit așa de drept de Mine, cum a vorbit robul Meu Iov.

8Luați acum șapte viței și șapte berbeci, duceți-vă la robul Meu Iov, și aduceți o ardere de tot pentru voi. Robul Meu Iov să se roage pentru voi, și numai în vederea lui nu vă voi face după nebunia voastră; căci n-ați vorbit așa de drept despre Mine, cum a vorbit robul Meu Iov."

Num 23.1;Mat 5.24;Gen 20.17;Iac 5.15-16;1Ioan 5.16;

9Elifaz din Teman, Bildad din Șuah, și Țofar din Naama s-au dus și au făcut cum le spusese Domnul. Și Domnul a ascultat rugăciunea lui Iov.

10Domnul a adus pe Iov iarăși în starea lui de la început, după ce s-a rugat Iov pentru prietenii săi. Și Domnul i-a dat înapoi îndoit decât tot ce avusese.

Ps 14.7;Ps 126.1;Isa 40.2;

11Frații, surorile, și vechii prieteni ai lui Iov au venit toți să-l vadă, și au mâncat cu el în casă. L-au plâns și l-au mângâiat pentru toate nenorocirile, pe care le trimisese Domnul peste el, și fiecare i-a dat un chesita și un inel de aur.

Iov 19.13;

12În cei din urmă ani ai săi, Iov a primit de la Domnul mai multe binecuvântări decât primise în cei dintâi. A avut patrusprezece mii de oi, șase mii de cămile, o mie de perechi de boi, și o mie de măgărițe.

Iov 8.7;Iac 5.11;Iov 1.3;

13A avut șapte fii și trei fete;

Iov 1.2;

14celei dintâi i-a pus numele Iemima, celei de a doua Cheția, și celei de a treia Cheren-Hapuc.

15În toată țara nu erau femei așa de frumoase ca fetele lui Iov. Tatăl lor le-a dat o parte de moștenire printre frații lor.

16Iov a mai trăit după aceea o sută patruzeci de ani, și a văzut pe fiii săi și pe fiii fiilor săi până la al patrulea neam.

Iov 5.26;Prov 3.16;

17Și Iov a murit bătrân și sătul de zile.

Gen 25.8;