### PLÂNGERILE LUI IEREMIA

#### (Ieremia 8.21, 22; 9.1. Psalmul 74; 79; 88; 137.)

Nenorocirile Ierusalimului.

## 1 > 3 4 5

1Vai! Cum stă părăsită acum, cetatea aceasta atât de plină de popor altă dată! A rămas ca o văduvă! Ea, care altă dată era mare între neamuri, fruntașă printre țări, a ajuns roabă astăzi!

Isa 47.7-8;Ezra 4.20;

2Plânge amarnic noaptea, și-i curg lacrimi pe obraji. Nici unul din toți cei ce o iubeau n-o mângâie; toți prietenii ei au părăsit-o, și i s-au făcut vrăjmași.

Ier 13.17;Iov 7.3;Ps 6.6;Ier 4.30;Ier 30.14;Plân 1.19;Plân 9.16;Plân 17.21;

3Iuda a plecat în pribegie, din pricina apăsării și muncilor grele. Locuiește în mijlocul neamurilor, și nu găsește odihnă! Toți prigonitorii lui l-au ajuns tocmai când îi era mai mare strâmtorarea.

Ier 52.27;Deut 28.64-65;Plân 2.9;

4Drumurile Sionului sunt triste, căci nimeni nu se mai duce la sărbători, toate porțile lui sunt pustii, preoții lui oftează; fecioarele lui sunt mâhnite, și el însuși este plin de amărăciune.

5Asupritorii lui sar biruitori, vrăjmașii lui sunt mulțumiți. Căci Domnul l-a smerit, din pricina mulțimii păcatelor lui; copiii lui au mers în robie înaintea asupritorului.

Deut 28.43-44;Ier 30.14-15;Dan 9.7-16;Ier 52.28;

6S-a dus de la fiica Sionului toată podoaba ei. Căpeteniile ei au ajuns ca niște cerbi care nu găsesc pășune, și merg fără putere înaintea celui ce-i gonește.

7În zilele necazului și ticăloșiei lui, Ierusalimul își aduce aminte de toate bunătățile de care a avut parte din zilele străbune; când a căzut poporul lui în mâna asupritorului, nimeni nu i-a venit în ajutor, iar vrăjmașii se uitau la el și râdeau de prăbușirea lui.

8Greu de păcătuit Ierusalimul! De aceea a ajuns de scârbă. Toți cei ce-l prețuiau îl disprețuiesc acum, văzându-i goliciunea, și el însuși se întoarce în altă parte și oftează.

9Necurăția sta lipită pe poala hainei lui, și nu se gândea la sfârșitul său. A căzut greu de tot. Nimeni nu-l mângâie. - "Vezi-mi ticăloșia, Doamne, căci iată ce semeț este vrăjmașul!" -

Deut 32.29;Isa 47.7;Plân 1.2-17;Plân 1.21;

10Asupritorul a întins mâna la tot ce avea el mai scump; ba încă a văzut cum, în Locașul lui cel sfânt, au intrat neamurile cărora Tu le poruncisei să nu intre în adunarea Ta!

Plân 1.7;Ier 51.51;Deut 23.3;Neem 13.1;

11Tot poporul lui caută pâine suspinând; și-au dat lucrurile scumpe pe hrană, numai ca să-și țină viața. "Uită-Te, Doamne, și privește cât de înjosit sunt!"

Ier 38.9;Ier 52.6;Plân 2.12;Plân 4.4;

12O! voi, care treceți pe lângă mine, priviți și vedeți dacă este vreo durere ca durerea mea, ca durerea cu care m-a lovit Domnul în ziua mâniei Lui aprinse!

Dan 9.12;

13Mi-a azvârlit de sus în oase un foc care le arde; mi-a întins un laț sub picioare, și m-a dat înapoi. M-a lovit cu pustiire și o lâncezeală de toate zilele!

Ezec 12.13;Ezec 17.20;

14Mâna Lui a legat jugul nelegiuirilor mele, care stau împletite și legate de gâtul meu. Mi-a frânt puterea. Domnul m-a dat în mâinile acelora, cărora nu pot să le stau împotrivă.

Deut 28.48;

15Domnul a trântit la pământ pe toți vitejii din mijlocul meu; a strâns o oștire împotriva mea, ca să-mi prăpădească tineretul; ca în teasc a călcat Domnul pe fecioara, fiica lui Iuda.

Isa 63.3;Apoc 14.19-20;Apoc 19.15;

16De aceea plâng, îmi varsă lacrimi ochii, căci s-a depărtat de la mine Cel ce trebuia să mă mângâie, Cel ce trebuia să-mi învioreze viața; fiii mei sunt zdrobiți, căci vrăjmașul a biruit. -

Ier 13.17;Ier 14.17;Plân 2.18;Plân 1.2-9;

17Sionul întinde mâinile rugător, și nimeni nu-l mângâie. Domnul a trimis împotriva lui Iacov de jur împrejur vrăjmași; Ierusalimul a ajuns de batjocură în mijlocul lor. -

Ier 4.31;Plân 1.2-9;

18Domnul este drept, căci m-am răzvrătit împotriva poruncilor Lui. Ascultați, toate popoarele, și vedeți-mi durerea! Fecioarele și tinerii mei s-au dus în robie.

Neem 9.33;Dan 9.7-14;1Sam 12.14-15;

19Mi-am chemat prietenii, dar m-au înșelat, preoții și bătrânii mei au murit în cetate, căutând hrană, ca să-și țină viața."

Plân 1.2;Ier 30.14;Plân 1.11;

20"Doamne, uită-Te la necazul meu. Înăuntrul meu fierbe, mi s-a întors inima în mine, căci am fost neascultător. Afară sabia m-a lăsat fără copii, în casă moartea.

Iov 30.27;Isa 16.11;Ier 4.19;Ier 18.36;Plân 2.11;Osea 11.8;Deut 32.25;Ezec 7.15;

21M-au auzit suspinând, dar nimeni nu m-a mângâiat. Toți vrăjmașii mei, când au aflat de nenorocirea mea, s-au bucurat că Tu ai adus-o; dar vei aduce, vei vesti ziua când și ei vor fi ca mine.

Plân 1.2;Isa 13,etc;Ier 46,etc;

22Adu toată răutatea lor înaintea Ta, și fă-le cum mi-ai făcut mie, pentru toate fărădelegile mele! Căci suspinele mele sunt multe, și inima îmi este bolnavă."

Ps 109.15;Plân 5.17;

Jalea Ierusalimului.

## < 2 > 4 5

1Vai! în ce întunecime a aruncat Domnul, în mânia Lui, pe fiica Sionului. A azvârlit din cer pe pământ podoaba lui Israel, și nu Și-a mai adus aminte de scaunul picioarelor Lui, în ziua mâniei Lui!

Mat 11.23;2Sam 1.19;1Cron 28.2;Ps 99.5;Ps 132.7;

2Domnul a nimicit, fără milă, toate locuințele lui Iacov. În urgia Lui, a dărâmat întăriturile fiicei lui Iuda, și le-a prăvălit la pământ; a făcut de ocară împărăția și căpeteniile ei.

Plân 2.17-21;Plân 3.43;Ps 89.39;

3În mânia Lui aprinsă, a doborât toată puterea lui Israel; Și-a tras înapoi de la el dreapta, înaintea vrăjmașului, și a aprins în Iacov o văpaie de foc care mistuie toate de jur împrejur.

Ps 74.11;Ps 89.46;

4Și-a încordat arcul ca un vrăjmaș, Și-a ridicat dreapta ca un asupritor, și a prăpădit tot ce era plăcut privirilor, Și-a vărsat ca un foc urgia peste cortul fiicei Sionului.

Isa 63.10;Plân 2.5;Ezec 24.25;

5Ca un vrăjmaș a ajuns Domnul, a nimicit pe Israel, i-a dărâmat toate palatele, i-a prăbușit întăriturile, și a umplut pe fiica lui Iuda de jale și suspin.

Plân 2.4;Ier 30.14;2Împ 25.9;Ier 52.13;

6I-a pustiit cortul sfânt ca pe o grădină, a nimicit locul adunării sale; Domnul a făcut să se uite în Sion sărbătorile și Sabatul, și, în mânia Lui năpraznică a lepădat pe împărat și pe preot.

Ps 80.12;Ps 89.40;Isa 5.5;Isa 1.8;Plân 1.4;Țef 3.18;

7Domnul Și-a disprețuit altarul, Și-a lepădat locașul Său cel sfânt. A dat în mâinile vrăjmașului zidurile palatelor Sionului; au răsunat strigătele în casa Domnului, ca într-o zi de sărbătoare.

Ps 74.4;

8Și-a pus de gând Domnul să dărâme zidurile fiicei Sionului; a întins sfoara de măsurat, și nu Și-a tras mâna până nu le-a nimicit. A cufundat în jale întăritura și zidurile, care nu mai sunt, toate, decât niște dărâmături triste.

2Împ 21.13;Isa 34.11;

9Porțile îi sunt cufundate în pământ; i-a nimicit și rupt zăvoarele. Împăratul și căpeteniile sale sunt între neamuri. Lege nu mai au, și chiar proorocii nu mai primesc nici o vedenie de la Domnul.

Ier 51.30;Deut 28.36;2Împ 24.15;2Împ 25.7;Plân 1.3;Plân 4.20;2Cron 15.3;Ps 74.9;Ezec 7.26;

10Bătrânii fiicei Sionului șed pe pământ și tac; și-au presărat țărână pe cap, s-au încins cu saci; fecioarele Ierusalimului își pleacă la pământ capul.

Iov 2.13;Isa 3.26;Plân 3.28;Iov 2.12;Isa 15.3;Ezec 7.18;Ezec 27.31;

11Mi s-au stors ochii de lacrimi, îmi fierb măruntaiele, mi se varsă ficatul pe pământ, din pricina prăpădului fiicei poporului meu, din pricina copiilor și pruncilor de țâță leșinați pe ulițele cetății.

Ps 6.7;Plân 3.48;Plân 1.20;Iov 16.13;Ps 22.14;Plân 2.19;Plân 4.4;

12Ei ziceau către mamele lor: "Unde este pâine și vin?" Și cădeau leșinați ca niște răniți pe ulițele cetății, își dădeau sufletul la pieptul mamelor lor.

13"Cu ce să te îmbărbătez și cu ce să te asemăn, fiica Ierusalimului? Cu cine să te pun alături, și cu ce să te mângâi, fecioară, fiica Sionului? Căci rana ta este mare ca marea: cine va putea să te vindece?

Plân 1.12;Dan 9.12;

14Proorocii tăi ți-au prorocit vedenii deșarte și amăgitoare, nu ți-au dat pe față nelegiuirea, ca să abată astfel robia de la tine, ci ți-au făcut proorocii mincinoase și înșelătoare.

Ier 2.8;Ier 5.31;Ier 14.14;Ier 23.16;Ier 27.14;Ier 29.8-9;Ezec 13.2;Isa 58.1;

15Toți trecătorii bat din palme asupra ta, șuieră și dau din cap împotriva fiicei Ierusalimului, și zic: "Aceasta este cetatea despre care se zicea că este cea mai frumoasă, și bucuria întregului pământ?"

1Împ 9.8;Ier 18.16;Nah 3.19;Ezec 25.6;2Împ 19.21;Ps 44.14;Ps 48.2;Ps 50.2;

16Toți vrăjmașii tăi deschid gura împotriva ta, fluieră, scrâșnesc din dinți, și zic: "Am înghițit-o!" "Da, aceasta este ziua pe care o așteptam, am ajuns-o și o vedem!"

Iov 16.9-10;Ps 22.13;Plân 3.46;Ps 56.2;Ps 35.21;

17Domnul a înfăptuit ce hotărâse, a împlinit cuvântul pe care-l sorocise de multă vreme, a nimicit fără milă; a făcut din tine bucuria vrăjmașului, a înălțat tăria asupritorilor tăi!

Lev 26.16;Deut 28.15;Plân 2.2;Ps 38.16;Ps 89.42;

18Inima lor strigă către Domnul... Zid al fiicei Sionului, varsă zi și noapte șiroaie de lacrimi! Nu-ți da nici un răgaz, și ochiul tău să n-aibă odihnă!

Plân 2.8;Ier 14.17;Plân 1.16;

19Scoală-te și gemi noaptea când încep străjile! Varsă-ți inima ca niște apă, înaintea Domnului! Ridică-ți mâinile spre El pentru viața copiilor tăi, care mor de foame la toate colțurile ulițelor!

Ps 119.147;Ps 62.8;Plân 2.11;Isa 51.20;Plân 4.1;Nah 3.10;

20Uită-Te, Doamne, și privește: cui i-ai făcut Tu așa? Să mănânce femeile rodul pântecelui lor, pruncii dezmierdați de mâinile lor? Să fie măcelăriți preoții și proorocii în Locașul cel sfânt al Domnului?

Lev 26.29;Deut 28.53;Ier 19.9;Plân 4.10;Ezec 5.10;Plân 2.13-16;

21Copiii și bătrânii stau culcați pe pământ în ulițe; fecioarele și tinerii mei au căzut uciși de sabie; i-ai ucis, în ziua mâniei Tale, și i-ai înjunghiat fără milă.

2Cron 36.17;Plân 3.43;

22Ai chemat groaza din toate părțile peste mine, ca la o zi de sărbătoare. În ziua mâniei Domnului, n-a scăpat unul și n-a rămas cu viață. Pe cei îngrijiți și crescuți de mine, mi i-a nimicit vrăjmașul!"

Ps 31.13;Ier 6.25;Ier 46.5;Osea 9.12-13;

Suferințe și mângâieri.

## 1 < 3 > 5

1Eu sunt omul care a văzut suferința sub nuiaua urgiei Lui.

2El m-a dus, m-a mânat în întuneric, și nu în lumină.

3Numai împotriva mea își întinde și își întoarce mâna, toată ziua.

4Mi-a prăpădit carnea și pielea, și mi-a zdrobit oasele.

Iov 16.8;Ps 51.8;Isa 38.13;Ier 50.17;

5A făcut zid împrejurul meu, și m-a înconjurat cu otravă și durere.

6Mă așează în întuneric, ca pe cei morți pentru totdeauna.

Ps 88.5-6;Ps 143.3;

7M-a înconjurat cu un zid, ca să nu ies; m-a pus în lanțuri grele.

Iov 3.23;Iov 19.8;Osea 2.6;

8Să tot strig și să tot cer ajutor, căci El tot nu-mi primește rugăciunea.

Iov 30.20;Ps 22.2;

9Mi-a astupat calea cu pietre cioplite, și mi-a strâmbat cărările.

10Mă pândește ca un urs și ca un leu într-un loc ascuns.

Iov 10.16;Isa 38.13;Osea 5.14;Osea 13.7-8;

11Mi-a abătut căile, și apoi s-a aruncat pe mine, și m-a pustiit.

Osea 6.1;

12Și-a încordat arcul, și m-a pus țintă săgeții Lui.

Iov 7.20;Iov 16.12;Ps 38.2;

13În rărunchi mi-a înfipt săgețile din tolba Lui.

Iov 6.4;

14Am ajuns de râsul poporului meu, și toată ziua sunt pus în cântece de batjocură de ei.

Ier 20.7;Iov 30.9;Ps 69.12;Plân 3.63;

15M-a săturat de amărăciune, m-a îmbătat cu pelin.

Ier 9.15;

16Mi-a sfărâmat dinții cu pietre, m-a acoperit cu cenușă.

Prov 20.17;

17Mi-ai luat pacea, și nu mai cunosc fericirea.

18Și am zis: "S-a dus puterea mea de viață, și nu mai am nici o nădejde în Domnul."

Ps 31.22;

19"Gândește-Te la necazul și suferința mea, la pelin și la otravă!"

Ier 9.15;

20Când își aduce aminte sufletul meu de ele, este mâhnit în mine.

21Iată ce mai gândesc în inima mea, și iată ce mă face să mai trag nădejde:

22Bunătățile Domnului nu s-au sfârșit, îndurările Lui nu sunt la capăt,

Mal 3.6;

23ci se înnoiesc în fiecare dimineață. Și credincioșia Ta este atât de mare!

Isa 33.2;

24"Domnul este partea mea de moștenire", zice sufletul meu; de aceea nădăjduiesc în El.

Ps 16.5;Ps 73.26;Ps 119.57;Ier 10.16;

25Domnul este bun cu cine nădăjduiește în El, cu sufletul care-L caută.

Ps 130.6;Isa 30.18;Mic 7.7;

26Bine este să aștepți în tăcere ajutorul Domnului.

Ps 37.7;

27Este bine pentru om să poarte un jug în tinerețea lui.

Ps 94.12;Ps 119.71;

28Să stea singur și să tacă, pentru că Domnul i l-a pus pe grumaz;

Ier 15.17;Plân 2.10;

29să-și umple gura cu țărână, și să nu-și piardă nădejdea;

Iov 42.6;

30să dea obrazul celui ce-l lovește, și să se sature de ocări.

Isa 50.6;Mat 5.39;

31Căci Domnul nu leapădă pentru totdeauna.

Ps 94.14;

32Ci, când mâhnește pe cineva, Se îndură iarăși de el, după îndurarea Lui cea mare:

33căci El nu necăjește cu plăcere, nici nu mâhnește bucuros pe copiii oamenilor.

Ezec 33.11;Evr 12.13;

34Când se calcă în picioarele toți prinșii de război ai unei țări,

35când se calcă dreptatea omenească în fața Celui Prea Înalt,

36când este nedreptățit un om în pricina lui, nu vede Domnul?

Hab 1.13;

37Cine a spus și s-a întâmplat ceva fără porunca Domnului?

Ps 33.9;

38Nu iese din gura Celui Prea Înalt răul și binele?

Iov 2.10;Isa 45.7;Amos 3.6;

39De ce să se plângă omul cât trăiește? Fiecare să se plângă mai bine de păcatele lui!

Prov 19.3;Mic 7.9;

40Să luăm seama la umbletele noastre, să le cercetăm, și să ne întoarcem la Domnul.

41Să ne înălțăm și inimile cu mâinile spre Dumnezeu din cer, zicând:

Ps 86.4;

42"Am păcătuit, am fost îndărătnici, și nu ne-ai iertat!"

Dan 9.5;

43În mânia Ta, Te-ai ascuns, și ne-ai urmărit, ai ucis fără milă.

Plân 2.2-21;

44Te-ai învăluit într-un nor, ca să nu străbată la Tine rugăciunea noastră.

Plân 3.8;

45Ne-ai făcut de batjocură și de ocară printre popoare.

1Cor 4.13;

46Toți vrăjmașii noștri deschid gura împotriva noastră.

Plân 2.16;

47De groază și de groapă am avut parte, de prăpăd și pustiire.

Isa 24.17;Ier 48.43;Isa 51.19;

48Șuvoaie de apă îmi curg din ochi din pricina prăpădului fiicei poporului meu.

Ier 4.19;Ier 9.1;Ier 14.17;Plân 2.11;

49Mi se topește ochiul în lacrimi, necurmat și fără răgaz,

Ps 77.2;Plân 1.16;

50până ce Domnul va privi din cer și va vedea.

Isa 63.15;

51Mă doare ochiul de plâns pentru toate fiicele cetății mele.

52Cei ce mă urăsc fără temei, m-au gonit ca pe o pasăre.

Ps 35.7-19;Ps 69.4;Ps 109.3;Ps 119.161;

53Voiau să-mi nimicească viața într-o groapă, și au aruncat cu pietre în mine.

Ier 37.16;Ier 38.6-10;Dan 6.17;

54Mi-au năvălit apele peste cap și ziceam: "Sunt pierdut!"

Ps 69.2;Ps 124.4-5;Ps 31.22;Isa 38.10-11;Plân 3.18;

55Dar am chemat Numele Tău, Doamne, din fundul gropii.

Ps 130.1;Iona 2.2;

56Tu mi-ai auzit glasul: "Nu-Ți astupa urechea la suspinele și strigătele mele."

Ps 3.4;Ps 6.8;Ps 18.6;Ps 66.19;Ps 116.1;

57În ziua când Te-am chemat, Te-ai apropiat, și ai zis: "Nu te teme!"

Iac 4.8;

58Doamne, Tu ai apărat pricina sufletului meu, mi-ai răscumpărat viața!

Ps 35.1;Ier 51.36;Ps 71.23;

59Doamne, ai văzut apăsarea mea: fă-mi dreptate.

Ps 9.4;Ps 35.23;

60Ai văzut toate răzbunările lor, toate uneltirile lor împotriva mea.

Ier 11.19;

61Doamne, le-ai auzit ocările, toate uneltirile împotriva mea,

62cuvântările potrivnicilor mei, și planurile pe care le urzeau în fiecare zi împotriva mea.

63Uită-Te când stau ei jos sau când se scoală. Eu sunt cântecul lor de batjocură.

Ps 139.2;Plân 3.14;

64Răsplătește-le, Doamne, după faptele mâinilor lor!

Ps 28.4;Ier 11.20;2Tim 4.14;

65Împietrește-le inima, și aruncă blestemul Tău împotriva lor!

66Urmărește-i, în mânia Ta, și șterge-i de sub ceruri, Doamne!"

Deut 25.19;Ier 10.11;Ps 8.3;

Plângere asupra soartei poporului.

## 1 2 < 4 >

1Vai! cum s-a înnegrit aurul, și cum s-a schimbat aurul cel curat! Cum s-au risipit pietrele sfântului Locaș pe la toate colțurile ulițelor!

Plân 2.19;

2Cum sunt priviți acum fiii Sionului, cei aleși și prețuiți ca aurul curat altă dată, cum sunt priviți acum, vai! Ca niște vase de pământ, și ca o lucrare făcută de mâinile olarului!

Isa 30.14;Ier 19.11;2Cor 4.7;

3Chiar și șacalii își apleacă țâța, și dau să sugă puilor lor; dar fiica poporului meu a ajuns fără milă, ca struții din pustie.

Iov 39.14-16;

4Limba sugătorului i se lipește de cerul gurii, uscată de sete; copiii cer pâine, dar nimeni nu le-o dă.

Ps 22.15;Plân 2.11-12;

5Cei ce se hrăneau cu bucate alese, leșină pe ulițe. Cei ce fuseseră crescuți în purpură se bucură acum de o grămadă de gunoi!

Iov 24.8;

6Căci vina fiicei poporului meu este mai mare decât păcatul Sodomei, care a fost nimicită într-o clipă, fără să fi pus cineva mâna pe ea.

Gen 19.25;

7Voievozii ei erau mai strălucitori decât zăpada, mai albi decât laptele; trupul le era mai roșu decât mărgeanul; fața le era ca safirul.

8Dar acum înfățișarea le este mai negricioasă decât funinginea; așa că nu mai sunt cunoscuți pe ulițe, pielea le este lipită de oase, uscată ca lemnul.

Plân 5.10;Ioel 2.6;Nah 2.10;Ps 102.5;

9Cei ce pier uciși de sabie sunt mai fericiți decât cei ce pier de foame, care cad sleiți de puteri, din lipsa roadelor câmpului!

10Femeile, cu toată mila lor, își fierb copiii, care le slujesc ca hrană, în mijlocul prăpădului fiicei poporului meu.

Plân 2.20;Isa 49.50;Deut 28.57;2Împ 6.29;

11Domnul Și-a sleit urgia, Și-a vărsat mânia aprinsă; a aprins în Sion un foc, care-i mistuie temeliile.

Ier 7.20;Deut 32.22;Ier 21.14;

12Împărații pământului n-ar fi crezut și nici unul din locuitorii lumii n-ar fi crezut că potrivnicul, care-l împresura, are să intre pe porțile Ierusalimului.

13Iată roada păcatelor proorocilor săi, a nelegiuirilor preoților săi, care au vărsat în mijlocul lui sângele celor neprihăniți!

Ier 5.31;Ier 6.13;Ier 14.14;Ier 23.11-21;Ezec 22.26-28;Țef 3.4;Mat 23.31-37;

14Rătăceau ca orbii pe ulițe, mânjiți de sânge, așa că nimeni nu putea să se atingă de hainele lor.

Ier 2.34;Num 19.16;

15"Depărtați-vă, necuraților!" li se striga, "la o parte, la o parte, nu vă atingeți de noi!" Când fugeau pribegind încoace și încolo, printre neamuri, se spunea: "Să nu mai locuiască aici!"

Lev 13.45;

16În mânia Lui Domnul i-a împrăștiat și nu-Și mai îndreaptă privirile spre ei! Vrăjmașul n-a căutat la fața preoților, nici n-a avut milă de cei bătrâni.

Plân 5.12;

17Și acolo ni se sfârșeau ochii, și așteptam zadarnic ajutor! Privirile ni se îndreptau cu nădejde spre un neam, care totuși nu ne-a izbăvit.

2Împ 24.7;Isa 20.5;Isa 30.6-7;Ier 37.7;Ezec 29.16;

18Ne pândeau pașii, ca să ne împiedice să mergem pe ulițele noastre; ni se apropia sfârșitul, ni se împliniseră zilele... Da, ne venise sfârșitul!

2Împ 25.4-5;Ezec 7.2-6;Amos 8.2;

19Prigonitorii noștri erau mai iuți decât vulturii cerului. Ne-au fugărit pe munți, și ne-au pândit în pustie.

Deut 28.49;Ier 4.13;

20Suflarea vieții noastre, unsul Domnului, a fost prins în gropile lor, el, despre care ziceam: "Vom trăi sub umbra lui printre neamuri."

Gen 2.7;Plân 2.9;Ier 52.6;Ezec 12.13;Ezec 19.4-8;

21"Bucură-te și saltă de bucurie, fiica Edomului, care locuiește în țara Uț! Dar și la tine va trece potirul, și tu te vei îmbăta, și te vei dezgoli!

Ecl 11.9;Ier 25.15-21;Obad 10;

22Fiica Sionului, nelegiuirea îți este ispășită: El nu te va mai trimite în robie. Dar ție, fiica Edomului, îți va pedepsi nelegiuirea; și îți va da pe față păcatele."

Isa 40.2;Ps 137.7;

Relele de acum și aducerile aminte.

## 1 2 3 < 5

1"Adu-Ți aminte, Doamne, de ce ni s-a întâmplat! Uită-Te și vezi-ne ocara!

Ps 89.50-51;Ps 79.4;Plân 2.15;

2Moștenirea noastră a trecut la niște străini, casele noastre la cei din alte țări!

Ps 79.1;

3Am rămas orfani, fără tată; mamele noastre sunt ca niște văduve.

4Apa noastră o bem pe bani, și lemnele noastre trebuie să le plătim.

5Prigonitorii ne urmăresc cu îndârjire, și când obosim, nu ne dau odihnă.

Deut 28.48;Ier 28.14;

6Am întins mâna spre Egipt, spre Asiria, ca să ne săturăm de pâine.

Gen 24.2;Ier 50.15;Osea 12.1;

7Părinții noștri, care au păcătuit, nu mai sunt, iar noi le purtăm păcatele.

Ier 31.29;Ezec 18.2;Gen 42.13;Zah 1.5;

8Robii ne stăpânesc, și nimeni nu ne izbăvește din mâinile lor.

Nah 5.15;

9Ne căutăm pâinea cu primejdia vieții noastre, căci ne amenință sabia în pustie.

10Ne arde pielea ca un cuptor, de frigurile foamei.

Iov 30.30;Ps 119.83;Plân 4.8;

11Au necinstit pe femei în Sion, pe fecioare în cetățile lui Iuda.

Isa 13.16;Zah 14.2;

12Mai marii noștri au fost spânzurați de mâinile lor; Bătrânilor nu le-a dat nici o cinste.

Isa 47.6;Plân 4.16;

13Tinerii au fost puși să râșnească, și copiii cădeau sub poverile de lemn.

Jud 16.21;

14Bătrânii nu se mai duc la poartă, și tinerii au încetat să mai cânte.

15S-a dus bucuria din inimile noastre, și jalea a luat locul jocurilor noastre.

16A căzut cununa de pe capul nostru! Vai de noi, căci am păcătuit!

Iov 19.9;Ps 89.39;

17Dacă ne doare inima, dacă ni s-au întunecat ochii,

Plân 1.22;Ps 6.7;Plân 2.11;

18este din pricină că muntele Sionului este pustiit, din pricină că se plimbă șacalii prin el.

19Dar Tu, Doamne, împărățești pe vecie; scaunul Tău de domnie dăinuiește din neam în neam!

Ps 9.7;Ps 10.16;Ps 29.10;Ps 90.2;Ps 102.12;Ps 102.26-27;Ps 145.13;Hab 1.12;Ps 45.6;

20Pentru ce să ne uiți pe vecie, și să ne părăsești pentru multă vreme?

Ps 13.1;

21Întoarce-ne la Tine, Doamne, și ne vom întoarce! Dă-ne iarăși zile ca cele de odinioară!

Ps 80.3-19;Ier 31.18;

22Să ne fi lepădat Tu de tot oare, și să Te fi mâniat Tu pe noi peste măsură de mult?