### CARTEA ÎNTÂIA A ÎMPĂRAȚILOR
(SAU A TREIA A ÎMPĂRAȚILOR în Septuaginta)

#### (Deut. 32.15-18. Osea 10.1; 4.15.)

### DOMNIA LUI SOLOMON.

#### (Capitolele 1-11. 2Cronici 1-9. 2Samuel 7.12-15. Ps. 89.)

Bătrânețea lui David.

## 1 > 3 6 9 12 15 18 21 22

1Împăratul David era bătrân, înaintat în vârstă; îl acopereau cu haine, și nu se putea încălzi.

2Slujitorii lui i-au zis: "Să se caute pentru domnul împăratul o fată fecioară; ea să stea înaintea împăratului, să-l îngrijească, și să se culce la sânul tău; și domnul meu împăratul se va încălzi."

3Au căutat în tot ținutul lui Israel o fată tânără și frumoasă, și au găsit pe Abișag, Sunamita, pe care au adus-o la împărat.

Ios 19.18;

4Această fată era foarte frumoasă. Ea a îngrijit pe împărat, și i-a slujit; dar împăratul nu s-a împreunat cu ea.

Adonia vrea să ia scaunul de domnie.

5Adonia, fiul Haghitei, s-a sumețit până acolo încât a zis: "Eu voi fi împărat!" Și și-a pregătit care și călăreți, și cincizeci de oameni care alergau înaintea lui.

2Sam 3.4;2Sam 15.1;

6Tatăl său nu-l mustrase niciodată în viața lui, zicând: "Pentru ce faci așa?" Adonia, de altfel, era foarte frumos la chip, și se născuse după Absalom.

2Sam 3.3-4;1Cron 3.2;

7El a vorbit cu Ioab, fiul Țeruiei, și cu preotul Abiatar: și aceștia au trecut de partea lui.

2Sam 20.25;1Împ 2.22-28;

8Dar preotul Țadoc, Benaia, fiul lui Iehoiada, proorocul Natan, Șimei, Rei și vitejii lui David, n-au fost cu Adonia.

1Împ 4.18;2Sam 23.8;

9Adonia a tăiat oi, boi și viței grași, lângă piatra lui Zohelet, care este, lângă En-Roguel; și a poftit pe toți frații lui, fiii împăratului, și pe toți bărbații lui Iuda din slujba împăratului.

10Dar n-a poftit pe proorocul Natan, nici pe Benaia, nici pe viteji, nici pe fratele său Solomon.

Bat-Șeba la David.

11Atunci Natan a zis Bat-Șebei, mama lui Solomon: "N-ai auzit că Adonia, fiul Haghitei, s-a făcut împărat, fără să știe domnul nostru David?

2Sam 3.4;

12Vino dar acum, și-ți voi da un sfat, ca să-ți scapi viața ta și viața fiului tău Solomon.

13Du-te, intră la împăratul David, și spune-i: "Împărate, domnul meu, n-ai jurat tu roabei tale, zicând: "Fiul tău Solomon va împărăți după mine, și va ședea pe scaunul meu de domnie?" "Pentru ce dar împărătește Adonia?"

1Cron 22.9;

14Și în timp ce tu vei vorbi cu împăratul, eu însumi voi intra după tine, și-ți voi întări cuvintele."

15Bat-Șeba s-a dus în odaia împăratului. El era foarte bătrân; și Abișag, Sunamita, îi slujea.

16Bat-Șeba s-a plecat și s-a închinat înaintea împăratului. Și împăratul a zis: "Ce vrei?"

17Ea i-a răspuns: "Domnul meu, tu ai jurat roabei tale pe Domnul, Dumnezeul tău, zicând: "Solomon, fiul tău, va împărați după mine, și va ședea pe scaunul meu de domnie."

1Împ 1.13-30;

18Și acum iată că Adonia împărățește! Și tu nu știi, împărate, domnul meu!

19El a junghiat boi, viței grași și oi în mare număr; și a poftit pe toți fiii împăratului, pe preotul Abiatar, și pe Ioab, căpetenia oștirii, dar pe robul tău Solomon nu l-a poftit.

1Împ 1.7-25;

20Împărate, domnul meu, tot Israelul are ochii îndreptați spre tine, ca să-i faci cunoscut cine va ședea pe scaunul de domnie al împăratului, domnului meu, după el.

21Și când împăratul, domnul meu, va fi culcat împreună cu părinții săi, se va întâmpla că eu și fiul meu Solomon vom fi priviți ca niște vinovați."

Deut 31.16;1Împ 2.10;

22Pe când încă vorbea ea cu împăratul, iată că a sosit proorocul Natan.

23Au dat de știre împăratului, și au zis: "Iată că a venit proorocul Natan!" El a intrat înaintea împăratului, și s-a închinat înaintea împăratului cu fața până la pământ.

24Și Natan a zis: "Împărate, domnul meu, oare tu ai zis: "Adonia va împărăți după mine, și va ședea pe scaunul meu de domnie?"

25Căci el s-a pogorât astăzi, a tăiat boi, viței grași și oi, în mare număr; și a poftit pe toții fiii împăratului, pe căpeteniile oștirii, și pe preotul Abiatar. Și ei mănâncă și beau înaintea lui, și zic: "Trăiască împăratul Adonia!"

1Împ 1.19;1Sam 10.24;

26Dar nu m-a poftit nici pe mine, care sunt robul tău, nici pe preotul Țadoc, nici pe Benaia, fiul lui Iehoiada, nici pe robul tău Solomon.

27Oare din porunca domnului meu, împăratul, are loc lucrul acesta, și fără să fi făcut cunoscut robului tău cine are să se suie pe scaunul de domnie al împăratului, domnului meu, după el?"

28Împăratul David a răspuns: "Chemați-mi pe Bat-Șeba." Ea a intrat, și s-a înfățișat înaintea împăratului.

29Și împăratul a jurat, și a zis: "Viu este Domnul, care m-a izbăvit din toate necazurile,

2Sam 4.9;

30că, așa cum am jurat pe Domnul, Dumnezeul lui Israel, zicând: "Fiul tău Solomon va împărăți după mine, și va ședea pe scaunul meu de domnie în locul meu", - așa voi face azi."

1Împ 1.17;

31Bat-Șeba s-a plecat cu fața la pământ, și s-a închinat înaintea împăratului. Și a zis: "Trăiască pe vecie domnul meu, împăratul David"!

Neem 2.3;Dan 2.4;

Solomon împărat.

32Împăratul David a zis: "Chemați-mi pe preotul Țadoc, pe proorocul Natan și pe Benaia, fiul lui Iehoiada." Ei au intrat și s-au înfățișat înaintea împăratului.

33Și împăratul le-a zis: "Luați cu voi pe slujitorii stăpânului vostru, puneți pe fiul meu Solomon călare pe catârul meu, și pogorâți-l la Ghihon.

2Sam 20.6;2Cron 32.30;

34Acolo, preotul Țadoc și proorocul Natan să-l ungă împărat peste Israel. Să sunați din trâmbiță, și să ziceți: "Trăiască împăratul Solomon!"

1Sam 10.1;1Sam 16.3-12;2Sam 2.4;2Sam 5.3;1Împ 19.16;2Împ 9.3;2Împ 11.12;2Sam 15.10;2Împ 9.13;2Împ 11.14;

35Să vă suiți apoi după el ca să vină să se așeze pe scaunul meu de domnie, și să împărățească în locul meu. Căci porunca mea, este ca el să fie căpetenia lui Israel și Iuda".

36Benaia, fiul lui Iehoiada, a răspuns împăratului: "Amin! Așa să vrea Domnul, Dumnezeul domnului meu, împăratul:

37Domnul să fie cu Solomon cum a fost cu domnul meu, împăratul, ca să-și înalțe scaunul de domnie mai presus de scaunul de domnie al domnului meu, împăratul David!"

Ios 1.5-17;1Sam 20.13;1Împ 1.47;

38Atunci preotul Țadoc s-a pogorât împreună cu proorocul Natan, cu Benaia, fiul lui Iehoiada, cu Cheretiții și Peletiții; au pus pe Solomon călare pe catârul împăratului David, și l-au dus la Ghihon.

2Sam 8.18;2Sam 23.20-23;

39Preotul Țadoc a luat cornul cu untdelemn din cort, și a uns pe Solomon. Au sunat din trâmbiță, și tot poporul a zis: "Trăiască împăratul Solomon!"

Ex 30.23-32;Ps 89.20;1Cron 29.22;1Sam 10.24;

40Tot poporul s-a suit după el, și poporul cânta din fluier și se desfăta cu mare bucurie; se clătina pământul de strigătele lor.

Adonia aude.

41Zvonul acesta a ajuns până la Adonia și la toți cei poftiți care erau cu el, tocmai în clipa când sfârșeau de mâncat. Ioab, auzind sunetul trâmbiței, a zis: "Ce este cu vuietul acesta de care răsună cetatea?"

42Pe când vorbea el încă, a venit Ionatan, fiul preotului Abiatar. Și Adonia a zis: "Apropie-te, că ești un om viteaz, și aduci vești bune."

2Sam 18.27;

43"Da", a răspuns Ionatan lui Adonia, "domnul nostru împăratul David a făcut împărat pe Solomon.

44A trimis cu el pe preotul Țadoc, pe proorocul Natan, pe Benaia, fiul lui Iehoiada, pe Cheretiți și Peletiți, și l-au pus călare pe catârul împăratului.

45Preotul Țadoc și proorocul Natan l-au uns împărat la Ghihon. De acolo s-au suit înveselindu-se, și cetatea a fost pusă în mișcare: acesta este vuietul pe care l-ați auzit.

46Solomon s-a și așezat pe scaunul de domnie al împăratului.

1Cron 29.23;

47Și slujitorii împăratului au venit să binecuvânteze pe domnul nostru împăratul David, zicând: "Dumnezeul tău să facă numele lui Solomon mai vestit decât numele tău, și el să-și înalțe scaunul de domnie mai presus de scaunul tău de domnie!" Și împăratul s-a închinat pe patul său.

1Împ 1.37;Gen 47.31;

48Iată ce a zis și împăratul: "Binecuvântat să fie Domnul, Dumnezeul lui Israel, care mi-a dat astăzi un urmaș pe scaunul meu de domnie, și mi-a îngăduit să-l văd!"

1Împ 3.6;Ps 132.11-12;

49Toți cei poftiți de Adonia s-au umplut de spaimă; s-au sculat și au plecat care încotro.

50Adonia s-a temut de Solomon; s-a sculat și el, a plecat, și s-a apucat de coarnele altarului.

1Împ 2.28;

51Au venit și au spus lui Solomon: "Iată că Adonia se teme de împăratul Solomon, și s-a apucat de coarnele altarului, zicând: "Să-mi jure împăratul Solomon azi că nu va omorî pe robul său cu sabia!"

52Solomon a zis: "Dacă va fi om cinstit, un păr din cap nu-i va cădea la pământ; dar dacă se va găsi răutate în el, va muri."

1Sam 14.45;2Sam 14.11;Fapt 27.34;

53Și împăratul Solomon a trimis niște oameni, care l-au pogorât de pe altar. El a venit și s-a închinat înaintea împăratului Solomon, și Solomon i-a zis: "Du-te acasă."

Învățăturile date lui Solomon la moarte.

## < 2 > 6 9 12 15 18 21 22

1David se apropia de clipa morții, și a dat îndrumări fiului său Solomon, zicând:

Gen 47.29;Deut 31.14;

2"Eu plec pe calea pe care merge toată lumea. Întărește-te, și fii om!

Ios 23.14;Deut 17.19-20;

3Păzește poruncile Domnului, Dumnezeului tău, umblând în căile Lui, și păzind legile Lui, poruncile Lui, hotărârile Lui și învățăturile Lui, după cum este scris în legea lui Moise, ca să izbutești în tot ce vei face și ori încotro te vei întoarce,

Deut 29.9;Ios 1.7;1Cron 22.12-13;

4și pentru ca Domnul să împlinească următoarele cuvinte pe care le-a rostit pentru mine: "Dacă fiii tăi vor lua seama la calea lor, umblând cu credincioșie înaintea Mea, din toată inima lor și din tot sufletul lor, nu vei fi lipsit niciodată de un urmaș pe scaunul de domnie al lui Israel."

2Sam 7.25;Ps 132.12;2Împ 20.3;2Sam 7.12-13;1Împ 8.25;

5Știi ce mi-a făcut Ioab, fiul Țeruiei, ce a făcut celor două căpetenii ale oștirii lui Israel, lui Abner, fiul lui Ner, și lui Amasa, fiul lui Ieter. I-a omorât; a vărsat în timp de pace sânge de război, și a pus sângele de război pe cingătoarea cu care era încins la mijloc și pe încălțămintea din picioare.

2Sam 3.39;2Sam 18.5-14;2Sam 19.5-7;2Sam 3.27;2Sam 20.10;

6Fă după înțelepciunea ta, și să nu lași ca perii lui cei albi să se pogoare în pace în locuința morților.

1Împ 2.9;Prov 20.26;

7Să te porți cu bunăvoință cu fiii lui Barzilai, Galaaditul, și ei să mănânce la masă cu tine; căci tot așa s-au purtat și ei cu mine, ieșindu-mi înainte, când fugeam de fratele tău Absalom.

2Sam 19.31-38;2Sam 9.7-10;2Sam 19.28;2Sam 17.27;

8Iată că ai lângă tine pe Șimei, fiul lui Ghera, Beniamitul, din Bahurim. El a rostit împotriva mea mari blesteme în ziua când mă duceam la Mahanaim. Dar s-a pogorât înaintea mea la Iordan, și i-am jurat pe Domnul, zicând: "Nu te voi omorî cu sabia."

2Sam 16.5;2Sam 19.18;2Sam 19.23;

9Acum, tu să nu-l lași nepedepsit; căci ești un om înțelept, și știi cum trebuie să te porți cu el. Să-i pogori perii albi însângerați în locuința morților."

Ex 20.7;Iov 9.28;Gen 42.38;Gen 44.31;

10David a adormit cu părinții lui, și a fost îngropat în cetatea lui David.

1Împ 1.21;Fapt 2.29;Fapt 13.36;2Sam 5.7;

11Vremea cât a împărățit David peste Israel a fost de patruzeci de ani: la Hebron a împărățit șapte ani, iar la Ierusalim a împărățit treizeci și trei de ani.

2Sam 5.4;1Cron 29.26-27;

12Solomon a șezut pe scaunul de domnie al tatălui său David, și împărăția lui s-a întărit foarte mult.

1Cron 29.23;2Cron 1.1;

Solomon omoară pe Adonia.

13Adonia, fiul Haghitei, s-a dus la Bat-Șeba, mama lui Solomon. Ea i-a zis: "Vii cu gânduri pașnice?" El a răspuns: "Da."

1Sam 16.4-5;

14Și a adăugat: "Am să-ți spun o vorbă." Ea a zis: "Vorbește!"

15Și el a zis: "Știi că împărăția era a mea, și că tot Israelul își îndrepta privirile spre mine ca să fiu împărat. Dar împărăția s-a întors, și a căzut fratelui meu, pentru că Domnul i-a dat-o.

1Împ 1.5;1Cron 22.9-10;1Cron 28.5-7;Prov 21.30;Dan 2.21;

16Acum îți cer un lucru: nu-ți întoarce fața!" Ea i-a răspuns: "Vorbește!"

17Și el a zis: "Spune, te rog, împăratului Solomon - căci nu se poate să nu te asculte - să-mi dea de nevastă pe Abișag, Sunamita."

1Împ 1.3-4;

18Bat-Șeba a zis: "Bine! voi vorbi împăratului pentru tine."

19Bat-Șeba s-a dus la împăratul Solomon, să-i vorbească pentru Adonia. Împăratul s-a sculat s-o întâmpine, s-a închinat înaintea ei, și a șezut pe scaunul său de domnie. Au pus un scaun pentru mama împăratului, și ea a șezut la dreapta lui.

Ex 20.12;Ps 45.9;

20Apoi a zis: "Am să-ți fac o mică rugăminte: să mă asculți!" Și împăratul i-a zis: "Cere, mamă, căci te voi asculta."

21Ea a zis: "Abișag, Sunamita, să fie dată de nevastă fratelui tău Adonia."

22Împăratul Solomon a răspuns mamei sale: "Pentru ce ceri numai pe Abișag, Sunamita, pentru Adonia? Cere și împărăția pentru el - căci este fratele meu mai mare decât mine - pentru el, pentru preotul Abiatar, și pentru Ioab, fiul Țeruiei."

1Împ 1.7;

23Atunci împăratul a jurat pe Domnul, zicând: "Să mă pedepsească Dumnezeu cu toată asprimea, dacă nu-l vor costa viața pe Adonia cuvintele acestea!

Rut 1.17;

24Acum, viu este Domnul, care m-a întărit și m-a suit pe scaunul de domnie al tatălui meu David, și care mi-a făcut o casă, după făgăduința Lui, că astăzi va muri Adonia!"

2Sam 7.11-13;1Cron 22.10;

25Și împăratul Solomon a trimis pe Benaia, fiul lui Iehoiada, care l-a lovit; și Adonia a murit.

Abiatar scos din slujbă.

26Împăratul a zis apoi preotului Abiatar: "Du-te la Anatot la moșiile tale, căci ești vrednic de moarte; dar nu te voi omorî azi, pentru că ai purtat chivotul Domnului Dumnezeu înaintea tatălui meu David, și pentru că ai luat parte la toate suferințele tatălui meu.

Ios 21.18;1Sam 23.6;2Sam 15.24-29;1Sam 22.20-23;2Sam 15.24;

27Astfel Solomon a scos pe Abiatar din slujba de preot al Domnului, ca să împlinească cuvântul rostit de Domnul asupra casei lui Eli în Silo.

1Sam 2.31-35;

Omorârea lui Ioab.

28Vestea aceasta a ajuns până la Ioab, care luase partea lui Adonia, măcar că nu luase partea lui Absalom. Și Ioab a fugit la cortul Domnului, și s-a apucat de coarnele altarului.

1Împ 1.7;1Împ 1.50;

29Au dat de știre împăratului Solomon că Ioab a fugit la cortul Domnului, și că este la altar. Și Solomon a trimis pe Benaia, fiul lui Iehoiada, zicându-i: "Du-te și lovește-l!"

30Benaia a ajuns la cortului Domnului, și a zis lui Ioab: "Ieși! căci așa poruncește împăratul." Dar el a răspuns: "Nu! vreau să mor aici." Benaia a spus lucrul acesta împăratului, zicând: "Așa a vorbit Ioab, și așa mi-a răspuns".

31Împăratul a zis lui Benaia: "Fă cum a zis, lovește-l, și îngroapă-l; și ia astfel de peste mine și de peste casa tatălui meu sângele pe care l-a vărsat Ioab fără temei.

Ex 21.14;Num 35.33;Deut 19.13;Deut 21.8-9;

32Domnul va face ca sângele lui să cadă asupra capului lui, pentru că a lovit pe doi bărbați mai drepți și mai buni decât el, și i-a ucis cu sabia, fără să fi știut tatăl meu David: pe Abner, fiul lui Ner, căpetenia oștirii lui Israel, și pe Amasa, fiul lui Ieter, căpetenia oștirii lui Iuda.

Jud 9.24-57;Ps 7.16;2Cron 21.13;2Sam 3.27;2Sam 20.10;

33Sângele lor să cadă peste capul lui Ioab și peste capul urmașilor lui pentru totdeauna; dar David, sămânța lui, casa lui și scaunul lui de domnie, să aibă parte de pace pe vecie din partea Domnului."

2Sam 3.29;Prov 25.5;

34Benaia, fiul lui Iehoiada, s-a suit, a lovit pe Ioab, și l-a omorât. El a fost îngropat în casa lui, în pustie.

35Împăratul a pus în fruntea oștirii pe Benaia, fiul lui Iehoiada, în locul lui Ioab, iar în locul lui Abiatar a pus pe preotul Țadoc.

1Împ 2.27;Num 25.11-13;1Sam 2.35;1Cron 6.53;1Cron 24.3;

Omorârea lui Șimei.

36Împăratul a chemat pe Șimei, și i-a zis: "Zidește-ți o casă la Ierusalim: să locuiești în ea, și să nu ieși din ea ca să te duci într-o parte sau alta.

2Sam 16.5;1Împ 2.8;

37Să știi bine că în ziua când vei ieși și vei trece pârâul Chedron, vei muri. Atunci sângele tău va cădea asupra capului tău.

2Sam 15.23;Lev 20.9;Ios 2.19;2Sam 1.16;

38Șimei a răspuns împăratului: "Bine! robul tău va face cum spune domnul meu, împăratul." Și Șimei a locuit multă vreme la Ierusalim.

39După trei ani, s-a întâmplat că doi slujitori ai lui Șimei au fugit la Achiș, fiul lui Maaca, împăratul Gatului. Au dat de știre lui Șimei, zicând: "Iată că slujitorii tăi sunt la Gat."

1Sam 27.2;

40Șimei s-a sculat, a pus șaua pe măgar, și s-a dus la Gat la Achiș, să-și caute slujitorii. Șimei s-a dus, și și-a adus înapoi slujitorii din Gat.

41Au dat de veste lui Solomon că Șimei a plecat din Ierusalim la Gat, și că s-a întors.

42Împăratul a chemat pe Șimei, și i-a zis: "Nu te-am pus eu să juri pe Domnul, și nu ți-am spus eu hotărât: "Să știi că vei muri în ziua când vei ieși să te duci într-o parte sau alta?" Și nu mi-ai răspuns tu: "Bine! am înțeles?"

43Pentru ce atunci n-ai ascultat de jurământul Domnului și de porunca pe care ți-o dădusem?"

44Și împăratul a zis lui Șimei: "Știi înăuntrul inimii tale tot răul pe care l-ai făcut tatălui meu David; Domnul a întors răutatea ta asupra capului tău.

2Sam 16.5;Ps 7.16;Ezec 17.19;

45Dar împăratul Solomon va fi binecuvântat, și scaunul de domnie al lui David va fi întărit pe vecie înaintea Domnului."

Prov 25.5;

46Și împăratul a poruncit lui Benaia, fiul lui Iehoiada, care a ieșit și a lovit pe Șimei; și Șimei a murit. Astfel, împărăția s-a întărit în mâinile lui Solomon.

1Împ 2.12;

Căsătoria lui Solomon. - Visul lui.

## 1 < 3 > 5 6 9 12 15 18 21 22

1Solomon s-a încuscrit cu Faraon, împăratul Egiptului. A luat de nevastă pe fata lui Faraon, și a adus-o în cetatea lui David, până și-a isprăvit de zidit casa lui, casa Domnului, și zidul dimprejurul Ierusalimului.

1Împ 7.8;1Împ 9.24;2Sam 5.7;1Împ 7.1;1Împ Cap 6;1Împ 9.15-19;

2Poporul nu aducea jertfe decât pe înălțimi, căci până pe vremea aceasta nu se zidise încă o casă în Numele Domnului.

Lev 17.3-5;Deut 12.2-5;1Împ 22.43;

3Solomon iubea pe Domnul, și se ținea de obiceiurile tatălui său David. Numai că aducea jertfe și tămâie pe înălțimi.

Deut 6.5;Deut 30.16-20;Ps 31.23;Rom 8.28;1Cor 8.3;1Împ 3.6-14;

4Împăratul s-a dus la Gabaon să aducă jertfe acolo, căci era cea mai însemnată înălțime. Solomon a adus o mie de arderi de tot pe altar.

2Cron 1.3;1Cron 16.39;2Cron 1.3;

5La Gabaon, Domnul S-a arătat în vis lui Solomon noaptea, și Dumnezeu i-a zis: "Cere ce vrei să-ți dau."

1Împ 9.2;2Cron 1.7;Num 12.6;Mat 1.20;Mat 2.13-19;

6Solomon a răspuns: "Tu ai arătat o mare bunăvoință față de robul Tău David, tatăl meu, pentru că umbla înaintea Ta în credincioșie, în dreptate și în curăție de inimă față de Tine; i-ai păstrat această mare bunăvoință, și i-ai dat un fiu, care stă pe scaunul lui de domnie, cum se vede astăzi.

2Cron 1.8-etc;1Împ 2.4;1Împ 9.4;2Împ 20.3;Ps 15.2;1Împ 1.48;

7Acum Doamne, Dumnezeul meu, Tu ai pus pe robul Tău să împărățească în locul tatălui meu David; și eu nu sunt decât un tânăr, nu sunt încercat.

1Cron 29.1;Num 27.17;

8Robul Tău este în mijlocul poporului pe care l-ai ales, popor foarte mare, care nu poate fi nici socotit, nici numărat, din pricina mulțimii lui.

Deut 7.6;Gen 13.16;Gen 15.5;

9Dă dar robului Tău o inimă pricepută, ca să judece pe poporul Tău, să deosebească binele de rău! Căci cine ar putea să judece pe poporul Tău, pe poporul acesta așa de mare la număr!"

2Cron 1.10;Prov 2.3-9;Iac 1.5;Ps 72.1-2;Evr 5.14;

10Cererea aceasta a lui Solomon a plăcut Domnului.

11Și Dumnezeu a zis: "Fiindcă lucrul acesta îl ceri, fiindcă nu ceri pentru tine nici viață lungă, nici bogății, nici moartea vrăjmașilor tăi, ci ceri pricepere, ca să faci dreptate,

Iac 4.3;

12voi face după cuvântul tău. Îți voi da o inimă înțeleaptă și pricepută, așa cum n-a fost nimeni înaintea ta și nu se va scula nimeni niciodată ca tine.

1Ioan 5.14-15;1Împ 4.29-31;1Împ 5.12;1Împ 10.24;Ecl 1.16;

13Mai mult, îți voi da și ce n-ai cerut: bogății și slavă, așa încât în tot timpul vieții tale nu va fi nici un împărat ca tine.

Mat 6.33;Efes 3.20;1Împ 4.21-24;1Împ 10.23-25;Prov 3.16;

14Și dacă vei umbla în căile Mele, păzind legile și poruncile Mele, cum a făcut David, tatăl tău, îți voi lungi zilele."

1Împ 15.5;Ps 91.16;Prov 3.2;

15Solomon s-a deșteptat. Acesta a fost visul. Solomon s-a întors la Ierusalim, și s-a înfățișat înaintea chivotului legământului Domnului. A adus arderi de tot și jertfe de mulțumire, și a dat un ospăț tuturor slujitorilor lui.

Gen 41.7;Gen 40.20;1Împ 8.65;Est 1.3;Dan 5.1;Marc 6.21;

Judecata lui Solomon.

16Atunci au venit două femei curve la împărat, și s-au înfățișat înaintea lui.

Num 27.2;

17Una din femei a zis: "Rogu-mă, domnul meu, eu și femeia aceasta locuiam în aceeași casă, și am născut lângă ea în casă.

18După trei zile, femeia aceasta a născut și ea. Locuiam împreună, nici un străin nu era cu noi în casă, nu eram decât noi amândouă.

19Peste noapte, fiul acestei femei a murit, pentru că se culcase peste el.

20Ea s-a sculat pe la mijlocul nopții, a luat pe fiul meu de lângă mine, pe când dormea roaba ta, și l-a culcat la sânul ei: iar pe fiul ei, care murise, l-a culcat la sânul meu.

21Dimineața, m-am sculat să dau țâță copilului; și iată că era mort. M-am uitat cu luare-aminte la el dimineața; și iată că nu era fiul meu, pe care-l născusem."

22Cealaltă femeie a zis: "Ba nu; fiul meu este cel viu, iar fiul tău cel mort." Dar cea dintâi a răspuns: "Ba nicidecum! fiul tău este cel mort, iar fiul meu este cel viu." Așa au vorbit ele înaintea împăratului.

23Împăratul a zis: "Una zice: "Fiul meu este cel viu, iar fiul tău este cel mort." Și cealaltă zice: "Ba nicidecum! fiul tău este cel mort, iar fiul meu este cel viu."

24Apoi a adăugat: "Aduceți-mi o sabie." Au adus o sabie înaintea împăratului.

25Și împăratul a zis: "Tăiați în două copilul cel viu, și dați o jumătate uneia și o jumătate celeilalte."

26Atunci femeia al cărei copil era viu, a simțit că i se rupe inima pentru copil, și a zis împăratului: "Ah! domnul meu, dă-i mai bine ei copilul cel viu, și nu-l omorî!" Dar cealaltă a zis: "Să nu fie nici al meu nici al tău; tăiați-l!"

Gen 43.30;Isa 49.15;Ier 31.20;Osea 11.8;

27Și împăratul, luând cuvântul, a zis: "Dați celei dintâi copilul cel viu, și nu-l omorâți. Ea este mama lui."

28Tot Israelul a auzit de hotărârea pe care o rostise împăratul. Și s-au temut de împărat, căci au văzut că înțelepciunea lui Dumnezeu era în el, povățuindu-l în judecățile lui.

1Împ 3.9-12;

Slujbașii cei mai înalți ai lui Solomon.

## 1 < 4 > 6 9 12 15 18 21 22

1Împăratul Solomon era împărat peste tot Israelul.

2Iată căpeteniile pe care le avea în slujba lui: Azaria, fiul preotului Țadoc,

3Elihoref și Ahia, fiii lui Șișa, erau logofeți; Iosafat, fiul lui Ahilud, era scriitor;

2Sam 8.16;2Sam 20.24;

4Benala, fiul lui Iehoiada, era peste oștire; Țadoc și Abiatar erau preoți.

1Împ 2.35;1Împ 2.27;

5Azaria, fiul lui Natan, era mai mare peste îngrijitori. Zabud, fiul lui Natan era slujbaș de stat, cirac al împăratului;

1Împ 4.7;2Sam 8.18;2Sam 20.26;2Sam 15.37;2Sam 16.16;1Cron 27.33;

6Ahișar era mai mare peste casa împăratului; și Adoniram, fiul lui Abda, era mai mare peste dări.

1Împ 5.14;

Numele celor doisprezece îngrijitori.

7Solomon avea doisprezece îngrijitori peste tot Israelul. Ei îngrijeau de hrana împăratului și a casei lui, fiecare timp de o lună din an.

8Iată-le numele: Fiul lui Hur, în muntele lui Efraim.

9Fiul lui Decher, la Macaț, la Saalbim, la Bet-Șemeș, la Elon și la Bet-Hanan.

10Fiul lui Hesed, la Arubot; el avea Soco și toată țara Hefer.

11Fiul lui Abinadab avea tot ținutul Dorului. Tafat, fata lui Solomon, era nevasta lui.

12Baana, fiul lui Ahilud, avea Taanac și Meghido, și tot Bet-Șeanul de lângă Țartan sub Izreel, de la Bet-Șean până la Abel-Mehola, până dincolo de Iocmeam.

13Fiul lui Gheber, la Ramot din Galaad; el avea târgurile lui Iair, fiul lui Manase, în Galaad; mai avea și ținutul Argob în Basan, șaizeci cetăți mari cu ziduri și zăvoare de aramă.

Num 32.41;Deut 3.4;

14Ahinadab, fiul lui Ido, la Mahanaim.

15Ahimaaț, în Neftali. El luase de nevastă pe Basmat, fata lui Solomon.

16Baana, fiul lui Hușai, în Așer și la Bealot.

17Iosafat, fiul lui Paruah, în Isahar.

18Șimei, fiul lui Ela, în Beniamin.

19Gheber, fiul lui Uri, în țara Galaadului; el avea ținutul lui Sihon, împăratul Amoriților și al lui Og, împăratul Basanului. Era un singur îngrijitor în țara aceasta.

Deut 3.8;

Mărirea lui Solomon.

20Iuda și Israel erau în număr foarte mare, ca nisipul de pe țărmul mării. Ei mâncau, beau și se înveseleau.

Gen 22.17;1Împ 3.8;Prov 14.28;Ps 72.3-7;Mic 4.4;

21Solomon mai stăpânea și toate împărățiile de la Râu până în țara Filistenilor și până la hotarul Egiptului. Ei îi aduceau daruri, și au fost supuși lui Solomon tot timpul vieții lui.

2Cron 9.26;Ps 72.8;Gen 15.18;Ios 1.4;Ps 68.29;Ps 72.10-11;

22În fiecare zi Solomon mânca: treizeci de cori de floare de făină, și șaizeci de cori de altă făină,

23zece boi grași, douăzeci de boi de păscut, și o sută de oi, afară de cerbi, căprioare, ciute și păsări îngrășate.

24Stăpânea peste toată țara de dincoace de Râu, de la Tifsah până la Gaza, peste toți împărății de dincoace de Râu. Și avea pace pretutindeni de jur împrejur.

Ps 72.11;1Cron 22.9;

25Iuda și Israel, de la Dan până la Beer-Șeba, au locuit în liniște fiecare sub via lui și sub smochinul lui, în tot timpul lui Solomon.

Ier 23.6;Mic 4.4;Zah 3.10;Jud 20.1;

26Solomon avea patruzeci de mii de iesle pentru caii de la carele lui, și douăsprezece mii de călăreți.

1Împ 10.26;2Cron 1.14;2Cron 9.25;Deut 17.16;

27Îngrijitorii îngrijeau de hrana împăratului Solomon și a tuturor celor ce se apropiau de masa lui, fiecare în luna lui; și nu lăsau să fie vreo lipsă.

1Împ 4.7;

28Aduceau și orz și paie pentru armăsari și fugari, în locul unde se afla împăratul, fiecare după poruncile pe care le primise.

Faima și înțelepciunea lui Solomon.

29Dumnezeu a dat lui Solomon înțelepciune, foarte mare pricepere, și cunoștințe multe ca nisipul de pe țărmul mării.

1Împ 3.12;

30Înțelepciunea lui Solomon întrecea înțelepciunea tuturor fiilor Răsăritului și toată înțelepciunea Egiptenilor.

Gen 25.6;Fapt 7.22;

31El era mai înțelept decât orice om, mai mult decât Etan, Ezrahitul, mai mult decât Heman, Calcol și Darda, fiii lui Mahol; și faima lui se răspândise printre toate neamurile, dimprejur.

1Împ 3.12;1Cron 15.19;Ps 89-titlu;1Cron 2.6;1Cron 6.33;1Cron 15.19;Ps 88-titlu;

32A rostit trei mii de pilde, și a alcătuit o mie cinci cântări.

Prov 1.1;Ecl 12.9;Cânt 1.1;

33A vorbit despre copaci, de la cedrul din Liban până la isopul care crește pe zid, a vorbit de asemenea despre dobitoace, despre păsări, despre târâtoare și despre pești.

34Veneau oameni din toate popoarele să asculte înțelepciunea lui Solomon, din partea tuturor împăraților pământului care auziseră vorbindu-se de înțelepciunea lui.

1Împ 10.1;2Cron 9.1-23;

Zidirea Templului.

## 1 3 < 5 > 9 12 15 18 21 22

1Hiram, împăratul Tirului, a trimis pe slujitorii săi la Solomon; căci auzise că fusese uns împărat în locul tatălui său, și el iubise totdeauna pe David.

1Împ 5.10-18;2Cron 2.3;2Sam 5.11;1Cron 14.1;Amos 1.9;

2Solomon a trimis vorbă lui Hiram:

2Cron 2.3;

3"Știi că tatăl meu David n-a putut să zidească o casă Domnului, Dumnezeului lui, din pricina războaielor cu care l-au înconjurat vrăjmașii lui, până ce Domnul i-a pus sub talpa picioarelor lui.

1Cron 22.8;1Cron 28.3;

4Acum Domnul, Dumnezeul meu, mi-a dat odihnă din toate părțile; nu mai am nici potrivnic, nici nenorociri!

1Împ 4.24;1Cron 22.9;

5Iată că am de gând să zidesc o casă Numelui Domnului, Dumnezeului meu, cum a spus Domnul tatălui meu David, zicând: "Fiul tău, pe care-l voi pune în locul tău, pe scaunul tău de domnie, el va zidi o casă Numelui Meu."

2Cron 2.4;2Sam 7.13;1Cron 17.12;1Cron 22.10;

6Poruncește acum să se taie pentru mine cedri din Liban. Slujitorii mei vor fi cu ai tăi, și-ți voi plăti simbria slujitorilor tăi așa cum o vei hotărî tu; căci știi că dintre noi nimeni nu se pricepe să taie lemne ca Sidonienii."

2Cron 2.8-10;

7Când a auzit Hiram cuvintele lui Solomon, a avut o mare bucurie, și a zis: "Binecuvântat să fie astăzi Domnul, care a dat lui David un fiu înțelept, drept căpetenie a acestui mare popor!"

8Și Hiram a trimis răspuns lui Solomon: "Am auzit ce ai trimis să mi se spună. Voi face tot ce vei vrea în ce privește lemnele de cedru și lemnele de chiparos.

9Slujitorii mei le vor pogorî din Liban la mare, și le voi trimite pe mare în plute până la locul pe care mi-l vei arăta: acolo, voi pune să le dezlege, și le vei lua. Ceea ce cer în schimb, este să trimiți merinde casei mele."

2Cron 2.16;Ezra 3.7;Ezec 27.17;Fapt 12.20;

10Hiram a dat lui Solomon lemne de cedru și lemne de chiparos cât a voit.

11Și Solomon a dat lui Hiram douăzeci de mii de cori de grâu pentru hrana casei lui și douăzeci de cori de untdelemn curat; iată ce a dat Solomon în fiecare an lui Hiram.

2Cron 2.10;

12Domnul a dat înțelepciune lui Solomon, cum îi făgăduise. Între Hiram și Solomon a fost pace, și au făcut legământ împreună.

1Împ 3.12;

13Împăratul Solomon a luat din tot Israelul oameni de corvoadă, în număr de treizeci de mii.

14I-a trimis în Liban, câte zece mii pe lună, cu schimbul; o lună erau în Liban, și două luni erau acasă. Adoniram era mai mare peste oamenii de corvoadă.

1Împ 4.6;

15Solomon mai avea șaptezeci de mii de oameni care purtau poverile și optzeci de mii care tăiau pietrele în munți,

1Împ 9.21;2Cron 2.17-18;

16afară de căpeteniile, în număr de trei mii trei sute, puse de Solomon peste lucrări și însărcinate cu privegherea lucrătorilor.

17Împăratul a poruncit să se scoată pietre mari și mărețe, cioplite pentru temeliile casei.

1Cron 22.2;

18Lucrătorii lui Solomon, ai lui Hiram, și Ghibliții, le-au cioplit, și au pregătit lemnele și pietrele pentru zidirea casei.

Zidirea templului.

## 1 3 < 6 > 8 9 12 15 18 21 22

1În al patru sute optzecilea an după ieșirea copiilor lui Israel din țara Egiptului, Solomon a zidit casa Domnului, în al patrulea an al domniei lui peste Israel, în luna Ziv, care este luna a doua.

2Cron 3.1-2;Fapt 7.47;

2Casa pe care a zidit-o împăratul Solomon Domnului, era lungă de șaizeci de coți, lată de douăzeci, și înaltă de treizeci.

Ezec 41.1;

3Pridvorul dinaintea templului casei avea o lungime de douăzeci de coți, în lățimea casei, și zece coți lărgime în fața casei.

4Împăratul a făcut casei ferestre largi înăuntru și strâmte afară.

Ezec 40.16;Ezec 41.16;

5A zidit lipite de zidul casei mai multe rânduri de odăi, unul peste altul, de jur împrejur, care înconjurau zidurile casei, Templul și sfântul locaș; și a făcut astfel odăi lăturalnice de jur împrejur.

Ezec 41.6;1Împ 6.16-31;

6Catul de jos era lat de cinci coți, cel de la mijloc de șase coți, iar al treilea de șapte coți; căci pe partea de afară a casei a făcut arcade strâmte împrejur ca grinzile să nu fie prinse în zidurile casei.

7Când s-a zidit casa, s-au întrebuințat pietre cioplite gata înainte de a fi aduse acolo, așa că nici ciocan, nici secure, nici o unealtă de fier nu s-au auzit în casă în timpul zidirii.

Deut 27.5-6;1Împ 5.18;

8Intrarea odăilor din catul de jos era în partea dreaptă a casei; în catul de la mijloc te suiai pe o scară cotită, și tot așa de la catul de mijloc la al treilea.

9După ce a isprăvit de zidit casa, Solomon a acoperit-o cu scânduri și cu grinzi de cedru.

1Împ 6.14-38;

10A făcut de cinci coți de înalte fiecare din caturile dimprejurul întregii case, și le-a legat de casă prin lemne de cedru.

11Domnul a vorbit lui Solomon, și i-a zis:

12"Tu zidești casa aceasta! Dacă vei umbla după legile Mele, dacă vei împlini orânduirile Mele, dacă vei păzi și vei urma toate poruncile Mele, voi împlini față de tine făgăduința pe care am făcut-o tatălui tău David,

1Împ 2.4;1Împ 9.4;2Sam 7.13;1Cron 22.10;

13voi locui în mijlocul copiilor lui Israel, și nu voi părăsi pe poporul Meu Israel."

Ex 25.8;Lev 26.11;2Cor 6.16;Apoc 21.3;Deut 31.6;

14După ce a isprăvit de zidit casa,

1Împ 6.38;

15Solomon i-a îmbrăcat zidurile pe dinăuntru cu scânduri de cedru, de la pardoseală până la tavan; a îmbrăcat astfel în lemn partea dinăuntru, și a acoperit pardoseala casei cu scânduri de chiparos.

16A îmbrăcat cu scânduri de cedru cei douăzeci de coți ai fundului casei, de la pardoseală până în creștetul zidurilor, și a păstrat locul acesta ca să facă din el Sfânta Sfintelor, Locul prea sfânt.

Ex 26.33;Lev 16.2;1Împ 8.6;2Cron 3.8;Ezec 45.3;Evr 9.3;

17Cei patruzeci de coți de dinainte alcătuiau Casa, adică Templul.

18Lemnul de cedru dinăuntru avea săpături de colocinți, și flori deschise; totul era de cedru, nu se vedea nici o piatră.

19Solomon a pregătit Locul prea sfânt înăuntru în mijlocul casei, ca să așeze acolo chivotul legământului Domnului.

20Locul prea sfânt avea douăzeci de coți lungime, douăzeci de coți lățime, și douăzeci de coți înălțime. Solomon l-a căptușit cu aur curat. A făcut înaintea Locului prea sfânt un altar de lemn de cedru, și l-a acoperit cu aur.

21Partea dinăuntru a casei a căptușit-o cu aur, și a prins perdeaua dinăuntru în lănțișoare de aur înaintea Locului prea sfânt, pe care l-a acoperit cu aur.

22A căptușit toată casa cu aur, casa întreagă, și a acoperit cu aur tot altarul care era înaintea Locului prea sfânt.

Ex 30.1-6;

23În Locul prea sfânt a făcut doi heruvimi de lemn de măslin sălbatic, înalți de zece coți.

Ex 37.7-9;2Cron 3.10-12;

24Fiecare din cele două aripi ale unuia din heruvimi avea cinci coți, ceea ce făcea zece coți de la capătul uneia din aripile lui până la capătul celeilalte.

25Al doilea heruvim avea tot zece coți. Măsura și chipul erau aceleași pentru amândoi heruvimii.

26Înălțimea fiecăruia din cei doi heruvimi era de zece coți.

27Solomon a așezat heruvimii în mijlocul casei, în partea dinăuntru. Aripile lor erau întinse; aripa celui dintâi atingea un zid, și aripa celui de al doilea atingea celălalt zid; iar celelalte aripi ale lor se întâlneau la capete în mijlocul casei.

Ex 25.20;Ex 37.9;2Cron 5.8;

28Solomon a acoperit și heruvimii cu aur.

29Pe toate zidurile casei de jur împrejur, în partea din fund și în față, a pus să sape chipuri de heruvimi, de finici și de flori deschise.

30A acoperit pardoseala casei cu aur, în partea din fund și în față.

31La intrarea Locului prea sfânt a făcut două uși din lemn de măslin sălbatic; pragul de sus și ușiorii ușilor erau în cinci muchii.

32Cele două uși erau făcute din lemn de măslin sălbatic. A pus să sape pe ele chipuri de heruvimi, de finici, și de flori deschise, și le-a acoperit cu aur, a întins aurul și peste heruvimi și peste finici.

33A făcut de asemenea pentru poarta Templului, niște ușiori de lemn de măslin sălbatic, în patru muchii,

34și cu două uși de lemn de chiparos; fiecare ușă era făcută din două scânduri despărțite.

Ezec 41.23-25;

35A pus să sape pe ele chipuri de heruvimi, de finici și de flori deschise, și le-a acoperit cu aur, pe care l-a întins pe săpătura de chipuri.

36A zidit și curtea dinăuntru din trei rânduri de pietre cioplite și dintr-un rând de grinzi de cedru.

37În anul al patrulea, în luna Ziv, s-au pus temeliile casei Domnului;

1Împ 6.1;

38și în anul al unsprezecelea, în luna Bul, care este a opta lună, casa a fost isprăvită în toate părțile ei și așa cum trebuia să fie. În timp de șapte ani a zidit-o Solomon.

1Împ 6.1;

Zidirea casei lui Solomon.

## 1 3 < 7 > 9 12 15 18 21 22

1Solomon și-a mai zidit și casa lui, și a ținut treisprezece ani până când a isprăvit-o de tot.

1Împ 9.10;2Cron 8.1;

2A zidit mai întâi casa din pădurea Libanului, lungă de o sută de coți, lată de cincizeci de coți, și înaltă de treizeci de coți. Se sprijinea pe patru rânduri de stâlpi de cedru, și pe stâlpi erau grinzi de cedru.

3A acoperit cu cedru odăile care erau sprijinite de stâlpi și care erau în număr de patruzeci și cinci, câte cincisprezece de fiecare cat.

4Erau trei caturi, și fiecare din ele avea ferestrele față în față.

5Toată ușile și toți ușiorii erau din bârne în patru muchii, și la fiecare din cele trei caturi, ușile erau față în față.

6A făcut un pridvor de stâlpi, lung de cincizeci de coți și lat de treizeci de coți, și un alt pridvor înainte cu stâlpi și trepte în față.

7A făcut pridvorul scaunului de domnie, unde judeca, pridvorul judecății; și l-a acoperit cu cedru, de la pardoseală până în tavan.

8Casa lui de locuit a fost zidită în același fel, într-o altă curte, în dosul pridvorului. Și a făcut o casă la fel cu pridvorul acesta pentru fata lui Faraon, pe care o luase de nevastă.

1Împ 3.1;2Cron 8.11;

9Pentru toate aceste clădiri a întrebuințat pietre minunate, cioplite după măsură, ferestruite cu ferăstrăul, înăuntru și în afară; și aceasta din temelii până la streașină, și afară până la curtea cea mare.

10Temeliile erau de pietre foarte de preț, și mari, pietre de zece coți și pietre de opt coți.

11Deasupra erau iarăși pietre foarte de preț, tăiate după măsură, și lemn de cedru.

12Curtea cea mare avea de jur împrejurul ei trei șiruri de pietre cioplite și un șir de bârne de cedru, ca și curtea dinăuntru a casei Domnului, și ca și pridvorul casei.

Ioan 10.23;Fapt 3.11;

Cei doi stâlpi de aramă.

13Împăratul Solomon a trimis și a adus din Tir pe Hiram,

2Cron 4.11;

14fiul unei văduve din seminția lui Neftali, și al unui tată din Tir, care lucra în aramă. Hiram era plin de înțelepciune, de pricepere și de știință în săvârșirea oricărei lucrări de aramă. El a venit la împăratul Solomon, și i-a făcut toate lucrările.

2Cron 2.14;2Cron 4.16;Ex 31.3;Ex 36.1;

15A turnat cei doi stâlpi de aramă. Cel dintâi avea optsprezece coți în înălțime, și un fir de doisprezece coți măsura grosimea celui de al doilea.

2Împ 25.17;2Cron 3.15;2Cron 4.12;Ier 52.21;

16A turnat două acoperișuri de aramă, ca să le pună pe vârfurile stâlpilor; cel dintâi era înalt de cinci coți, și al doilea era înalt de cinci coți.

17A mai făcut niște împletituri în chip de rețea, niște ciucuri făcuți cu lănțișoare, pentru acoperișurile de pe vârful stâlpilor, șapte pentru acoperișul dintâi, și șapte pentru acoperișul al doilea.

18A făcut câte două șiruri de rodii împrejurul uneia din rețele, ca să acopere acoperișul de pe vârful unuia din stâlpi; tot așa a făcut și pentru al doilea.

19Acoperișurile de pe vârful stâlpilor, în pridvor, erau lucrate așa de parcă erau niște crini și aveau patru coți.

20Acoperișurile de pe cei doi stâlpi erau înconjurate de două sute de rodii, sus, lângă umflătura care era peste rețea; de asemenea erau două sute de rodii înșirate în jurul celui de al doilea acoperiș.

2Cron 3.16;2Cron 4.13;Ier 52.23;

21A așezat stâlpii în pridvorul Templului; a așezat stâlpul din dreapta, și l-a numit Iachin; apoi a așezat stâlpul din stânga, și l-a numit Boaz.

2Cron 3.17;1Împ 6.3;

22În vârful stâlpilor era o lucrătură în chip de crini. Astfel s-a isprăvit lucrarea stâlpilor.

Marea de aramă, ligheanele de aramă.

23A făcut marea turnată din aramă. Avea zece coți de la o margine până la cealaltă, era rotundă de tot, înaltă de cinci coți, și de jur împrejur se putea măsura cu un fir de treizeci de coți.

2Împ 25.13;2Cron 4.2;Ier 52.17;

24Sub buza ei erau săpați niște colocinți, câte zece la fiecare cot, de jur împrejurul mării; colocinții, așezați pe două rânduri, erau turnați împreună cu ea dintr-o singură bucată.

2Cron 4.3;

25Era așezată pe doisprezece boi, din care trei întorși spre miază noapte, trei întorși spre apus; trei întorși spre miază zi, și trei întorși spre răsărit; marea era deasupra lor, și toată partea dinapoi a trupurilor lor era înăuntru.

2Cron 4.4-5;Ier 52.20;

26Grosimea ei era de un lat de mână; și marginea ei era ca marginea unui potir, făcută ca floarea crinului. Avea o încăpere de două mii de vedre.

2Cron 4.5;

27A mai făcut zece temelii de aramă. Fiecare temelie era lungă de patru coți, lată de patru coți, și înaltă de trei coți.

28Iată cum erau temeliile acestea. Erau făcute din tăblii, legate la colțuri cu încheieturi.

29Pe tăbliile dintre încheieturi erau niște lei, boi și heruvimi; și pe încheieturi, deasupra și dedesubtul leilor și boilor, erau niște împletituri care atârnau în chip de ciucuri.

30Fiecare temelie avea patru roți de aramă cu osii de aramă; și la cele patru colțuri erau niște polițe turnate, sub lighean, și lângă ciucuri.

31Gura temeliei dinăuntrul acoperișului până sus era de un cot; gura aceasta era rotundă, ca pentru lucrările de felul acesta, și era lată de un cot și jumătate; avea și săpături. Tăbliile erau în patru muchii, nu rotunde.

32Cele patru roți erau sub tăblii, și osiile roților erau prinse de temelie; fiecare era înaltă de un cot și jumătate.

33Roțile erau făcute ca ale unui car. Osiile, obezile, spițele și butucii lor erau toate turnate.

34La cele patru colțuri ale fiecărei temelii erau niște polițe dintr-o bucată cu temelia.

35Partea de sus a temeliei se sfârșea cu un cerc înalt de o jumătate de cot, și își avea proptelele cu tăbliile ei făcute dintr-o bucată cu ea.

36Pe plăcile proptelelor, și pe tăblii, a săpat heruvimi, lei și finici, după locurile goale, și ciucuri de jur împrejur.

37Așa a făcut cele zece temelii; turnătura, măsura și chipul erau la fel pentru toate.

38A mai făcut zece ligheane de aramă. Fiecare lighean avea o încăpere de patruzeci de bați, fiecare lighean avea patru coți, fiecare lighean era pe câte una din cele zece temelii.

2Cron 4.6;

39A pus cinci temelii pe partea dreaptă a casei, și cinci temelii pe partea stângă a casei; iar marea de aramă a pus-o în partea dreaptă a casei la miazăzi răsărit.

40Hiram a făcut cenușarele, lopețile și ligheanele. Așa a sfârșit Hiram toată lucrarea pe care i-o dăduse împăratul Solomon s-o facă pentru Casa Domnului:

Sfârșitul lucrării.

41doi stâlpi cu cele două acoperișuri și cu cununile lor de pe vârful stâlpilor; cele două rețele ca să acopere cele două cununi ale acoperișurilor de pe vârful stâlpilor;

1Împ 7.17-18;

42cele patru sute de rodii pentru cele două rețele, câte două rânduri de rodii de fiecare rețea, ca să acopere cele două cununi ale acoperișurilor de pe vârful stâlpilor;

43cele zece temelii, și cele zece ligheane de pe temelii;

44marea, și cei doisprezece boi de sub mare;

45cenușarele, lopețile și ligheanele. Toate aceste unelte, pe care le-a dat împăratul Solomon lui Hiram să le facă pentru Casa Domnului, erau de aramă lustruită.

Ex 27.3;2Cron 4.16;

46Împăratul a pus să le toarne în câmpia Iordanului, într-un pământ humos, între Sucot și Țartan.

2Cron 4.17;Gen 33.17;Ios 3.16;

47Solomon a lăsat toate aceste unelte necântărite, căci erau foarte multe, și greutatea aramei nu se putea socoti.

48Solomon a mai făcut toate celelalte unelte pentru Casa Domnului: altarul de aur; masa de aur, unde se puneau pâinile pentru punerea înaintea Domnului;

Ex 37.25;Ex 37.10;Ex 25.30;Lev 24.5-8;

49sfeșnicele de aur curat, cinci la dreapta și cinci la stânga, înaintea Locului prea sfânt, cu florile, candelele și mucările de aur;

50ligheanele, cuțitele, potirele, ceștile și cățuile de aur curat; și țâțânile de aur curat pentru ușa dinăuntrul casei la intrarea în Locul prea sfânt, și pentru ușa casei de la intrarea Templului.

51Astfel s-a isprăvit toată lucrarea, pe care a făcut-o împăratul Solomon pentru Casa Domnului. Apoi a adus argintul, aurul și uneltele, pe care le hărăzise tatăl său David, și le-a pus în vistieriile Casei Domnului.

2Sam 8.11;2Cron 5.1;

Mutarea chivotului și cortului.

## 1 3 6 < 8 > 12 15 18 21 22

1Atunci împăratul Solomon a adunat la el la Ierusalim pe bătrânii lui Israel și pe toate căpeteniile semințiilor, pe căpeteniile familiilor copiilor lui Israel, ca să mute din cetatea lui David, adică Sionul, chivotul legământului Domnului.

2Cron 5.2;2Sam 6.17;2Sam 5.7-9;2Sam 6.12-16;

2Toți bărbații lui Israel s-au strâns la împăratul Solomon, în luna lui Etanim, care este a șaptea lună, în timpul praznicului.

Lev 23.34;2Cron 7.8;

3Când au venit toți bătrânii lui Israel, preoții au ridicat chivotul.

Num 4.15;Deut 31.9;Ios 3.3-6;1Cron 15.14-15;

4Au adus chivotul Domnului, cortul întâlnirii, și toate uneltele sfinte, care erau în cort: preoții și Leviții le-au adus.

1Împ 3.4;2Cron 1.3;

5Împăratul Solomon și toată adunarea lui Israel chemată la el au stat înaintea chivotului. Au jertfit oi și boi, care n-au putut fi nici numărați, nici socotiți, din pricina mulțimii lor.

2Sam 6.13;

6Preoții au dus chivotul legământului Domnului la locul lui, în Locul prea sfânt al casei, în Sfânta Sfintelor, sub aripile heruvimilor.

2Sam 6.17;Ex 26.33-34;1Împ 6.19;1Împ 6.27;

7Căci heruvimii aveau aripile întinse peste Locul chivotului, și acopereau chivotul și drugii lui pe deasupra.

8Se dăduse drugilor o așa lungime încât capetele lor se vedeau din Locul sfânt dinaintea Locului prea sfânt, dar nu se vedeau de afară. Ei au fost acolo până în ziua de azi.

Ex 25.14-15;

9În chivot nu erau decât cele două table de piatră, pe care le-a pus Moise în el la Horeb, când a făcut Domnul legământ cu copiii lui Israel, la ieșirea lor din țara Egiptului.

Ex 25.21;Deut 10.2;Deut 10.5;Evr 9.4;Ex 40.20;Ex 34.27-28;Deut 4.13;1Împ 8.21;

10În clipa când au ieșit preoții din Locul sfânt, norul a umplut casa Domnului.

Ex 40.34-35;2Cron 5.13-14;2Cron 7.2;

11Preoții n-au putut să rămână acolo să facă slujba, din pricina norului; căci slava Domnului umpluse Casa Domnului.

Solomon binecuvântează adunarea.

12Atunci Solomon a zis: "Domnul a zis că vrea să locuiască în întuneric!

2Cron 6.1;Lev 16.2;Ps 18.11;Ps 97.2;

13Eu am zidit o casă care va fi locuința Ta, un loc unde vei locui pe vecie!"

2Sam 7.13;Ps 132.14;

14Împăratul și-a întors fața, și a binecuvântat pe toată adunarea lui Israel. Toată adunarea lui Israel era în picioare.

2Sam 6.18;

15Și el a zis: "Binecuvântat să fie Domnul, Dumnezeul lui Israel, care a vorbit cu gura Lui tatălui meu David, și care împlinește, prin puterea Lui, ce spusese, când a zis:

Luc 1.68;2Sam 7.5-25;

16"Din ziua când am scos din Egipt pe poporul Meu Israel, n-am ales nici o cetate dintre toate semințiile lui Israel ca să Mi se zidească în ea o casă unde să locuiască Numele Meu, ci am ales pe David să împărățească peste poporul Meu Israel!"

2Sam 7.6;2Cron 6.5;1Împ 8.29;Deut 12.11;1Sam 16.1;2Sam 7.8;1Cron 28.4;

17Tatăl meu David avea de gând să zidească o casă Numelui Domnului, Dumnezeului lui Israel.

2Sam 7.2;1Cron 17.1;

18Și Domnul a zis tatălui meu David: "Fiindcă ai avut de gând să zidești o casă Numelui Meu, bine ai făcut că ai avut acest gând.

2Cron 6.8-9;

19Numai că nu tu vei zidi casa; ci fiul tău ieșit din trupul tău, va zidi casa Numelui Meu."

2Sam 7.5-13;1Împ 5.3-5;

20Domnul a împlinit cuvintele pe care le rostise. Eu m-am ridicat în locul tatălui meu David, și am șezut pe scaunul de domnie al lui Israel, cum vestise Domnul, și am zidit casa Numelui Domnului, Dumnezeul lui Israel.

1Cron 28.5-6;

21Am rânduit un loc pentru chivot, unde este legământul Domnului, legământul pe care l-a făcut El cu părinții noștri, când i-a scos din țara Egiptului.

1Împ 8.9;Deut 31.26;

Rugăciunea lui Solomon.

22Solomon s-a așezat înaintea altarului Domnului, în fața întregii adunări a lui Israel. Și-a întins mâinile spre cer,

2Cron 6.12;Ex 9.33;Ezra 9.5;Isa 1.15;

23și a zis: "Doamne, Dumnezeul lui Israel! Nu este Dumnezeu ca Tine, nici sus în ceruri, nici jos pe pământ: Tu ții legământul și îndurarea față de robii Tăi, care umblă înaintea Ta din toată inima lor!

Ex 15.11;2Sam 7.22;Deut 7.9;Neem 1.5;Dan 9.4;Gen 17.1;1Împ 3.6;2Împ 20.3;

24Astfel, ai ținut cuvântul dat robului tău David, tatăl meu; și ce ai spus cu gura Ta, împlinești în ziua aceasta cu puterea Ta.

25Acum, Doamne, Dumnezeul lui Israel, ține făgăduința pe care ai făcut-o tatălui meu David, când ai zis: "Nu vei fi lipsit niciodată înaintea Mea de un urmaș care să șadă pe scaunul de domnie al lui Israel, numai fiii tăi să ia seamă la calea lor, și să umble înaintea Mea cum ai umblat tu înaintea Mea.

2Sam 7.12-16;1Împ 2.4;

26Oh, Dumnezeul lui Israel, împlinească-se făgăduința pe care ai făcut-o robului tău David, tatăl meu!

2Sam 7.25;

27Dar ce! Va locui oare cu adevărat Dumnezeu pe pământ? Iată că cerurile și cerurile cerurilor nu pot să Te cuprindă: cu cât mai puțin casa aceasta pe care Ți-am zidit-o eu!

2Cron 2.6;Isa 66.1;Ier 23.24;Fapt 7.49;Fapt 17.24;2Cor 12.2;

28Totuși, Doamne, Dumnezeul meu, ia aminte la rugăciunea robului Tău și la cererea lui; ascultă strigătul și rugăciunea pe care Ți-o face astăzi robul Tău.

29Ochii tăi să fie zi și noapte deschiși asupra casei acesteia, asupra locului despre care ai zis: "Acolo va fi Numele Meu!" Ascultă rugăciunea pe care Ți-o face robul Tău în locul acesta.

Dan 6.10;

30Binevoiește și ascultă cererea robului Tău și a poporului Tău Israel, când se vor ruga în locul acesta! Ascultă-i din locul locuinței Tale, din ceruri, ascultă-i și iartă-i!

2Cron 20.9;Neem 1.6;

31Dacă va păcătui cineva împotriva aproapelui său și va fi silit să facă un jurământ, și va veni să jure înaintea altarului Tău, în casa aceasta, -

Ex 22.11;

32ascultă-l din ceruri, lucrează, și fă dreptate robilor Tăi; osândește pe cel vinovat, și întoarce vina purtării lui asupra capului lui; dă dreptate celui nevinovat, și fă-i după nevinovăția lui!

Deut 25.1;

33Când poporul Tău Israel va fi bătut de vrăjmaș, pentru că a păcătuit împotriva Ta: dacă se vor întoarce la Tine și vor da slavă Numelui Tău, dacă-ți vor face rugăciuni și cereri în casa aceasta, -

Lev 26.17;Deut 28.25;Lev 26.39-40;Neem 1.9;

34ascultă-i din ceruri, iartă păcatul poporului Tău Israel, și întoarce-i în țara pe care ai dat-o părinților lor!

35Când se va închide cerul, și nu va fi ploaie, din pricina păcatelor făcute de ei împotriva Ta: dacă se vor ruga în locul acesta și vor da slavă Numelui tău, și dacă se vor abate de la păcatele lor, pentru că-i vei pedepsi -

Lev 26.19;Deut 28.23;

36ascultă-i din ceruri, iartă păcatul robilor Tăi și al poporului Tău Israel, învață-l calea cea bună pe care trebuie să umble, și să trimiți ploaie pe pământul pe care l-ai dat de moștenire poporului Tău!

Ps 25.4;Ps 27.11;Ps 94.12;Ps 143.8;1Sam 12.23;

37Când foametea, ciuma, rugina, tăciunele, lăcustele, de un fel sau altul, vor fi în țară, când vrăjmașul va împresura pe poporul Tău în țara lui, în cetățile lui, când vor fi urgii sau boli de orice fel:

Lev 26.16-26;Deut 28.21-52;2Cron 20.9;

38dacă un om, dacă tot poporul Tău Israel va face rugăciuni și cereri, și fiecare își va cunoaște mustrarea cugetului lui și va întinde mâinile spre casa aceasta, -

39ascultă-l din ceruri, din locul locuinței Tale, și iartă-l; lucrează, și răsplătește fiecăruia după căile lui, Tu care cunoști inima fiecăruia, căci numai Tu cunoști inima tuturor copiilor oamenilor,

1Sam 16.7;1Cron 28.9;Ps 11.4;Ier 17.10;Fapt 1.24;

40ca să se teamă de Tine în tot timpul cât vor trăi în țara pe care ai dat-o părinților noștri!

Ps 130.4;

41Când străinul, care nu este din poporul Tău Israel, va veni dintr-o țară depărtată, pentru Numele Tău,

42căci se va ști că Numele Tău este mare, mâna Ta este tare, și brațul Tău este întins, când va veni să se roage în casa aceasta, -

Deut 3.24;

43ascultă-l din ceruri, din locul locuinței Tale, și dă străinului aceluia tot ce-Ți va cere, pentru ca toate popoarele pământului să cunoască Numele Tău, să se teamă de Tine, ca și poporul Tău Israel, și să știe că Numele Tău este chemat peste casa aceasta pe care am zidit-o eu!

1Sam 17.46;2Împ 19.19;Ps 67.2;Ps 102.15;

44Când poporul Tău va ieși la luptă împotriva vrăjmașului său, urmând calea pe care i-o vei porunci Tu: dacă vor face rugăciuni Domnului, cu privirile întoarse spre cetatea pe care ai ales-o Tu, și spre casa pe care am zidit-o eu Numelui Tău, -

45ascultă din ceruri rugăciunile și cererile lor, și fă-le dreptate!

46Când vor păcătui împotriva Ta, - căci nu este om care să nu păcătuiască, - și Te vei mânia împotriva lor și-i vei da în mâna vrăjmașului, care-i va duce robi într-o țară vrăjmașă, depărtată sau apropiată:

2Cron 6.36;Prov 20.9;Ecl 7.20;Iac 3.2;1Ioan 1.8-10;Lev 26.34-44;Deut 28.36-64;

47dacă se vor coborî în ei înșiși, în țara unde vor fi robi, dacă se vor întoarce la Tine, și-Ți vor face cereri în țara celor ce-i vor duce în robie, și vor zice: "Am păcătuit, am săvârșit fărădelegi, am făcut rău!";

Lev 26.40;Neem 1.6;Ps 106.6;Dan 9.5;

48dacă se vor întoarce la Tine din toată inima lor și din tot sufletul lor, în țara vrăjmașilor lor care i-au luat robi, dacă-Ți vor face rugăciuni, cu privirile întoarse spre țara lor, pe care ai dat-o părinților lor, spre cetatea pe care ai ales-o, și spre casa pe care am zidit-o eu Numelui Tău, -

Ier 29.12-14;Dan 6.10;

49ascultă din ceruri, din locul locuinței Tale, rugăciunile și cererile lor: și fă-le dreptate;

50iartă poporului Tău păcatele lui și toate fărădelegile făcute împotriva Ta; trezește mila celor ce-i vor ține robi, ca să se îndure de ei,

Ezra 7.6;Ps 106.46;

51căci sunt poporul Tău și moștenirea Ta, și Tu i-ai scos din Egipt, din mijlocul unui cuptor de fier!

Deut 9.29;Neem 1.10;Deut 4.20;Ier 11.4;

52Ochii Tăi să fie deschiși la cererea robului Tău și la cererea poporului Tău Israel, ca să-i asculți în tot ce-Ți vor cere!

53Căci Tu i-ai ales din toate celelalte popoare ale pământului, ca să faci din ei moștenirea Ta, cum ai spus prin robul Tău Moise, când ai scos din Egipt pe părinții noștri, Doamne, Dumnezeule!"

Ex 19.5;Deut 9.26-29;Deut 14.2;

54Când a isprăvit Solomon de spus Domnului toată rugăciunea aceasta și cererea aceasta, s-a sculat dinaintea altarului Domnului, unde îngenunchease, cu mâinile întinse spre cer.

55Și stând în picioare, a binecuvântat cu glas tare toată adunarea lui Israel, zicând:

2Sam 6.18;

56"Binecuvântat să fie Domnul, care a dat odihnă poporului Său Israel, după toate făgăduințele Lui! Din toate bunele cuvinte pe care le rostise prin robul Său Moise, nici unul n-a rămas neîmplinit.

Deut 12.10;Ios 21.45;Ios 23.14;

57Domnul, Dumnezeul nostru, să fie cu noi, cum a fost cu părinții noștri; să nu ne părăsească și să nu ne lase,

Deut 31.6;Ios 1.5;

58ci să ne plece inimile spre El, ca să umblăm în toate căile Lui, și să păzim poruncile Lui, legile Lui și rânduielile Lui, pe care le-a poruncit părinților noștri!

Ps 119.36;

59Cuvintele acestea, cuprinse în cererile mele înaintea Domnului, să fie zi și noapte înaintea Domnului, Dumnezeului nostru, și să facă în tot timpul dreptate robului Său și poporului Său Israel,

60pentru ca toate popoarele pământului să poată cunoaște că Domnul este Dumnezeu și că nu este alt Dumnezeu afară de El!

Ios 4.24;1Sam 17.46;2Împ 19.19;Deut 4.35-39;

61Inima voastră să fie în totul a Domnului, Dumnezeului nostru, cum este astăzi, ca să urmați legile Lui și să păziți poruncile Lui."

1Împ 11.4;1Împ 15.3-14;2Împ 20.3;

Sfințirea templului.

62Împăratul și tot Israelul împreună cu el au adus jertfe înaintea Domnului.

2Cron 7.4;

63Solomon a junghiat douăzeci și două de mii de boi și o sută douăzeci de mii de oi pentru jertfa de mulțumire, pe care a adus-o Domnului. Așa a făcut împăratul și toți copiii lui Israel sfințirea Casei Domnului.

64În ziua aceea, împăratul a sfințit mijlocul curții, care este înaintea Casei Domnului; căci acolo a adus arderile de tot, darurile de mâncare, și grăsimile jertfelor de mulțumire, pentru că altarul de aramă care este înaintea Domnului era prea mic, ca să cuprindă arderile de tot, darurile de mâncare, și grăsimile jertfelor de mulțumire.

2Cron 7.7;2Cron 4.1;

65Solomon a prăznuit atunci sărbătoarea, și tot Israelul a prăznuit împreună cu el. O mare mulțime, venită de la împrejurimile Hamatului până la pârâul Egiptului, s-a strâns înaintea Domnului, Dumnezeului nostru, timp de șapte zile, și alte șapte zile, adică patrusprezece zile.

1Împ 8.2;Lev 23.34;Num 34.8;Ios 13.5;Jud 3.3;2Împ 14.25;Gen 15.18;Num 34.5;2Cron 7.8;

66În ziua a opta, a dat drumul poporului. Și ei au binecuvântat pe împărat, și s-au dus în corturile lor, veseli și cu inima mulțumită pentru tot binele pe care-l făcuse Domnul robului Său David, și poporului Său Israel.

2Cron 7.9-10;

Dumnezeu se arată a doua oară.

## 1 3 6 < 9 > 11 12 15 18 21 22

1Când a isprăvit Solomon de zidit Casa Domnului, casa împăratului și tot ce a găsit cu cale să facă,

2Cron 7.11;1Împ 7.1;2Cron 8.6;

2Domnul S-a arătat a doua oară lui Solomon, cum i Se arătase la Gabaon.

1Împ 3.5;

3Și Domnul i-a zis: "Îți ascult rugăciunea și cererea pe care Mi-ai făcut-o, sfințesc casa aceasta pe care ai zidit-o ca să pui în ea pentru totdeauna Numele Meu, și ochii Mei și inima Mea vor fi acolo pe vecie.

2Împ 20.5;Ps 10.17;1Împ 8.29;Deut 11.12;

4Și tu, dacă vei umbla înaintea Mea, cum a umblat tatăl tău David, cu inimă curată și cu neprihănire, făcând tot ce ți-am poruncit, dacă vei păzi legile și poruncile Mele,

Gen 17.1;1Împ 11.4-38;1Împ 14.8;1Împ 15.5;

5voi întări pe vecie scaunul de domnie al împărăției tale în Israel, cum am spus tatălui tău David, când am zis: "Nu vei fi lipsit niciodată de un urmaș pe scaunul de domnie al lui Israel."

2Sam 7.12-16;1Împ 2.4;1Împ 6.12;1Cron 22.10;Ps 132.12;

6Dar dacă vă veți abate de la Mine, voi și fiii voștri, dacă nu veți păzi poruncile Mele și legile Mele pe care vi le-am dat, și dacă vă veți duce să slujiți altor dumnezei și să vă închinați înaintea lor,

2Sam 7.14;2Cron 7.19-20;Ps 89.30;

7voi nimici pe Israel din țara pe care i-am dat-o, voi lepăda de la Mine casa pe care am sfințit-o Numelui Meu, și Israel va ajunge de râs și de pomină printre toate popoarele.

Deut 4.26;2Împ 17.33;2Împ 25.21;Ier 7.14;Deut 28.37;Ps 44.14;

8Și oricât de înaltă este casa aceasta, oricine va trece pe lângă ea, va rămâne încremenit și va fluiera. Și va zice: "Pentru ce a făcut Domnul așa țării acesteia și casei acesteia?"

2Cron 7.21;Deut 29.24-26;Ier 22.8-9;

9Și i se va răspunde: "Pentru că au părăsit pe Domnul, Dumnezeul lor, care a scos pe părinții lor din țara Egiptului, pentru că s-au alipit de alți dumnezei, s-au închinat înaintea lor și le-au slujit; de aceea a făcut Domnul să vină peste ei toate aceste rele."

Cetățile zidite de Solomon.

10După douăzeci de ani Solomon zidise cele două case, Casa Domnului și casa împăratului.

1Împ 6.37-38;1Împ 7.1;1Cron 8.1;

11Atunci, fiindcă Hiram, împăratul Tirului, dăduse lui Solomon lemne de cedru și lemne de chiparos, și aur, cât a voit, împăratul Solomon a dat lui Hiram douăzeci de cetăți în țara Galileii.

2Cron 8.2;

12Hiram a ieșit din Tir, să vadă cetățile pe care i le dădea Solomon. Dar nu i-au plăcut,

13și a zis: "Ce cetăți mi-ai dat, frate?" Și le-a numit țara Cabul, nume pe care l-au păstrat până în ziua de azi.

Ios 19.27;

14Hiram trimisese împăratului o sută douăzeci de talanți de aur.

15Iată cum stau lucrurile cu privire la oamenii de corvoadă pe care i-a luat împăratul Solomon pentru zidirea Casei Domnului și a casei sale Milo, și a zidului Ierusalimului, Hațorului, Meghidoului și Ghezerului.

1Împ 5.13;1Împ 9.24;2Sam 5.9;Ios 19.36;Ios 17.11;Ios 16.10;Jud 1.29;

16Faraon, împăratul Egiptului, venise și cucerise Ghezerul, îi dăduse foc, și omorâse pe Canaaniții care locuiau în cetate. Apoi îl dăduse de zestre fetei lui, nevasta lui Solomon.

Ios 16.10;

17Și Solomon a zidit Ghezerul, Bet-Horonul de jos,

Ios 16.3;Ios 21.22;2Cron 8.5;

18Baalatul și Tadmorul, în pustia țării,

Ios 19.44;2Cron 8.4-6;

19toate cetățile slujindu-i ca magazii și fiind ale lui, cetățile pentru care, cetățile pentru călărime, și tot ce a găsit cu cale Solomon să zidească la Ierusalim, la Liban, și în toată țara peste care împărățea.

1Împ 4.26;1Împ 9.1;

20Iar pe tot poporul care mai rămăsese din Amoriți, Hetiți, Fereziți, Heviți și Iebusiți, ne făcând parte din copiii lui Israel,

2Cron 8.7;

21pe urmașii lor, care mai rămăseseră după ei în țară și pe care copiii lui Israel nu-i putuseră nimici cu desăvârșire, Solomon i-a luat ca robi de corvoadă, și așa au fost până în ziua de astăzi.

Jud 1.21-29;Jud 3.1;Ios 15.63;Ios 17.12;Jud 1.28;Gen 9.25-26;Ezra 2.55-.58;Neem 7.57;Neem 11.3;

22Dar Solomon n-a întrebuințat ca robi de corvoadă pe copiii lui Israel; căci ei erau oameni de război, slujitorii lui, căpeteniile lui, căpitanii lui, cârmuitorii carelor și călărimii lui.

Lev 25.39;

23Căpeteniile puse de Solomon peste lucrări erau în număr de cinci sute cincizeci, însărcinați să privegheze pe lucrători.

2Cron 8.10;

24Fata lui Faraon s-a suit din cetatea lui David în casa ei, pe care i-o zidise Solomon. Atunci a zidit el Milo.

1Împ 3.1;2Cron 8.11;1Împ 7.8;2Sam 5.9;1Împ 11.2;2Cron 32.5;

25Solomon aducea de trei ori pe an arderi de tot și jertfe de mulțumire pe altarul pe care-l zidise Domnului, și ardea tămâie pe cel care era înaintea Domnului. Și a isprăvit astfel casa.

2Cron 8.12-16;

26Împăratul Solomon a mai făcut și corăbii la Ețion-Gheber, lângă Elot, pe țărmurile mării Roșii, în țara Edomului.

2Cron 8.17-18;Num 33.35;Deut 2.8;1Împ 22.48;

27Și Hiram a trimis cu aceste corăbii, la slujitorii lui Solomon, pe înșiși slujitorii lui, marinari care cunoșteau marea.

1Împ 10.11;

28S-au dus la Ofir, și au luat de acolo aur, patru sute douăzeci de talanți, pe care i-au adus împăratului Solomon.

Iov 22.24;

Împărăteasa din Seba la Ierusalim.

## 1 3 6 < 10 > 12 15 18 21 22

1Împărăteasa din Seba a auzit de faima lui Solomon, în ce privește slava Domnului, și a venit să-l încerce prin întrebări grele.

2Cron 9.1;Mat 12.42;Luc 11.31;Jud 14.12;Prov 1.6;

2A sosit la Ierusalim cu un alai foarte mare, și cu cămile care aduceau mirodenii, aur foarte mult, și pietre scumpe. S-a dus la Solomon și i-a spus tot ce avea pe inimă.

3Solomon i-a răspuns la toate întrebările, și n-a fost nimic, pe care împăratul să nu fi știut să i-l lămurească.

4Împărăteasa din Seba a văzut toată înțelepciunea lui Solomon, și casa pe care o zidise,

5și bucatele de la masa lui, și locuința slujitorilor lui, și slujbele și hainele celor ce-i slujeau, și paharnicii lui, și arderile de tot pe care le aducea în Casa Domnului.

1Cron 26.16;

6Uimită, a zis împăratului: "Deci era adevărat ce am auzit în țara mea despre faptele și înțelepciunea ta!

7Dar nu credeam, până n-am venit și n-am văzut cu ochii mei. Și iată că nici pe jumătate nu mi s-a spus. Tu ai mai multă înțelepciune și propășire decât am auzit mergându-ți faima.

8Ferice de oamenii tăi, ferice de slujitorii tăi, care sunt necurmat înaintea ta, care aud înțelepciunea ta!

Prov 8.34;

9Binecuvântat să fie Domnul, Dumnezeul tău, care a binevoit să te pună pe scaunul de domnie al lui Israel! Pentru că Domnul iubește pentru totdeauna pe Israel, de aceea te-a pus împărat, ca să judeci și să faci dreptate."

1Împ 5.7;2Sam 8.15;Ps 72.2;Prov 8.15;

10Ea a dat împăratului o sută douăzeci de talanți de aur, foarte multe mirodenii, și pietre scumpe. N-au mai venit niciodată în urmă atâtea mirodenii câte a dat împărăteasa din Seba împăratului Solomon.

Ps 72.10-15;

11Corăbiile lui Hiram, care au adus aur din Ofir, au adus din Ofir și foarte mult lemn de santal și pietre scumpe.

1Împ 9.27;

12Împăratul a făcut cu lemnul mirositor pălimare pentru Casa Domnului și pentru casa împăratului, și harfe și alăute pentru cântăreți. N-a mai venit de atunci lemn de acesta mirositor, și nu s-a mai văzut până în ziua de azi.

2Cron 9.11;2Cron 9.10;

13Împăratul Solomon a dat împărătesei din Seba tot ce a dorit, tot ce a cerut, și i-a mai dat și pe deasupra daruri vrednice de un împărat ca Solomon. Apoi ea s-a întors și s-a dus în țara ei, cu slujitorii ei.

Bogățiile lui Solomon.

14Greutatea aurului care venea lui Solomon pe fiecare an, era de șase sute șaizeci și șase de talanți de aur,

15afară de ce scotea de la negustorii cei mari și din negoțul cu mărfuri, de la toți împărații Arabiei, și de la dregătorii țării.

2Cron 9.24;Ps 72.10;

16Împăratul Solomon a făcut două sute de scuturi mari de aur bătut, și pentru fiecare din ele a întrebuințat șase sute de sicli de aur,

17și alte trei sute de scuturi mici de aur bătut, și pentru fie care din ele a întrebuințat trei mine de aur; și împăratul le-a pus în casa numită Pădurea Libanului.

1Împ 14.26;1Împ 7.2;

18Împăratul a făcut un mare scaun de domnie de fildeș, și l-a acoperit cu aur curat.

2Cron 9.17;

19Scaunul acesta de domnie avea șase trepte, și partea de sus era rotunjită pe dinapoi, de fiecare parte a scaunului erau rezemători: lângă rezemători stăteau doi lei,

20și pe cele șase trepte stăteau doisprezece lei de o parte și de alta. Așa ceva nu s-a făcut pentru nici o împărăție.

21Toate paharele împăratului Solomon erau de aur, și toate vasele din casa pădurii Libanului erau de aur curat. Nimic nu era de argint: pe vremea lui Solomon argintul n-avea nici o trecere.

2Cron 9.20;

22Căci împăratul avea pe mare corăbii din Tars cu ale lui Hiram; și corăbiile din Tars veneau la fiecare trei ani, aducând aur și argint, fildeș, maimuțe și păuni.

Gen 10.4;2Cron 20.36;

23Împăratul Solomon a întrecut pe toți împărații pământului în bogății și înțelepciune.

1Împ 3.12-13;1Împ 4.30;

24Toată lumea căuta să vadă pe Solomon, ca să audă înțelepciunea pe care o pusese Dumnezeu în inima lui.

25Și fie care își aducea darul lui: lucruri de argint și lucruri de aur, haine, arme, mirodenii, cai și catâri; așa era în fiecare an.

26Solomon a strâns care și călărime; avea o mie patru sute de care și douăsprezece mii de călăreți, pe care i-a pus în cetățile unde își ținea carele și la Ierusalim lângă împărat.

1Împ 4.26;2Cron 1.14;2Cron 9.25;Deut 17.16;

27Împăratul a făcut ca argintul să fie tot așa de obișnuit la Ierusalim ca pietrele, și cedrii tot așa de mulți ca smochinii din Egipt care cresc pe câmpie.

2Cron 1.15;

28Solomon își aducea caii din Egipt; o ceată de negustori de ai împăratului se ducea să-i ia cu grămada pe un preț hotărât:

Deut 17.16;2Cron 1.16;2Cron 9.28;

29un car se aducea din Egipt cu șase sute de sicli de argint, și un cal cu o sută cincizeci de sicli. De asemenea aduceau cai cu ei pentru toți împărații Hetiților și pentru împărații Siriei.

Ios 1.4;2Împ 7.6;

Femeile străine.

## 1 3 6 9 < 11 > 15 18 21 22

1Împăratul Solomon a iubit multe femei străine, afară de fata lui Faraon; Moabite, Amonite, Edomite, Sidoniene, Hetite,

Neem 13.26;Deut 17.17;

2care făceau parte din neamurile despre care Domnul zisese copiilor lui Israel: "Să nu intrați la ele, și nici ele să nu intre la voi; căci v-ar întoarce negreșit inimile înspre dumnezeii lor." De aceste neamuri s-a alipit Solomon, târât de iubire.

Ex 34.16;Deut 7.3-4;

3A avut de neveste șapte sute de crăiese împărătești și trei sute de țiitoare; și nevestele i-au abătut inima.

4Când a îmbătrânit Solomon, nevestele i-au plecat inima spre alți dumnezei; și inima nu i-a fost în totul a Domnului, Dumnezeului său, cum fusese inima tatălui său David.

Deut 17.17;Neem 13.26;1Împ 8.61;1Împ 9.4;

5Solomon s-a dus după Astartea, zeița Sidonienilor, și după Milcom, urâciunea Amoniților.

1Împ 11.33;Jud 2.13;2Împ 23.13;

6Și Solomon a făcut ce este rău înaintea Domnului, și n-a urmat în totul pe Domnul, ca tatăl său David.

7Atunci Solomon a zidit pe muntele din fața Ierusalimului un loc înalt pentru Chemoș, urâciunea Moabului, pentru Moloc, urâciunea fiilor lui Amon.

Num 33.52;2Împ 23.13;Num 21.29;Jud 11.21;

8Așa a făcut pentru toate nevestele lui străine, care aduceau tămâie și jertfe dumnezeilor lor.

9Domnul S-a mâniat pe Solomon, pentru că își abătuse inima de la Domnul, Dumnezeul lui Israel, care i Se arătase de două ori.

1Împ 11.2-3;1Împ 3.5;1Împ 9.2;

10În privința aceasta îi spusese să nu meargă după alți dumnezei; dar Solomon n-a păzit poruncile Domnului.

1Împ 6.12;1Împ 9.6;

11Și Domnul a zis lui Solomon: "Fiindcă ai făcut așa, și n-ai păzit legământul Meu și legile Mele pe care ți le-am dat, voi rupe împărăția de la tine și o voi da slujitorului tău.

1Împ 11.31;Dan 12.15-16;

12Numai, nu voi face lucrul acesta în timpul vieții tale, pentru tatăl tău David. Ci din mâna fiului tău o voi rupe.

13Nu voi rupe însă toată împărăția; voi lăsa o seminție fiului tău, din pricina robului Meu David, și din pricina Ierusalimului, pe care l-am ales.

2Sam 7.15;Ps 89.33;1Împ 12.20;Deut 12.11;

Vrăjmășia lui Hadad și Rezon.

14Domnul a ridicat un vrăjmaș lui Solomon: pe Hadad, Edomitul, din neamul împărătesc al Edomului.

1Cron 5.26;

15Pe vremea când a bătut David Edomul, Ioab, căpetenia oștirii, suindu-se să îngroape morții, a ucis toată partea bărbătească din Edom;

2Sam 8.14;1Cron 18.12-13;Num 24.19;Deut 20.13;

16a rămas acolo șase luni cu tot Israelul, până ce a nimicit toată partea bărbătească.

17Atunci Hadad a fugit cu niște Edomiți, slujitori ai tatălui său, și s-a dus în Egipt. Hadad era încă un băiat pe atunci.

18Plecând din Madian, s-au dus la Paran, au luat cu ei niște oameni din Paran, și au ajuns în Egipt la Faraon, împăratul Egiptului. Faraon a dat o casă lui Hadad, i-a purtat grijă de mâncare, și i-a dat moșii.

19Hadad a căpătat trecere înaintea lui Faraon, până acolo încât Faraon i-a dat de nevastă pe sora nevestei lui, sora împărătesei Tahpenes.

20Sora Tahpenei i-a născut pe fiul său Ghenubat. Tahpenes l-a înțărcat în casa lui Faraon; și Ghenubat a fost în casa lui Faraon, în mijlocul copiilor lui Faraon.

21Când a auzit Hadad în Egipt că David a adormit cu părinții lui, și că Ioab, căpetenia oștirii, murise, a zis lui Faraon: "Lasă-mă să mă duc în țara mea."

1Împ 2.10-34;

22Și Faraon i-a zis: "Ce-ți lipsește la mine, de dorești să te duci în țara ta?" El a răspuns: "Nimic, dar lasă-mă să plec."

23Dumnezeu a ridicat un alt vrăjmaș lui Solomon: pe Rezon, fiul lui Eliada, care fugise de la stăpânul său Hadadezer (Sau: Hadarezar.), împăratul din Țoba.

2Sam 8.3;

24El strânsese niște oameni la el, și se făcuse capul cetei, când a măcelărit David oștile stăpânului său. S-au dus la Damasc, și s-au așezat acolo și au domnit la Damasc.

2Sam 8.3;2Sam 10.8-18;

25El a fost un vrăjmaș al lui Israel în tot timpul vieții lui Solomon, în același timp când îi făcea rău Hadad, și ura pe Israel. El a împărățit peste Siria.

Proorocul Ahia vestește lui Ieroboam dezbinarea.

26Și Ieroboam, slujitorul lui Solomon, a ridicat mâna împotriva împăratului. El era fiul lui Nebat, Efratit din Țereda, și avea ca mamă pe o văduvă numită Țerua.

1Împ 12.2;2Cron 13.6;

27Iată cu ce prilej a ridicat el mâna împotriva împăratului. Solomon zidea Milo, și închidea spărturile cetății tatălui său David.

2Sam 20.21;1Împ 9.24;

28Ieroboam era tare și viteaz; și Solomon, văzând pe tânărul acesta la lucru, i-a dat privegherea peste toți oamenii de corvoadă din casa lui Iosif.

29În vremea aceea, Ieroboam, ieșind din Ierusalim, a fost întâlnit pe drum de proorocul Ahia din Silo, îmbrăcat cu o haină nouă. Erau amândoi singuri pe câmp.

1Împ 14.2;

30Ahia a apucat haina nouă pe care o avea pe el, a rupt-o în douăsprezece bucăți,

1Sam 15.27;1Sam 24.5;

31și a zis lui Ieroboam: "Ia-ți zece bucăți! Căci așa vorbește Domnul, Dumnezeul lui Israel: "Iată, voi rupe împărăția din mâna lui Solomon, și-ți voi da zece seminții.

1Împ 11.11-13;

32Dar el va avea o seminție, din pricina robului Meu David, și din pricina Ierusalimului, cetatea pe care am ales-o din toate semințiile lui Israel.

33Și aceasta, pentru că M-au părăsit, și s-au închinat înaintea Astarteei, zeița Sidonienilor, înaintea lui Chemoș, dumnezeul Moabului, și înaintea lui Milcom, dumnezeul fiilor lui Amon, și pentru că n-au umblat în căile Mele ca să facă ce este drept înaintea Mea, și să păzească legile și poruncile Mele, cum a făcut David, tatăl lui Solomon.

1Împ 11.5-7;

34Nu voi lua din mâna lui toată împărăția, căci îl voi ține domn în tot timpul vieții lui, pentru robul Meu David, pe care l-am ales, și care a păzit poruncile și legile Mele.

35Dar voi lua împărăția din mâna fiului său, și-ți voi da zece seminții din ea;

1Împ 12.16-17;

36voi lăsa o seminție fiului său, pentru ca robul Meu David să aibă totdeauna o lumină înaintea Mea la Ierusalim, cetatea pe care am ales-o să pun în ea Numele Meu.

1Împ 15.4;2Împ 8.19;Ps 132.17;

37Pe tine te voi lua, și vei domni peste tot ce-ți va dori sufletul, vei fi împăratul lui Israel.

38Dacă vei asculta de tot ce-ți voi porunci, dacă vei umbla în căile Mele, și dacă vei face ce este drept înaintea Mea, păzind legile și poruncile Mele, cum a făcut robul Meu David, voi fi cu tine, îți voi zidi o casă trainică, așa cum am zidit lui David, și-ți voi da ție pe Israel.

Ios 1.5;2Sam 7.11-27;

39Voi smeri prin aceasta sămânța lui David, dar nu pentru totdeauna."

40Solomon a căutat să omoare pe Ieroboam. Și Ieroboam s-a sculat, și a fugit în Egipt la Șișac, împăratul Egiptului; a locuit în Egipt până la moartea lui Solomon.

Moartea lui Solomon.

41Celelalte fapte ale lui Solomon, tot ce a făcut el, și înțelepciunea lui, nu sunt scrise oare în cartea faptelor lui Solomon?

2Cron 9.29;

42Solomon a domnit patruzeci de ani la Ierusalim peste tot Israelul.

2Cron 9.30;

43Apoi Solomon a adormit cu părinții lui, și a fost îngropat în cetatea tatălui său David. În locul lui a domnit fiul său Roboam.

2Cron 9.31;Mat 1.7;

### ÎMPĂRAȚII LUI IUDA
ȘI ÎMPĂRAȚII LUI ISRAEL, DE LA DEZBINAREA ÎMPĂRĂȚIEI PÂNĂ LA IOSOFAT, ÎMPĂRATUL LUI IUDA, ȘI AHAB, ÎMPĂRATUL LUI ISRAEL.

#### (Capitolele 12-22. 2Cronici 10-20. Osea 4.15,17; 6.10,11)

Dezbinarea împărăției.

## 1 3 6 9 < 12 > 14 15 18 21 22

1Roboam s-a dus la Sihem, căci tot Israelul venise la Sihem să-l facă împărat.

2Cron 10.1;

2Când a auzit lucrul acesta Ieroboam, fiul lui Nebat, era tot în Egipt, unde fugise de împăratul Solomon, și în Egipt locuia.

1Împ 11.26;1Împ 11.40;

3Au trimis să-l cheme. Atunci Ieroboam, și toată adunarea lui Israel au venit la Roboam și i-au vorbit așa:

4"Tatăl tău ne-a îngreuiat jugul; acum tu ușurează această aspră robie și jugul greu pe care l-a pus peste noi tatăl tău. Și îți vom sluji."

1Sam 8.11-18;1Împ 4.7;

5El le-a zis: "Duceți-vă, și întoarceți-vă la mine peste trei zile." Și poporul a plecat.

6Împăratul Roboam s-a sfătuit cu bătrânii care fuseseră pe lângă tatăl său Solomon, în timpul vieții lui, și a zis: "Ce mă sfătuiți să răspund poporului acestuia?"

7Și iată ce i-au zis ei: "Dacă vei îndatora astăzi pe poporul acesta, dacă le faci ce cer, și dacă le vei răspunde cu vorbe binevoitoare, îți vor sluji pe vecie."

2Cron 10.7;Prov 15.1;

8Dar Roboam a lăsat sfatul pe care i-l dădeau bătrânii, și s-a sfătuit cu tinerii care crescuseră cu el și care erau împrejurul lui.

9El a zis: "Ce mă sfătuiți să răspund poporului acestuia, care-mi vorbește așa: "Ușurează-ne jugul pe care l-a pus peste noi tatăl tău?"

10Și iată ce i-au zis tinerii care crescuseră cu el: "Să spui așa poporului acestuia care ți-a vorbit astfel: "Tatăl tău ne-a îngreuiat jugul, tu ușurează-ni-l!" Să le vorbești așa: "Degetul meu cel mic va fi mai gros decât coapsele tatălui meu.

11Acum, tatăl meu a pus peste voi un jug greu, dar eu vi-l voi face și mai greu; tatăl meu v-a bătut cu bice, dar eu vă voi bate cu scorpioane."

12Ieroboam și tot poporul au venit la Roboam a treia zi, după cum zisese împăratul: "Întoarceți-vă la mine peste trei zile!"

13Împăratul a răspuns aspru poporului. A lăsat sfatul pe care i-l dăduseră bătrânii,

14și le-a vorbit astfel, după sfatul tinerilor: "Tatăl meu v-a îngreuiat jugul, dar eu vi-l voi face și mai greu; tatăl meu v-a bătut cu bice, dar eu vă voi bate cu scorpioane."

15Astfel împăratul n-a ascultat pe popor; căci lucrul acesta a fost cârmuit de Domnul, în vederea împlinirii cuvântului, pe care-l spusese Domnul prin Ahia din Silo lui Ieroboam, fiul lui Nebat.

1Împ 12.24;Jud 14.4;2Cron 10.15;2Cron 22.7;2Cron 25.20;1Împ 11.11-31;

16Când a văzut tot Israelul că împăratul nu-l ascultă, poporul a răspuns împăratului: "Ce parte avem noi cu David? Noi n-avem moștenire cu fiul lui Isai! La corturile tale, Israele! Acum vezi-ți de casă, Davide!" Și Israel s-a dus în corturile lui.

17Copiii lui Israel care locuiau în cetățile lui Iuda, au fost singurii peste care a domnit Roboam.

1Împ 11.13-36;

18Atunci împăratul Roboam a trimis la ei pe Adoram, care era mai mare peste biruri. Dar Adoram a fost ucis cu pietre de tot Israelul, și a murit. Și împăratul Roboam s-a grăbit să se suie într-un car, ca să fugă la Ierusalim.

1Împ 4.6;1Împ 5.14;

19Astfel s-a dezlipit Israel de casa lui David până în ziua de azi.

2Împ 17.21;

20Tot Israelul, auzind că Ieroboam s-a întors, au trimis să-l cheme în adunare, și l-au făcut împărat peste tot Israelul. Seminția lui Iuda a fost singura care a mers după casa lui David.

1Împ 11.13-32;

21Roboam ajungând la Ierusalim, a strâns toată casa lui Iuda și seminția lui Beniamin, o sută optzeci de mii de oameni aleși, buni pentru război, ca să lupte împotriva casei lui Israel și s-o aducă înapoi sub stăpânirea lui Roboam, fiul lui Solomon.

2Cron 11.1;

22Dar cuvântul lui Dumnezeu a vorbit astfel lui Șemaia, omul lui Dumnezeu:

2Cron 11.2;

23"Vorbește lui Roboam, fiul lui Solomon, împăratul lui Iuda, și întregii case a lui Iuda și a lui Beniamin, și celuilalt popor, și spune-le:

24"Așa vorbește Domnul: "Nu vă suiți, și nu faceți război împotriva fraților voștri, copiii lui Israel! Fiecare din voi să se întoarcă acasă, căci de la Mine s-a întâmplat lucrul acesta." Ei au ascultat de cuvântul Domnului, și s-au întors acasă, după cuvântul Domnului.

1Împ 12.15;

Cei doi viței de aur.

25Ieroboam a zidit Sihemul pe muntele lui Efraim, și a locuit acolo; apoi a ieșit de acolo, și a zidit Penuel.

Jud 9.45;Jud 8.17;

26Ieroboam a zis în inima sa: "Împărăția s-ar putea acum să se întoarcă la casa lui David.

27Dacă poporul acesta se va sui la Ierusalim să aducă jertfe în Casa Domnului, inima poporului acestuia se va întoarce la domnul său, la Roboam, împăratul lui Iuda, și mă vor omorî și se vor întoarce la Roboam, împăratul lui Iuda."

Deut 12.5-6;

28După ce s-a sfătuit, împăratul a făcut doi viței de aur, și a zis poporului: "Destul v-ați suit la Ierusalim; Israele! Iată Dumnezeul tău care te-a scos din țara Egiptului."

2Împ 10.29;2Împ 17.16;Ex 32.4-8;

29A așezat unul din acești viței la Betel, iar pe celălalt l-a pus în Dan.

Gen 28.19;Osea 4.15;

30Și fapta aceasta a fost un prilej de păcătuire. Poporul se ducea să se închine înaintea unuia din viței până la Dan.

Jud 18.29;1Împ 13.34;2Împ 17.21;

31Ieroboam a făcut o casă de înălțimi și a pus preoți luați din tot poporul, care nu făceau parte din fiii lui Levi.

1Împ 13.32;Num 3.10;1Împ 13.33;2Împ 17.32;2Cron 11.14-15;Ezec 44.7-8;

32A rânduit o sărbătoare în luna a opta, în ziua a cincisprezecea a lunii, ca sărbătoarea care se prăznuia în Iuda, și a adus jertfe pe altar. Iată ce a făcut la Betel, ca să se aducă jertfe vițeilor pe care-i făcuse el. A pus în slujbă la Betel pe preoții înălțimilor ridicate de el.

Lev 23.33-34;Num 29.12;1Împ 8.2-5;Amos 7.13;

33Și a jertfit pe altarul pe care-l făcuse la Betel, în ziua a cincisprezecea a lunii a opta, lună pe care o alesese după bunul lui plac. A hotărât-o ca sărbătoare pentru copiii lui Israel, și s-a suit la altar să ardă tămâie.

Num 15.39;1Împ 13.1;

Un om al lui Dumnezeu vorbește împotriva altarului.

## 1 3 6 9 < 13 > 15 18 21 22

1Dar iată că un om al lui Dumnezeu a venit din Iuda la Betel, trimis de cuvântul Domnului, tocmai pe când stătea Ieroboam la altar să ardă tămâie.

2Împ 23.17;1Împ 12.32-33;

2El a strigat împotriva altarului, după cuvântul Domnului, și a zis: "Altarule! Altarule! Așa vorbește Domnul: "Iată că se va naște un fiu casei lui David; numele lui va fi Iosia; el va junghia pe tine, pe preoții înălțimilor, care ard tămâie pe tine, și pe tine se vor arde oseminte omenești!"

2Împ 23.15-16;

3Și în aceeași zi a dat un semn, zicând: "Acesta este semnul care arată că Domnul a vorbit: Altarul se va despica, și cenușa de pe el se va vărsa."

Isa 7.14;Ioan 2.18;1Cor 1.22;

4Când a auzit împăratul cuvântul pe care-l strigase omul lui Dumnezeu împotriva altarului din Betel, a întins mâna de pe altar, zicând: "Prindeți-l!" Și mâna, pe care o întinsese Ieroboam împotriva lui, s-a uscat, și n-a putut s-o întoarcă înapoi.

5Altarul s-a despicat, și cenușa de pe el s-a vărsat, după semnul pe care-l dăduse omul lui Dumnezeu, potrivit cu cuvântul Domnului.

6Atunci împăratul a luat cuvântul, și a zis omului lui Dumnezeu: "Roagă-te Domnului, Dumnezeului tău, și cere-I să-mi pot trage mâna înapoi." Omul lui Dumnezeu s-a rugat Domnului și împăratul a putut să-și tragă înapoi mâna, care s-a făcut sănătoasă ca mai înainte.

Ex 8.8;Ex 9.28;Ex 10.17;Num 21.7;Fapt 8.24;Iac 5.16;

7Împăratul a zis omului lui Dumnezeu: "Intră cu mine în casă, să iei ceva de mâncare, și-ți voi da un dar."

1Sam 9.7;2Împ 5.15;

8Omul lui Dumnezeu a zis împăratului: jumătate din casa ta să-mi dai, și n-aș intra cu tine. Nu voi mânca pâine, și nu voi bea apă în locul acesta;

Num 22.18;Num 24.13;

9căci iată ce poruncă mi-a fost dată; prin cuvântul Domnului: "Să nu mănânci pâine nici să bei apă, și nici să nu te întorci pe drumul pe care te vei duce."

1Cor 5.11;

10El a plecat pe un alt drum, și nu s-a întors pe drumul pe care venise la Betel.

Omul lui Dumnezeu, omorât de un leu.

11În Betel locuia un prooroc bătrân. Fiii săi au venit și i-au istorisit toate lucrurile pe care le făcuse omul lui Dumnezeu la Betel în ziua aceea, precum și cuvintele pe care le spusese împăratului. După ce au istorisit tatălui lor toate,

12el le-a zis: "Pe ce drum a plecat?" Fiii săi văzuseră pe ce drum plecase omul lui Dumnezeu, care venise din Iuda.

13Și a zis fiilor săi: "Puneți-mi șaua pe măgar." I-au pus șaua pe măgar, și a încălecat pe el.

14S-a dus după omul lui Dumnezeu, și l-a găsit stând sub un stejar. Și i-a zis: "Tu ești omul lui Dumnezeu care a venit din Iuda?" El a răspuns: "Eu sunt."

15Atunci el i-a zis: "Vino cu mine acasă, și să iei ceva să mănânci."

16Dar el a răspuns: "Nu pot nici să mă întorc cu tine, nici să intru la tine. Nu voi mânca pâine și nici nu voi bea apă cu tine în locul acesta;

1Împ 13.8-9;

17căci mi s-a spus, prin cuvântul Domnului: "Să nu mănânci pâine nici să nu bei apă acolo, și nici să nu te întorci pe drumul pe care te vei duce."

1Împ 20.35;1Tes 4.15;

18Și el i-a zis: "Și eu sunt prooroc ca tine; și un înger mi-a vorbit din partea Domnului, și mi-a zis: "Adu-l acasă cu tine ca să mănânce pâine și să bea apă." Îl mințea.

19Omul lui Dumnezeu s-a întors cu el, și a mâncat pâine și a băut apă în casa lui.

20Pe când stăteau ei la masă, cuvântul Domnului a vorbit proorocului, care-l adusese înapoi.

21Și el a strigat omului lui Dumnezeu care venise din Iuda: "Așa vorbește Domnul: "Pentru că n-ai ascultat porunca Domnului, și n-ai păzit porunca pe care ți-o dăduse Domnul, Dumnezeul tău;

22pentru că te-ai întors, și ai mâncat pâine și ai băut apă, în locul despre care îți spusese: "Să nu mănânci pâine și să nu bei apă acolo", - trupul tău mort nu va intra în mormântul părinților tăi."

1Împ 13.9;

23Și, după ce a mâncat pâine și a băut apă proorocul pe care-l întorsese, i-a pus șaua pe măgar.

24Omul lui Dumnezeu a plecat; și a fost întâlnit pe drum de un leu care l-a omorât. Trupul lui mort era întins pe drum; măgarul a rămas lângă el, și leul stătea și el lângă trup.

1Împ 20.36;

25Și niște oameni care treceau pe acolo, au văzut trupul întins în drum și leul stând lângă trup; și au spus lucrul acesta, la venirea lor în cetatea în care locuia proorocul cel bătrân.

26Când a auzit lucrul acesta proorocul care întorsese de pe drum pe omul lui Dumnezeu, a zis: "Este omul lui Dumnezeu, care n-a ascultat de porunca Domnului, și Domnul l-a dat în ghearele leului care l-a sfâșiat și l-a omorât, după cuvântul pe care i-l spusese Domnul."

27Apoi, îndreptându-se către fiii săi, a zis: "Puneți-mi șaua pe măgar." Au pus șaua pe măgar,

28și el a plecat. A găsit trupul întins în drum, și măgarul și leul stând lângă trup. Leul nu mâncase trupul și nu sfâșiase pe măgar.

29Proorocul a ridicat trupul omului lui Dumnezeu, l-a pus pe măgar, și l-a dus înapoi; și bătrânul prooroc s-a întors în cetate să-l jelească și să-l îngroape.

30I-a pus trupul în mormânt și l-au jelit, zicând: "Vai, frate!"

Ier 22.18;

31După ce l-a îngropat, a zis fiilor săi: "Când voi muri, să mă îngropați în mormântul în care este îngropat omul lui Dumnezeu; să-mi puneți oasele lângă oasele lui.

2Împ 23.17-18;

32Căci se va împlini cuvântul pe care l-a strigat el din partea Domnului împotriva, altarului din Betel, și împotriva tuturor capiștelor de înălțimi din cetățile Samariei."

1Împ 13.2;2Împ 23.16-19;1Împ 16.24;

Neascultarea lui Ieroboam.

33După întâmplarea aceasta, Ieroboam nu s-a abătut de pe calea lui cea rea. A pus iarăși preoți pentru înălțimi, luați din tot poporul: pe oricine dorea, îl sfințea preot al înălțimilor.

1Împ 12.31-32;2Cron 11.15;2Cron 13.9;

34Și fapta aceasta a fost un prilej de păcătuire pentru casa lui Ieroboam, și pentru aceasta a fost nimicită ea și ștearsă de pe fața pământului.

1Împ 12.30;1Împ 14.10;

Nevasta lui Ieroboam la proorocul Ahia.

## 1 3 6 9 12 < 14 > 18 21 22

1În vremea aceea, s-a îmbolnăvit Abiia, fiul lui Ieroboam.

2Și Ieroboam a zis nevestei sale: "Scoală-te, te rog, și schimbă-ți hainele, ca să nu se știe că ești nevasta lui Ieroboam, și du-te la Silo. Iată că acolo este Ahia, proorocul; el mi-a spus că voi fi împăratul poporului acestuia.

1Împ 11.31;

3Ia cu tine zece pâini, turte, și un vas cu miere, și intră la el: el îți va spune ce va fi cu copilul."

1Sam 9.7-8;

4Nevasta lui Ieroboam a făcut așa; s-a sculat, s-a dus la Silo, și a intrat în casa lui Ahia. Ahia nu mai putea să vadă, căci ochii i se întunecaseră de bătrânețe.

1Împ 11.29;

5Domnul spusese lui Ahia: "Nevasta lui Ieroboam are să vină să te întrebe de fiul ei, pentru că este bolnav. Să vorbești așa și așa. Ea când va veni, se va da drept alta."

6Când a auzit Ahia vuietul pașilor ei, în clipa când intra pe ușă, a zis: "Intră, nevasta lui Ieroboam; pentru ce vrei să te dai drept alta? Sunt însărcinat să-ți vestesc lucruri aspre.

7Du-te, și spune lui Ieroboam: "Așa vorbește Domnul, Dumnezeul lui Israel: "Te-am ridicat din mijlocul poporului, te-am pus căpetenie peste poporul Meu Israel,

2Sam 12.7-8;1Împ 16.2;

8am rupt împărăția de la casa lui David, și ți-am dat-o ție, și n-ai fost ca robul Meu David, care a păzit poruncile Mele și a umblat după Mine din toată inima lui, nefăcând decât ce este drept înaintea Mea.

1Împ 11.31;1Împ 11.33-38;1Împ 15.5;

9Tu ai făcut mai rău decât toți cei ce au fost înaintea ta: te-ai dus să-ți faci alți dumnezei și chipuri turnate ca să Mă mânii, și M-ai lepădat înapoia ta!

1Împ 12.28;2Cron 11.15;Neem 9.26;Ps 50.17;Ezec 23.35;

10De aceea, voi trimite nenorocirea peste casa lui Ieroboam, voi nimici pe oricine este al lui Ieroboam, fie rob, fie slobod în Israel, și voi mătura casa lui Ieroboam, cum se mătură murdăriile, până va pieri.

1Împ 15.29;1Împ 21.21;2Împ 9.8;Deut 32.36;2Împ 14.36;

11Cel ce va muri în cetate din casa lui Ieroboam, va fi mâncat de câini, și cel ce va muri pe câmp va fi mâncat de păsările cerului. Căci Domnul a vorbit.

1Împ 16.4;1Împ 21.24;

12Tu, scoală-te și du-te acasă. Și cum îți vor păși picioarele în cetate, copilul va muri.

1Împ 14.17;

13Tot Israelul îl va plânge, și-l vor îngropa; căci el este singurul din casa lui Ieroboam care va fi pus într-un mormânt, pentru că este singurul din casa lui Ieroboam în care s-a găsit ceva bun înaintea Domnului, Dumnezeului lui Israel.

2Cron 12.12;2Cron 19.3;

14Domnul va pune peste Israel un împărat, care va nimici casa lui Ieroboam în ziua aceea. Și nu se întâmplă oare chiar acum lucrul acesta?

1Împ 15.27-29;

15Domnul va lovi pe Israel, și Israel va fi ca trestia clătinată în ape; va smulge pe Israel din această țară bună pe care o dăduse părinților lor, și-i va împrăștia dincolo de Râu, pentru că și-au făcut idoli, mâniind pe Domnul.

2Împ 17.6;Ps 52.5;Ios 23.15-16;2Împ 15.29;Ex 34.13;Deut 12.3-4;

16Va părăsi pe Israel, din pricina păcatelor pe care le-a făcut Ieroboam și în care a târât și pe Israel."

1Împ 12.30;1Împ 13.34;1Împ 15.30-34;1Împ 16.2;

17Nevasta lui Ieroboam s-a sculat, și a plecat. A ajuns la Tirța; și cum a atins pragul casei, copilul a murit.

1Împ 16.6-23;Cânt 6.4;1Împ 14.12;

18L-au îngropat, și tot Israelul l-a plâns, după cuvântul Domnului, pe care-l spusese prin robul Său Ahia, proorocul.

1Împ 14.13;

Moartea lui Ieroboam.

19Celelalte fapte ale lui Ieroboam, cum a făcut război și cum a domnit, sunt scrise în cartea Cronicilor împăraților lui Israel.

2Cron 13.2;

20Ieroboam a împărățit douăzeci și doi de ani; apoi a adormit cu părinții săi. Și în locul lui a împărățit fiul său Nadab.

Domnia lui Roboam.

21Roboam, fiul lui Solomon, a împărățit peste Iuda. Avea patruzeci și unu de ani când s-a făcut împărat, și a împărățit șaptesprezece ani la Ierusalim, cetatea pe care o alesese Domnul din toate semințiile lui Israel, ca să-Și pună Numele în ea. Mama sa se chema Naama, Amonita.

2Cron 12.13;1Împ 11.36;1Împ 14.31;

22Iuda a făcut ce este rău înaintea Domnului; și, prin păcatele pe care le-au săvârșit, I-au stârnit gelozia mai mult decât părinții lor.

2Cron 12.1;Deut 32.21;Ps 78.58;1Cor 10.22;

23Și-au zidit și ei înălțimi cu stâlpi închinați idolilor și Astartee pe orice deal înalt și sub orice copac verde.

Deut 12.2;Ezec 16.24-25;2Împ 17.9-10;Isa 57.5;

24Au fost chiar și sodomiți în țară. Au făcut de toate urâciunile neamurilor pe care le izgonise Domnul dinaintea copiilor lui Israel.

Deut 23.17;1Împ 15.12;1Împ 22.46;2Împ 23.7;

25În al cincilea an al împărățirii lui Roboam, Șișac, împăratul Egiptului, s-a suit împotriva Ierusalimului.

1Împ 11.40;2Cron 12.2;

26A luat vistieriile Casei Domnului și vistieriile casei împăratului, a luat tot. A luat toate scuturile de aur pe care le făcuse Solomon.

2Cron 12.9-11;1Împ 10.17;

27Împăratul Roboam a făcut în locul lor niște scuturi de aramă, și le-a dat în grija căpeteniilor alergătorilor, care păzeau intrarea casei împăratului.

28Ori de câte ori se ducea împăratul la Casa Domnului, alergătorii le purtau; apoi le aduceau iarăși în odaia alergătorilor.

29Celelalte fapte ale lui Roboam, și tot ce a făcut el, nu sunt scrise oare în cartea Cronicilor împăraților lui Iuda?

2Cron 12.15;

30Totdeauna a fost război între Roboam și Ieroboam.

1Împ 12.24;1Împ 15.6;2Cron 12.15;

31Roboam a adormit cu părinții lui, și a fost îngropat cu părinții lui în cetatea lui David. Mama sa se numea Naama, Amonita. Și în locul lui a împărățit fiul său Abiam.

2Cron 12.16;1Împ 14.21;2Cron 12.16;

Abiam.

## 1 3 6 9 12 < 15 > 17 18 21 22

1În al optsprezecelea an al domniei lui Ieroboam, fiul lui Nebat, a început să împărățească peste Iuda Abiam.

2Cron 13.1;

2A împărățit trei ani la Ierusalim. Mama sa se chema Maaca, fata lui Abisalom.

2Cron 11.20-22;2Cron 13.2;

3El s-a dedat la toate păcatele pe care le făcuse tatăl său înaintea lui; și inima lui n-a fost întreagă a Domnului, Dumnezeului său, cum fusese inima tatălui său David.

1Împ 11.4;Ps 119.80;

4Dar din pricina lui David, Domnul Dumnezeul lui i-a dat o lumină la Ierusalim, punând pe fiul lui după el și lăsând Ierusalimul în picioare.

1Împ 11.32-36;2Cron 21.7;

5Căci David făcuse ce este plăcut înaintea Domnului, și nu se abătuse de la nici una din poruncile Lui în tot timpul vieții lui, afară de întâmplarea cu Urie, Hetitul.

1Împ 14.8;2Sam 11.4-15;2Sam 12.9;

6Între Roboam și Ieroboam a fost război tot timpul cât a trăit Roboam.

1Împ 14.30;

7Celelalte fapte ale lui Abiam, și tot ce a făcut el, nu sunt scrise oare în cartea Cronicilor împăraților lui Iuda? Între Abiam și Ieroboam a fost război.

2Cron 13.2-22;

8Abiam a adormit cu părinții lui, și l-au îngropat în cetatea lui David. Și în locul lui a domnit fiul său Asa.

2Cron 14.1;

Asa.

9În al douăzecilea an al lui Ieroboam, împăratul lui Israel, a început să domnească peste Iuda Asa.

10El a domnit patruzeci și unu de ani la Ierusalim. Mama sa se chema Maaca, fata lui Abisalom.

11Asa a făcut ce este plăcut înaintea Domnului, ca tatăl său David.

2Cron 14.2;

12A scos din țară pe sodomiți, și a îndepărtat toți idolii pe care-i făcuseră părinții lui.

1Împ 14.24;1Împ 22.46;

13Și chiar pe mama sa Maaca n-a mai lăsat-o să fie împărăteasă, pentru că făcuse un idol Astarteei. Așa i-a sfărâmat idolul, și l-a ars în pârâul Chedron.

2Cron 15.16;Ex 32.20;

14Dar înălțimile n-au pierit, măcar că inima lui Asa a fost în totul a Domnului în tot timpul vieții lui.

1Împ 22.43;2Cron 15.17-18;1Împ 15.3;

15El a pus în Casa Domnului lucrurile hărăzite de tatăl său și de el însuși: argint, aur și vase.

Războiul dintre Asa și Baeșa.

16Între Asa și Baeșa, împăratul lui Israel, a fost război în tot timpul vieții lor.

17Baeșa, împăratul lui Israel, s-a suit împotriva lui Iuda; și a întărit Rama, ca să împiedice pe ai lui Asa, împăratul lui Iuda, să iasă și să intre.

2Cron 16.1,etc;Ios 18.25;1Împ 12.27;

18Asa a luat tot argintul și tot aurul care rămăseseră în vistieriile Casei Domnului și vistieriile casei împăratului, și le-a pus în mâinile slujitorilor lui, pe care i-a trimis la Ben-Hadad, fiul lui Tabrimon, fiul lui Hezion, împăratul Siriei, care locuia la Damasc. Împăratul Asa a trimis să-i spună:

2Cron 16.2;1Împ 11.23-24;

19"Să fie un legământ între mine și tine, cum a fost între tatăl meu și tatăl tău. Iată, îți trimit un dar în argint și în aur. Du-te, rupe legământul tău cu Baeșa, împăratul lui Israel, ca să se depărteze de la mine."

20Ben-Hadad a ascultat pe împăratul Asa; a trimis pe căpeteniile oștirii lui împotriva cetăților lui Israel, și au pustiit Iionul, Dan, Abel-Bet-Maaca, tot Chinerotul, și toată țara lui Neftali.

2Împ 15.29;Jud 18.29;2Sam 20.14;

21Când a auzit Baeșa lucrul acesta, a încetat să mai întărească Rama, și s-a întors la Tirța.

22Împăratul Asa a chemat pe tot Iuda, fără să lase la o parte pe cineva, și au ridicat pietrele și lemnul pe care-l întrebuința Baeșa la întărirea Ramei; și împăratul Asa le-a întrebuințat la întărirea Ghebei lui Beniamin și Mițpei.

2Cron 16.6;Ios 21.17;Ios 18.26;

23Toate celelalte fapte ale lui Asa, toate isprăvile lui și tot ce a făcut, și cetățile pe care le-a zidit, nu sunt scrise oare în cartea Cronicilor împăraților lui Iuda? Totuși, la bătrânețe, a fost bolnav de picioare.

2Cron 16.12;

24Asa a adormit cu părinții lui, și a fost îngropat cu părinții lui în cetatea tatălui său David. Și în locul lui a domnit fiul său Iosafat.

2Cron 17.1;Mat 1.8;

Domnia lui Nadab.

25Nadab, fiul lui Ieroboam, a început să domnească peste Israel, în al doilea an al lui Asa, împăratul lui Iuda. El a domnit doi ani peste Israel.

26El a făcut ce este rău înaintea Domnului, și a umblat pe calea tatălui său, săvârșind păcatele în care târâse tatăl său pe Israel.

1Împ 12.30;1Împ 14.16;

27Baeșa, fiul lui Ahia, din casa lui Isahar, a uneltit împotriva lui, și Baeșa l-a omorât la Ghibeton, care era al Filistenilor, pe când Nadab și tot Israelul împresurau Ghibetonul.

1Împ 14.14;Ios 19.44;Ios 21.23;1Împ 16.15;

28Baeșa l-a omorât în al treilea an al lui Asa, împăratul lui Iuda, și a domnit el în locul lui.

29Când s-a făcut împărat, a ucis toată casa lui Ieroboam, n-a lăsat să scape nimeni cu viață, ci a nimicit totul, după cuvântul pe care-l spusese Domnul prin robul său Ahia din Silo,

1Împ 14.10-14;

30din pricina păcatelor pe care le făcuse Ieroboam și în care târâse și pe Israel, mâniind astfel pe Domnul, Dumnezeul lui Israel.

1Împ 14.16;

31Celelalte fapte ale lui Nadab, și tot ce a făcut el, nu sunt scrise oare în cartea Cronicilor împăraților lui Israel?

32Între Asa și Baeșa, împăratul lui Israel, a fost război în tot timpul vieții lor.

1Împ 15.16;

Domnia lui Baeșa.

33În al treilea an al lui Asa, împăratul lui Iuda, a început să domnească peste tot Israelul la Tirța, Baeșa, fiul lui Ahia. A domnit douăzeci și patru de ani.

34El a făcut ce este rău înaintea Domnului, și a umblat pe calea lui Ieroboam, săvârșind păcatele în care târâse Ieroboam pe Israel.

1Împ 12.28-29;1Împ 13.33;1Împ 14.16;

## 1 3 6 9 12 < 16 > 18 21 22

1Cuvântul Domnului a vorbit astfel lui Iehu, fiul lui Hanani, împotriva lui Baeșa:

1Împ 16.7;2Cron 19.2;2Cron 20.34;

2"Eu te-am ridicat din țărână, și te-am pus mai mare peste poporul Meu Israel; dar pentru că ai umblat pe calea lui Ieroboam, și ai făcut pe poporul Meu Israel să păcătuiască, pentru ca să Mă mânii prin păcatele lor,

1Împ 14.7;1Împ 15.34;

3iată că voi mătura pe Baeșa și casa lui, și casa ta o voi face ca și casa lui Ieroboam, fiul lui Nebat.

1Împ 16.11;1Împ 14.10;1Împ 15.29;

4Cine va muri în cetate din casa lui Baeșa, va fi mâncat de câini, și cine va muri pe câmp dintr-ai lui, va fi mâncat de păsările cerului."

1Împ 14.11;

5Celelalte fapte ale lui Baeșa, ce a făcut el, și isprăvile lui, nu sunt scrise oare în cartea Cronicilor împăraților lui Israel?

2Cron 16.1;

6Baeșa a adormit cu părinții săi, și a fost îngropat la Tirța. Și în locul lui a domnit fiul său Ela.

1Împ 14.17;1Împ 15.21;

7Cuvântul Domnului vorbise prin proorocul Iehu, fiul lui Hanani, împotriva lui Baeșa, și împotriva casei lui, pe deoparte pentru tot răul pe care-l făcuse sub ochii Domnului, mâniindu-L prin lucrul mâinilor lui și ajungând ca și casa lui Ieroboam, iar pe de alta pentru că lovise casa lui Ieroboam.

1Împ 16.1;1Împ 15.17-29;Osea 1.4;

Domnia lui Ela.

8În al douăzeci și șaselea an al lui Asa, împăratul lui Iuda, a început să domnească Ela, fiul lui Baeșa. El a domnit peste Israel la Tirța. A domnit doi ani.

9Slujitorul său Zimri, care era mai mare peste jumătate din carele lui, a uneltit împotriva lui. Ela era la Tirța, chefuind și îmbătându-se în casa lui Arța, căpetenia casei împăratului la Tirța.

2Împ 9.31;

10Zimri a intrat, l-a lovit și l-a ucis, în al douăzeci și șaptelea an al lui Asa, împăratul lui Iuda. Și a domnit el în locul lui.

11Când s-a făcut împărat și a șezut pe scaunul lui de domnie, a omorât toată casa lui Baeșa, n-a lăsat să scape nimeni din ai lui: nici rudă nici prieten.

1Sam 25.22;

12Zimri a nimicit toată casa lui Baeșa, după cuvântul pe care-l spusese Domnul împotriva lui Baeșa prin proorocul Iehu,

1Împ 16.3;1Împ 16.1;

13din pricina tuturor păcatelor pe care le săvârșise Baeșa și fiul său Ela, și în care târâseră și pe Israel, mâniind prin idolii lor pe Domnul, Dumnezeul lui Israel.

Deut 32.21;1Sam 12.21;Isa 41.29;Iona 2.8;1Cor 8.4;1Cor 10.19;

14Celelalte fapte ale lui Ela, și tot ce a făcut el, nu sunt scrise oare în cartea Cronicilor împăraților lui Israel?

Zimri.

15În al douăzeci și șaptelea an al lui Asa, împăratul lui Iuda, Zimri a domnit șapte zile la Tirța. Poporul tăbăra împotriva Ghibetonului care era al Filistenilor.

1Împ 15.27;

16Și poporul a auzit în tabără vestea aceasta: "Zimri a uneltit, și chiar a ucis pe împărat!" Și în ziua aceea, tot Israelul a pus în tabără ca împărat al lui Israel pe Omri, căpetenia oștirii.

17Omri, și tot Israelul cu el, au pornit din Ghibeton, și au împresurat Tirța.

18Zimri, văzând că cetatea este luată, a intrat în cetățuia casei împăratului, și a dat foc casei împăratului peste el. Astfel a murit el,

19din pricina păcatelor pe care le săvârșise, făcând ce este rău înaintea Domnului, umblând pe calea lui Ieroboam, săvârșind păcatele pe care le făcuse Ieroboam, și făcând și pe Israel să păcătuiască.

1Împ 12.28;1Împ 15.26-34;

20Celelalte fapte ale lui Zimri, și uneltirea pe care a făcut-o el nu sunt scrise oare în cartea Cronicilor împăraților lui Israel?

21Atunci poporul lui Israel s-a dezbinat în două părți; jumătate din popor voia să facă împărat pe Tibni, fiul lui Ghinat, și jumătate era pentru Omri.

22Cei ce urmau pe Omri au biruit pe cei ce urmau pe Tibni, fiul lui Ghinat. Tibni a murit, și Omri a domnit.

Domnia lui Omri.

23În al treizeci și unulea an al lui Asa, împăratul lui Iuda, a început să domnească peste Israel Omri. A domnit doisprezece ani. După ce a domnit șase ani la Tirța,

24a cumpărat de la Șemer muntele Samariei, cu doi talanți de argint; a întărit muntele, și a pus cetății pe care a zidit-o, numele Samaria, după numele lui Șemer, domnul muntelui.

1Împ 13.32;2Împ 17.24;Ioan 4.4;

25Omri a făcut ce este rău înaintea Domnului, și a lucrat mai rău decât toți cei ce fuseseră înaintea lui.

Mic 6.16;

26A umblat în toată calea lui Ieroboam, fiul lui Nebat, și s-a dedat la păcatele în care târâse Ieroboam pe Israel, mâniind prin idolii lor pe Domnul, Dumnezeul lui Israel.

1Împ 16.19;1Împ 16.13;

27Celelalte fapte ale lui Omri, ce a făcut el, și isprăvile lui, nu sunt scrise oare în cartea Cronicilor împăraților lui Israel?

28Omri a adormit cu părinții săi, și a fost îngropat la Samaria. Și în locul lui a domnit fiul său Ahab.

Ahab și Izabela.

29Ahab, fiul lui Omri, a început să domnească peste Israel, în al treizeci și optulea an al lui Asa, împăratul lui Iuda. Ahab, fiul lui Omri, a domnit douăzeci și doi de ani peste Israel la Samaria.

30Ahab, fiul lui Omri, a făcut ce este rău înaintea Domnului, mai mult decât toți cei ce fuseseră înaintea lui.

31Și, ca și cum ar fi fost puțin lucru pentru el să se dedea la păcatele lui Ieroboam, fiul lui Nebat, a mai luat de nevastă și pe Izabela, fata lui Etbaal, împăratul Sidoniților, și a slujit lui Baal și s-a închinat înaintea lui.

Deut 7.3;Jud 18.7;1Împ 21.25-26;2Împ 10.18;2Împ 17.16;

32A ridicat un altar lui Baal în templul lui Baal pe care l-a zidit la Samaria,

2Împ 10.21-27;

33și a făcut un idol Astarteei. Ahab a făcut mai multe rele decât toți împărații lui Israel care fuseseră înaintea lui, ca să mânie pe Domnul Dumnezeul lui Israel.

2Împ 13.6;2Împ 17.10;2Împ 21.3;Ier 17.2;1Împ 16.30;1Împ 21.25;

34Pe vremea lui, Hiel din Betel a zidit iarăși Ierihonul; i-a pus temeliile cu prețul lui Abiram, întâiul lui născut, și i-a pus porțile cu prețul lui Segub, cel mai tânăr fiu al lui, după cuvântul pe care-l spusese Domnul prin Iosua, fiul lui Nun.

Ios 6.26;

Proorocul Ilie.

## 1 3 6 9 12 15 < 17 > 21 22

1Ilie, Tișbitul, unul din locuitorii Galaadului, a zis lui Ahab: "Viu este Domnul, Dumnezeul lui Israel, al cărui slujitor sunt, că în anii aceștia nu va fi nici rouă, nici ploaie, decât după cuvântul meu."

2Împ 3.14;Deut 10.8;Luc 3.25;Iac 4.17;

2Și cuvântul Domnului a vorbit lui Ilie, cu aceste vorbe:

3"Pleacă de aici, îndreaptă-te spre răsărit, și ascunde-te lângă pârâul Cherit, care este în fața Iordanului.

4Vei bea apă din pârâu, și am poruncit corbilor să te hrănească acolo."

5El a plecat și a făcut după cuvântul Domnului. S-a dus și s-a așezat lângă pârâul Cherit, care este în fața Iordanului.

6Corbii îi aduceau pâine și carne dimineața, și pâine și carne seara, și bea apă din pârâu.

7Dar după câtăva vreme pârâtul a secat, căci nu căzuse ploaie în țară.

Văduva lui Sarepta.

8Atunci cuvântul Domnului i-a vorbit astfel:

9"Scoală-te, du-te la Sarepta care ține de Sidon, și rămâi acolo. Iată că am poruncit acolo unei femei văduve să te hrănească."

Obad 20;Luc 4.26;

10Ilie s-a sculat, și s-a dus la Sarepta. Când a ajuns la poarta cetății, acolo era o femeie văduvă care strângea lemne. El a chemat-o, și a zis: "Du-te și adu-mi, te rog, puțină apă într-un vas, ca să beau."

11Pe când se ducea ea să-i aducă, a chemat-o din nou, și a zis: "Adu-mi, te rog, și o bucată de pâine în mâna ta."

12Și ea a răspuns: "Viu este Domnul, Dumnezeul tău, că n-am nimic copt, n-am decât un pumn de făină într-o oală și puțin untdelemn într-un ulcior. Și iată, strâng două bucăți de lemne, apoi mă voi întoarce și voi pregăti ce am pentru mine și pentru fiul meu: vom mânca și apoi vom muri."

13Ilie i-a zis: "Nu te teme, întoarce-te și fă cum ai zis. Numai, pregătește-mi întâi mie cu untdelemnul și făina aceea o mică turtă, și adu-mi-o; pe urmă să faci și pentru tine și pentru fiul tău.

14Căci așa vorbește Domnul, Dumnezeul lui Israel: "Făina din oală nu va scădea și untdelemnul din ulcior nu se va împuțina, până în ziua când va da Domnul ploaie pe fața pământului."

15Ea s-a dus, și a făcut după cuvântul lui Ilie. Și multă vreme a avut ce să mănânce, ea și familia ei, și Ilie.

16Făina din oală n-a scăzut, și untdelemnul din ulcior nu s-a împuținat, după cuvântul pe care-l rostise Domnul prin Ilie.

Învierea fiului văduvei.

17După aceea, fiul femeii, stăpâna casei, s-a îmbolnăvit. Și boala lui a fost atât de cumplită încât n-a mai rămas suflare în el.

18Femeia a zis atunci lui Ilie: "Ce am eu a face cu tine, omule al lui Dumnezeu? Ai venit la mine doar ca să aduci aminte lui Dumnezeu de nelegiuirea mea, și să-mi omori astfel fiul?"

Luc 5.8;

19El i-a răspuns: "Dă-mi încoace pe fiul tău." Și l-a luat de la sânul femeii, l-a suit în odaia de sus unde locuia el, și l-a culcat pe patul lui.

20Apoi a chemat pe Domnul, și a zis: "Doamne, Dumnezeule, oare atât de mult să mâhnești Tu chiar pe văduva aceasta, la care am fost primit ca oaspete, încât să-i omori fiul?"

21Și s-a întins de trei ori peste copil, a chemat pe Domnul, și a zis: "Doamne, Dumnezeule, Te rog, fă să se întoarcă sufletul copilului în el!"

2Împ 4.34-35;

22Domnul a ascultat glasul lui Ilie, și sufletul copilului s-a întors în el, și a înviat.

23Ilie a luat copilul, l-a pogorât jos în casă din odaia de sus, și l-a dat mamei sale. Și Ilie a zis: "Iată, fiul tău este viu."

Evr 11.35;

24Și femeia a zis lui Ilie: "Cunosc acum că ești un om al lui Dumnezeu, și cuvântul Domnului în gura ta este adevăr!"

Ioan 3.2;Ioan 16.30;

Ilie înaintea lui Ahab.

## 1 3 6 9 12 15 < 18 > 20 21 22

1Au trecut multe zile, și cuvântul Domnului a vorbit astfel lui Ilie, în al treilea an: "Du-te, și înfățișează-te înaintea lui Ahab, ca să dau ploaie pe fața pământului."

Luc 4.25;Iac 5.17;Deut 28.12;

2Și Ilie s-a dus să se înfățișeze înaintea lui Ahab. Era mare foamete în Samaria.

3Și Ahab a trimis să cheme pe Obadia, mai marele casei lui. - Obadia se temea mult de Domnul.

4De aceea când a nimicit Izabela pe proorocii Domnului, Obadia a luat o sută de prooroci, i-a ascuns câte cincizeci într-o peșteră, și i-a hrănit cu pâine și cu apă. -

5Ahab a zis lui Obadia: "Haidem prin țară pe la toate izvoarele de apă și pe la toate pârâurile; poate că vom găsi iarbă ca să păstrăm viața cailor și catârilor, și să n-avem nevoie să omorâm vitele."

6Și-au împărțit țara s-o cutreiere. Ahab a plecat singur pe un drum, și Obadia a plecat singur pe un alt drum.

7Pe când era Obadia pe drum, iată că l-a întâlnit Ilie. Obadia, cunoscându-l, a căzut cu fața la pamânt, și a zis: "Tu ești, domnul meu Ilie?"

8El i-a răspuns: "Eu sunt; du-te și spune stăpânului tău: "Iată că a venit Ilie!"

9Și Obadia a zis: "Ce păcat am săvârșit eu, ca să dai pe robul tău în mâinile lui Ahab, ca să mă omoare?

10Viu este Domnul, că n-a rămas popor sau împărăție unde să nu fi trimis stăpânul meu să te caute; și când se spunea că nu ești acolo, punea pe împărăția și poporul acela să jure că nu te-a găsit.

11Și acum zici: "Du-te, și spune stăpânului tău: "Iată că a venit Ilie"!

12Și apoi, când voi pleca de la tine, Duhul Domnului te va duce nu știu unde. Dacă m-aș duce să dau de știre lui Ahab, și nu te-ar găsi, mă va omorî. Și totuși robul tău se teme de Domnul din tinerețea lui.

2Împ 2.16;Ezec 3.12-14;Mat 4.1;Fapt 8.39;

13Nu s-a spus oare domnului meu ce am făcut când a ucis Izabela pe proorocii Domnului? Cum am ascuns o sută de prooroci ai Domnului, câte cincizeci într-o peșteră și i-am hrănit cu pâine și cu apă?

14Și acum tu zici: "Du-te și spune stăpânului tău: "Iată că a venit Ilie"! El mă va ucide."

15Dar Ilie a zis: "Viu este Domnul oștirilor, al cărui slujitor sunt, că astăzi mă voi înfățișa înaintea lui Ahab."

Ilie și proorocii lui Baal.

16Obadia, ducându-se înaintea lui Ahab, l-a înștiințat despre lucrul acesta. Și Ahab s-a dus înaintea lui Ilie.

17Abia a zărit Ahab pe Ilie, și i-a zis: "Tu ești acela care nenorocești pe Israel?"

1Împ 21.20;Ios 7.25;Fapt 16.20;

18Ilie a răspuns: "Nu eu nenorocesc pe Israel; ci tu, și casa tatălui tău, fiindcă ați părăsit poruncile Domnului și te-ai dus după Baali.

2Cron 15.2;

19Strânge acum pe tot Israelul la mine, la muntele Carmel, pe cei patru sute cincizeci de prooroci ai lui Baal, și pe cei patru sute de prooroci ai Astarteei, care mănâncă la masa Izabelei".

Ios 19.26;1Împ 16.33;

20Ahab a trimis soli la toți copiii lui Israel, și a strâns pe prooroci la muntele Carmel.

1Împ 22.6;

21Atunci Ilie s-a apropiat de tot poporul, și a zis: "Până când vreți să șchiopătați de amândouă picioarele? Dacă Domnul este Dumnezeu, mergeți după El; iar dacă este Baal, mergeți după Baal!" Poporul nu i-a răspuns nimic.

2Împ 17.41;Mat 6.24;Ios 24.15;

22Și Ilie a zis poporului: "Eu singur am rămas din proorocii Domnului, pe când prooroci ai lui Baal sunt patru sute cincizeci.

1Împ 19.10-14;1Împ 18.19;

23Să ni se dea doi junci. Ei să-și aleagă un junc, pe care să-l taie în bucăți, și să-l pună pe lemne, fără să pună foc. Și eu voi pregăti celălalt junc, și-l voi pune pe lemne fără să pun foc.

24Apoi voi să chemați numele dumnezeului vostru; și eu voi chema Numele Domnului. Dumnezeul care va răspunde prin foc, acela să fie adevăratul Dumnezeu. Și tot poporul a răspuns, și a zis: "Bine!"

1Împ 18.38;1Cron 21.26;

25Ilie a zis proorocilor lui Baal: "Alegeți-vă un junc din cei doi, pregătiți-l voi întâi, căci sunteți mai mulți, și chemați numele dumnezeului vostru; dar să nu puneți foc."

26Ei au luat juncul pe care li l-au dat, și l-au pregătit. Și au chemat numele lui Baal, de dimineață până la amiază, zicând: "Baale, auzi-ne!" Dar nu s-a auzit nici glas, nici răspuns. Și săreau împrejurul altarului pe care-l făcuseră.

Ps 115.5;Ier 10.5;1Cor 8.4;1Cor 12.2;

27La amiază, Ilie și-a bătut joc de ei, și a zis: "Strigați tare, fiindcă este dumnezeu; se gândește la ceva, sau are treabă, sau este în călătorie, sau poate că doarme, și se va trezi."

28Ei au strigat tare, și, după obiceiul lor, și-au făcut tăieturi cu săbiile și cu sulițele, până ce a curs sânge pe ei.

Lev 19.28;Deut 14.1;

29Când a trecut amiaza, au aiurat, până în clipa când se aducea jertfa de seară. Dar nu s-a auzit nici glas, nici răspuns, nici semn de luare aminte.

1Împ 18.26;

30Ilie a zis atunci întregului popor: "Apropiați-vă de mine"! Tot poporul s-a apropiat de el. Și Ilie a dres altarul Domnului care fusese sfărâmat.

1Împ 19.10;

31A luat douăsprezece pietre, după numărul semințiilor fiilor lui Iacov, căruia Domnul îi zisese: "Israel îți va fi numele",

Gen 32.28;Gen 35.10;2Împ 17.34;

32și a zidit cu pietrele acestea un altar în Numele Domnului. A făcut împrejurul altarului un șanț, în care încăpeau două măsuri de sămânță.

33A așezat apoi lemnele, a tăiat juncul în bucăți, și l-a puse pe lemne. Apoi a zis: "Umpleți patru vedre cu apă, și vărsați-le pe arderea de tot și pe lemne." Și au făcut așa.

Lev 1.6-8;Jud 6.20;

34Apoi a zis: "Mai faceți lucrul acesta odată." Și l-au făcut încă odată. Apoi a zis: "Mai faceți-l și a treia oară." Și l-au făcut și a treia oară.

35Apa curgea în jurul altarului, și au umplut cu apă și șanțul.

1Împ 18.32-38;

36În clipa când se aducea jertfa de seară, proorocul Ilie s-a apropiat și a zis: "Doamne, Dumnezeul lui Avraam, Isaac și Israel! Fă să se știe astăzi că Tu ești Dumnezeu în Israel, că eu sunt slujitorul Tău, și că toate aceste lucruri le-am făcut după porunca Ta.

Ex 3.6;1Împ 8.43;2Împ 19.19;Ps 83.18;Num 16.28;

37Ascultă-mă, Doamne, ascultă-mă, pentru ca să cunoască poporul acesta că Tu, Doamne, ești adevăratul Dumnezeu, și să le întorci astfel inima spre bine!"

38Atunci a căzut foc de la Domnul, și a mistuit arderea de tot, lemnele, pietrele și pământul, și a sub și apa care era în șanț.

Lev 9.24;Jud 6.21;1Cron 21.26;2Cron 7.1;

39Când a văzut tot poporul lucrul acesta, au căzut cu fața la pământ, și au zis: "Domnul este adevăratul Dumnezeu! Domnul este adevăratul Dumnezeu!"

1Împ 18.24;

40"Puneți mâna pe proorocii lui Baal", le-a zis Ilie: "nici unul să nu scape!" Și au pus mâna pe ei. Ilie i-a pogorât la pârâul Chison și i-a junghiat acolo.

2Împ 10.25;Deut 13.5;Deut 18.20;

Ploaia.

41Apoi Ilie a zis lui Ahab: "Suie-te de mănâncă și bea; căci se aude vuiet de ploaie."

42Ahab s-a suit să mănânce și să bea. Dar Ilie s-a suit pe vârful Carmelului, și plecându-se la pământ, s-a așezat cu fața între genunchi,

Iac 5.17-18;

43și a zis slujitorului său: "Suie-te și uită-te înspre mare." Slujitorul s-a suit, s-a uitat, și a zis: "Nu este nimic!" Ilie a zis de șapte ori: "Du-te iarăși."

44A șaptea oară, slujitorul a zis: "Iată că se ridică un mic nor din mare, ca o palmă de om." Ilie a zis: "Suie-te, și spune lui Ahab: "Înhamă, și pogoară-te, ca să nu te oprească ploaia."

45Peste câteva clipe, cerul s-a înnegrit de nori, a început vântul, și a venit o ploaie mare. Ahab s-a suit în car, și a plecat la Izreel.

46Și mâna Domnului a venit peste Ilie, care și-a încins mijlocul, și a alergat înaintea lui Ahab până la intrarea în Izreel.

2Împ 4.29;2Împ 9.1;

Fuga lui Ilie în pustie.

## 1 3 6 9 12 15 < 19 > 21 22

1Ahab a spus Izabelei tot ce făcuse Ilie, și cum ucisese cu sabia pe toți proorocii.

1Împ 18.40;

2Izabela a trimis un sol la Ilie, să-i spună: "Să mă pedepsească zeii cu toată asprimea lor, dacă mâine, la ceasul acesta, nu voi face cu viața ta ce ai făcut tu cu viața fiecăruia din ei."

Rut 1.17;1Împ 20.10;2Împ 6.31;

3Ilie, când a văzut lucrul acesta, s-a sculat și a plecat, ca să-și scape viața. A ajuns la Beer-Șeba, care ține de Iuda, și și-a lăsat slujitorul acolo.

4El s-a dus în pustie unde, după un drum de o zi, a șezut sub un ienupăr, și dorea să moară, zicând: "Destul! Acum, Doamne, ia-mi sufletul, căci nu sunt mai bun decât părinții mei."

Num 11.15;Iona 4.3-8;

5S-a culcat și a adormit sub un ienupăr. Și iată, l-a atins un înger și i-a zis: "Scoală-te și mănâncă."

6El s-a uitat, și la căpătâiul lui era o turtă coaptă pe niște pietre încălzite și un ulcior cu apă. A mâncat și a băut, apoi s-a culcat din nou.

7Îngerul Domnului a venit a doua oară, l-a atins, și a zis: "Scoală-te și mănâncă, fiindcă drumul pe care-l ai de făcut este prea lung pentru tine."

8El s-a sculat, a mâncat și a băut; și, cu puterea pe care i-a dat-o mâncarea aceasta, a mers patruzeci de zile și patruzeci de nopți până la muntele lui Dumnezeu, Horeb.

Ex 34.28;Deut 9.9-18;Mat 4.2;Ex 3.1;

Dumnezeu Se arată.

9Și acolo, Ilie a intrat într-o peșteră, și a rămas în ea peste noapte. Și cuvântul Domnului i-a vorbit astfel: "Ce faci tu aici, Ilie?"

10El a răspuns: "Am fost plin de râvnă pentru Domnul, Dumnezeul oștirilor; căci copiii lui Israel au părăsit legământul Tău, au sfărâmat altarele Tale, și au ucis cu sabia pe proorocii Tăi; am rămas numai eu singur, și caută să-mi ia viața!"

Rom 11.3;Num 25.11-13;Ps 69.9;1Împ 18.4;1Împ 18.22;Rom 11.3;

11Domnul i-a zis: "Ieși, și stai pe munte înaintea Domnului!" Și iată că Domnul a trecut pe lângă peșteră. Și înaintea Domnului a trecut un vânt tare și puternic, care despica munții și sfărâma stâncile. Domnul nu era în vântul acela. Și după vânt, a venit un cutremur de pământ. Domnul nu era în cutremurul de pământ.

Ex 24.12;Ezec 1.4;Ezec 37.7;

12Și după cutremurul de pământ, a venit un foc: Domnul nu era în focul acela. Și după foc, a venit un susur blând și subțire.

13Când l-a auzit Ilie, și-a acoperit fața cu mantaua, a ieșit și a stat la gura peșterii.

1Împ 13.9;

14El a răspuns: "Am fost plin de râvnă pentru Domnul, Dumnezeul oștirilor; căci copiii lui Israel au părăsit legământul Tău, au sfărâmat altarele Tale, și au ucis cu sabia pe proorocii Tăi; am rămas numai eu singur, și caută să-mi ia viața."

1Împ 19.10;

15Domnul i-a zis: "Du-te, întoarce-te pe drumul tău prin pustie până la Damasc; și când vei ajunge, să ungi pe Hazael ca împărat al Siriei.

2Împ 8.12-13;

16Să ungi și pe Iehu, fiul lui Nimși, ca împărat al lui Israel; și să ungi pe Elisei, fiul lui Șafat, din Abel-Mehola, ca prooroc în locul tău.

2Împ 9.1-3;Luc 4.27;

17Și se va întâmpla că pe cel ce va scăpa de sabia lui Hazael îl va omorî Iehu; și pe cel ce va scăpa de sabia lui Iehu, îl va omorî Elisei.

2Împ 8.12;2Împ 9.14;2Împ 10.6-etc;Osea 6.5;

18Dar voi lăsa în Israel șapte mii de bărbați, și anume pe toți cei ce nu și-au plecat genunchii înaintea lui Baal, și a căror gură nu l-au sărutat."

Rom 11.4;Osea 13.2;

Elisei, ucenicul lui Ilie.

19Ilie a plecat de acolo, și a găsit pe Elisei, fiul lui Șafat, arând. Înaintea lui erau douăsprezece perechi de boi, și el era cu a douăsprezecea. Ilie s-a apropiat de el, și și-a aruncat mantaua pe el.

20Elisei a părăsit boii, a alergat după Ilie, și a zis: "Lasă-mă să sărut pe tatăl meu și pe mama mea, și te voi urma." Ilie i-a răspuns: "Du-te, și apoi întoarce-te: dar gândește-te la ce ți-am făcut."

Mat 8.21-22;Luc 9.61-62;

21După ce s-a depărtat de Ilie, s-a întors și a luat o pereche de boi pe care i-a adus jertfă; cu uneltele boilor le-a fiert carnea, și a dat-o oamenilor s-o mănânce. Apoi s-a sculat, a urmat pe Ilie, și a fost în slujba lui.

2Sam 24.22;

Biruința lui Ahab.

## 1 3 6 9 12 15 18 < 20 > 22

1Ben-Hadad, împăratul Siriei, și-a strâns toată oștirea: avea cu el treizeci și doi de împărați, cai și care. S-a suit, a împresurat Samaria și a început lupta împotriva ei.

2A trimis în cetate soli la Ahab, împăratul lui Israel, să-i spună: "Așa vorbește Ben-Hadad:

3"Argintul și aurul tău sunt ale mele, nevestele și cei mai frumoși copii ai tăi sunt tot ai mei."

4Împăratul lui Israel a răspuns: "Împărate, domnul meu, fie cum zici! Sunt al tău cu tot ce am."

5Solii s-au întors, și au zis: "Așa vorbește Ben-Hadad: "Am trimis să-ți spună: "Să-mi dai argintul și aurul tău, nevestele și copiii tăi.

6De aceea, voi trimite mâine, la ceasul acesta, pe slujitorii mei la tine. Ei îți vor scormoni casa ta și casele slujitorilor tăi, vor pune mâna pe tot ce ai mai scump, și vor lua."

7Împăratul lui Israel a chemat pe toți bătrânii țării și a zis: "Vedeți bine și înțelegeți că omul acesta ne vrea răul; căci a trimis să-mi ceară nevestele și copiii, argintul și aurul, și n-am zis că nu i le dau!"

8Toți bătrânii și tot poporul au zis lui Ahab: "Nu-l asculta și nu te învoi."

9Și el a zis solilor lui Ben-Hadad: "Spuneți domnului meu, împăratul: "Voi face tot ce ai trimis să ceri robului tău întâia dată; dar lucrul acesta, nu-l pot face." Solii au plecat și i-au dus răspunsul.

10Ben-Hadad a trimis să spună lui Ahab: "Să mă pedepsească zeii cu toată asprimea lor, de va ajunge praful Samariei să umple mâna întregului popor care mă urmează!"

1Împ 19.2;

11Și împăratul lui Israel a răspuns: "Cine încinge armele, să nu se laude ca cel ce le pune jos!"

12Când a primit Ben-Hadad răspunsul acesta, stătea la băut cu împărații în corturi, și a zis slujitorilor lui: "Pregătiți-vă!" Și ei s-au pregătit de năvală împotriva cetății.

1Împ 20.16;

13Dar iată că un prooroc s-a apropiat de Ahab, împăratul lui Israel, și a zis: "Așa vorbește Domnul: "Vezi toată această mulțime mare? O voi da astăzi în mâinile tale, ca să cunoști că Eu sunt Domnul."

1Împ 20.28;

14Ahab a zis: "Prin cine?" Și el a răspuns: "Așa vorbește Domnul: "Prin slujitorii mai marilor peste ținuturi." Ahab a zis: "Cine va începe lupta?" Și el a răspuns: "Tu".

15Atunci Ahab a numărat slujitorii mai marilor peste ținuturi, și s-au găsit două sute treizeci și doi; și după ei, a numărat tot poporul, pe toți copiii lui Israel, și erau șapte mii.

16Au făcut o ieșire pe la miazăzi. Ben-Hadad bea și se îmbăta în corturile lui cu cei treizeci și doi de împărați care-l ajutau.

1Împ 20.12;1Împ 16.9;

17Slujitorii mai marilor peste ținuturi au ieșit cei dintâi. Ben-Hadad a cercetat, și i-au spus astfel: "Au ieșit niște oameni din Samaria."

18El a zis: "Dacă ies pentru pace, prindeți-i vii; și chiar dacă ies pentru luptă, prindeți-i vii."

19Când au ieșit din cetate slujitorii mai marilor peste ținuturi și armata care-i urma,

20a lovit fiecare pe omul dinaintea lui, și Sirienii au luat-o la fugă. Israel i-a urmărit. Ben-Hadad, împăratul Siriei, a scăpat pe un cal, cu niște călăreți.

21Împăratul lui Israel a ieșit, a lovit caii și carele, și a pricinuit Sirienilor o mare înfrângere.

A doua biruință asupra lui Ben-Hadab.

22Atunci proorocul s-a apropiat de împăratul lui Israel, și i-a zis: "Du-te, întărește-te, cercetează și vezi ce ai de făcut; căci, la anul viitor împăratul Siriei se va sui din nou împotriva ta."

2Sam 11.1;

23Slujitorii împăratului Siriei i-au zis: "Dumnezeul lor este un dumnezeu al munților; de aceea au fost mai tari decât noi. Dar ia să ne luptăm cu ei în câmpie, și se va vedea dacă nu vom fi mai tari decât ei.

24Fă și lucrul acesta: scoate pe fiecare din împărați de la locul lui, și înlocuiește-i cu căpetenii;

25și fă-ți o armată ca aceea pe care ai pierdut-o, cu tot atâția cai și tot atâtea care. Apoi să ne batem cu ei în câmpie, și se va vedea dacă nu vom fi mai tari decât ei." El i-a ascultat, și a făcut așa.

26În anul următor Ben-Hadad a numărat pe Sirieni, și s-a suit la Afec să lupte împotriva lui Israel.

Ios 13.4;

27Copiii lui Israel au fost numărați și ei; au primit merinde, și au ieșit în întâmpinarea Sirienilor. Au tăbărât în fața lor, ca două turme mici de capre, pe când Sirienii umpleau țara.

28Omul lui Dumnezeu s-a apropiat și a zis împăratului lui Israel: "Așa vorbește Domnul: "Pentru că Sirienii au zis: "Domnul este un dumnezeu al munților și nu un dumnezeu al văilor", voi da toată această mare mulțime în mâinile tale, și veți ști că Eu sunt Domnul."

1Împ 20.13;

29Au stat tăbărâți șapte zile unii în fața altora. În ziua a șaptea au început lupta, și copiii lui Israel au omorât Sirienilor o sută de mii de oameni pedestrași într-o zi.

30Ceilalți au fugit în cetatea Afec, și a căzut zidul cetății peste douăzeci și șapte de mii de oameni care mai rămăseseră. Ben-Hadad fugise și el în cetate, și umbla din odaie în odaie.

Ahab dă drumul lui Ben-Hadab.

31Slujitorii lui i-au zis: "Iată, am auzit că împărații casei lui Israel sunt niște împărați miloși; să ne încingem deci coapsele cu saci, să ne punem funii pe capetele noastre, și să ieșim la împăratul lui Israel: poate că te va lăsa cu viață."

Gen 37.34;

32Și-au pus saci împrejurul coapselor și funii împrejurul capului, s-au dus la împăratul lui Israel, și au zis: "Robul tău Ben-Hadad a zis: "Lasă-mă cu viață!" Ahab a răspuns: "Mai este încă în viață? Este fratele meu!"

33Oamenii aceștia au luat lucrul acesta ca un semn bun, și s-au grăbit să-l ia pe cuvânt și să zică: "Ben-Hadad este fratele tău!" Și el a zis: "Duceți-vă și aduceți-l!" Ben-Hadad a venit la el, și Ahab l-a suit în carul lui.

34Ben-Hadad i-a zis: "Îți voi da înapoi cetățile pe care le-a luat tatăl meu de la tatăl tău; și-ți vei face ulițe în Damasc, cum făcuse tatăl meu în Samaria." "Și eu", a răspuns Ahab, "îți voi da drumul, făcând un legământ." A făcut legământ cu el, și i-a dat drumul.

1Împ 15.20;

35Unul din fiii proorocilor a zis tovarășului său, după porunca Domnului: "Lovește-mă, te rog!" Dar omul acela n-a vrut să-l lovească.

2Împ 2.3-15;1Împ 13.17-18;

36Atunci el i-a zis: "Pentru că n-ai ascultat de glasul Domnului, iată, când vei pleca de la mine, te va omorî un leu. Și când a plecat de la el, l-a întâlnit un leu și l-a omorât.

1Împ 13.24;

37A găsit pe un alt om, și a zis: "Lovește-mă, te rog!" Omul acela l-a lovit, și l-a rănit.

38Proorocul s-a dus și s-a așezat pe drumul împăratului, și s-a legat la ochi.

39Când a trecut împăratul proorocul a strigat, și i-a zis: "Robul tău era în mijlocul luptei; și iată că un om se apropie și-mi aduce pe un alt om, zicând: "Păzește pe omul acesta; dacă va fugi, viața ta va răspunde pentru viața lui, sau vei plăti un talant de argint!"

2Sam 12.1;2Împ 10.24;

40Și pe când robul tău făcea câte ceva încoace și încolo, omul s-a făcut nevăzut." Împăratul lui Israel i-a zis: "Aceasta îți este osânda; tu însuți ai rostit-o."

41Îndată proorocul și-a scos legătura de la ochi, și împăratul lui Israel l-a cunoscut că făcea parte din prooroci.

42El a zis atunci împăratului: "Așa vorbește Domnul: "Pentru că ai lăsat să-ți scape din mâini omul pe care-l sortisem nimicirii, viața ta va răspunde pentru viața lui, și poporul tău pentru poporul lui."

1Împ 22.31-37;

43Împăratul lui Israel s-a dus acasă, trist și mânios, și a ajuns la Samaria.

1Împ 21.4;

Via lui Nabot.

## 1 3 6 9 12 15 18 < 21 >

1După aceste lucruri, iată ce s-a întâmplat. Nabot, din Izreel, avea o vie la Izreel, lângă casa lui Ahab, împăratul Samariei.

2Și Ahab a vorbit astfel lui Nabot: "Dă-mi mie via ta, să fac din ea o grădină de verdețuri, căci este foarte aproape de casa mea. În locul ei îți voi da o vie mai bună, sau dacă-ți vine mai bine, îți voi plăti prețul ei în argint."

1Sam 8.14;

3Dar Nabot a răspuns lui Ahab: "Să mă ferească Domnul să-ți dau moștenirea părinților mei!"

4Ahab a intrat în casă, trist și mâniat, din pricina cuvintelor, pe care i le spusese Nabot din Izreel: "Nu-ți voi da moștenirea părinților mei!" Și s-a culcat pe pat, și-a întors fața, și n-a mâncat nimic.

Lev 25.23;Num 36.7;Ezec 46.18;

5Nevasta sa Izabela a venit la el, și i-a zis: "Pentru ce îți este tristă inima și nu mănânci?"

6El i-a răspuns: "Am vorbit cu Nabot din Izreel, și i-am zis: "Dă-mi via ta pe preț de argint; sau, dacă vrei, îți voi da o altă vie în locul ei." Dar el a zis: "Nu pot să-ți dau via mea!"

7Atunci Izabela, nevasta lui, i-a zis: "Oare nu domnești tu acum peste Israel? Scoală-te, ia și mănâncă și fii cu inima veselă, căci eu îți voi da via lui Nabot din Izreel!"

8Și ea a scris niște scrisori în numele lui Ahab, le-a pecetluit cu pecetea lui Ahab, și le-a trimis bătrânilor și dregătorilor care locuiau cu Nabot în cetatea lui.

9Iată ce a scris în aceste scrisori: "Vestiți un post; puneți pe Nabot în fruntea poporului,

10și puneți-i în față doi oameni de nimic, care să mărturisească astfel împotriva lui: "Tu ai blestemat pe Dumnezeu și pe împăratul!" Apoi scoateți-l afară, împroșcați-l cu pietre, și să moară."

Ex 22.28;Lev 24.15-16;Fapt 6.11;Lev 24.14;

11Oamenii din cetatea lui Nabot, bătrânii și dregătorii care locuiau în cetate, au făcut cum le spusese Izabela, după cum era scris în scrisorile pe care li le trimisese ea.

12Au vestit un post, și au pus pe Nabot în fruntea poporului.

Isa 58.4;

13Cei doi oameni de nimic au venit și s-au așezat în fața lui; și acești oameni răi au mărturisit așa înaintea poporului, împotriva lui Nabot: "Nabot a blestemat pe Dumnezeu și pe împăratul!" Apoi l-au scos afară din cetate, l-au împroșcat cu pietre, și a murit.

2Împ 9.26;

14Și au trimis să spună Izabelei: "Nabot a fost împroșcat cu pietre, și a murit."

15Când a auzit Izabela că Nabot fusese împroșcat cu pietre și că murise, a zis lui Ahab: "Scoală-te și ia în stăpânire via lui Nabot din Izreel, care n-a vrut să ți-o dea pe preț de argint; căci Nabot nu mai trăiește, a murit."

16Ahab, auzind că a murit Nabot, s-a sculat să se pogoare la via lui Nabot din Izreel ca s-o ia în stăpânire.

Vestirea pedepsei.

17Atunci cuvântul Domnului a vorbit lui Ilie, Tișbitul, astfel:

Ps 9.12;

18"Scoală-te și pogoară-te înaintea lui Ahab, împăratul lui Israel la Samaria; iată-l, este în via lui Nabot, unde s-a pogorât s-o ia în stăpânire.

1Împ 13.32;2Cron 22.9;

19Să-i spui: "Așa vorbește Domnul: "Nu ești tu un ucigaș și un hoț?" Și să-i mai spui: "Așa vorbește Domnul: "Chiar în locul unde au lins câinii sângele lui Nabot, vor linge câinii și sângele tău."

1Împ 22.38;

20Ahab a zis lui Ilie: "M-ai găsit, vrăjmașule?" Și el a răspuns: "Te-am găsit, pentru că te-ai vândut ca să faci ce este rău înaintea Domnului."

1Împ 18.17;2Împ 17.17;Rom 7.14;

21"Iată ce zice Domnul: "Voi aduce nenorocirea peste tine; te voi mătura, voi nimici pe oricine este al lui Ahab, fie rob, fie slobod în Israel,

1Împ 14.10;2Împ 9.8;1Sam 25.22;1Împ 14.10;

22și voi face casei tale cum am făcut casei lui Ieroboam, fiul lui Nebat, și casei lui Baeșa, fiul lui Ahia, pentru că M-ai mâniat și ai făcut pe Israel să păcătuiască."

1Împ 15.29;1Împ 16.3-11;

23Domnul a vorbit și despre Izabela, și a zis: "Câinii vor mânca pe Izabela lângă întăritura Izreelului.

2Împ 9.36;

24Cine va muri în cetate din casa lui Ahab, va fi mâncat de câini, iar cine va muri pe câmp va fi mâncat de păsările cerului."

1Împ 14.11;1Împ 16.4;

25N-a fost nimeni care să se fi vândut pentru ca să facă ce este rău înaintea Domnului, ca Ahab, pe care nevasta sa Izabela îl ațâța la aceasta.

1Împ 16.30;1Împ 16.31;

26El a lucrat în chipul cel mai urâcios, mergând după idoli, cum făceau Amoriții, pe care-i izgonise Domnul dinaintea copiilor lui Israel.

Gen 15.16;2Împ 21.11;

Smerirea lui Ahab.

27După ce a auzit cuvintele lui Ilie, Ahab și-a rupt hainele, și-a pus un sac pe trup, și a postit: se culca cu sacul acesta, și mergea încet.

Gen 37.34;

28Și cuvântul Domnului a vorbit lui Ilie, Tișbitul, astfel:

29"Ai văzut cum s-a smerit Ahab înaintea Mea? Pentru că s-a smerit înaintea Mea, nu voi aduce nenorocirea în timpul vieții lui; ci în timpul vieții fiului său voi aduce nenorocirea casei lui!"

2Împ 9.25;

Legământul cu Iosafat.

## 1 3 6 9 12 15 18 < 22

1Au stat trei ani liniștiți, fără să fie război între Siria și Israel.

2În anul al treilea, Iosafat, împăratul lui Iuda, s-a pogorât la împăratul lui Israel.

2Cron 18.2;

3Împăratul lui Israel a zis slujitorilor săi: "Știți că Ramot din Galaad este al nostru. Și noi stăm fără grijă, în loc să-l luăm înapoi din mâinile împăratului Siriei."

Deut 4.43;

4Și a zis lui Iosafat: "Vrei să vii cu mine să luptăm împotriva Ramotului din Galaad?" Iosafat a răspuns împăratului lui Israel: "Eu voi fi ca tine, poporul meu ca poporul tău, caii mei ca ai tăi."

2Împ 3.7;

5Apoi Iosafat a zis împăratului lui Israel: "Întreabă acum, te rog, cuvântul Domnului."

6Împăratul lui Israel a strâns pe prooroci, în număr de aproape patru sute, și le-a zis: "Să merg să lupt împotriva Ramotului din Galaad, sau să mă las?" Și ei au răspuns: "Suie-te, și Domnul îl va da în mâinile împăratului."

1Împ 18.19;

7Dar Iosafat a zis: "Nu mai este aici nici un prooroc al Domnului, ca să-L putem întreba?"

2Împ 3.11;

8Împăratul lui Israel a răspuns lui Iosafat: "Mai este un om prin care am putea să întrebăm pe Domnul; dar îl urăsc, căci nu-mi prorocește nimic bun, nu prorocește decât rău: este Mica, fiul lui Imla." Și Iosafat a zis: "Să nu vorbească împăratul așa!"

9Atunci împăratul lui Israel a chemat un dregător, și a zis: "Trimite și adu îndată pe Mica, fiul lui Imla."

10Împăratul lui Israel și Iosafat, împăratul lui Iuda, ședeau fiecare pe scaunul lui de domnie, îmbrăcați cu hainele lor împărătești, în locul de la intrarea porții Samariei. Și toți proorocii proroceau înaintea lor.

11Zedechia, fiul lui Chenaana, își făcuse niște coarne de fier, și a zis: "Așa vorbește Domnul: "Cu coarnele acestea vei bate pe Sirieni până îi vei nimici."

12Și toți proorocii proroceau la fel, zicând: "Suie-te la Ramot din Galaad! Căci vei izbândi, și Domnul îl va da în mâinile împăratului."

13Solul care se dusese să cheme pe Mica i-a vorbit așa: "Iată, că proorocii, într-un glas, prorocesc bine împăratului; să fie dar și cuvântul tău ca al fiecăruia din ei! Vestește-i bine!"

14Mica a răspuns: "Viu este Domnul, că voi vesti ce-mi va spune Domnul."

Num 22.38;

15Când a ajuns la împărat, împăratul i-a zis: "Mica, să mergem să luptăm împotriva Ramotului din Galaad, sau să ne lăsăm?" El a răspuns: "Suie-te, căci vei izbândi, și Domnul îl va da în mâinile împăratului."

16Și împăratul i-a zis: "De câte ori trebuie să te pun să juri că nu-mi vei spune decât adevărul în Numele Domnului?"

17Mica a răspuns: "Văd tot Israelul risipit pe munți, ca niște oi care n-au păstor. Și Domnul zice: "Oamenii aceștia n-au stăpân; să se întoarcă fiecare acasă în pace."

Mat 9.36;

18Împăratul lui Israel a zis lui Iosafat: "Nu ți-am spus că el nu prorocește nimic bun despre mine, ci prorocește numai rău?"

19Și Mica a zis: "Ascultă dar cuvântul Domnului! Am văzut pe Domnul stând pe scaunul Lui de domnie, și toată oștirea cerurilor stând lângă El, la dreapta și la stânga Lui.

Isa 6.1;Dan 7.9;Iov 1.6;Iov 2.1;Ps 103.20-21;Dan 7.10;Mat 18.10;Evr 1.7-14;

20Și Domnul a zis: "Cine va amăgi pe Ahab, ca să se suie la Ramot din Galaad și să piară acolo?" Și au răspuns unul într-un fel, altul într-altul.

21Și un duh a venit și s-a înfățișat înaintea Domnului, și a zis: "Eu îl voi amăgi."

22Domnul i-a zis: "Cum?" "Voi ieși", a răspuns el, "și voi fi un duh de minciună în gura tuturor proorocilor lui." Domnul a zis: Îl vei amăgi, și-ți vei ajunge ținta; ieși, și fă așa!"

Jud 9.23;Iov 12.16;Ezec 14.9;2Tes 2.11;

23Și acum, iată că Domnul a pus un duh de minciună în gura tuturor proorocilor tăi care sunt de față. Dar Domnul a hotărât lucruri rele împotriva ta."

Ezec 14.9;

24Atunci Zedechia, fiul lui Chenaana, apropiindu-se, a lovit pe Mica peste obraz, și a zis: "Pe unde a ieșit Duhul Domnului din mine ca să-ți vorbească?"

2Cron 18.23;

25Mica a răspuns: "Vei vedea în ziua când vei umbla din odaie în odaie ca să te ascunzi."

26Împăratul lui Israel a zis: "Ia pe Mica, du-l la Amon, mai marele cetății, și la Ioas, fiul împăratului,

27și să le spui: "Așa vorbește împăratul: "Puneți pe omul acesta la închisoare, și hrăniți-l cu pâinea și cu apa întristării, până când mă voi întoarce în pace."

28Și Mica a zis: "Dacă te vei întoarce în pace, Domnul n-a vorbit prin mine." Apoi a mai zis: "Auziți, popoare, toate."

Num 16.29;Deut 18.20-22;

Moartea lui Ahab.

29Împăratul lui Israel și Iosafat, împăratul lui Iuda, s-au suit la Ramot din Galaad.

30Împăratul lui Israel a zis lui Iosafat: "Vreau să-mi schimb hainele ca să merg la luptă; dar tu, îmbracă-te cu hainele tale împărătești." Și împăratul lui Israel și-a schimbat hainele, și s-a dus la luptă.

2Cron 35.22;

31Împăratul Siriei dăduse următoarea poruncă celor treizeci și două de căpetenii ale carelor lui: "Să nu vă luptați nici cu cei mici nici cu cei mari, ci să vă luptați numai cu împăratul lui Israel."

32Când au zărit căpeteniile carelor pe Iosafat, au zis: "Negreșit, acesta este împăratul lui Israel." Și s-au apropiat de el să-l lovească. Iosafat a scos un țipăt.

2Cron 18.31;Prov 13.20;

33Căpeteniile carelor, văzând că nu este împăratul lui Israel, s-au depărtat de el.

34Atunci un om a tras cu arcul la întâmplare, și a lovit pe împăratul lui Israel la încheietura platoșei. Împăratul a zis cărăușului său: "Întoarce, și scoate-mă din câmpul de bătaie, căci sunt greu rănit."

35Lupta a fost din ce în ce mai crâncenă în ziua aceea. Împăratul a stat drept în carul lui în fața Sirienilor, și seara a murit. Sângele a curs din rană înăuntrul carului.

36La apusul soarelui, s-a strigat prin toată tabăra: "Să plece fiecare în cetatea lui și să plece fiecare în țara lui,

37căci a murit împăratul." S-au întors la Samaria, și împăratul a fost îngropat la Samaria.

38Când au spălat carul în iazul Samariei, câinii au lins sângele lui Ahab, și curvele s-au scăldat în el, după cuvântul pe care-l spusese Domnul.

1Împ 21.19;

39Celelalte fapte ale lui Ahab, tot ce a făcut el, casa de fildeș pe care a zidit-o, și toate cetățile pe care le-a zidit, nu sunt scrise oare în cartea Cronicilor împăraților lui Israel?

Amos 3.15;

40Ahab a adormit cu părinții săi. Și în locul lui, a domnit fiul său Ahazia.

Iosafat, împăratul lui Iuda.

41Iosafat, fiul lui Asa, a început să domnească peste Iuda, în al patrulea an al lui Ahab, împăratul lui Israel.

2Cron 20.31;

42Iosafat era de treizeci și cinci de ani când s-a făcut împărat, și a domnit douăzeci și cinci de ani la Ierusalim. Mama sa se numea Azuba, fata lui Șilhi.

43El a umblat în toată calea tatălui său Asa, și nu s-a abătut deloc de la ea, făcând ce este plăcut înaintea Domnului. Numai că înălțimile n-au fost îndepărtate: poporul tot mai aducea jertfe și tămâie pe înălțimi.

2Cron 17.3;1Împ 14.23;1Împ 15.14;2Împ 12.3;

44Iosafat a trăit în pace cu împăratul lui Israel.

2Cron 19.2;2Cor 6.14;

45Celelalte fapte ale lui Iosafat, isprăvile și războaiele lui, nu sunt scrise oare în cartea Cronicilor împăraților lui Iuda?

46El a scos din țară pe sodomiții care mai rămăseseră de pe vremea tatălui său Asa.

1Împ 14.24;1Împ 15.12;

47În Edom nu era împărat pe atunci: cârmuia un dregător.

Gen 25.23;2Sam 8.14;2Împ 3.9;2Împ 8.20;

48Iosafat a făcut corăbii din Tars ca să meargă la Ofir să aducă aur; dar nu s-au dus, căci corăbiile s-au sfărâmat la Ețion-Gheber.

2Cron 20.35;1Împ 10.22;2Cron 20.37;1Împ 9.26;

49Atunci Ahazia, fiul lui Ahab, a zis lui Iosafat: "Vrei ca slujitorii mei să meargă împreună cu ai tăi pe corăbii?" Dar Iosafat n-a voit.

50Iosafat a adormit cu părinții săi, și a fost îngropat cu părinții săi, în cetatea tatălui său David. Și în locul lui a domnit fiul său Ioram.

2Cron 21.1;

Domnia lui Ahazia.

51Ahazia, fiul lui Ahab, a început să domnească peste Israel la Samaria, în al șaptesprezecelea an al lui Iosafat, împăratul lui Iuda. A domnit doi ani peste Israel.

1Împ 22.40;

52El a făcut ce este rău înaintea Domnului, și a umblat în calea tatălui său și în calea mamei sale, și în calea lui Ieroboam, fiul lui Nebat, care făcuse pe Israel să păcătuiască.

1Împ 15.26;

53A slujit lui Baal și s-a închinat înaintea lui, și a mâniat pe Domnul, Dumnezeul lui Israel, cum făcuse și tatăl său.

Jud 2.11;1Împ 16.31;