### ISAIA

#### (Ieremia 25.4-6. 1Petru 1.10, 11, 15, 16. Apocalipsa 15.3.)

Necredința și pedeapsa lui Israel.

## 1 > 3 4 5 6 7 14 21 28 35 42 49 56 63 66

1Prorocia lui Isaia, fiul lui Amoț, despre Iuda și Ierusalim, pe vremea lui Ozia, Iotam, Ahaz și Ezechia, împărații lui Iuda.

Num 12.6;

2Ascultați, ceruri, și ia aminte, pământule, căci Domnul vorbește: "Am hrănit și am crescut niște copii, dar ei s-au răsculat împotriva Mea.

Deut 32.1;Ier 2.12;Ier 6.19;Ier 22.29;Ezec 36.4;Mic 1.2;Mic 6.1-2;Isa 5.1-2;

3Boul își cunoaște stăpânul, și măgarul cunoaște ieslea stăpânului său: dar Israel nu Mă cunoaște, poporul Meu nu ia aminte la Mine."

Ier 8.7;Ier 9.3-6;Isa 5.12;

4Vai, neam păcătos, popor încărcat de fărădelegi, sămânță de nelegiuiți, copii stricați! Au părăsit pe Domnul, au disprețuit pe Sfântul lui Israel. I-au întors spatele...

Isa 57.3-4;Mat 3.7;

5Ce pedepse noi să vă mai dea, când voi vă răzvrătiți din ce în ce mai rău? Tot capul este bolnav, și toată inima suferă de moarte!

Isa 9.13;Ier 2.30;Ier 5.3;

6Din tălpi până-n creștet, nimic nu-i sănătos: ci numai răni, vânătăi și carne vie, ne stoarse, ne legate, și ne alinate cu untdelemn:

Ier 8.22;

7țara vă este pustiită, cetățile vă sunt arse de foc, străinii vă mănâncă ogoarele sub ochii voștri, pustiesc și nimicesc, ca niște sălbatici.

Deut 28.51-52;

8Și fiica Sionului a rămas ca o colibă în vie, ca o covercă într-un câmp de castraveți, ca o cetate împresurată.

Iov 27.18;Plân 2.6;Ier 4.17;

9De nu ne-ar fi lăsat Domnul oștirilor o mică rămășiță, am fi ajuns ca Sodoma, și ne-am fi asemănat cu Gomora.

Plân 3.22;Rom 9.29;Gen 19.24;

Nu jertfe și sărbători.

10Ascultați cuvântul Domnului, căpetenii ale Sodomei! Ia aminte la Legea Dumnezeului nostru, popor al Gomorei!

Deut 32.32;Ezec 16.46;

11"Ce-Mi trebuie Mie mulțimea jertfelor voastre, zice Domnul. Sunt sătul de arderile de tot ale berbecilor, și de grăsimea vițeilor; nu-Mi place sângele taurilor, oilor și țapilor.

1Sam 15.22;Ps 50.8-9;Ps 51.16;Prov 15.8;Prov 21.27;Isa 66.3;Ier 6.20;Ier 7.21;Amos 5.21-22;Mic 6.7;

12Când veniți să vă înfățișați înaintea Mea, cine vă cere astfel de lucruri, ca să-Mi spurcați curțile?

Ex 23.17;Ex 34.23;

13Nu mai aduceți daruri de mâncare nefolositoare, căci Mi-e scârbă de tămâie! Nu vreau luni noi, Sabate și adunări de sărbătoare, nu pot să văd nelegiuirea unită cu sărbătoarea!

Mat 15.9;Ioel 1.14;Ioel 2.15;

14Urăsc lunile voastre cele noi și praznicele voastre; Mi-au ajuns o povară, nu le mai pot suferi.

Num 28.11;Lev 23.2;Plân 2.6;Isa 43.24;

15Când vă întindeți mâinile, Îmi întorc ochii de la voi; și oricât de mult v-ați ruga, n-ascult: căci mâinile vă sunt pline de sânge!"

Iov 27.9;Ps 134.2;Prov 1.28;Isa 59.2;Ier 14.12;Mic 3.4;Ps 66.18;1Tim 2.8;Isa 59.3;

Îndemn la pocăință.

16"Spălați-vă deci și curățiți-vă! Luați dinaintea ochilor Mei faptele rele pe care le-ați făcut! Încetați să mai faceți răul!

Ier 4.14;Ps 34.14;Ps 37.27;Amos 5.15;Rom 12.9;1Pet 3.11;

17Învățați-vă să faceți binele, căutați dreptatea, ocrotiți pe cel asuprit, faceți dreptate orfanului, apărați pe văduvă!" -

Ier 22.3-16;Mic 6.8;Zah 7.9;Zah 8.16;

18"Veniți totuși să ne judecăm, zice Domnul. De vor fi păcatele voastre cum e cârmâzul, se vor face albe ca zăpada; de vor fi roșii ca purpura, se vor face ca lâna.

Isa 43.26;Mic 6.2;Ps 51.7;Apoc 7.14;

19De veți voi și veți asculta, veți mânca cele mai bune roade ale țării;

20dar de nu veți voi și nu veți asculta, de sabie veți fi înghițiți, căci gura Domnului a vorbit."

Num 23.19;Tit 1.2;

21Vai, cetatea aceea credincioasă, cum a ajuns o curvă! Era plină de judecată, dreptatea locuia în ea, și acum e plină de ucigași!

Ier 2.20-21;

22Argintul tău s-a prefăcut în zgură, și vinul tău cel ales a fost amestecat cu apă.

Ier 6.28-30;Ezec 22.18-19;

23Mai marii tăi sunt răzvrătiți și părtași cu hoții, toți iubesc mita și aleargă după plată; orfanului nu-i fac dreptate, și pricina văduvei n-ajunge până la ei.

Osea 9.15;Prov 29.24;Ier 22.17;Ezec 22.12;Osea 4.18;Mic 3.11;Mic 7.3;Ier 5.28;Zah 7.10;

24De aceea, iată ce zice Domnul, Dumnezeul oștirilor, Puternicul lui Israel: "Ah! Voi cere socoteala potrivnicilor Mei, și Mă voi răzbuna pe vrăjmașii Mei.

Deut 28.63;Ezec 5.13;

25Îmi voi întinde mâna împotriva ta, îți voi topi zgura, cum o topește leșia, toate părticelele de plumb le voi depărta din tine.

Ier 6.29;Ier 9.7;Mal 3.3;

26Voi face iarăși pe judecătorii tăi ca odinioară, și pe sfetnicii tăi ca la început. După aceea, vei fi numită cetatea neprihănită, cetatea credincioasă."

Ier 33.7;Zah 8.3;

27Sionul va fi mântuit prin judecată, și cei ce se vor întoarce la Dumnezeu în el, vor fi mântuiți prin dreptate.

28Dar pieirea va atinge pe toți cei răzvrătiți și păcătoși, și cei ce părăsesc pe Domnul vor pieri.

Iov 31.3;Ps 1.6;Ps 5.6;Ps 73.27;Ps 92.9;Ps 104.35;

29Vă va fi rușine de terebinții în care găseați plăcere, și veți roși din pricina grădinilor în care vă desfătați;

Isa 57.5;Isa 65.3;Isa 66.17;

30căci veți fi ca un terebint cu frunzele ofilite, ca o grădină care n-are apă.

31Omul tare va fi ca un câlț, și lucrarea lui ca o scânteie; amândoi vor arde împreună, și nimeni nu-i va stinge.

Ezec 32.21;Isa 43.17;

## < 2 > 7 14 21 28 35 42 49 56 63 66

1Prorocia lui Isaia, fiul lui Amoț, asupra lui Iuda și asupra Ierusalimului.

2Se va întâmpla în scurgerea vremurilor, că muntele Casei Domnului va fi întemeiat ca cel mai înalt munte; se va înălța deasupra dealurilor, și toate neamurile se vor îngrămădi spre el.

Mic 4.1;Gen 49.1;Ier 23.20;Ps 68.15-16;Ps 72.8;Isa 27.13;

3Popoarele se vor duce cu grămada la el, și vor zice: "Veniți, să ne suim la muntele Domnului, la Casa Dumnezeului lui Iacov, ca să ne învețe căile Lui, și să umblăm pe cărările Lui." Căci din Sion va ieși Legea, și din Ierusalim cuvântul Domnului.

Ier 31.6;Ier 50.5;Zah 8.21-23;Luc 24.47;

4El va fi Judecătorul neamurilor, El va hotărî între un mare număr de popoare; așa încât din săbiile lor își vor făuri fiare de plug, și din sulițele lor cosoare: nici un popor nu va mai scoate sabia împotriva altuia, și nu vor mai învăța războiul.

Ps 46.9;Osea 2.18;Zah 9.10;Ps 72.3-7;

5"Veniți, casă a lui Iacov, să umblăm în lumina Domnului!"

Efes 5.8;

6Căci ai părăsit pe poporul Tău, pe casa lui Iacov, pentru că sunt plini de idolii Răsăritului, și dedați la vrăjitorie ca Filistenii, și se unesc cu fiii străinilor.

Num 23.7;Deut 18.14;Ps 106.35;Ier 10.2;

7Țara lor este plină de argint și de aur, și comorile lor n-au sfârșit; țara este plină de cai, și carele lor sunt fără număr.

Deut 17.16-17;

8Dar țara lor este plină și de idoli, căci se închină înaintea lucrării mâinilor lor, înaintea lucrurilor făcute de degetele lor.

Ier 2.28;

9De aceea cei mici vor fi coborâți, și cei mari vor fi smeriți: nu-i vei ierta.

10"Intră în stânci, și ascunde-te în țărână, de frica Domnului și de strălucirea măreției Lui!"

Isa 2.19-21;Apoc 6.15;

11Omul va trebui să-și plece în jos privirea semeață și îngâmfarea lui va fi smerită: numai Domnul va fi înălțat în ziua aceea.

Isa 2.17;Isa 5.15-16; Isa 13.11;Isa 4.1;Isa 11.10-11;Isa 12.1-4;Isa 24.21;Isa 25.9;Isa 26.1;Isa 27.1-2;Isa 27.12-13;Isa 28.5;Isa 29.18;Isa 30.23;Isa 52.6;Ier 30.7-8;Ezec 38.14-19;Ezec 39.11-22;Osea 2.16-21;Ioel 3.18;Amos 9.11;Obad 8;Mic 4.6;Mic 5.10;Mic 7.11-12;Țef 3.11-16;Zah 9.16;

12Căci este o zi a Domnului oștirilor împotriva oricărui om mândru și trufaș, împotriva oricui se înalță, ca să fie plecat:

13împotriva tuturor cedrilor înalți și falnici ai Libanului, și împotriva tuturor stejarilor Basanului;

Isa 14.8;Isa 37.24;Ezec 31.3;Zah 11.1-2;

14împotriva tuturor munților înalți, și împotriva tuturor dealurilor falnice;

Isa 30.25;

15împotriva tuturor turnurilor înalte, și împotriva tuturor zidurilor întărite;

1Împ 10.22;

16împotriva tuturor corăbiilor din Tarsis, și împotriva tuturor lucrurilor plăcute la vedere.

17Mândria omului va fi smerită, și trufia oamenilor va fi plecată; numai Domnul va fi înălțat în ziua aceea.

Isa 2.11;Isa 2.11;

18Toți idolii vor pieri.

19Oamenii vor intra în peșterile stâncilor și în crăpăturile pământului, de frica Domnului și de strălucirea măreției Lui, când Se va scula să îngrozească pământul.

Isa 2.10;Osea 10.8;Luc 23.30;Apoc 6.16;Apoc 9.6;2Tes 1.9;Isa 30.32;Hag 2.6-21;Evr 12.26;

20În ziua aceea, oamenii își vor arunca idolii de argint și idolii de aur pe care și-i făcuseră, ca să se închine la ei, îi vor arunca la șobolani și la lilieci;

Isa 30.22;Isa 31.7;

21și vor intra în găurile stâncilor, și în crăpăturile pietrelor, de frica Domnului și de strălucirea măreției Lui, când Se va scula să îngrozească pământul.

Isa 2.19;Isa 2.10-19;

22Nu vă mai încredeți dar în om, în ale cărui nări nu este decât suflare: căci ce preț are el?

Ps 146.3;Ier 17.5;Iov 27.3;

## 1 < 3 > 7 14 21 28 35 42 49 56 63 66

1Domnul, Dumnezeul oștirilor, va lua din Ierusalim și din Iuda orice sprijin și orice mijloc de trai, orice izvor de pâine, și orice izvor de apă,

Ier 37.21;Ier 38.9;Lev 26.26;

2pe viteaz și pe omul de război, pe judecător și pe prooroc, pe ghicitor și pe bătrân,

2Împ 24.4;

3pe căpetenia peste cincizeci și pe dregător, pe sfetnic, pe meșteșugarul ales și pe vrăjitorul iscusit.

4"Le voi da băieți drept căpetenii, - zice Domnul, - și niște copii vor stăpâni peste ei."

Ecl 10.16;

5Oamenii se vor asupri unii pe alții, unul va apăsa pe celălalt, fiecare pe aproapele lui, tânărul va lovi pe cel bătrân, și omul de nimic pe cel pus în cinste.

6Vor merge până acolo încât unul va apuca pe fratele său în casa părintească, și-i va zice: "Tu ai o haină, fii căpetenia noastră! Ia dărâmăturile acestea sub mâna ta!"

7Dar în aceeași zi el va răspunde: "Nu pot să fiu doctor, căci în casa mea nu este nici pâine nici haină: nu mă puneți căpetenie peste popor."

8Se clatină Ierusalimul, se prăbușește Iuda, pentru că vorbele și faptele lor sunt îndreptate împotriva Domnului, înfruntând privirile Lui mărețe.

Mic 3.12;

9Înfățișarea feței lor mărturisește împotriva lor, și, ca Sodomiții, își dau pe față nelegiuirea, fără s-o ascundă. Vai de sufletul lor, căci își pregătesc rele!

Gen 13.13;Gen 18.20-21;Gen 19.5;

10Bine de cel neprihănit! Lui îi va merge bine, căci se va bucura de rodul faptelor lui.

Ecl 8.12;Ps 128.2;

11Vai de cel rău! Lui îi va merge rău, căci va culege rodul faptelor lui.

Ps 11.6;Ecl 8.13;

12Poporul meu este asuprit de niște copii, și-l stăpânesc niște femei! Poporul meu, cârmuitorii tăi te duc în rătăcire, și pustiesc calea pe care umbli!

Isa 3.4;Isa 9.16;

13Domnul Se înfățișează la judecată, stă în picioare ca să judece popoarele.

Mic 6.2;

14Domnul intră la judecată cu bătrânii poporului Său și cu mai marii lui: "Voi ați mâncat via! Prada luată de la sărac este în casele voastre!

Isa 5.7;Mat 21.33;

15Cu ce drept călcați voi în picioare pe poporul Meu, și apăsați pe săraci?" zice Domnul, Dumnezeul oștirilor.

Isa 58.4;Mic 3.2-3;

16Domnul zice: "Pentru că fiicele Sionului sunt mândre, și umblă cu gâtul întins și cu priviri pofticioase, pentru că pășesc mărunțel, și zornăiesc cu verigile de la picior, -

17Domnul va pleșuvi creștetul capului fiicelor Sionului, Domnul le va descoperi rușinea".

Deut 28.27;Isa 47.2-3;Ier 13.22;Nah 3.5;

18În ziua aceea, Domnul va scoate verigile care le slujesc ca podoabă la picioare, și sorișorii și lunișoarele,

Jud 8.21;

19cerceii, brățările și mahramele;

20legăturile de pe cap, lănțișoarele de la picioare și brâurile, cutiile cu mirosuri și băierile descântate;

21inelele și verigele de la nas;

22hainele de sărbătoare și cămășile cele largi, mantiile și pungile;

23oglinzile și cămășile subțiri, turbanele și mahramele ușoare.

24Și atunci în loc de miros plăcut va fi putoare; în loc de brâu, o funie; în loc de păr încrețit, un cap pleșuv, în loc de mantie largă, un sac strâmt; un semn de înfierare, în loc de frumusețe.

Isa 22.12;Mic 1.16;

25Bărbații tăi vor cădea uciși de sabie și vitejii tăi în luptă.

26Porțile fiicei Sionului vor geme și se vor jeli; și ea va ședea despuiată pe pământ.

Ier 14.2;Plân 1.4;Plân 2.10;

## 1 < 4 > 7 14 21 28 35 42 49 56 63 66

1Șapte femei vor apuca în ziua aceea un singur bărbat, și vor zice: "Vom mânca pâinea noastră înșine, și ne vom îmbrăca în hainele noastre înșine; numai fă-ne să-ți purtăm numele, și ia ocara de peste noi!"

Isa 2.11-17;2Tes 3.12;Luc 1.25;

Proslăvirea Sionului.

2În vremea aceea odrasla Domnului va fi plină de măreție și slavă, și rodul țării va fi plin de strălucire și frumusețe pentru cei mântuiți ai lui Israel.

Ier 23.5;Zah 3.8;Zah 6.12;

3Și cel rămas în Sion, cel lăsat în Ierusalim, se va numi "sfânt", oricine va fi scris printre cei vii, la Ierusalim.

Isa 60.21;Filp 4.3;Apoc 3.5;

4După ce va spăla Domnul murdăriile fiicelor Sionului, și va curăți Ierusalimul de vinovăția de sânge din mijlocul lui, cu duhul judecății și cu duhul nimicirii,

Mal 3.2-3;

5Domnul va așeza, peste toată întinderea muntelui Sionului și peste locurile lui de adunare, un nor de fum ziua, și un foc de flăcări strălucitoare noaptea. Da, peste toată slava va fi un adăpost,

Ex 13.21;Zah 2.5;

6o colibă, ca umbrar împotriva căldurii zilei, și ca loc de adăpost și de ocrotire împotriva furtunii și ploii.

Isa 25.4;

Via Domnului.

## 1 < 5 > 7 14 21 28 35 42 49 56 63 66

1Voi cânta Preaiubitului meu, cântarea Preaiubitului meu despre via Lui. Preaiubitul meu avea o vie, pe o câmpie foarte mănoasă.

Ps 80.8;Cânt 8.12;Isa 27.2;Ier 2.21;Mat 21.33;Marc 12.1;Luc 20.9;

2I-a săpat pământul, l-a curățit de pietre, și a sădit în el vițele cele mai alese. A zidit un turn în mijlocul ei, și a săpat și un teasc, apoi trăgea nădejde că are să-I facă struguri buni, dar a făcut struguri sălbatici.

Deut 32.6;Isa Cap 1,2,3;

3"Acum dar, - zice Domnul - locuitori ai Ierusalimului și bărbați ai lui Iuda, judecați voi între Mine și via Mea!

Rom 3.4;

4Ce aș mai fi putut face viei Mele, și nu i-am făcut? Pentru ce a făcut ea struguri sălbatici, când Eu mă așteptam să facă struguri buni?

5Vă voi spune însă acum, ce voi face viei Mele: îi voi smulge gardul, ca să fie păscută de vite; îi voi surpa zidul, ca să fie călcată în picioare;

Ps 80.12;

6o voi pustii; nu va mai fi curățită, nici săpată, spini și mărăcini vor crește în ea! Voi porunci și norilor, să nu mai ploaie peste ea."

7Via Domnului oștirilor este casa lui Israel, și bărbații lui Iuda sunt vița pe care o iubea. El se aștepta la judecată, și când colo, iată sânge vărsat! - Se aștepta la dreptate, și când colo, iată strigăte de apăsare!

8Vai de cei ce înșiră casă lângă casă și lipesc ogor lângă ogor, până nu mai rămâne loc, și locuiesc în mijlocul țării!

Mic 2.2;

9Iată ce mi-a descoperit Domnul oștirilor: "Hotărât, aceste case multe vor fi pustiite, aceste case mari și frumoase nu vor mai fi locuite.

Isa 22.14;

10Chiar zece pogoane de vie nu vor da decât un bat, și un omer de sămânță nu va da decât o efă.

Ezec 45.11;

11Vai de cei ce dis-de-dimineață aleargă după băuturi amețitoare, și șed până târziu noaptea și se înfierbântă de vin!

Prov 23.29-30;Ecl 10.16;Isa 5.22;

12Harfa și alăuta, timpana, flautul și vinul le înveselesc ospețele; dar nu iau seama la lucrarea Domnului, și nu văd lucrul mâinilor Lui.

Amos 6.5-6;Iov 34.27;Ps 28.5;

13De aceea poporul meu va fi dus pe neașteptate în robie; boierimea lui va muri de foame, și gloata lui se va usca de sete.

Osea 4.6;Isa 1.3;Luc 19.44;

14De aceea își și deschide locuința morților gura, și își lărgește peste măsură gâtlejul, ca să se pogoare în ea măreția și bogăția Sionului, cu toată mulțimea lui gălăgioasă și veselă.

15Și astfel, cei mici vor fi doborâți, cei mari vor fi smeriți, și privirile trufașe vor fi plecate.

Isa 2.9-17;

16Dar Domnul oștirilor va fi înălțat prin judecată, și Dumnezeul cel sfânt va fi sfințit prin dreptate.

17Acolo vor paște mieii ca pe imașul lor, și păstori pribegi vor mânca moșiile prăpădite ale bogaților.

Isa 10.16;

18Vai de cei ce trag după ei nelegiuirea cu funiile minciunii, și păcatul, cu șleaurile unei căruțe,

19și zic: "Să-Și grăbească, să-Și facă iute lucrarea, ca s-o vedem! Să vină odată hotărârea Sfântului lui Israel și să se aducă la îndeplinire, ca s-o cunoaștem!"

Isa 69.5;Ier 17.15;Amos 5.18;2Pet 3.3-4;

20Vai de cei ce numesc răul bine, și binele rău, care spun că întunericul este lumină, și lumina întuneric, care dau amărăciunea în loc de dulceață, și dulceața în loc de amărăciune!

21Vai de cei ce se socotesc înțelepți, și se cred pricepuți!

Prov 3.7;Rom 1.22;Rom 12.16;

22Vai de cei tari când este vorba de băut vin, și viteji când este vorba de amestecat băuturi tari;

Isa 5.11;

23care scot cu fața curată pe cel vinovat, pentru mită, și iau drepturile celor nevinovați!

Prov 17.15;Prov 24.24;

24De aceea, cum mistuie o limbă de foc miriștea, și cum arde flacăra iarba uscată, tot așa: ca putregaiul le va fi rădăcina lor, și floarea li se va risipi în vânt ca țărâna, căci au nesocotit legea Domnului oștirilor, și au disprețuit cuvântul Sfântului lui Israel.

Ex 15.7;Iov 18.16;Osea 9.16;Amos 2.9;

25De aceea Se și aprinde Domnul de mânie împotriva poporului Său, Își întinde mâna împotriva lui, și-l lovește de se zguduie munții, și trupurile moarte stau ca noroiul în mijlocul ulițelor. Cu toate acestea, mânia Lui nu se potolește, și mâna Lui este încă întinsă.

2Împ 22.13-17;Ier 4.24;Lev 26.14;Isa 9.12-21;Isa 10.4;

26El ridică un steag popoarelor îndepărtate, și le fluieră de la un capăt al pământului: și iată-le, vin repede și ușor.

Isa 11.12;Isa 7.18;Deut 28.49;Ps 72.8;Mal 1.11;Ioel 2.7;

27Nici unul nu este obosit, nici unul nu șovăie de oboseală, nici unul nu dormitează, nici nu doarme; nici unuia nu i se descinge brâul de la mijloc, nici nu i se rupe cureaua de la încălțăminte.

Dan 5.6;

28Săgețile lor sunt ascuțite, și toate arcurile încordate; copitele cailor lor parcă sunt cremene, și roțile carelor lor parcă sunt un vârtej.

Ier 5.16;

29Răcnesc ca niște lei, mugesc ca niște pui de lei; sforăie și apucă prada, o iau cu ei, și nimeni nu vine în ajutor.

30În ziua aceea, va fi asupra lui Iuda un muget, ca mugetul unei furtuni pe mare; uitându-se la pământ, nu vor vedea decât întuneric și strâmtorare, iar lumina se va întuneca în norii lui."

Isa 8.22;Ier 4.23;Plân 3.2;Ezec 32.7-8;

Isaia în slujbă.

## 1 < 6 > 14 21 28 35 42 49 56 63 66

1În anul morții împăratului Ozia, am văzut pe Domnul șezând pe un scaun de domnie foarte înalt, și poalele mantiei Lui umpleau Templul.

2Împ 15.7;1Împ 22.19;Ioan 12.41;Apoc 4.2;

2Serafimii stăteau deasupra Lui, și fiecare avea șase aripi: cu două își acopereau fața, cu două își acopereau picioarele, și cu două zburau.

Ezec 1.11;

3Strigau unul la altul, și ziceau: "Sfânt, sfânt, sfânt este Domnul oștirilor! Tot pământul este plin de mărirea Lui"!

Apoc 4.8;Ps 72.19;

4Și se zguduiau ușiorii ușii de glasul care răsuna, și casa s-a umplut de fum.

Ex 40.34;1Împ 8.10;

5Atunci am zis: "Vai de mine! Sunt pierdut, căci sunt un om cu buze necurate, locuiesc în mijlocul unui popor tot cu buze necurate, și am văzut cu ochii mei pe Împăratul, Domnul oștirilor!"

Ex 4.10;Ex 6.30;Jud 6.22;Jud 13.22;Ier 1.6;

6Dar unul din serafimi a zburat spre mine cu un cărbune aprins în mână, pe care-l luase cu cleștele de pe altar.

Apoc 8.3;

7Mi-a atins gura cu el, și a zis: "Iată, atingându-se cărbunele acesta de buzele tale, nelegiuirea ta este îndepărtată și păcatul tău este ispășit!"

Ier 1.9;Dan 10.16;

8Am auzit glasul Domnului, întrebând: "Pe cine să trimit, și cine va merge pentru Noi?" Eu am răspuns: "Iată-mă, trimite-mă!"

Gen 1.26;Gen 3.22;Gen 11.7;

9El a zis atunci: "Du-te și spune poporului acestuia: "Într-una veți auzi și nu veți înțelege; într-una veți vedea, și nu veți pricepe!"

Isa 43.8;Mat 13.14;Marc 4.12;Luc 8.10;Ioan 12.40;Fapt 28.26;Rom 11.8;

10Împietrește inima acestui popor, fă-l tare de urechi, și astupă-i ochii ca să nu vadă cu ochii, să n-audă cu urechile, să nu înțeleagă cu inima, să nu se întoarcă la Mine, și să nu fie tămăduit."

Ps 119.70;Isa 63.17;Ier 5.21;

11Și eu am întrebat: "Până când, Doamne?" El a răspuns: "Până când vor rămâne cetățile pustii și lipsite de locuitori; până când nu va mai fi nimeni în case, și țara va fi pustiită de tot;

Mic 3.12;

12până va îndepărta Domnul pe oameni, și țara va ajunge o mare pustie.

2Împ 25.21;

13Și chiar a zecea parte de va mai rămâne din locuitori, vor fi nimiciți și ei la rândul lor. Dar, după cum terebintul și stejarul își păstrează butucul din rădăcină, când sunt tăiați, tot așa, o sămânță sfântă se va naște iarăși din poporul acesta."

Ezra 9.2;Mal 2.15;Rom 11.5;

Prorocia împotriva lui Israel și Asiriei.

## 1 < 7 > 9 10 11 12 13 14 21 28 35 42 49 56 63 66

1S-a întâmplat, pe vremea lui Ahaz, fiul lui Iotam, fiul lui Ozia, împăratul lui Iuda, că Rețin, împăratul Siriei, s-a suit cu Pecah, fiul lui Remalia, împăratul lui Israel, împotriva Ierusalimului, ca să-l bată; dar n-a putut să-l bată.

2Împ 16.5;2Cron 28.5-6;

2Când au venit și au spus casei lui David: "Sirienii au tăbărât în Efraim!" a tremurat inima lui Ahaz și inima poporului său, cum se clatină copacii din pădure când bate vântul.

3Atunci Domnul a zis lui Isaia: "Ieși înaintea lui Ahaz, tu și fiul tău Șear-Iașub, la capătul canalului de apă al iazului de sus, pe drumul care duce la ogorul înălbitorului,

Isa 10.21;2Împ 18.17;Isa 36.2;

4și spune-i: "Ia seama și fii liniștit; nu te teme de nimic, și să nu ți se înmoaie inima, din pricina acestor două cozi de tăciuni care fumegă: din pricina mâniei lui Rețin și a Siriei, și din pricina fiului lui Remalia!

5Nu te teme că Siria gândește rău împotriva ta, și că Efraim și fiul lui Remalia zic:

6"Să ne suim împotriva lui Iuda, să batem cetatea, s-o spargem, și să punem împărat în ea pe fiul lui Tabeel."

7Căci așa vorbește Domnul, Dumnezeu: "Așa ceva nu se va întâmpla și nu va avea loc.

Prov 21.30;Isa 8.10;

8Căci Damascul va fi capitala Siriei, și Rețin va fi capitala Damascului. Și peste șaizeci și cinci de ani, Efraim va fi nimicit și nu va mai fi un popor.

2Sam 8.6;

9Samaria va fi capitala lui Efraim, și fiul lui Remalia va fi capul Samariei. Dacă nu credeți, nu veți sta în picioare."

2Cron 20.20;

10Domnul a vorbit din nou lui Ahaz, și i-a zis:

11"Cere un semn de la Domnul, Dumnezeul tău; cere-l, fie în locurile de jos, fie în locurile de sus."

Jud 6.36;Mat 12.38;

12Ahaz a răspuns. "Nu vreau să cer nimic, ca să nu ispitesc pe Domnul."

13Isaia a zis atunci: "Ascultați totuși, casa lui David! Nu vă ajunge oare să obosiți răbdarea oamenilor, de mai obosiți și pe a Dumnezeului meu?

14De aceea Domnul însuși vă va da un semn: Iată, fecioara va rămâne însărcinată, va naște un fiu, și-i va pune numele Emanuel (Dumnezeu este cu noi).

Mat 1.23;Luc 1.31-34;Isa 9.6;Isa 8.8;

15El va mânca smântână și miere, până va ști să lepede răul și să aleagă binele.

16Dar înainte ca să știe copilul să lepede răul, și să aleagă binele, țara de ai cărei doi împărați te temi tu, va fi pustiită."

Isa 8.4;2Împ 15.30;2Împ 16.9;

17"Domnul va aduce peste tine, peste poporul tău și peste casa tatălui tău, zile cum n-au mai fost niciodată, din ziua când s-a despărțit Efraim de Iuda (adică pe împăratul Asiriei).

2Cron 28.19;1Împ 12.16;

18În ziua aceea, Domnul va șuiera muștelor, de la capătul râurilor Egiptului, și albinelor din țara Asiriei;

Isa 5.26;

19ele vor veni, și se vor așeza toate în vâlcelele pustii, și în crăpăturile stâncilor, pe toate stufișurile, și pe toate imașurile.

Isa 2.19;Ier 16.16;

20În ziua aceea, Domnul va rade, cu un brici luat cu chirie de dincolo de Râu, și anume cu împăratul Asiriei, capul și părul de pe picioare; ba va rade chiar și barba.

2Împ 16.7-8;2Cron 28.20-21;Ezec 5.1;

21În ziua aceea, fiecare va hrăni numai o juncă și două oi,

22și vor da un așa belșug de lapte încât vor mânca smântână; căci cu smântână și cu miere se vor hrăni toți cei ce vor rămâne în țară.

23În ziua aceea, orice loc care va avea o mie de butuci de viță, prețuind o mie de sicli de argint, va fi lăsat pradă mărăcinilor și spinilor:

Isa 5.6;

24vor intra acolo cu săgeți și cu arcul, căci toată țara nu va fi decât mărăcini și spini.

25Și toți munții lucrați cu cazmaua acum, nu vor mai fi cutreierați, de frica mărăcinilor și a spinilor; vor da drumul boilor în ei, și le vor bătători oile.

Prăbușirea Siriei și a lui Israel.

## 1 < 8 > 14 21 28 35 42 49 56 63 66

1Domnul mi-a zis: "Ia o tablă mare, și scrie pe ea, așa ca să se înțeleagă: "Grăbește-te de prădează, aruncă-te asupra prăzii."

Isa 30.8;Hab 2.2;

2Am luat cu mine niște martori vrednici de credință: pe preotul Urie, și pe Zaharia, fiul lui Berechia.

2Împ 16.10;

3M-am apropiat de proorociță. Ea a zămislit, și a născut un fiu. Apoi Domnul mi-a zis: "Pune-i numele Maher-Șalal-Haș-Baz." (Grăbește de prădează, aruncă-te asupra prăzii.)

4Căci înainte ca să știe copilul să spună: "Tată!" și "mamă!" se vor lua dinaintea împăratului Asiriei bogățiile Damascului și prada Samariei."

Isa 7.16;2Împ 15.29;2Împ 16.9;Isa 17.3;

5Domnul mi-a vorbit iarăși, și mi-a zis:

6"Pentru că poporul acesta a disprețuit apele din Siloe care curg lin, și s-a bucurat de Rețin și de fiul lui Remalia,

Neem 3.15;Ioan 9.7;Isa 7.1-6;

7iată, Domnul va trimite împotriva lor apele puternice și mari ale Râului (Eufrat), adică pe împăratul Asiriei cu toată puterea lui; pretutindeni el va ieși din albia lui, și se va vărsa peste malurile lui;

Isa 10.12;

8va pătrunde în Iuda, va da peste maluri, va năvăli, și va ajunge până la gât. Iar aripile întinse ale oastei lui vor umple întinderea țării tale, Emanuele!"

Isa 30.28;Isa 7.14;

9Scoateți strigăte de război cât voiți, popoare, căci tot veți fi zdrobite; luați aminte, toți cei ce locuiți departe! Pregătiți-vă oricât de luptă, căci tot veți fi zdrobiți. Pregătiți-vă oricât de luptă, căci tot veți fi zdrobiți.

Ioel 3.11;

10Faceți la planuri, cât voiți, căci nu se va alege nimic de ele! Luați la hotărâri cât voiți, căci vor fi fără urmări! Căci Dumnezeu este cu noi (Emanuel)."

Iov 5.12;Isa 7.7;Isa 7.14;Fapt 5.38-39;Rom 8.31;

11Așa mi-a vorbit Domnul, când m-a apucat mâna Lui, și m-a înștiințat să nu umblu pe calea poporului acestuia:

12"Nu numiți uneltire tot ce numește poporul acesta uneltire; și nu vă temeți de ce se teme el, nici nu vă speriați!

Isa 7.2;1Pet 3.14-15;

13Sfințiți însă pe Domnul oștirilor. De El să vă temeți și să vă înfricoșați."

Num 20.12;Ps 76.7;Luc 12.5;

14Și atunci El va fi un locaș sfânt, dar și o piatră de poticnire, o stâncă de păcătuire pentru cele două case ale lui Israel, un laț și o cursă pentru locuitorii Ierusalimului!

Ezec 11.16;Isa 28.16;Luc 2.34;Rom 9.33;1Pet 2.8;

15Mulți se vor poticni, vor cădea și se vor sfărâma, vor da în laț și vor fi prinși." -

Mat 21.44;Luc 20.18;Rom 9.32;Rom 11.25;

16"Învelește această mărturie, pecetluiește această descoperire, între ucenicii Mei."

17Eu nădăjduiesc în Domnul, care Își ascunde Fața de casa lui Iacov. În El îmi pun încrederea.

Isa 54.8;Hab 2.3;Luc 2.25-38;

18Iată, eu și copiii pe care mi i-a dat Domnul, suntem niște semne și niște minuni în Israel, din partea Domnului oștirilor, care locuiește pe muntele Sionului.

Evr 2.13;Ps 71.7;Zah 3.8;

19Dacă vi se zice însă: "Întrebați pe cei ce cheamă morții și pe cei ce spun viitorul, care șoptesc și bolborosesc", răspundeți: "Nu va întreba oare un popor pe Dumnezeul său? Va întreba el pe cei morți pentru cei vii?

1Sam 28.8;Isa 19.3;Isa 29.4;Ps 106.28;

20La lege și la mărturie!" Căci dacă nu vor vorbi așa, nu vor mai răsări zorile pentru poporul acesta.

Luc 16.29;Mic 3.6;

21El va pribegi prin țară, apăsat și flămând, și, când îi va fi foame, se va mânia, și va huli pe Împăratul și Dumnezeul lui, apoi fie că va ridica ochii în sus,

Apoc 16.11;

22fie că se va uita spre pământ, iată, nu va fi decât necaz, negură, nevoie neagră, și se va vedea izgonit în întuneric beznă.

Isa 5.30;Isa 9.1;

## 1 7 < 9 > 14 21 28 35 42 49 56 63 66

1Totuși întunericul nu va împărăți veșnic pe pământul în care acum este necaz. După cum în vremurile trecute a acoperit cu ocară țara lui Zabulon și țara lui Neftali, în vremurile viitoare va acoperi cu slavă ținutul de lângă mare, țara de dincolo de Iordan, Galilea Neamurilor.

Isa 8.22;2Împ 15.29;2Cron 16.4;Lev 26.24;2Împ 17.5-6;1Cron 5.26;

2Poporul, care umbla în întuneric, vede o mare lumină; peste cei ce locuiau în țara umbrei morții răsare o lumină.

Mat 4.16;Efes 5.8-14;

3Tu înmulțești poporul, îi dai mari bucurii; și el se bucură înaintea Ta, cum se bucură la seceriș, cum se înveselește la împărțirea prăzii.

Jud 5.30;

4Căci jugul care apăsa asupra lui, toiagul, care-i lovea spinarea, nuiaua celui ce-l asuprea, le-ai sfărâmat, ca în ziua lui Madian.

Isa 10.5;Isa 14.5;Jud 7.22;Ps 83.9;Isa 10.26;

5Căci orice încălțăminte purtată în învălmășeala luptei, și orice haină de război tăvălită în sânge, vor fi aruncate în flăcări, ca să fie arse de foc.

Isa 66.15-16;

6Căci un Copil ni s-a născut, un Fiu ni s-a dat, și domnia va fi pe umărul Lui; Îl vor numi: "Minunat, Sfetnic, Dumnezeu tare, Părintele veșniciilor, Domn al păcii.

Isa 7.14;Luc 2.11;Ioan 3.16;Mat 28.18;1Cor 15.25;Jud 13.18;Tit 2.13;Efes 2.14;

7El va face ca domnia Lui să crească, și o pace fără sfârșit va da scaunului de domnie al lui David și împărăției lui, o va întări și o va sprijini prin judecată și neprihănire, de acum și-n veci de veci: iată ce va face râvna Domnului oștirilor.

Dan 2.44;Luc 1.32-33;2Împ 19.31;Isa 37.32;

Împotriva lui Israel.

8Domnul trimite un cuvânt împotriva lui Iacov: cuvânt care cade asupra lui Israel.

9Tot poporul va avea cunoștință de el, Efraim și locuitorii Samariei, care spun cu mândrie și îngâmfare:

10"Au căzut niște cărămizi, dar vom zidi cu pietre cioplite, au fost tăiați niște smochini din Egipt, dar îi vom înlocui cu cedri."

11De aceea Domnul va ridica împotriva lor pe vrăjmașii lui Rețin, și va stârni pe vrăjmașii lor:

12pe Sirieni de la răsărit, pe Filisteni de la apus; și vor mânca pe Israel cu gura plină; cu toate acestea, mânia Lui nu se potolește, și mâna Lui este tot întinsă.

Isa 5.25;Isa 10.4;Ier 4.8;

13Căci nici poporul nu se întoarce la Cel ce-l lovește, și nu caută pe Domnul oștirilor.

Ier 5.3;Osea 7.10;

14De aceea Domnul va smulge din Israel capul și coada, ramura de finic și trestia, într-o singură zi.

Isa 10.17;Apoc 18.8;

15(Bătrânul și dregătorul sunt capul, și proorocul, care învață pe oameni minciuni, este coada.)

16Cei ce povățuiesc pe poporul acesta îl duc în rătăcire, și cei ce se lasă povățuiți de ei sunt pierduți.

Isa 3.12;

17De aceea nici Domnul n-ar putea să se bucure de tinerii lor, nici să aibă milă de orfanii și văduvele lor, căci toți sunt niște nelegiuiți și niște răi, și toate gurile lor spun mișelii. Cu toate acestea, mânia Lui nu se potolește, și mâna Lui este tot întinsă.

Ps 147.10-11;Mic 7.2;Isa 9.12-21;Isa 5.25;Isa 10.4;

18Căci răutatea arde ca un foc, care mănâncă mărăcini și spini, aprinde desișul pădurii, din care se înalță stâlpi de fum.

Isa 10.17;Mal 4.1;

19De mânia Domnului oștirilor, țara parcă ar fi aprinsă, și poporul este ca ars de foc; nimeni nu cruță pe fratele său,

Isa 8.22;Mic 7.2-6;

20fiecare jefuiește în dreapta, și rămâne flămând, mănâncă în stânga, și nu se satură. La urmă își mănâncă fiecare carnea brațului său:

Lev 26.26;Isa 49.26;Ier 19.9;

21Manase mănâncă pe Efraim, Efraim pe Manase, și amândoi împreună pe Iuda. Cu toate acestea, mânia Lui nu se potolește, și mâna Lui este tot întinsă.

Isa 9.12-17;Isa 5.25;Isa 10.4;

## 1 7 < 10 > 14 21 28 35 42 49 56 63 66

1Vai de cei ce rostesc hotărâri nelegiuite, și de cei ce scriu porunci nedrepte,

Ps 58.2;Ps 94.20;

2ca să nu facă dreptate săracilor, și să răpească dreptul nenorociților poporului Meu, ca să facă pe văduve prada lor, și să jefuiască pe orfani!

3"Ce veți face voi în ziua pedepsei, și a pieirii, care va veni din depărtare peste voi?" "La cine veți fugi după ajutor, și unde vă veți lăsa bogăția?"

Iov 31.14;Osea 9.7;Luc 19.44;

4Unii vor fi îngenuncheați între cei prinși în război, iar alții vor cădea între cei morți. Cu toate acestea, mânia Lui nu se potolește, și mâna Lui tot întinsă este.

Isa 5.25;Isa 9.12-21;

Asirianul smerit. Vremurile lui Mesia.

5"Vai de Asirian - zice Domnul - nuiaua mâniei Mele, care poartă în mână toiagul urgiei Mele!

Ier 51.20;

6I-am dat drumul împotriva unui neam nelegiuit, l-am trimis împotriva unui popor pe care sunt mâniat, ca să-l prade și să-l jefuiască, să-l calce în picioare ca noroiul de pe ulițe.

Isa 9.17;Ier 34.22;

7Dar el nu judecă așa, și nu acesta este gândul inimii lui; ci el nu se gândește decât să nimicească, decât să prăpădească neamurile cu grămada.

Gen 50.20;Mic 4.12;

8Căci el zice: "Nu sunt voievozii mei tot atâția împărați?"

2Împ 18.24;2Împ 19.10;

9"Nu s-a întâmplat cu Calno la fel ca și cu Carchemișul?" "Nu s-a întâmplat cu Hamatul ca și cu Arpadul?" "Nu s-a întâmplat Samariei la fel ca Damascului?"

Amos 6.2;2Cron 35.20;2Împ 16.9;

10"După cum mâna mea a pus stăpânire pe împărățiile idolilor, (unde erau mai multe icoane decât la Ierusalim și în Samaria),

11cum am făcut Samariei și idolilor ei, nu voi face și Ierusalimului și icoanelor lui?"

12Dar, după ce Domnul Își va împlini toată lucrarea Lui pe muntele Sionului și la Ierusalim, voi pedepsi - zice Domnul - pe împăratul Asiriei pentru rodul inimii lui îngâmfate, și pentru trufia privirilor lui semețe,

2Împ 19.31;Ier 50.18;

13căci el a zis: "Prin puterea mâini mele am făcut aceste lucruri, și prin înțelepciunea mea, - căci sunt priceput; am împins înapoi hotarele popoarelor, și le-am jefuit vistieriile, și, ca un viteaz, am dat jos pe cei ce ședeau pe scaunele lor de domnie;

Isa 37.24;Ezec 28.4;Dan 4.30;

14am pus mâna pe bogățiile popoarelor, ca pe un cuib, și, cum se strâng niște ouă părăsite, așa am strâns eu tot pământul: nici unul n-a mișcat vreo aripă, nici n-a deschis ciocul, ca să ciripească. -

Iov 31.25;

15"Se fălește oare securea împotriva celui ce se slujește de ea?" "Sau se mândrește ferestrăul față de cel ce-l mânuiește?" "Ca și cum nuiaua ar mișca pe cel ce o ridică, parcă toiagul ar ridica pe cel ce nu este de lemn!"

Ier 51.20;

16De aceea Domnul, Dumnezeul oștirilor, va trimite ofilirea prin războinicii lui cei voinici; și între aleșii lui va izbucni un pârjol, ca pârjolul unui foc.

Isa 5.17;

17Lumina lui Israel se va preface în foc, și Sfântul lui într-o flacără, care va mistui și va arde spinii și mărăcinii lui, într-o zi.

Isa 9.18;Isa 27.4;

18Va arde, trup și suflet, strălucirea pădurii și câmpiilor lui, de va fi ca un bolnav, care cade în leșin.

2Împ 19.23;

19Ceilalți copaci din pădurea lui vor putea fi numărați, și un copil le-ar putea scrie numărul.

20În ziua aceea, rămășița lui Israel și cei scăpați din casa lui Iacov, nu se vor mai sprijini pe cel ce îi lovea; ci se vor sprijini cu încredere pe Domnul, Sfântul lui Israel.

2Împ 16.7;2Cron 28.20;

21O rămășiță, rămășița lui Iacov, se va întoarce la Dumnezeul cel puternic.

Isa 7.3;

22Chiar dacă poporul tău, Israele, ar fi ca nisipul mării, totuși numai o rămășiță se va întoarce, căci nimicirea este hotărâtă, făcând să se reverse dreptatea.

Rom 9.27;Isa 6.13;Isa 28.22;

23Și nimicirea aceasta, care a fost hotărâtă, Domnul, Dumnezeul oștirilor, o va aduce la îndeplinire în toată țara.

Isa 28.22;Dan 9.27;Rom 9.28;

24Totuși, așa vorbește Domnul, Dumnezeul oștirilor: "Poporul Meu, care locuiește în Sion, nu te teme de Asirian; da, el te lovește cu nuiaua, și își ridică toiagul asupra ta, cum făceau Egiptenii.

Isa 37.6;Ex 14;

25Dar, peste puțină vreme, pedeapsa va înceta, și mânia Mea se va întoarce împotriva lui, ca să-l nimicească."

Isa 54.7;Dan 11.36;

26Domnul oștirilor va învârti biciul împotriva lui, cum a lovit pe Madian la stânca Oreb; și Își va mai ridica toiagul odată asupra mării, ca odinioară în Egipt.

2Împ 19.35;Jud 7.25;Isa 9.4;Ex 14.26-27;

27În ziua aceea, se va lua povara lui de pe umărul tău, și jugul lui de pe gâtul tău, ba încă jugul va crăpa de grăsime.

Isa 14.25;Ps 105.15;Dan 9.24;1Ioan 2.20;

28El vine asupra Aiatului, străbate Migronul, își lasă calabalâcul la Micmaș.

29Trec trecătoarea, se culcă la Gheba; Rama tremură, Ghibea lui Saul o ia la fugă.

1Sam 13.23;1Sam 11.4;

30"Ridică-ți glasul, fiica Galimului!" "Ia seama, Lais!" "Vai de tine, Anatot!"

1Sam 25.44;Jud 18.7;Ios 21.18;

31Madmena se împrăștie, locuitorii din Ghebim fug.

Ios 15.31;

32Încă o zi de oprire la Nob, și amenință cu mâna lui muntele fiicei Sionului, dealul Ierusalimului.

1Sam 21.1;1Sam 22.19;Neem 11.32;Isa 13.2;Isa 37.22;

33Iată, Domnul, Dumnezeul oștirilor, taie crăcile cu putere; cei mai mari sunt tăiați, cei mai înalți sunt doborâți.

Amos 2.9;

34Dă jos cu fierul crângul pădurii, și Libanul cade sub mâna Celui Puternic.

## 1 7 < 11 > 14 21 28 35 42 49 56 63 66

1Apoi o Odraslă va ieși din tulpina lui Isai, și un Vlăstar va da din rădăcinile lui.

Isa 53.2;Zah 6.12;Apoc 5.5;Fapt 13.23;Isa 11.10;Isa 4.2;Ier 23.5;

2Duhul Domnului Se va odihni peste El, duh de înțelepciune și de pricepere, duh de sfat și de tărie, duh de cunoștință și de frică de Domnul.

Isa 61.1;Mat 3.16;Ioan 1.32-33;Ioan 3.34;

3Plăcerea lui va fi frica de Domnul; nu va judeca după înfățișare, nici nu va hotărî după cele auzite,

4ci va judeca pe cei săraci cu dreptate, și va hotărî cu nepărtinire asupra nenorociților țării; va lovi pământul cu toiagul cuvântului Lui, și cu suflarea buzelor Lui va omorî pe cel rău.

Ps 72.2-4;Apoc 19.11;Iov 4.9;Mal 4.6;2Tes 2.8;Apoc 1.16;Apoc 2.16;Apoc 19.15;

5Neprihănirea va fi brâul coapselor Sale, și credincioșia brâul mijlocului Său.

Efes 6.14;

6Atunci lupul va locui împreună cu mielul, și pardosul se va culca împreună cu iedul; vițelul, puiul de leu, și vitele îngrășate, vor fi împreună, și le va mâna un copilaș;

Isa 65.25;Ezec 34.25;Osea 2.18;

7vaca și ursoaica vor paște la un loc, și puii lor se vor culca împreună. Leul va mânca paie ca boul,

8pruncul de țâță se va juca la gura bortei năpârcii, și copilul înțărcat va băga mâna în vizuina basilicului.

9Nu se va face nici un rău și nici o pagubă pe tot muntele Meu cel sfânt; căci pământul va fi plin de cunoștința Domnului, ca fundul mării de apele care-l acoperă.

Iov 5.23;Isa 2.4;Isa 35.9;Hab 2.14;

10În ziua aceea, Vlăstarul lui Isai va fi ca un steag pentru popoare; neamurile se vor întoarce la El, și slava va fi locuința Lui.

Isa 2.11;Isa 11.1;Rom 15.12;Rom 15.10;Evr 4.1;

11În același timp, Domnul Își va întinde mâna a doua oară, ca să răscumpere rămășița poporului Său, risipit în Asiria și în Egipt, în Patros și în Etiopia, la Elam, la Șinear și la Hamat, și în ostroavele mării.

Isa 2.11;Zah 10.10;

12El va înălța un steag pentru neamuri, va strânge pe surghiuniții lui Israel, și va aduna pe cei risipiți ai lui Iuda, de la cele patru capete ale pământului.

Ioan 7.35;Iac 1.1;

13Pizma lui Efraim va înceta, și vrăjmașii lui Iuda vor fi nimiciți; Efraim nu va mai fi gelos pe Iuda, și Iuda nu va mai fi vrăjmaș lui Efraim,

Ier 3.18;Ezec 37.16-22;Osea 1.11;

14ci vor zbura pe umărul Filistenilor la apus, și vor jefui împreună pe fiii Răsăritului. Edom și Moab vor fi prada mâinilor lor, și fiii lui Amon le vor fi supuși.

Dan 11.41;Isa 60.14;

15Domnul va seca limba mării Egiptului, Își va ridica mâna asupra Râului în mânia Lui, îl va împărți în șapte pâraie, așa că îl vor putea trece încălțați.

Zah 10.11;Apoc 16.12;

16Și va fi un drum pentru rămășița poporului Său, care va mai rămâne în Asiria, cum a fost pentru Israel, în ziua când a ieșit din țara Egiptului.

Isa 19.23;Ex 14.29;Isa 51.10;Isa 63.12-13;

## 1 7 < 12 > 14 21 28 35 42 49 56 63 66

1În ziua aceea vei zice: "Te laud, Doamne, căci ai fost supărat pe mine, dar mânia Ta s-a potolit și m-ai mângâiat!"

Isa 2.11;

2"Iată, Dumnezeu este izbăvirea mea, voi fi plin de încredere, și nu mă voi teme de nimic; căci Domnul Dumnezeu este tăria mea și pricina laudelor mele, și El m-a mântuit."

Ex 15.2;Ps 83.18;Ps 118.14;

3Veți scoate apă cu bucurie din izvoarele mântuirii,

Ioan 4.10-14;Ioan 7.37-38;

4și veți zice în ziua aceea: "Lăudați pe Domnul, chemați Numele Lui, vestiți lucrările Lui printre popoare, pomeniți mărimea Numelui Lui!

1Cron 14.16;Ps 105.1;Ps 145.4-6;Ps 34.3;

5Cântați Domnului, căci a făcut lucruri strălucite: să fie cunoscute în tot pământul!"

Ex 15.1-21;Ps 68.32;Ps 98.1;

6Strigă de bucurie și veselie, locuitoare a Sionului, căci mare este în mijlocul tău Sfântul lui Israel."

Isa 54.1;Țef 3.14;Ps 71.22;Ps 89.18;Isa 41.14-16;

## 1 7 < 13 > 21 28 35 42 49 56 63 66

1Prorocie împotriva Babilonului, descoperită lui Isaia, fiul lui Amoț.

Isa 21.1;Isa 47.1;Ier 50;Ier 51;

2Ridicați un steag pe un munte gol, înălțați glasul spre ei, faceți semne cu mâna, ca să vină la porțile asupritorilor!

Isa 5.26;Isa 18.3;Ier 50.21;Ier 51.25;Isa 10.32;

3"Am dat poruncă sfintei Mele oștiri - zice Domnul - am chemat pe vitejii Mei la judecata mâniei Mele, pe cei ce se bucură de mărimea Mea."

Ioel 3.11;Ps 149.2-6;

4Un vuiet se aude pe munți, ca vuietul de popor mult; se aude o zarvă de împărății, de neamuri adunate. Domnul oștirilor Își cercetează oastea care va da lupta.

5Ei vin dintr-o țară depărtată, de la marginea cerurilor: Domnul și uneltele mâniei Lui vor nimici tot pământul.

6Gemeți! căci ziua Domnului este aproape: ea vine ca o pustiire a Celui Atotputernic!

Țef 1.7;Apoc 6.17;Iov 31.23;Ioel 1.15;

7De aceea toate mâinile slăbesc, și orice inimă omenească se topește.

8Ei sunt năpădiți de spaimă; îi apucă chinurile și durerile; se zvârcolesc ca o femeie în durerile nașterii, se uită unii la alții încremeniți; fețele lor sunt roșii ca focul.

Ps 48.6;Isa 21.3;

9Iată, vine ziua Domnului, zi fără milă, zi de mânie și urgie aprinsă, care va preface tot pământul în pustiu, și va nimici pe toți păcătoșii de pe el.

Mal 4.1;Ps 104.35;Prov 2.22;

10Căci stelele cerurilor și Orionul nu vor mai străluci; soarele se va întuneca la răsăritul lui, și luna nu va mai lumina.

Isa 24.21-23;Ezec 32.7;Ioel 2.31;Ioel 3.15;Mat 24.29;Marc 13.24;Luc 21.25;

11Voi pedepsi - zice Domnul - lumea pentru răutatea ei, și pe cei răi pentru nelegiuirile lor; voi face să înceteze mândria celor trufași, și voi doborî semeția celor asupritori.

Isa 2.17;

12Voi face pe oameni mai rari decât aurul curat, și mai scumpi decât aurul din Ofir.

13Pentru aceasta voi clătina cerurile, și pământul se va zgudui din temelia lui, de mânia Domnului oștirilor, în ziua mâniei Lui aprinse.

Hag 2.6;Ps 110.5;Plân 1.12;

14Atunci, ca o căprioară speriată, ca o turmă fără păstor, fiecare se va întoarce la poporul său, fiecare va fugi în țara lui.

Ier 50.16;Ier 51.9;

15Toți cei ce vor fi prinși, vor fi străpunși, și toți cei ce vor fi apucați, vor cădea uciși de sabie.

16Copiii lor vor fi zdrobiți sub ochii lor, casele le vor fi jefuite, și nevestele lor vor fi necinstite.

Ps 137.9;Nah 3.10;Zah 14.2;

17Iată, ațâț împotriva lor pe Mezi, care nu se uită la argint, și nu poftesc aurul.

Isa 21.2;Ier 51.11-28;Dan 5.28-31;

18Cu arcurile lor vor doborî pe tineri, și vor fi fără milă pentru rodul pântecelor: ochiul lor nu va cruța pe copii.

19Și astfel Babilonul, podoaba împăraților, falnica mândrie a Haldeilor, va fi ca Sodoma și Gomora, pe care le-a nimicit Dumnezeu.

Isa 14.4-22;Gen 19.24-25;Deut 29.23;Ier 49.18;Ier 50.40;

20El nu va mai fi locuit, nu va mai fi niciodată popor în el. Arabul nu-și va mai întinde cortul acolo, și păstorii nu-și vor mai țărcui turmele acolo,

Ier 50.3-39;Ier 51.29-62;

21ci fiarele pustiei își vor face culcușul acolo, bufnițele îi vor umple casele, struții vor locui acolo, și stafiile se vor juca acolo.

Isa 34.11-15;Apoc 18.2;

22Șacalii vor urla în casele lui împărătești pustii, și câinii sălbatici în casele lui de petrecere. Vremea lui este aproape să vină, și zilele nu i se vor lungi."

Ier 51.33;

## 1 7 < 14 > 16 17 18 19 20 21 28 35 42 49 56 63 66

1Căci Domnul va avea milă de Iacov, va alege iarăși pe Israel, și-i va aduce iarăși la odihnă în țara lor; străinii se vor alipi de ei, și se vor uni cu casa lui Iacov.

Ps 102.13;Zah 1.17;Zah 2.12;Isa 60.4-10;Efes 2.12;

2Popoarele îi vor lua, și-i vor aduce înapoi la locuința lor, și casa lui Israel îi va stăpâni în țara Domnului, ca robi și roabe. Vor ține astfel robi pe cei ce-i robiseră pe ei, și vor stăpâni peste asupritorii lor.

Isa 49.22;Isa 60.9;Isa 66.20;Isa 60.14;

3Iar când îți va da Domnul odihnă după ostenelile și frământările tale, și după aspra robie care a fost pusă peste tine,

4atunci vei cânta cântarea aceasta asupra împăratului Babilonului, și vei zice: "Iată, asupritorul nu mai este, asuprirea a încetat,

Isa 13.19;Hab 2.6;Apoc 18.16;

5Domnul a frânt toiagul celor răi, nuiaua stăpânitorilor.

Ps 125.3;

6Cel ce, în urgia lui, lovea popoarele, cu lovituri fără răgaz, cel ce, în mânia lui, supunea neamurile, este prigonit fără cruțare.

7Tot pământul se bucură acum de odihnă și pace; izbucnesc oamenii în cântece de veselie.

8Până și chiparoșii și cedrii din Liban se bucură de căderea ta și zic: "De când ai căzut tu, nu se mai suie nimeni să ne taie!"

Isa 55.12;Ezec 31.16;

9Locuința morților se mișcă până în adâncimile ei, ca să te primească la sosire, ea trezește înaintea ta umbrele, pe toți mai marii pământului, scoală de pe scaunele lor de domnie pe toți împărații neamurilor.

Ezec 32.21;

10Toți iau cuvântul ca să-ți spună: "Și tu ai ajuns fără putere ca noi, și tu ai ajuns ca noi!"

11Strălucirea ta s-a pogorât și ea în locuința morților, cu sunetul alăutelor tale; așternut de viermi vei avea, și viermii te vor acoperi.

12Cum ai căzut din cer, Luceafăr strălucitor, fiu al zorilor! Cum ai fost doborât la pământ, tu, biruitorul neamurilor!

Isa 34.4;

13Tu ziceai în inima ta: "Mă voi sui în cer, îmi voi ridica scaunul de domnie mai presus de stelele lui Dumnezeu; voi ședea pe muntele adunării dumnezeilor, la capătul miazănoaptei;

Mat 11.23;Dan 8.10;

14mă voi sui pe vârful norilor, voi fi ca Cel Prea Înalt."

Ps 48.2;Isa 47.8;2Tes 2.4;

15Dar ai fost aruncat în locuința morților, în adâncimile mormântului!

Mat 11.23;

16Cei ce te văd se uită țintă mirați la tine, te privesc cu luare aminte și zic: "Acesta este omul care făcea să se cutremure pământul, și zguduia împărățiile,

17care prefăcea lumea în pustie, nimicea cetățile și nu dădea drumul prinșilor săi de război?"

18Toți împărații neamurilor, da, toți, se odihnesc cu cinste, fiecare în mormântul lui.

19Dar tu ai fost aruncat departe de mormântul tău, ca o ramură disprețuită, ca o pradă luată de la niște oameni uciși cu lovituri de sabie, și aruncată pe pietrele unei gropi, ca un hoit călcat în picioare.

20Tu nu ești unit cu ei în mormânt, căci ți-ai nimicit țara și ți-ai prăpădit poporul. Nu se va mai vorbi niciodată de neamul celor răi.

Iov 18.19;Ps 21.10;Ps 37.28;Ps 109.13;

21Pregătiți măcelărirea fiilor, din pricina nelegiuirii părinților lor! Ca să nu se mai scoale să cucerească pământul, și să umple lumea cu cetăți!"

Ex 20.5;Mat 23.35;

22"Eu mă voi ridica împotriva lor! - zice Domnul oștirilor - și voi șterge numele și urma Babilonului, pe fiu și nepot", zice Domnul.

Prov 10.7;Ier 51.62;1Împ 14.10;Iov 18.19;

23"Voi face din el un culcuș de arici și o mlaștină, și îl voi mătura cu mătura nimicirii", zice Domnul oștirilor.

Isa 34.11;Țef 2.14;

Împotriva Asiriei.

24Domnul oștirilor a jurat, și a zis: "Da, ce am hotărât se va întâmpla, ce am pus la cale se va împlini.

25Voi zdrobi pe Asirian în țara Mea, îl voi călca în picioare pe munții Mei; astfel jugul lui se va lua de pe ei, și povara lui va fi luată de pe umerii lor."

Isa 10.27;

26Iată hotărârea luată împotriva întregului pământ, iată mâna, întinsă peste toate neamurile.

27Domnul oștirilor a luat această hotărâre: cine I se va împotrivi? Mâna Lui este întinsă: cine o va abate?

Împotriva Filistenilor.

28În anul morții împăratului Ahaz, a fost rostită această prorocie:

2Împ 16.20;

29"Nu te bucura, țara Filistenilor, că s-a frânt toiagul care te lovea! Căci din rădăcina șarpelui va ieși un basilic, și rodul lui va fi un balaur zburător.

2Cron 26.6;2Împ 18.8;

30Atunci cei mai săraci vor putea paște, și cei nenorociți vor putea să locuiască liniștiți; dar îți voi lăsa neamul să piară de foame, și ce va mai rămâne din tine va fi omorât.

31Gemi, poartă! Bocește-te, cetate! Cutremură-te, toată țara Filistenilor! Căci un fum vine de la miază noapte, și șirurile vrăjmașului sunt strânse."

32"Și ce va răspunde trimișilor poporului?" - "Că Domnul a întemeiat Sionul, și că cei nenorociți din poporul Lui găsesc un loc de adăpost acolo." -

Ps 87.1;Ps 87.5;Ps 102.16;Țef 3.12;Zah 11.11;

Împotriva Moabului.

## 1 7 < 15 > 21 28 35 42 49 56 63 66

1Prorocie împotriva Moabului. Chiar în noaptea când este pustiit, Ar-Moabul este nimicit! Chiar în noaptea când este pustiit, Chir-Moabul este nimicit!...

Ier 48.1;Ezec 25.8-11;Amos 2.1;Num 21.28;

2Poporul se suie la templu și la Dibon, pe înălțimi, ca să plângă; Moabul se bocește: pe Nebo și pe Medeba toate capetele sunt rase, și toate bărbile sunt tăiate.

Isa 16.12;Lev 21.5;Isa 3.24;Isa 22.12;Ier 47.5;Ier 48.1-38;Ezec 7.18;

3Pe ulițe, sunt încinși cu saci, pe acoperișuri și în piețe, totul geme, și se topesc plângând.

Ier 48.38;

4Hesbonul și Eleale țipă de li se aude glasul până la Iahaț, chiar și războinicii Moabului se bocesc cu sufletul plin de groază.

Isa 16.9;

5Îmi plânge inima pentru Moab, ai cărui fugari aleargă până la Țoar, până la Eglat-Șelișia; căci suie, plângând, suișul Luhitului, și scot țipete de durere pe drumul Horonaimului.

Isa 16.11;Ier 48.31;Isa 16.14;Ier 48.34;Ier 48.5;

6Căci apele Nimrim sunt pustiite, s-a uscat iarba, s-a dus verdeața, și nu mai este nici un fir verde.

Num 32.36;

7De aceea strâng ce le mai rămâne, și își strămută averile dincolo de pârâul sălciilor.

8Căci țipetele înconjură hotarele Moabului; bocetele lui răsună până la Eglaim, și urletele lui răsună până la Beer-Elim.

9Apele Dimonului sunt pline de sânge, și voi trimite peste Dimon noi nenorociri; un leu va veni împotriva celor scăpați ai Moabului, împotriva rămășiței din țară.

2Împ 17.25;

## 1 7 14 < 16 > 21 28 35 42 49 56 63 66

1Trimiteți miei cârmuitorului țării, trimiteți-i din Sela, prin pustie, la muntele fiicei Sionului!

2Împ 3.4;2Împ 14.7;

2Ca o pasăre fugară, izgonită din cuib, așa vor fi fiicele Moabului, la trecerea Arnonului. -

Num 21.13;

3Și vor zice: "Sfătuiește, mijlocește, acoperă-ne ziua în amiaza mare cu umbra ta, ca noaptea neagră, ascunde pe cei ce sunt urmăriți, nu da pe față pe cei fugiți!

4Lasă să locuiască pentru o vreme la tine cei goniți din Moab, fii un loc de scăpare pentru ei împotriva pustiitorului! Căci apăsarea va înceta, pustiirea se va sfârși, cel ce calcă țara în picioare va pieri.

5Și atunci un scaun de domnie se va întări prin îndurare; și se va vedea șezând cu credincioșie, în casa lui David, un judecător, prieten al dreptului și plin de râvnă pentru dreptate. -

Dan 7.14-27;Mic 4.7;Luc 1.33;Ps 72.2;Ps 96.13;Ps 98.9;

6"Auzim îngâmfarea mândrului Moab, fudulia și fala lui, trufia și lăudăroșia lui."

Ier 48.29;Țef 2.10;Isa 28.15;

7De aceea geme Moabul pentru Moab, toți gem; suspinați pe dărâmăturile Chir-Haresetului, adânc mâhniți;

Ier 48.20;2Împ 3.25;

8căci câmpiile Hesbonului lâncezesc; stăpânii neamurilor au sfărâmat butucii viei din Sibma, care se întindeau până la Iaezer, și se încâlceau prin pustie: mlădițele ei se întindeau și treceau dincolo de mare.

Isa 24.7;Isa 16.9;

9De aceea plâng pentru via din Sibma, ca pentru Iaezer; vă ud cu lacrimile mele, Hesbonule și Eleale! Căci peste culesul roadelor voastre și peste secerișul vostru a căzut un strigăt de război!

Ier 48.32;Isa 15.4;

10S-a dus bucuria și veselia din câmpii! Și în vii, nu mai sunt cântece, nu mai sunt veselii! Nimeni nu mai calcă vinul în teascuri. - "Am făcut să înceteze strigătele de bucurie la cules.

Isa 24.8;Ier 48.33;

11De aceea îmi plânge sufletul pentru Moab ca o harfă și inima pentru Chir-Hares;

Isa 15.5;Isa 63.15;Ier 48.36;

12și când se va arăta Moabul, obosindu-se pe înălțimi și va intra în locașul său cel sfânt să se roage, nu va putea să capete nimic!" -

Isa 15.2;

13Acesta este cuvântul, pe care l-a rostit Domnul de multă vreme asupra Moabului.

14Iar acum Domnul vorbește, și zice: "În trei ani, ca anii unui simbriaș, slava Moabului va fi disprețuită, împreună cu toată această mare mulțime; și ce va rămâne, va fi puțin lucru, aproape nimic."

Isa 21.16;

Împotriva Damascului.

## 1 7 14 < 17 > 21 28 35 42 49 56 63 66

1Prorocie împotriva Damascului: "Iată, Damascul nu va mai fi o cetate, ci va ajunge un morman de dărâmături;

Ier 49.23;Amos 1.3;Zah 9.1;

2cetățile Aroerului sunt părăsite, sunt date spre pășune turmelor, care se culcă nestingherite acolo.

Ier 7.33;

3S-a isprăvit cu cetățuia lui Efraim, și s-a sfârșit cu împărăția Damascului; dar rămășița Siriei va fi ca slava copiilor lui Israel, zice Domnul oștirilor.

Isa 7.16;Isa 8.4;

4"În ziua aceea, slava lui Iacov va fi slăbită, și grăsimea cărnii lui va pieri.

Isa 10.16;

5Se va întâmpla ca atunci când strânge secerătorul grâul, și brațul lui taie spicele; da, ca la strânsul spicelor în valea Refaim;

Ier 51.33;

6vor mai rămâne doar câteva, ca la scuturatul măslinului: două, trei măsline, pe vârful crengilor, patru sau cinci, în ramurile cu roade, zice Domnul, Dumnezeul lui Israel."

Isa 24.13;

7În ziua aceea, omul se va uita spre Făcătorul său, și ochii i se vor întoarce spre Sfântul lui Israel;

Mic 7.7;

8nu se va mai uita spre altare, care sunt lucrarea mâinilor lui, și nu va mai privi la ce au făcut degetele lui, la idolii Astartei și la stâlpii închinați soarelui.

9În ziua aceea, cetățile lui întărite vor fi ca dărâmăturile din pădure și de pe vârful muntelui, părăsite odinioară înaintea copiilor lui Israel: va fi o pustie!

10Căci ai uitat pe Dumnezeul mântuirii tale, și nu ți-ai adus aminte de Stânca scăpării tale. De aceea ți-ai sădit răsaduri plăcute, și ai sădit butuci străini.

Ps 68.19;

11Când i-ai sădit, i-ai înconjurat cu un gard, și în curând i-ai văzut înflorind. Dar culesul roadelor a fugit tocmai în clipa veseliei: și durerea este fără leac.

12Vai! ce vuiet de popoare multe, care urlă cum urlă marea! Ce zarvă de neamuri, care mugesc cum mugesc niște ape puternice.

Ier 6.23;

13Neamurile mugesc cum mugesc apele mari... Dar când le mustră Dumnezeu, ele fug departe, izgonite ca pleava de pe munți la suflarea vântului, ca țărâna luată de vârtej.

Ps 9.5;Ps 83.13;Osea 13.3;

14Pe înserate, vine o prăpădenie neașteptată, și până dimineața, nu mai sunt! Iată partea celor ce ne jupoaie, și soarta celor ce ne jefuiesc.

Asupra Etiopiei.

## 1 7 14 < 18 > 21 28 35 42 49 56 63 66

1Vai de tine, țară, în care răsună zângănit de arme, și care ești dincolo de râurile Etiopiei!

Isa 20.4-5;Ezec 30.4-5.9;Țef 2.12;Țef 3.10;

2Tu, care trimiți soli pe mare, în corăbii de papură care plutesc pe luciul apelor! Duceți-vă, soli iuți, la neamul acela tare și puternic, la poporul acela înfricoșat de la începutul lui, neam puternic care zdrobește totul, și a cărui țară este tăiată de râuri.

Isa 18.7;

3Voi toți, locuitori ai lumii și voi, locuitori ai pământului, luați seama când se înalță steagul pe munți, și ascultați când sună trâmbița!

Isa 3.26;

4Căci așa mi-a vorbit Domnul: "Eu privesc liniștit din locuința Mea pe căldura arzătoare a luminii soarelui, și pe aburul de rouă, în vipia secerișului.

5Dar înainte de seceriș, când cade floarea, și rodul se face aguridă, el taie îndată mlădițele cu cosoare, ba taie chiar lăstarii și-i aruncă..."

6Și Asirienii vor fi lăsați astfel pradă păsărilor răpitoare din munți și fiarelor pământului; păsările de pradă vor petrece vara pe trupurile lor moarte, și fiarele pământului vor ierna pe ele.

7În vremea aceea, se vor aduce daruri de mâncare Domnului oștirilor, de poporul cel tare și puternic, de poporul cel înfricoșat de la începutul lui, neam puternic, care zdrobește totul, și a cărui țară este tăiată de râuri: vor fi aduse acolo unde locuiește Numele Domnului oștirilor, pe muntele Sionului.

Ps 68.31;Ps 72.10;Isa 16.1;Țef 3.10;Mal 1.11;

Asupra Egiptului.

## 1 7 14 < 19 > 21 28 35 42 49 56 63 66

1Prorocie împotriva Egiptului. Iată, Domnul călărește pe un nor repede și vine în Egipt. Idolii Egiptului tremură înaintea Lui, și li se îndoaie inima Egiptenilor în ei.

Ier 46.13;Ezec 29;Ezec 30;Ps 18.10;Ps 104.3;Ex 12.12;Ier 43.12;

2"Voi înarma pe Egipteni unii împotriva altora, și se vor bate frate cu frate, prieten cu prieten, cetate cu cetate, împărăție cu împărăție.

Jud 7.22;1Sam 14.16-20;2Cron 20.23;

3Duhul Egiptenilor va pieri din ei, și le voi nimici sfatul; atunci vor întreba pe idoli și pe vrăjitori, pe cei ce cheamă morții și pe ghicitori.

Isa 8.19;Isa 47.12;

4Voi da Egiptul în mâinile unui stăpân aspru, și un împărat fără milă va stăpâni peste ei, zice Domnul, Dumnezeul oștirilor."

Isa 20.4;Ier 46.26;Ezec 29.19;

5Apele mării vor seca, și râul va seca și se va usca,

Ier 51.36;Ezec 30.12;

6râurile se vor împuți, canalele Egiptului vor fi goale și uscate, pipirigul și trestiile se vor vesteji.

2Împ 19.24;

7Livezile Nilului de la îmbucătura râului, și toate semănăturile din valea râului se vor usca, se vor preface în țărână și vor pieri.

8Vor geme pescarii, se vor boci toți cei ce aruncă undița în râu, și cei ce întind mreji pe ape vor fi nemângâiați.

9Cei ce lucrează inul dărăcit, și cei ce țes țesături albe vor fi acoperiți, de rușine,

1Împ 10.28;Prov 7.16;

10stăpânitorii țării vor fi întristați și toți simbriașii vor fi cu inima amărâtă.

11În adevăr, voievozii Țoanului au înnebunit, sfetnicii înțelepți ai lui Faraon s-au prostit. "Cum îndrăzniți voi să spuneți lui Faraon: "Noi suntem fiii înțelepților, fiii străvechilor împărați?

Num 13.22;

12Unde sunt înțelepții tăi?" "Să-ți facă descoperiri dumnezeiești, și să spună ce a hotărât Domnul oștirilor împotriva Egiptului.

1Cor 1.20;

13Voievozii Țoanului au înnebunit, voievozii Nofului s-au înșelat, căpeteniile semințiilor duc Egiptul în rătăcire:

Ier 2.16;

14Domnul a răspândit în mijlocul lui un duh de amețeală ca să facă pe Egipteni să se clatine în toate faptele lor, cum se clatină un om beat și varsă,

1Împ 22.22;Isa 29.10;

15și Egiptul nu va avea pe nimeni, care să poată face ceva, nici cap, nici coadă, nici ramură de finic, nici trestie!

Isa 9.14;

16În ziua aceea, Egiptul va fi ca o femeie: va tremura și se va teme, văzând mișcarea mâini Domnului oștirilor, când o va ridica împotriva lui.

Ier 51.30;Nah 3.13;Isa 11.15;

17Chiar și țara lui Iuda va fi o groază pentru Egipt: cum i se va vorbi de ea, se va îngrozi, din pricina hotărârii luate împotriva lui de Domnul oștirilor.

Egiptul împreună cu Asur și Israel.

18În vremea aceea, vor fi cinci cetăți în țara Egiptului, care vor vorbi limba Canaanului, și vor jura pe Domnul oștirilor: una din ele se va numi cetatea nimicirii (Sau: cetatea soarelui.)!

Țef 3.9;

19Tot în vremea aceea va fi un altar pentru Domnul în țara Egiptului, și la hotar, va fi un stâlp de aducere aminte pentru Domnul.

Gen 28.18;Ex 24.4;Ios 22.10-27;Ios 4.20;Ios 22.27;

20Acesta va fi pentru Domnul oștirilor un semn și o mărturie în țara Egiptului. Ei vor striga către Domnul din pricina asupritorilor, și El le va trimite un mântuitor și un apărător, care să-i izbăvească.

21Atunci Domnul Se va descoperi Egiptenilor, și Egiptenii vor cunoaște pe Domnul în ziua aceea. Vor aduce jertfe și daruri de mâncare, vor face juruințe Domnului și le vor împlini.

Mal 1.11;

22Astfel, Domnul va lovi pe Egipteni, îi va lovi, dar îi va tămădui. Ei se vor întoarce la Domnul, care-i va asculta, și-i va vindeca.

23În aceeași vreme, va fi un drum care va duce din Egipt în Asiria: Asirienii se vor duce în Egipt și Egiptenii în Asiria, și Egiptenii împreună cu Asirienii vor sluji Domnului.

Isa 11.16;

24Tot în vremea aceea, Israel va fi al treilea, unit cu Egiptul și cu Asiria, ca o binecuvântare în mijlocul pământului.

25Domnul oștirilor îi va binecuvânta și va zice: "Binecuvântat să fie Egiptul, poporul Meu, și Asiria, lucrarea mâinilor Mele, și Israel, moștenirea Mea!"

Ps 100.3;Isa 29.23;Osea 2.23;Efes 2.10;

Asur împotriva Egiptului și Etiopiei.

## 1 7 14 < 20 > 28 35 42 49 56 63 66

1În anul când a venit Tartan la Asdod, trimis de Sargon, împăratul Asiriei, să bată Asdodul, și l-a luat,

2Împ 18.17;

2în vremea aceea Domnul a vorbit lui Isaia, fiul lui Amoț, și i-a zis: "Du-te, dezleagă-ți sacul de pe coapse și scoate-ți încălțămintea din picioare!" El a făcut așa, a umblat gol și desculț.

Zah 13.4;1Sam 19.24;Mic 1.8-11;

3Și Domnul a zis: "După cum robul meu Isaia umblă gol și desculț, trei ani de zile, ca semn și înștiințare pentru Egipt și pentru Etiopia,

Isa 8.18;

4tot așa și împăratul Asiriei va lua din Egipt și din Etiopia prinși de război și surghiuniți, tineri și bătrâni, goi și desculți, și cu spinarea descoperită, spre rușinea Egiptului.

2Sam 10.4;Isa 3.17;Ier 13.22-26;Mic 1.11;

5Atunci se vor îngrozi și se vor rușina cei ce își puseseră încrederea în Etiopia, și se făleau cu Egiptul.

2Împ 18.21;Isa 30.3-7;Isa 36.6;

6Și locuitorii de pe țărmul acesta vor zice în ziua aceea: "Iată ce a ajuns încrederea noastră, pe care ne bizuiserăm, ca să fim ajutați și să fim izbăviți de împăratul Asiriei! Cum vom scăpa acum?"

Împotriva Babilonului.

## 1 7 14 < 21 > 23 24 25 26 27 28 35 42 49 56 63 66

1Prorocie asupra pustiei mării. Cum înaintează vijelia de la miazăzi, așa vine el din pustie, din țara înfricoșată.

Zah 9.14;

2O vedenie grozavă mi s-a descoperit. Asupritorul asuprește, pustiitorul pustiește. - "Suie-te, Elamule! Împresoară, Medio! Căci fac să înceteze toate oftările lor, - zice Domnul."

Isa 33.1;Isa 13.17;Ier 49.34;

3De aceea mi s-a umplut inima de neliniște, m-apucă durerile, ca durerile unei femei când naște. Zvârcolirile nu mă lasă s-aud, tremuratul mă împiedică să văd.

Isa 15.5;Isa 16.11;Isa 13.8;

4Îmi bate inima cu putere, m-apucă groaza; noaptea plăcerilor mele ajunge o noapte de spaimă.

Deut 28.67;

5Ei pun masa, straja veghează, și ei mănâncă, beau... Dar deodată se aude strigând: "În picioare, voievozi! Ungeți scutul!"

Dan 5.5;

6Căci așa mi-a vorbit Domnul: "Du-te și pune un străjer, ca să dea de veste despre ce va vedea." -

7El a văzut călărime, călăreți doi câte doi, călăreți pe măgari, călăreți pe cămile; și asculta cu luare aminte, cu cea mai mare băgare de seamă.

Isa 21.9;

8Apoi a strigat, ca un leu: "Doamne, am stat mereu în turnul meu de pază, și stăteam de strajă în toate nopțile.

Hab 2.1;

9Și iată că a venit călărime și călăreți doi câte doi." Apoi a luat iarăși cuvântul, și a zis: "A căzut, a căzut Babilonul, și toate icoanele dumnezeilor lui sunt sfărâmate la pământ!"

Ier 51.8;Apoc 14.8;Apoc 18.2;Isa 46.1;Ier 50.2;Ier 51.44;

10O, poporul meu, care ai fost stropșit ca boabele de grâu din aria mea, ce am auzit de la Domnul oștirilor, Dumnezeul lui Israel, aceea vă vestesc.

Ier 51.33;

Împotriva Edomului și Arabiei.

11Prorocie asupra Dumei. Mi se strigă din Seir: "Străjerule, cât mai este din noapte?" "Străjerule, mai este mult din noapte?"

1Cron 1.30;Ier 49.7-8;Ezec 35.2;Obad 1;

12Străjerul răspunde: "Vine dimineața, și este tot noapte. Dacă vreți să întrebați, întrebați; întoarceți-vă, și veniți iarăși."

Împotriva Arabiei.

13Prorocie asupra Arabiei. Veți petrece noaptea în tufele Arabiei, cete de negustori din Dedan!

Ier 49.28;1Cron 1.9-32;

14Duceți apă celor ce le este sete; locuitorii țării Tema duceți pâine fugarilor!

15Căci ei fug dinaintea săbiilor, dinaintea sabiei scoase din teacă, dinaintea arcului încordat, și dinaintea unei lupte înverșunate.

16Căci așa mi-a vorbit Domnul: "Încă un an, ca anii unui simbriaș, și s-a isprăvit cu toată slava Chedarului.

Isa 16.14;Ps 120.5;Isa 60.7;

17Nu va mai rămâne decât un mic număr din vitejii arcași, fii ai Chedarului, căci Domnul, Dumnezeul lui Israel, a spus-o.

## 1 7 14 < 22 > 28 35 42 49 56 63 66

1Prorocie asupra văii vedeniilor. "Ce este de vă suiți cu toții pe acoperișuri,

2cetate gălăgioasă, plină de zarvă, cetate veselă! Morții tăi nu vor pieri uciși de sabie, nici nu vor muri luptând.

Isa 32.13;

3Ci toate căpeteniile tale fug împreună, sunt luați prinși de arcași; toți locuitorii tăi ajung deodată robi, în timp ce o iau la fugă în depărtare.

4De aceea zic: "Întoarceți-vă privirile de la mine, lăsați-mă să plâng cu amar; nu stăruiți să mă mângâiați pentru nenorocirea fiicei poporului meu!

Ier 4.19;Ier 9.1;

5Căci este o zi de necaz, de zdrobire și de învălmășeală, trimisă de Domnul, Dumnezeul oștirilor, în valea vedeniilor. Se dărâmă zidurile, și răsună țipete de durere spre munte.

Isa 37.3;Plân 1.5;Plân 2.2;

6Elamul poartă tolba cu săgeți; care de luptători, de călăreți înaintează; Chirul dezvelește scutul.

Ier 49.35;Isa 15.1;

7Cele mai frumoase văi ale tale sunt pline de care, și călăreții se înșiruie de bătaie la porțile tale.

8Cele din urmă șanțuri de întărire ale lui Iuda sunt silite, și în ziua aceasta cercetezi tu armăturile din casa pădurii.

1Împ 7.2;1Împ 10.17;

9Vă uitați la spărturile cele multe făcute cetății lui David, și opriți apele iazului de jos.

2Împ 20.20;2Cron 32.4-30;

10Numărați casele Ierusalimului, și le stricați, ca să întăriți zidul.

11Faceți o cămară între cele două ziduri, pentru apele iazului celui vechi; - dar nu vă uitați spre Cel ce a vrut aceste lucruri, nu vedeți pe Cel ce de mult le-a pregătit.

Neem 3.16;Isa 37.26;

12Și totuși Domnul, Dumnezeul oștirilor, vă cheamă în ziua aceea să plângeți și să vă bateți în piept, să vă radeți capul și să vă încingeți cu sac.

Ioel 1.13;Ezra 9.3;Isa 15.2;Mic 1.16;

13Dar iată, în schimb, veselie și bucurie! Se junghie boi și se taie oi, se mănâncă la carne și se bea la vin: "Să mâncăm și să bem, căci mâine vom muri!" -

Isa 56.12;1Cor 15.32;

14Domnul oștirilor mi-a descoperit, și mi-a zis: "Nu, nelegiuirea aceasta nu vi se va ierta până nu veți muri, zice Domnul, Dumnezeul oștirilor."

Isa 5.9;1Sam 3.14;Ezec 24.13;

Împotriva lui Șebna.

15Așa vorbește Domnul, Dumnezeul oștirilor: "Du-te la curteanul acela, la Șebna, dregătorul casei împărătești, și zi-i:

2Împ 18.37;Isa 36.3;1Împ 4.6;

16"Ce ai tu aici la tine, și pe cine ai aici, de-ți sapi aici un mormânt?" El își sapă un mormânt sus pe înălțime, își scobește o locuință în stâncă!

2Sam 18.18;Mat 27.60;

17Iată, Domnul te va azvârli cu o aruncătură puternică, te va învârti ca pe un ghem.

Est 7.8;

18Te va azvârli, te va azvârli ca pe o minge, pe un pământ întins, și acolo vei muri, acolo vor veni carele tale cele strălucite, tu, ocara casei stăpânului tău!

19Vei fi izgonit din dregătoria ta, și te va smulge Domnul din locul tău.

20"În ziua aceea, zice Domnul, voi chema pe robul Meu Eliachim, fiul lui Hilchia,

2Împ 18.18;

21îl voi îmbrăca în tunica ta, îl voi încinge cu brâul tău, și voi da puterea ta în mâinile lui. El va fi un tată pentru locuitorii Ierusalimului și pentru casa lui Iuda.

22Voi pune pe umărul lui cheia casei lui David: când va deschide el, nimeni nu va închide, și când va închide el, nimeni nu va deschide.

Iov 12.14;Apoc 3.7;

23Îl voi împlânta ca pe un drug într-un loc tare, și va fi un scaun de slavă pentru casa tatălui său.

Ezra 9.8;

24Pe el se va sprijini toată slava casei tatălui său, odraslele alese și de ocară, toate sculele cele mici, atât ligheanele cât și vasele."

25"În ziua aceea, zice Domnul oștirilor, drugul acela împlântat într-un loc tare va fi scos, va fi tăiat și va cădea, și povara care era pe el va fi nimicită, căci Domnul a vorbit."

Împotriva Tirului.

## 1 7 14 21 < 23 > 28 35 42 49 56 63 66

1Prorocie împotriva Tirului. "Bociți-vă, corăbii din Tarsis! Căci Tirul a fost nimicit: nu mai are nici case, nici intrare! Din țara Chitim le-a venit vestea aceasta."

Ier 25.22;Ier 47.4;Ezec 26;Ezec 27;Ezec 28;Amos 1.9;Zah 9.2-4;Isa 23.12;

2"Amuțiți de groază, locuitori ai țărmului, pe care o umpleau odată negustorii din Sidon, care străbăteau marea!

3Veniturile lui erau grâul Nilului și secerișul râului, aduse pe ape mari, așa că el era târgul neamurilor."

Ezec 27.3;

4"Rușinează-te Sidoane! căci așa vorbește marea, cetățuia mării: "Eu n-am avut durerile facerii, nici n-am născut, n-am hrănit tineri, nici n-am crescut fete."

5Când vor afla Egiptenii vestea aceasta, vor tremura auzind de căderea Tirului,

Isa 19.16;

6și vor zice: "Treceți la Tarsis, bociți-vă, locuitori ai țărmului!

7Aceasta este cetatea voastră cea veselă, care avea o obârșie veche, și ale cărei picioare o duceau să locuiască departe.

Isa 22.2;

8Cine a luat această hotărâre împotriva Tirului, împărțitorul cununilor, el, ai cărui negustori erau niște voievozi, și ai cărui târgoveți erau cei mai bogați de pe pământ?

Ezec 28.2-12;

9Domnul oștirilor a luat această hotărâre, ca să rușineze mândria a tot ce strălucește, și să smerească pe toți cei mari ai pământului:

10"Străbate-ți țara, ca Nilul, nici un brâu nu te mai strânge, fiica Tarsisului! Nu mai este nici un jug!

11Domnul Și-a întins mâna asupra mării; a făcut să tremure împărății; a poruncit nimicirea cetățuilor Canaanului,

12și a zis: "De acum nu te vei mai bucura, fecioară necinstită, fiica Sidonului! Scoală-te și treci în țara Chitim; dar nici acolo nu vei avea odihnă.

Apoc 18.22;Isa 23.1;

13Iată pe Haldei, care nu erau un popor, locuitorii aceștia ai pustiei, cărora Asirianul le-a întemeiat o țară; ei înalță turnuri, surpă casele împărătești ale Tirului, le prefac în dărâmături."

Ps 72.9;

14"Bociți-vă, corăbii din Tarsis! Căci cetățuia voastră este nimicită."

Isa 23.1;Ezec 27.25-30;

15În vremea aceea, Tirul va fi dat uitării șaptezeci de ani, cât ține viața unui împărat, dar după șaptezeci de ani, se va întâmpla Tirului ca și curvei despre care vorbește cântecul:

16"Ia harfa și străbate cetatea, curvă dată uitării; cântă bine, cântă-ți cântecele de mai multe ori, ca iarăși să-și aducă lumea aminte de tine."

17Tot așa, după șaptezeci de ani, Domnul va cerceta Tirul, și se va întoarce iarăși la câștigul lui; va avea legături cu toate împărățiile lumii de pe fața pământului;

Apoc 17.2;

18dar câștigul și plata lui vor fi închinate Domnului, nu vor fi nici strânse nici păstrate; ci câștigul lui va aduce celor ce locuiesc înaintea Domnului, o hrană îmbelșugată și haine strălucite.

Zah 14.20-21;

Iuda pustiit.

## 1 7 14 21 < 24 > 28 35 42 49 56 63 66

1Iată, Domnul deșartă țara și o pustiește, îi răstoarnă fața și risipește locuitorii;

2cum se întâmplă preotului se întâmplă și poporului, stăpânului ca și slugii, stăpânei ca și slujnicei, vânzătorului ca și cumpărătorului, celui ce dă cu împrumut ca și celui ce ia cu împrumut, datornicului ca și cel căruia îi este dator.

Osea 4.9;Ezec 7.12-13;

3Țara este pustiită de tot și prădată; căci Domnul a hotărât așa.

4Țara este tristă, sleită de puteri; locuitorii sunt mâhniți și tânjesc; căpeteniile poporului sunt fără putere,

5căci țara a fost spurcată de locuitorii ei; ei călcau legile, nu țineau poruncile, și rupeau legământul cel veșnic!

Gen 3.17;Num 35.33;

6De aceea mănâncă blestemul țara, și suferă locuitorii ei pedeapsa nelegiuirilor lor; de aceea sunt prăpădiți locuitorii țării, și nu mai rămâne decât un mic număr din ei.

Mal 4.6;

7Mustul stă trist, via este veștejită; toți cei ce erau cu inima veselă, suspină.

Isa 16.8-9;Ioel 1.10-12;

8A încetat desfătarea timpanelor, s-a sfârșit veselia gălăgioasă, s-a dus bucuria harfei.

Ier 7.34;Ier 16.9;Ier 25.10;Ezec 26.13;Osea 2.11;Apoc 18.22;

9Nu se mai cântă când se bea vin, și băuturile tari li se par amare celor ce le beau.

10Cetatea pustie este dărâmată; toate casele sunt închise, nu mai intră nimeni în ele.

11Pe ulițe se strigă după vin; s-a dus orice desfătare, nu mai este nici o veselie în țară.

12Numai pustiire a mai rămas în cetate, și porțile stau dărâmate.

13Da, în țară, în mijlocul popoarelor, este ca atunci când se scutură măslinul, sau ca la culesul ciorchinelor rămase după culesul viei.

Isa 17.5-6;

Babilonul nimicit și Ierusalimul ridicat.

14Ceilalți însă, care vor mai rămâne, își înălță glasul, scot strigăte de veselie; de pe țărmurile mării, laudă măreția Domnului.

15"Proslăviți dar pe Domnul în locurile unde strălucește lumină, lăudați Numele Domnului, Dumnezeului lui Israel, în ostroavele mării!"

Mal 1.11;

16De la marginile pământului auzim cântând: "Slavă celui neprihănit!" Dar eu zic: "Sunt pierdut! Sunt pierdut! Vai de mine!" Jefuitorii jefuiesc, jefuitorii se înverșunează la jaf.

Ier 5.11;

17Groaza, groapa, și lațul, vin peste tine, locuitor al țării!

1Împ 19.17;Ier 48.43-44;Amos 5.19;

18Cel ce fuge dinaintea strigătelor de groază cade în groapă, și cel ce se ridică din groapă se prinde în laț; căci se deschid stăvilarele de sus, și se clatină temeliile pământului!

Gen 7.11;Ps 18.7;

19Pământul se rupe, pământul se sfărâmă, pământul se crapă,

Ier 4.23;

20pământul se clatină ca un om beat, tremură ca o colibă; păcatul lui îl apasă, cade, și nu se mai ridică.

Isa 19.14;

21În ziua aceea, Domnul va pedepsi în cer oștirea de sus, iar pe pământ pe împărații pământului.

Ps 76.12;

22Aceștia vor fi strânși ca prinși de război și puși într-o temniță, vor fi închiși în gherle, și, după un mare număr de zile, vor fi pedepsiți.

23Luna va fi acoperită de rușine, și soarele de groază; căci Domnul oștirilor va împărăți pe muntele Sionului și la Ierusalim, strălucind de slavă în fața bătrânilor Lui.

Isa 13.10;Isa 60.19;Ezec 32.7;Ioel 2.31;Ioel 3.15;Apoc 19.4-6;Evr 12.22;

## 1 7 14 21 < 25 > 28 35 42 49 56 63 66

1"Doamne, Tu ești Dumnezeul meu; pe Tine Te voi înălța! Laud Numele Tău, căci ai făcut lucruri minunate; planurile Tale făcute mai dinainte s-au împlinit cu credincioșie.

Ex 15.2;Ps 118.28;Ps 98.1;Num 23.19;

2Căci ai prefăcut cetatea (Babilon) într-un morman de pietre, cetățuia cea tare într-o grămadă de dărâmături; cetatea cea mare a străinilor este nimicită, și niciodată nu va mai fi zidită.

Isa 21.9;Isa 23.13;Ier 51.37;

3De aceea Te slăvesc popoarele puternice, și cetățile neamurilor puternice se tem de Tine.

Apoc 11.13;

4Căci Tu ai fost un loc de scăpare pentru cel slab, un loc de scăpare pentru cel nenorocit în necaz, un adăpost împotriva furtunii, un umbrar împotriva căldurii; căci suflarea asupritorilor este ca vijelia care izbește în zid.

Isa 4.6;

5Cum domolești căldura într-un pământ arzător, așa ai domolit zarva străinilor; cum este înăbușită căldura de umbra unui nor, așa au fost înăbușite cântările de biruință ale asupritorilor."

6Domnul oștirilor pregătește tuturor popoarelor pe muntele acesta, un ospăț de bucate gustoase, un ospăț de vinuri vechi, de bucate miezoase, pline de măduvă, de vinuri vechi și limpezite.

7Și, pe muntele acesta, înlătură marama care acoperă toate popoarele, și învelitoarea care înfășură toate neamurile;

2Cor 3.15;Efes 4.18;

8nimicește moartea pe vecie: Domnul Dumnezeu șterge lacrimile de pe toate fețele, și îndepărtează de pe tot pământul ocara poporului Său; da, Domnul a vorbit.

Osea 13.14;1Cor 15.54;Apoc 20.14;Apoc 21.4;Apoc 7.17;Apoc 21.4;

9În ziua aceea, vor zice: "Iată, acesta este Dumnezeul nostru, în care aveam încredere că ne va mântui. Acesta este Domnul, în care ne încredeam, acum să ne înveselim, și să ne bucurăm de mântuirea Lui!

Gen 49.18;Tit 2.13;Ps 20.5;

10Căci mâna Domnului se odihnește pe muntele acesta; dar Moabul este călcat în picioare pe loc, cum este călcat în picioare paiul în bălegar.

11În mijlocul acestei băltoace, el își întinde mâinile, cum le întinde înotătorul ca să înoate; dar Domnul îi doboară mândria, și face de nimica dibăcia mâinilor lui.

12El surpă, prăbușește întăriturile înalte ale zidurilor tale, le prăbușește la pământ, în țărână."

Isa 26.5;

## 1 7 14 21 < 26 > 28 35 42 49 56 63 66

1În ziua aceea, se va cânta următoarea cântare în țara lui Iuda: "Avem o cetate tare; Dumnezeu ne dă mântuirea ca ziduri și întăritură.

Isa 2.11;Isa 60.18;

2Deschideți porțile, ca să intre neamul cel neprihănit și credincios.

Ps 118.19-20;

3Celui cu inima tare, Tu-i chezășuiești pacea; da, pacea, căci se încrede în Tine.

4Încredeți-vă în Domnul pe vecie, căci Domnul Dumnezeu este Stânca veacurilor.

Isa 45.17;

5El a răsturnat pe cei ce locuiau pe înălțimi, El a plecat cetatea îngâmfată; a doborât-o la pământ, și a aruncat-o în țărână.

Isa 25.12;Isa 32.19;

6Ea este călcată în picioare, în picioarele săracilor, sub pașii celor obijduiți.

7Calea dreptului este neprihănirea; Tu, care ești fără prihană, netezești cărarea dreptului.

Ps 37.23;

8De aceea Te așteptăm, Doamne, și pe calea judecăților Tale; sufletul nostru suspină după Numele Tău și după pomenirea Ta.

Isa 64.5;

9Sufletul meu Te dorește noaptea, și duhul meu Te caută înăuntrul meu. Căci, când se împlinesc judecățile Tale pe pământ, locuitorii lumii învață dreptatea.

Ps 63.6;Cânt 3.1;

10Dacă ierți pe cel rău, el totuși nu învață neprihănirea, se dedă la rău în țara în care domnește neprihănirea, și nu caută la măreția Domnului.

Ecl 8.12;Rom 2.4;Ps 143.10;

11Doamne, mâna Ta este puternică: ei n-o zăresc! Dar vor vedea râvna Ta pentru poporul Tău, și vor fi rușinați; va arde focul pe vrăjmașii Tăi.

Iov 34.27;Ps 28.5;Isa 5.12;

12Dar nouă, Doamne, Tu ne dai pace, căci tot ce facem noi, Tu împlinești pentru noi.

13Doamne, Dumnezeul nostru, alți stăpâni afară de Tine au stăpânit peste noi, dar acum numai pe Tine, și numai Numele Tău îl chemăm.

2Cron 12.8;

14Cei ce sunt morți acum nu vor mai trăi, sunt niște umbre, și nu se vor mai scula; căci Tu i-ai pedepsit, i-ai nimicit, și le-ai șters pomenirea.

15Înmulțește poporul, Doamne! Înmulțește poporul, arată-Ți slava; dă înapoi toate hotarele țării.

16Doamne, ei Te-au căutat, când erau în strâmtorare; au început să se roage, când i-ai pedepsit.

Osea 5.15;

17Cum se zvârcolește o femeie însărcinată, gata să nască, și cum strigă ea în mijlocul durerilor ei, așa am fost noi, departe de Fața Ta, Doamne!

Isa 13.8;Ioan 16.21;

18Am zămislit, am simțit dureri, și, când să naștem, am născut vânt: țara nu este mântuită, și locuitorii ei nu sunt născuți.

Ps 17.14;

19Să învie dar morții Tăi! Să se scoale trupurile mele moarte! - Treziți-vă și săriți de bucurie, cei ce locuiți în țărână! Căci roua Ta este o rouă dătătoare de viață, și pământul va scoate iarăși afară pe cei morți."

Ezec 37.1;Dan 12.2;

20"Du-te, poporul meu, intră în odaia ta, și încuie ușa după tine; ascunde-te câteva clipe, până va trece mânia!

Ex 12.22-23;Ps 30.5;Isa 54.7-8;2Cor 4.17;

21Căci iată, Domnul iese din locuința Lui, să pedepsească nelegiuirile locuitorilor pământului; și pământul va da sângele pe față, și nu va mai acoperi uciderile.

Mic 1.3;Iuda 14;

## 1 7 14 21 < 27 > 35 42 49 56 63 66

1În ziua aceea, Domnul va lovi cu sabia Lui cea aspră, mare și tare, Leviatanul, Babilonul, șarpele fugar (Asur), și Leviatanul, șarpele inelat (Babel), și va ucide balaurul de lângă mare (Egiptul).

Ps 74.13-14;Isa 51.9;Ezec 29.3;Ezec 32.2;

2În ziua aceea, cântați o cântare asupra viei celei mai alese:

Isa 5.1;Ps 80.8;Ier 2.21;

3"Eu, Domnul, sunt Păzitorul ei, Eu o ud în fiecare clipă; Eu o păzesc zi și noapte ca să n-o vatăme nimeni.

Ps 121.4-5;

4N-am nici o mânie. Dar dacă voi găsi mărăcini și spini, voi merge la luptă împotriva lor, și-i voi arde pe toți,

2Sam 23.6;Isa 9.18;

5afară numai dacă vor căuta ocrotirea Mea, vor face pace cu Mine, da, vor face pace cu Mine."

Isa 25.4;Iov 22.21;

6În vremurile viitoare, Iacov va prinde rădăcină, Israel va înflori și va odrăsli, și va umple lumea cu roadele lui.

Isa 37.31;Osea 14.5-6;

7L-a lovit oare Domnul cum a lovit pe cei ce-l loveau? L-a ucis El cum a ucis pe cei ce-l ucideau?

8Cu măsură l-ai pedepsit în robie, luându-l cu suflarea năpraznică a vântului de răsărit.

Iov 23.6;Ps 6.1;Ier 10.24;Ier 30.11;Ier 46.28;1Cor 10.13;Ps 78.38;

9Astfel nelegiuirea lui Iacov a fost ispășită, și iată rodul iertării păcatului lui: Domnul a făcut toate pietrele altarelor ca niște pietre de var prefăcute în țărână; idolii Astartei și stâlpii soarelui nu se vor mai ridica.

10Căci cetatea cea tare a rămas singuratică, a ajuns o locuință lăsată și părăsită ca pustia. În ea paște vițelul, în ea se culcă și-i mănâncă ramurile.

Isa 17.2;Isa 32.14;

11Când i se usucă ramurile, sunt rupte; vin femeile, să le ardă. Căci acesta era un popor fără pricepere; de aceea Cel ce l-a făcut n-a avut milă de el, și Cel ce l-a întocmit nu l-a iertat.

Deut 32.28;Isa 1.3;Ier 8.7;Deut 32.18;Isa 43.1-7;Isa 44.2-24;

12În vremea aceea, Domnul va scutura roade de la cursul Râulul până la pârâul Egiptului; iar voi veți fi strânși unul câte unul, copii ai lui Israel!

13În ziua aceea, se va suna cu trâmbița cea mare și atunci se vor întoarce cei surghiuniți din țara Asiriei și fugarii din țara Egiptului. Ei se vor închina înaintea Domnului, pe muntele cel sfânt, Ierusalim.

Isa 2.11;Mat 24.31;Apoc 11.15;

## 1 7 14 21 < 28 > 30 31 32 33 34 35 42 49 56 63 66

1Vai de cununa îngâmfată a bețivilor lui Efraim, de floarea veștejită, care este strălucirea podoabei sale, pe culmea văii mănoase a celor ce se îmbată!

Isa 28.3;Isa 28.4;

2Iată că vine de la Domnul, un om tare și puternic, ca o furtună de piatră, ca o vijelie nimicitoare, ca o rupere de nori cu mari șuvoaie de ape, care o doboară cu putere la pământ.

Isa 30.30;Ezec 13.11;

3Va fi călcată în picioare, cununa îngâmfată a bețivilor lui Efraim;

Isa 28.1;

4și floarea veștejită, care este strălucirea podoabei ei, pe culmea văii mănoase, va fi ca o smochină timpurie care se vede înainte de culesul roadelor și pe care, abia o iei în mână, și îndată o și înghiți.

Isa 28.1;

5În ziua aceea, Domnul oștirilor va fi o cunună strălucitoare și o podoabă măreață pentru rămășița poporului,

6sau: un duh de dreptate pentru cel ce stă pe scaunul de judecată, și o putere pentru cei ce dau pe vrăjmaș înapoi până la porțile lui.

7Dar și ei, se clatină de vin, și băuturile tari îi amețesc; preoți și prooroci sunt îmbătați de băuturi tari, sunt stăpâniți de vin, au amețeli din pricina băuturilor tari; se clatină când prorocesc, se poticnesc când judecă.

Prov 20.1;Osea 4.11;Isa 56.10-12;

8Toate mesele sunt pline de vărsături murdare, și nu mai este nici un loc curat. -

9Ei zic: "Pe cine vrea el să învețe înțelepciunea? Cui vrea să dea învățături? Unor copii înțărcați de curând, luați de la țâță?

Ier 6.10;

10Căci dă învățătură peste învățătură, învățătură peste învățătură, poruncă peste poruncă, poruncă peste poruncă, puțin aici, puțin acolo." -

11Ei bine! Prin niște oameni cu buze bâlbâitoare și cu vorbirea străină va vorbi poporului acestuia Domnul.

1Cor 14.21;

12El îi zicea: "Iată odihna; lăsați pe cel ostenit să se odihnească; iată locul de odihnă!" Dar ei n-au vrut să asculte,

13și pentru ei cuvântul Domnului va fi: "Învățătură peste învățătură, învățătură peste învățătură, poruncă peste poruncă, poruncă peste poruncă, puțin aici, puțin acolo", ca mergând, să cadă pe spate și să se zdrobească, să dea în laț și să fie prinși.

14De aceea ascultați Cuvântul Domnului, batjocoritorilor, care stăpâniți peste poporul acesta din Ierusalim!

15Pentru că ziceți: "Noi am făcut un legământ cu moartea, am făcut o învoială cu locuința morților: când va trece urgia apelor năvălitoare, nu ne va atinge, căci avem ca loc de scăpare neadevărul și ca adăpost minciuna!"

Amos 2.4;

16de aceea, așa vorbește Domnul, Dumnezeu: "Iată, pun ca temelie în Sion o piatră, o piatră încercată, o piatră de preț, piatră din capul unghiului clădirii, temelie puternică; cel ce o va lua ca sprijin, nu se va grăbi să fugă.

Gen 49.24;Ps 118.22;Mat 21.42;Fapt 4.11;Rom 9.33;Rom 10.11;Efes 2.20;1Pet 2.6-8;

17Voi face din neprihănire o lege, și din dreptate o cumpănă; și grindina va surpa locul de scăpare al neadevărului, și apele vor îneca adăpostul minciunii.

Isa 28.15;

18Așa că legământul vostru cu moartea va fi nimicit, și învoiala voastră cu locuința morților nu va dăinui. Când va trece urgia apelor năvălitoare, veți fi striviți de ea.

19Ori de câte ori va trece, vă va apuca; căci va trece în toate diminețile, zi și noapte, și numai vuietul ei vă va îngrozi."

20Patul va fi prea scurt, ca să te întinzi în el, și învelitoarea prea îngustă, ca să te învelești cu ea.

21Căci Domnul Se va scula ca la muntele Perațim, și Se va mânia ca în valea Gabaonului, ca să-Și facă lucrarea, lucrarea Lui ciudată, ca să-Și împlinească lucrul, lucrul Lui nemaiauzit.

2Sam 5.20;1Cron 14.11;Ios 10.10-12;2Sam 5.25;1Cron 14.16;Plân 3.33;

22Acum, nu batjocoriți, ca nu cumva să vi se strângă mai tare legăturile; căci am aflat de la Domnul, Dumnezeul oștirilor, că nimicirea întregii țări este hotărâtă.

Isa 10.22-23;Dan 9.27;

23"Plecați-vă urechea, și ascultați glasul meu! Fiți cu luare aminte, și ascultați cuvântul meu!

24Cel ce ară pentru semănătură, ară oare necontenit? Necontenit își brăzdează și își grăpează el pământul?

25Oare după ce a netezit fața pământului, nu aruncă el măzăriche și seamănă chimen? Nu pune el grâul în rânduri, orzul într-un loc deosebit, și alacul pe margini?

26Dumnezeul lui l-a învățat să facă așa, El i-a dat aceste învățături.

27Măzărichea nu se treieră cu leasa, și roata carului nu trece peste chimen; ci măzărichea se bate cu bățul, și chimenul cu nuiaua.

28Grâul se bate, dar nu se bate necontenit; împingi peste el roata carului și caii, dar nu-l sfărâmi.

29Și lucrul acesta vine de la Domnul oștirilor; minunat este planul Lui, și mare este înțelepciunea Lui."

Ps 92.5;Ier 32.19;

## 1 7 14 21 < 29 > 35 42 49 56 63 66

1Vai de Ariel (Leul lui Dumnezeu), de Ariel! Cetatea în care a tăbărât David! "Adăugați an la an, și lăsați sărbătorile să-și facă ocolul lor.

Ezec 43.15-16;2Sam 5.9;

2Apoi voi împresura pe Ariel; plânsete și gemete vor fi în ea și cetatea va fi ca un Ariel pentru Mine.

3Căci te voi împresura din toate părțile, te voi înconjura cu cete de străjeri, și voi ridica întărituri de șanțuri împotriva ta.

4Vei fi doborât la pământ și de acolo vei vorbi, și din țărână ți se vor auzi vorbele. Glasul tău va ieși din pământ ca al unei năluci, și din țărână îți vei șopti cuvintele.

Isa 8.19;

5Dar mulțimea vrăjmașilor tăi va fi ca o pulbere măruntă, și mulțimea asupritorilor va fi ca pleava care zboară, și aceasta deodată, într-o clipă."

Isa 25.5;Iov 21.18;Isa 17.13;Isa 30.13;

6De la Domnul oștirilor va veni pedeapsa, cu tunete, cutremure de pământ și pocnet puternic, cu vijelie și furtună, și cu flacăra unui foc mistuitor.

Isa 28.2;Isa 30.30;

7Și, ca un vis, ca o vedenie de noapte, așa va fi mulțimea neamurilor care vor lupta împotriva lui Ariel, așa vor fi cei ce se vor bate împotriva lui și cetățuii lui, strângându-l de aproape.

Isa 37.36;

8După cum cel flămând visează că mănâncă, și se trezește cu stomacul gol, și, după cum cel însetat visează că bea, și se trezește stors de puteri și cu setea nestâmpărată: tot așa va fi și cu mulțimea neamurilor care vor veni să lupte împotriva muntelui Sionului.

Iov 20.8;Ps 73.20;

9"Rămâneți încremeniți și uimiți! Închideți ochii și fiți orbi!" "Ei sunt beți; dar nu de vin; se clatină, dar nu din pricina băuturilor tari.

Isa 28.7-8;Isa 51.21;

10Ci pentru că Domnul a turnat peste voi un duh de adormire; v-a închis ochii, proorocilor, și v-a acoperit capetele, văzătorilor.

Rom 11.8;Ps 69.23;Isa 6.10;1Sam 9.9;

11De aceea toată descoperirea dumnezeiască a ajuns pentru voi ca vorbele unei cărți pecetluite. Dacă o dai cuiva care știe să citească, și-i zici; "Ia citește!" El răspunde: "Nu pot, căci este pecetluită!"

Isa 8.16;Dan 12.4-9;Apoc 5.1-9;Apoc 6.1;

12Sau dacă dai cartea unuia care nu știe să citească și-i zici: "Ia citește!" El răspunde: "Nu știu să citesc."

13Domnul zice: "Când se apropie de Mine poporul acesta, Mă cinstește cu gura și cu buzele, dar inima lui este departe de Mine, și frica pe care o are de Mine, nu este decât o învățătură de datină omenească.

Ezec 33.31;Mat 15.8-9;Marc 7.6-7;Col 2.22;

14De aceea voi lovi iarăși pe poporul acesta cu semne și minuni din ce în ce mai minunate, așa că înțelepciunea înțelepților lui va pieri, și priceperea oamenilor lui pricepuți se va face nevăzută."

Hab 1.5;Ier 49.7;Obad 8;1Cor 1.19;

15Vai de cei ce își ascund planurile dinaintea Domnului, care își fac faptele în întuneric, și zic: "Cine ne vede și cine ne știe?"

Isa 30.1;Ps 94.7;

16Stricați ce sunteți! Oare olarul trebuie privit ca lutul, sau poate lucrarea să zică despre lucrător: "Nu m-a făcut el?" Sau poate vasul să zică despre olar: "El nu se pricepe?"

Isa 45.9;Rom 9.20;

17Peste puțină vreme, Libanul se va preface în pomăt, și pomătul va fi socotit ca o pădure!

Isa 32.15;

18În ziua aceea, surzii vor auzi cuvintele cărții, și ochii orbilor, izbăviți de negură și întuneric, vor vedea.

Isa 35.5;

19Cei nenorociți se vor bucura tot mai mult în Domnul, și săracii se vor înveseli de Sfântul lui Israel.

Isa 61.1;Iac 2.5;

20Căci asupritorul nu va mai fi, batjocoritorul va pieri, și toți cei ce pândeau nelegiuirea vor fi nimiciți:

Isa 28.14-22;Mic 2.1;

21cei ce osândeau pe alții la judecată, întindeau curse cui îi înfruntau la poarta cetății, și năpăstuiau fără temei pe cel nevinovat.

Amos 5.10-12;Prov 28.21;

22De aceea așa vorbește Domnul către casa lui Iacov, El, care a răscumpărat pe Avraam: "Acum Iacov nu va mai roși de rușine, și nu i se va mai îngălbeni fața acum.

Ios 24.3;

23Căci când vor vedea ei, când vor vedea copiii lor, în mijlocul lor, lucrarea mâinilor Mele, Îmi vor sfinți Numele; vor sfinți pe Sfântul lui Iacov, și se vor teme de Dumnezeul lui Israel.

Isa 19.25;Isa 45.11;Isa 60.21;Efes 2.10;

24Cei rătăciți cu duhul vor căpăta pricepere, și cei ce cârteau vor lua învățătură."

Isa 28.7;

## 1 7 14 21 28 < 30 > 35 42 49 56 63 66

1"Vai, - zice Domnul - de copiii răzvrătiți, care iau hotărâri fără Mine, fac legăminte care nu vin din Duhul Meu, și îngrămădesc astfel păcat peste păcat!

Isa 29.15;Deut 29.19;

2Ei se pogoară în Egipt, fără să Mă întrebe, ca să fugă sub ocrotirea lui Faraon, și să caute un adăpost sub umbra Egiptenilor!

Isa 31.1;Num 27.21;Ios 9.14;1Împ 22.7;Ier 21.2;Ier 42.2-20;

3Dar, ocrotirea lui Faraon vă va da de rușine, și adăpostul sub umbra Egiptului vă va da de ocară.

Isa 20.5;Ier 37.5-7;

4Căci voievozii lui au și ajuns la Țoan, și trimișii lui au și atins Hanesul.

Isa 19.11;

5Dar toți vor rămâne de rușine, din pricina unui popor, care nu le va fi de folos, nici nu-i va ajuta, nici nu le va folosi, ci va fi spre rușinea și ocara lor."

Ier 2.36;

6Prorocie asupra unor dobitoace de la miazăzi: printr-un ținut strâmtorat și necăjit, de unde vine leoaica și leul, năpârca și șarpele zburător, își duc ei bogățiile în spinarea măgarilor, și vistieriile pe cocoașa cămilelor, către un popor care nu le va fi de folos.

Isa 57.9;Osea 8.9;Osea 12.1;Deut 8.15;

7Căci ajutorul Egiptului nu este decât deșertăciune și nimic; de aceea eu numesc lucrul acesta: "zarvă fără nici o ispravă."

Ier 37.7;Isa 30.15;Isa 7.4;

8"Du-te acum - zice Domnul - de scrie aceste lucruri înaintea lor pe o tăbliță, și sapă-le într-o carte, ca să rămână până în ziua de apoi, ca mărturie pe vecie și în veci de veci.

Hab 2.2;

9Scrie că: "Poporul acesta este un popor răzvrătit, niște copii mincinoși, niște copii care nu vor să asculte Legea Domnului,

Deut 32.20;Isa 1.4;Isa 30.1;

10care zic văzătorilor: "Să nu vedeți!" și proorocilor: "Să nu prorociți adevăruri, ci spuneți-ne lucruri măgulitoare, prorociți-ne lucruri închipuite!

Ier 11.21;Amos 2.12;Amos 7.13;Mic 2.6;1Împ 22.13;Mic 2.11;

11Abateți-vă din drum, dați-vă în lături de pe cărare, lăsați-ne în pace cu Sfântul lui Israel!"

12De aceea așa vorbește Sfântul lui Israel: "Fiindcă lepădați cuvântul acesta, și vă încredeți în silnicie și vicleșuguri, și vă sprijiniți pe ele,

13de aceea nelegiuirea aceasta va fi pentru voi ca spărtura unui zid înalt, care, spărgându-se, amenință să cadă, și a cărui prăbușire vine deodată, într-o clipă:

Ps 62.3;Isa 29.5;

14îl sfărâmă cum se sfărâmă un vas de pământ, care se sfărâmă fără nici o milă, și din ale cărui sfărâmături nu mai rămâne nici un ciob măcar, cu care să iei foc din vatră, sau să scoți apă din fântână."

Ps 2.9;Ier 19.11;

15Căci așa vorbește Domnul Dumnezeu, Sfântul lui Israel: "În liniște și odihnă va fi mântuirea voastră, în seninătate și încredere va fi tăria voastră." Dar n-ați voit!

Isa 30.7;Isa 7.4;Mat 23.37;

16Ci ați zis: "Nu! Ci vom fugi pe cai!" - "De aceea veți și fugi!" - "Vom călări pe cai iuți!" - "De aceea cei ce vă vor urmări vor fi și mai iuți!

17O mie vor fugi la amenințarea unuia singur; și când vă vor amenința cinci, toți veți fugi, până veți rămâne ca un stâlp pe vârful unui munte, și ca un steag pe creștetul unui deal."

Lev 26.8;Deut 28.25;Deut 32.30;Ios 23.10;

18"Totuși Domnul așteaptă să Se milostivească de voi, și Se va scula să vă dea îndurare, căci Domnul este un Dumnezeu drept: ferice de toți cei ce nădăjduiesc în El!

Ps 2.12;Ps 34.8;Prov 16.20;Ier 17.7;

19Da, popor al Sionului, locuitor al Ierusalimului, nu vei mai plânge! El Se va îndura de tine, când vei striga; cum va auzi, te va asculta.

Isa 65.9;

20Domnul vă va da pâine în necaz, și apă în strâmtorare. Învățătorii tăi nu se vor mai ascunde, ci ochii tăi vor vedea pe învățătorii tăi.

1Împ 22.27;Ps 127.2;Ps 74.9;Amos 8.11;

21Urechile tale vor auzi după tine glasul care va zice: "Iată drumul, mergeți pe el!" Când veți voi să vă mai abateți la dreapta sau la stânga.

Ios 1.7;

22Veți socoti ca spurcate argintul care vă acoperă idolii și aurul cu care sunt poleite chipurile turnate. Ca pe o necurăție le vei arunca, și le vei zice: "Afară cu voi de aici!"

1Cron 31.1;Isa 2.20;Isa 31.7;Osea 14.8;

23Atunci El va da ploaie peste sămânța pe care o vei pune în pământ, și pâinea, pe care o va da pământul, va fi gustoasă și hrănitoare; în același timp, turmele tale vor paște în pășuni întinse.

Mat 6.33;1Tim 4.8;

24Boii și măgarii, care ară pământul, vor mânca un nutreț sărat, vânturat cu lopata și cu ciurul.

25Pe orice munte înalt și pe orice deal înalt, vor izvorî râuri, curgeri de apă, în ziua marelui măcel, când turnurile vor cădea.

Isa 2.14-15;Isa 44.3;

26Și lumina lunii va fi ca lumina soarelui, iar lumina soarelui va fi de șapte ori mai mare (ca lumina a șapte zile), când va lega Domnul vânătăile poporului Său, și va tămădui rana loviturilor lui."

Isa 60.19-20;

27"Iată, Numele Domnului vine din depărtare! Mânia Lui este aprinsă, și un pârjol puternic; buzele Lui sunt pline de urgie, și limba Lui este ca un foc mistuitor;

28suflarea Lui este ca un șuvoi ieșit din albie, care ajunge până la gât ca să ciuruiască neamurile cu ciurul nimicirii, și să pună o zăbală înșelătoare în fălcile popoarelor.

Isa 11.4;2Tes 2.8;Isa 8.8;Isa 37.29;

29Voi însă veți cânta ca în noaptea când se prăznuiește sărbătoarea, veți fi cu inima veselă, ca cel ce merge în sunetul flautului, ca să se ducă la muntele Domnului, spre Stânca lui Israel.

Ps 42.4;Isa 2.3;

30Și Domnul va face să răsune glasul Lui măreț, Își va arăta brațul gata să lovească, în mânia Lui aprinsă, în mijlocul flăcării unui foc mistuitor, în mijlocul înecului, furtunii și pietrelor de grindină.

Isa 29.6;Isa 28.2;Isa 32.19;

31Atunci, Asirianul va tremura de glasul Domnului, care îl va lovi cu nuiaua Sa.

Isa 37.36;Isa 10.5-24;

32La fiecare lovitură de nuia hotărâtă, pe care i-o va da Domnul, se vor auzi timpanele și harfele, Domnul va lupta împotriva lui cu mâna ridicată.

Isa 11.15;Isa 19.16;

33Căci de multă vreme este pregătit un rug, gătit și pentru împărat: adânc și lat este făcut, cu foc și lemne din belșug. Suflarea Domnului îl aprinde ca un șuvoi de pucioasă."

Ier 7.31;Ier 19.6;

## 1 7 14 21 28 < 31 > 35 42 49 56 63 66

1Vai de cei ce se pogoară în Egipt după ajutor, se bizuiesc pe cai și se încred în mulțimea carelor și în puterea călăreților, dar nu privesc spre Sfântul lui Israel, și nu caută pe Domnul!

Isa 30.2;Isa 36.6;Ezec 17.15;Ps 20.7;Isa 36.9;

2Dar și El, este înțelept și aduce nenorocirea, și nu Își ia vorbele înapoi, ci Se ridică împotriva casei celor răi, și împotriva ajutorului celor ce săvârșesc nelegiuirea.

Num 23.19;

3Căci Egipteanul este om nu Dumnezeu, și caii lui sunt carne nu duh. Doar mâna să-Și întindă Domnul, și ocrotitorul se va clătina, iar cel ocrotit va cădea, și vor pieri cu toții.

Ps 146.3-5;

4Căci așa mi-a vorbit Domnul: "Cum mugește leul și puiul de leu asupra prăzii, în ciuda tuturor păstorilor strânși împotriva lui, și nu se înspăimântă de glasul lor, nici nu se sperie de numărul lor, așa Se va pogorî și Domnul oștirilor să lupte pe muntele Sionului și pe dealul lui.

Osea 11.10;Amos 3.8;Isa 42.13;

5Cum își întind păsările aripile peste puii lor, așa va ocroti Domnul oștirilor Ierusalimul, îl va ocroti și-l va izbăvi, îl va cruța și-l va mântui."

Deut 32.11;Ps 91.4;Ps 37.40;

6"Întoarceți-vă la Acela de la care v-ați abătut mult, copii ai lui Israel."

Osea 9.9;

7"Căci în ziua aceea, fiecare își va lepăda idolii de argint și de aur, pe care vi i-ați făcut cu mâinile voastre nelegiuite.

Isa 2.20;Isa 30.22;1Împ 12.30;

8Și Asirianul va cădea ucis de o sabie, dar nu a unui om: îl va nimici o sabie, dar nu este a unui om; va fugi de sabie, și tinerii lui războinici vor fi robiți.

2Împ 19.35-36;Isa 37.36;

9Stânca lui se va topi de groază (Sau: în groaza lui, va trece întăritura sa.), și căpeteniile lui vor tremura înaintea steagului, - zice Domnul, - care Își are focul în Sion și cuptorul în Ierusalim."

Isa 37.37;

## 1 7 14 21 28 < 32 > 35 42 49 56 63 66

1"Atunci împăratul va împărăți cu dreptate, și voievozii vor cârmui cu nepărtinire.

Ps 45.1;Ier 23.5;Osea 3.5;Zah 9.9;

2Fiecare va fi ca un adăpost împotriva vântului, și ca un loc de scăpare împotriva furtunii, ca niște râuri de apă într-un loc uscat, ca umbra unei stânci mari într-un pământ ars de sete.

Isa 4.6;Isa 25.4;

3Ochii celor ce văd nu vor mai fi legați, și urechile celor ce aud vor lua aminte.

Isa 29.18;Isa 35.5-6;

4Inima celor ușuratici va pricepe și va înțelege, și limba gângavilor va vorbi iute și deslușit.

5Nebunul nu se va mai numi ales la suflet, nici mișelul nu se va mai numi cu inimă largă.

6Căci nebunul spune nebunii, și inima lui gândește rău, ca să lucreze în chip nelegiuit, și să spună neadevăruri împotriva Domnului, ca să lase lihnit sufletul celui flămând, și să ia băutura celui însetat.

7Armele mișelului sunt nimicitoare; el face planuri vinovate, ca să piardă pe cel nenorocit prin cuvinte mincinoase, chiar când pricina săracului este dreaptă.

8Dar cel ales la suflet face planuri alese, și stăruie în planurile lui alese."

9"Femei fără grijă, sculați-vă și ascultați glasul meu! Fiice nepăsătoare, luați aminte la cuvântul meu!

Amos 6.1;

10Într-un an și câteva zile, veți tremura, nepăsătoarelor; căci se va duce culesul viilor, și strângerea poamelor nu va mai veni.

11Îngroziți-vă, voi cele fără grijă! Tremurați, nepăsătoarelor! Dezbrăcați-vă, dezgoliți-vă și încingeți-vă coapsele cu haine de jale!

12Bateți-vă pieptul, aducându-vă aminte de frumusețea câmpiilor și de rodnicia viilor.

13Pe pământul poporului meu cresc spini și mărăcini, chiar și în toate casele de plăcere ale cetății celei vesele.

Isa 34.13;Osea 9.6;Isa 22.2;

14Casa împărătească este părăsită, cetatea gălăgioasă este lăsată; dealul și turnul vor sluji pe vecie ca peșteri; măgarii sălbatici se vor juca în ele, și turmele vor paște,

Isa 27.10;

15până când se va turna Duhul de sus peste noi; atunci pustia se va preface în pământ, și pomătul va fi privit ca o pădure.

Ps 104.30;Ioel 2.28;Isa 29.17;Isa 35.2;

16Atunci nepărtinirea va locui în pustie, și neprihănirea își va avea locuința în pomăt.

17Lucrarea neprihănirii va fi pacea, roada neprihănirii: odihna și liniștea pe vecie.

Iac 3.18;

18Poporul meu va locui în locuința păcii, în case fără grijă și în adăposturi liniștite.

19Dar pădurea va fi prăbușită sub grindină și cetatea plecată adânc.

Isa 30.30;Zah 11.2;

20Ferice de voi, care semănați pretutindeni de-a lungul apelor, și care dați drumul pretutindeni boului și măgarului!"

Isa 30.24;

## 1 7 14 21 28 < 33 > 35 42 49 56 63 66

1"Vai de tine, pustiitorule, care totuși n-ai fost pustiit; care jefuiești, și n-ai fost jefuit încă! După ce vei sfârși de pustiit, vei fi pustiit și tu, după ce vei isprăvi de jefuit, vei fi jefuit și tu."

Isa 21.2;Hab 2.8;Apoc 13.10;

2"Doamne, ai milă de noi! Noi nădăjduim în Tine. Fii ajutorul nostru în fiecare dimineață și izbăvirea noastră la vreme de nevoie!

Isa 25.9;

3Când răsună glasul Tău, popoarele fug; când Te scoli Tu, neamurile se împrăștie."

4"Și prada voastră va fi strânsă cum strânge mușița: sar peste ea cum sar lăcustele."

5Domnul este înălțat, și locuiește în înălțime. El umple Sionul de nepărtinire și dreptate.

Ps 97.9;

6"Zilele tale sunt statornice, înțelepciunea și priceperea sunt un izvor de mântuire"; frica de Domnul, iată comoara Sionului.

7Iată, vitejii strigă afară; solii păcii plâng cu amar.

2Împ 18.18-37;

8Drumurile sunt pustii; nimeni nu mai umblă pe drumuri. Asur a rupt legământul, disprețuiește cetățile, nu se uită la nimeni.

Jud 5.6;2Împ 18.14-17;

9Țara jelește și este întristată; Libanul este plin de rușine, tânjește; Saronul este ca o pustie; Basanul și Carmelul își scutură frunza.

Isa 24.4;

10"Acum Mă voi scula, - zice Domnul, - acum Mă voi înălța, acum Mă voi ridica.

Ps 12.5;

11Ați zămislit fân, și nașteți paie de miriște; suflarea voastră de mânie împotriva Ierusalimului este un foc, care pe voi înșivă vă va arde de tot.

Ps 7.14;Isa 59.4;

12Popoarele vor fi ca niște cuptoare de var, ca niște spini tăiați care ard în foc."

Isa 9.18;

13"Voi, cei de departe, ascultați ce am făcut! Și voi, cei de aproape, vedeți puterea mea!"

Isa 49.1;

14Păcătoșii sunt îngroziți, în Sion, un tremur a apucat pe cei nelegiuiți, care zic: "Cine din noi va putea să rămână lângă un foc mistuitor?" "Cine din noi va putea să rămână lângă niște flăcări veșnice?"

15Cel ce umblă în neprihănire, și vorbește fără vicleșug, cel ce nesocotește un câștig scos prin stoarcere, cel ce își trage mâinile înapoi, ca să nu primească mită, cel ce își astupă urechea să n-audă cuvinte setoase de sânge, și își leagă ochii ca să nu vadă răul,

Ps 15.2;Ps 24.4;Ps 119.37;

16acela va locui în locurile înalte; stânci întărite vor fi locul lui de scăpare; i se va da pâine, și apa nu-i va lipsi."

17"Ochii tăi vor vedea pe Împărat în strălucirea Lui, vor privi țara în toată întinderea ei.

18Inima ta își va aduce aminte de groaza trecută și va zice: "Unde este logofătul? Unde este vistiernicul? Unde este cel ce veghea asupra turnurilor?"

1Cor 1.20;

19Atunci nu vei mai vedea pe poporul acela îndrăzneț, pe poporul cu vorbirea încâlcită de n-o puteai înțelege, cu limba gângavă, de n-o puteai pricepe.

2Împ 19.32;Deut 28.49-50;Ier 5.15;

20Privește Sionul, cetatea sărbătorilor noastre! Ochii tăi vor vedea Ierusalimul, ca locuință liniștită, ca un cort, care nu va mai fi mutat, ai cărui țăruși nu vor mai fi scoși niciodată, și ale cărui funii nu vor mai fi dezlegate.

Ps 48.12;Ps 46.5;Ps 125.1-2;Isa 37.33;Isa 54.2;

21Da, acolo cu adevărat Domnul este minunat pentru noi: El ne ține loc de râuri, de pâraie late, unde totuși nu pătrund corăbii cu lopeți, și nu trece nici un vas puternic.

22Căci Domnul este Judecătorul nostru, Domnul este Legiuitorul nostru, Domnul este Împăratul nostru: El ne mântuiește!

Iac 4.12;Ps 89.18;

23Funiile tale s-au slăbit, așa că nu mai pot strânge piciorul catargului, și nu mai pot întinde pânzele. Atunci se împarte prada, care-i așa de mare, că până și ologii iau parte la ea.

24Nici un locuitor nu zice: "Sunt bolnav!" Poporul Ierusalimului capătă iertarea fărădelegilor lui."

Ier 50.20;

## 1 7 14 21 28 < 34 > 42 49 56 63 66

1Apropiați-vă, neamuri, să auziți! Popoare, luați aminte!" S-asculte pământul, el și ce-l umple, lumea cu toate făpturile ei!

Ps 49.1;Deut 32.1;

2Căci Domnul este mâniat pe toate neamurile, și plin de urgie pe toată oștirea lor: El le nimicește cu desăvârșire, le măcelărește de tot.

3Morții lor sunt aruncați, trupurile lor moarte miros greu, și se topesc munții de sângele lor.

Ioel 2.20;

4Toată oștirea cerurilor piere, cerurile sunt făcute sul ca o carte, și toată oștirea lor cade, cum cade frunza de viță, cum cade frunza de smochin.

Ps 102.26;Ezec 32.7-8;Ioel 2.31;Ioel 3.15;Mat 24.29;2Pet 3.10;Apoc 6.14;Isa 14.12;Apoc 6.13;

5"Căci sabia Mea - zice Domnul - s-a îmbătat în ceruri; iată, se va pogorî asupra Edomului, asupra poporului, pe care l-am sortit nimicirii, ca să-l pedepsesc."

Ier 46.10;Ier 49.7;Mal 1.4;

6Sabia Domnului este plină de sânge, unsă cu grăsime, cu sângele mieilor și țapilor, cu grăsimea rărunchilor berbecilor; căci Domnul ține un praznic de jertfe la Boțra, și un mare măcel este în țara Edomului.

Isa 63.1;Ier 49.13;Țef 1.7;

7Bivolii cad împreună cu ei, și boii împreună cu taurii; țara lor se adapă cu sânge, și țărâna se umple de grăsime.

8Căci este o zi de răzbunare a Domnului, un an de răsplătire și răzbunare pentru Sion.

9Pârâurile Edomului se vor preface în smoală, și pulberea lui în pucioasă; da, țara lui va fi ca smoala care arde.

Deut 29.23;

10Nu se va stinge nici zi nici noapte, și fumul lui se va înălța în veci. Din veac în veac va fi pustiit, și nimeni nu va trece prin el în veci de veci.

Apoc 14.11;Apoc 18.18;Apoc 19.3;Mal 1.4;

11Ci pelicanul și ariciul îl vor stăpâni, bufnița și corbul îl vor locui. Se va întinde peste el funia pustiirii, și cumpăna nimicirii.

Isa 14.23;Țef 2.14;Apoc 18.2;2Împ 21.13;Plân 2.8;

12Nu vor mai fi în el fruntași, ca să aleagă un împărat, și toți voievozii lui vor fi nimiciți.

13În casele lui împărătești vor crește spinii, în cetățuile lui mărăcini și urzici. Acolo va fi locuința șacalilor și vizuina struților.

Isa 32.13;Osea 9.6;Isa 13.21;

14Fiarele din pustie se vor întâlni acolo cu câinii sălbatici, și țapii păroși se vor chema unii pe alții. Acolo își va avea locuința năluca nopții, și își va găsi un loc de odihnă.

15Acolo își va face cuibul șarpele de noapte, își va pune ouăle, le va cloci, și își va strânge puii la umbra lui; acolo se vor strânge toți ulii: fiecare la tovarășul lui.

16Căutați în cartea Domnului, și citiți! Nici una din toate acestea nu va lipsi, nici una nici alta nu vor da greș, căci gura Domnului a poruncit lucrul acesta: Duhul Lui va strânge acele sălbăticiuni.

Mal 3.16;

17El a tras la sorț pentru ele și mâna Lui le-a împărțit cu funia de măsurat țara aceasta: ele o vor stăpâni totdeauna și o vor locui din veac în veac.

## 1 7 14 21 28 < 35 > 37 38 39 40 41 42 49 56 63 66

1Pustia și țara fără apă se vor bucura; pustietatea se va înveseli, și va înflori ca trandafirul;

Isa 55.12;

2se va acoperi cu flori, și va sări de bucurie, cu cântece de veselie și strigăte de biruință, căci i se va da slava Libanului, strălucirea Carmelului și a Saronului. Vor vedea slava Domnului, măreția Dumnezeului nostru.

Isa 32.15;

3"Întăriți mâinile slăbănogite, și întăriți genunchii care se clatină.

Iov 4.3-4;Evr 12.12;

4Spuneți celor slabi de inimă: "Fiți tari, și nu vă temeți! Iată Dumnezeul vostru, răzbunarea va veni, răsplătirea lui Dumnezeu; El însuși va veni, și vă va mântui."

5Atunci se vor deschide ochii orbilor, se vor deschide urechile surzilor;

Isa 29.18;Isa 32.3-4;Isa 42.7;Mat 9.27;Mat 11.5;Mat 12.22;Mat 20.30;Mat 21.14;Ioan 9.6-7;Mat 11.5;Marc 7.32;

6atunci șchiopul va sări ca un cerb, și limba mutului va cânta de bucurie; căci în pustie vor țâșni ape, și în pustietate pâraie;

Mat 11.5;Mat 15.30;Mat 21.14;Ioan 5.8-9;Fapt 3.2;Fapt 8.7;Fapt 14.8;Isa 32.4;Mat 9.32-33;Mat 12.22;Mat 15.30;

7marea de nisip se va preface în iaz și pământul uscat în izvoare de ape. În vizuina care slujea de culcuș șacalilor, vor crește trestii și papură.

Isa 41.18;Isa 43.19;Ioan 7.38-39;Isa 34.13;

8Acolo se va croi o cale, un drum, care se va numi Calea cea sfântă: nici un om necurat nu va trece pe ea, ci va fi numai pentru cei sfinți; cei ce vor merge pe ea, chiar și cei fără minte, nu vor putea să se rătăcească.

Isa 52.1;Ioel 3.17;Apoc 21.27;

9Pe calea aceasta nu va fi nici un leu, și nici o fiară sălbatică nu va apuca pe ea, nici nu va fi întâlnită pe ea, ci cei răscumpărați vor umbla pe ea.

Lev 26.6;Isa 11.9;Ezec 34.25;Isa 51.11;

10Cei izbăviți de Domnul se vor întoarce, și vor merge spre Sion cu cântece de biruință. O bucurie veșnică le va încununa capul, veselia și bucuria îi vor apuca, iar durerea și gemetele vor fugi!

Isa 25.8;Isa 65.19;Apoc 7.17;Apoc 21.4;

## 1 7 14 21 28 < 36 > 42 49 56 63 66

1În al patrusprezecelea an al împăratului Ezechia, Sanherib, împăratul Asiriei, s-a suit împotriva tuturor cetăților întărite ale lui Iuda și le-a luat.

2Împ 18.13-17;2Cron 32.1;

2Și împăratul Asiriei a trimis din Lachis la Ierusalim, la împăratul Ezechia, pe Rabșache, cu o puternică oștire. Rabșache s-a oprit la canalul de apă al iazului de sus, pe drumul ogorului înălbitorului.

3Atunci Eliachim, fiul lui Hilchia, căpetenia casei împăratului, s-a dus la el, cu logofătul Șebna, și cu Ioah, fiul lui Asaf, scriitorul (arhivarul).

4Rabșache le-a zis: "Spuneți lui Ezechia: "Așa vorbește marele împărat, împăratul Asiriei: "Ce este încrederea aceasta, pe care te bizui?"

2Împ 18.19;

5Eu îți spun că acestea sunt vorbe în vânt: pentru război trebuie chibzuință și putere. În cine ți-ai pus dar încrederea, de te-ai răsculat împotriva mea?

6Iată, ai pus-o în Egipt, ai luat ca sprijin această trestie ruptă, care înțeapă și străpunge mâna oricui se sprijinește pe ea! Așa este Faraon, împăratul Egiptului, pentru toți cei ce se încred în el.

Ezec 29.6-7;

7Dar poate că îmi vei spune: "Ne încredem în Domnul, Dumnezeul nostru!" Dar nu este El acela ale cărui înălțimi și altare le-a îndepărtat Ezechia, zicând lui Iuda și Ierusalimului: "Să vă închinați înaintea acestui altar?"

8Acum fă o învoială cu stăpânul meu, împăratul Asiriei, și-ți voi da două mii de cai; să vedem dacă poți face rost de călăreți ca să încalece pe ei!

9Cum ai putea să stai tu împotriva unei singure căpetenii, dintre cei mai neînsemnați slujitori ai stăpânului meu? Și totuși tu îți pui încrederea în Egipt pentru care și pentru călăreți.

10Și apoi, fără voia Domnului m-am suit eu împotriva țării acesteia s-o nimicesc? Domnul mi-a zis: "Suie-te împotriva țării acesteia, și nimicește-o!"

11Eliachim, Șebna și Ioah au zis lui Rabșache: "Vorbește robilor tăi în limba aramaică, fiindcă o înțelegem; nu ne vorbi în limba evreiască, în auzul poporului care este pe zid."

12Rabșache a răspuns: "Oare stăpânului tău și ție m-a trimis stăpânul meu să spun aceste cuvinte? Nu m-a trimis el să le spun oamenilor acestora, care șed pe zid ca să-și mănânce balega și să-și bea udul împreună cu voi?"

13Apoi Rabșache a înaintat și a strigat cu toată puterea lui în limba evreiască: "Ascultați cuvintele marelui împărat, împăratul Asiriei!

14Așa vorbește împăratul: "Nu vă lăsați amăgiți de Ezechia, căci nu va putea să vă izbăvească.

15Nu vă lăsați mângâiați de Ezechia cu încrederea în Domnul, când vă zice: "Domnul ne va izbăvi, și cetatea aceasta nu va fi dată în mâinile împăratului Asiriei."

16Nu ascultați pe Ezechia. Căci așa vorbește împăratul Asiriei: "Faceți pace cu mine, supuneți-vă mie, și fiecare din voi va mânca din via lui și din smochinul lui, și va bea apă din fântâna lui,

Zah 3.10;

17până voi veni, și vă voi lua într-o țară ca a voastră, într-o țară plină de grâu și de vin, o țară plină de pâine și de vii."

18Nu vă lăsați amăgiți de Ezechia, când vă zice: "Domnul ne va izbăvi." Oare dumnezeii neamurilor au izbăvit ei fiecare țara lui din mâna împăratului Asiriei?

19Unde sunt dumnezeii Hamatului și Arpadului? Unde sunt dumnezeii din Sefarvaim? Și unde sunt dumnezeii Samariei? Au izbăvit ei Samaria din mâna mea?

20Dintre toți dumnezeii acestor țări, care din ei și-au izbăvit țara din mâna mea, pentru ca Domnul să izbăvească Ierusalimul din mâna mea?"

21Dar ei au tăcut, și nu i-au răspuns o vorbă; căci împăratul dăduse porunca aceasta: "Să nu-i răspundeți!"

22Și Eliachim, fiul lui Hilchia, căpetenia casei împăratului, Șebna, logofătul, și Ioah, fiul lui Asaf, scriitorul, au venit astfel la Ezechia, cu hainele sfâșiate, și i-au spus cuvintele lui Rabșache.

## 1 7 14 21 28 35 < 37 > 42 49 56 63 66

1Când a auzit împăratul Ezechia cuvintele acestea, și-a sfâșiat hainele, s-a acoperit cu un sac, și s-a dus în Casa Domnului.

2Împ 19.1;

2A trimis pe Eliachim, căpetenia casei împăratului, pe Șebna, logofătul, și pe cei mai bătrâni dintre preoți, acoperiți cu saci, la proorocul Isaia, fiul lui Amoț.

3Și i-au zis: "Așa vorbește Ezechia: "Ziua aceasta este o zi de necaz, de pedeapsă și de ocară; căci copiii sunt aproape să iasă din pântecele mamei lor, și totuși mamele n-au putere să nască.

4Poate că Domnul Dumnezeul tău, a auzit cuvintele lui Rabșache, pe care l-a trimis împăratul Asiriei, stăpânul său, să batjocorească pe Dumnezeul cel viu, și poate că Domnul Dumnezeul tău îl va pedepsi pentru cuvintele pe care le-a auzit. Înalță dar o rugăciune pentru rămășița care a mai rămas."

5Slujitorii împăratului Ezechia s-au dus deci la Isaia.

6Și Isaia le-a zis: "Iată ce veți spune stăpânului vostru: "Așa vorbește Domnul: "Nu te înspăimânta de cuvintele pe care le-ai auzit și prin care M-au batjocorit slujitorii împăratului Asiriei.

7Căci voi pune în el un duh de așa fel încât, la o veste pe care o va primi, se va întoarce în țara lui; și-l voi face să cadă ucis de sabie în țara lui."

8Rabșache, la întoarcere, a găsit pe împăratul Asiriei luptând împotriva Libnei, căci aflase de plecarea lui din Lachis.

9Atunci împăratul Asiriei a primit o veste despre Tirhaca, împăratul Etiopiei, prin care i se spunea: "El a pornit să-ți facă război." Cum a auzit lucrul acesta, a trimis soli la Ezechia, zicându-le:

10"Așa să vorbiți lui Ezechia, împăratul lui Iuda: "Nu te lăsa amăgit de Dumnezeul tău, în care te încrezi, și zici: "Ierusalimul nu va fi dat în mâinile împăratului Asiriei."

11Căci ai auzit ce au făcut împărații Asiriei tuturor țărilor, și cum le-au nimicit cu desăvârșire; și tu, să fii izbăvit?

12Oare dumnezeii neamurilor, pe care le-au nimicit părinții mei, le-au izbăvit ei, și anume: Gozanul, Haranul, Rețef, și fiii lui Eden care sunt la Telasar?

13Unde este împăratul Hamatului, împăratul Arpadului, și împăratul cetății Sefarvaim, Hena și Iva?"

Ier 49.23;

14Ezechia a luat scrisoarea din mâna solilor, și a citit-o. Apoi s-a suit la Casa Domnului, a întins-o înaintea Domnului,

15și i-a făcut următoarea rugăciune:

16"Doamne al oștirilor, Dumnezeul lui Israel, care șezi pe heruvimi! Tu ești singurul Dumnezeu al tuturor împărățiilor pământului! Tu ai făcut cerurile și pământul!

17Doamne, pleacă-Ți urechea, și ascultă! Doamne, deschide-Ți ochii, și privește! Auzi toate cuvintele pe care le-a trimis Sanherib ca să batjocorească pe Dumnezeul cel viu!

Dan 9.18;

18Este adevărat, Doamne, că împărații Asiriei au pustiit toate țările și țările lor;

19și că au aruncat în foc pe dumnezeii lor; dar ei nu erau dumnezei, ci erau lucrări făcute de mâinile omului, de lemn și de piatră. De aceea i-au nimicit.

20Acum, Doamne, Dumnezeul nostru, izbăvește-ne din mâna lui Sanherib, ca toate împărățiile pământului să știe că numai Tu, Doamne, ești Dumnezeu!"

21Atunci Isaia, fiul lui Amoț, a trimis să spună lui Ezechia: "Așa vorbește Domnul, Dumnezeul lui Israel: "Am auzit rugăciunea pe care Mi-ai făcut-o cu privire la Sanherib, împăratul Asiriei.

22Iată cuvântul pe care l-a rostit Domnul împotriva lui: "Fecioara, fiica Sionului, te disprețuiește și își bate joc de tine; fata Ierusalimului dă din cap după tine.

23Pe cine ai batjocorit și ai ocărât tu? Împotriva cui ți-ai ridicat glasul, și ți-ai îndreptat ochii? Împotriva Sfântului lui Israel;

24prin slujitorii tăi tu ai batjocorit pe Domnul, și ai zis: "Cu mulțimea carelor mele, m-am suit pe vârful munților, pe coastele Libanului, și voi tăia cedrii lui cei mai înalți, cei mai frumoși chiparoși ai lui, și voi ajunge pe culmea cea mai înaltă, în pădurea lui care este ca un pomăt.

25Am săpat izvoare, și am băut din apele lor, și cu talpa picioarelor mele voi seca toate râurile Egiptului."

26"Dar n-ai auzit că am pregătit aceste lucruri de demult, și că le-am hotărât din vremuri străvechi? Acum însă am dat voie să se împlinească, pentru ca să prefaci cetăți tari în niște mormane de dărâmături.

27Și locuitorii lor sunt neputincioși, spăimântați și uluiți: sunt ca iarba de pe câmp și verdeața fragedă, ca iarba de pe acoperișuri, și ca grâul care se usucă înainte de a da în spic.

28Dar Eu știu când stai jos, când ieși afară, când intri, și când ești mânios împotriva Mea.

29Deci pentru că ești mânios împotriva Mea, și mândria ta a ajuns până la urechile Mele, voi pune veriga Mea în nările tale și zăbala Mea între buzele tale, și te voi face să te întorci pe drumul pe care ai venit."

Isa 30.28;Ezec 38.4;

30"Și acesta să-ți fie semnul, Ezechia: anul acesta veți mânca ce va crește singur de la sine, și în al doilea an ce va răsări din aceasta; dar în al treilea an, veți semăna, veți secera, veți sădi vii și veți mânca din rodul lor.

31Și ce va mai scăpa din casa lui Iuda, și ce va mai rămâne iarăși va prinde rădăcini dedesubt, și va aduce rod deasupra.

32Căci din Ierusalim va ieși o rămășiță, și din muntele Sionului cei izbăviți. Iată ce va face râvna Domnului oștirilor.

2Împ 19.31;Isa 9.7;

33De aceea așa vorbește Domnul despre împăratul Asiriei: "El nu va intra în cetatea aceasta, nu va arunca săgeți în ea, nu-i va sta înainte cu scuturi, și nu va ridica întărituri de șanțuri împotriva ei.

34Ci se va întoarce pe drumul pe care a venit, și nu va intra în cetatea aceasta, zice Domnul,

35căci Eu voi ocroti cetatea aceasta ca s-o scap, din pricina Mea, și din pricina robului Meu David!"

2Împ 20.6;Isa 38.6;

36Îngerul Domnului a ieșit, și a ucis în tabăra Asirienilor o sută optzeci și cinci de mii de oameni. Și când s-au sculat dimineața, iată că toți aceștia erau niște trupuri moarte.

2Împ 19.35;

37Atunci Sanherib, împăratul Asiriei, și-a ridicat tabăra, a plecat și s-a întors; și a rămas la Ninive.

38Și, pe când stătea cu fața la pământ rugându-se în casa lui Nisroc, dumnezeul său, fiii săi Adramalec și Șarețer l-au lovit cu sabia, și au fugit în țara Ararat. Și în locul lui a domnit fiul său Esar-Hadon.

Boala și însănătoșirea lui Ezechia.

## 1 7 14 21 28 35 < 38 > 42 49 56 63 66

1În vremea aceea, Ezechia a fost bolnav pe moarte. Proorocul Isaia, fiul lui Amoț, a venit la el, și i-a zis: "Așa vorbește Domnul: "Pune-ți în rânduială casa, căci vei muri, și nu vei mai trăi."

2Împ 20.1;2Cron 32.24;2Sam 17.23;

2Ezechia s-a întors cu fața la perete, și a făcut Domnului următoarea rugăciune:

3"Doamne, adu-Ți aminte că am umblat înaintea Ta cu credincioșie și inimă curată, și am făcut ce este bine înaintea Ta!" Și Ezechia a vărsat multe lacrimi.

Neem 13.14;

4Atunci cuvântul Domnului a vorbit lui Isaia astfel:

5"Du-te, și spune lui Ezechia: "Așa vorbește Domnul, Dumnezeul tatălui tău David: "Am auzit rugăciunea ta și am văzut lacrimile tale. Iată că voi mai adăuga încă cincisprezece ani la zilele vieții tale.

6Te voi izbăvi pe tine și cetatea aceasta, din mâna împăratului Asiriei; voi ocroti cetatea aceasta.

Isa 37.35;

7Și iată semnul din partea Domnului după care vei cunoaște că Domnul va împlini cuvântul pe care l-a rostit:

2Împ 20.8;Isa 7.11;

8voi întoarce înapoi cu zece trepte umbra treptelor cu care s-a pogorât soarele pe cadranul lui Ahaz." Și soarele s-a dat înapoi cu zece trepte de pe treptele pe care se pogorâse.

9Cântarea lui Ezechia, împăratul lui Iuda, cu prilejul bolii și însănătoșirii lui.

10"Ziceam: "În cei mai buni ani ai vieții mele trebuie să mă duc la porțile locuinței morților! Sunt pedepsit cu pierderea celorlalți ani ai mei, care-mi mai rămân!

11Ziceam: "Nu voi mai vedea pe Domnul, pe Domnul, în pământul celor vii; nu voi mai vedea pe nici un om în locuința morților!

Ps 27.13;Ps 116.9;

12Locuința mea este luată și mutată de la mine, ca o colibă de păstori. Îmi simt firul vieții tăiat ca de un țesător, care m-ar rupe din țesătura lui. Până diseară îmi vei pune capăt.

Iov 7.6;

13Am strigat până dimineața; ca un leu, îmi zdrobise toate oasele! Până diseară îmi vei pune capăt.

14Ciripeam ca o rândunea, croncăneam ca un cocor, și gemeam ca o porumbiță. Ochii-mi priveau topiți spre cer: "Doamne, sunt în necaz, ajută-mă!"

Isa 59.11;

15Ce să mai spun? El mi-a răspuns și m-a ascultat. Acum voi umbla smerit până la capătul anilor mei, după ce am fost întristat astfel.

Iov 7.11;Iov 10.1;

16Doamne, prin îndurarea Ta se bucură omul de viață, prin ea mai am și eu suflare, căci Tu mă faci sănătos și îmi dai iarăși viața.

17Iată, chiar suferințele mele erau spre mântuirea mea; Tu ai găsit plăcere să-mi scoți sufletul din groapa putrezirii. Căci ai aruncat înapoia Ta toate păcatele mele!

18Căci nu locuința morților Te laudă, nu moartea Te mărește, și cei ce s-au pogorât în groapă nu mai nădăjduiesc în credincioșia Ta.

Ps 6.5;Ps 30.9;Ps 88.11;Ps 115.17;Ecl 9.10;

19Ci cel viu, da, cel viu Te laudă, ca mine astăzi. Tatăl face cunoscut copiilor săi credincioșia Ta.

Deut 4.9;Deut 6.7;Ps 78.3-4;

20Domnul m-a mântuit! De aceea, în toate zilele vieții noastre vom suna din coardele instrumentelor noastre, în Casa Domnului."

21Isaia zisese: "Să se aducă o turtă de smochine, și s-o întindă peste bubă; și Ezechia va trăi."

2Împ 20.7;

22Și Ezechia zisese: "După ce semn voi cunoaște că mă voi sui la Casa Domnului?"

2Împ 20.8;

Ezechia și trimeșii din Babilon.

## 1 7 14 21 28 35 < 39 > 42 49 56 63 66

1În același timp, Merodac-Baladan, fiul lui Baladan, împăratul Babilonului, a trimis o scrisoare și un dar lui Ezechia, pentru că aflase de boala și însănătoșirea lui.

2Împ 20.12;

2Ezechia s-a bucurat, și a arătat trimișilor locul unde erau lucrurile lui de preț, argintul și aurul, miresmele și untdelemnul de preț, toată casa lui de arme, și tot ce se afla în vistieriile lui: n-a rămas nimic în casa și în ținuturile lui, pe care să nu li-l fi arătat.

3Proorocul Isaia a venit apoi la împăratul Ezechia, și l-a întrebat: "Ce au spus oamenii aceia, și de unde au venit la tine?" Ezechia a răspuns: "Au venit la mine dintr-o țară depărtată, din Babilon."

4Isaia a mai zis: "Ce au văzut în casa ta?" Ezechia a răspuns: "Au văzut tot ce este în casa mea: n-a rămas nimic în vistieriile mele, pe care să nu li-l fi arătat."

5Atunci Isaia a zis lui Ezechia: "Ascultă cuvântul Domnului oștirilor!

6"Iată, vor veni vremurile când vor duce în Babilon tot ce este în casa ta și tot ce au strâns părinții tăi până în ziua de azi; nimic nu va rămâne, zice Domnul.

Ier 20.5;

7"Și vor lua din fiii tăi, ieșiți din tine, pe care-i vei naște, ca să-i facă fameni în casa împăratului Babilonului."

8Ezechia a răspuns lui Isaia: "Cuvântul Domnului, pe care l-ai rostit, este bun. Căci, a adăugat el, măcar în timpul vieții mele va fi pace și liniște!"

1Sam 3.18;

## 1 7 14 21 28 35 < 40 > 42 49 56 63 66

1"Mângâiați, mângâiați pe poporul Meu, zice Dumnezeul vostru.

2"Vorbiți bine Ierusalimului, și strigați-i că robia lui s-a sfârșit, că nelegiuirea lui este ispășită; căci a primit din mâna Domnului de două oricât toate păcatele lui.

Iov 42.10;Isa 61.7;

3Un glas strigă: "Pregătiți în pustie calea Domnului, neteziți în locurile uscate un drum pentru Dumnezeul nostru!

Mat 3.3;Marc 1.3;Luc 3.4;Ioan 1.23;Mal 3.1;Ps 68.4;Isa 49.11;

4Orice vale să fie înălțată, orice munte și orice deal să fie plecate, coastele să se prefacă în câmpii, și strâmtorile în vâlcele!

Isa 45.2;

5Atunci se va descoperi slava Domnului, și în clipa aceea orice făptură o va vedea; căci gura Domnului a vorbit.

6Un glas zice: "Strigă!" - Și eu am răspuns: "Ce să strig?" - "Orice făptură este ca iarba, și toată strălucirea ei ca floarea de pe câmp.

Iov 14.2;Ps 90.5;Ps 102.11;Ps 103.15;Iac 1.10;1Pet 1.24;

7Iarba se usucă, floarea cade, când suflă vântul Domnului peste ea." - În adevăr, poporul este ca iarba:

Ps 103.16;

8iarba se usucă, floarea cade; dar cuvântul Dumnezeului nostru rămâne în veac.

Ioan 12.34;1Pet 1.25;

9Suie-te pe un munte înalt, ca să vestești Sionului vestea cea bună; înalță-ți glasul cu putere, ca să vestești Ierusalimului vestea cea bună; înalță-ți glasul, nu te teme, și spune cetăților lui Iuda: "Iată Dumnezeul vostru!

10Iată, Domnul Dumnezeu vine cu putere, și poruncește cu brațul Lui. Iată că plata este cu El, și răsplătirile vin înaintea Lui.

Isa 59.16;Isa 62.11;Apoc 22.12;

11El Își va paște turma ca un Păstor, va lua mieii în brațe, îi va duce la sânul Lui, și va călăuzi blând oile care alăptează."

Isa 49.10;Ezec 34.23;Ezec 37.24;Ioan 10.11;Evr 13.20;1Pet 2.25;1Pet 5.4;Apoc 7.17;

Puterea lui Dumnezeu.

12"Cine a măsurat apele cu mâna lui? Cine a măsurat cerurile cu palma, și a strâns țărâna pământului într-o treime de măsură? Cine a cântărit munții cu cântarul, și dealurile cu cumpăna?

Prov 30.4;

13Cine a cercetat Duhul Domnului, și cine L-a luminat cu sfaturile lui?

Iov 21.22;Iov 36.22-23;Rom 11.34;1Cor 2.16;

14Cu cine S-a sfătuit El, ca să ia învățătură! Cine L-a învățat cărarea dreptății? Cine L-a învățat înțelepciunea, și I-a făcut cunoscut calea priceperii!

15Iată, neamurile sunt ca o picătură de apă din vadră, sunt ca praful pe o cumpănă; El ridică ostroavele ca un bob de nisip.

16Libanul n-ajunge pentru foc, și dobitoacele lui n-ajung pentru arderea de tot.

17Toate neamurile sunt ca o nimica înaintea Lui, nu sunt decât nimicnicie și deșertăciune.

Dan 4.35;Ps 62.9;

18Cu cine voiți să asemănați pe Dumnezeu? Și cu ce asemănare Îl veți asemăna?

Isa 40.25;Isa 46.5;Fapt 17.29;

19Meșterul toarnă idolul, și argintarul îl îmbracă cu aur, și-i toarnă lănțișoare de argint.

Isa 41.6-7;Isa 44.12;Ier 10.3;

20Iar cine este sărac, alege ca dar un lemn care nu putrezește; își caută un meșter iscusit, ca să facă un idol, care să nu se clatine.

Isa 41.7;Ier 10.4;

21"Nu știți? N-ați auzit? Nu vi s-a făcut cunoscut de la început? Nu v-ați gândit niciodată la întemeierea pământului?"

Ps 19.1;Fapt 14.17;Rom 1.19-20;

22El stă deasupra cercului pământului, și locuitorii lui sunt ca niște lăcuste înaintea Lui; El întinde cerurile ca o mahramă subțire, și le lățește ca un cort, ca să locuiască în el.

Iov 9.8;Ps 104.2;Isa 42.5;Isa 44.24;Isa 51.13;Ier 10.12;

23El preface într-o nimica pe voievozi, și face o nimica din judecătorii pământului.

Iov 12.21;Ps 107.40;

24De abia sunt sădiți, de abia sunt semănați, de abia li s-a înrădăcinat tulpina în pământ: și El suflă peste ei, de se usucă, și un vârtej îi ia ca pe niște paie.

25"Cu cine Mă veți asemăna, ca să fiu deopotrivă cu el?" zice Cel Sfânt.

Isa 40.18;

26"Ridicați-vă ochii în sus, și priviți! Cine a făcut aceste lucruri? Cine a făcut să meargă după număr, în șir, oștirea lor? El le cheamă pe toate pe nume; așa de mare e puterea și tăria Lui, că una nu lipsește."

Deut 4.15;Ps 147.4;

27"Pentru ce zici tu, Iacove, pentru ce zici tu, Israele: "Soarta mea este ascunsă dinaintea Domnului, și dreptul meu este trecut cu vederea înaintea Dumnezeului meu?"

28Nu știi? N-ai auzit? Dumnezeul cel veșnic, Domnul a făcut marginile pământului. El nu obosește, nici nu ostenește; priceperea Lui nu poate fi pătrunsă.

Ps 147.5;Rom 11.33;

29El dă tărie celui obosit, și mărește puterea celui ce cade în leșin.

30Flăcăii obosesc și ostenesc, chiar tinerii se clatină;

31dar cei ce se încred în Domnul își înnoiesc puterea, ei zboară ca vulturii; aleargă și nu obosesc, umblă, și nu ostenesc."

Ps 103.5;

Israel să se încreadă în Domnul.

## 1 7 14 21 28 35 < 41 > 49 56 63 66

1"Tăceți, ostroave, și ascultați-Mă! Să-și învioreze popoarele puterea, să înainteze, și să vorbească! Să ne apropiem și să ne judecăm împreună.

Zah 2.13;

2Cine a ridicat de la răsărit pe acela pe care, în neprihănirea Lui, îl cheamă să calce pe urmele Lui? Cine îi supune neamuri și împărați? Cine le face sabia praf, și arcul o pleavă luată de vânt?

Isa 46.11;Gen 14.14;Isa 41.25;Isa 45.1;

3El îi urmărește, merge în pace pe un drum pe care n-a mai călcat niciodată cu piciorul lui.

4Cine a făcut și a împlinit aceste lucruri? Acela care a chemat neamurile de la început, Eu, Domnul, cel dintâi și Același până în cele din urmă veacuri.

Isa 41.26;Isa 44.7;Isa 46.10;Isa 43.10;Isa 44.6;Isa 48.12;Apoc 1.17;Apoc 22.13;

5Ostroavele văd lucrul acesta și se tem, capetele pământului tremură: se apropie și vin.

6Se ajută unul pe altul, și fiecare zice fratelui său: "Fii cu inimă!"

Isa 40.19;Isa 44.12;

7Lemnarul îmbărbătează pe argintar; cel ce lustruiește cu ciocanul îmbărbătează pe cel ce bate pe nicovală, zicând despre îmbinare: "Este bună!" și țintuiește idolul în cuie ca să nu se clatine."

Isa 40.19;Isa 40.20;

8Dar tu, Israele, robul Meu, Iacove, pe care te-am ales, sămânța lui Avraam, prietenul Meu,

Deut 7.6;Deut 10.15;Deut 14.2;Ps 135.4;Isa 43.1;Isa 44.1;2Cron 20.7;Iac 2.23;

9tu, pe care te-am luat de la marginile pământului, și pe care te-am chemat dintr-o țară depărtată, căruia ți-am zis: "Tu ești robul Meu, te aleg, și nu te lepăd!"

10nu te teme, căci Eu sunt cu tine; nu te uita cu îngrijorare, căci Eu sunt Dumnezeul tău; Eu te întăresc, tot Eu îți vin în ajutor. Eu te sprijinesc cu dreapta Mea biruitoare.

Isa 41.13-14;Isa 43.5;Deut 31.6-8;

11Iată, înfruntați, și acoperiți de rușine, vor fi toți cei ce sunt mâniați pe tine; vor fi nimiciți și vor pieri, cei ce ți se împotrivesc.

Ex 23.22;Isa 45.24;Isa 60.12;Zah 12.3;

12Îi vei căuta, și nu-i vei mai găsi, pe cei ce se certau cu tine; vor fi nimiciți, vor fi pierduți cei ce se războiau cu tine.

13Căci Eu sunt Domnul, Dumnezeul tău, care te iau de mâna dreaptă și-ți zic: "Nu te teme de nimic, Eu îți vin în ajutor!

Isa 41.10;

14Nu te teme de nimic, viermele lui Iacov, și rămășiță slabă a lui Israel; căci Eu îți vin în ajutor, - zice Domnul, - și Sfântul lui Israel este Mântuitorul tău.

15Iată, te fac o sanie ascuțită, nouă de tot, cu mulți dinți; vei zdrobi, vei sfărâma munții, și vei face dealurile ca pleava.

Mic 4.13;2Cor 10.4-5;

16Le vei vântura, și le va lua vântul, și un vârtej le va risipi, dar tu, te vei bucura în Domnul, te vei făli cu Sfântul lui Israel.

Ier 51.2;Isa 45.25;

17Cei nenorociți și cei lipsiți caută apă, și nu este; li se usucă limba de sete. Eu, Domnul, îi voi asculta; Eu, Dumnezeul lui Israel, nu-i voi părăsi.

18Voi face să izvorască râuri pe dealuri, și izvoare în mijlocul văilor; voi preface pustia în iaz, și pământul uscat în șuvoaie de ape;

Isa 35.6-7;Isa 43.19;Isa 44.3;Ps 107.35;

19voi sădi cedri, salcâmi, mirți și măslini în pustie; voi pune chiparoși, ulmi, și merișori turcești la un loc în pustie,

20ca să vadă cu toții și să știe, să priceapă și să înțeleagă că mâna Domnului a făcut aceste lucruri, și Sfântul lui Israel le-a zidit."

Iov 12.9;

21"Apărați-vă pricina, - zice Domnul - arătați-vă dovezile cele mai tari", zice Împăratul lui Iacov.

22"Să le arate, și să ne spună ce are să se întâmple; care sunt prorociile pe care le-ați făcut vreodată? Spuneți, ca să luăm seama la ele, și să le vedem împlinirea; sau, vestiți-ne viitorul.

Isa 45.21;

23Spuneți-ne ce se va întâmpla mai târziu, ca să știm că sunteți dumnezei, faceți măcar ceva bun sau rău, ca să vedem și să privim cu toții.

Isa 42.9;Isa 44.7-8;Isa 45.3;Ioan 13.19;Ier 10.5;

24Iată că nu sunteți nimic și lucrarea voastră este nimic; o scârbă este cine vă alege pe voi.

Ps 115.5;Isa 44.9;1Cor 8.4;

25Am sculat pe cineva de la miazănoapte, și vine de la răsărit; el cheamă Numele Meu; trece peste voievozi ca pe noroi și-i calcă în picioare cum calcă olarul lutul.

Ezra 1.2;Isa 41.2;

26Cine a vestit lucrul acesta de la început, ca să-l știm, și cu mult înainte, ca să zicem: "Are dreptate?" Nimeni nu l-a vestit, nimeni nu l-a prorocit, și nimeni n-a auzit cuvintele voastre.

Isa 43.9;

27Eu, Cel dintâi, am zis Sionului: "Iată-i, iată-i!" Și Ierusalimului: "Îți trimit un vestitor de vești bune!"

Isa 41.4;Isa 40.9;

28Căci Mă uit, și nu este nimeni, nimeni între ei care să prorocească și care să poată răspunde, dacă-l voi întreba.

Isa 63.5;

29Iată că toți sunt nimic, lucrările lor sunt zadarnice, idolii lor sunt o suflare goală!"

Isa 41.24;

Robul Domnului.

## 1 7 14 21 28 35 < 42 > 44 45 46 47 48 49 56 63 66

1"Iată Robul Meu, pe care-L sprijinesc, Alesul Meu, în care Își găsește plăcere sufletul Meu. Am pus Duhul Meu peste El; El va vesti neamurilor judecata.

Isa 43.10;Isa 49.3-6;Isa 52.13;Isa 53.11;Mat 12.18-20;Filip 2.7;Mat 3.17;Mat 17.5;Efes 1.6;Isa 11.2;Ioan 3.34;

2El nu va striga, nu-Și va ridica glasul, și nu-l va face să se audă pe ulițe.

3Trestia frântă n-o va zdrobi, și mucul care mai arde încă, nu-l va stinge. Va vesti judecata după adevăr.

4El nu va slăbi, nici nu se va lăsa, până va așeza dreptatea pe pământ; și ostroavele vor nădăjdui în legea Lui."

Gen 49.10;

5Așa vorbește Domnul Dumnezeu, care a făcut cerurile și le-a întins, care a întins pământul și cele de pe el, care a dat suflare celor ce-l locuiesc, și suflet celor ce merg pe el.

Isa 44.24;Zah 12.1;Ps 136.6;Fapt 17.25;

6"Eu, Domnul, Te-am chemat ca să dai mântuire, și Te voi lua de mână, Te voi păzi și Te voi pune ca legământ al poporului, ca să fii Lumina neamurilor,

Isa 43.1;Isa 49.8;Isa 49.6;Luc 2.32;Fapt 13.47;

7să deschizi ochii orbilor, să scoți din temniță pe cei legați, și din prinsoare pe cei ce locuiesc în întuneric.

Isa 35.5;Isa 61.1;Luc 4.18;2Tim 2.26;Evr 2.14-15;Isa 9.2;

8Eu sunt Domnul, acesta este Numele Meu; și slava Mea n-o voi da altuia, nici cinstea mea idolilor."

Isa 48.11;

9"Iată că cele dintâi lucruri s-au împlinit, și vă vestesc altele noi; vi le spun mai înainte ca să se întâmple.

10Cântați Domnului o cântare nouă, cântați laudele Lui până la marginile pământului, voi care mergeți pe mare și cei ce locuiți în ea, ostroave și locuitorii lor!

Ps 33.3;Ps 40.3;Ps 98.1;Ps 107.23;

11Pustia și cetățile ei să înalțe glasul! Satele locuite de Chedar, să-și înalțe glasul! Locuitorii stâncilor să sară de veselie: să strige de bucurie din vârful munților!

12Să dea slavă Domnului, și să vestească laudele Lui în ostroave!"

13Domnul înaintează ca un viteaz, Își stârnește râvna ca un om de război; înalță glasul, strigă, Își arată puterea împotriva vrăjmașilor Săi. -

Isa 31.4;

14"Am tăcut multă vreme - "zice Domnul, - am tăcut, și M-am ținut. Dar acum voi striga ca o femeie în durerile nașterii, voi gâfâi și voi răsufla.

15Voi pustii munți și dealuri, le voi usca toată verdeața; voi preface râurile în ostroave, și iazurile le voi usca.

16Voi duce pe orbi pe un drum necunoscut de ei, îi voi povățui pe cărări neștiute de ei; voi preface întunericul în lumină, înaintea lor, și locurile strâmbe în locuri netede: iată ce voi face, și nu-i voi părăsi.

17Vor da înapoi, vor fi acoperiți de rușine cei ce se încred în idoli ciopliți și zic idolilor turnați: "Voi sunteți dumnezeii noștri!"

Ps 97.7;Isa 1.29;Isa 44.11;Isa 45.16;

18"Ascultați, surzilor, priviți și vedeți, orbilor!"

19Cine este orb, dacă nu robul Meu și surd ca solul Meu, pe care îl trimit? Cine este orb ca prietenul lui Dumnezeu, și orb ca robul Domnului?

Isa 43.8;Ezec 12.2;Ioan 9.39-41;

20Ai văzut multe, dar n-ai luat seama la ele; ai deschis urechile, dar n-ai auzit:

Rom 2.21;

21Domnul a voit, pentru dreptatea Lui, să vestească o lege mare și minunată.

22Și totuși poporul acesta este un popor prădat și jefuit! Toți zac înlănțuiți în peșteri, și înfundați în temnițe. Sunt lăsați de pradă, și nimeni nu-i scapă! Jefuiți, și nimeni nu zice: "Dă înapoi!"

23Cine dintre voi, însă, pleacă urechea la aceste lucruri? Cine vrea să ia aminte la ele și să asculte pe viitor?

24Cine a dat pe Iacov pradă jafului, și pe Israel în mâinile jefuitorilor? Oare nu Domnul, împotriva căruia am păcătuit? Ei n-au voit să umble pe căile Lui, și n-au ascultat Legea Lui.

25De aceea a vărsat El peste Israel văpaia mâniei Lui, și grozăviile războiului: războiul l-a aprins din toate părțile și n-a înțeles; l-a ars, și n-a luat seama."

2Împ 25.9;Osea 7.9;

Numai Domnul răscumpără pe Israel.

## 1 7 14 21 28 35 < 43 > 49 56 63 66

1"Acum, așa vorbește Domnul, care te-a făcut, Iacove, și Cel ce te-a întocmit, Israele!" Nu te teme de nimic, căci Eu te izbăvesc, te chem pe nume: ești al Meu."

Isa 43.7;Isa 43.21;Isa 44.2-24;Isa 44.6;Isa 42.6;Isa 45.4;

2Dacă vei trece prin ape, Eu voi fi cu tine; și râurile nu te vor îneca; dacă vei merge prin foc, nu te va arde, și flacăra nu te va aprinde.

Ps 66.12;Ps 91.3;Deut 31.6-8;Dan 3.25-27;

3Căci Eu sunt Domnul, Dumnezeul tău, Sfântul lui Israel, Mântuitorul tău! Eu dau Egiptul ca preț pentru răscumpărarea ta, Etiopia și Saba în locul tău.

Prov 11.8;Prov 21.18;

4De aceea, pentru că ai preț în ochii Mei, pentru că ești prețuit și te iubesc, dau oameni pentru tine, și popoare pentru viața ta.

5Nu te teme de nimic, căci Eu sunt cu tine, Eu voi aduce înapoi neamul tău de la răsărit, și te voi strânge de la apus.

Isa 41.10-14;Isa 44.2;Ier 30.10-11;Ier 46.27-28;

6Voi zice miază noaptei: "Dă încoace!" și miazăzilei: "Nu opri", ci adu-Mi fiii din țările depărtate și fiicele de la marginea pământului:

7pe toți cei ce poartă Numele Meu și pe care i-am făcut spre slava Mea, pe care i-am întocmit și i-am alcătuit."

Isa 63.19;Iac 2.7;Ps 100.3;Isa 29.23;Ioan 3.3-5;2Cor 5.17;Efes 2.10;Isa 43.1;

8"Scoate afară poporul cel orb, care totuși are ochi, și surzii, care totuși au urechi.

Isa 6.9;Isa 42.19;Ezec 12.2;

9Să se strângă toate neamurile și să se adune popoarele! Cine dintre ei a vestit aceste lucruri? Care dintre ei ne-au făcut cele dintâi proorocii? Să-și aducă martorii și să-și dovedească dreptatea, ca să asculte oamenii și să zică: "Adevărat!" -

Isa 41.21-26;

10"Voi sunteți martorii Mei - "zice Domnul, - voi și Robul Meu pe care L-am ales, ca să știți, ca să Mă credeți și să înțelegeți că Eu sunt: înainte de Mine n-a fost făcut nici un Dumnezeu, și după Mine nu va fi,

Isa 44.8;Isa 42.1;Isa 55.4;Isa 41.4;Isa 44.6;

11Eu, Eu sunt Domnul, și afară de Mine nu este nici un Mântuitor!

Isa 45.21;Osea 13.4;

12Eu am vestit, am mântuit, am prorocit, nu sunt străin între voi; voi Îmi sunteți martori - "zice Domnul, - că Eu sunt Dumnezeu.

Deut 32.16;Ps 81.9;Isa 44.8;Isa 43.10;

13Eu sunt de la început, și nimeni nu izbăvește din mâna Mea; când lucrez Eu, cine se poate împotrivi?"

Ps 90.2;Ioan 8.58;Iov 9.12;Isa 14.27;

14"Așa vorbește Domnul, Răscumpărătorul vostru, Sfântul lui Israel: "Din pricina voastră, trimit pe vrăjmaș împotriva Babilonului, și pogor pe toți fugarii, chiar și pe Haldei, pe corăbiile cu care se făleau.

15Eu sunt Domnul, Sfântul vostru, Făcătorul lui Israel, Împăratul vostru."

16Așa vorbește Domnul, care a croit un drum pe mare, și o cărare pe apele cele puternice,

Ex 14.16-22;Ps 77.19;Isa 51.10;Ios 3.13-16;

17care a scos care și cai, o oștire și războinici viteji, culcați deodată împreună, ca să nu se mai scoale, nimiciți, și stinși ca un muc de lumânare:

Ex 14.4-25;

18"Nu vă mai gândiți la ce a fost mai înainte, și nu vă mai uitați la cele vechi!

Ier 16.14;Ier 23.7;

19Iată, voi face ceva nou, și-i gata să se întâmple: să nu-l cunoașteți voi oare? Voi face un drum prin pustie, și râuri în locuri secetoase.

2Cor 5.17;Apoc 21.5;Ex 17.6;Num 20.11;Deut 8.15;Ps 78.16;Isa 35.6;Isa 41.18;

20Fiarele câmpului Mă vor slăvi, șacalii și struții, pentru că voi da ape în pustie, și râuri în locuri secetoase, ca să adap pe poporul Meu, pe poporul Meu cel ales,

Isa 48.21;

21poporul pe care Mi l-am alcătuit, ca să vestească laudele Mele."

Ps 102.18;Isa 1.7;Luc 1.74-75;Efes 1.5-6;

22"Și tu nu M-ai chemat, Iacove, căci te-ai obosit de Mine, Israele!

Mal 1.13;

23Nu Mi-ai adus oile tale ca ardere de tot, și nu M-ai cinstit cu jertfele tale. Nu te-am chinuit cu daruri de mâncare, pe care trebuia să Mi le aduci; și nu te-am obosit cu jertfe de tămâie.

Amos 5.25;

24Nu Mi-ai cumpărat trestie mirositoare cu argint, și nu M-ai săturat cu grăsimea jertfelor tale: dar tu M-ai chinuit cu păcatele tale, și M-ai obosit cu nelegiuirile tale.

Isa 1.14;Mal 2.17;

25Eu, Eu îți șterg fărădelegile, pentru Mine, și nu-Mi voi mai aduce aminte de păcatele tale.

Isa 44.22;Isa 48.9;Ier 50.20;Fapt 3.19;Ezec 36.22;Isa 1.18;Ier 31.34;

26Adu-Mi aminte, să ne judecăm împreună, vorbește tu însuți, ca să-ți scoți dreptatea.

27Cel dintâi tată al tău a păcătuit, și învățătorii tăi s-au răzvrătit împotriva Mea.

28De aceea am socotit ca niște pângăriți pe căpeteniile sfântului locaș, am dat pierzării pe Iacov, și batjocorii pe Israel."

Isa 47.6;Plân 2.2-7;Ps 79.4;Ier 24.9;Dan 9.11;Zah 8.13;

## 1 7 14 21 28 35 42 < 44 > 49 56 63 66

1"Ascultă acum, Iacove, robul Meu, Israele, pe care te-am ales!"

Isa 44.21;Isa 41.8;Isa 43.1;Ier 30.10;Ier 46.27-28;

2Așa vorbește Domnul, care te-a făcut și întocmit, și care de la nașterea ta este sprijinul tău: "Nu te teme de nimic, robul Meu Iacov, Israelul Meu, pe care l-am ales.

Isa 43.1-7;Deut 32.15;

3Căci voi turna ape peste pământul însetat și râuri pe pământul uscat; voi turna Duhul Meu peste sămânța ta, și binecuvântarea Mea peste odraslele tale,

Isa 35.7;Ioel 2.28;Ioan 7.38;Fapt 2.18;

4și vor răsări ca firele de iarbă între ape, ca sălciile lângă pârâurile de apă.

5Unul va zice: "Eu sunt al Domnului!" Altul se va numi cu numele lui Iacov; iar altul va scrie cu mâna lui: "Al Domnului sunt!" Și va fi cinstit cu numele lui Israel."

6"Așa vorbește Domnul, Împăratul lui Israel și Răscumpărătorul lui, Domnul oștirilor: "Eu sunt Cel dintâi și Cel de pe urmă, și afară de Mine, nu este alt Dumnezeu.

Isa 44.24;Isa 43.1-14;Isa 41.4;Isa 48.12;Apoc 1.8-17;Apoc 22.13;

7Cine a făcut proorocii ca Mine (să spună și să-Mi dovedească!), de când am făcut pe oameni din vremurile străvechi? Să vestească viitorul și ce are să se întâmple!

Isa 41.4-22;Isa 45.21;

8Nu vă temeți, și nu tremurați; căci nu ți-am vestit și nu ți-am spus Eu de mult lucrul acesta? Voi Îmi sunteți martori! Este oare un alt Dumnezeu afară de Mine? Nu este altă Stâncă, nu cunosc alta!

Isa 41.22;Isa 43.10-12;Deut 4.35-39;Deut 32.39;1Sam 2.2;2Sam 22.32;Isa 45.5;

9Cei ce fac idoli, toți sunt deșertăciune, și cele mai frumoase lucrări ale lor nu slujesc la nimic. Ele însele mărturisesc lucrul acesta: n-au nici vedere, nici pricepere, tocmai ca să rămână de rușine.

Isa 41.24-29;Ps 115.4;

10Cine este acela care să fi făcut un dumnezeu, sau să fi turnat un idol, și să nu fi tras nici un folos din el?

Ier 10.5;Hab 2.18;

11Iată, toți închinătorii lor vor rămâne de rușine, căci înșiși meșterii lor nu sunt decât oameni; să se strângă cu toții, să se înfățișeze, și tot vor tremura cu toții și vor fi acoperiți de rușine.

Ps 97.7;Isa 1.29;Isa 42.17;Isa 45.16;

12Fierarul face o secure, lucrează cu cărbuni, și o fățuiește și-i dă un chip cu lovituri de ciocan, și o lucrează cu puterea brațului; dar dacă-i este foame, este fără vlagă; dacă nu bea apă, este sleit de puteri.

Isa 40.19;Isa 41.6;Ier 10.3;

13Lemnarul întinde sfoara, face o trăsătură cu creionul, fățuiește lemnul cu o rindea, și-i înseamnă mărimea cu compasul; face un chip de om, un frumos chip omenesc, ca să locuiască într-o casă.

14Își taie cedri, goruni și stejari, pe care și-i alege dintre copacii din pădure. Sădește brazi, și ploaia îi face să crească.

15Copacii aceștia slujesc omului pentru ars, el îi ia și se încălzește cu ei. Îi pune pe foc, ca să coacă pâine, și tot din ei face și un dumnezeu căruia i se închină, își face din ei un idol, și îngenunchiază înaintea lui!

16O parte din lemnul acesta o arde în foc, cu o parte fierbe carne, pregătește o friptură, și se satură; se și încălzește, și zice: "Ha! ha!" m-am încălzit, simt focul!"

17Cu ce mai rămâne însă, face un dumnezeu, idolul lui. Îngenunchiază înaintea lui, i se închină, îl cheamă, și strigă: "Mântuiește-mă, căci tu ești dumnezeul meu!"

18Ei nu pricep și nu înțeleg, căci li s-au lipit ochii, ca să nu vadă, și inima, ca să nu înțeleagă.

Isa 45.20;2Tes 2.11;

19Nici unul nu intră în sine însuși, și n-are nici minte, nici pricepere să-și zică: "Am ars o parte din el în foc, am copt pâine pe cărbuni, am fript carne și am mâncat-o: și să fac din cealaltă parte o scârbă? Să mă închin înaintea unei bucăți de lemn?"

Isa 46.8;

20El se hrănește cu cenușă, inima lui amăgită îl duce în rătăcire, ca să nu-și mântuiască sufletul, și să nu zică: "N-am oare o minciună în mână?"

Osea 4.12;Rom 1.21;2Tes 2.11;

21Ține minte aceste lucruri, Iacove, și tu, Israele, căci ești robul Meu. Eu te-am făcut, tu ești robul Meu, Israele, nu Mă uita!

Isa 44.1-2;

22Eu îți șterg fărădelegile ca un nor, și păcatele ca o ceață: întoarce-te la Mine, căci Eu te-am răscumpărat."

Isa 43.25;Isa 43.1;Isa 48.20;1Cor 6.20;1Pet 1.18-19;

23Bucurați-vă, ceruri! Căci Domnul a lucrat; răsunați de veselie, adâncimi ale pământului! Izbucniți în strigăte de bucurie, munților! Și voi, pădurilor, cu toți copacii voștri! Căci Domnul a răscumpărat pe Iacov, Și-a arătat slava în Israel.

Ps 69.34;Ps 96.11-12;Isa 42.10;Isa 49.13;Ier 51.48;Apoc 18.20;

24Așa vorbește Domnul, Răscumpărătorul tău, Cel ce te-a întocmit din pântecele mamei tale: "Eu, Domnul, am făcut toate aceste lucruri, Eu singur am desfășurat cerurile, Eu am întins pământul. Cine era cu Mine?

Isa 43.14;Isa 44.6;Isa 43.1;Iov 9.8;Ps 104.2;Isa 40.22;Isa 42.5;Isa 45.12;Isa 51.13;

25Eu zădărnicesc semnele proorocilor mincinoși, și arăt ca înșelători pe ghicitori; fac pe cei înțelepți să dea înapoi, și le prefac știința în nebunie.

Isa 47.13;Ier 50.36;1Cor 1.20;

26Dar întăresc cuvântul robului Meu, și împlinesc ce prorocesc trimișii Mei; Eu zic despre Ierusalim: "Va fi locuit", și despre cetățile lui Iuda: "Vor fi zidite iarăși, și le voi ridica dărâmăturile."

Zah 1.6;

27Eu zic adâncului: "Usucă-te, și îți voi seca râurile."

Ier 50.38;Ier 51.32-36;

28Eu zic despre Cir: "El este păstorul Meu, și el va împlini toată voia Mea; el va zice despre Ierusalim: "Să fie zidit iarăși!" Și despre Templu: "Să i se pună temeliile!"

2Cron 36.22-23;Ezra 1.1;Isa 45.13;

## 1 7 14 21 28 35 42 < 45 > 49 56 63 66

1"Așa vorbește Domnul către unsul Său, către Cir, pe care-l ține de mână, ca să doboare neamurile înaintea lui, și să dezlege brâul împăraților, să-i deschidă porțile, ca să nu se mai închidă:

Isa 41.13;Isa 41.2;Dan 5.30;

2"Eu voi merge înaintea ta, voi netezi drumurile muntoase, voi sfărâma ușile de aramă, și voi rupe zăvoarele de fier.

Isa 40.4;Ps 107.16;

3Îți voi da vistierii ascunse, bogății îngropate, ca să știi că Eu sunt Domnul care te chem pe nume, Dumnezeul lui Israel.

Isa 41.23;Ex 33.12-17;Isa 43.1;Isa 49.1;

4Din dragoste pentru robul Meu Iacov, și pentru Israel, alesul Meu, te-am chemat pe nume, ți-am vorbit cu bunăvoință, înainte ca tu să Mă cunoști.

Isa 44.1;1Tes 4.5;

5Eu sunt Domnul, și nu mai este altul, afară de Mine nu este Dumnezeu. Eu te-am încins, înainte ca tu să Mă cunoști.

Deut 4.35-39;Deut 32.39;Isa 44.8;Isa 46.9;Isa 45.14-18.21-22;Ps 18.32-39;

6Ca să se știe, de la răsăritul soarelui până la apusul soarelui, că afară de Mine nu este Dumnezeu: Eu sunt Domnul, și nu este altul.

Ps 102.15;Isa 37.20;Mal 1.11;

7Eu întocmesc lumina, și fac întunericul, Eu dau propășirea, și aduc restriștea, Eu, Domnul, fac toate aceste lucruri.

Amos 3.6;

8Să picure cerurile de sus și să ploaie norii neprihănirea! Să se deschidă pământul, să dea din el mântuirea, și să iasă totodată din el izbăvirea! Eu, Domnul, fac aceste lucruri."

Ps 72.3;Ps 85.11;

9"Vai de cine se ceartă cu Făcătorul său! - Un ciob dintre cioburile pământului! - Oare lutul zice el celui ce-l fățuiește: "Ce faci?" Și lucrarea ta zice ea despre tine: "El n-are mâini?"

Isa 64.8;Isa 29.16;Ier 18.6;Rom 9.20;

10Vai de cine zice tatălui său: "Pentru ce m-ai născut?" Și mamei sale: "Pentru ce m-ai făcut?"

11Așa vorbește Domnul, Sfântul lui Israel, și Făcătorul său: "Vrea cineva să Mă întrebe asupra viitorului, să-Mi poruncească pentru copiii Mei și pentru lucrarea mâinilor Mele?

Ier 31.9;Isa 29.23;

12Eu am făcut pământul, și am făcut pe om pe el; Eu cu mâinile Mele am întins cerurile, și am așezat toată oștirea lor.

Isa 42.5;Ier 27.5;Gen 1.26-27;Gen 2.1;

13Eu am ridicat pe Cir, în dreptatea Mea, și voi netezi toate cărările lui. El Îmi va zidi iarăși cetatea, și va da drumul prinșilor Mei de război, fără preț de răscumpărare și fără daruri, zice Domnul oștirilor."

Isa 41.2;2Cron 36.22-23;Ezra 1.1;Isa 44.28;Isa 52.3;Rom 3.24;

14Așa vorbește Domnul: "Câștigurile Egiptului și negoțul Etiopiei și ale Sabeenilor, oameni de statură înaltă, vor trece la tine și vor fi ale tale. Popoarele acestea vor merge după tine, vor trece înlănțuite, se vor închina înaintea ta, și-ți vor zice rugându-te: "Numai la tine se află Dumnezeu, și nu este alt Dumnezeu afară de El."

Ps 68.31;Ps 72.10-11;Isa 49.23;Isa 60.9-16;Zah 8.22-23;Ps 149.8;1Cor 14.25;Isa 45.5;

15Dar Tu ești un Dumnezeu care Te ascunzi, Tu, Dumnezeul lui Israel, Mântuitorule!

Ps 44.24;Isa 8.17;Isa 57.17;

16Toți sunt rușinați și uluiți, toți pleacă plini de ocară, făuritorii idolilor.

Isa 44.11;

17Dar Israel va fi mântuit de Domnul, cu o mântuire veșnică. Voi nu veți fi nici rușinați, nici înfruntați, în veci.

Isa 26.4;Isa 45.25;Rom 11.26;

18Căci așa vorbește Domnul, Făcătorul cerurilor, singurul Dumnezeu, care a întocmit pământul, l-a făcut și l-a întărit, l-a făcut nu ca să fie pustiu, ci l-a întocmit ca să fie locuit: "Eu sunt Domnul, și nu este altul!

Isa 42.5;Isa 45.5;

19Eu n-am vorbit în ascuns, într-un colț întunecos al pământului. Eu n-am zis seminței lui Iacov: "Căutați-Mă în zadar!" Eu, Domnul, spun ce este adevărat, vestesc ce este drept."

Deut 30.11;Isa 48.16;Ps 19.8;Ps 119.137-138;

20"Strângeți-vă, veniți și apropiați-vă împreună, voi cei scăpați dintre neamuri! N-au nici o pricepere cei ce își duc idolul de lemn, și cheamă pe un dumnezeu, care nu poate să-i mântuiască.

Isa 44.17-19;Isa 46.7;Isa 48.7;Rom 1.22-23;Isa 41.22;Isa 43.9;Isa 44.7;Isa 46.10;Isa 48.14;

21Spuneți-le, și aduceți-i încoace, ca să se sfătuiască unii cu alții! Cine a prorocit aceste lucruri de la început, și le-a vestit de mult? Oare nu Eu, Domnul? Nu este alt Dumnezeu decât Mine, Eu sunt singurul Dumnezeu drept și mântuitor, alt Dumnezeu afară de Mine nu este.

Isa 5.14-18;Isa 44.8;Isa 46.9;Isa 48.3;

22Întoarceți-vă la Mine, și veți fi mântuiți toți cei ce sunteți la marginile pământului! Căci Eu sunt Dumnezeu, și nu altul.

Ps 22.27;Ps 65.5;

23Pe Mine Însumi Mă jur, adevărul iese din gura Mea și cuvântul Meu nu va fi luat înapoi: orice genunchi se va pleca înaintea Mea, și orice limbă va jura pe Mine.

Gen 22.16;Evr 6.13;Rom 14.11;Filip 2.10;Fac 31.53;Deut 6.13;Ps 63.11;Isa 65.16;

24"Numai în Domnul", Mi se va zice, "locuiește dreptatea și puterea; la El vor veni, și vor fi înfruntați toți cei ce erau mâniați împotriva Lui.

Ier 23.5;1Cor 1.30;Isa 41.11;

25În Domnul vor fi făcuți neprihăniți și proslăviți toți urmașii lui Israel."

Isa 45.17;1Cor 1.31;

## 1 7 14 21 28 35 42 < 46 > 49 56 63 66

1"Bel se prăbușește, Nebo cade; idolii lor sunt puși pe vite și dobitoace; idolii pe care-i purtați voi au ajuns o sarcină, o povară pentru vita obosită!

Isa 21.9;Ier 50.2;Ier 51.44;Ier 10.5;

2Au căzut, s-au prăbușit împreună, nu pot să scape povara; ei înșiși se duc în robie.

Ier 48.7;

3Ascultați-Mă, casa lui Iacov, și toată rămășița casei lui Israel, voi, pe care v-am luat în spinare de la obârșia voastră, pe care v-am purtat pe umăr de la nașterea voastră:

Ex 17.4;Deut 1.31;Deut 32.11;Ps 71.6;Isa 63.9;

4până la bătrânețea voastră Eu voi fi Același, până la căruntețele voastre vă voi sprijini. V-am purtat, și tot vreau să vă mai port, să vă sprijinesc și să vă mântuiesc.

Ps 102.27;Mal 3.6;Ps 48.14;Ps 71.18;

5Cu cine Mă veți pune alături, ca să Mă asemănați? Cu cine Mă veți asemăna, și mă veți potrivi?

Isa 40.18-25;

6Ei varsă aurul din pungă, și cântăresc argintul în cumpănă; tocmesc un argintar să facă un dumnezeu din ele, și se închină și îngenunchiază înaintea lui.

Isa 40.19;Isa 41.6;Isa 44.12-19;Ier 10.3;

7Îl poartă, îl iau pe umăr, îl pun la locul lui; acolo rămâne, și nu se mișcă din locul lui. Apoi strigă la el, dar nu răspunde, nici nu-i scapă din nevoie.

Ier 10.5;Isa 45.20;

8Țineți minte aceste lucruri, și fiți oameni! Veniți-vă în fire, păcătoșilor."

Isa 44.19;Isa 47.4;

9"Aduceți-vă aminte de cele petrecute în vremurile străbune; căci Eu sunt Dumnezeu, și nu este altul, Eu sunt Dumnezeu, și nu este nici unul ca Mine.

Deut 32.7;Isa 45.5-21;

10Eu am vestit de la început ce are să se întâmple și cu mult înainte ce nu este încă împlinit. Eu zic: "Hotărârile Mele vor rămâne în picioare, și Îmi voi aduce la îndeplinire toată voia Mea.

Isa 45.21;Ps 33.11;Prov 19.21;Prov 21.30;Fapt 5.39;Evr 6.17;

11Eu chem de la răsărit o pasăre de pradă, dintr-o țară depărtată, un om ca să împlinească planurile Mele: da, Eu am spus, și Eu voi împlini; Eu am plănuit și Eu voi înfăptui.

Isa 41.2-25;Isa 44.28;Isa 45.13;Num 23.19;

12Ascultați-Mă, oameni cu inima împietrită, vrăjmași ai neprihănirii!

Ps 76.5;Rom 10.3;

13Eu Îmi apropii neprihănirea: nu este departe; și mântuirea Mea nu va zăbovi. Eu voi pune mântuirea Mea în Sion și slava Mea peste Israel."

Isa 51.5;Rom 1.17;Rom 3.21;Hab 2.3;Isa 62.11;

## 1 7 14 21 28 35 42 < 47 > 49 56 63 66

1"Pogoară-te și șezi în țărână, fecioară, fiica Babilonului; șezi pe pământ, fără scaun de domnie, fiica Haldeilor; căci nu te vor mai numi subțirică și plăcută.

Ier 48.18;Isa 3.26;

2Ia pietrele de moară, și macină făină; scoate-ți marama, ridică-ți poala rochiei, descoperă-ți picioarele, treci râurile!

Ex 11.5;Jud 16.21;Mat 24.41;

3Goliciunea ți se va descoperi, și ți se va vedea rușinea. Îmi voi răzbuna, și nu voi cruța pe nimeni." -

Isa 3.17;Isa 20.4;Ier 13.22-26;Nah 3.5;Rom 12.19;

4"Răscumpărătorul nostru se cheamă Domnul oștirilor, Sfântul lui Israel." -

Isa 43.3-14;Ier 50.34;

5"Șezi într-un colț, și taci, fata Haldeilor! căci nu te vor mai numi împărăteasa împărățiilor.

1Sam 2.9;Isa 47.7;Isa 13.19;Dan 2.37;

6Mă mâniasem pe poporul Meu, Îmi pângărisem moștenirea, și-i dădusem în mâinile tale: dar tu n-ai avut milă de ei, ci ți-ai apăsat greu jugul asupra bătrânului.

2Sam 24.14;2Cron 28.9;Zah 1.15;Isa 43.28;Deut 28.50;

7Tu ziceai: "În veci voi fi împărăteasă!" și nu te-ai gândit, nici n-ai visat că lucrul acesta are să se sfârșească.

Isa 47.5;Apoc 18.7;Isa 46.8;Deut 32.29;

8Ascultă însă acum, tu cea dedată plăcerilor, care stai fără grijă și zici în inima ta: "Eu, și numai eu, nu voi fi niciodată văduvă, și nu voi fi niciodată lipsită de copii!"

Isa 47.10;Țef 2.15;Apoc 18.7;

9Și totuși aceste două lucruri ți se vor întâmpla deodată, în aceeași zi: și pierderea copiilor și văduvia; vor cădea asupra ta cu putere mare, în ciuda tuturor vrăjitoriilor tale și multelor tale descântece.

Isa 51.19;1Tes 5.3;Nah 3.4;

10Căci te încredeai în răutatea ta și ziceai: "Nimeni nu mă vede!" Înțelepciunea și știința ta te-au amăgit, de ziceai în inima ta: "Eu și numai eu."

Ps 52.7;Isa 29.15;Ezec 8.12;Ezec 9.9;Isa 47.8;

11De aceea nenorocirea va veni peste tine, fără să-i vezi zorile; urgia va cădea peste tine, fără s-o poți împăca; și deodată va veni peste tine prăpădul, pe neașteptate.

1Tes 5.3;

12Vino dar cu descântecele tale și cu mulțimea vrăjitoriilor tale, cărora ți-ai închinat munca din tinerețe; poate că vei putea să tragi vreun folos din ele, poate că vei izbuti.

13Te-ai obosit tot întrebând: să se scoale dar și să te scape cei ce împart cerul, care pândesc stelele, care vestesc, după lunile noi, ce are să ți se întâmple!

Isa 57.10;Isa 44.25;Dan 2.2;

14Iată-i, au ajuns ca miriștea, pe care o arde focul, și nu-și vor scăpa viața din flăcări: căci nu va fi ca un cărbune, la care se încălzește cineva, nici un foc, la care stă.

Nah 1.10;Mal 4.1;

15Așa va fi soarta acelora pe care te oboseai să-i întrebi. Și cei cu care ai făcut negoț din tinerețea ta se vor risipi fiecare într-o parte: și nu va fi nimeni care să-ți vină în ajutor."

Apoc 18.11;

Vechile și noile prorocii.

## 1 7 14 21 28 35 42 < 48 > 56 63 66

1"Ascultați lucrul acesta, casa lui Iacov, voi, care purtați numele lui Israel, și care ați ieșit din apele lui Iuda; voi, care ați jurat pe Numele Domnului, și care chemați pe Dumnezeul lui Israel, dar nu în adevăr, nici cu neprihănire!

Ps 68.26;Deut 6.13;Isa 65.16;Țef 1.5;Ier 4.2;Ier 5.2;

2Căci ei își trag numele de la cetatea sfântă, și se bizuiesc pe Dumnezeul lui Israel, al cărui Nume este Domnul oștirilor.

Isa 52.1;Mic 3.11;Rom 2.17;

3De multă vreme am făcut cele dintâi proorocii, din gura Mea au ieșit, și Eu le-am vestit: deodată am lucrat, și s-au împlinit.

Isa 41.22;Isa 42.9;Isa 43.9;Isa 44.7-8;Isa 45.21;Isa 46.9-10;Ios 21.45;

4Știind că ești împietrit, că grumazul îți este un drug de fier, și că ai o frunte de aramă,

Ex 32.9;Deut 31.27;

5ți-am vestit de mult aceste lucruri, ți le-am spus mai înainte ca să se întâmple, ca să nu poți să zici: "Idolul meu le-a făcut, chipul meu cioplit sau chipul meu turnat le-a poruncit!"

Isa 48.3;

6Ai auzit toate aceste lucruri pe care le vezi acum! Și nu vreți să le mărturisiți acum?... De acum, îți vestesc lucruri noi, ascunse, necunoscute de tine.

7Ele se fac în timpul de față, și nu fac parte din trecut; până în ziua de azi n-aveai nici o cunoștință despre ele, ca să nu poți zice: "Iată, că le știam."

8Nici nu le-ai auzit, nici nu le-ai știut, și nici nu-ți era deschisă odinioară urechea la ele: căci știam că ai să fii necredincios, și că din naștere ai fost numit răzvrătit.

Ps 58.3;

9Din pricina Numelui Meu, sunt îndelung răbdător, pentru slava Mea Mă opresc față de tine, ca să nu te nimicesc.

Ps 79.9;Ps 106.8;Isa 43.25;Isa 48.11;Ezec 20.9-44;Ps 78.38;

10Iată, te-am pus în cuptor, dar nu te-am găsit argint; te-am lămurit în cuptorul urgiei.

Ps 66.10;

11Din dragoste pentru Mine, din dragoste pentru Mine vreau să lucrez! Căci cum ar putea fi hulit Numele Meu? Nu voi da altuia slava Mea.

Isa 48.9;Deut 32.26-27;Ezec 20.9;Isa 42.8;

12"Ascultă-Mă, Iacove! Și tu, Israele, pe care te-am chemat! Eu, Eu sunt Cel dintâi, și tot Eu sunt și Cel din urmă.

Deut 32.39;Isa 41.4;Isa 44.6;Apoc 1.17;Apoc 22.13;

13Mâna Mea a întemeiat pământul, și dreapta Mea a întins cerurile: cum le-am chemat, s-au și înfățișat îndată.

Ps 102.25;Isa 40.26;

14Strângeți-vă cu toții și ascultați! Cine dintre ei a vestit aceste lucruri? Acela pe care-l iubește Domnul va împlini voia Lui împotriva Babilonului, și brațul lui va apăsa asupra Haldeilor.

Isa 41.22;Isa 43.9;Isa 44.7;Isa 45.20-21;Isa 45.1;Isa 44.28;

15Eu am vorbit, și Eu l-am și chemat; Eu l-am adus, și lucrarea lui va izbuti.

Isa 45.1;

16Apropiați-vă de Mine, și ascultați! De la început, n-am vorbit în ascuns, de la obârșia acestor lucruri, am fost de față. Și acum, Domnul Dumnezeu m-a trimis cu Duhul Său.

Isa 45.19;Isa 61.1-24;Zah 2.8-11;

17Așa vorbește Domnul, Răscumpărătorul tău, Sfântul lui Israel: "Eu, Domnul, Dumnezeul tău, te învăț ce este de folos, și te călăuzesc pe calea pe care trebuie să mergi!

Isa 43.14;Isa 44.6-24;Isa 48.20;Ps 32.8;

18O! de ai fi luat aminte la poruncile Mele, atunci pacea ta ar fi fost ca un râu, și fericirea ta ca valurile mării.

Deut 32.29;Ps 81.13;Ps 119.165;

19Sămânța ta ar fi fost ca nisipul, și roadele pântecelui tău ca boabele de nisip; numele tău n-ar fi fost șters și nimicit înaintea Mea.

Gen 22.17;Osea 1.10;

20Ieșiți din Babilon, fugiți din mijlocul Haldeilor! Vestiți, trâmbițați cu glas de veselie, dați de știre până la capătul pământului, spuneți: "Domnul a răscumpărat pe robul Său Iacov!

Isa 52.11;Ier 50.8;Ier 51.6-45;Zah 2.6-7;Apoc 18.4;Ex 19.4-6;Isa 44.22-23;

21Și nu vor suferi de sete în pustiurile în care-i va duce: ci va face să curgă pentru ei apă din stâncă, va despica stânca, și va curge apa.

Isa 41.17-18;Ex 17.6;Num 20.11;Ps 105.41;

22Cei răi n-au pace, zice Domnul.

Isa 57.21;

Lumina neamurilor.

## 1 7 14 21 28 35 42 < 49 > 51 52 53 54 55 56 63 66

1"Ascultați-Mă, ostroave! Luați aminte, popoare depărtate! Domnul M-a chemat din sânul mamei și M-a numit de la ieșirea din pântecele mamei.

Isa 41.1;Isa 49.5;Ier 1.5;Mat 1.20-24;Luc 1.15-31;Ioan 10.36;Gal 1.15;

2Mi-a făcut gura ca o sabie ascuțită, M-a acoperit cu umbra mâinii Lui; și M-a făcut o săgeată ascuțită, M-a ascuns în tolba Lui cu săgeți,

Isa 11.1;Isa 51.16;Osea 6.5;Evr 4.12;Apoc 1.16;Isa 51.16;Ps 45.5;

3și Mi-a zis: "Israele, Tu ești Robul Meu, în care Mă voi slăvi."

Isa 42.1;Zah 3.8;Isa 44.23;Ioan 13.31;Ioan 15.8;Efes 1.6;

4Și Eu Mă gândeam: "Degeaba am muncit, în zadar și fără folos Mi-am istovit puterea." Dar dreptul Meu este la Domnul, și răsplata Mea la Dumnezeul Meu.

Ezec 3.19;

5Și acum, Domnul vorbește, El, care M-a întocmit din pântecele mamei ca să fiu Robul Lui, ca să aduc înapoi la El pe Iacov, și pe Israel, care este încă împrăștiat; căci Eu sunt prețuit înaintea Domnului, și Dumnezeul Meu este tăria Mea.

Isa 49.1;Mat 23.37;

6El zice: "Este prea puțin lucru să fii Robul Meu ca să ridici semințiile lui Iacov și să aduci înapoi rămășițele lui Israel. De aceea, te pun să fii Lumina neamurilor, ca să duci mântuirea până la marginile pământului.

Isa 42.6;Isa 60.3;Luc 2.32;Fapt 13.47;Fapt 26.18;

7Așa vorbește Domnul, Răscumpărătorul, Sfântul lui Israel, către Cel disprețuit și urât de popor, către Robul celor puternici: "Împărații vor vedea lucrul acesta, și se vor scula, și voievozii se vor arunca la pământ și se vor închina, din pricina Domnului, care este credincios, din pricina Sfântului lui Israel, care Te-a ales."

Isa 53.3;Mat 26.67;Ps 72.10-11;Isa 49.23;

Așezarea din nou a lui Israel.

8"Așa vorbește mai departe Domnul: "La vremea îndurării Te voi asculta, și în ziua mântuirii Te voi ajuta; Te voi păzi și Te voi pune să faci legământ cu poporul, să ridici țara, și să împarți moștenirile pustiite;

Ps 69.13;2Cor 6.2;Isa 42.6;

9să spui prinșilor de război: "Ieșiți!" și celor ce sunt în întuneric: "Arătați-vă." Ei vor paște pe drumuri și vor găsi locuri de pășune pe toate coastele.

Isa 42.7;Zah 9.12;

10Nu le va fi foame, nici nu le va fi sete; nu-i va bate arșița, nici soarele; căci Cel ce are milă de ei îi va călăuzi și-i va duce la izvoare de ape.

Apoc 7.16;Ps 121.6;Ps 23.2;

11Voi preface toți munții Mei în drumuri, și drumurile Mele vor fi bine croite.

Isa 40.4;

12Iată-i că vin de departe, unii de la miază noapte și de la apus, iar alții din țara Sinim.

Isa 43.5-6;

13Bucurați-vă, ceruri! Înveselește-te, pământule! Izbucniți în strigăte de bucurie, munților! Căci Domnul mângâie pe poporul Său, și are milă de nenorociții Lui."

Isa 44.23;

14Sionul zicea: "M-a părăsit Domnul, și m-a uitat Domnul!"

Isa 40.27;

15Poate o femeie să uite copilul pe care-l alăptează, și să n-aibă milă de rodul pântecelui ei? Dar chiar dacă l-ar uita, totuși Eu nu te voi uita cu nici un chip:

Ps 103.13;Mal 3.17;Mat 7.11;Rom 11.29;

16Iată că te-am săpat pe mâinile Mele, și zidurile tale sunt totdeauna înaintea ochilor Mei!

Ex 13.9;Cânt 8.6;

17Fiii tăi aleargă; dar cei ce te dărâmaseră și te pustiiseră vor ieși din mijlocul tău.

Isa 49.19;

18Ridică-ți ochii de jur împrejur, și privește: toți aceștia se strâng, vin la tine." "Pe viața Mea, zice Domnul, că te vei îmbrăca cu toți aceștia ca și cu o podoabă, și te vei încinge cu ei ca o mireasă.

Isa 60.4;Prov 17.6;

19Căci locurile tale pustiite și pustii, țara ta nimicită, vor fi strâmte pentru locuitorii tăi; și cei ce voiau să te mănânce se vor depărta.

Isa 54.1-2;Zah 2.4;Zah 10.10;

20Fiii aceștia, de care ai fost lipsit, vor spune mereu la urechile tale: "Locul este prea strâmt pentru mine; fă-mi loc, ca să pot să mă așez."

Isa 60.4;Mat 3.9;Rom 11.11;

21Și vei zice în inima ta: "Cine mi i-a născut? Căci eram fără copii, și stearpă; eram roabă, izgonită: cine i-a crescut? Rămăsesem singură: unde erau aceștia?"

22De aceea, așa vorbește Domnul, Dumnezeu: "Iată, voi face neamurilor semn cu mâna, și-Mi voi înălța steagul spre popoare; ele vor aduce înapoi pe fiii tăi în brațele lor, și vor duce pe fiicele tale pe umeri.

Isa 60.4;Isa 66.20;

23Te vor hrăni împărați, și împărătesele lor te vor alăpta. Se vor închina cu fața la pământ înaintea ta, și vor linge țărâna de pe picioarele tale, ca să știi că Eu sunt Domnul, și că cei ce nădăjduiesc în Mine nu vor fi dați de rușine."

Ps 72.11;Isa 49.7;Isa 52.15;Isa 60.16;Ps 72.9;Mic 7.17;Ps 34.22;Rom 5.5;Rom 9.33;Rom 10.11;

24"Se poate lua prada celui puternic? Și poate să scape cel prins din prinsoare? -

Mat 12.29;Luc 11.21-22;

25"Da, zice Domnul, prada celui puternic îi va fi luată, și cel prins de asupritor va scăpa; căci Eu voi lupta împotriva vrăjmașilor tăi, și voi scăpa pe fiii tăi.

26Eu voi da asupritorilor tăi să-și mănânce carnea, și se vor îmbăta ca de must de însuși sângele lor. Și va ști orice făptură, că Eu sunt Domnul, Mântuitorul tău, Răscumpărătorul tău, Puternicul lui Iacov."

Isa 9.20;Apoc 14.20;Apoc 16.6;Ps 9.16;Isa 60.16;

Robul Domnului batjocorit și ajutat.

## 1 7 14 21 28 35 42 < 50 > 56 63 66

1"Așa vorbește Domnul: "Unde este cartea de despărțire, prin care am izgonit pe mama voastră? Sau, căruia dintre cei ce M-au împrumutat v-am vândut? Vedeți, din pricina fărădelegilor voastre ați fost vânduți, și din pricina păcatelor voastre a fost izgonită mama voastră.

Deut 24.1;Ier 3.8;Osea 2.2;2Împ 4.1;Mat 18.25;Isa 52.3;

2Pentru ce nu era nimeni când am venit? Pentru ce n-a răspuns nimeni când am strigat? Este mâna Mea prea scurtă ca să răscumpere? Sau n-am Eu destulă putere ca să izbăvesc? Cu mustrarea Mea, Eu usuc marea, și prefac râurile în pustie; peștii lor se strică, din lipsă de apă, și pier de sete!

Prov 1.24;Isa 65.12;Isa 66.4;Ier 7.13;Ier 35.15;Num 11.23;Isa 59.1;Ps 106.9;Nah 1.4;Ex 14.21;Ios 3.16;Ex 7.18-21;

3Îmbrac cerurile cu negura de jale, și le învelesc cu un sac."

Ex 10.21;Apoc 6.12;

4"Domnul Dumnezeu Mi-a dat o limbă iscusită, ca să știu să înviorez cu vorba pe cel doborât de întristare. El Îmi trezește, în fiecare dimineață, El Îmi trezește urechea, să ascult cum ascultă niște ucenici.

Ex 4.11;Mat 11.28;

5Domnul Dumnezeu Mi-a deschis urechea, și nu M-am împotrivit, nici nu M-am tras înapoi.

Ps 40.6-8;Mat 26.39;Ioan 14.31;Filp 2.8;Evr 10.5;

6Mi-am dat spatele înaintea celor ce Mă loveau, și obrajii înaintea celor ce-Mi smulgeau barba; nu Mi-am ascuns fața de ocări și de scuipări.

Mat 26.67;Mat 27.26;Ioan 18.22;Plân 3.30;

7Dar Domnul Dumnezeu M-a ajutat; de aceea nu M-am rușinat, de aceea Mi-am făcut fața ca o cremene, știind că nu voi fi dat de rușine.

Ezec 3.8-9;

8Cel ce Mă îndreptățește este aproape: "Cine va vorbi împotriva Mea? Să ne înfățișăm împreună!" "Cine este potrivnicul Meu? Să înainteze spre Mine!"

Rom 8.32-34;

9Iată, Domnul Dumnezeu Mă ajută: cine Mă va osândi? Într-adevăr, se prefac cu toții în zdrențe ca o haină: molia îi va mânca.

Iov 13.28;Ps 102.26;Isa 51.6;Isa 51.8;

10Cine dintre voi se teme de Domnul, să asculte glasul Robului Său! Cine umblă în întuneric și n-are lumină, să se încreadă în Numele Domnului, și să se bizuie pe Dumnezeul lui!

Ps 23.4;2Cron 20.20;Ps 20.7;

11Iar voi toți, care aprindeți focul, și puneți tăciuni pe el, umblați în lumina focului vostru și în tăciunii pe care i-ați aprins. Din mâna Mea vi se întâmplă aceste lucruri, ca să zăceți în dureri."

Ioan 9.39;Ps 16.4;

Izbăvirea și întoarcerea.

## 1 7 14 21 28 35 42 49 < 51 > 56 63 66

1"Ascultați-Mă, voi, care umblați după neprihănire, care căutați pe Domnul! Priviți spre stânca din care ați fost ciopliți, spre gaura gropii din care ați fost scoși.

Isa 51.7;Rom 9.30-31.32;

2Uitați-vă la părintele vostru Avraam, și spre Sara care v-a născut; căci l-am chemat, când era numai el singur, l-am binecuvântat și înmulțit.

Rom 4.1-16;Evr 11.11-12;Gen 12.1-2;Gen 24.1-35;

3Tot astfel, Domnul are milă de Sion, și mângâie toate dărâmăturile lui. El va face pustia lui ca un Rai, și pământul lui uscat ca o grădină a Domnului. Bucuria și veselia vor fi mijlocul lui, mulțumiri și cântări de laudă.

Ps 102.13;Isa 40.1;Isa 52.9;Isa 51.12;Gen 13.10;Ioel 2.3;

4Ia aminte spre Mine, dar, poporul Meu, pleacă urechea spre Mine, neamul Meu! Căci din Mine va ieși Legea, și voi pune Legea Mea lumină popoarelor.

Isa 2.3;Isa 42.4;Isa 42.6;

5Neprihănirea Mea este aproape, mântuirea Mea se va arăta, și brațele Mele vor judeca popoarele, ostroavele vor nădăjdui în Mine, și se vor încrede în brațul Meu.

Isa 46.13;Isa 56.1;Rom 1.16-17;Ps 67.4;Ps 98.9;Isa 60.9;Rom 1.16;

6Ridicați ochii spre cer, și priviți în jos pe pământ! Căci cerurile vor pieri ca un fum, pământul se va preface în zdrențe ca o haină, și locuitorii lui vor muri ca niște muște; dar mântuirea Mea va dăinui în veci, și neprihănirea Mea nu va avea sfârșit.

Isa 40.26;Ps 102.26;Mat 24.35;2Pet 3.10-12;Isa 50.9;

7Ascultați-Mă, voi care cunoașteți neprihănirea, popor, care ai în inimă Legea Mea! Nu te teme de ocara oamenilor, și nu tremura de ocările lor.

Isa 51.1;Ps 37.31;Mat 10.28;Fapt 5.41;

8Căci îi va mânca molia ca pe o haină, și-i va roade viermele cum roade lâna; dar neprihănirea Mea va dăinui în veci, și mântuirea Mea se va întinde din veac în veac."

Isa 50.9;

9Trezește-te, trezește-te și îmbracă-te cu putere, braț al Domnului! Trezește-te, ca în zilele de odinioară, și în veacurile din vechime! Oare n-ai doborât Tu Egiptul, și ai străpuns balaurul?

Ps 44.23;Isa 52.1;Ps 93.1;Apoc 11.17;Ps 44.1;Iov 26.12;Ps 87.4;Ps 89.10;Ps 74.13-14;Isa 27.1;Ezec 29.3;

10Nu ești Tu acela, care ai uscat marea, apele adâncului celui mare, și ai croit în adâncimile mării, un drum pentru trecerea celor răscumpărați?

Ex 14.21;Isa 43.16;

11Astfel cei răscumpărați de Domnul se vor întoarce, vor veni în Sion cu cântări de biruință, și o bucurie veșnică le va încununa capul; îi va apuca veselia și bucuria, iar durerea și gemetele vor fugi.

Isa 35.10;

12Eu, Eu vă mângâi. Dar cine ești tu, ca să te temi de omul cel muritor, și de fiul omului, care trece ca iarba,

Isa 51.3;2Cor 1.3;Ps 118.6;Isa 40.6;1Pet 1.24;

13și să uiți pe Domnul, care te-a făcut, care a întins cerurile și a întemeiat pământul? De ce să tremuri necontenit toată ziua, înaintea mâniei asupritorului, când umblă să te nimicească? Unde este mânia asupritorului?

Iov 9.8;Ps 104.2;Isa 40.22;Isa 42.5;Isa 44.24;Iov 20.7;

14În curând cel încovoiat sub fiare va fi dezlegat; nu va muri în groapă, și nu va duce lipsă de pâine.

Zah 9.11;

15Eu sunt Domnul, Dumnezeul tău, care stârnesc marea și fac să-i urle valurile, și al cărui Nume este Domnul oștirilor.

Iov 26.12;Ps 74.13;Ier 31.35;

16Eu pun cuvintele Mele în gura ta, și te acopăr cu umbra mâinii Mele, ca să întind ceruri noi și să întemeiez un pământ nou, și să zic Sionului: "Tu ești poporul Meu!"

Deut 18.18;Isa 59.21;Ioan 3.34;Isa 49.2;Isa 65.17;Isa 66.22;

Potirul mâniei Domnului.

17Trezește-te, trezește-te! Scoală-te, Ierusalime, care ai băut din mâna Domnului potirul mâniei Lui, care ai băut, ai sorbit până în fund potirul amețelii!

Isa 52.1;Iov 21.20;Ier 25.15-16;Deut 28.28-34;Ps 60.3;Ps 75.8;Ezec 23.32-34;Zah 12.2;Apoc 14.10;

18Căci nu este nici unul, care să-l călăuzească, din toți copiii pe care i-a născut, nu este nici unul, care să-l ia de mână din toți copiii pe care i-a crescut.

19Amândouă aceste lucruri ți s-au întâmplat: - dar cine te va plânge? - pustiirea și dărăpănarea, foametea și sabia. - "Cum să te mângâi eu?"

Isa 47.9;Amos 7.2;

20Fiii tăi, leșinați, zăceau în toate colțurile ulițelor, ca cerbul într-un laț, plini de mânia Domnului, și de mustrarea Dumnezeului tău.

Plân 2.11-12;

21De aceea, nenorocitule, beat ce ești, dar nu de vin, ascultă:

Isa 51.17;Plân 3.15;

22"Așa vorbește Domnul tău, Domnul, Dumnezeul tău, care apără pe poporul Lui: "Iată că îți iau din mână potirul amețelii, potirul mâniei Mele, că să nu mai bei din el!

Ier 50.34;

23Și îl voi pune în mâna asupritorilor tăi, care îți ziceau: "Îndoaie-te, ca să trecem peste tine!" Îți făceai atunci spinarea ca un pământ, și ca o uliță pentru trecători.

Ier 25.17-28;Zah 12.2;Ps 66.11-12;

## 1 7 14 21 28 35 42 49 < 52 > 56 63 66

1"Trezește-te, trezește-te! îmbracă-te în podoaba ta, Sioane! Pune-ți hainele de sărbătoare, Ierusalime, cetate sfântă! Căci nu va mai intra în tine nici un om netăiat împrejur sau necurat.

Isa 51.9-17;Neem 11.1;Isa 48.2;Mat 4.5;Apoc 21.2;Isa 85.8;Isa 60.21;Nah 1.15;Apoc 21.27;

2Scutură-ți țărâna de pe tine, scoală-te, și șezi în capul oaselor, Ierusalime! Dezleagă-ți legăturile de la gât, fiică, roabă a Sionului!

Isa 3.26;Isa 51.23;Zah 2.7;

3Căci așa vorbește Domnul: "Fără plată ați fost vânduți, și nu veți fi răscumpărați cu preț de argint."

Ps 44.12;Isa 45.13;Ier 15.13;

4Căci așa vorbește Domnul Dumnezeu: "Odinioară poporul Meu s-a pogorât să locuiască pentru o vreme în Egipt; apoi Asirianul l-a asuprit fără temei.

Gen 46.6;Fapt 7.14;

5Și acum, ce am să fac aici - zice Domnul - când poporul Meu a fost luat pe nimic?" "Asupritorii lui strigă de bucurie - zice Domnul - și cât e ziulica de mare este batjocorit Numele Meu.

Ezec 36.20-23;Rom 2.24;

6De aceea poporul Meu va cunoaște Numele Meu; de aceea va ști, în ziua aceea, că Eu vorbesc și zic: "Iată-Mă!"

7Ce frumoase sunt pe munți, picioarele celui ce aduce vești bune, care vestește pacea, picioarele celui ce aduce vești bune, care vestește mântuirea! Picioarele celui ce zice Sionului: "Dumnezeul tău împărățește!"

Nah 1.15;Rom 10.15;Ps 93.1;Ps 96.10;Ps 97.1;

8"Iată, glasul străjerilor tăi răsună; ei înalță glasul, și strigă toți de veselie; căci văd cu ochii lor cum Se întoarce Domnul în Sion.

9Izbucniți cu toate în strigăte de bucurie, dărâmături ale Ierusalimului! Căci Domnul mângâie pe poporul Său, și răscumpără Ierusalimul.

1Isa 51.3;Isa 48.20;

10Domnul Își descoperă brațul Său cel sfânt, înaintea tuturor neamurilor; și toate marginile pământului vor vedea mântuirea Dumnezeului nostru."

Ps 98.2-3;Luc 3.6;

11"Plecați, plecați, ieșiți din Babilon! Nu vă atingeți de nimic necurat! Ieșiți din mijlocul lui! Curățiți-vă, cei ce purtați vasele Domnului!

Isa 48.20;Ier 50.8;Ier 51.6-45;Zah 2.6-7;2Cor 6.17;Apoc 18.4;Lev 22.2;

12Nu ieșiți cu grabă, nu plecați în fugă; căci Domnul vă va ieși înainte și Dumnezeul lui Israel vă va tăia calea."

Ex 12.33-39;Mic 2.13;Num 10.25;Isa 58.8;Ex 14.19;

Ființa și lucrarea Robului Domnului.

13Iată, Robul Meu va propăși; Se va sui, Se va ridica, Se va înălța foarte sus.

Isa 42.1;Filip 2.9;

14După cum pentru mulți a fost o pricină de groază - atât de schimonosită Îi era fața, și atât de mult se deosebea înfățișarea Lui de a fiilor oamenilor -

Ps 22.6-7;Isa 53.2-3;

15tot așa, pentru multe popoare va fi o pricină de bucurie; înaintea Lui împărații vor închide gura, căci vor vedea ce nu li se mai istorisise, și vor auzi ce nu mai auziseră.

Ezec 36.25;Fapt 2.33;Evr 9.13-14;Isa 49.7-23;Isa 55.5;Rom 15.21;Rom 16.25-26;Efes 3.5-9;

## 1 7 14 21 28 35 42 49 < 53 > 56 63 66

1Cine a crezut în ceea ce ni se vestise? Cine a cunoscut brațul Domnului?

Ioan 12.38;Rom 10.16;Isa 51.9;Rom 1.16;1Cor 1.18;

2El a crescut înaintea Lui ca o odraslă slabă, ca un Lăstar care iese dintr-un pământ uscat. N-avea nici frumusețe, nici strălucire ca să ne atragă privirile, și înfățișarea Lui n-avea nimic care să ne placă.

Isa 11.1;Isa 52.14;Marc 9.12;

3Disprețuit și părăsit de oameni, om al durerii și obișnuit cu suferința, era așa de disprețuit că îți întorceai fața de la El, și noi nu L-am băgat în seamă.

Ps 22.6;Isa 49.7;Evr 4.15;Ioan 1.10-11;

4Totuși, El suferințele noastre le-a purtat, și durerile noastre le-a luat asupra Lui, și noi am crezut că este pedepsit, lovit de Dumnezeu, și smerit.

Mat 8.17;Evr 9.28;1Pet 2.24;

5Dar El era străpuns pentru păcatele noastre, zdrobit pentru fărădelegile noastre. Pedeapsa, care ne dă pacea, a căzut peste El, și prin rănile Lui suntem tămăduiți.

Rom 4.25;1Cor 15.3;1Pet 3.18;1Pet 2.24;

6Noi rătăceam cu toții ca niște oi, fiecare își vedea de drumul lui; dar Domnul a făcut să cadă asupra Lui nelegiuirea noastră a tuturor.

Ps 119.176;1Pet 2.25;

7Când a fost chinuit și asuprit, n-a deschis gura deloc, ca un miel pe care-l duci la măcelărie, și ca o oaie mută înaintea celor ce o tund: n-a deschis gura.

Mat 26.63;Mat 27.12-14;Marc 14.61;Marc 15.5;1Pet 2.23;Fapt 8.32;

8El a fost luat prin apăsare și judecată; dar cine din cei de pe vremea Lui a crezut că El fusese șters de pe pământul celor vii și lovit de moarte pentru păcatele poporului meu?

Dan 9.26;

9Groapa Lui a fost pusă între cei răi, și mormântul Lui la un loc cu cel bogat, măcar că nu săvârșise nici o nelegiuire și nu se găsise nici un vicleșug în gura Lui.

Mat 27.57-60;1Pet 2.22;1Ioan 3.5;

10Domnul a găsit cu cale să-L zdrobească prin suferință... Dar, după ce Își va da viața ca jertfă pentru păcat, va vedea o sămânță de urmași, va trăi multe zile, și lucrarea Domnului va propăși în mâinile Lui.

2Cor 5.21;1Pet 2.24;Rom 6.9;Efes 1.5-9;2Tes 1.11;

11Va vedea rodul muncii sufletului Lui și se va înviora. Prin cunoștința Lui, Robul Meu cel neprihănit va pune (Sau: îndreptăți.) pe mulți oameni într-o stare după voia lui Dumnezeu, și va lua asupra Lui povara nelegiuirilor lor.

Ioan 17.3;2Pet 1.3;Isa 42.1;Isa 49.3;1Ioan 2.1;Rom 5.18-19;Isa 53.4-5;

12De aceea Îi voi da partea Lui la un loc cu cei mari, și va împărți prada cu cei puternici, pentru că S-a dat pe Sine însuși la moarte, și a fost pus în numărul celor fărădelege, pentru că a purtat păcatele multora și S-a rugat pentru cei vinovați.

Ps 2.8;Filip 2.9;Col 2.15;Marc 15.28;Luc 22.37;Luc 23.34;Rom 8.34;Evr 7.25;Evr 9.24;1Ioan 2.1;

Fericirea care așteaptă pe Israel.

## 1 7 14 21 28 35 42 49 < 54 > 56 63 66

1"Bucură-te, stearpo, care nu mai naști! Izbucnește în strigăte de bucurie și veselie, tu care nu mai ai durerile nașterii! Căci fiii celei lăsate de bărbat vor fi mai mulți decât fiii celei măritate, zice Domnul."

Țef 3.14;Gal 4.27;1Sam 2.5;

2"Lărgește locul cortului tău; și întinde învelitoarele locuinței tale: nu te opri! Lungește-ți funiile, și întărește-ți țărușii!

Isa 49.19-20;

3Căci te vei întinde la dreapta și la stânga, sămânța ta va cotropi neamurile, și va locui cetățile pustii.

Isa 55.5;Isa 61.9;

4Nu te teme, căci nu vei rămâne de rușine; nu roși, căci nu vei fi acoperită de rușine; ci vei uita și rușinea tinereții tale, și nu-ți vei mai aduce aminte de văduvia ta,

5căci Făcătorul tău este bărbatul tău: Domnul este Numele Lui, și Răscumpărătorul tău este Sfântul lui Israel. El se numește Dumnezeul întregului pământ,

Ier 3.14;Luc 1.32;Zah 14.9;Rom 3.29;

6căci Domnul te cheamă înapoi ca pe o femeie părăsită și cu inima întristată, ca pe o nevastă din tinerețe, care a fost izgonită, zice Dumnezeul tău."

Isa 62.4;

7"Câteva clipe te părăsisem, dar te voi primi înapoi cu mare dragoste.

Ps 30.5;Isa 26.20;Isa 60.10;2Cor 4.17;Isa 55.3;Ier 31.3;

8Într-o izbucnire de mânie, Îmi ascunsesem o clipă Fața de tine, dar Mă voi îndura de tine cu o dragoste veșnică, zice Domnul, Răscumpărătorul tău.

9Și lucrul acesta va fi pentru Mine ca și cu apele lui Noe: după cum jurasem că apele lui Noe nu vor mai veni pe pământ, tot așa jur că nu Mă voi mai mânia pe tine și nu te voi mai mustra.

Gen 8.21;Gen 9.11;Isa 55.11;Ier 31.35-36;

10Pot să se mute munții, pot să se clatine dealurile, dar dragostea Mea nu se va muta de la tine, și legământul Meu de pace nu se va clătina, zice Domnul, care are milă de tine."

Ps 46.2;Isa 51.6;Mat 5.18;Ps 89.33-34;

11"Nenorocito, bătuto de furtună, și nemângâiato! Iată, îți voi împodobi pietrele scumpe cu antimoniu, și-ți voi da temelii de safir.

1Cron 29.2;Apoc 21.18;

12Îți voi face crestele zidurilor de rubin, porțile de pietre scumpe, și tot ocolul de nestemate.

13Toți fiii tăi vor fi ucenici ai Domnului, și mare va fi propășirea fiilor tăi.

Isa 11.9;Ier 31.34;Ioan 6.45;1Cor 2.10;1Tes 4.9;1Ioan 2.20;Ps 119.165;

14Vei fi întărită prin neprihănire. Izgonește neliniștea, căci n-ai nimic de temut, și spaima, căci nu se va apropia de tine.

15Dacă se urzesc uneltiri, nu vin de la Mine; oricine se va uni împotriva ta va cădea sub puterea ta."

16"Iată, Eu am făcut pe meșterul, care suflă cărbunii în foc, și face o armă după meșteșugul lui. Dar tot Eu am făcut și pe nimicitor ca s-o sfărâme.

17Orice armă făurită împotriva ta va fi fără putere; și pe orice limbă care se va ridica la judecată împotriva ta, o vei osândi. Aceasta este moștenirea robilor Domnului, așa este mântuirea care le vine de la Mine, zice Domnul."

Isa 45.24-25;

Toate popoarele chemate.

## 1 7 14 21 28 35 42 49 < 55 > 63 66

1"Voi toți cei însetați, veniți la ape, chiar și cel ce n-are bani! Veniți și cumpărați bucate, veniți și cumpărați vin și lapte, fără bani și fără plată!

Ioan 4.14;Ioan 7.37;Apoc 21.6;Apoc 22.17;Mat 13.44-46;Apoc 3.18;

2De ce cântăriți argint pentru un lucru care nu hrănește? De ce vă dați câștigul muncii pentru ceva care nu satură? Ascultați-Mă dar, și veți mânca ce este bun, și sufletul vostru se va desfăta cu bucate gustoase.

3Luați aminte, și veniți la Mine, ascultați, și sufletul vostru va trăi: căci Eu voi încheia cu voi un legământ veșnic, ca să întăresc îndurările Mele față de David.

Mat 11.28;Isa 54.8;Isa 61.8;Ier 32.40;2Sam 7.8;Ps 89.28;Fapt 13.34;

4Iată, l-am pus martor pe lângă popoare, cap și stăpânitor al popoarelor.

Ioan 18.37;Apoc 1.5;Ier 30.9;Ezec 34.23;Dan 9.25;Osea 3.5;

5Într-adevăr, vei chema neamuri, pe care nu le cunoști, și popoare care nu te cunosc vor alerga la tine, pentru Domnul, Dumnezeul tău, pentru Sfântul lui Israel, care te proslăvește."

Isa 52.15;Efes 2.11-12;Isa 60.5;Isa 60.9;Fapt 3.13;

6"Căutați pe Domnul câtă vreme se poate găsi; chemați-L, câtă vreme este aproape.

Ps 32.6;Mat 5.25;Mat 25.11;Ioan 7.34;Ioan 8.21;2Cor 6.1-2;Evr 3.13;

7Să se lase cel rău de calea lui, și omul nelegiuit să se lase de gândurile lui, să se întoarcă la Domnul care va avea milă de el, la Dumnezeul nostru, care nu obosește iertând.

Isa 1.16;Zah 8.17;Ps 130.7;Ier 3.12;

8"Căci gândurile Mele nu sunt gândurile voastre, și căile voastre nu sunt căile Mele, zice Domnul.

2Sam 7.19;

9"Ci cât sunt de sus cerurile față de pământ, atât sunt de sus căile Mele față de căile voastre și gândurile Mele față de gândurile voastre.

Ps 103.11;

10Căci după cum ploaia și zăpada se pogoară din ceruri, și nu se mai întorc înapoi, ci udă pământul și-l fac să rodească și să odrăslească, pentru ca să dea sămânță semănătorului și pâine celui ce mănâncă,

Deut 32.2;

11tot așa și Cuvântul Meu, care iese din gura Mea, nu se întoarce la Mine fără rod, ci va face voia Mea și va împlini planurile Mele.

Isa 54.9;

12Da, veți ieși cu bucurie, și veți fi călăuziți în pace. Munții și dealurile vor răsuna de veselie înaintea voastră, și toți copacii din câmpie vor bate din palme.

Isa 35.10;Isa 65.13-14;Ps 96.12;Ps 98.8;Isa 14.8;Isa 35.1-2;Isa 42.11;1Cron 16.33;

13În locul spinului se va înălța chiparosul, în locul mărăcinilor va crește mirtul. Și lucrul acesta va fi o slavă pentru Domnul, un semn veșnic, nepieritor."

Isa 41.19;Mic 7.4;Ier 13.11;

## 1 7 14 21 28 35 42 49 < 56 > 58 59 60 61 62 63 66

1"Așa vorbește Domnul: "Păziți ce este drept, și faceți ce este bine; căci mântuirea Mea este aproape să vină, și neprihănirea Mea este aproape să se arate.

Isa 46.13;Mat 3.2;Mat 4.17;Rom 13.11-12;

2Ferice de omul care face lucrul acesta, și de fiul omului care rămâne statornic în el, păzind Sabatul, ca să nu-l pângărească, și stăpânindu-și mâna, ca să nu facă nici un rău!

Isa 58.13;

3Străinul care se alipește de Domnul, să nu zică: "Domnul mă va despărți de poporul Său!" Și famenul să nu zică: "Iată, eu sunt un copac uscat!"

Deut 23.1-3;Fapt 8.27;Fapt 10.1-34;Fapt 17.4;Fapt 18.7;1Pet 1.1;

4Căci așa vorbește Domnul: "Famenilor, care vor păzi Sabatele Mele, care vor alege ce-Mi este plăcut, și vor stărui în legământul Meu,

5le voi da în Casa Mea și înăuntrul zidurilor Mele un loc și un nume mai bune decât fii și fiice; le voi da un nume veșnic, care nu se va stinge.

1Tim 3.15;Ioan 1.12;1Ioan 3.1;

6Și pe străinii, care se vor lipi de Domnul ca să-I slujească, și să iubească Numele Domnului, pentru ca să fie slujitorii Lui, și pe toți cei ce vor păzi Sabatul, ca să nu-l pângărească, și vor stărui în legământul Meu,

7îi voi aduce la muntele Meu cel sfânt, și-i voi umple de veselie în Casa Mea de rugăciune. Arderile lor de tot și jertfele lor vor fi primite pe altarul Meu, căci Casa Mea se va numi o casă de rugăciune pentru toate popoarele."

Isa 2.2;1Pet 1.1-2;Rom 12.1;Evr 13.15;1Pet 2.5;Mat 21.13;Marc 11.17;Luc 19.46;Mal 1.11;

8Așa vorbește Domnul Dumnezeu, care strânge pe cei risipiți ai lui Israel: "Voi mai strânge și alte popoare la cei strânși acum din el."

Ps 147.2;Isa 11.12;Ioan 10.16;Efes 1.10;Efes 2.14-16;

Mustrări și mângâieri.

9"Veniți toate fiarele de pe câmp, veniți de mâncați, toate fiarele din pădure!

Ier 12.9;

10Toți păzitorii lui sunt orbi, fără pricepere; toți sunt niște câini muți, care nu pot să latre; aiurează, stau tolăniți, și le place să doarmă.

Mat 15.14;Mat 23.16;Filip 3.2;

11Totuși sunt niște câini lacomi, care nu se mai satură. Sunt niște păstori care nu pot pricepe nimic; toți își văd de calea lor, fiecare umblă după folosul lui, fără abatere: -

Mic 3.11;Ezec 34.2-3;

12"Veniți, - zic ei - am să caut vin, și ne vom îmbăta cu băuturi tari! Mâine vom face tot ca azi, ba încă și mai rău!" -

Ps 10.6;Prov 23.35;Isa 22.13;Luc 12.19;1Cor 15.32;

## 1 7 14 21 28 35 42 49 < 57 > 63 66

1Piere cel neprihănit, și nimănui nu-i pasă; se duc oamenii de bine și nimeni nu ia aminte că din pricina (Sau: înaintea nenorocirii.) răutății este luat cel neprihănit.

Ps 12.1;Mic 7.2;1Împ 14.13;2Împ 22.20;

2El intră în pace în groapa lui: cel ce umblă pe drumul cel drept, se odihnește în culcușul lui.

2Cron 16.14;

3"Dar voi, apropiați-vă încoace fii ai vrăjitoarei, sămânța preacurvarului și a curvei!

Mat 16.4;

4De cine vă bateți voi joc? Împotriva cui vă deschideți voi gura larg, și scoateți limba? Nu sunteți voi niște copii ai păcatului, o sămânță a minciunii,

5care se încălzește pentru idoli sub orice copac verde, care junghie pe copii în văi, sub crăpăturile stâncilor?

2Împ 16.4;2Împ 17.10;Ier 2.20;Lev 18.21;Lev 20.2;2Împ 10.3;2Împ 23.10;Ier 7.31;Ezec 16.20;Ezec 20.26;

6În pietrele lustruite din pâraie este partea ta de moștenire, ele sunt soarta ta; lor le torni și jertfe de băutură, și le aduci daruri de mâncare: "Pot Eu să fiu nesimțitor la lucrul acesta?

7Pe un munte înalt și ridicat îți faci culcușul; tot acolo te sui să aduci jertfe.

Ezec 23.41;Ezec 16.16-25;

8Îți pui pomenirea în dosul ușii și ușiorilor; căci, departe de Mine, îți ridici învelitoarea și te sui în pat, îți lărgești culcușul, și faci legământ cu ei, îți place legătura cu ei, și iei seama la semnul lor.

Ezec 16.26-28;Ezec 23.2-20;

9Te duci la împărat cu untdelemn, îți înmulțești miresmele, îți trimiți solii departe, și te pleci până la locuința morților.

Isa 30.6;Ezec 16.33;Ezec 23.16;Osea 7.11;Osea 12.1;

10Obosești mergând, și nu zici: "Încetez!" Tot mai găsești putere în mâna ta: De aceea nu te doboară întristarea.

Ier 2.25;

11Și de cine te sfiiai, de cine te temeai, de nu Mi-ai fost credincioasă, de nu ți-ai adus aminte, și nu ți-a păsat de Mine? Și Eu tac, și încă de multă vreme: de aceea nu te temi tu de Mine.

Isa 51.12-13;Ps 50.21;

12Dar acum îți voi da pe față neprihănirea, și faptele tale nu-ți vor folosi!

13Și atunci să strigi, și să te izbăvească mulțimea idolilor tăi! Căci îi va lua vântul pe toți, o suflare îi va ridica. Dar cel ce se încrede în Mine va moșteni țara, și va stăpâni muntele Meu cel sfânt." -

14Și El zice: "Croiți, croiți drum, pregătiți calea, luați orice piedică din calea poporului Meu!

Isa 40.3;Isa 62.10;

15Căci așa vorbește Cel Prea Înalt, a cărui locuință este veșnică și al cărui Nume este sfânt. "Eu locuiesc în locuri înalte și în sfințenie; dar sunt cu omul zdrobit și smerit, ca să înviorez duhurile smerite, și să îmbărbătez inimile zdrobite.

Iov 6.10;Luc 1.49;Ps 68.4;Zah 2.13;Ps 34.18;Ps 51.17;Ps 138.6;Isa 66.2;Ps 147.3;Isa 61.1;

16Nu vreau să cert în veci, nici să țin o mânie necurmată, când înaintea Mea cad în leșin duhurile, și sufletele pe care le-am făcut.

Ps 85.5;Ps 103.9;Mic 7.18;Num 16.22;Iov 34.14;Evr 12.9;

17Din pricina păcatului lăcomiei lui, M-am mâniat și l-am lovit, M-am ascuns, în supărarea Mea, și cel răzvrătit a urmat și mai mult pe căile inimii lui.

Ier 6.13;Isa 8.17;Isa 45.15;Isa 9.13;

18I-am văzut căile, și totuși îl voi tămădui; îl voi călăuzi, și-l voi mângâia, pe el și pe cei ce plâng împreună cu el.

Ier 3.22;Isa 61.2;

19Voi pune lauda pe buze: "Pace, pace celui de departe și celui de aproape! - zice Domnul - Da Eu îl voi tămădui!

Evr 13.15;Fapt 2.39;Efes 2.17;Iov 15.20;Prov 4.16;

20Dar cei răi sunt ca marea înfuriată, care nu se poate liniști, și ale cărei ape aruncă afară noroi și mâl."

21"Cei răi n-au pace" zice Dumnezeul meu. -

Isa 48.22;

Adevăratul post.

## 1 7 14 21 28 35 42 49 56 < 58 > 63 66

1"Strigă în gura mare, nu te opri! Înalță-ți glasul ca o trâmbiță, și vestește poporului Meu nelegiuirile lui, casei lui Iacov păcatele ei!

2În toate zilele Mă întreabă, și vor să afle căile Mele, ca un neam, care ar fi înfăptuit neprihănirea, și n-ar fi părăsit legea Dumnezeului său. Îmi cer hotărâri drepte, doresc să se apropie de Dumnezeu. -

3"La ce ne folosește să postim" - zic ei - "dacă Tu nu vezi? "La ce să ne chinuim sufletul, dacă Tu nu ții seama de lucrul acesta?" - "Pentru că, zice Domnul, în ziua postului vostru, vă lăsați în voia pornirilor voastre, și asupriți pe simbriașii voștri.

Mal 3.14;Lev 16.29-31;Lev 23.27;

4Iată, postiți ca să vă ciorovăiți și să vă certați, ca să bateți răutăcios cu pumnul; nu postiți cum cere ziua aceea, ca să vi se audă strigătul sus.

1Împ 21.9-13;

5Oare aceasta este postul plăcut Mie: să-și chinuiască omul sufletul o zi? Să-și plece capul ca un pipirig, și să se culce pe sac și cenușă? Acesta numești tu post și zi plăcută Domnului?

Zah 7.5;Lev 16.29;Est 4.3;Iov 2.8;Dan 9.3;Iona 3.6;

6Iată postul plăcut Mie: dezleagă lanțurile răutății, deznoadă legăturile robiei, dă drumul celor asupriți, și rupe orice fel de jug;

Neem 5.10-12;Ier 34.9;

7împarte-ți pâinea cu cel flămând, și adu în casa ta pe nenorociții fără adăpost; dacă vezi pe un om gol, acoperă-l, și nu întoarce spatele semenului tău.

Ezec 18.7-17;Mat 25.35;Iov 31.19;Gen 29.14;Neem 5.5;

8Atunci lumina ta va răsări ca zorile, și vindecarea ta va încolți repede; neprihănirea ta îți va merge înainte, și slava Domnului te va însoți.

Iov 11.17;Ex 14.19;Isa 52.12;

9Atunci tu vei chema, și Domnul va răspunde, vei striga, și El va zice: "Iată-Mă!" Dacă vei îndepărta jugul din mijlocul tău, amenințările cu degetul și vorbele de ocară,

Ps 12.2;

10dacă vei da mâncarea ta celui flămând, dacă vei sătura sufletul lipsit, atunci lumina ta va răsări peste întunecime, și întunericul tău va fi ca ziua în amiaza mare!

11Domnul te va călăuzi neîncetat, îți va sătura sufletul chiar în locuri fără apă, și va da din nou putere mădularelor tale; vei fi ca o grădină bine udată, ca un izvor ale cărui ape nu seacă.

12Ai tăi vor zidi iarăși pe dărâmăturile de mai înainte, vei ridica din nou temeliile străbune; vei fi numit "Dregător de spărturi", "Cel ce drege drumurile, și face țara cu putință de locuit."

Isa 61.4;

13Dacă îți vei opri piciorul în ziua Sabatului, ca să nu-ți faci gusturile tale în ziua Mea cea sfântă; dacă Sabatul va fi desfătarea ta, ca să sfințești pe Domnul, slăvindu-L, și dacă-l vei cinsti, neurmând căile tale, neîndeletnicindu-te cu treburile tale și nededându-te la flecării,

Isa 56.2;

14atunci te vei putea desfăta în Domnul, și Eu te voi sui pe înălțimile țării, te voi face să te bucuri de moștenirea tatălui tău Iacov; căci gura Domnului a vorbit."

Iov 22.26;Deut 32.13;Deut 33.29;Isa 1.20;Isa 40.5;Mic 4.4;

Nelegiuirile poporului.

## 1 7 14 21 28 35 42 49 56 < 59 > 63 66

1Nu, mâna Domnului nu este prea scurtă ca să mântuiască, nici urechea Lui prea tare ca să audă,

Num 11.23;Isa 50.2;

2ci nelegiuirile voastre pun un zid de despărțire între voi și Dumnezeul vostru; păcatele voastre vă ascund Fața Lui și-L împiedică să v-asculte!

3Căci mâinile vă sunt mânjite de sânge, și degetele de nelegiuiri; buzele voastre spun minciuni, și limba voastră vorbește nelegiuiri.

Isa 1.15;

4Nici unuia nu-i place dreptatea, nici unul nu se judecă cu dreptate; ei se bizuiesc pe lucruri deșarte și spun neadevăruri, zămislesc răul, și nasc nelegiuirea.

Iov 15.35;Ps 7.14;

5Clocesc ouă de basilic și țes pânze de păianjen. Cine mănâncă din ouăle lor, moare; și dacă se sparge vreunul, iese o năpârcă.

6Pânzele lor nu slujesc la facerea hainelor, și nu pot să se acopere cu lucrarea lor; căci lucrările lor sunt niște lucrări nelegiuite, și în mâinile lor sunt fapte de silnicie.

Iov 8.14-15;

7Picioarele lor aleargă spre rău, și se grăbesc să verse sânge nevinovat; gândurile lor sunt gânduri nelegiuite, prăpădul și nimicirea sunt pe drumul lor.

Prov 1.16;Rom 3.15;

8Ei nu cunosc calea păcii, și în căile lor nu este dreptate; apucă pe cărări sucite: oricine umblă pe ele, nu cunoaște pacea. -

Ps 125.5;Prov 2.15;

9De aceea hotărârea de izbăvire este departe de noi și mântuirea nu ne ajunge. Așteptăm lumina, și iată întunericul, lucirea, și umblăm în negură!

Ier 8.15;

10Bâjbâim ca niște orbi de-a lungul unui zid, bâjbâim ca cei ce n-au ochi, ne poticnim ziua în amiaza mare, ca noaptea, în mijlocul celor sănătoși suntem ca niște morți.

Deut 28.29;Iov 5.14;Amos 8.9;

11Mormăim cu toții ca niște urși, ne văităm ca niște porumbei, așteptăm izbăvirea, și nu este, așteptăm mântuirea, și ea este departe de noi.

Isa 38.14;Ezec 7.16;

12Căci fărădelegile noastre sunt multe înaintea Ta, și păcatele noastre mărturisesc împotriva noastră; fărădelegile noastre sunt cu noi, și ne cunoaștem nelegiuirile noastre.

13Am fost vinovați și necredincioși față de Domnul, am părăsit pe Dumnezeul nostru; am vorbit cu apăsare și răzvrătire, am cugetat și vorbit cuvinte mincinoase;

Mat 12.34;

14și astfel izbăvirea s-a întors îndărăt, și mântuirea a stat deoparte; căci adevărul s-a poticnit în piața de obște și neprihănirea nu poate să se apropie.

15Adevărul s-a făcut nevăzut, și cel ce se depărtează de rău este jefuit. Domnul vede, cu privirea mânioasă, că nu mai este nici o neprihănire.

16El vede că nu este nici un om, și Se miră că nimeni nu mijlocește. Atunci brațul Lui Îi vine în ajutor, și neprihănirea Lui Îl sprijinește.

Ezec 22.30;Marc 6.6;Ps 98.1;Isa 63.5;

17Se îmbracă cu neprihănire ca și cu o platoșă, Își pune pe cap coiful mântuirii; ia răzbunarea ca o haină, și Se acoperă cu gelozia ca și cu o manta.

Efes 6.14-17;1Tes 5.8;

18El va răsplăti fiecăruia după faptele lui, va da potrivnicilor Săi mânia, va întoarce la fel vrăjmașilor săi, și va da ostroavelor plata cuvenită!

Isa 63.6;

19Atunci se vor teme de Numele Domnului cei de la apus, și de slava Lui cei de la răsăritul soarelui; când va năvăli vrăjmașul ca un râu, Duhul Domnului îl va pune pe fugă.

Ps 113.3;Mal 1.11;Apoc 12.15;

20"Da, va veni un Răscumpărător pentru Sion, pentru cei ai lui Iacov, care se vor întoarce de la păcatele lor, zice Domnul.

Rom 11.26;

21"Și iată legământul Meu, cu ei, zice Domnul: "Duhul Meu, care Se odihnește peste tine, și cuvintele Mele, pe care le-am pus în gura ta, nu se vor mai depărta din gura ta, nici din gura copiilor tăi, nici din gura copiilor copiilor tăi, de acum și până-n veac, zice Domnul."

Evr 8.10;Evr 10.16;

Ierusalimul zidit din nou.

## 1 7 14 21 28 35 42 49 56 < 60 > 63 66

1"Scoală-te, luminează-te! Căci lumina ta vine, și slava Domnului răsare peste tine.

Efes 5.14;Mal 4.2;

2Căci iată, întunericul acoperă pământul, și negură mare popoarele; dar peste tine răsare Domnul, și slava Lui se arată peste tine.

3Neamuri vor umbla în lumina ta, și împărați în strălucirea razelor tale.

Isa 49.6-23;Apoc 21.24;

4Ridică-ți ochii împrejur, și privește: toți se strâng și vin spre tine! Fiii tăi vin de departe, și fiicele tale sunt purtate pe brațe.

Isa 49.18;Isa 49.20-22;Isa 66.12;

5Când vei vedea aceste lucruri, vei tresări de bucurie, și îți va bate inima și se va lărgi, căci bogățiile mării se vor întoarce spre tine, și vistieriile neamurilor vor veni la tine.

Rom 11.25;

6Vei fi acoperit de o mulțime de cămile, de dromadere din Madian și Efa; vor veni toți din Seba, aducând aur și tămâie, și vor vesti laudele Domnului.

Gen 25.4;Ps 72.10;Isa 61.6;Mat 2.11;

7Toate turmele Chedarului se vor aduna la tine, berbecii din Nebaiot vor fi în slujba ta; se vor sui pe altarul Meu ca jertfă plăcută Mie, și casa slavei Mele o voi face și mai slăvită.

Gen 25.13;Hag 2.7-9;

8Cine sunt aceia care zboară ca niște nori, ca niște porumbei spre porumbarul lor?

9Căci, pe Mine Mă așteaptă ostroavele, și corăbiile din Tarsis sunt în frunte, ca să aducă înapoi de departe pe copiii tăi, cu argintul și aurul lor, pentru Numele Domnului, Dumnezeului tău, pentru Numele Sfântului lui Israel, care te proslăvește.

Ps 72.10;Isa 42.4;Isa 51.5;Gal 4.26;Ps 68.30;Zah 14.14;Ier 3.17;Isa 55.5;

10Străinii îți vor zidi zidurile, și împărații lor îți vor sluji; căci te-am lovit în mânia Mea, dar, în îndurarea Mea, am milă de tine.

Zah 6.15;Isa 49.23;Apoc 21.24;Isa 57.17;Isa 54.7-8;

11Porțile tale vor sta veșnic deschise, nu vor fi închise nici zi nici noapte, ca să lase să intre la tine bogăția neamurilor, și împărații lor cu alaiul lor.

Apoc 21.25;

12Căci neamul și împărăția care nu-ți vor sluji, vor pieri, și neamurile acelea vor fi în totul nimicite.

Zah 14.17-19;Mat 21.44;

13Slava Libanului va veni la tine, chiparosul, ulmul și merișorul (cimișirul), cu toții laolaltă, ca să împodobească locul sfântului Meu locaș, căci Eu voi proslăvi locul unde se odihnesc picioarele Mele.

Isa 35.2;Isa 41.49;1Cron 28.2;Ps 132.7;

14Fiii asupritorilor tăi vor veni plecați înaintea ta, și toți cei ce te disprețuiau se vor închina la picioarele tale; și te vor numi "Cetatea Domnului", "Sionul Sfântului lui Israel."

Isa 49.23;Apoc 3.9;Evr 12.22;Apoc 14.1;

15De unde erai părăsită și urâtă, și nimeni nu trecea prin tine, te voi face o podoabă veșnică, o pricină de bucurie pentru oameni din neam în neam.

16Vei suge laptele neamurilor, vei suge țâța împăraților; și vei ști astfel că Eu sunt Domnul, Mântuitorul tău, Răscumpărătorul tău, Puternicul lui Iacov.

Isa 49.23;Isa 61.6;Isa 66.11-12;Isa 43.3;

17În loc de aramă voi aduce aur, în loc de fier voi aduce argint, în loc de lemn, aramă, și în loc de pietre, fier. Voi face ca pacea să domnească peste tine, și să stăpânească dreptatea.

18Nu se va mai auzi vorbindu-se de silnicie în țara ta, nici de pustiire și prăpăd în ținutul tău, ci vei numi zidurile tale "Mântuire", și porțile tale "Laudă".

Isa 26.1;

19Nu soarele îți va mai sluji ca lumină ziua, nici luna nu te va mai lumina cu lumina ei; ci Domnul va fi Lumina ta pe vecie, și Dumnezeul tău va fi slava ta.

Apoc 21.23;Apoc 22.5;Zah 2.5;

20Soarele tău nu va mai asfinți, și luna ta nu se va mai întuneca; căci Domnul va fi Lumina ta pe vecie, și zilele suferinței tale se vor sfârși.

Amos 8.9;

21Nu vor mai fi decât oameni neprihăniți în poporul tău: ei vor stăpâni țara pe vecie, ca o odraslă sădită de Mine, lucrarea mâinilor Mele, ca să slujească spre slava Mea.

Isa 52.1;Apoc 21.27;Ps 37.11-22;Mat 5.5;Isa 61.3;Mat 15.13;Ioan 15.2;Isa 29.23;Isa 45.11;Efes 2.10;

22Cel mai mic se va face o mie, și cel mai neînsemnat un neam puternic. Eu, Domnul, voi grăbi aceste lucruri, la vremea lor."

Mat 13.31-32;

Vestirea mântuirii.

## 1 7 14 21 28 35 42 49 56 < 61 > 63 66

1"Duhul Domnului Dumnezeu este peste Mine, căci Domnul M-a uns să aduc vești bune celor nenorociți: El M-a trimis să vindec pe cei cu inima zdrobită, să vestesc robilor slobozenia, și prinșilor de război izbăvirea;

Isa 11.2;Luc 4.18;Ioan 1.32;Ioan 3.34;Ps 45.7;Ps 147.3;Isa 57.15;Isa 42.7;Ier 34.8;

2să vestesc un an de îndurare al Domnului, și o zi de răzbunare a Dumnezeului nostru; să mângâi pe toți cei întristați;

Lev 25.9;Isa 34.8;Isa 63.4;Isa 66.14;Mal 4.1-3;2Tes 1.7-9;Isa 57.18;Mat 5.4;

3să dau celor întristați din Sion, să le dau o cunună împărătească în loc de cenușă, un untdelemn de bucurie în locul plânsului, o haină de laudă în locul unui duh mâhnit, ca să fie numiți "terebinți ai neprihănirii", "un sad al Domnului, ca să slujească spre slava Lui."

Ps 30.11;Isa 60.21;Ioan 15.8;

4"Ei vor zidi iarăși vechile dărâmături, vor ridica iarăși năruirile din vechime, vor înnoi cetăți pustiite, rămase pustii din neam în neam.

Isa 49.8;Isa 58.12;Ezec 36.33-36;

5Străinii vor sta și vă vor paște turmele, și fiii străinului vor fi plugarii și vierii voștri.

Efes 2.12;

6Dar voi vă veți numi preoți ai Domnului, și veți fi numiți slujitori ai Dumnezeului nostru, veți mânca bogățiile neamurilor, și vă veți făli cu fala lor.

Ex 19.6;Isa 60.17;Isa 66.21;1Pet 2.5-9;Apoc 1.6;Apoc 5.10;Isa 60.5-16;

7În locul ocării voastre, veți avea îndoită cinste; în locul rușinii, se vor înveseli de partea lor, căci vor stăpâni îndoit în țara lor, și vor avea o bucurie veșnică.

Isa 40.2;Zah 9.12;

8Căci Eu, Domnul, iubesc dreptatea, urăsc răpirea și nelegiuirea; le voi da cu credincioșie răsplata lor, și voi încheia cu ei un legământ veșnic.

Ps 11.7;Isa 1.11-13;Isa 55.3;

9Sămânța lor va fi cunoscută între neamuri, și urmașii lor printre popoare; toți cei ce-i vor vedea, vor cunoaște că sunt o sămânță binecuvântată de Domnul."

Isa 65.23;

10"Mă bucur în Domnul, și sufletul Meu este plin de veselie în Dumnezeul Meu; căci M-a îmbrăcat cu hainele mântuirii, M-a acoperit cu mantaua izbăvirii, ca pe un mire împodobit cu o cunună împărătească, și ca o mireasă, împodobită cu sculele ei.

Hab 3.18;Ps 132.9-16;Isa 49.18;Apoc 21.2;

11Căci, după cum pământul face să răsară lăstarul lui, și după cum o grădină face să încolțească semănăturile ei, așa va face Domnul, Dumnezeu, să răsară mântuirea și lauda, în fața tuturor neamurilor."

Ps 72.3;Ps 85.11;Isa 60.18;Isa 62.7;

Venirea mântuirii.

## 1 7 14 21 28 35 42 49 56 < 62 > 66

1"De dragostea Sionului nu voi tăcea, de dragostea Ierusalimului nu voi înceta, până nu se va arăta mântuirea lui, lumina soarelui și izbăvirea lui, ca o făclie, care s-aprinde.

2Atunci neamurile vor vedea mântuirea ta, și toți împărații slava ta; și-ți vor pune un nume nou, pe care-l va hotărî gura Domnului.

Isa 60.3;Isa 62.4-12;Isa 65.15;

3Vei fi o cunună strălucitoare în mâna Domnului, o legătură împărătească în mâna Dumnezeului tău.

Zah 9.16;

4Nu te vor mai numi Părăsită, și nu-ți vor mai numi pământul un pustiu, ci te vor numi: "Plăcerea Mea este în ea", și țara ta o vor numi Beula: "Măritată"; căci Domnul Își pune plăcerea în tine, și țara ta se va mărita iarăși.

Osea 1.10;1Pet 2.10;Isa 49.14;Isa 54.6-7;Isa 54.1;

5Cum se unește un tânăr cu o fecioară, așa se vor uni fiii tăi cu tine; și cum se bucură mirele de mireasa lui, așa se va bucura Dumnezeul tău de tine."

Isa 65.19;

6"Pe zidurile tale, Ierusalime, am pus niște străjeri, care nu vor tăcea niciodată, nici zi nici noapte! Voi care aduceți aminte Domnului de el, nu vă odihniți deloc!

Ezec 3.17;Ezec 33.7;

7Și nu-I dați răgaz, până nu va așeza din nou Ierusalimul, și-l va face o laudă pe pământ.

Isa 61.11;Țef 3.20;

8Domnul a jurat pe dreapta Lui și pe brațul Lui cel puternic, zicând: "Nu voi mai da grâul tău hrană vrăjmașilor tăi, și fiii străinului nu vor mai bea vinul tău, pentru care tu te-ai ostenit.

Deut 28.31;Ier 5.17;

9Ci cei ce vor strânge grâul, aceia îl vor mânca și vor lăuda pe Domnul, și cei ce vor face vinul, aceia îl vor bea, în curțile locașului Meu celui sfânt."

Deut 12.12;Deut 14.23-26;Deut 16.11-14;

10"Treceți, treceți pe porți! Pregătiți o cale poporului! Croiți, croiți drum, dați pietrele la o parte! Ridicați un steag peste popoare!

Isa 40.3;Isa 57.14;Isa 11.12;

11Iată ce vestește Domnul până la marginile pământului: "Spuneți fiicei Sionului: "Iată, Mântuitorul tău vine; iată, plata este cu El, și răsplătirile merg înaintea Lui.

Zah 9.9;Mat 21.5;Ioan 12.15;Isa 40.10;Apoc 22.12;

12Ei vor fi numiți "Popor sfânt, Răscumpărați ai Domnului." Iar pe tine, te vor numi "Cetate căutată și nepărăsită."

Isa 62.4;

O zi de răzbunare.

## 1 7 14 21 28 35 42 49 56 < 63 > 65 66

1"Cine este acesta, care vine din Edom, din Boțra, în haine roșii, în haine strălucitoare, și calcă mândru, în plinătatea puterii Lui? - "Eu sunt Cel care am făgăduit mântuirea, și am putere să izbăvesc!" -

2"Dar pentru ce Îți sunt hainele roșii, și veșmintele Tale ca veșmintele celui ce calcă în teasc?" -

Apoc 19.13;

3"Eu singur am călcat în teasc, și nici un om dintre popoare nu era cu Mine; i-am călcat astfel în mânia Mea, și i-am zdrobit în urgia Mea; așa că sângele lor a țâșnit pe veșmintele Mele, și Mi-am mânjit toate hainele Mele cu el.

Plân 1.15;Apoc 14.19-20;Apoc 19.15;

4Căci în inima Mea era o zi de răzbunare, și venise anul celor răscumpărați ai Mei.

Isa 34.8;Isa 61.2;

5Mă uitam împrejur, și nu era nimeni să M-ajute, și Mă îngrozeam, dar nu era cine să Mă sprijinească; atunci brațul Meu Mi-a fost într-ajutor, și urgia mea M-a sprijinit!

Isa 41.28;Isa 59.16;Ioan 16.32;Ps 98.1;Isa 59.16;

6Am călcat astfel în picioare popoare în mânia Mea, le-am îmbătat în urgia Mea, și le-am vărsat sângele pe pământ."

Apoc 16.16;

Rugăciunea poporului.

7Voi vesti îndurările Domnului, faptele Lui minunate, după tot ce a făcut Domnul pentru noi! Voi spune marea Lui bunătate față de casa lui Israel, căci i-a făcut după îndurările și bogăția dragostei Lui.

8El a zis: "Negreșit, ei sunt poporul Meu, niște copii care nu vor fi necredincioși!" Și astfel El s-a făcut Mântuitorul lor.

9În toate necazurile lor n-au fost fără ajutor, și Îngerul care este înaintea Feței Lui i-a mântuit; El Însuși i-a răscumpărat, în dragostea și îndurarea Lui, și necurmat i-a sprijinit și i-a purtat în zilele din vechime.

Jud 10.16;Zah 2.8;Fapt 9.4;Ex 14.19;Ex 23.20-21;Ex 33.14;Mal 3.1;Fapt 12.11;Deut 7.7-8;Ex 19.4;Deut 1.31;Deut 32.11-12;Isa 46.3-4;

10Dar ei au fost neascultători și au întristat pe Duhul Lui cel sfânt; iar El li s-a făcut vrăjmaș și a luptat împotriva lor.

Ex 15.24;Num 14.11;Ps 78.56;Ps 95.9;Ps 78.40;Fapt 7.51;Efes 4.30;Ex 23.21;

11Atunci poporul Său și-a adus aminte de zilele străvechi ale lui Moise, și a zis: "Unde este Acela, care i-a scos din mare, cu păstorul turmei Sale? Unde este Acela care punea în mijlocul lor Duhul Lui cel sfânt;

Ex 14.30;Ex 32.11-12;Num 14.13;Ier 2.6;Num 11.17-25;Neem 9.20;Dan 4.8;Hag 2.5;

12care povățuia dreapta lui Moise, cu brațul Său cel slăvit; care despica apele înaintea lor, ca să-Și facă un Nume veșnic;

Ex 15.6;Ex 14.21;Ios 3.16;

13care îi călăuzea prin valuri, ca un cal pe loc neted, fără ca ei să se poticnească?"

Ps 106.9;

14"Ca fiara, care se pogoară în vale, așa i-a dus Duhul Domnului la odihnă. Așa ai povățuit Tu pe poporul Tău, ca să-Ți faci un Nume plin de slavă!"

2Sam 7.23;

15"Privește din cer și vezi, din locuința Ta cea sfântă și slăvită: unde este râvna și puterea Ta? Fiorul inimii Tale și îndurările Tale nu se mai arată față de mine!

Deut 26.15;Ps 80.14;Ps 33.14;Ier 31.20;Osea 11.8;

16Totuși Tu ești Tatăl nostru! Căci Avraam nu ne cunoaște, și Israel nu știe cine suntem; dar Tu, Doamne, ești Tatăl nostru, Tu, din veșnicie, Te numești "Mântuitorul nostru."

Deut 32.6;1Cron 29.10;Isa 64.8;Iov 14.21;Ecl 9.5;

17Pentru ce, Doamne, ne lași să rătăcim de la căile Tale, și ne împietrești inima ca să nu ne temem de Tine? Întoarce-Te, din dragoste pentru robii Tăi, pentru semințiile moștenirii Tale!

Ps 119.10;Isa 6.10;Ioan 12.40;Rom 9.18;Num 10.36;Ps 90.13;

18Poporul Tău cel sfânt n-a stăpânit țara decât puțină vreme; vrăjmașii noștri au călcat în picioare locașul Tău cel sfânt.

Deut 7.6;Deut 26.19;Isa 62.12;Dan 8.24;Ps 74.7;

19Am ajuns ca un popor pe care niciodată nu l-ai cârmuit Tu, și peste care niciodată nu s-a chemat Numele Tău...

## 1 7 14 21 28 35 42 49 56 < 64 > 66

1"O! de ai despica cerurile, și Te-ai pogorî, s-ar topi munții înaintea Ta,

Ps 144.5;Jud 5.5;Mic 1.4;

2ca de un foc care aprinde vreascurile, ca de un foc care face apa să dea în clocot! Ți-ar cunoaște atunci vrăjmașii Numele, și ar tremura neamurile înaintea Ta!

3Când ai făcut minuni la care nu ne așteptam, Te-ai pogorât, și munții s-au zguduit înaintea Ta,

Ex 34.10;Jud 5.4-5;Ps 68.8;Hab 3.3-6;

4cum niciodată nu s-a pomenit, nici nu s-a auzit vorbindu-se, și cum nici n-a văzut vreodată ochiul așa ceva: anume ca un alt dumnezeu afară de Tine să fi făcut asemenea lucruri pentru cei ce se încred în El.

Ps 31.19;1Cor 2.9;

5Tu ieși înaintea celor ce împlinesc cu bucurie dreptatea, celor ce umblă în căile Tale, și își aduc aminte de Tine. Dar Te-ai mâniat, pentru că am păcătuit: vom suferi noi veșnic, sau putem fi mântuiți?

Fapt 10.35;Isa 26.8;Mal 3.6;

6Toți am ajuns ca niște necurați, și toate faptele noastre bune sunt ca o haină mânjită. Toți suntem ofiliți ca o frunză, și nelegiuirile noastre ne iau ca vântul.

Filip 3.9;Ps 90.5-6;

7Nu este nimeni care să cheme Numele Tău, sau care să se trezească și să se alipească de Tine: de aceea ne-ai ascuns Fața Ta, și ne lași să pierim din pricina nelegiuirilor noastre."

Osea 7.7;

8Dar, Doamne, Tu ești Tatăl nostru; noi suntem lutul, și Tu olarul, care ne-ai întocmit: suntem cu toții lucrarea mâinilor Tale.

Isa 63.16;Isa 29.16;Isa 45.9;Ier 18.6;Rom 9.20-21;Efes 2.10;

9Nu Te mânia prea mult, Doamne, și nu-Ți aduce aminte în veci de nelegiuire! Privește dar, spre noi, căci toți suntem poporul Tău.

Ps 74.1-2;Ps 79.8;Ps 79.13;

10Cetățile Tale cele sfinte sunt pustii; Sionul este pustiu, Ierusalimul o pustietate!

Ps 79.1;

11Casa noastră cea sfântă și slăvită, în care părinții noștri cântau laudele Tale, a ajuns pradă flăcărilor, și tot ce aveam mai scump a fost pustiit.

2Împ 25.9;2Cron 36.19;Ps 74.7;Ezec 24.21-25;

12După toate acestea, Te vei opri Tu, Doamne? Vei tăcea Tu oare și ne vei întrista nespus de mult?"

Isa 42.14;Ps 83.1;

Răsplătirile Domnului.

## 1 7 14 21 28 35 42 49 56 63 < 65 >

1Eram gata să răspund celor ce nu întrebau de Mine, eram gata să fiu găsit de cei ce nu Mă căutau; am zis: "Iată-Mă, iată-Mă!" către un neam, care nu chema Numele Meu.

Rom 9.24-30;Rom 10.20;Efes 2.12-13;Isa 63.19;

2Mi-am întins mâinile toată ziua spre un popor răzvrătit, care umblă pe o cale rea, în voia gândurilor lui!

Rom 10.21;

3Spre un popor, care nu contenește să Mă mânie în față, aducând jertfe în grădini, și arzând tămâie pe cărămizile de pe acoperiș;

Deut 32.21;Isa 1.29;Isa 66.17;Lev 17.5;

4care locuiește în morminte, și petrece noaptea în peșteri, mâncând carne de porc, și având în străchini bucate necurate.

Deut 18.11;Isa 66.17;Lev 11.7;

5Și care totuși zice: "Dă-te înapoi, nu te apropia de mine, căci sunt sfânt!"... Asemenea lucruri sunt un fum în nările Mele, un foc, care arde necontenit!

Mat 9.11;Luc 5.30;Luc 18.11;Iuda 19;

6Iată ce am hotărât în Mine: "Nici gând să tac, ci îi voi pedepsi; da, îi voi pedepsi.

Deut 32.34;Mal 3.16;Ps 50.3;Ps 79.12;Ier 16.18;Ezec 11.21;

7Pentru nelegiuirile voastre - zice Domnul - și pentru nelegiuirile părinților voștri, care au ars tămâie pe munți, și M-au batjocorit pe înălțimi, de aceea, le voi măsura plata pentru faptele lor din trecut."

Ex 20.5;Ezec 18.6;Ezec 20.27-28;

8"Așa vorbește Domnul: "După cum când se găsește zeamă într-un strugure, se zice: "Nu-l nimici, căci este o binecuvântare în el!" tot așa, și Eu voi face la fel, din dragoste pentru robii Mei, ca să nu nimicesc totul.

Ioel 2.14;

9Voi scoate o sămânță din Iacov, și din Iuda un moștenitor al munților Mei; aleșii Mei vor stăpâni țara, și robii Mei vor locui în ea.

Isa 65.15-22;Mat 24.22;Rom 11.5-7;

10Saronul va sluji ca loc de pășune oilor, și valea Acor va sluji de culcuș boilor, pentru poporul Meu care Mă va căuta.

Isa 33.9;Isa 35.2;Ios 7.24-26;Osea 2.15;

11Dar pe voi, care părăsiți pe Domnul, care uitați muntele Meu cel sfânt, care puneți o masă "Norocului" (Sau: Gad.), și umpleți un pahar în cinstea "Soartei" (Sau: Meni.),

Isa 56.7;Isa 57.13;Isa 65.25;Ezec 23.41;1Cor 10.21;

12vă sortesc sabiei, și toți veți pleca genunchiul ca să fiți junghiați; căci Eu am chemat, și n-ați răspuns, am vorbit și n-ați ascultat, ci ați făcut ce este rău înaintea Mea, și ați ales ce nu-Mi place."

2Cron 36.15-16;Prov 1.24;Isa 66.4;Ier 7.13;Zah 7.7;Mat 21.34-43;

13De aceea, așa vorbește Domnul Dumnezeu: "Iată că robii Mei vor mânca, iar voi veți fi flămânzi; iată că robii Mei vor bea, iar vouă vă va fi sete. Iată că robii Mei se vor bucura și voi vă veți rușina.

14Iată că robii Mei vor cânta, de veselă ce le va fi inima, dar voi veți striga, de durerea pe care o veți avea în suflet, și vă veți boci, de mâhnit ce vă va fi duhul.

Mat 8.12;Luc 13.28;

15Veți lăsa numele vostru ca blestem aleșilor Mei; și anume: "Domnul, Dumnezeu vă va omorî", și va da robilor Săi un alt nume.

Ier 29.22;Zah 8.13;Isa 65.9-22;Isa 62.2;Fapt 11.26;

16Așa că, cine se va binecuvânta în țară, se va binecuvânta în Dumnezeul adevărului, și cine va jura în țară, va jura pe Dumnezeul adevărului, căci vechile suferințe vor fi uitate, vor fi ascunse de ochii Mei."

Ps 72.17;Ier 4.2;Deut 6.13;Ps 63.11;Isa 19.18;Isa 45.23;Țef 1.5;

17"Căci iată, Eu fac ceruri noi și un pământ nou; așa că nimeni nu-și va mai aduce aminte de lucrurile trecute, și nimănui nu-i vor mai veni în minte.

Isa 51.16;Isa 66.22;2Pet 3.13;Apoc 21.1;

18Ci vă veți bucura și vă veți înveseli, pe vecie, pentru cele ce voi face. Căci voi preface Ierusalimul în veselie, și pe poporul lui în bucurie.

19Eu însumi Mă voi înveseli asupra Ierusalimului, și mă voi bucura de poporul Meu; nu se va mai auzi în el de acum nici glasul plânsetelor, nici glasul țipetelor.

Isa 62.5;Isa 35.10;Isa 51.11;Apoc 7.17;Apoc 21.4;

20Nu vor mai fi în el nici copii cu zile puține, nici bătrâni care să nu-și împlinească zilele. Căci cine va muri la vârsta de o sută de ani va fi încă tânăr, și cel ce va muri în vârstă de o sută de ani va fi blestemat ca păcătos.

Ecl 8.12;

21Vor zidi case și le vor locui; vor sădi vii, și le vor mânca rodul.

Lev 26.16;Deut 28.30;Isa 62.8;Amos 9.14;

22Nu vor zidi case, ca altul să locuiască în ele, nu vor sădi vii, pentru ca altul să le mănânce rodul, căci zilele poporului Meu vor fi ca zilele copacilor, și aleșii Mei se vor bucura de lucrul mâinilor lor.

Ps 92.12;Isa 65.9-15;

23Nu vor munci degeaba, și nu vor avea copii ca să-i vadă pierind, căci vor alcătui o sămânță binecuvântată de Domnul, și copiii lor vor fi împreună cu ei.

Deut 28.41;Osea 9.12;Isa 61.9;

24Înainte ca să Mă cheme, le voi răspunde; înainte ca să isprăvească vorba, îi voi asculta!

Ps 32.5;Dan 9.21;

25Lupul și mielul vor paște împreună, leul va mânca paie ca boul, și șarpele se va hrăni cu țărână. Nici un rău, nici o vătămare nu se va face pe tot muntele Meu cel sfânt, zice Domnul."

Isa 11.6-9;Gen 3.14;

## 1 7 14 21 28 35 42 49 56 63 < 66

1"Așa vorbește Domnul: "Cerul este scaunul Meu de domnie, și pământul este așternutul picioarelor Mele! Ce casă ați putea voi să-Mi zidiți, și ce loc Mi-ați putea voi da ca locuință?

1Împ 8.27;2Cron 6.18;Mat 5.34-35;Fapt 7.48-49;Fapt 17.24;

2Toate aceste lucruri, doar mâna Mea le-a făcut, și toate și-au căpătat astfel ființa", - zice Domnul. - "Iată spre cine Îmi voi îndrepta privirile: spre cel ce suferă și are duhul mâhnit, spre cel ce se teme de cuvântul Meu.

Isa 57.15;Isa 61.1;Ps 34.18;Ps 51.17;Ezra 9.4;Ezra 10.3;Prov 28.14;Isa 66.5;

3Cine junghie un bou ca jertfă, nu este mai bun decât cel ce ucide un om; cine jertfește un miel este ca cel ce ar rupe gâtul unui câine, cine aduce un dar de mâncare, este ca cel ce ar vărsa sânge de porc, cine arde tămâie, este ca cel ce s-ar închina la idoli; toți aceștia își aleg căile lor, și sufletul lor găsește plăcere în urâciunile lor.

Isa 1.11;Deut 23.18;

4De aceea și Eu, voi alege ce este spre nefericirea lor, și voi aduce peste ei lucrurile de care se tem, căci când am chemat Eu, n-au răspuns, și când am vorbit Eu, n-au ascultat; ci au făcut ce este rău înaintea Mea, și au ales ce nu-Mi place!"

Prov 1.24;Isa 65.12;Ier 7.13;

5"Ascultați Cuvântul Domnului, voi, care vă temeți de Cuvântul Lui. Iată ce zic frații voștri, care vă urăsc și vă izgonesc din pricina Numelui Meu: "Să-Și arate Domnul slava, ca să vă vedem bucuria!" - Dar ei vor rămâne de rușine!

Isa 66.2;Isa 5.19;2Tes 1.10;Tit 2.13;

6Un glas răsunător iese din cetate! Un glas iese din Templu! Este glasul Domnului, care dă vrăjmașilor lui plata cuvenită!"

7"Înainte ca să simtă dureri, a născut, și înainte ca să-i vină suferințele, a dat naștere unui fiu.

8Cine a auzit vreodată așa ceva? Cine a văzut vreodată așa ceva? Se poate naște oare o țară într-o zi? Se naște un neam așa dintr-o dată? Abia au apucat-o muncile, și fiica Sionului și-a și născut fiii!

9"Aș putea să deschid pântecele mamei, și să nu las să nască? zice Domnul. - Eu care fac să nască, aș putea să împiedic oare nașterea?" zice Dumnezeul tău.

10"Bucurați-vă împreună cu Ierusalimul, și înveseliți-vă cu el, toți cei ce-l iubiți; împărțiți și bucuria cu el, acum, toți cei ce l-ați plâns,

11ca să fiți săturați, bând laptele mângâierilor lui, ca să vă desfătați în totul de plinătatea slavei lui.

12Căci așa vorbește Domnul: "Iată, voi îndrepta spre el pacea ca un râu, și slava neamurilor ca un pârâu ieșit din matcă, și veți fi alăptați; veți fi purtați în brațe, și dezmierdați pe genunchi.

Isa 48.18;Isa 60.5;Isa 60.16;Isa 49.22;Isa 60.4;

13Cum mângâie pe cineva mama sa, așa vă voi mângâia Eu; da, veți fi mângâiați în Ierusalim!

14Și când veți vedea aceste lucruri, inima vi se va bucura, și oasele voastre vor prinde putere ca iarba." - Domnul Își va arăta astfel puterea față de robii Săi, dar va face pe vrăjmașii Lui să-I simtă mânia.

Ezec 37.1;

15"Căci iată, Domnul vine într-un foc, și carele Lui sunt ca un vârtej; Își preface mânia într-un jăratic, și amenințările în flăcări de foc.

Isa 9.5;2Tes 1.8;

16Căci cu foc Își aduce Domnul la îndeplinire judecățile, și cu sabia Lui pedepsește pe oricine; și cei uciși de Domnul vor fi mulți la număr.

Isa 27.1;

17Cei ce se sfințesc și se curățesc în grădini, mergând unul câte unul, în mijlocul celor ce mănâncă și carne de porc, și șoareci și alte lucruri urâcioase, toți aceia vor pieri, - zice Domnul. -

Isa 65.3-4;

18"Eu pedepsesc faptele și gândurile lor! Dar vine vremea când voi strânge toate neamurile și toate limbile; ele vor veni și vor vedea slava Mea.

19Și voi pune un semn între ele, și voi trimite la neamuri pe cei ce vor scăpa din Israel, la Tarsis, la Pul și la Lud, care trag cu arcul, la Tubal și la Iavan, în ostroavele depărtate, care n-au auzit vorbindu-se niciodată de Mine, și n-au văzut slava Mea; ei vor vesti slava Mea printre neamuri.

Luc 2.34;Mal 1.11;

20Vor aduce pe toți frații voștri din mijlocul tuturor neamurilor, ca dar Domnului, pe cai, în care și pe tărgi, pe catâri și pe dromadere, la muntele Meu cel sfânt, la Ierusalim - zice Domnul - cum își aduc copiii lui Israel darurile de mâncare, într-un vas curat, la Casa Domnului.

Rom 15.16;

21Și voi lua și dintre ei, pe unii ca preoți și Leviți, - zice Domnul.

Ex 19.6;Isa 61.6;1Pet 2.9;Apoc 1.6;

22Căci după cum cerurile cele noi, și pământul cel nou, pe care le voi face, vor dăinui înaintea Mea - zice Domnul - așa va dăinui și sămânța voastră și numele vostru.

Isa 65.17;2Pet 3.13;Apoc 21.1;

23În fiecare lună nouă și în fiecare Sabat, va veni orice făptură să se închine înaintea Mea, - zice Domnul. -

Zah 14.16;Ps 65.2;

24"Și când vor ieși, vor vedea trupurile moarte ale oamenilor care s-au răzvrătit împotriva Mea; căci viermele lor nu va muri, și focul lor nu se va stinge; și vor fi o pricină de groază pentru orice făptură."

Isa 66.16;Marc 9.44-48;