### OBADIA
SAU AVDIE

#### (Psalm 137.7 Plâng. 4.21, 22. Ioel 3.18, 19 Țef. 2.10, 11. Zah 14.9.)

## 1

1Prorocia lui Obadia. Așa vorbește Domnul Dumnezeu despre Edom: - "Noi am auzit o veste din partea Domnului, și un sol a fost trimis cu ea printre neamuri, zicând: "Sculați-vă, să mergem împotriva Edomului ca să ne războim cu el!" -

Isa 21.11;Isa 34.5;Ezec 25.12-14;Ioel 3.19;Mal 1.3;Ier 49.14;

2"Iată, te voi face mic printre neamuri, vei fi cel mai disprețuit.

3Căci mândria inimii tale te-a dus în rătăcire, pe tine, care locuiești în crăpăturile stâncilor, și domnești în înălțime; de aceea, tu zici în tine însuți: "Cine mă va arunca la pământ?"

4Dar chiar dacă ai locui tot atât de sus ca vulturul, chiar dacă ți-ai așeza cuibul între stele, tot te voi arunca jos și de acolo, zice Domnul".

Iov 20.6;Ier 49.16;Ier 51.53;Amos 9.2;Hab 2.9;

5Dacă ar fi intrat la tine niște hoți, sau niște tâlhari de noapte, - cum ești de pustiit! - ar fi luat ei oare mai mult decât ar fi putut? Dacă ar fi venit niște culegători de vie la tine, n-ar fi lăsat ei nici un strugure pe urmă?

Ier 49.9;Deut 24.21;Isa 17.6;Isa 24.13;

6Vai! Ce scormonit este Esau! Cum i s-au descoperit comorile!

7Toți cei uniți cu tine te-au izgonit înapoi până la hotar, prietenii tăi te-au înșelat și te-au stăpânit. Cei ce mâncau din pâinea ta ți-au întins curse, pe care nu le-ai băgat de seamă!

Ier 38.22;Isa 19.11-12;

8"Oare, zice Domnul, nu voi pierde Eu în ziua aceea pe cei înțelepți din Edom, și priceperea din muntele lui Esau?

Iov 5.12-13;Isa 29.14;Ier 49.7;

9Vitejii tăi, Temane, se vor înspăimânta, pentru ca toți cei din muntele lui Esau să piară în măcel.

Ps 76.5;Amos 2.16;Ier 49.7;

10Din pricina silniciei făcute împotriva fratelui tău Iacov, vei fi acoperit de rușine, și vei fi nimicit cu desăvârșire pentru totdeauna.

Gen 27.41;Ps 137.7;Ezec 25.12;35.5Amos 1.11;Ezec 35.9;Mal 1.4;

11Căci în ziua când stăteai în fața lui, în ziua când străinii îi luau averea, când străinii intrau pe porțile lui, și aruncau sorțul asupra Ierusalimului, și tu erai atunci ca unul din ei!

Ioel 3.3;Nah 3.10;

12Nu trebuia să te uiți mulțumit la ziua fratelui tău, în ziua nenorocirii lui, nu trebuia să te bucuri de copiii lui Iuda în ziua pieirii lor, și nu trebuia să vorbești cu semeție în ziua strâmtorării!

Ps 22.17;Ps 54.7;Ps 59.10;Mic 4.11;Mic 7.10;Ps 37.13;Ps 137.7;Iov 31.29;Prov 17.5;Prov 24.17-18;Mic 7.8;

13Nici nu trebuia să intri pe porțile poporului Meu în ziua nenorocirii lui, nici nu trebuia să te bucuri de nenorocirea lui în ziua prăpădului lui, și nu trebuia să pui mâna pe bogățiile lui în ziua prăpădului lui!

14Nu trebuia să stai la răspântii, ca să nimicești pe fugarii lui, și nici nu trebuia să dai în mâna vrăjmașului pe cei ce scăpaseră din el în ziua necazului lui!

15Căci ziua Domnului este aproape pentru toate neamurile. Cum ai făcut, așa ți se va face; faptele tale se vor întoarce asupra capului tău.

Ezec 30.3;Ioel 3.14;Ezec 35.15;Hab 2.8;

16Căci, după cum ați băut paharul mâniei, voi cei de pe muntele Meu cel sfânt, tot așa, toate neamurile îl vor bea necurmat; vor bea, vor sorbi din el, și vor fi ca și când n-ar fi fost niciodată."

Ier 25.28-29;Ier 49.12;Ioel 3.17;1Pet 4.17;

17"Dar mântuirea va fi pe muntele Sionului, el va fi sfânt, și casa lui Iacov își va lua înapoi moșiile.

Ioel 2.32;Amos 9.8;

18Casa lui Iacov va fi un foc, și casa lui Iosif, o flacără; dar casa lui Esau va fi miriștea, pe care o vor aprinde și o vor mistui; și nu va mai rămâne nici unul din casa lui Esau, căci Domnul a vorbit!

Isa 10.17;Zah 12.6;

19Cei de la miazăzi vor stăpâni muntele lui Esau, și cei din câmpie țara Filistenilor; vor stăpâni și ținutul lui Efraim și al Samariei; și Beniamin va stăpâni Galaadul.

Amos 9.12;Țef 2.7;

20Dar prinșii de război ai acestei oștiri a copiilor lui Israel, vor stăpâni țara Canaaniților până la Sarepta, și prinșii de război ai Ierusalimului, care sunt la Sefarad, vor stăpâni cetățile de miază-zi.

1Împ 17.9-10;Ier 32.44;

21Izbăvitorii se vor sui pe muntele Sionului, ca să judece muntele lui Esau. Dar împărăția va fi a Domnului."

1Tim 4.16;Iac 5.20;Ps 22.28;Dan 2.44;Dan 7.14-27;Zah 14.9;Luc 1.33;Apoc 11.15;Apoc 19.6;